
Nota ediţiei electronice 


Deşi în România s-au făcut câţiva paşi importanţi în digitalizarea 
profesionistă a cărţilor, digitalizarea cărţilor vechi de beletristică 
rămâne în continuare doar un hobby al câtorva iubitori de lectură. 

De aceea, ediţia electronică a unei cărţi vechi nu este o nouă ediţie 
în sensul cunoscut al cuvântului, ci practic doar o copie digitală a 
variantei tipărite. 

Persoanele care fac digitalizare ca hobby nu-şi propun şi nici nu au 
competenţa profesională să intervină asupra textului pentru a-l reda 
într-o formă artistică şi lingvistică actualizată. Excepţia de la regulă 
este faptul că un text tipărit cu ortografia de dinaintea reglementărilor 
Academiei Române din 1993 (scris cu î în interiorul cuvintelor şi 
formele sînt, sîntem, sînteţi ale verbului a fi) este, de regulă, convertit 
după normele ortografice post 1993 (scris cu â în interiorul cuvintelor 
şi formele sunt, suntem, sunteţi ale verbului a fi). 


Prezenta ediţie electronică a romanului foileton „Veninul 
dragostei” a fost realizată prin digitalizarea celor 199 de fascicule 
apărute în perioada 12 ianuarie - 3 august 1935 ca suplimente ale 
ziarului „Victoria” (ziar cotidian cu ultimele noutăţi şi ştiri literare). 

La digitalizarea acestui roman corectorul a intenţionat să păstreze 
pe cât posibil forma textului din varianta originală, dar pentru că 
limbajul interbelic ar fi făcut ca lectura să fie ceva mai dificilă, s-au 
făcut o serie de modificări, pe care le-am clasificat în două categorii: 


A. Modificări generale: 

— înlocuirea apostrofului cu cratimă, acolo unde a fost necesar; 

— eliminarea literei „u” din finalul unor cuvinte cu semivocala „i” la 
sfârşit (cheiu, convoiu, întâiu, războiu etc.) sau voiu (a auxiliarului „a 
voi” prezent, pers. I, sing.). 

— conversia unor substantive cu terminația „—ţiune” precum: 
atenţiune, afirmaţiune, concluziune, condiţiune, intervenţiune etc., în 
forma lor contemporană: atenţie, afirmaţie, concluzie, condiţie, 
intervenţie. 


- corectarea formelor de genitiv-dativ a unor substantive, precum: 
cenuşei, durerei, fricei, greşelei, întregei, vechei etc., în forma cerută 
de normele gramaticale actuale:  cenuşii, durerii, fricii, greşelii, 
întregii, vechii etc. 

— despărţirea unor cuvintelor precum: dece, deaceea, dealungul, 
dealtminteri, dupăce, pentrucă etc., în formele actuale: de ce, de 
aceea, de-a lungul, de altminteri, după ce, pentru că etc. 

— unirea unor cuvintelor precum: aşa dar, de geaba, în de ajuns, 
nici de cum etc., în formele lor actuale: aşadar, degeaba, îndeajuns, 
nicidecum etc. 

— înlocuirea literei „s” din cuvinte în care precede consoanele b, d, 
g, j şi v sau intervocalic precum: asvârli, desamăgi, desgheţa, 
desgropa, desvolta, isvor, răsbate, răsboi, sbate, sbiera, sbura, sgomot 
etc., cu litera „z”: azvârli, dezamăgi, dezgheţa, dezgropa, dezvolta, 
izvor, răzbate, război, zbate, zbiera, zbura, zgomot etc. 

- alte modificări a diverselor cuvinte cu forme diferite în limbajul 
contemporan faţă de forma interbelică. 


B. Modificări speciale: 

— conversia verbului „urmă” > „continuă” (perf. simplu, pers. III, 
sing.) în poziţiile în care avea sensul de a continua o discuţie în cazul 
unui dialog; 

— înlocuirea unor substantive la care sensul din textul original este 
depăşit sau are alt sens în limbajul actual. Exemple: „lagăr” > 
„tabără”, unde „lagăr” are sensul de „tabără” (a unei expediţii); 
„previziuni” > „provizii”, unde „previziuni” are sensul de „provizii”; 
„a regula” > „a regla”; 

— în cazuri foarte rare au fost introduse pronumele „îl” şi „o” pentru 
a clarifica în plus la cine se referă o acţiune. 


Menţionez că în text apare cuvântul „gang” atât cu sensul de 
„gang”, cât şi cu sensul de „hol”. Acest cuvânt nu a fost modificat. 


VENINUL 
DRAGOSTEI 


Volumul 1 


- Roman foileton — 


1. Femeia misterioasă 


Era o zi minunată de primăvară. Vaporul „Fernando Cortez” 
spinteca falnic valurile verzi şi spumegânde ale Mării Mediterane. Se 
întorcea din America şi era în drum spre Marsilia, aducând, afară de 
oameni de afaceri, şi un număr mare de pasageri care făceau călătoria 
numai de plăcere şi veneau în Europa pentru a gusta frumuseţile 
primăverii şi farmecul nopţilor feerice. 

Unul din pasageri şedea ceva mai la o parte pe puntea vaporului şi 
urmărea cu privirea zborul uşor şi grațios al pescăruşilor. 

— Pari dus pe gânduri, mister Wilkens? auzi deodată un glas lângă 
dânsul. 

— Ah, dumneata eşti, căpitane? 

Ridicându-se pe jumătate, trase un alt scaun lângă al lui şi-l invită 
pe căpitan să ia loc. Apoi făcu semn unui chelner care tocmai trecea 
cu o tavă plină cu pahare de şampanie, luă două din ele, întinse unul 
căpitanului şi, arătând spre un grup de călători care stăteau de vorbă 
în apropiere, zise zâmbind: 

— De mai bine de un ceas cei de colo nu fac altceva decât să 
vorbească cu mare însufleţire de farmecul primăverii. De ce n-am face 
şi noi la fel, ciocnind paharele şi spunând: „Trăiască primăvara!”. 

Clinchetul paharelor răsună uşor şi după ce fură golite, chelnerul 

întrebă: 

— Presupun că nici dumneata nu cunoşti încă primăvara noastră în 
toată frumuseţea ei, mister Wilkens? 

— Ba o cunosc din tinereţe şi ştiu că e nespus de frumoasă. Deşi au 
trecut mulţi ani de când am gustat farmecul ei, n-am uitat nici până 
astăzi acele vremuri care au fost cele mai frumoase din viaţa mea. 

De astă dată căpitanul fu acela care făcu semn chelnerului să umple 
din nou paharele, apoi spuse: 

— Fără îndoială că în vremea aceea pe care ai numit-o cea mai 
frumoasă din viaţa dumitale, a fost şi vreo fetiţă drăgălaşă, care te-a 
făcut să resimţi şi mai adânc farmecul primăverii. De aceea, mister 
Wilkens, să mai ciocnim o dată paharele şi să strigăm: „Trăiască 
iubirea!”. 

— Nici nu vreau să aud de ea, căpitane, răspunse americanul, căci 
tocmai din pricina unei stupide poveşti de dragoste am fost nevoit să 
vin acum din America. 

— O poveste care te priveşte chiar pe dumneata? întrebă căpitanul. 

— Nu, căci am depăşit demult vârsta la care omul face prostii. E 
vorba de băiatul meu. L-am trimis acum câţiva ani în Franţa pentru 
studii şi nu demult am primit o scrisoare de la dânsul, prin care mă 
vesteşte că s-a îndrăgostit de o franțuzoaică cu care vrea să se însoare. 
În scrisoare spune că altă fată ca dânsa nici nu mai este pe lume. 
Împotriva dragostei, la urma urmei, n-aş avea de spus nimic, dar nu e 
musai să se gândească îndată la însurătoare. De aceea, căpitane, să 
bem mai bine pentru reuşita planului meu de a-i despărţi, căci în 
scopul acesta am venit. 

Ciocniră iar paharele, dar de astă dată clinchetul lor nu mai avu 
sunetul vesel de adineauri. După ce băură, căpitanul întrebă, devenind 
serios: 

— Ai de gând într-adevăr să-i desparţi pe cei doi tineri, mister 
Wilkens? 

— Da, neapărat, căci am alte planuri pentru băiatul meu; în 
America îl şi aşteaptă o mireasă. 

— O căsătorie de convenienţă? 

— Da, şi crede-mă, căpitane, că astfel de căsătorii sunt cele mai 
fericite. Vorbesc din experienţă, căci şi eu m-am însurat cu o fată pe 
care mi-a ales-o tatăl meu şi, am fost fericit, adică atât de fericit cât 

putem fi noi americanii, care nu prea avem mult timp de pierdut cu 
dragostea. Până acum mi-a reuşit tot ce am vrut în viaţă şi pun 
rămăşag cu dumneata, că fiul meu se va întoarce cu mine la New- 
York, dar singur, fără aleasa inimii lui. De altminteri nici nu face să 
pierdem vorbe multe cu afacerea asta. Spune-mi mai bine unde mi-aş 
putea petrece o seară, două la Marsilia, în chip plăcut, căci înainte de 
a pleca la Grenoble unde se altă fiul meu, trebuie să mă opresc câteva 
zile în marele port pentru a rezolva nişte afaceri. 

— Când sunt în Marsilia, îmi petrec serile, de obicei, la barul 
„Valencia”, care e locul de întâlnire al tuturor marinarilor, căci nimeni 
nu ştie să distreze mai bine pe clienţii de acolo decât blonda contesă 
din Marsilia. 

Mister Wilkens tresări, la auzul acestui nume. 

— Cum ai spus? Blonda contesă din Marsilia? 

— Da, sub porecla asta o cunosc toţi marinarii. E o femeie 
fermecătoare. Cine a văzut-o o singură dată, sau a şi avut norocul să 
danseze cu dânsa, n-o mai poate uita. 

— Mă faci curios, căpitane. Cum e? Tânără, înaltă, zveltă? Ai spus 
că e blondă, aşa că ar fi tocmai pe gustul mea, căci îmi plac femeile 
blonde. Odinioară - e mult de atunci — am fost şi eu îndrăgostit de o 
fată blondă... Dar spune-mi, căpitane, cum a ajuns femeia asta — care, 
judecând după vorbele dumitale, pare să fie o cocotă — să poarte 
numele de contesa blondă din Marsilia? 

— Nu ştiu nici eu, mister Wilkens. Femeia asta e înconjurată de o 
taină care n-a fost dezvăluită până astăzi. Unii spun că i s-a dat 
porecla pomenită, fiindcă are ceva aristocratic în toată înfăţişarea ei; 
alţii susţin că e într-adevăr o contesă, care a fost izgonită de familia ei 
din pricina unui pas greşit şi, în sfârşit, mai sunt câţiva care pretind că 
acum vreo cincisprezece ani sau mai mult, a fost văzută prin cartierul 
cel mai sărăcăcios din port, îmbrăcată în zdrenţe şi cu un copil în 
brațe. Nimeni însă nu poate spune ceva hotărât despre dânsa, iar ea 
însăşi nu vorbeşte niciodată de unde a venit şi cum a ajuns aşa cum o 
cunoaşte astăzi toată lumea. În orice caz, te sfătuiesc să te duci într-o 
seară la barul „Valencia” pentru a o cunoaşte pe contesa blondă, în 
jurul căreia s-a ţesut o întreagă legendă. 

— Presupun că toată legenda nu-i decât o reclamă dibace, iar voi 
marinarii credeţi în poveşti de astea. 

— Ai să judeci altfel după ce o vei cunoaşte pe frumoasa Dolores, 
mister Wilkens. 

— Nu cred, căpitane, căci cocotele n-au fost niciodată pe gustul 
meu. 

Aproape înfuriat, căpitanul răspunse: 

— Pe contesa blondă să n-o numeri printre acele femei care îşi 
vând dragostea pentru bani, mister Wilkens! Poate să fi făcut vreodată 
o greşeală, dar stricată nu este. Femeia asta are mai mult suflet decât 
multe altele care au dus o viaţă frumoasă şi au crescut în casa 
părintească, la adăpost de primejdiile vieţii. 

— Văd că te-ai aprins de-a binelea, căpitane, răspunse americanul 
ironic. 

— Asta o face orice marinar, când vorbeşte de contesa blondă din 
Marsilia. 

— M-ai făcut curios, zău aşa, şi mă voi duce să o văd pe această 
femeie misterioasă; dar nu ştiu dacă voi ajunge să-mi fac aceeaşi 
părere despre dânsa, ca dumneata. 

Căpitanul se ridică de pe scaun şi privi spre mare. 

— lată că ajungem în port. Trebuie să mă urc pe puntea de 
comandă, spuse el şi, întinzând lui mister Wilkens mâna, adăugă: 
Atunci la revedere pe astă-seară, la barul „Valencia”. 

Wilkens îl urmări câtva timp cu privirea, pierdut în gânduri, apoi 
dădu din cap şi murmură: 

— Ciudat... foarte ciudat... contesa blondă... tot aşa i se spunea şi 
ei... 


2. Furtună 


Sfioase şi triste şedeau elevele pensionului în clasă şi inimile 
tuturor băteau cu putere, căci se petrecuse ceva grozav. 

Severa pedagogă, domnişoara Bergere, găsise adineauri o scrisoare 
de dragoste şi se dusese cu dânsa la directoare. 

Fetele se uitau cu milă la Felicia de Martigny, căci ea era aceea pe 
care o ameninţa furtuna ce avea să izbucnească. 

Toate o iubeau pe dulcea şi blonda Felicia de Martigny, nu numai 
pentru că era cea mai frumoasă, dar şi pentru că era cea mai bună şi 
credincioasă prietenă. Şi de aceea găsiseră firesc, că elegantul şi 

chipeşul student Bob Wilkens, după care se uitau cu drag toate femeile 
din Grenoble, se îndrăgostise la prima vedere de Felicia. 

De aproape jumătate an dura dragostea celor doi tineri, care acum 
era în cea mai mare primejdie prin descoperirea făcută de domnişoara 
Bergere. 

Aceasta intră iar în clasă şi spuse cu un ton aspru: 

— Contesă de Martigny, vino cu mine la doamna Brissart! 

Felicia se ridică de la locul ei şi o urmă. Abia se închisese uşa în 
urma lor, că şi începură şoaptele în bănci: 

— Sărmana Felicia, ce se va întâmpla cu ea?... 

Inimioara Feliciei de Martigny zvâcnea cu putere când intră la 
doamna Brissart, care îndreptă priviri pline de mânie asupra fetei. 

— Contesă de Martigny, ce ai de spus de scrisoarea asta? începu 
directoarea, cu un ton atât de aspru, cum nu-l mai auzise Felicia 
niciodată de la dansa. 

Fata plecă ochii şi nu răspunse. 

— Ai avut uşurinţa să te îndrăgosteşti de un student - urmă 
directoarea - şi te-ai furişat noaptea prin fereastră pentru a te întâlni 
cu dânsul. Şi tocmai dumneata ai făcut asta, dumneata pe care te-am 
păzit ca pe ochii din cap, pe care te-am crezut cea mai cuminte din 
toate!... E revoltător, contesă Felicia! Revoltător! Dacă ar şti mama 
dumitale ce nechibzuinţă ai făcut! 

De astă dată Felicia înălţă capul şi privind drept în ochii 
directoarei, răspunse cu hotărâre: 

— N-a fost nechibzuinţă din partea mea şi nu poate fi niciun păcat, 
căci îl iubesc din toată inima pe Bob Wilkens şi ne vom căsători în 
curând... 

Doamna Brissart o întrerupse cu un râs silit: 

— Un student şi să se însoare! Eşti într-adevăr atât de naivă să crezi 
asta? 

— Bob Wilkens a împlinit douăzeci şi opt de ani, zilele acestea îşi 
va lua doctoratul şi mama va fi bucuroasă... 

— Ba nu va fi deloc bucuroasă, îi curmă iar vorba directoarea. 
Când mi te-a încredinţat spre a-ţi da educaţia cuvenită, a trebuit să-i 
făgăduiesc că te voi feri de orice aventură de dragoste trecătoare. 

— Nu e vorba de o aventură de dragoste trecătoare, doamnă 
Brissart, răspunse Felicia, cu mândrie. Inimile noastre s-au unit pentru 

toată viaţa şi nimic nu ne va putea despărţi. 

— Astea sunt aiureli de-ale tinereţii, fleacuri pe care ţi le-a vârât în 
cap studentul dumitale, care nici nu se va mai sinchisi de dragostea 
asta mare, când va afla că a fost descoperită. Eşti singură de vină, 
dacă va trebui să stai patru săptămâni la arest sever, ca să nu mai ai 
putinţa de a te întâlni cu onorabilul student. Nu vreau să am mustrări 
din partea mamei dumitale că n-am luat toate măsurile pentru a te 
feri de fapte nesocotite. Ştii, de altminteri, că mama dumitale are alte 
planuri şi nici prin gând nu-i trece să te dea de soţie primului venit. 

Felicia izbucni, revoltată: 

— Bob e fiul lui Wilkens, regele automobilelor din America, şi chiar 
dacă e burghez, mama nu se va împotrivi la o asemenea căsătorie. Voi 
scrie încă azi mamei. Ar fi trebuit s-o fac demult, dar am vrut să 
aştept până când Bob îşi va fi luat doctoratul. 

— Ba n-ai să scrii nimic, răspunse directoarea cu asprime. Atâta 
timp cât eşti în pensionul meu, mama dumitale nu trebuie să afle că ai 
avut putinţa să te încurci într-o aventură de dragoste şi voi face tot ce- 
mi stă în putere pentru a pune capăt acestei afaceri. Acum du-te în 
odaia dumitale, strânge-ţi lucrurile de care ai nevoie şi treci îndată în 
camera de arest! În singurătate şi fără nicio legătură cu lumea de 
afară, vei avea tot timpul să te gândeşti la prostia pe care ai făcut-o. 

Deoarece directoarea spuse aceste cuvinte cu o asprime 
neobişnuită, Felicia nu mai îndrăzni sa răspundă nimic şi, la un semn 
al ei, părăsi încăperea. 

Puțin mai târziu, sărmana fată se văzu închisă în camera de arest, 
care n-avea decât o singură fereastră, cu gratii, aşa că-i era cu 
neputinţă să fugă de acolo. 

Şi cu toate acestea, tânăra nu se gândea decât la fugă. Nici prin 
gând nu-i trecea să stea închisă patru săptămâni fără să-l vadă pe Bob 
al ei, pe care îl iubea atât de mult. 

Trebuia să plece neapărat la mama ei, să vorbească cu dânsa, să-i 
spună tot. Şi tocmai acum era prilejul cel mai bun, căci mama ei, care 
petrecea săptămâni şi luni de zile în străinătate, tocmai se întorsese la 
Marsilia, după cum aflase dintr-o scrisoare pe care o primise chiar în 
ajun de la dânsa. 

Deodată ridică capul şi ascultă cu încordare, căci auzise sunetul 
claxonului unui automobil. Fără îndoială că era Bob care venise şi o 

aştepta. 

Îşi luă repede haina şi pălăria şi apăsă pe clanţa uşii, dar aceasta 
era închisă. 

Începu să chibzuiască ce e de făcut, când zări la uşă un zăvor, care 
se putea pune în mişcare şi pe dinăuntru şi pe dinafară. Îl trase şi uşa 
se deschise. 

Felicia tremura din tot trupul şi aruncă o privire în gangul 
întunecos. Pretutindeni domnea linişte adâncă. 

Fără să şovăie ieşi afară, merse în vârful picioarelor, ajunse în 
parcul care înconjura clădirea pensionului şi alergă spre zidul din 
fund. Dar aici nu era nicio poartă, aşa că singura scăpare era să 
escaladeze zidul împrejmuitor. Făcând o săritură, izbuti să se prindă 
cu mâinile de creasta zidului, se săltă în sus şi peste câteva clipe 
alunecă pe partea cealaltă, în stradă. În apropiere zări maşina 
elegantă a iubitului ei. 

— Bob, strigă ea — fără a-şi mai lua timp să-i dea lămuriri — trebuie 
să plecăm cât mai repede. 

Tânărul se uită buimăcit la dânsa şi întrebă: 

— Unde să plecăm? 

La Marsilia. 

— Bine, Felicia mea scumpă, dar... 

— Nu mă întreba nimic acum, îţi voi spune totul, mai târziu. 
Deocamdată trebuie să plecăm cât mai repede. 

Ea se urcă în maşină, Bob o urmă, dând nedumerit din cap, se aşeză 
la volan şi puse motorul în mişcare. 

După ce ieşiră din oraş şi se depărtaseră o bucată bună, tânărul 
student opri automobilul şi se întoarse spre iubita lui, care stătuse 
nemişcată, cu privirea aţintită în gol, fără să spună un cuvânt. Îi 
cuprinse umerii cu braţul, o atrase spre el şi o întrebă îngrijorat: 

— Ce s-a întâmplat, scumpa mea? De ce fuga asta pripită? 

În loc de răspuns, ea se lipi strâns de el, şi-l întrebă la rându-i: 

— Mă iubeşti, Bob? Mă iubeşti mai presus de orice? 

— Tot n-o ştii încă, micuța mea Felicia? 

— Ba da, însă tocmai azi aş vrea să mi-o mai spui o dată. 

Bob se aplecă spre dânsa, o sărută lung, apoi întrebă: 

— Îţi trebuie dovadă mai bună decât asta? 

Felicia zâmbi, dat în acelaşi timp ochii i se umplură de lacrimi şi 

începu să-i povestească tot ce se petrecuse la pension. 

— Acum nu mai ştiu altă scăpare, decât să plecăm la mama, să-i 
spunem că ne iubim şi să-i cerem consimțământul pentru căsătoria 
noastră, încheie ea. 

— Minunat, Felicia mea scumpă! strigă Bob Wilkens. Asta e şi 
dorinţa mea cea mai arzătoare, şi chiar am avut de gând să-ţi propun 
acelaşi lucru. Doctoratul l-am luat şi trebuie să mă pregătesc pentru 
întoarcerea la New-York, dar, bineînţeles, nu fără tine. Mă bucur de 
pe acum de surpriza pe care o vor avea ai mei. Trebuie să ştii, că tata 
are o mare predilecție pentru nobili şi se va mândri mult în cercul 
cunoştinţelor sale din New-York cu o noră care e contesă. Pentru a-i 
face o surpriză deosebită în privinţa asta, nici nu i-am amintit numele 
tău în ultima mea scrisoare, în care i-am vorbit despre dragostea 
noastră. 

— Poate nu va fi prea încântat de o astfel de surpriză şi se va 
supăra când... 

— Dar, Felicia, cum poţi să-ţi închipui aşa ceva? Mai curând sunt 
îngrijorat de ce va spune mama ta. Nădăjduieşte însă că, deşi contesă, 
nu se va împotrivi la căsătoria ta cu fiul unui mare industriaş 
american. Dar la urma urmei, chiar dacă se va întâmpla aşa ceva, vom 
fugi amândoi în Anglia şi ne vom cununa acolo. Spune, vrei? 

Cu obrajii îmbujoraţi, fata îşi lipi capul de pieptul lui. 

— Ah Bob, mai întrebi dacă vreau?... Iubirea noastră e frumoasă ca 
un basm şi nimic n-aş dori mai mult, decât să fiu a ta, numai a ta. 

— Felicia, scumpa, micuța mea Felicia! 

O sărută, din nou, dar fata se desfăcu din braţele lui şi spuse, 
cuprinsă deodată de o nelinişte nelămurită: 

— Hai să plecăm mai departe, Bob, ca să ajungem mai repede la 
țintă! Aş vrea să fiu acasă înainte ca doamna Brissart să telegrafieze 
mamei despre fuga mea. 

— Atunci ar fi mai bine să mergem până la aeroportul cel mai 
apropiat şi de acolo să zburăm cu aeroplanul la Marsilia. În felul 
acesta vom ajunge mai repede şi diseară vom putea vorbi cu mama ta. 

Felicia se învoi cu această propunere şi el dădu drumul maşinii, 
care porni cu o viteză ameţitoare. 

După câtva timp, amândoi zburau prin văzduh. 

Deoarece din pricina zgomotului elicei nu puteau vorbi, Felicia se 

rezemă bine în fotoliul ei şi se lăsă furată de gânduri. 

Ce va spune mama, când o va vedea ivindu-se pe neaşteptate cu 
Bob? 

Tânăra fată nu fusese încă niciodată acasă şi nici nu cunoştea 
locuinţa părintească. De copilăria ei îşi aducea aminte ca prin vis. Îi 
era ca şi când ar fi petrecut-o în oraşe străine, prin străzi şi locuinţe 
murdare şi întunecate, unde plânsese mult. 

Dar nu se putea să fi fost aşa, căci crescuse doar în casa unui 
pădurar din Savoia unde o dusese mama ei şi unde rămăsese până la 
vârsta de opt ani. Apoi fusese într-un pension din Elveţia, iar acum era 
de doi ani la doamna Brissart, la Grenoble. Vacanţele şi sărbătorile le 
petrecuse întotdeauna împreună cu mama ei, în vreo staţiune 
balneară, sau în vreun sat mic; numai la Marsilia nu fusese niciodată. 

La repetatele ei rugăminţi de a o duce o dată şi acasă, mama îi 
spunea: „Ai să cunoşti prea devreme încă acea casa cenuşie şi 
posomorâtă unde nu-i nicio rază de bucurie”. 

Despre tatăl ei, Felicia nu ştia nimic şi mama nu-i vorbise niciodată 
de dânsul. Bănuia că nu-l iubise şi că nu păstrase amintiri frumoase 
din căsnicie. Cu atât mai mare dragoste avea pentru singura ei copilă, 
şi Felicia răspundea la această dragoste, din tot sufletul. 

Din nefericire mama n-avea mult timp, pentru dânsa, îi spunea că 
era foarte ocupată cu administrarea şi conducerea marelui şantier 
naval care îi rămăsese după moartea soţului şi că afacerile o sileau de 
multe ori să plece pentru săptămâni întregi în străinătate, aşa că era 
nevoită să renunţe la fericirea de a fi întotdeauna împreună cu fiica ei. 
Dar spusese că îndată ce Felicia va împlini douăzeci de ani, se va 
retrage din afaceri şi se va dedica numai copilei sale. 

Şi acum totul trebuia să se schimbe! 

Felicia nu şi-ar fi închipuit niciodată că ar putea iubi pe altcineva 
mai mult decât pe mama ei, dar soarta îi scosese în cale pe Bob şi 
începu să-l iubească cu-atâta înfocare încât simţea că fără el viaţa n-ar 
mai avea niciun farmec. 

Dar oare iubirea aceasta nu va pricinui durere mamei sale? 

Felicia alungă repede gândul acesta. Fără îndoială că mama se va 
bucura de fericirea ei şi va primi cu plăcere propunerea pe care voia 
să i-o facă Bob, de a preda afacerea din Marsilia şi să vină cu dânşii la 
New-York. 

3. La barul «Valencia». 


— Dolores, e târziu. 

— Da Betty, ştiu... 

Cu o mişcare nespus de obosită, femeia zveltă şi blondă se ridică de 
pe canapeaua pe care se odihnise, dădu plapuma de mătase la o parte 
şi păşi încet spre masa de toaletă. 

— Şi azi îţi este aşa de greu? 

— Mai întrebi, Betty? Ştii doar cât sunt de sătulă de viaţa asta. Să 
văd seară cu seară oameni setoşi de senzaţii, doritori de aventuri, să 
râd, să fiu veselă, atunci când îmi vine să plâng! Nu mai pot... nu mai 
pot! 

Era ca un strigăt deznădăjduit. 

Bătrâna, care începuse s-o coafeze, dădu din cap, tristă şi 
îngândurată. 

— Da, e greu. Dar barul „Valencia” e din ce în ce mai căutat de 
clienți... 

— Şi blonda contesă din Marsilia devine celebră prin clienţii ei, 
întregi frumoasa femeie, cu un surâs ironic şi amar. Dar n-are niciun 
rost să vorbim mereu de acelaşi lucru. Dacă vreau să-mi ajung ţinta de 
a putea trăi odată liniştită şi fără griji, într-un colţişor retras de lume, 
atunci trebuie să mai rabd vreo câţiva ani viața pe care o duc acum. 

Întinse mâna spre o fotografie de pe masa de toaletă şi se uită cu 
dor la chipul drăgălaş de fată. 

Bătrâna Betty îşi aruncă şi ea ochii spre fotografie. 

— Ți-o fi iar tare dor de dânsa? 

— Un dor care îmi sfâşie inima. 

— Pleacă pentru câteva zile s-o vezi. 

— Nu se poate, nu pot lipsi acum... Dar bine că mi-am adus 
aminte, Betty; o dansatoare tânără mi-a scris că va veni să vorbească 
cu mine, aici acasă. Dacă va sosi după plecarea mea, trimite-o la bar. 


* 


Când noaptea se lasă asupra Marsiliei şi activitatea marelui port 
încetează, începe viața în cartierul din jurul străzii Cannebière. 
Clădirile impunătoare, aşezate de-a lungul celei mai frumoase străzi 

din marele port, străluceau într-o lumină feerică şi semănau cu palate 
din basme. Fiecare se întrecea în reclame luminoase cât mai bătătoare 
la ochi, pentru a atrage atenţia publicului. 

Unul singur dintre nenumăratele localuri care se înşirau în acest 
cartier al petrecerilor, se deosebea prin simplitatea decorului său 
exterior. Numai la intrare se afla postat un negru uriaş, îmbrăcat într- 
un costum fantastic, de culoare verde, şi a cărui menire era să 
deschidă uşa nenumăraţilor clienţi care veneau să viziteze barul 
„Valencia”. 

Deşi aici era locul de întâlnire al publicului internaţional din 
marele port de la Marea Mediterană, totuşi de multe ori se rătăceau şi 
oameni din cea mai bună societate, voind să guste şi ei din plăcerile 
vieţii de noapte şi în deosebi să cunoască acest local, căruia i se 
dusese faima în lumea întreaga. 

În încăperile din subsol petreceau marinarii de rând în felul lor 
zgomotos, fără să se sinchisească prea mult de manierele elegante, şi 
de cele mai multe ori învălmăşeala era atât de mare, încât, din lipsă 
de locuri, artistele şi dansatoarele se aşezau pe genunchii clienţilor, 
care nu păreau deloc supăraţi de această familiaritate. 

În elegantul salon de dans de la etaj, veneau să-şi omoare vremea 
oameni din societatea cea mai bună. Atracția de căpetenie pentru toţi, 
era contesa blondă din Marsilia. 

Aceasta era o femeie cu adevărat fermecătoare. Înaltă, cu un trup 
mlădios, cu trăsături fine şi ochi minunaţi care priveau visător, cu 
pielea albă şi catifelată, atrăgea privirile tuturor. 

Cu braţele încrucişate pe piept, stătea rezemată de o coloană şi 
privea la animația din jur, fără să se sinchisească de privirile pline de 
admiraţie, îndreptate asupra ei. Gândurile îi erau departe, departe de 
tot. 

— Ei, Dolores, la ce visezi iar? 

Cuvintele acestea o treziră din reverie. Cu o mişcare obosită îşi 
trecu mâna peste ochi şi se întoarse spre oaspetele care se apropiase 
de dânsa. 

— Bună seara, căpitane! Te-ai întors iar la Marsilia? Fii binevenit la 
barul „Valencia!” 

Îi întinse mâna, pe care căpitanul Barnabe o duse respectos la buze. 

— Ai avut o călătorie bună? îl mai întrebă ea. 

— Ca întotdeauna. Ştii doar că am fost poreclit căpitanul „Vreme 
Bună”. Rar mă prinde furtuna cu „Fernando Cortez” al meu. 

Femeia blondă suspină şi pe chipul ei se întipări iar o expresie 
melancolică şi visătoare. 

— Ce bine ar fi, dacă am putea spune cu toţii la fel despre corabia 
vieţii noastre: călătorie bună şi numai rareori furtună! 

Căpitanul o privi cercetător. 

— Ai necazuri, Dolores? 

— Necazuri cum ţi le închipui, poate, dumneata, nu. Afacerea mea 
merge mai bine ca oricând; dar sunt plictisită de viaţa asta şi atât de 
obosită, încât aş vrea să scap de ea cât mai repede. 

— Nimic mai uşor decât asta, Dolores... Cred că în anii din urmă ai 
câştigat mult şi ai pus deoparte o avere frumuşică? 

— Da, am câştigat mulţi bani, dar încă nu destui pentru... 

Se opri deodată din vorbă. 

— Nu destui pentru ce?... stărui el. 

— Nu mă întreba, căpitane. 

— Da, ştiu că nu vrei să vorbeşti niciodată despre dumneata şi 
despre viaţa dumitale, aşa că nu te voi supăra cu întrebări indiscrete... 

Pentru a schimba vorba, Dolores; îl întrebă: 

— Ai avut mulţi pasageri pe bord, căpitane? 

— Toate cabinele erau ocupate. Fermecătoarea noastră primăvară a 
atras pe mulţi încoace. 

Tot vorbind, Barnabe îşi roti, privirea prin sală. 

— De altfel am şi zărit aici câţiva din pasagerii mei. Au venit 
pentru că am spus tuturor că eşti cea mai interesantă femeie din 
Marsilia. Priveşte, colo în loja a treia din stânga e şi cel mai de seamă 
şi mai bogat pasager al meu: regele automobilelor, Frank Wilkens din 
New-York. 

La auzul acestui nume femeia blondă tresări, se făcu palidă şi 
căutând un sprijin, prinse braţul căpitanului. 

— Wilkens?... Frank Wilkens?... murmură ca aproape speriată. 

— Ce ai, Dolores? Îl cunoşti cumva pe mister Wilkens? întrebă 
Barnabe, privind-o mirat. 

Ea izbucni într-un râs tăios. 

— Mă întrebi dacă-l cunosc?... Foarte bine chiar. 

— Adevărat? A mai fost vreodată pe aici? Nu-mi vine să cred, 

deoarece când am vorbit cu dânsul despre Marsilia, de barul 
„Valencia” şi de dumneata, se părea că habar n-are de toate astea. 

Dolores încleştă pumnii. 

— Cred şi eu că s-a prefăcut că nu ştie nimic. 

— Din ce pricină? 

Ea făcu o mişcare cu mâna şi îl rugă cu voce înăbuşită: 

— Nu întreba, căpitane! Te rog, lasă-mă singură, dar să nu te duci 
în loja lui Frank Wilkens. Mă voi duce eu; trebuie să vorbesc cu 
dânsul. 

Se opri brusc din vorbă, se depărtă şi se îndreptă spre loja în care 
şedea Frank Wilkens; dar căpitanul, care o urmărea cu privirea, văzu 
că paşii ei deveniseră şovăitori. 


4. Soarta hotărăşte. 

Cu inima zvâcnind de emoție stătea contesa Felicia de Martigny în 
faţa casei cenuşii din strada Estelle, unde i se spusese că e locuinţa 
mamei sale. 

Se uită nedumerită la Bob şi nu cuteză să-i vorbească. Şi el tăcea. 

Felicia îi ghici gândurile: Fără îndoială că şi dânsul era tot atât de 
surprins ca şi ea, văzând casa în care, după cât se părea, locuia bogata 
ei mană, contesa de Martigny. 

— Te voi aştepta colo în cafeneaua cea mica de peste drum, spuse 
Bob în cele din urmă. Va fi mai bine să vorbeşti întâi singură cu mama 
ta, apoi vei veni să mă chemi şi pe mine. 

Se despărţiră cu o strângere de mână şi Felicia îl urmări pe Bob cu 
privirea, până când trecu strada şi intră în cafenea. Abia după aceea 
sună la intrarea casei. 

După câteva minute uşa fu deschisă şi un portar bătrân şi 
morocănos o întrebă pe cine caută. 

— Aş vrea să mă duc la contesa de Martigny, răspunse Felicia. 

Bătrânul o măsură cercetător din creştet până în tălpi. 

— O contesă de Martigny nu stă aici, dar dacă o cauţi pe „madame 
Martigny”, atunci ai nimerit. 

Spunând acestea deschise uşa mai larg, lăsă pe Felicia să intre şi 
adăugă: 

— Stă la etajul al doilea, apartamentul din stânga. 


Felicia îi mulţumi, cam buimăcită, şi urcă repede scara. Într-adevăr, 
la etajul al doilea, citi pe o placă mică de alamă bătută la uşa din 
stânga, numele „Martigny”. 

„Madame Martigny”. 

Da, abia acum îi veni în minte dorinţa mamei, ca nici pe scrisorile 
ce i le trimitea să nu scrie titlul de contesă. 

„Nu vreau să port titlul de contesă, atâta vreme cât mă ocup de 
afaceri”, zicea ea. 

În felul acesta o lămurise mama pe dânsa şi pe doamna Brissart şi 
acum îi părea rău Feliciei că uitase de acest lucru şi întrebase pe 
portar de o contesa de Martigny. 

Sună la uşa din faţa ei şi după câtva timp apăru o bătrână care o 
întrebă prietenos: 

— Pe cine cauţi, dragă domnişoară? 

De astă dată Felicia fu mai prudentă şi răspunse: 

— Aş dori să vorbesc cu doamna Martigny. 

Bătrâna o privi cercetător. 

— Eşti dansatoarea care a venit pentru angajare? Doamna mi-a 
spus că i-ai scris, dar ai fi făcut bine, dacă ai fi venit mai devreme, 
căci doamna a plecat la bar. Du-te acolo. O vei găsi, ştii, la barul 
„Valencia”. 

Felicia o privi cu ochi mari, căci nu înţelegea ce spunea bătrâna, 
apoi bâlbâi încurcată: 

— Iartă-mă... dar... mi se pare că... am greşit adresa... Caut pe 
mama mea... contesa de Martigny. 

Bătrâna se dădu speriată înapoi şi holbă ochii la tânăra fată. 

— Pe mama dumitale? întrebă ea, buimăcită. 

Dar se reculese repede şi cu un zâmbet silit spuse: 

— Atunci într-adevăr n-ai nimerit adresa, căci doamna Martigny n- 
are nicio fiică. 

Felicia deveni şi mai încurcată. 

— Şi eu mi-am zis îndată că n-am nimerit bine... căci mi-am 
închipuit cu totul altfel casa mamei... Dar adresa e totuşi exactă: 
strada Estelle, patru... 

— Poate e la numărul paisprezece, răspunse bătrâna repede. 

— Dar numele?... 

— Numele de Martigny nu-i atât de rar şi se poate să fie două 

doamne cu numele ăsta pe aceeaşi stradă. În orice caz, doamna 
Martigny a mea nu-i mama dumitale. Aş putea să-ţi dovedesc asta, 
ducându-te la ea s-o vezi, dar, din nefericire nu-i acasă... ba e chiar... 
plecată din Marsilia... şi nu ştiu când se va întoarce, aşa că... nu poţi 
vorbi cu dânsa. 

Timp de câteva clipe Felicia rămase nehotărâtă, apoi mulţumi 
bătrânei şi spuse: 

— Iartă-mă că te-am deranjat. 

Betty aproape că nu mai auzi cuvintele fetei, căci închisese repede 
uşa. 

Cufundată în gânduri, Felicia cobori scara. Nu ştia ce să spună lui 
Bob. Totul era atât de ciudat! Spaima bătrânei nu-i scăpase. Dar de ce 
să se sperie că o căuta pe mama ei? 

Pe când Felicia trecea strada, Betty alergă repede la telefon şi ceru 
legătura cu Dolores, la barul „Valencia”. Stătea, tremurând toată, în 
faţa aparatului şi strigă: 

— Aici Betty! Trebuie să vorbesc neapărat cu doamna Martigny... 

O voce aspră de bărbat îi răspunse. 

Apoi Betty continuă: 

—  Cum?... Nu se poate să-i vorbesc acum?... Să chem mai 
târziu?... 

Bătrâna dădu din cap şi spuse mai mult ca pentru sine: 

— Va fi poate prea târziu... şi totul se va descoperi... 

Deşi vorbise încet, cuvintele ei fură auzite la capătul celălalt al 
firului, căci vocea bărbătească întrebă: 

— Ce va fi prea târziu?... 

— Nu pot să-ţi spun. Trebuie să vorbesc cu doamna. Cheam-o, te 
rog, la aparat... Alo!... Mă auzi?... Cheam-o pe doamna Martigny!... 

Ascultă câteva clipe, dar nu mai primi niciun răspuns. 

Deznădăjduită, închise aparatul şi murmură: 

— A venit ceasul de care m-am temut atât de mult!... Trebuia să se 
întâmple odată!... 


* 


Felicia intră în cafeneaua în care o aştepta Bob şi acesta citi îndată 
pe chipul ei dezamăgirea pe care o avusese. 
— Felicia, de ce eşti atât de întristată? N-ai găsit-o acasă pe mama? 

Ea se feri să-l privească în ochi şi răspunse: 

— În locuinţă nu era nimeni, căci am sunat şi nu mi s-a deschis, iar 
portarul mi-a spus că pesemne mama e plecată în călătorie. 

Spunând această minciună, inima i se strânse de durere. Dar ce 
lămurire i-ar fi putut da? Aici era o taină pe care trebuia s-o dezvăluie 
mai întâi dânsa, înainte de a vorbi cu iubitul ei despre ea. 

Gândurile-i se învălmăşeau în creier şi era atât de buimăcită, încât i 
se părea că aude ca de la mare depărtare glasul lui Bob, care încerca 
s-o mângâie şi s-o liniştească. 

— De fapt ar fi trebuit să ne gândim la posibilitatea asta, Felicia. 
Totuşi, nu trebuie să deznădăjduim. Dacă n-am găsit-o azi pe mama 
ta, o vom găsi mâine sau peste câteva zile. Deocamdată să mergem 
într-un local mai ca lumea, unde să ne sfătuim ce avem de făcut. 
Vreau să fii veselă, să-ţi piară gândurile negre. 

Bob chemă chelnerul, plăti, apoi o luă pe Felicia de braţ şi amândoi 
ieşiră în stradă. O luară încet spre strada Cannebiere şi după câtva 
timp se opriră în faţa unuia din numeroasele localuri din acest cartier 
al petrecerilor şi veseliei. 

— Ce-ar fi să intrăm aici, Felicia? întrebă el. 

Fata ridică ochii şi citi literele mari şi luminoase deasupra intrării: 
„Barul Valencia”. 

Deodată îşi aduse aminte că bătrâna din locuinţa din strada Estelle 
îi spusese că aici o poate găsi pe doamna Martigny şi, ca mânată de o 
putere misterioasă, intră cu Bob în vestibulul feeric luminat al 
localului. 

Lăsară pardesiurile şi pălăriile la garderobă; Bob îi cumpără de la o 
florăreasă doi trandafiri roşii pe care ea şi-i prinse la piept, apoi 
intrară amândoi în salonul cel mare de dans. 


5. Taina contesei blonde. 


Întins într-un fotoliu comod, Frank Wilkens şedea în loja lui şi 
privea cam plictisit la perechile care dansau în sală. Nu era nici 
entuziasmat, nici uimit, căci pentru dânsul, care văzuse atâtea, acest 
local pe care căpitanul Barnabe i-l lăudase aşa de mult, nu oferea 
nimic deosebit. 

De altminteri, căpitanul nici nu lăudase atât localul, cât pe „steaua” 


ESTAU, 


acestuia, pe misterioasa contesă blondă din Marsilia. 

Wilkens se rezemă cu coatele de balustrada lojii şi o căută cu 
privirea prin sală. 

Deodată auzi în spatele lui deschizându-se uşa lojii şi când întoarse 
capul, zări o femeie nespus de frumoasă, venind încet spre el. 

— Bună seara, Frank Wilkens, o auzi spunând şi simţi îndreptată 
asupra lui privirea ei plină de ură. Aşa e că nu te-ai aşteptat să ne mai 
întâlnim o dată în viaţă? Eu însă te-am aşteptat an cu an şi ceas cu 
ceas. Ştiam că vei veni când vei auzi de Dolores, „contesa blondă din 
Marsilia”. Da, priveşte-mă! Eu sunt aceea pe care ai părăsit-o în cea 
mai neagră mizerie, după ce ai dat-o pradă nenorocirii... 

Frank Wilkens nu-şi luase ochii de la ea, dar se reculese îndeajuns, 
spre a putea răspunde: 

—  Iertaţi-mă, doamnă, dar mi se pare că vă înşelaţi asupra 
persoanei mele... 

— Nu, nu mă înşel; eşti Frank Wilkens şi am venit, să-ţi cer 
socoteală... 

Se opri deodată din vorbă, căci... 

Bob şi Felicia nu mai găsiseră loc decât în sală şi acum dansau şi ei, 
atraşi de sunetele ademenitoare ale orchestrei; dar în toiul dansului 
Bob se opri brusc şi, arătând spre una din loji, spuse: 

— Felicia, priveşte!... Colo... tatăl meu! 

Fata ridică privirea şi... 

Nespus de mirat de a vedea pe tatăl său aici, şi într-un chip atât de 
neaşteptat, Bob se despărţi de Felicia şi alergă spre lojă. 

Tatăl său la Marsilia! Ce bucurie! Era cel mai minunat prilej să-i 
ceară binecuvântarea pentru căsătoria lui cu încântătoarea contesă 
Felicia de Martigny. 

Bob ajunse la loja în care se afla tatăl său şi deschise repede uşa, 
strigând plin de bucurie: 

— Tată! 

Vru să alerge cu braţele întinse spre dânsul, dar deodată se opri în 
loc şi se uită stânjenit la doamna cea străină care se afla în faţa tatălui 
său şi cu care, pesemne, tocmai vorbise. 

— lertaţi-mă, bâlbâi el. 

Dolores întoarse încet capul şi îl privi cu uimire. Tânărul spusese 
cuvântul „tată”, deci era fiul lui Frank Wilkens. Dar şi altminteri l-ar fi 

recunoscut, căci asemănarea era foarte mare. 

Şi Bob se uită la ea cu surprindere. Ce frumoasă era femeia asta... 
şi... îşi trecu mâna peste ochi, pentru a se încredința că nu e o 
nălucire. Asemănarea asta nemaipomenită cu Felicia! Era oare cu 
putinţă? 

Frank Wilkens se uită la fiul său, dar privirea sa era ca pierdută, 
apoi o îndreptă iar spre Dolores. 

Repetă ca pentru sine cuvintele ei acuzatoare: „...eu sunt aceea pe 
care ai părăsit-o în cea mai neagră mizerie”. Apoi adăugase: „Nu, nu 
mă înşel; eşti Frank Wilkens şi am venit să-ţi cer socoteală...”. 

Nu apucase să mai continue, căci în clipa aceea intrase Bob în lojă. 

Frank Wilkens era buimăcit, căci totul se întâmplase cu o iuțeală 
fulgerătoare. 

Dolores îşi îndreptă din nou privirea asupra americanului şi pe 
buzele ei se ivi un zâmbet amar. 

— Am fost întreruptă, mister Wilkens, şi deocamdată nu-ţi pot 
spune ce mai am de spus, dar fii încredinţat că ne vom mai întâlni. 

Şi la aceste cuvinte, în ochii ei se ivi iar o străfulgerare de ură. 

Frank Wilkens vru să răspundă ceva, dar Dolores se îndreptă spre 
uşă, unde stătea încă Bob cu ochii holbaţi, neputând înţelege minunea 
unei asemănări între Felicia lui şi această femeie. 

Dolores se mai opri o dată la uşă, privirea ei se mai încrucişă o dată 
cu aceea a lui Frank Wilkens, apoi ieşi. Tatăl şi fiul erau acum singuri. 

După ce Bob Wilkens o părăsise pe neaşteptate, pentru a alerga 
spre loja în care se afla domnul acela înalt şi chipeş, Felicia de 
Martigny rămase câteva clipe în acelaşi loc, nemişcată ca o stană de 
piatră. 

Dar privirile ei nu erau îndreptate nici spre domnul cel străin, nici 
spre Bob, pe pare îl văzu apărând în uşa lojii, ci cu ochii măriți de 
spaimă, se uita la frumoasa femeie palidă, care se afla în aceeaşi lojă. 

Simţi cum tot sângele îi năvăleşte la inimă. 

Vru să ţipe, să răcnească, niciun sunet nu ieşi însă de pe buzele ei. 

Un singur gând o mai stăpânea: „Femeia cea blondă de colo, e... 
mama mea!” 

O expresie de durere amarnică şi de nemărginită deznădejde se ivi 

pe chipul ei. 

Mama... mama ei... aici?! 

Nu putea fi decât un vis, o nălucire nebună care o chinuia de 
moarte. 

Deodată se uită în jurul ei, buimăcită ca şi când s-ar fi trezit dintr- 
un somn adânc, îşi apăsă amândouă mâinile pe piept pentru a potoli 
bătăile năvalnice ale inimii şi se dădu câţiva paşi înapoi, ca să se 
ascundă în dosul uneia din coloanele înalte, care sprijineau bolta 
salonului de dans. Genunchii îi tremurau; abia se mai putea ţine pe 
picioare şi căutând un sprijin, mâinile i se încleştară de marmura rece. 

Îşi aduse aminte de cuvintele pe care i le spusese bătrâna servitoare 
în casa din strada Estelle: „Pe doamna Martigny o puteţi găsi la barul 
„Valencia”! 

Felicia îşi muşcă buzele pentru a-şi stăpâni plânsul. 

Mama ei... scumpa şi buna ei mamă... pe care o adora, o venera şi 
iubea mai presus de orice... mama ei într-un astfel de local?! 

Din clipa în care intrase aici, simţise o adevărata oroare la 
priveliştea care se desfăşura înaintea ochilor ei. 

Femeile fardate şi pudrate, îmbrăcate în rochii bătătoare la ochi şi 
atât de decoltate, încât păreau aproape goale, o scârbeau, iar privirile 
lacome ale bărbaţilor o umpleau de groază. 

Şi aici o găsise pe mama ei?! 

Nu putea să înţeleagă, nu-i venea să creadă! 

Vru să fugă, dar parcă o putere nevăzută o ţintuia în loc şi rămase 
cu privirea pironită spre lojă. 

Îşi dădu seama şi de marea asemănare dintre domnul cel străin şi 
Bob. Vasăzică era tatăl lui! Şi lângă dânşii stătea mama ei! 

Auzi voci în spatele ei şi fără să vrea, ascultă. Erau doi ofiţeri de 
marină care stăteau de vorbă. 

— O vezi pe contesa blondă? întrebă unul din ei. 

— Da, chiar în clipa asta am zărit-o. Astă-seară e iar nespus de 
frumoasă. 

— Sunt de aceeaşi părere. Bagă de seamă, azi o să prindă în mrejele 
ei pe cel mai bogat pasager al nostru, pe Frank Wilkens, regele 
automobilelor. 

— Crezi? 

— Fac prinsoare pe ce vrei că încă în noaptea asta Wilkens va fi 

amorezat lulea de frumoasa Dolores. 

— Poate să ai dreptate, căci nimeni nu rezistă farmecelor acestei 
sirene blonde. 

— Pentru noi e pierdută în seara asta şi am face bine să ne căutăm 
altă damă. 

— Din nefericire nu mai e în toată sala niciuna aşa de frumoasă ca 
Dolores, contesa blondă din Marsilia. 

Feliciei nu-i scăpă nicio vorbă şi îi venea să intre în pământ de 
ruşine. 

Mama, frumoasa ei mamă, contesa Dolores de Martigny, era 
contesa blondă din Marsilia! 

Şi nu era numai o asemănare... Era într-adevăr mama ei! 

Inima îi stătea parcă în loc. 

Dumnezeule sfinte! Ce va spune Bob când va afla asta? 

Îi povestise tot ce ştia de mama ei şi ce crezuse că e curatul adevăr. 

Totul era oare numai minciună? 

Mama ei nu era aceea drept care se dăduse? Era proprietara acestui 
bar, cunoscut în tot oraşul? 

Ce grozăvie!... 

Trebuia să plece, să fugă; să n-o mai găsească Bob; să nu fie nevoită 
să se uite în ochii lui!... Voi să se depărteze, dar deodată se ascunse şi 
mai bine în dosul coloanei de marmură, căci în clipa aceea mama ei 
tocmai trecea prin sală. 

Pe sub pleoapele pe jumătate închise o urmări neîncetat cu 
privirea. Dacă la început mai avusese oarecare îndoială, acum, când 
mama ei trecu aproape de dânsa rămase cu desăvârşire încredinţată că 
contesa blondă din Marsilia era una şi aceeaşi cu contesa de Martigny. 

Recunoscu lămurit fiecare trăsătură a acestui chip atât de frumos, 
mâinile ei fine şi albe; până şi medalionul de aur pe care mama ei îl 
purta întotdeauna la gât şi în care se afla portretul Feliciei şi o şuviţă 
din părul blond al copilei. 

Felicia se miră ea însăşi că mai găsi puterea să rămână unde era 
ascunsă, să nu se arunce în calea mamei ei şi să-i strige: „De ce m-ai 
înşelat?” 

Rămase pironită în loc, fără să facă o singură mişcare. 

Deodată simţi o mână apucând-o de braţ şi când ridică privirea, 
zări lângă ea chipul unui bărbat înalt şi slab, care o privea cu ochii 

lacomi. Abia atunci se trezi ca dintr-un vis şi o luă la fugă. 

Trecu în goană pe la garderobă, fără să-şi mai ia haina şi pălăria, 
fără să se uite la nimeni. 

O tulburare grozavă o răscolise până în adâncul sufletului. 

Rătăci prin străzi necunoscute, fără să-şi dea seama unde se află, 
fără să se uite în jurul ei, urmărită de un singur gând, care îi apăsa 
sufletul îndurerat: Mama ei era „contesa blondă din Marsilia”. De 
aceea nu-i dăduse niciodată voie să vină acasă! De aceea nu-i 
povestise niciodată nimic din viaţa ei! 

Rătăcind fără ţintă ajunse iar în strada Cannebiere, unde la ora 
aceea era încă destulă mişcare. 

Noaptea era luminată feeric, căci pretutindeni ardeau mii de becuri 
electrice şi din toate părţile se auzeau râsete, cântece şi chiote. 

Cu un zâmbet îndurerat, Felicia se opri şi se uită la firma luminoasă 
a barului „Valencia”. 

De ce oare soarta îi îndreptase paşii iar într-acolo? De ce n-o 
îndreptase mai curând spre malul mării, de unde, cu o singură săritură 
ar fi putut pune capăt chinului care îi sfâşia inima? 

În noaptea aceea visul ei de fericire fusese spulberat. Îşi simţi inima 
ca încleştată de nişte gheare reci. 

Ca gonită de duhuri rele alergă mai departe, dar deodată se opri, 
speriată. 

Un şir întreg de marinari venea spre ea, cântând în gura mare. Erau 
vreo doisprezece, care se luaseră la braţ, alcătuind un lanţ, de-a 
curmezişul străzii. 

Felicia vru să-i ocolească, să treacă mai departe, să se piardă iar în 
mulţime. Marinarii însă o zăriră şi înainte de a-şi putea da seama ce se 
petrece, se văzu înconjurată de toată ceata lor. Se îngălbeni şi căutând 
o scăpare, privi în jurul ei, cu ochii speriaţi ca ai unei păsărele prinsă 
în lat. 

Dar tocmai spaima ei stârni şi mai mult veselia marinarilor. 

— Singură, frumoasa mea fetiţă? o întrebă unul. 

— Asta nu se poate! făcu altul. 

— Vino cu noi la barul „Valencia”! 

— Să bem şi să petrecem! încheie un marinar cu chipul grosolan. 

Felicia se uită în jurul ei cu priviri rătăcite, apoi se năpusti spre 
lanţul de marinari, pentru a trece printre el. Era stăpânită de o groază 

nebună. 

La barul „Valencia” era doar Bob, care, fără îndoială o căuta, 
neştiind ce urmări fatale avusese venirea lor acolo. 

Bob nu trebuia s-o mai găsească! Nu... niciodată şi pentru nimic în 
lume! 

Dar dacă va ieşi chiar în clipa asta şi o va găsi aici în stradă, în 
mijlocul acestor marinari? 

— Daţi-mi drumul... Vreau să plec! strigă ea cu vocea înecată în 
lacrimi. 

Marinarii îi răspunseră cu râsete grosolane. 

— Nu se poate, frumuşico, nu-ţi dăm drumul. O fetiţă dulce şi 
blondă ca tine e tocmai ce ne place nouă. 

— Da, femeile blonde sunt slăbiciunea noastră; de aceea ne place 
atât de mult să ne ducem la barul „Valencia” să vedem pe contesa 
blondă! 

— Băieți, ia uitaţi-vă bine la fetişcana asta! Nu seamănă aidoma cu 
frumoasa Dolores? zise unul din marinari. 

Felicia tresări, îndurerată. 

Până atunci fusese fericită şi mândră că semăna atât de bine cu 
mama ei. De multe ori se dusese cu dânsa în faţa oglinzii şi se 
bucurase de asemănarea lor izbitoare. Acelaşi păr blond, aceeaşi ochi 
mari şi frumoşi, aceleaşi trăsături şi aceeaşi pielită albă şi catifelată! 

— Ioan are dreptate, răspunse un alt marinar. S-ar putea spune că e 
chipul întinerit al contesei blonde. 

— Haideţi, băieţi, s-o luăm cu noi la barul „Valencia”! 

Felicia scoase un țipăt de spaimă: 

— Nu... nu vreau să merg... lăsaţi-mă... daţi-mi drumul!... 
Ajutor!... Ajutor! 

Înainte însă de a-şi da seama de ceea ce se întâmpla cu dânsa, se 
simţi ridicată de braţe puternice şi cântând în cor, marinarii porniră, 
ducând-o pe sus. 

Câteva clipe Felicia rămase ca ameţită, apoi îşi strânse pumnii şi 
începu să lovească pe marinarul care o ducea în braţe: 

— Nu vreau să merg cu voi... lăsaţi-mă! 

Dar tipetele şi rugăminţile ei fură zadarnice şi trebui să se supună 
sorții, să se lase dusă iar acolo de unde fugise ca gonită din urmă. 

6. Lanţurile vieţii 


Cu mintea rătăcită, ca şi când ar fi zărit o fantomă, cu privirea 
aţintită în gol, contesa blondă trecu prin sala cea mare de dans. 

Tremura din tot trupul şi trebui să-şi adune toate puterile pentru a 
nu se prăbuşi la pământ. 

Intră în biroul ei, se lăsă să cadă pe scaunul de lângă masa de scris 
şi îşi rezemă capul în mâini. 

Nu auzi deschizându-se uşa şi nu văzu pe bărbatul mic de statură şi 
îmbrăcat într-o haină de marinar, care intrase în birou. 

Numai când simţi o atingere pe umăr, tresari şi ridică niţel capul. 

— Ah, tu eşti, Jean? întrebă ea cu voce înăbuşită. 

Bătrânul îşi luă pălăria de pe cap şi o aruncă pe masă. 

— Am venit numai să-ţi spun bună seara, Dolores, zise el, privind-o 
cu ochii lui mici, cenușii şi netezindu-şi barba albă. 

Apoi continuă: 

— Dar ce-i cu tine? Faci o mutră parcă ai fi văzut pe necuratul... 

Contesa blondă avu un zâmbet dureros şi zise grav: 

— Poate l-am văzut, Jean. 

— Mofturi. Necuratul n-are ce căuta pe pământ. 

Dolores îi aruncă o privire ciudată. 

— Cel puţin o dată în viaţă, fiecare din noi întâlneşte în cale o 
fantomă, Jean. 

— Nu te mai gândi la fleacuri. Pentru tine a trecut demult timpul 
când ai mai putea vedea fantome. 

Se aşeză pe colţul mesei, apoi întinse mâna spre o cutie cu tigarete 
din care luă una. 

— Îmi dai voie să fumez o ţigaretă din astea? Cekov a cumpărat 
pentru local nişte țigarete de care mi-e greață. 

— Te rog serveşte-te, răspunse Dolores. 

— Îţi aduci aminte? Pe vremea când te-am pescuit din apă pe tine 
şi pe mica ta Felicia, n-aveam gologani decât pentru mahorcă. Dar 
acum, când ne merge bine la toţi...... 

Dolores izbucni într-un râs aspru şi repetă: 

— Acum când ne merge bine!... 

Era ca strigătul de moarte al unui suflet chinuit, aşa că bătrânul 
marinar puse ţigareta la loc şi urmă sfios: 

— Ei, da, Dolores; voiam numai să spun că de când ai încheiat 

contractul cu Cekov, nu mai eşti nevoită să înduri sărăcia. Ce te-ai fi 
făcut cu fetiţa ta, dacă... 

Contesa blondă sări agitată de pe scaun şi zise: 

— Nu-mi vorbi azi de trecut, Jean! Nu vreau să-mi reamintesc 
nimic. 

— Bine, atunci tac. Ai, pesemne, iar ziua ta rea. Sărmană Dolores, 
mi-e milă de tine, că eşti încătuşată. Dar n-ai încotro; contractul e 
contract şi trebuie să rabzi până la sfârşit. De altminteri, ce să spun, 
localul de jos forfotă de lume şi au să intre biştari mulţi. Sus la voi, 
cum merge? 

— Şi acolo merge bine, Jean. 

— Şi asta o spui cu o mutră, parcă ai fi la înmormântare. 

Se apropie de dânsa şi punându-i mâinile grosolane pe umerii albi, 
adăugă: 

— Ce-i cu tine, fetico? Nu te mai recunosc. Ştiu că niciodată nu te-a 
prea tras inima la afacerea asta, dar aşa ca astăzi nu te-am văzut încă. 

— Nu mai întreba nimic, Jean. Du-te mai bine jos la tejgheaua ta şi 
vezi-ţi de treabă. 

Mormăind, bătrânul îşi luă pălăria şi o puse pe cap, ţigareta o vâri 
în buzunarul hainei, apoi se îndreptă spre uşă. 

Înainte de a o deschide, Dolores alergă după el, îi luă mâinile 
butucănoase într-ale ei, le dezmierdă cu mişcări sfioase şi zise: 

— Nu fi supărat, bunul meu Jean, dar azi e iar o zi în care viața mă 
apasă ca o povară nespus de grea. Ştii doar de ce fac toate astea şi 
trebuie să înţelegi că uneori vin ceasuri în care mi-e scârbă de viaţa pe 
care o duc şi că aş vrea mai bine să-mi iau lumea în cap. 

Bătrânul zâmbi, împăcat. 

— Nu sunt supărat şi nici nu-ţi fac mustrări. De nimic n-aş fi mai 
bucuros, decât dacă aş pune mâna pe vreo moştenire mare din 
America ca să te pot scoate din mocirla asta. Atunci am putea să ne 
cumpărăm o căsuţă undeva la ţară, unde am trăi liniştiţi şi de unde nu 
ne-ar mai scoate nici cu zece boi la barul „Valencia”. Dar n-avem încă 
bani destui, aşa că suntem nevoiţi să mai tragem la jug. 

Contesa blondă dădu tristă din cap şi suspină din adâncul 
sufletului. 

Rămânând singură, se aşeză iar la masă, deschise un sertar şi scoase 
un registru pe care începu să-l răsfoiască. Privirile ei urmăreau 

coloanele de cifre, pe când gândurile îi rătăceau departe. 

Din nou se deschise uşa şi de astă dată intră un bărbat înalt, lat în 
spete, ras la faţă, şi cu capul chel? Deşi era îmbrăcat într-un frac 
elegant, avea o înfăţişare necioplită, din care se putea vedea uşor că 
odinioară se îndeletnicise cu meseria de atlet. 

Cu mâinile în buzunarele pantalonilor, se apropie de contesa 
blondă şi îi aruncă o privire posomorâtă. 

— Ce ţi-a venit să-ţi pierzi timpul aici? Locul tău e în sala de dans. 
Ştii prea bine că cea mai mare parte din clienţi vin numai pentru tine 
şi dacă nu te văd în local, pleacă iar. 

— Scuză-mă, te rog, răspunse contesa blondă cu răceală, aruncând 
bărbatului din faţa ei o privire plină de ură. Chiar în clipa asta am 
venit din salon. 

— Dar de unde, nu te-ai ocupat de nimeni, zise Cekov, care era de 
fapt proprietarul marelui bar şi avansase contesei blonde capitalul 
trebuincios pentru finanţarea întreprinderii. 

— Ai vreun motiv să te plângi de mine? 

— Dacă n-aş avea, n-aş fi venit, izbucni el. De câtva timp ai nişte 
toane ciudate; nu mai eşti aceeaşi ca până acum. Dacă ai să te porţi 
mai departe tot aşa, atunci steaua ta va apune tot atât de repede cum 
a răsărit, iar marinarii o vor părăsi pe contesa blondă din Marsilia şi 
se vor duce la „Ecaterina roşcovană” din port. 

Dolores îşi astupă urechile şi răspunse: 

—  Încetează cu mustrările tale nedrepte. Cred că am aceleaşi 
drepturi ca şi celelalte artiste angajate aici şi pot să mă odihnesc 
puţin, înainte de a-mi veni rândul să apar pe scenă. 

— Îi iei timp al dracului de mult pentru odihnă, zise Cekov ironic, 
uitându-se la ceas. 

În clipa aceea se auzi o bătaie în uşă şi Betty intră în birou. 

Dolores fu scutită de un răspuns, căci în clipa aceea tresări. 

Cekov însă, care răspunsese mai înainte la chemarea telefonică a ei 
şi îi spusese că nu-i poate da legătura cu contesa blondă, încruntă 
sprâncenele şi se răsti la bătrână: 

— Ce cauţi aici? De câte ori trebuie să mai spun că străinii n-au 
voie să intre în birourile barului „Valencia”? 

— Betty nu e o străină, interveni contesa blondă, supărată. N-ai 
niciun drept s-o opreşti de a veni la mine. Afara de asta, poate am 

uitat vreun lucru acasă, şi a venit să mi-l aducă. 

Cekov făcu o mişcare violentă cu mâna, se îndreptă spre uşă şi 
spuse: 

— Bine, bine! N-am poftă să mă mai cert cu tine. Mă duc în salon 
să însufleţesc clienţii, dar să ştii un lucru: dacă o să faci tot mutra asta 
şi nu reuşeşti să-i încânţi pe toţi, am să-ţi tai jumătate din partea ta de 
câştig pe chenzina viitoare. 

Fără a o mai învrednici pe Dolores cu o singură privire, ieşi din 
birou, trântind uşa în urma lui. 

Cuprinsă de mânie, contesa blondă încleştă pumnii şi spuse: 

— Ah, ticălosul, canalia! Dumnezeule, de n-aş fi încăput niciodată 
în ghearele lui!... 

Când îşi îndreptă însă privirea la Betty, se duse repede spre dânsa şi 
o îmbrăţişă: 

— Nu fi tristă, scumpa, buna mea Betty. M-am învăţat să târăsc 
după mine lanţurile vieţii; numai câteodată se mai răzvrăteşte totul în 
sufletul meu chinuit. Dar iată, tac, sunt liniştită, Betty; totul trebuie să 
treacă odată... totul! Chiar şi viaţa asta!... Şi viaţa asta câinească va 
lua sfârşit şi atunci, Betty vor veni şi pentru noi vremuri mai bune. 

Se opri deodată, văzând expresia de spaimă de pe chipul bătrânei. 

— Ce ai, Betty? Ce s-a întâmplat? De ce tremuri? 

Femeia se feri s-o privească în ochi şi răspunse: 

— Ah, Dolores, nu ştiu cum să-ţi spun... 

— Ce? 

— A venit cineva acasă să te caute... 

Contesa blondă zâmbi amar. 

— Nu te speria, Betty, nu fi îngrijorată, căci ştiu tot. Acum o 
jumătate de oră l-am văzut şi am vorbit cu el... 

Bătrână se uită buimăcită la Dolores. 

— Cu el?... 

Dolores dădu din cap. 

— Da... Nu m-a găsit acasă şi a venit aici, la bar. 

— Cine? 

— Cum cine? Wilkens... Frank Wilkens, bărbatul care mi-a nimicit 
viaţa. 

— Şi el e aici? 

Contesa blondă ridică mirată capul şi pe chipul ei se putea citi o 

uimire nemărginită. 

— Cum „şi el”? A mai venit şi altcineva? 

— Da, Dolores, şi de aceea mă vezi aici. N-am mai avut linişte 
acasă, iar la telefon nu mi s-a dat legătura cu tine. Trebuia însă să-ţi 
vorbesc, pentru a te pregăti pentru nenorocirea care s-a întâmplat. 

— O nenorocire?! 

— Da. Felicia e la Marsilia. 

Contesa blondă se clătină şi se sprijini de marginea mesei ca să nu 
cadă. 

— Felicia, fata mea, la Marsilia?! făcu ea. 

În aceeaşi clipă îşi adună toate puterile şi se reculese. 

— Nu, Betty, nu se poate; te-ai lăsat înşelată de o asemănare. Nu e 
cu putinţă ca Felicia să fi venit aici!... Şi... să afle ce este mama ei! 
Aşa de crudă, atât de neîndurătoare nu poate să fie soartă cu mine! 
Vorbeşte, spune-mi tot! Ce s-a întâmplat? Cum ţi-a venit gândul că 
Felicia e aici? 

În cuvinte scurte, întretăiate, bătrâna Betty îi povesti cele 
petrecute. 

Dolores rămase ca împietrită. 

Durerea şi deznădejdea se oglindeau pe chipul ei frumos şi boabe 
mari de lacrimi se prelinseră pe faţa ei palidă. 

Timp de câteva clipe domni o tăcere adâncă în încăpere. 

Contesa blondă scoase un geamăt dureros: 

— Dacă vine cumva încoace?... 

— De asta mi-e teamă şi mie, Dolores, şopti bătrâna Betty. De aceea 
am venit să te previn. 

Dolores închise ochii pentru câteva clipe. 

— Nu trebuie să mă găsească; nu ne putem întâlni aici. Trebuie să 
plece îndată! 

— Va mai fi cu putinţă? 

Dolores se plimba agitată, apăsându-şi mâinile pe tâmple. Faţa ei 
era palidă ca a unei moarte. 

— Ce să fac?!... Doamne, ce să fac?!... Dumnezeule atotputernic, 
atâta nenorocire şi jale s-a năpustit în viaţa asupra mea! De ce a 
trebuit să mi se mai întâmple şi asta?! 

Cuprinsă de milă, Betty se apropia de ea şi îi puse mâna pe umăr: 

— Nu deznădăjdui, Dolores; rămâi tare, cum ai fost până acum. 

— Dar dacă totul se prăbuşeşte, Betty? Dacă Felicia, care e singura 
mea fericire şi bucurie, mă va părăsi când va afla adevărul? 

— Nu te gândi la asta, Dolores, nu-ţi face inimă rea. Felicia te 
iubeşte mai presus de orice şi iubirea asta va trece peste toate, va 
rămâne învingătoare. 

Dolores se lipi de pieptul bătrânei, ca un biet copil obosit şi bolnav, 
închise ochii şi murmură: 

— Să dea Dumnezeu să ai dreptate, Betty, altfel aş pierde tot ce mă 
mai leagă de viaţă. 

Uşa se deschise din nou şi Cekov se năpusti în birou. 

— Haide, Dolores, repede! Ce-i cu tine? Ţi-a venit rândul şi toată 
lumea aşteaptă nerăbdătoare! 

Cu o mişcare grăbită, luă o mantie de catifea neagră cu care 
Dolores apărea de obicei pe scenă, i-o puse pe umeri şi o împinse spre 
uşă. 

Dar, deodată Dolores se opri, dezmeticindu-se şi ţipă: 

— Lasă-mă! Azi nu pot nici să cânt, nici să dansez! Nu vreau să văd 
pe nimeni! Vreau să plec... să mă duc departe! 

Se uită în jurul ei, cu priviri rătăcite. 

Cekov o apucă însă cu brutalitate de braţ şi spuse cu glas şuierător: 

— Dacă mai spui o vorbă, s-a isprăvit totul între noi şi te voi da în 
judecată pentru încălcarea contractului. Ai uitat, pesemne, că trebuie 
să-mi plăteşti două sute de mii de franci daune, dacă nu respecţi 
contractul? Eşti sănătoasă, aşa că poţi dansa şi cânta. Dacă nu-ţi vâri 
minţile în cap, isprăvesc repede cu tine! N-am poftă să-mi mai bat 
capul cu o femeie plină de toane, cum eşti tu! 

Contesa blondă gâfâia. 

Două sute de mii de franci despăgubiri! — îi trecu prin minte. Era 
aproape toată averea ei! O economisise an cu an. Şi acum s-o 
jertfească, s-o dea pradă acestui ticălos, lacom de bani?! 

— Fie-ţi milă azi de ea, ai îndurare, Cekov! se rugă bătrâna Betty. 
S-a întâmplat ceva îngrozitor! 

— Ce lucru mare poate să se întâmple! râse Cekov, batjocoritor. Ia 
nu mai lua apărarea contesei tale, căci e în zadar. Slujba e slujbă, şi 
trebuie să cânte şi să danseze. 

Dolores duse mâna la gât, ca şi când ar simţi un laţ care o strânge 
din ce în ce mai tare. 


— Da, trebuie să mă duc, zise ea. Trebuie să joc şi să cânt! 

Cekov dădu din cap, mulţumit. 

Cu paşi greoi, obosiţi, purtând pe umeri mantia de catifea neagră 
ca un veşmânt de doliu, Dolores păşi spre uşă. 

În prag se mai opri o dată, se întoarse spre Betty şi îi spuse în 
şoaptă: 

— Aleargă repede jos la Jean, spune-i tot ce s-a întâmplat, cere-i un 
sfat... un ajutor. Poate îi va fi cu putinţă să supravegheze toate 
intrările, aşa ca Felicia să nu poată intra aici. 

Bătrâna o mângâie şi îi răspunse: 

— Du-te liniştită. Voi face tot ce va sta în puterea mea, pentru a 
preîntâmpina o nenorocire şi mai mare. 

Pe faţa contesei blonde se ivi un zâmbet dureros: 

— Buna mea Betty, îţi mulţumesc. 

Mai mult nu putu spune şi plecă după Cekov, care tocmai făcea 
semn regizorului să anunţe publicului pe Dolores. Vocea acestuia 
răsună cu putere în sală: 

— Doamnelor şi domnilor, va rog a acorda binevoitoarea 
dumneavoastră atenție numărului celui mai senzaţional al 
programului: Contesa blondă din Marsilia, cea mai frumoasă femeie 
din lume! 


7. Tată şi fiul 

Trecură câteva minute până când se potoli surprinderea celor doi 
bărbaţi şi Frank Wilkens, dându-și în sfârşit seama că are în faţa lui pe 
fiul său, zise: 

— Dar, tu de unde ai apărut aşa pe neaşteptate, băiete? 

Faţa lui se lumină iar şi-i întinse amândouă mâinile, pe care Bob le 
luă într-ale lui, cu oarecare şovăială. 

— Tată, cine e doamna care a plecat? întrebă el, uitându-se spre 
uşa prin care dispăruse frumoasa femeie. 

Frank Wilkens îşi luă un aer nepăsător. 

— Cine să fie? Ia, una din acele femei, care îşi petrec viaţa prin 
localuri cum e barul „Valencia”. 

Bob dădu din cap. 

— Nu, tată, nu-mi vine să cred că e una din ele... 

Frank Wilkens râse. 

— Mi se pare că a făcut o impresie atât de adâncă asupra ta, încât 
ai uitat chiar să urezi bun-venit tatălui tău, care a sosit dintr-o 
călătorie atât de lungă? 

— Nu ştiu... eu... începu tânărul student, încurcat, dar se opri, 
neştiind ce să mai spună. 

— Dragul meu băiat, ce te-ai tulburat aşa? Hai, ia loc aici lângă 
mine şi bea un pahar de şampanie, ca să-ţi vii în fire. 

Bob Wilkens luă paharul pe care i-l întinse tatăl său şi îl goli dintr- 
odată. 

— Aşa, ştrengarule, şi acum spune-mi ce cauţi aici la Marsilia, pe 
când eu te credeam la Grenoble, cu nasul în cărţile tale. 

— Am terminat studiile, tată, şi mi-am luat doctoratul. 

— Bravo băiete; te felicit! Vasăzică de azi înainte trebuie să-ţi spun: 
domnule doctor. Aşadar totul a mers bine?... Pentru Dumnezeu, Bob, 
deschide gura, vorbeşte, nu aştepta să-ţi scot fiecare cuvânt cu 
cleştele! 

— Iartă-mă, tată, dar n-am venit singur în localul acesta... 

— Fără îndoială cu o fetişcană frumuşică... Asta pot să-mi 
închipui... Şi acum nu vrei s-o laşi singură... 

— Nu cu o fetişcană, tată, ci cu o domnişoară... 

— „.„.care va găsi repede alt cavaler, dacă nu te vei întoarce îndată 
la dânsa, spuse, râzând Frank Wilkens. Dar pentru a te linişti, îţi dau 
voie s-o cauţi. 

— Îmi dai voie s-o aduc, în loja ta? 

Bob nu vru încă să-i spună despre cine e vorba. Numai după ce o va 
vedea tatăl lui, o va prezenta. 

Frank Wilkens dădu din cap şi zise: 

— Din partea mea, poţi s-o aduci. 

Tânărul ieşi grăbit şi se duse la masa la care luase loc cu Felicia, 
dar n-o mai găsi acolo. 

O căută cu privirea prin sală, n-o descoperi însă nicăieri. 

Când trecu chelnerul care îi servise, îl întrebă: 

— Nu ştii unde s-a dus domnişoara, care era cu mine? 

Chelnerul dădu din umeri. 

— N-am mai văzut-o de când v-aţi ridicat împreună de la masă 
pentru a dansa. 

Bob rămase nedumerit. 

Unde să fie oare Felicia? 

Poate s-a supărat că a părăsit-o în toiul dansului şi a plecat? 

Alergă la garderobă şi arătând numărul, întrebă pe femeia de acolo 
dacă Felicia nu-şi luase cumva haina şi pălăria? 

Garderobiera cercetă şi răspunse: 

— Nu; lucrurile mai sunt încă aici. 

Bob se întrebă ce să mai facă, unde s-o caute, pe cine să întrebe. 

Se dusese oare în sala de jos, să privească cum petrec marinarii? 

Dar şi acolo o căută zadarnic. 

Dispariţia ei era o taină pentru el. 

Trebuia să mai aibă răbdare, poate se va întoarce la masa lor; dar 
între timp trebuia să se ducă iar la tatăl său care îl aştepta. 

Cu chipul întristat, Bob intră în lojă. 

— Ei, unde e frumoasa ta însoţitoare? De ce n-ai adus-o? 

— N-am găsit-o. 

Frank Wilkens râse. 

— Fără îndoială că s-a plictisit singură, şi-a găsit un alt cavaler şi 
au plecat amândoi la alt local. 

Bob se uită grav la tatăl său. 

— Te rog, tată, să nu spui aşa ceva. E logodnica mea. 

Frank Wilkens încruntă sprâncenele, apoi spuse cu un ton 
tărăgănat: 

— Ahaa... Era fata de care mi-ai scris?... Ei bine, şezi aici lângă 
mine şi povesteşte-mi despre ea. 

— Trebuie s-o caut, tată... 

— Mofturi! Asta poţi s-o faci şi mai târziu. Deocamdată spune-mi 
cum se face că te-ai logodit fără voia mea? 

Cuvintele acestea fură spuse cu un ton glumeţ, dar Bob, căruia, în 
neliniştea în care se afla, nu-i ardea defel de glumă, răspunse foarte 
serios: 

— Dacă iei totul drept o glumă, e mai bine să nu mai vorbim, mai 
cu seamă într-un local ca acesta, căci iubirea mea pentru Felicia de 
Martigny o socotesc ca ceva sfânt. 

Frank Wilkens tresări. 

— Felicia de Martigny o cheamă? întrebă el, luând o înfăţişare 
încordată. 


es je palti 


— Da, tată, contesa de Martigny, şi e făptura cea mai drăgălaşă de 
pe faţa pământului. Şi tu ai să fii încântat, când o vei vedea. 

Frank Wilkens păru că nu aude cuvintele pline de entuziasm ale 
fiului său. Cu privirea întunecată, rămase dus pe gânduri şi repetă, ca 
pentru sine: 

— Contesa de Martigny?... 

Apoi se uită iar la Bob şi spuse: 

— Povesteşte-mi mai departe. Unde ai cunoscut-o? 

— La Grenoble, într-o cofetărie mică, am văzut-o pentru întâia 
oară... 

Apoi tânărul îi povesti tot ce se petrecuse, cum fugise cu Felicia din 
Grenoble şi venise la Marsilia pentru a o căuta pe mama ei. 

— Azi n-am găsit-o acasă, încheie el, dar, fără îndoială, contesa 
Martigny se va întoarce în curând; atunci mă voi duce la ea şi o voi 
ruga sa mi-o dea pe soţie pe mica, blonda mea Felicia. 

Frank Wilkens căzu iar pe gânduri, vrând parcă să răscolească 
amintiri din vremuri de demult. 

Bob îl privea cu luare-aminte. 

De ce devenise tatăl lui deodată aşa de tăcut, de gânditor şi de 
grav? Avea oare de gând să se împotrivească acestei căsătorii? 

Frank Wilkens ridică iar capul şi se uită la fiul său. 

— Şi pe mine nu mă întrebi ce voi spune la toate astea? 

— Ştiu că doreşti numai fericirea mea şi asta n-o pot avea decât cu 
mica mea Felicia. 

— Şi ce vei face dacă voi spune „nu”, Bob? 

Faţa tânărului se acoperi de o roşeaţă aprinsă. 

— Ai într-adevăr da gând să faci asta? 

Frank Wilkens ocoli întrebarea şi stărui: 

— Răspunde-mi mai întâi la întrebarea mea. 

— Atunci... atunci, tată, îmi voi căuta fericirea chiar împotriva 
voinţei tale. 

— Daaa...? 

— Sunt major. 

Frank Wilkens dădu liniştit din cap. 

— Ştiu asta, dar pari să uiţi că odată vei moşteni de la mine o 
întreprindere uriaşă şi o avere imensă? 

Bob îi curmă vorba: 

— Cu ameninţarea că mă vei dezmoşteni, vrei să mă supui voinţei 
tale, dar nu-ţi vei ajunge scopul. Sunt bărbat în toată firea, mi-am 
terminat studiile, am o meserie, şi, dacă va fi nevoie, voi căuta un 
post în altă întreprindere şi voi câştiga destul ca să pot trăi bine 
împreună cu soţia mea. 

Din cuvintele sale se înţelegea o hotărâre nestrămutată. Lui Frank 
Wilkens îi plăceau astfel de firi pline de voinţă, care nu se pleacă 
niciunei puteri şi în sinea lui era bucuros că fiul său era dintre 
acestea. 

Cât îl privea de îndrăzneţ, gata de luptă, aproape duşmănos! Aşa 
trebuia să fie un bărbat care avea să conducă odată o întreprindere 
mare! 

Zâmbi îmbunat şi zise: 

— Te-am supărat rău de tot, Bob; dar am vrut să te pun numai la 
încercare. 

Tânărul răsuflă uşurat. 

— Atunci n-ai, într-adevăr, nimic de spus împotriva căsătoriei 
noastre? 

Frank Wilkens ridică mâna. 

— Mai încet, băiete, până acolo n-am ajuns încă. Despre asta vom 
mai vorbi. 

— Ai dreptate; trebuie s-o cunoşti mai întâi pe Felicia. Deocamdată 
mă duc s-o mai caut. Negreşit că o voi găsi undeva în local. 

Se ridică de pe scaun şi părăsi loja. După ce uşa se închise în urma 
lui, Frank Wilkens îşi sprijini capul în mâini şi murmură ca pentru 
sine: 

— Cât de ciudat ţese destinul viaţa omului! Îi aruncă tot felul de 
nenorociri în cale şi îl lasă să se lupte cu ele. Unii rămân biruitori; 
aceştia sunt cei tari. Cei slabi pier, se prăpădesc... 

Bob alergă din nou la masa unde şezuse cu Felicia, întrebă iar pe 
chelner dacă n-o văzuse, dar primi acelaşi răspuns ca şi adineauri. Se 
duse încă o dată la garderobă, dar nici aici nu află ceva nou: haina şi 
pălăria erau tot acolo; nu le luase nimeni. Chinuit de teamă şi 
nelinişte, căută prin toate sălile, prin toate colţurile; în zadar, căci 
nicăieri n-o găsi pe Felicia. 

Unde dispăruse? 

Ce se întâmplase? 

Nu găsi niciun răspuns la aceste întrebări şi începu să-şi facă cele 
mai amare mustrări că o lăsase singură în învălmăşeala aceea. 

Deznădăjduit şi trist, se întoarse la tatăl sau. 

— Nici de data asta n-ai găsit-o, Bob? 

— Nu, răspunse acesta, cu vocea înecată. Presupun că a plecat fără 
mine, simțindu-se jignită că am lăsat-o singură în mijlocul salonului, 
când te-am zărit pe tine. Recunosc că a fost o necuviinţă, dar am 
săvârşit-o fără niciun gând rău şi numai sub înrâurirea marii 
surprinderi de a te vedea pe neaşteptate aici. 

— Deocamdată nu mai e nimic de făcut. Dar nu te întrista, dacă n-o 
vei mai găsi azi aici, ai să dai de dânsa mâine în altă parte. 

— Negreşit că am s-o caut şi nu voi avea odihnă până când n-o voi 
găsi. 

Frank Wilkens dădu din cap. 

— Acum să plătim şi să mergem, căci sunt obosit. Te-ai îngrijit de 
vreun adăpost? 

— Încă nu. 

— Atunci vino cu mine la hotelul unde am tras eu. 

Chemară chelnerul, Frank Wilkens plăti, apoi se ridicară, pentru a 
părăsi barul „Valencia”. 

În timpul convorbirii lor nu fuseseră atenţi la ce se petrecea în sală, 
dar în clipa când vrură să părăsească loja, luminile se stinseră, aşa că 
se opriră în loc. 

O tăcere adâncă domnea în jurul lor. 

Orchestra începu să cânte lin. 

Un mănunchi de raze roşii căzu pe scenă, deveni tot mai puternic, 
mai strălucitor şi deodată apăru în lumina lui... 

Bob tresări şi cu pas iute se apropie de balustrada lojii. 

Felicia?... 

Nu, nu era dânsa, ci femeia cea frumoasă cu care vorbise tatăl 
său... 

Şi deodată, contesa blondă începu să cânte cu o voce nespus de 
dulce, la început cam sfioasă şi nesigură, dar pe măsură ce cânta, 
glasul devenea mai plin, mai hotărât, căpăta un sunet metalic, care 
vibra cu putere în toată sala. 

Când ultimul sunet încetă, publicul izbucni în aplauze frenetice, 
furtunoase, care nu mai luau sfârşit. 

Frank Wilkens rămase captivat, cu privirea aţintită asupra 
frumoasei femei, al cărei chip fermecător era scăldat în lumina roşie 
de pe scenă. 

— Contesa blondă... murmură el. 

Se reculese însă repede şi punând o mână pe umărul fiului său, 
zise: 

— Să mergem, dragul meu... 

— Tată... cu femeia ceea de colo... seamănă... Felicia mea... 

Bob spusese aceste cuvinte cu respiraţia întretăiată, aproape 
gâfâind. 

Frank Wilkens dădu din cap. 

— Se poate, dragul meu băiat, dar acum haidem să plecăm. 

Bob îşi dezlipi cu greu ochii de la frumoasa cântăreaţă şi-l urmă pe 
tatăl său. 


8. Şi destinul?... 


Speriată şi tremurând din tot trupul, Felicia şedea în mijlocul 
marinarilor şi cu ochii măriţi de groază privea la învălmăşeala 
zgomotoasă din jurul ei. 

O orchestră de negri cânta cel mai nou jazz şi clienţii o acompaniau 
în cor. Nenumărate perechi se învârteau dansând în mijlocul sălii, 
râdeau şi glumeau. Pretutindeni domnea veselia şi voia bună, ca şi 
când n-ar fi jale şi durere pe lumea asta. 

Numai Felicia era tristă. Buzele îi tremurau de plâns înăbuşit, ochii 
îi erau plini de lacrimi şi faţa palidă. 

— Bea, fetiţo, îi spuneau marinarii, întinzându-i fiecare paharul lui. 
Băutura încălzeşte sângele; te vei înveseli şi vei râde, în loc să plângi! 

Felicia respinse cu dezgust paharul şi se rugă: 

— Lăsaţi-mă să plec... Nu vreau... nu pot să rămân aici... 

— Mai întâi trebuie să te vadă contesa blondă, îi spuse marinarul 
care şedea lângă dânsa. Va rămâne buimăcit când va vedea 
asemănarea dintre tine şi ea... 

— Nu, daţi-mi drumul... Fie-vă milă de mine, se rugă din nou 
Felicia. 

Dar marinarii începură să râdă. 

— Noi, marinarii, când prindem o fată, nu-i mai dăm drumul aşa de 

uşor. 

Înainte ca Felicia să se poată împotrivi, unul mai chipeş dintre ei, o 
apucă de mână şi o trase după dânsul în mijlocul celor care dansau. 
Când se depărtară de la masă, încât nu mai putură fi auziţi de ceilalţi, 
marinarul îi şopti la ureche: 

— Mi-e milă de tine, fetico. Se pare că nu eşti dintre acelea care îşi 
pierd nopţile prin localuri de astea. Noi marinarii suntem cam 
zănatici, totuşi avem inimă bună. Dacă nu vrei să rămâi de bună voie 
cu noi, atunci poţi să pleci. Dansând, ne vom apropia de tejghea, unde 
ne vom opri şi voi cere bătrânului Jean să ne dea două rachiuri. În 
timp ce le vom bea, se va ivi prilejul s-o ştergi, căci în stânga tejghelei 
se află ieşirea. Ne-am înţeles? 

Un zâmbet slab se ivi pe buzele palide ale Feliciei. 

— Îţi mulţumesc, murmură ea. 

Mai mult nu fu în stare să spună, dar marinarul citi în ochii ei o 
adâncă recunoştinţă. 

După ce făcură două tururi prin sală, marinarul, pe care îl chema 
Pierre Chenal, se ţinu de cuvânt şi se apropie cu Felicia de tejghea. 

ÎI salută voios pe Jean şi spuse: 

— Hai repede, bătrânelule, dă-ne două rachiuri, că ni s-a uscat 
gâtlejul de sete. 

Dar abia aruncase Jean o privire asupra Feliciei şi rămase 
înmărmurit, scăpând paharul pe care îl luase în mână. Zăpăcit, holbă 
ochii la tânăra fată, aşa încât Pierre Chenal începu să râdă. 

— Ce este, bătrânelule?! Te miri că frumoasa noastră contesă 
blondă are concurentă? Şi noi am rămas buimăciţi când am văzut-o pe 
fata asta. Dar acum, hai, dă-ne repede băutura! 

Bătrânul Jean îşi trecu mâna peste frunte şi murmură: 

— Ea... ea e... 

Vorbise atât de nedesluşit, încât nici marinarul, nici Felicia nu 
înţeleseră ce spusese. Apoi adăugă mai tare: 

— Două rachiuri... da... acu, la iuţeală, Pierre, dar aşteaptă numai 
o clipă, să aduc o sticlă neîncepută din pivniţă. 

Dispăru repede şi cât îl ţinură picioarele, alergă la etajul de sus, 
unde întrebă pe toţi care îi ieşiră în cale: 

— Unde e contesa blondă? 

De la toţi primi acelaşi răspuns: 

— Unde vrei să fie decât în salon? 

Jean îşi îndreptă paşii într-acolo, dar se opri sfios la intrare şi îşi 
luă şapca de pe cap, învârtind-o, încurcat, între degete. 

Cekov îi spusese o dată pentru totdeauna că n-are ce căuta în sălile 
de sus, deoarece nu voia să existe nicio legătură între localul 
marinarilor şi elegantele saloane de la etaj. 

De astă dată însă nu putea să asculte de ordinul patronului, căci 
trebuia să-i spună neapărat contesei blonde că o văzuse pe Felicia jos, 
însoţită de un marinar. 

De la uşa unde se afla, Jean putu să o zărească pe Dolores, care 
şedea la o masă, cu mai mulţi ofiţeri de marină. Aceştia râdeau şi 
beau în sănătatea ei, iar contesa le răspundea tot răzând, dar râsul ei 
suna atât de îndurerat, încât bătrânului Jean i se strânse inima de 
milă. 

O cunoştea doar bine pe Dolores, — cu care, de vreo cincisprezece 
ani încoace, împărtăşise toate bucuriile şi necazurile şi ştia că sub 
râsul ei se ascunde o jale adâncă. De la Betty aflase toate jertfele pe 
care le adusese pentru copila ei şi acum totul ameninţa să se 
prăbuşească. 

Dar poate va mai putea salva, ce era încă de salvat. 

Bătrânul Jean opri pe unul din chelneri şi îi spuse: 

— Ascultă, dragă Coliban, trebuie să-mi faci un serviciu, 
înştiințează pe contesa blondă, că am să-i spun ceva de mare 
însemnătate. 

Chelnerul dădu din cap şi plecă repede. 

După câteva clipe Dolores se afla în faţa lui Jean, îl apucă 
înspăimântată de braţ şi îl întrebă: 

— Ce s-a întâmplat, Jean? 

— Felicia e jos, în localul marinarilor. A venit cu Pierre Chenal. 

Câteva clipe, contesa blondă rămase ca înlemnită şi se părea că e 
gata să se prăbuşească la pământ. Reuşi însă să se reculeagă, şi 
adunându-şi toate puterile, coborî în goană scara, ce ducea spre 
localul marinarilor. 

Când o zăriră, marinarii o primiră cu strigăte de bucurie; perechile 
care dansau se opriră şi toţi o înconjurară, încântați că venise şi 
printre ei. 

Unul din marinari îşi aruncă bereta în aer şi strigă entuziasmat: 

— Trăiască contesa blondă! 

Inima ei ameninţa să se oprească. 

Dolores ridică mâinile pentru a-i da la o parte şi a-şi face drum, dar 
nimeni nu băgă de seamă cât de palidă era sărmana şi cât de 
înspăimântate îi rătăceau privirile prin sală. Toţi se lăsară cuprinşi de 
entuziasm, căci toţi o iubeau, o admirau şi o venerau. 

Bătrânul Jean îşi croi repede drum spre tejghea, unde îl găsi pe 
Pietre Chenal, dar rămase speriat în loc, căci marinarul era singur. 

— Unde e? întrebă el agitat. 

— Cine? 

— Fata care era adineauri cu tine? 

— Porumbiţa aia frumuşică? 

— Da, da! Unde a plecat? 

— După cum vezi, a zburat. 

Jean îl apucă pe Pierre de braţ. 

— Nu e adevărat, vrei numai să mă sperii. 

Marinarul dădu mirat din cap... 

— Ce e cu tine, bătrânelule? Ce ai? Nu te-am văzut încă niciodată 
în halul ăsta! 

— Unde e fata?... Spune-mi repede unde e fata! 

— A plecat. 

— Unde?... A ieşit în stradă? 

Marinarul dădu din umeri. 

— De unde vrei să ştiu unde s-a dus? Nu i-a plăcut să stea cu noi şi 
am lăsat-o să plece. 

Bătrânul Jean îşi apăsă fruntea cu mâna. 

— Dumnezeule, Doamne!... Am venit prea târziu! Mai bine nu-i 
spuneam nimic! 

La aceste cuvinte, aruncă o privire îngrijorată spre contesa blondă, 
care reuşise în sfârşit să-şi facă drum prin mulţime şi venea spre 
dânsul. 

Din privirea lui tristă, înţelese ce se întâmplase. 

— Nu mai întreba, băiete, îl întrerupse contesa blondă. 

Jean dădu grav din cap. 

— A dispărut. 

Deodată Dolores se întoarse spre marinar. 

— De ce n-ai reţinut-o? 

Pierre se uită mirat la dânsa. 

— De unde puteam să ştiu că te interesează atât de mult fata 
aceea? Nu cumva asemănarea ei... 

— Nu mai întreba, Chenal, îl întrerupse contesa blondă, repede. 
Spune-mi mai bine unde ai găsit-o şi de ce a plecat? 

— Asta pot să-ţi spun în câteva cuvinte, răspunse Pierre râzând. Pe 
când veneam voioşi de-a lungul străzii Cannebiere, fata ne-a ieşit în 
cale. Am crezut, bineînțeles, că e una dintr-acelea care cutreieră 
localurile de noapte şi le place să petreacă cu marinarii. 

— Dumnezeule! gemu contesa blondă. 

Dar se reculese îndată şi spuse: 

— Ce s-a mai întâmplat în urmă? 

— Cu toată împotrivirea ei, pe care am luat-o drept prefăcătorie, 
am adus-o cu noi încoace. Era însă aşa de speriată şi descurajată, încât 
mi s-a făcut milă de ea şi i-am dat prilej să fugă. A plecat îndată după 
ce Jean s-a depărtat de tejghea. 

Dolores schimbă o privire înspăimântată cu bătrânul, care dădea 
din umeri, neştiind ce să mai facă. 

Ea însăşi rămase câteva clipe locului, ca înlemnită, apoi îşi adună 
puterile şi zise: 

— Trebuie s-o caut... s-o găsesc neapărat. 

Fără să se mai sinchisească de clienţii ei, alergă spre ieşirea care 
dădea în stradă. 

Mirat, Pierre Chenal, se luă îndată după ea, dar nu putu s-o mai 
ajungă, ci văzu numai cum se urcă într-un automobil, care porni în 
goană. 

Dând din cap, se uită câtva timp în urma ei, apoi se întoarse în 
local, se apropie de bătrânul Jean şi-l întrebă curios: 

— Ce înseamnă toate astea? 

— Nu pot să-ţi spun nimic, băiete. E secretul contesei noastre. Dar 
se prea poate ca în curând şi tu şi noi toţi, să trecem prin întâmplări 
pe care nici nu le-am visat. 

— Mă faci curios, Jean. Vorbeşte... 

Bătrânul dădu trist din cap şi răspunse: 

— E mai bine să nu ştii nimic, căci ar trebui să-ţi spun o poveste 
foarte tristă, iar tu trebuie să fii vesel. Du-te mai bine la Pepita cea 
brună. Uite-o colo la masa din fund. Te aşteaptă demult s-o iei la 

dans. Pe contesă las-o în voia sorții ei... 

9. Rătăcind în noapte 

În vremea asta, Felicia rătăcea fără ţintă pe străzi. Voia numai să se 
depărteze cât mai repede de cartierul acela blestemat... să se ducă 
oriunde, numai să scape de acolo. 

Se simţea atât de obosită şi istovită! Trupul îi atârna greu şi 
picioarele abia o mai duceau. 

Se lăsă pe o bancă şi îşi rezemă capul în mâini. 

— Numai câteva clipe de odihnă... se gândi sărmana fată. 

Deodată tresări speriată, simțind atingerea unei mâini pe umărul ei. 
Ridicând capul, zări în faţa ei un sergent da stradă, care îi zise răstit: 

— Aici nu e voie de dormit! Şterge-o! Caută-ţi alt loc! 

Felicia se ridică, clătinându-se şi abia în clipa aceea îşi dădu seama 
de situaţia deznădăjduită în care se afla, că era fără haină, fără pălărie 
şi n-avea niciun ban în buzunar. 

Nu-i era cu putinţă să colinde mai departe străzile în halul acesta. 
Unde să se ducă în noaptea asta şi, ce va face mâine? 

Nemaiştiind încotro s-apuce, mergea fără ţintă, la întâmplare. 

După câtva timp îşi încetini pasul şi privi în juru-i, ca trezită dintr- 
un somn adânc. 

Nu mai văzuse oare casele astea, strada asta? 

Ce înlănţuire minunată a hazardului! 

Rătăcind fără ţel, ajunsese iar în strada Estelle... Şi colo, în faţa 
casei celei cenuşii, mai stătuse azi o dată! Ca împinsă de o putere 
tainică, înaintă clătinându-se spre intrare. 

Dar când ajunse acolo, puterile o părăsiră şi izbucnind în plâns, se 
prăbuşi în faţa uşii, pe lespezile reci de piatră. 

Nu ştia de când era acolo, când deodată fu orbită de lumina vie a 
unor faruri de automobil şi încercă să se ridice. 

— Ma-...! 

Ca un strigăt înăbuşit ieşi sunetul de pe buzele Feliciei, dar nu fu în 
stare să pronunţe în întregime numele scump, căci simţi ca nişte 
gheare reci care o sugrumau... 

Contesa blondă auzise însă strigătul. 

Alergă spre Felicia, se aplecă asupra ei şi ridicând-o de jos, 
murmură: 

— Felicia!... Sărmana, micuța mea Felicia!... În sfârşit, te-am găsit! 

Plăti repede şoferului, deschise uşa casei, cu mâinile tremurânde şi 
o trase pe Felicia după dânsa. 

— Vino... vino cu mine... nu mai plânge. Nu fi tristă, micuța mea 
Felicia... Reazemă-te de mine, te voi sprijini... Vino, nu-ţi fie teamă... 
îți voi spune tot... Şi... poate... poate... totul se va mai putea îndrepta 
spre bine. 

Vorbea cu greutate, cuvintele îi ieşeau întretăiate de pe buze, iar 
privirea ei chinuită era îndreptată, plină de teamă, asupra chipului 
palid al copilei sale. 

Deznădăjduită cutreierase străzile, o căutase pretutindeni pe Felicia 
şi pierduse aproape speranţa s-o mai regăsească. 

Şi acum tot o găsise! 

Era poate un semn al cerului că fata îşi îndreptase paşii spre casa 
aceea şi o slabă licărire de nădejde se ivi în inima ei de mamă 
îndurerată, că Felicia o va înţelege, dacă îi va spune tot, dacă îi va 
povesti viaţa ei plină de jale şi de chinuri. 


10. Nelinişte... 

leşind de la barul „Valencia”, Wilkens şi fiul său înaintară tăcuţi 
prin străzile pustii ale marelui port şi se îndreptară spre hotelul 
Bristol, unde trăsese americanul. 

Niciunul din ei n-avea chef de vorbă, fiind încă sub înrâurirea 
întâmplărilor din seara aceea, care le răscoliseră sufletele. 

Bob era chinuit şi de îngrijorarea pe care i-o pricinuise dispariţia 
Feliciei şi care îi apăsa sufletul ca o povară nespus de grea. 

Avea pe braţ haina tinerei fete, pe care o luase de la garderobă şi 
din când în când dezmierda stofa moale, care mai păstrase parfumul 
trupului ei. 

Felicia... Felicia lui scumpă! 

Gândurile lui Bob se învârteau neîncetat în jurul aceleiaşi întrebări: 
Unde s-o caute pe iubita lui? Unde s-o găsească? 

Tatăl său îl sfătuise să aibă răbdare. Era lesne de spus; dar pentru a 
putea avea răbdare, era nevoie de linişte şi cum putea să găsească 

linişte, când inima îi era încleştată de teamă? 

Tăcerea între cei doi bărbaţi devenise apăsătoare, aşa că Frank 
Wilkens începu să povestească de acasă, de avântul pe care îl luase 
marea lui întreprindere şi de strălucitele perspective ale viitorului. 

— În America vei avea un câmp întins de activitate, dragul meu 
Bob; alături de mine vei urca treptele progresului şi amândoi vom 
asigura viitorul urmaşilor noştri. 

Bob tăcea, căci ce-l interesa în clipa aceea întreprinderea tatălui 
său şi ce se petrecea acasă? Totul era mic şi fără însemnătate pe lângă 
durerea care îi strângea sufletul ca un cleşte. 

Dându-şi seama de starea în care se afla fiul său, Frank Wilkens 
tăcu şi el. 

În sfârşit ajunseră la hotel şi intrară în hol. 

— Înainte de toate, să mă îngrijesc de o odaie pentru tine, Bob. 

— Da, fii atât de bun tată, căci eu trebuie să mai mă duc undeva. 

Frank Wilkens îl privi mirat. 

— Să te mai duci?... Unde? E târziu şi e timpul să mergem la 
culcare. 

— Eu tot n-aş putea dormi până când nu voi afla ce s-a întâmplat 
cu logodnica mea. 

— O să afli mâine. 

Bob clătină capul. 

— Nu pot aştepta până mâine. Trebuie să aflu încă astăzi. 

— Dar cum ai să faci? 

Tânărul dădu din umeri. 

— Nici eu nu ştiu încă. 

— Doar n-ai să cutreieri la întâmplare străzile Marsiliei pentru a-ţi 
căuta logodnica? 

— Mai degrabă asta, decât să-mi petrec noaptea într-o cameră de 
hotel, fără să pot dormi, chinuit de nelinişte şi griji. 

Frank Wilkens îl privi cu luare-aminte. 

Vasăzică dragostea pentru Felicia prinsese rădăcini adânci în inima 
fiului său? 

Rău, foarte rău! 

Aşadar va fi o luptă aprigă până când va reuşi să-l despartă de acea 
contesă Martigny! 

Dar va reuşi; trebuia să reuşească! 

Bine ar fi, dacă n-ar mai găsi-o, gândi Frank Wilkens şi pentru a-l 
reţine pe Bob, îi spuse: 

— Ceea ce vrei să faci n-are niciun rost. Cum îţi închipui că o vei 
găsi pe contesă, căutând-o la întâmplare? 

Bob nu se lăsă înduplecat şi răspunse: 

— Plec. Nu-ţi mai da osteneala să mă opreşti. 

Întinse tatălui său mâna pentru a-şi lua rămas bun şi adăugă: 

— Noapte bună şi la revedere, pe mâine. 

— Din partea mea, pleacă, zise Frank Wilkens supărat, urmărindu-l 
cu privirea. 

Ce se întâmplase cu băiatul lui? Era ca vrăjit!... Dar la urma urmei, 
dacă Felicia de Martigny era tot atât de frumoasă ca şi contesa blondă, 
dragostea lui Bob era explicabilă. 

În sfârşit... mâine îi va deschide ochii şi va isprăvi repede cu 
această întâmplare romantică! 

După ce se depărtă câţiva paşi de hotel, Bob se opri în loc şi 
chibzui... 

Încotro să apuce? 

Nu găsi niciun răspuns la întrebarea asta şi dădea dreptate tatălui 
său când spusese că n-are niciun rost s-o caute pe Felicia în timpul 
nopţii pe străzile unui oraş atât de mare ca Marsilia. 

Numai o întâmplate i-ar putea-o scoate în cale şi pe aşa ceva nu 
putea să se bizuie. 

Că părăsise barul, era în afară de orice îndoială. 

Dar încotro apucase? 

Poate se mai dusese o dată în strada Estelle, pentru a încerca să 
intre în locuința mamei sale? 

Fără îndoială că aşa făcuse, căci nu se îngrijise încă de niciun 
adăpost şi-l va căuta în casa mamei sale. 

Pornind de la această presupunere, Bob iuți pasul, ca să ajungă cât 
mai curând la ţintă. 

Negreşit că acolo o va găsi pe Felicia lui. 

Drumul era lung, dar era acelaşi pe care abia venise cu tatăl său, 
aşa că putu să se orienteze mai uşor. 

În sfârşit ajunse în strada Estelle, unde după scurt timp zări şi casa 
cenuşie, în care, după spusele Feliciei locuia mama ei. 

În aceeaşi clipă se opri o maşină în faţa uşii. 

Venise oare contesa de Martigny? 

Bob trecu repede strada şi ajunsese aproape de uşă, când aceasta se 
deschise şi se închise repede. 

Tânărul o luă la fugă şi ajungând în faţa uşii, văzu prin geamul 
acesteia, cum se aprinse un bec electric. 

Aruncând o privire înăuntru, o recunoscu pe Felicia, care urca 
scara, sprijinită de o doamnă străină. Tocmai vru să bată la uşă, când 
se simţi apucat de braţ şi tras cu putere înapoi. 

— Ei, prietene, ce cauţi aici? Nu cumva ai de gând să buzunăreşti 
pe contesa blondă? 

Bob se întoarse repede, se smuci din încleştarea mâinii care îi 
apucase braţul şi zări în faţa lui un şofer. 

— Ce vrei? Cum îndrăzneşti să pui mâna pe mine? se răsti la omul 
care îl privea încurcat, scărpinându-se în ceafă. 

— Ei drace, mi se pare că m-am înşelat. 

— Cu ce? 

— Luându-te drept un pungaş. 

— Ce vrei să spui cu asta? 

— Când te-am văzut repezindu-te la uşă, am crezut că eşti dintr- 
aceia care au obiceiul să şterpelească poşetele cucoanelor. 

— Aşa?... Şi acum îţi dai seama că te-ai înşelat?... Dumneata ai 
adus pe cele două doamne care au intrat în casă? 

— Numai pe una din ele; pe contesa blondă. 

— Ce tot vorbeşti de o contesă blondă? 

— Cum, n-o cunoşti? 

— Nu, răspunse Bob scurt. 

— Se poate aşa ceva?... Pe contesa blondă o cunoaşte doar toată 
lumea. E proprietara barului „Valencia”. 

Tânărul student nu mai pricepea nimic. 

Doamna care venise cu automobilul era proprietara barului 
„Valencia”, şi această doamnă intrase cu Felicia în casă. Era cu 
neputinţă să se fi înşelat, căci o recunoscuse bine pe iubita lui. 

Dar ce legătură era între Felicia şi străina aceea, proprietara unui 
local de noapte? 

Se uită din nou la şofer şi-l întrebă: 

— Ai văzut şi dumneata că doamna pe care ai adus-o, a intrat în 
casă cu o fată tânără? 

— Negreşit, ba am văzut chiar mai mult. Când am ajuns în faţa uşii 
şi contesa blondă a coborât din maşină, a zărit pe fată care stătea 
ghemuită jos. Mi-a aruncat grăbită, o hârtie de o sută de franci, se 
aplecă spre fată, o ridică de jos şi o trase repede în casă. 

Taine, numai taine! 

Bob era buimăcit, nemaiînţelegând nimic. Un singur lucru era 
limpede: Felicia se refugiase aici, în casa asta. 

Fugise. Dar de ce, de cine? Fără îndoială că nu de dânsul, căci nu 
putea să fie atât de supărată de faptul că o părăsise în mijlocul 
salonului de dans. 

Iar o întrebare la care nu găsea răspuns. 

În orice caz, venise aici s-o caute pe mama ei. 

Se prăbuşise în faţa uşii. I se făcuse oare rău şi aşa-zisa contesă 
blondă, care, fără îndoială, nici n-o cunoştea, o găsise numai din 
întâmplare, i se făcuse milă de ea şi o luase în casă, pentru a-i da 
ajutor? 

Vru să se mai informeze la şofer despre proprietara barului 
„Valencia”, dar acesta se şi urcase în maşina lui şi tocmai pornea din 
loc, în clipa aceasta, făcându-i un salut prietenos. 

Bob rămase singur în faţa casei cenuşii şi se întreba ce să facă. 

Singura cale spre a ajunge la o lămurire era să-l trezească pe portar, 
să urce scara până la locuința mamei Feliciei, să bată la uşă şi să ceară 
să vorbească îndată cu iubita lui. 

Se apropie iar de uşă şi sună. 

Trebui să apese de trei-patru ori pe butonul soneriei până când o 
fereastră de la subsol se deschise şi o voce morocănoasă îl întrebă ce 
doreşte. 

— Aş vrea să mă duc la contesa de Martigny; deschide-mi, te rog, 
uşa. 

— Încă unul care caută pe o contesă, mormăi portarul, apoi 
răspunse: 

— Aici nu stă nicio contesă de Martigny; n-ai decât s-o cauţi în altă 
parte. 

— Dar ascultă, omule... 

Portarul nu mai ascultă nimic, ci închise repede fereastra. 

Zăpăceala şi nedumerirea lui Bob crescură acum şi mai mult. 

Ce spusese portarul? Contesa de Martigny nici nu locuia în casa 

asta? 

Tânărul îşi trecu mâna peste frunte. Tot ce i se întâmpla, era oare 
numai un vis urât? 

Contesa blondă?... Asta era doar femeia pe care o văzuse vorbind 
cu tatăl lui, când intrase în loja acestuia. Poate ştia el mai multe 
despre ea? 

Misterul care se pusese deodată între el şi Felicia, îi chinuia 
sufletul. 

N-avea niciun rost să mai stea în faţa casei cenuşii, căci în noaptea 
asta tot nu va mai putea intra. 

Abătut, porni agale prin străzile pustii, luând drumul spre hotel. 

Dacă tatăl său nu se va fi culcat încă, îl va întreba îndată ce vorbise 
cu femeia aceea. 

Ajungând la hotel, bătu la uşa camerei tatălui său, dar nu primi 
niciun răspuns. Fără îndoială că dormea demult. 

Se duse în odaia lui şi fără să mai aprindă lumina, se aruncă 
îmbrăcat pe pat, ţinând încă în braţe haina Feliciei, în care îşi ascunse 
faţa. Un geamăt dureros izbucni din pieptul său: 

— Adorata, micuța mea Felicia!... Doamne, Dumnezeule, ce se va 
mai întâmpla oare cu noi?! 


11. Prăpastia vieţii 


Cu paşi greoi cele două femei urcară treptele şi ajunseră în sfârşit la 
uşa locuinţei, pe care contesa blondă o deschise cu o mână 
tremurătoare. 

Aruncă o privire furişă spre copila ei, care, căutând un sprijin, se 
rezemase de perete. 

Sărmana, micuța Felicia! 

Cât de deosebite fuseseră revederile de altădată între mamă şi fiică! 
Cu câtă bucurie se arunca copila în braţele mamei sale, râzând 
voioasă! Cu câtă însufleţire îi povestea micile întâmplări din viaţa ei! 
Astăzi însă o tăcere dureroasă, sfâşietoare, domnea între ele. 

Dolores îşi simţea bătăile năvalnice ale inimii şi ca o fantomă 
amenințătoare i se arăta viitorul. 

Ce se va întâmpla acum? 

Îi va rămâne copila... sau o va pierde pentru totdeauna? 

Intrară în casă şi Dolores aprinse lumina. Felicia se ghemui într-un 
fotoliu, înfiorându-se şi mama ei luă repede un şal, pe care i-l puse pe 
umeri. 

— Sărmana mea micuță, murmură ea. Ţi-e frig? 

Felicia nu răspunse nimic, ci rămase nemişcată, cu privirea aţintită 
în gol. 

Buzele contesei blonde începură să tremure de un plâns înăbuşit şi 
în ochii ei se ivi o lucire de teamă. 

Trecură clipe care îi părură o veşnicie. 

În sfârşit Dolores îşi luă inima-n dinţi şi aşezându-se pe un scaun, în 
faţa copilei, începu cu glas tremurător: 

— Felicia... scumpa mea... vorbeşte... spune măcar un singur 
cuvânt! 

— Nu... nu pot... E aşa de greu... 

— De ce ai venit încoace? 

Felicia se uită la ea cu ochi în care se citea o deznădejde adâncă. 

— Pentru... că... 

Dar se opri brusc, trăsăturile chipului i se înăspriră şi cu un glas 
plin de adâncă mustrare, întrebă: 

— De ce m-ai minţit, de ce m-ai înşelat toată viaţa? 

— Voiam să fii fericită, Felicia. 

Fata izbucni într-un râs amar. 

— Poate aş fi fost de o mie de ori mai fericită dacă m-ai fi lăsat 
acolo unde trebuia să rămân, unde mi-ar fi fost locul şi nu m-ai fi 
crescut într-un mediu, în care eu... fiica unei... 

— Felicia... pentru Dumnezeul... Taci... nu pronunţa cuvântul 
grozav... N-aş putea să-l aud din gura ta... o întrerupse contesa 
blondă, agitată. Orice aş fi făcut, n-ai dreptul să mă osândeşti, înainte 
de a mă asculta. 

Tânăra fată dădu din umeri. 

— Ce-ai mai putea să-mi spui?... La barul „Valencia” am aflat şi am 
văzut tot... Ştiu că mama mea e una din cele mai cunoscute cocote 
din oraş; ştiu că toată lumea îi spune „Contesa blondă din Marsilia” şi 
mai ştiu acum de unde vine toată averea ei. Cu toate că m-ai ţinut 
departe de această viaţă, cu toate că am fost supravegheată de 
aproape la pension, totuşi am aflat ce se petrece în lumea asta mare şi 
am auzit povestindu-se multe despre viaţa de noapte a oraşelor mari şi 

de femeile care se vând pentru bani. Dar niciodată nu mi-ar fi trecut 
prin gând că mama... mama mea pe care am iubit-o, am adorat-o, am 
venerat-o... mama mea, care până astăzi a fost tot ce poate fi mai 
frumos şi mai sfânt pentru mine, este şi ea una dintr-acelea! 

Felicia îi aruncă o privire plină de dispreţ. 

Dolores avu un zâmbet trist şi îndurerat, care trăda sfâşierea inimii 
sale chinuite. 

— Una dintr-acelea! repetă dânsa, trecându-şi mâna peste frunte, 
ca şi când ar fi vrut să gonească vedenii grozave. Da, da, Felicia; ai 
dreptate, mama ta e una dintr-acelea. Şi de ce a ajuns aici? De ce şi-a 
luat asupra ei o povară atât de grea? Nu pentru că o atrăgea această 
viață de plăceri, nu!... Ci pentru a putea cumpăra lapte pentru copila 
ei bolnavă care murea de foame... pentru a-i face viaţa mai 
frumoasă... Numai pentru asta a făcut-o. Numai de dragul copilei sale 
a căzut atât de jos... şi acum... copila asta o osândeşte, fără s-o 
asculte... 

— Pentru mine? întrebă Felicia încet. 

Contesa blondă dădu din cap. 

— Da, pentru, tine, Felicia, căci erai bolnavă şi prăpădită... mureai 
de foame şi eu n-aveam nimic... nimic... nici măcar atât cât să-ţi 
cumpăr puţinul lapte de care aveai nevoie. Deznădejdea m-a împins să 
mă vând, căci de lucru n-a vrut nimeni să-mi dea... şi nici nu 
învăţasem nimic cu ce să-mi pot câştiga pâinea de toate zilele... Din 
cea mai fragedă copilărie am fost răsfăţată... mizeria n-o 
cunoscusem... până când am ajuns cerşetoare aruncată în stradă... cu 
copila mea în braţe... 

— Dar tatăl meu? 

Un râs aspru, amar, ieşi de pe buzele femeii blonde. 

— Tatăl tău a fost acela care m-a aruncat în braţele mizeriei şi 
ruşinii, strigă ea zguduită până în adâncul sufletului. Eram o biată 
orfană şi cu linguşirile şi făgăduielile lui m-a ademenit... Aveam 
numai optsprezece ani când l-am cunoscut; eram neştiutoare şi nu 
cunoşteam viaţa; m-am încrezut în jurămintele lui. De aceea Felicia, 
nu mă osândi, înainte de a mă asculta. Nu voi înfrumuseţa nimic, nu 
mă voi face mai bună decât sunt, dar lasă-mă să-ţi spun povestea 
tristă a vieţii mele. Fie-ţi milă de mine! Dacă în sufletul tău mai 
luceşte numai o singură scânteie din iubirea pe care ai avut-o pentru 

mine, atunci ascultă-mă... 

Ca însetată de un cuvânt bun, avea privirea aţintită asupra chipului 
împietrit al Feliciei. 

Fata se uita neîncetat în gol şi un zâmbet rătăcit, dureros, îi 
tremură pe buze. 

— Totul e în zadar, murmură ea. Totul se prăbuşeşte în jurul meu! 

— Ce vrei să spui cu asta, Felicia? 

Aceasta făcu o mişcare obosită cu mâna, iar zâmbetul ei deveni şi 
mai îndurerat. 

— De ce să mai vorbim? Fericirea e pierdută pentru totdeauna! 

— Fericirea ta? 

— Da, a mea. 

— Pentru asta ai venit încoace? 

— Da. 

— Nu te înţeleg, Felicia! Voiai să ceri fericirea de la mine? 

— Da... Bob şi cu mine... 

Vocea i se înecă în lacrimi şi îşi ascunse faţa în mâini. 

Dolores se aplecă spre ea şi încercă să-i tragă mâinile la o parte. 

— Copila mea scumpa... ţi-e drag cineva? 

Felicia dădu numai din cap, fără să poată scoate o vorbă. 

Dolores îşi simţi inima încleştată de o durere nespus de chinuitoare. 

— Pentru asta ai venit la Marsilia? întrebă ea. 

— Da... 

— A venit şi el cu tine? 

— Aici nu... dar la barul „Valencia”. 

— Dumnezeule! Atunci ştie că mama ta e contesa blondă din 
Marsilia?! 

— Încă nu! 

— Dar cum e cu putinţă? 

— Am fugit. 

— Ai fugit? De ce? 

— Printr-o întâmplare neaşteptată a văzut pe tatăl lui... tu erai în 
aceeaşi lojă... vorbeai cu dânsul. 

Cu o mişcare repede, Dolores îşi duse mâna la gât, căci simţi iar, 
cum un laţ o sugrumă. Gândurile i se învălmăşiră în creier, dar cu 
încetul se făcu lumină în mintea ei, şi începu să înţeleagă toate 
întâmplările din seara aceea. 

— Am fost în loja lui Wilkens... Frank Wilkens, zise ea cu voce 
înceată. 

Felicia era zguduită de sughiţuri de plâns. 

— Wilkens... regele automobilelor... e tatăl lui Bob... şi eu fiind 
contesă... Bob a crezut că tatăl său nu se va împotrivi la căsătoria 
noastră... şi pentru a cere consimţământul tău, am venit amândoi la 
Marsilia... dar acum totul s-a sfârşit... visul meu de fericire s-a irosit... 
Bob Wilkens nu se poate căsători cu fiica contesei blonde din 
Marsilia... 

Dolores se prăbuşi ca lovită de trăsnet şi gemu: 

— Dumnezeule sfinte, ce-am păcătuit, de mă pedepseşti atât de 
îngrozitor? 

Câteva clipe se făcu iar tăcere adâncă, apoi Dolores ridică mâna cu 
o mişcare sfioasă şi dezmierdă părul blond al Feliciei. 

— Sărmana mea copilă, murmură ea; mi-aş da şi viaţa pentru 
fericirea ta, însă... iubirea ta e un păcat de moarte... Bob Wilkens e 
fratele tău! 

Felicia se ridică în picioare şi cu ochi plini de groază se uită la 
mama ei. 

— Fratele meu! repetă ea aproape ţipând. 

Dolores dădu tristă din cap. 

— Frank Wilkens, regele automobilelor, e tatăl tău, e bărbatul care 
acum nouăsprezece ani, m-a ademenit, m-a dus la Londra, unde 
spunea că se va căsători cu mine, dar m-a lăsat în cea mai neagră 
mizerie şi a plecat în America unde avea soţie şi copil. Căzusem în 
mâinile unui ticălos, unui nemernic, dar când ai venit tu pe lume, m- 
am împăcat cu soarta mea! Numai tu îmi rămăseseşi! Şi acum... 
Dumnezeule, n-am suferit încă destul?! Voi avea de îndurat alte 
lovituri ale sorții? Tu, Felicia, pe care voiam s-o feresc de orice 
durere... tu îl iubeşti pe fratele tău?! Nu... nu... soarta nu poate fi atât 
de neîndurătoare! 

Felicia era ca împietrită. 

Frank Wilkens, regele automobilelor... tatăl ei?! 

Şi Bob... fratele ei?! 

Mintea ei nu era în stare să înţeleagă, totul era aşa de îngrozitor! 

Deodată se auzi în încăpere sunetul strident al telefonului. 

Cu toată tulburarea grozavă în care se afla, Dolores ridică 

receptorul şi-l duse la ureche. 

— Doamna Martigny... strigă ea în aparat. 

Dar abia ascultase câteva clipe, când tresări înspăimântată. 

— Ce spui?... Foc?... La bar?... Da, vin imediat, peste câteva 
minute sunt acolo... 

Se apropie clătinându-se de Felicia şi cuprinzându-i umerii cu 
braţul, îi spuse: 

— La barul „Valencia” a izbucnit un incendiu. Trebuie să mă duc 
repede acolo... Aşteaptă-mă aici... Mă întorc şi vom vedea ce e de 
făcut... 

Înainte ca Felicia să se poată dezmetici, simţi o sărutare pe frunte şi 
după o clipă Dolores părăsi camera. 

Felicia rămase singură... singură cu vijelia năprasnică care bântuia 
în sărmanul ei suflet deznădăjduit. 

Bob, fratele ei!... Frank Wilkens, tatăl ei!... Şi mama ei... contesa 
blondă din Marsilia! 

Voia să tipe, să plângă... dar era ca înlemnită. 

Toată nădejdea ei de fericire se spulberase. 

Gândurile i se încrucişau în creier... Dacă mai ai mamă, 
mulţumeşte Atotputernicului şi fii mulţumită! 

Dar o astfel de mamă!... 

Felicia se zbuciuma în chinuri îngrozitoare şi gemea: 

— Dacă m-ai fi lăsat în mocirlă, n-aş fi cunoscut altă viaţă... Nu l-aş 
fi întâlnit pe Bob şi poate aş fi fost mai fericită decât acum! Dar aşa 
sunt mai nenorocită, mai săracă decât o cerşetoare!... Mamă... 
mamă... ce-ai făcut? Într-o singură noapte am pierdut tot... tot... pe 
iubitul meu... pe mama... nădejdea în fericire... Numai ruine văd în 
jurul meu... o prăpastie îngrozitoare... e pieirea... pieirea pentru noi 
toţi! 


12. Catastrofa 

Din strada Estelle până la barul „Valencia” nu era departe şi 
Dolores alergă tot drumul pe jos, ca fugărită din urmă. 

Ardea barul! Era o nenorocire. Dar mai mare era nenorocirea care 
se întâmplase Feliciei. 

Vasăzică toate suferinţele pe care le îndurase în decursul anilor din 


urmă fuseseră zadarnice? Toată clădirea de minciuni pe care o 
ridicase spre a-şi feri copila de grozăviile vieţii şi a-i ascunde 
adevărul, se năruia. 

Dacă Felicia n-o va înţelege, nu va recunoaşte jertfa cea mare pe 
care i-o adusese? Dacă o va dispreţui? 

Inima i se strânse de durere. Dumnezeule, ce chinuri sfâşietoare! 

Ajunse în strada Cannebiere şi se pierdu în mulţimea care era 
adunată acolo. 

Maşinile pompierilor treceau în goană nebună, ca nişte lumini 
prevestitoare de nenorocire luceau faclele pâlpâinde, aruncând umbre 
fantastice pe ziduri. 

Cu ochii măriţi de groază se uita Dolores spre clădirea în care era 
barul. 

Flăcări uriaşe şi nori negri de fum se înălţau spre cerul întunecat. 
Toată clădirea ardea, cuprinsă de focul năprasnic. Strigăte de groază 
se auziră din mulţime. 

— Mai sunt oameni înăuntru! Priviţi, colo, la etajul al treilea şi al 
patrulea, unde sunt locuinţe! 

— De ce au întârziat pompierii şi au venit numai cu o singură 
echipă? 

— De ce nu încep să stingă focul? 

— Nu s-au adus încă scările! 

Cei închişi în clădirea cuprinsă de flăcări strigau deznădăjduiţi 
după ajutor, făceau semne disperate de la ferestre. 

Focul izbucnise în subsol şi se întinsese cu o repeziciune uimitoare, 
cuprinzând rând pe rând etajele superioare, de unde se auzea pârâitul 
bârnelor şi bubuiturile tavanelor care se prăbuşeau. 

Pompierii veniţi îndată la faţa locului nici nu începură stingerea 
sau salvarea, căci n-aveau uneltele trebuincioase. Printr-o întâmplare 
nenorocită postul fusese anunţat că se întâmplase un accident obişnuit 
şi nu un incendiu. 

Focul ajunsese la etajul al doilea şi deodată se auziră ţipete de 
groază. 

— Vor să sară! 

Mulțimea privea înfiorată spre ferestrele de la etajul al treilea unde 
se îngrămădiseră nenorociţii surprinşi de foc. 

Un bărbat se urcase pe pervazul unei ferestre... 

— Stai!... Opreşte!.. Aşteaptă! i se strigă de jos. 

Bărbatul şovăi să facă grozava săritură în adâncime. 

Deodată se auzi din capul străzii sunet strident de clopot. 

— În sfârşit! Pompierii! 

Mulțimea respiră uşurată. 

În cea mai mare grabă se făcură pregătirile trebuincioase de 
salvare, se ridicară scările, la picioarele cărora se postară pompieri cu 
plasele întinse. 

Cea dintâi ieşi printr-o fereastră o femeie, ajutată de un pompier, 
care apoi o lăsă să coboare singură. 

O treaptă... două... trei... apoi femeia se clătină, ca ameţită, ridică 
braţele în aer şi se prăbuşi în adâncime. 

Pompierii de jos se proptiră bine în picioare, ţinând plasa cu 
putere. 

O bufnitură, plasa se lăsă puţin sub greutatea trupului căzut, pe 
care îl săltă o dată... de două ori. Femeia era salvată! 

Rând pe rând urmară alţii coborând scările; întâi femeile şi copiii, 
apoi bărbaţii. 

Unul ajunsese până la jumătatea unei scări, când se opri câteva 
clipe, apoi începu să urce iar. 

Mulțimea îl privea îngrozită. 

Înnebunise oare? 

După câtva timp apăru iar, ţinând în braţe o făptură care se zbătea 
înspăimântată. Era un căţeluş alb, pe care omul nu voise să-l lase să 
piară în flăcări. 

Ochii multora din cei care văzuseră scena se umplură de lacrimi. 

În sfârşit, şi cel din urmă dintre primejduiţi era la adăpost. 

Comandantul pompierilor se apropie de una din scări, puse un coif 
pe cap, îmbrăcă un costum de azbest, urcă scara cu mişcări 
îndemânate şi sprintene şi pătrunse printr-o fereastră într-o încăpere 
care fusese cuprinsă de flăcări. 

Trecură minute de aşteptare grozavă. 

Focul cuprinse şi acoperişul, aruncând scântei în văzduh. 

Bârnele trosneau, cărămizi cădeau de sus, primejduind viaţa 
pompierilor din stradă. 

Comandantul pompierilor apăru din nou la fereastră. Nu mai găsise 
nicio fiinţă vieţuitoare în încăperile cuprinse de flăcări. 

Abia coborâse scara, când acoperişul se prăbuşi cu un bubuit 
asurzitor. 

Aici nu mai era nimic de salvat şi singurul lucru ce mai aveau de 
făcut pompierii, era să apere clădirile învecinate. 

Dolores stătea ca înlemnită, privind scenele de groază care se 
desfăşurau înaintea ochilor ei. 

Deodată se simţi apucată de braţ şi auzi lângă ea vocea bătrânului 
Jean: 

— Ce nenorocire grozavă!... Dar nu putem face nimic. 

Dolores se întoarse spre el, cu privirea rătăcită. 

— Da, Jean, acum totul s-a sfârşit... tot... 

El dădu din cap. 

— Ei, lasă, lasă... Se găseşte întotdeauna o cale de scăpare, chiar 
din cea mai mare nevoie. Nu deznădăjdui, totul se va întoarce încă 
spre bine. 

Bunul bătrân îi spuse aceste cuvinte de îmbărbătare ca s-o mângâie, 
- dar Dolores nu mai avea încredere şi nici nădejde în viitor. În 
sufletul ei ardea un foc tot atât de mare ca şi acela care mistuise 
clădirea de colo. 

Gândurile ei se întoarseră iar la Felicia, când bătrânul Jean o 
întrebă: 

— Fi, ţi-ai găsit fata? 

Dolores dădu din cap. 

— Da, Jean, am găsit-o. 

— Şi? 

Cu o mişcare care trăda toată deznădejdea ei, dădu din umeri. 

— Am luat-o cu mine acasă, am vorbit cu ea, i-am spus tot. 

— Şi ea ce-a răspuns? 

— Nimic. Apoi a trebuit să plec repede; fusesem chemată aici din 
pricina focului. 

— Atunci du-te acasă, aici tot nu mai poţi fi de folos... Ajută-ţi mai 
bine fata... 

Da, era mai bine; bătrânul Jean avea dreptate. Pentru Dolores se 
prăbuşise tot, dar datoria ei sfântă era să-şi îmbărbăteze copila, s-o 
sprijine, s-o întărească împotriva sorții nemiloase care îi ucisese, care 
îi nimicise iubirea şi speranţa. 

— Da, Jean, mă duc acasă. 

— Stai să-ţi ajut să treci prin înghesuiala asta. 

Îi făcu loc prin mulţime şi înaintau încet, când dădură deodată 
peste Cekov. Faţa acestuia era pământie şi schimonosită, ochii înroşiţi. 

— Totul s-a dus dracului! Am ajuns cerşetori! Într-un asigur ceas 
am pierdut tot. Acum nu-mi rămâne decât să muncesc ca hamal, în 
port, se văită el, luându-se cu amândouă mâinile de cap. 

— Nu-ţi va strica deloc, răspunse Jean, rece, fără un pic de milă şi 
dându-l la o parte, adăugă: 

— Lasă-ne acum, vrem să plecăm, avem altă treabă. 

Dar Cekov nu-i lăsă încă să treacă. 

— Spuneţi cel puţin ce putem face? 

— Nici noi nu ştim. Să aşteptăm! Ce-o vrea Dumnezeu! 

Dolores şi Jean străbătură în sfârşit mulţimea şi luară drumul spre 
strada Estelle. Bătrânul o ţinea de braţ, ca s-o sprijine, căci contesa 
blondă se clătina la fiece pas. 

Jean ar fi vrut s-o mângâie, s-o îmbărbăteze, dar nu găsea cuvinte 
potrivite pentru sfâşietoarea durere care îi chinuia sufletul. Îi luă 
numai mâna şi spuse încet, cu glas sfios: 

— Dolores... Nu uita, sunt lângă tine. 

Ea izbucni în plâns. 

— Da, bunul, credinciosul meu Jean... 

— Ascultă, Dolores, pe cât ştiu eu, în dosul norilor negri e 
întotdeauna soare şi dacă nu ne vom lăsa doborâţi de durere şi 
deznădejde, norii se vor risipi şi razele luminoase şi calde vor străbate 
iar până la noi. 

În glasul lui era atâta bunătate, atâta dragoste! Dolores ştia că avea 
în el un prieten care n-o va părăsi niciodată. 

Ajunseră în faţa casei din strada Estelle şi se opriră. 

— Îţi mulțumesc, Jean, spuse contesa blondă. 

EI o privi lung. 

— Vezi de nu-ţi pierde curajul. 

— Mi-e teamă, Jean! 

— De ce? Doar toată viaţa te-ai jertfit şi nu ţi-ai făcut altceva decât 
datoria. 

— Dar dacă Felicia mă va părăsi?... 

— Atunci nu merită să aibă o mamă ca tine. Nu eşti datoare să dai 
socoteală nimănui, nici fetei tale; numai lui Dumnezeu şi ţie însăţi; şi 

în faţa lui Dumnezeu şi-a ta eşti curată ca lumina zilei. 

Da, dacă toţi ar judeca aşa ca acest bătrân cu suflet bun! Dar lumea 
e rea şi neîndurătoare! 

— Încă o dată, Jean, îţi mulţumesc. 

Îşi strânseră mâinile şi bătrânul aşteptă până o văzu intrând în casă, 
apoi, cu capul plecat, porni înapoi pe drumul pe care veniseră şi 
mormăi: 

— Ce nenorocire!... Ce nenorocire grozavă! 

Dolores urcă repede scara, nerăbdătoare să-şi revadă copila. Intră, 
deschise uşa camerei unde o lăsase şi începu: 

— Felicia, iată m-am întors... 

Dar se opri brusc. Camera era goală. Unde era fata? 

— Felicia! răcni ea, ca scoasă din minţi. 

Nu primi niciun răspuns. 

Dumnezeule! Copila ei dispăruse! 

Privirea îi rătăci prin încăpere şi se opri asupra unei foi de hârtie, 
care se afla pe masă. 

O luă şi citi: 


„Dragă mămică, plec. Nu mai aştept până când te vei întoarce. Nu mai 
pot îndura această viaţă, în care totul s-a prăbuşit pentru mine. Rămâi cu 
bine, mămico şi iartă-mă. Dar nu mai pot”... 


De două-trei ori reciti contesa blondă rândurile lăsate de Felicia. 

Rămase ca împietrită, se făcu albă la față, ochii i se măriră de 
spaimă. 

Trecu mult până când îşi veni în fire şi putu să înţeleagă că Felicia 
plecase, o părăsise. 

În sfârşit fu în stare să cuprindă cu mintea că în noaptea aceea de 
groază îşi pierduse şi copila... singura şi ultima ei fericire, pentru care 
îndurase până atunci viaţa chinuită pe care o dusese. 

Se clătină şi izbucni în gemete sfâşietoare. 

— Nu, nu se poate, Dumnezeule sfinte. Felicia... un astfel de 
sfârşit... din vina mea... Nu, nu se poate! 

Uşa se deschise încet şi Betty intră îngrijorată în odaie. Se apropie 
de contesa blondă, îi dezmierdă faţa scăldată în lacrimi şi zise: 

— Sărmana mea Dolores, câte nenorociri s-au abătut dintr-odată 

asupra ta! Nu te lăsa doborâtă; vor veni iar zile senine. 

Contesa blondă clătină deznădăjduită capul. 

— Pentru mine nu va mai răsări soarele, dacă nu-mi voi regăsi 
copila. 

— Nu pierde nădejdea, Dolores; mâine când va veni Felicia... 

— Felicia nu mai vine, Betty... lată, citeşte scrisoarea asta... 
citeşte-o şi ai să înţelegi că nu mă mai pot aştepta la nicio fericire. 

Bătrâna îşi puse ochelarii pe nas şi citi. Timp de câteva clipe de 
tăcere, apoi Betty întrebă, înspăimântată: 

— Felicia a fost aici? 

Dolores dădu din cap şi repetă cu voce înecată: 

— A fost aici... 

— Şi ştie?... 

— Tot! 

— I-ai spus cine eşti? 

— Ştia tot când am găsit-o în faţa casei. Fusese la bar şi mă văzuse. 

Betty o cuprinse pe Dolores şi o strânse cu putere la piept. 

— Dumnezeule! Sărmana de tine, ce ţi-e dat să înduri! 

Contesa blondă, plângând, se lipi ca un copil de pieptul bătrânei şi 
închise ochii. Apoi, scoțând cu greu fiecare cuvânt, zise: 

— Dar nu asta e nenorocirea cea mai mare, Betty. Soarta a fost şi 
mai crudă pentru mine şi pentru sărmana, micuța mea Felicia. 

— Şi mai crudă?... E cu putinţă?... întrebă Betty. 

— Da, căci copila, Felicia mea, pe care am păzit-o de toate 
suferințele şi durerile, l-a întâlnit pe fratele ei şi-l iubeşte. 

— Îl iubeşte pe fiul lui Frank Wilkens... pe fiul bărbatului care te-a 
minţit şi te-a înşelat, care a adus asupra capului tău toate aceste 
nenorociri?... Pentru Dumnezeu, Dolores, spune-mi că nu-i adevărat... 
Ar fi prea grozav! 

Glasul bătrânei Betty tremura şi cu ochii măriţi de spaimă, se uita 
la stăpâna ei. 

Contesa blondă clătină capul şi răspunse: 

— Ba e adevărat, sărmana şi buna mea Betty. Colo pe scaunul acela 
a stat copila mea şi mi-a mărturisit iubirea ei pentru Bob Wilkens, fiul 
lui Frank Wilkens, regele automobilelor. M-a învinuit că nu i-am spus 
adevărul... şi a plecat, nemaiputând îndura această viaţă... a plecat!... 
Betty... Betty... ajută-mă... spune-mi ce să fac?!... Felicia nu trebuie 

să moară... n-o pot pierde... trebuie să mă asculte!... Betty, tocmai în 
clipa când am vrut să-i povestesc viața mea atât de tristă şi plină de 
chinuri, am fost înştiinţată că arde barul... Doamne, de l-aş fi lăsat să 
ardă şi aş fi rămas lângă copila mea! N-aş fi lăsat-o să plece, aş fi 
îngenuncheat înaintea el şi i-aş fi cerşit dragostea... căci nu sunt rea... 
nu-i aşa Betty... nu sunt o femeie stricată, de la care toţi îşi întorc fața 
cu dispreţ şi dezgust?... Tot ce am făcut, a fost pentru copila mea şi 
dacă Felicia ar afla tot, m-ar judeca altfel de cum o face acum... 
Spune Betty, doar n-am devenit de bunăvoie „Contesa blondă din 
Marsilia”! Numai Cekov m-a silit să joc rolul acesta şi am fost nevoită 
să-l joc, pentru că nimeni nu s-a îndurat de mine şi nimeni n-a vrut să 
dea de lucru unei contese tinere şi frumoase, care mai avea şi un copil 
din flori! Numai jucând rolul acesta, aveam putinţa să-mi cresc copila 
aşa cum se cuvenea unei contese de Martigny. Am vrut s-o apăr pe 
Felicia de toate nevoile şi nenorocirile şi de aceea am distrat noapte 
cu noapte pe clienţii doritori de senzaţie ai barului „Valencia”. Am 
cântat şi am dansat şi am economisit ban cu ban... şi mă bucuram de 
fiecare hârtie de o mie de franci pe care puteam s-o depun la bancă... 
căci era pentru Felicia, pentru copila mea!... Şi acum totul a fost în 
zadar... totul s-a prăbuşit! Pentru Dumnezeu, Betty, ajută-mă... nu mă 
lăsa!... 

Cuvintele ieşiseră ca un şivoi năprasnic de pe buzele ei şi se 
pierdură într-un plâns sfâşietor. Dar înainte ca Betty să poată 
răspunde ceva, Dolores se ridică clătinându-se şi îşi luă mantia, pe 
care o aruncase pe o canapea. 

— Doamne, dar îmi pierd vremea plângând şi tânguindu-mă... 
Poate nu e încă prea târziu... Felicia e tânără şi tinereţea ţine la 
viaţă... nu se desparte aşa de uşor de ea!... 

— Da, Dolores, o întrerupse Betty, aleargă şi caut-o! Du-te la 
poliţie, cere-i ajutor! Dacă Dumnezeu va mai avea numai un pic de 
îndurare cu tine, te va feri de lovitura asta grozavă şi nu-ţi va lua 
copila, singura bucurie care ţi-a mai rămas. 

Dolores se uită deznădăjduită la Betty. 

— Roagă-te pentru mine cerului, cere-i milă şi îndurare! 

Betty o întrebă îngrijorată: 

— N-ar fi mai bine să vin şi eu cu tine? 

— Nu, nu; rămâi acasă. Felicia se va răzgândi poate, se va întoarce 

şi atunci să nu găsească uşa închisă, să găsească pe cineva care... 
glasul ei începu să tremure... să-i vorbească de mama ei... să-i 
vorbească de bine... 

Adânc mişcată, Betty îi luă mâinile. 

— Da, Dolores, voi spune copilei tale numai lucruri bune şi 
frumoase şi când va auzi din gura mea povestea tristă şi dureroasă a 
vieţii tale, va trebui să recunoască şi ea că nimeni n-are dreptate să 
arunce piatra asupra unei mame ca tine. 

— Să dea Dumnezeu să ai dreptate, Betty, murmură contesa. Rămâi 
cu bine, mă duc să-mi caut copila. 

Plecă în grabă, iar Betty rămase încă mult timp în acelaşi loc, 
ținând în mână o telegramă, care venise pentru Dolores, dar pe care, 
în zăpăceală, uitase să i-o dea. Era din partea doamnei Brissart care o 
înştiinţa de fuga Feliciei de la pension. 

Bătrâna ridică privirile spre cer şi împreunând mâinile, se rugă: 

— Dumnezeule, timp de douăzeci de ani ai osândit-o pe Dolores la 
o viaţă îngrozitoare, plină de jale, suferinţe şi nevoi. Drumul i-a fost 
presărat numai cu spini şi cufundat într-o beznă adâncă. Îndură-te 
acum, Dumnezeule atotputernic; dă-i şi flori şi raze de soare!... Dacă 
ai nevoie de un suflet care trebuie să-şi împlinească calea vieţii, ia-mă 
pe mine, cruţă pe copila nenorocitei femei... Lasă pe mamă să-şi 
găsească fiica, dă-i fericirea pentru care a luptat şi s-a jertfit, fii 
milostiv şi îndurător, Dumnezeule sfinte! 


13. Unde e Felicia? 


— Doamne, de-aş muri!... Să adorm, să nu mă mai trezesc 
niciodată! 

Dorinţa aceasta năvăli cu atâta putere în sufletul Feliciei, încât nu 
mai avu linişte. Să plece... să plece departe de tot... să sfârșească 
odată cu toate chinurile! 

Cu o grabă înfrigurată Felicia scrise rândurile destinate mamei sale 
şi, pentru a nu atrage atenţia nimănui pe stradă, prin îmbrăcămintea 
ei, luă o jachetă scurtă de blană şi o pălărie, pe care le găsi într-un 
cuier, precum şi cheia de la intrarea principală şi părăsi casa, fără să fi 
fost văzută de nimeni. 

Începu iar să rătăcească pe străzi, îndreptându-şi paşii spre malul 

mării, unde voia să caute moartea. Hotărârea aceasta deveni din ce în 
ce mai nestrămutată în sufletul ei. 

I se părea cu neputinţă să mai poată trăi împreună cu mama ei, 
acum după ce aflase cine era, ce făcea şi cum câştiga banii mulţi cu 
care îi îndeplinise toate dorinţele, chiar şi cele mai costisitoare. 

De câte ori îşi aducea aminte de tot ce auzise despre contesa blondă 
din Marsilia, simţea cum sângele îi năvăleşte în obraji de ruşine. 

Dar şi mai nesuferit, mai chinuitor era gândul ca dânsa — contesa 
Felicia de Martigny - să fie o copilă din flori, fiica lui Frank Wilkens, 
regele automobilelor şi că Bob... Bob, pe care îl iubea cu atâta patimă, 
era fratele ei. 

Nu le va fi dat niciodată să se bucure de fericirea pa care o visaseră 
cu atâta dor! Legăturile lor de sânge erau o piedică de neînlăturat. 

Ce grozăvie! Ce va spune Bob când va afla toate acestea? 

Poate că şi aflase de la tatăl său, că mama Feliciei lui era contesa 
blondă din Marsilia şi în clipa asta se gândea cu dezgust la ea însăşi şi 
la mama ei! 

Inima i se încleşta de o durere crâncenă, dar totuşi nu putea să 
creadă că Bob o dispreţuia. 

Dar ea, sărmana, n-avea nicio vină şi până în noaptea aceasta nu 
ştiuse nimic! 

Să scrie oare câteva rânduri de adio, pentru a-l face să păstreze o 
amintire bună, cel puţin după moartea ei? 

Fără să-şi dea seama, îşi încetini paşii, cuprinsă de dorinţa aprigă să 
trimită lui Bob o ultimă ştire, dar suspină întristată, aducându-și 
aminte că n-are nici hârtie, nici creion. 

Din întâmplare vâri mâna în buzunarul jachetei şi... în toată 
deznădejdea de care îi era cuprins sufletul un zâmbet îi flutură pe 
buze; găsise câteva monede de argint. Cu banii aceştia va putea să 
intre într-un local, să ceară o hârtie şi un plic, să scrie lui Bob. 

Dar unde, să se ducă la ora aceasta târzie din noapte? 

Nu se încumeta să intre oriunde, căci îşi aminti cu groază de 
întâlnirea cu marinarii şi nu voia să se expună din nou la o asemenea 
întâmplare. Până acum scăpase, dar cât de uşor era să fie supusă din 
nou la grosolănii de acelaşi fel! 

Străzile erau pustii şi îi dădu în gând că toată lumea trebuie să fi 
alergat la barul „Valencia”, atrasă de focul care izbucnise acolo. 

Doamne! şi Bob cu tatăl său fuseseră la bar! Oare putuseră să scape 
la timp? Şi ce se mai întâmplase, pe urmă? 

Se uită în jurul ei şi văzu în depărtare cerul roşu. Acolo trebuia să 
fie strada Cannebiere. 

Mânată de teama de care fusese cuprinsă, porni într-acolo. 

Uitase de hotărârea de a-şi răpune zilele; nu se mai gândea decât la 
Bob. Trebuia să se încredinţeze dacă scăpase, dacă mai era în viaţă. 

Ajunse repede la locul incendiului şi se uită cu groază la clădirea 
cuprinsă de flăcări, dar nu simţi nici părere de rău, nici milă pentru 
cei păgubiţi prin această catastrofă; dimpotrivă, un sentiment de ură 
luă naştere în sufletul ei, gândindu-se la lucrurile îngrozitoare pe care 
le aflase în casa aceea. 

Să ardă, să se prăbuşească, să se facă cenuşă şi atunci mama ei nu 
va mai fi nevoită să se întâlnească cu clienţii care veneau acolo, va 
înceta mai fie contesa blondă din Marsilia! 

Nu putu să-şi depene gândurile mai departe, căci, pe când privirea 
ei rătăcea prin mulţime, deodată... îl zări pe Bob, chiar în apropierea 
ei. Felicia rămase încremenită; nu fu în stare să facă nicio mişcare, să 
scoată niciun cuvânt. Numai privirea îi era aţintită asupra iubitului 
er, 
Cât de palidă îi era faţa şi cât de mult slăbise în puţine ore! O 
adâncă durere sufleteasca se oglindea în ochii lui şi Feliciei i se păru 
că îmbătrânise cu ani de zile. Privirile lui rătăceau neliniştite în juru-i 
şi Felicia îşi dădu seama că o caută pe ea. 

Un val de sânge cald îi năvăli în inimă şi un dor aprins se trezi în 
sufletul ei, o trăgea spre el. 

Îl iubea doar... îl iubea atât de mult... cu o dragoste nemărginită! 

De-ar putea să alerge la dânsul, să-l cuprindă cu braţele, să-şi 
lipească capul de pieptul lui, să-l sărute şi... orice s-ar întâmpla în 
urmă... să fie a lui! Dar deodată... Inima Feliciei încetă să bată. 
Privirile lui Bob se încrucişară cu ale ei. 

Câteva clipe... şi apoi... Un strigăt mai puternic decât tot zgomotul 
de care erau înconjurați... strigătul unui suflet chinuit de durere: 

— Felicia!... 

Lovind în dreapta şi în stânga spre a-şi face drum, Bob se avântă 
înainte. 

Nu se sinchisi de ocările acelora pe care îi lovea cu coatele, înaintă, 

fără să ţină seama de nimeni şi de nimic: 
— Felicia!... Felicia!... 


14. Deznădejde 

Bob Wilkens venise în strada Cannebiere pentru a o căuta pe 
micuța şi scumpa lui Felicia, de care o soartă nemiloasă îl despărţise 
în seara aceea. 

Ce visuri frumoase făuriseră amândoi, când se aflau în drum spre 
Marsilia şi acum... totul se schimbase! 

Chinuit de gânduri, Bob nu găsise linişte în odaia lui şi coborâse în 
restaurantul hotelului, dar pe când stătea trist la o masă, auzi deodată 
vorbindu-se de un incendiu, ce ar fi izbucnit la barul „Valencia”. 
Întrebă pe un chelner şi când acesta îi confirmă ştirea, fără a-şi da 
seama ce face, sări de pe scaun, ieşi în fugă din restaurant şi alergă 
spre strada Cannebiere, unde se amestecă în mulţime... 

Numele contesei blonde din Marsilia era în gura tuturor şi Bob auzi 
multe despre această femeie frumoasă. 

Unii spuneau ca ar fi o contesă adevărată... Ea, proprietara unui 
astfel de local?! 

Inima lui Bob se strânse de durere. 

Era oare într-adevăr mama Feliciei? 

Deodată îşi aminti de înfăţişarea tristă şi îndurerată a iubitei lui, 
când aceasta se întorsese din casa din strada Estelle. Să fi aflat oare 
atunci adevărul? 

Dumnezeule mare! Dacă aşa era, ce trebuie să fi îndurat din clipa 
aceea sărmana lui Felicia! Şi fără îndoială îşi închipuise că aflând şi el 
că era fiica unei asemenea femei, o va părăsi, o va disprețul. 

Pe când în creierul său se frământau toate aceste gânduri, 
deodată... o zări. 

— Felicia!... strigă el şi se avântă prin mulţime spre dânsa. 

Dar când Bob ajunse la locul unde o zărise pe Felicia, n-o mai găsi 
acolo. 

Se uită năuc în jurul lui. Fusese o nălucire? 

Era oare cu putinţă ca Felicia să fi fugit de el, de el care o iubea 
atât de mult? 

Din nou îşi simţi inima cuprinsă de durere. Înţelegea că Felicia era 

atât de deznădăjduită, atât de ruşinată, încât îi era teamă de o 
întâlnire cu dânsul. 

Trebuia deci să alerge după ea, s-o caute, să-i vorbească, să-i spună 
că-i era dragă, că o va apăra de toate nenorocirile şi vitregiile vieţii! 

Alergă ca nebun prin străzile învecinate, dar căutarea lui rămase 
zadarnică, căci n-o mai găsi. 

Rătăcind neîncetat pe străzi, ajunse şi în strada Estelle la numărul 
patru şi când văzu ferestrele de la etajul al doilea luminate, alergă 
într-acolo. Poate Felicia se întorsese în locuinţa mamei sale! Deşi era 
noapte, găsi uşa deschisă, aşa că nu mai avu nevoie să-l trezească pe 
portarul cel morocănos. 

Urcă în goană scara şi sună la uşa pe care văzu o placă de alamă cu 
numele „Martigny”. 

Inima îi bătea cu putere, când auzi paşi apropiindu-se. 

Şi uşa se deschise într-adevăr, dar nu Felicia era aceea care apăru 
în faţa lui, ci o femeie bătrână, cu ochii roşii de plâns, care îl întrebă 
pe cine caută. 

— Caut pe Felicia, spuse el repede, dar dându-şi îndată seama de 
greşeala făcută, se corectă: ...pe domnişoara contesă de Martigny. 

Bătrâna Betty izbucni în plâns, apoi ştergându-şi ochii, răspunse: 

— Şi noi o căutăm. 

— Ce, nu-i aici? 

— A fost, dar a plecat fiindcă... Ah, Dumnezeule, e îngrozitor!... 

Bob Wilkens o apucă de braţ şi o întrebă rugător: 

— Când a plecat Felicia?... Ce s-a întâmplat? 

Bătrâna îl privi cercetător şi-l întrebă: 

— Dumneata cine eşti?... Nu cred să fii de la poliţie... 

— Sunt Bob Wilkens şi am adus-o azi pe Felicia... adică pe contesa 
de Martigny aici. Din nefericire am fost despărțiți la barul „Valencia” 
şi ne-am rătăcit unul de altul. O caut acum pretutindeni, căci trebuie 
să vorbesc neapărat cu ea... 

— Asta nu va mai fi cu putinţă, domnule... căci nu cred să o mai 
găsiţi. 

— Dar am revăzut-o, răspunse Bob cu înfrigurare. Era prin 
mulţimea care se adunase la foc... aproape de tot de mine... 

— Atunci mai trăieşte? 

Bob deveni atent şi întrebă: 

— Ţi-e teamă că i s-a întâmplat o nenorocire? 

— Da... da... a lăsat o scrisoare în care spunea că nu mai poate 
îndura viaţa, răspunse bătrâna, izbucnind din nou în plâns. 

Bob se clătină şi îşi duse mâna la frunte. 

— Să moară?... Felicia vrea să-moară?! bâlbâi el înspăimântat. 

Betty dădu din cap, plângând. 

— Nu se poate... trebuie să trăiască... să trăiască pentru mine! 

— Şi Dolores a spus acelaşi lucru, dar tare mi-e teamă că totul e 
prea târziu. Nici poliţia nu va mai putea face nimic. 

Bob Wilkens răspunse repede: 

— Plec îndată, chiar acum... mă duc s-o caut... şi o voi găsi! 

Betty îi luă mâinile şi se rugă: 

— Dacă o găseşti pe sărmana copilă, adu-o aici, te rog! Pentru 
Dumnezeu, adu-o aici... căci altfel se întâmplă cea mai mare 
nenorocire. 

Bob nu mai răspunse nimic, ci coborî scările în goană nebună. 


15. Mater Dolorosa 


Chinuri de nedescris, dureri sfâşietoare îndurase până atunci 
sărmana contesă Dolores de Martigny, dar cea mai îngrozitoare 
lovitură pe care i-o dăduse soarta neîndurătoare, cea mai grea 
încercare la care fu supusă era fără îndoială cea suferita în noaptea 
aceea. 

Tremurând din tot trupul, ajunse la poliţie şi intră în camera 
comisarului de serviciu, unde, nemaiputându-se ţine pe picioare, se 
lăsă să cadă pe o bancă, îşi rezemă capul de perete şi închise ochii. 

La vederea elegantei doamne, comisarul, un tânăr cu înfăţişare 
plăcută, sări de pe scaun, îşi încheia nasturii tunicii şi îşi netezi părul. 
Dar când o recunoscu pe vizitatoare un zâmbet îi flutură pe buze şi 
spuse pe un ton familiar: 

— Ah, doamna Martigny!... Ce onoare!... Demult doream să te 
cunosc şi sunt încântat de vizita dumitale. 

— Domnule comisar, în seara asta nu sunt deloc dispusă să aud 
complimente. 

— Ah da... iartă-mă, doamnă Martigny; în surprinderea de a te 
vedea aici, uitasem de focul de la barul „Valencia”. Doamne, ce 

lovitura grozavă pentru dumneata. Dar cel puţin, eşti asigurată? 

— Da, da, sunt asigurată, îl întrerupse Dolores, agitată. 

— Cu atât mai bine. Îmi dai acum voie să te întreb pentru ce ai 
venit la mine? 

— Aş dori... aş vrea... 

Izbucnind în plâns, continuă: 

—  Copila... fiica mea a venit astă-seară... pe neaşteptate, la 
Marsilia. 

— Vasăzică tot e adevărat că ai o fată, observă comisarul zâmbind. 
Am auzit vorbindu-se de aşa ceva, nu mi-a venit însă să cred, căci 
dumneata însăţi eşti încă atât de tânără... 

Dolores nu luă în seamă vorbele comisarului şi continuă: 

— Din pricina focului... sărmana copilă... s-a speriat atât de tare, 
încât... 

— Câţi ani are fiica dumitale, doamnă? 

— Nouăsprezece. 

— Aşa... aşa... şi s-a speriat atât de tare de foc, încât... 

— ...nu mai vrea să îndure viaţa, întregi contesa. Mi-a lăsat o 
scrisoare, din care reiese limpede de tot că vrea să-şi pună capăt 
zilelor. Dar asta nu trebuie să se întâmple... trebuie să trăiască... e 
singura mea bucurie şi fericire. Te implor, domnule comisar, ajută-mă 
să-mi regăsesc copila. Poate nu o încă prea târziu... poate mai 
Tătăceşte pe străzi... trebuie căutată... poliţia are mijloace destule la 
îndemână... te rog, pentru numele lui Dumnezeu... ajută-mă!... 

Ultimele cuvinte se pierdură într-un hohot de plâns. 

Comisarul dădu grav din cap. 

— Linişteşte-te întâi puţin, pe urmă vom încheia un proces-verbal 
Sula 

— Un proces-verbal?... Pentru ce? 

— Pentru că aşa cere regulamentul, doamnă. 

— Pierdem însă un timp preţios. N-aţi putea înştiința îndată 
prefectura poliţiei, să trimită repede câteva echipe de biciclişti şi 
automobile în port, la malul mării?... 

— Da, da... asta se va face, dar mai întâi trebuie neapărat să închei 
procesul-verbal. N-am încotro, regulamentul e regulament. 

Dolores îşi frângea mâinile, cuprinsă de tulburare. 

Comisarul luă o coală de hârtie şi se pregăti să scrie. 

Numele dumitale, te rog? 

— Dolores Martigny. 

— Doamnă sau domnişoară? 

Dolores tresări dureros, dar se reculese şi spuse repede: 

— Contesa Dolores de Martigny, necăsătorită... 

Comisarul o privi cercetător pe sub gene. 

— Vasăzică contesă adevărată?... 

Dolores se ridică cu o mişcare bruscă, se apropie de masă şi-l 
întrerup se iritată: 

— Scrie, te rog, mai repede, să nu pierdem timpul: Contesa Dolores 
de Martigny, proprietara barului „Valenţei”, domiciliată în strada 
Estelle, numărul patru, etajul al doilea, aduce la cunoştinţă că fiica ei, 
contesa Felicia... 

— Un singur nume de botez? întrebă comisarul. 

— Da, numai unul... Felicia de Martigny, în etate de nouăsprezece 
ani, dezvoltată, părul blond, ochii albaştri, după o scurtă vizită în casa 
mamei sale, a plecat, lăsând o scrisoare din care reiese că are intenţia 
să se sinucidă. 

— Ai scrisoarea la dumneata? întrebă comisarul. 

Dolores căută în buzunarul hainei, în poşetă, şi în cele din urmă 
spuse: 

— În spaima prin care am trecut, am uitat-o acasă. Să mă duc 
repede s-o aduc? 

— Nu e nevoie; te cred pe cuvânt. 

— Şi ce vei face acum? întrebă contesa, plină de nerăbdare şi grijă. 

— Raportez imediat telefonic la centrală. 

— Şi vor porni îndată în căutarea copilei mele? 

— Da. Se vor lua toate măsurile şi se va face tot ce stă în puterea 
poliţiei, doamnă... doamnă contesă. 

— Şi... şi eu ce pot să fac? Îmi va fi îngăduit să iau parte la 
cercetări? 

— Nu te-aş sfătui, răspunse comisarul, căci te vei afla în cine ştie ce 
parte a oraşului, când va sosi poate o ştire şi nu vei putea fi găsită 
îndată. Cel mai bun lucru e să te duci acasă şi să aştepţi. 

Dolores îl privi buimăcită. 

— Să mă duc acasă?... N-aş fi în stare... n-aş avea linişte... dă-mi 
voie să aştept aici... Dacă se află ceva, voi putea să alerg îndată la 

copila mea. 

Istovită, se lăsă să cadă iar pe bancă şi se uită la comisar cu o 
privire atât de rugătoare, încât acesta nu fu în stare să-i respingă 
cererea. 

Pe când telefona la prefectură, se uita neîncetat la frumoasa femeie, 
pe care până acum o privise cu alţi ochi. Sărmana era tot atât de 
nenorocită şi deznădăjduită ca toţi acei care veneau de obicei la 
dânsul cu nevoile şi durerile lor. 


16. Primejdiile nopţii 

— E fratele meu! 

Acest gând trecu fulgerător prin mintea Feliciei când îl zări pe Bob. 
Se tupilă, se ascunse în mulţimea care o înconjura. 

— Nu trebuie să mă găsească, îşi spuse ea înspăimântată, căci 
atunci ar trebui să-i mărturisesc că mama e contesa blondă din 
Marsilia, amanta părăsită a tatălui lui şi că e fratele meu... 

Nu, nu voia să vadă chipul lui drag, cu ochii atât de frumoşi, în 
clipa când va afla îngrozitoarea veste... Nu voia să-i audă strigătul de 
durere sfâşietoare, când va cunoaşte adevărul. 

Să plece cât mai repede... sa fugă... să dispară!... 

Alergă ca nebună pe străzi, fără să se uite în jurul ei şi de câteva ori 
fu în primejdie să fie călcată de automobile ce treceau în goană, sau 
de tramvaie. 

Deodată Felicia se simţi prinsă de braţ şi când îşi întoarse privirea 
speriată, zări faţa ofilită a unui domn elegant, care se uita la ea cu 
ochi lacomi şi care îi spuse: 

—  Singură, fetiță blondă?... Îmi placi, vino cu mine... Nu stau 
departe. Hai să bem împreună un pahar de şampanie. Hai... vino! 

Felicia tresari speriată. Iată primejdiile nopţii, de care se temuse! 

Cuprinsă de groază, se smunci de la braţul bărbatului şi o luă la 
fugă. 

Alergă mai departe pe străzi necunoscute şi fără să-şi dea seama, 
ajunse la gara centrală. Abia când zări luminile lămpilor electrice se 
dezmetici niţel, se reculese şi recunoscu locul unde se află. 

Intră în sala cea mare a gării şi se aşeză pe o bancă pentru a se 
odihni câteva minute. Era atât de obosită, sărmana fată! 


Doamne, de-ar muri mai repede, să scape de atâtea chinuri! 

Îşi aduse aminte că voia să serie lui Bob şi se îndreptă spre un 
chioşc unde cumpără hârtie şi un creion, apoi se întoarse iar la banca 
pe care şezuse şi începu să scrie: 


„lubitul, scumpul meu Bob, 

Să nu plângi când vei afla că mi-am luat rămas bun de la viaţă. Nu mi- 
e îngăduit să urmez altă cale, iubitul meu drag, căci visurile noastre de 
fericire nu se mai pot înfăptui. Dragostea noastră, frumoasă ca un basm, 
ar fi un păcat de moarte. Tatăl tău şi mama îţi vor spune acelaşi lucru...” 


Pe când scria, Felicia simţi atingerea unei mâini şi când ridică niţel 
capul, zări în faţa ei o fată cu părul negru, cu trăsături frumoase, dar 
în ochii căreia sclipea viciul. 

— Ascultă tu, dacă nu vrei să te înhaţe, şterge-o de aici. Poliţia are 
de gând să facă azi o razie. Am aflat de la altă fată, care are de 
ibovnic un subcomisar. 

Felicia se uită năucă la fată. 

— Poliţie?... Razie?... bâlbâi ea fără să înţeleagă. Ce înseamnă 
asta? 

Străina îşi puse mâinile în şolduri şi o privi iscoditor. 

— Cum, nu ştii? Se vede că eşti încă nouă, sau abia venită din 
provincie. Din partea mea, n-ai decât să te laşi prinsă; te vor duce la 
casa de corecție, vor face o fată de treabă din tine şi n-ai să ne mai 
faci concurenţă nouă, ăstorlalte. 

Abia spuse aceste cuvinte şi plecă repede mai departe. Felicia se 
uită după ea şi văzu că tuturor acelora care căutaseră un adăpost în 
gară, fata le şoptea ceva în grabă şi că toate fugeau. După câteva 
minute nu mai rămaseră acolo decât vreo câţiva călători. 

În chip nelămurit, Felicia bănuia primejdia care o ameninţa şi îşi 
aduse aminte că citise odată într-un ziar despre razii de noapte în 
oraşele mari, cu prilejul cărora erau arestaţi toţi vagabonzii şi cei fără 
niciun adăpost. 

Dumnezeule! Şi ea era acum dintre cei fără adăpost! De n-ar cădea 
în mâinile poliţiei, căci fără îndoială va fi dusă înapoi la mama ei şi 
doar pe aceasta nu mai voia s-o vadă. 

Fugi repede din gară şi porni iar la întâmplare pe străzi. Tulburarea 


şi spaima de care era cuprinsă devenise de nesuferit. 

În sfârşit, după ce rătăci mai bine de un ceas, ajunse în port şi văzu 
luciul apei. 

Numai câţiva paşi, o săritură şi totul va lua sfârşit! 

Se uită cu băgare de seamă în jurul ei. Cheiul era pustiu, nimeni 
prin apropiere care să-i sară în ajutor, căci nu voia să fie salvată. 

Ridică privirea spre cer, un ultim gând de adio pentru Bob şi... 
câţiva paşi repezi... un avânt... 

O umbră sinistră apăru deodată din întuneric, se aruncă asupră-i şi 
o mână rece ca gheaţa se încleştă de braţul ei. 

Un om hidos şi cocoşat era lângă ea şi o privea cu ochi fioroşi şi 
lacomi. 

Era oare o arătare a nopţii?! Era oare însăşi moartea? 

— Decât să faci aşa ceva, mai bine vino cu mine... 

Fata se smulse cu toată puterea şi îngrozită, o luă la fugă de-a 
lungul cheiului. 

Doamne, numai să scape de acel chip înfiorător. 


17. Taine 


Bob se întorsese iar la bătrâna Betty. 

Înfăţişarea lui era jalnică. 

Faţa îi era palidă, părul zburlit, hainele mototolite şi ude. 

— N-a venit încă nicio ştire? întrebă el. 

— Încă nu, răspunse bătrâna deznădăjduită. Nici de la Felicia, nici 
de la Dolores. 

Istovit, tânărul se rezemă de perete. 

— Am fost pretutindeni. În port, prin gări, am cutreierat toate 
străzile, dar n-am găsit-o nicăieri. 

— Nici nu va mai fi găsită în viaţă, murmură Betty. Cel mult 
moartă. 

Un geamăt dureros ieşi din pieptul lui Bob Wilkens. 

— Nu-mi vine să cred... Felicia nu poate să mă fi părăsit fără un 
ultim rămas bun. 

Bătrâna se uită la el cu o privire rătăcită şi spuse: 

— Tocmai dumneata n-ai s-o mai găseşti niciodată... 

— De ce tocmai eu? izbucni Bob. Suntem doar logodiţi şi ne iubim, 


DESIU, 


ne iubim mai presus de orice! 

O împinse pe Betty la o parte şi zise: 

— Să nu mai stăm aici în faţa uşii; să intrăm înăuntru şi spune-mi, 
te rog, tot ce ştii. Mă înconjoară taine pe care nu sunt în stare să le 
dezleg, oricât mi-aş frământa mintea. 

Betty era atât de doborâtă de toate nenorocirile întâmplate, încât 
nu mai avu puterea să-l respingă pe Bob. 

— E mai bine pentru dumneata, să nu găseşti dezlegarea tainei, zise 
ea, după ce intrară în casă. 

— Atunci îmi pierd minţile... 

Îi luă mâinile ofilite şi continuă: 

— Te implor, spune-mi ce s-a întâmplat aici în noaptea asta? 
Lămureşte-mă de ce contesa de Martigny, mama Feliciei, se numeşte 
acum doamna Martigny şi cum se face că e proprietara barului 
„Valencia”? E chiar ea, sau e o altă persoană cu acelaşi nume? Şi 
Felicia ştia de toate acestea, sau când a aflat adevărul...? 

— Te rog nu mă întreba nimic, tinere, căci nu-ţi pot da nicio 
lămurire. 

— Cine poate să-mi spună adevărul? zise Bob deznădăjduit. 

— Întreabă pe doamna Martigny... 

— Dar nu e aici... 

— Aşteaptă până când se va întoarce. 

Neliniştit şi nerăbdător, Bob se plimba agitat prin odaie. 

Să aştepte... tot să aştepte... Era nouă dimineaţa, colindase străzile 
de la miezul nopţii, şi încă nu putuse afla nimic. 

Deodată se auzi clopoțelul telefonului. 

— Poate o ştire, murmură tânărul şi vru să ridice receptorul, dar 
Betty i-o luă înainte şi strigă în aparat: 

— Aici casa doamnei Martigny. 

Bob, nerăbdător, se apropia şi el atât de mult de aparat, încât putu 
să audă desluşit cuvintele: 

— Aici Frank Wilkens. Pot să vorbesc cu doamna Martigny? 

Inima lui Bob încetă aproape să bată. 

Tatăl său întreabă de doamna Martigny... şi aseară aceasta fusese 
în loja lui... vorbise cu dânsul. Ce însemnau toate acestea? Tatăl lui o 
cunoştea deci, ştia ceva despre ea? 

Betty aruncă tânărului o privire speriată şi răspunse: 

— Îmi pare rău, dar doamna... 

Fu întreruptă brusc, căci Bob îi smulsese receptorul din mână şi 
răspunse în locul ei: 

— Doamna Martigny nu s-a întors încă acasă, dar eu sunt aici, tată; 
ce doreşti? 

Tăcere. 

Bob ascultă cu încordare, dar nu mai primi niciun răspuns. 

— Tată, alo... mai eşti acolo?... Alo, tată!... 

Nici de astă dată nu-i răspunse nimeni. Tânărul se întoarse agitat 
spre Betty şi o întrebă: 

— Ai auzit bine că era tatăl meu, nu e aşa? 

— Da. 

—  Vasăzică nu m-am înşelat, murmură Bob gânditor, punând 
receptorul la loc. De ce nu mi-a răspuns? 

Bătrâna ridică din umeri şi zâmbi amar. 

— Ai să afli la vreme de ce n-a răspuns. 

Bob o apucă de braţ şi zise: 

— Ce vrei să spui cu asta? 

— Întreabă pe tatăl dumitale tot ce-ai vrut să afli de la mine, tinere. 
Poate îți va dezvălui taina, pe care eu, ca servitoare credincioasă a 
stăpânei mele, nu pot s-o trădez. 

Câteva clipe Bob rămase năucit, nefiind în stare să-şi adune 
gândurile. Apoi, fără să spună un singur cuvânt, ieşi în fugă din casă. 

Bătrâna Betty îl urmări cu privirea, dând tristă din cap şi murmură: 

— Sărmane băiat, şi pe tine te-a luat vârtejul. Cine ştie dacă va mai 
scăpa vreunul din toţi pe care i-a prins! 


18. Un drum greu 

O noapte nesfârşită de aşteptare groaznică, de chinuri fără margini! 

Ghemuită pe banca de lemn, Dolores şedea în camera de gardă a 
comisariatului şi aştepta... aştepta!... 

De câte ori suna telefonul, tresărea speriată şi asculta cu încordare, 
dar de fiecare dată se strângea iar, dezamăgită, în colţul ei. 

La fiece pas care se apropia de uşă, inima începea să-i bată cu 
putere, în speranţa că o va vedea pe Felicia apărând în faţa ei... 
Veneau pe rând vagabonzi, pungaşi, tot felul de indivizi care fug de 

lumina zilei... numai fata ei nu venea! 

Era atât de istovită de această lungă aşteptare, încât nu mai putea 
să lege un gând. Privirea îi era aţintită în gol, fata îi devenise 
pământie şi sub ochi se iviseră cearcăne negre. Nu mai era în stare să 
plângă, dar toată înfăţişarea ei trăda atâta durere, încât oricine o 
vedea, era cuprins de milă. 

Pe la nouă dimineaţa, veni schimbul şi comisarul de zi îi spuse: 

— Nu se poate să mai rămâi aici, doamnă. În orele de serviciu, 
prezenţa dumitale ne-ar stânjeni de la lucru... 

Nu putu să-şi isprăvească vorba, căci în aceeaşi clipă telefonul sună 
şi fu nevoit să ridice receptorul pentru a primi comunicarea. După ce 
închise aparatul, aruncă contesei blonde o privire ciudată, din care 
aceasta înţelese îndată că primise o ştire despre Felicia. Se ridică 
clătinându-se, dar înainte de a putea pune o întrebare, comisarul îi 
zise: 

— Din bazinul docurilor a fost pescuit cadavrul unei tinere fete şi 
dus la morga cimitirului central. Voi chema îndată o maşină care vă 
va duce acolo, însoţită de unul din oamenii noştri. 

Cu mişcări de automat Dolores urma pe polițistul care avea s-o 
întovărăşească şi tot drumul rămase nemişcată, cu privirea aţintită în 
gol. Numai tresăririle neîncetate ale mâinilor ei trădau grozava durere 
care îi sfâşia sufletul. 

Drumul i se păru nesfârşit de lung, mai lung decât noaptea 
petrecută în aşteptare. În sfârşit ajunseră la ţintă. 

La coborâre se sprijini de braţul poliţistului şi cu paşi şovăitori îl 
urmă pe unul din funcţionarii cimitirului, care îi arăta drumul. Pentru 
întâia oară venea în acest cimitir, căci n-avea niciun mort scump 
înmormântat acolo — toţi ai ei erau departe — dar acum, cine ştie, dacă 
nu va veni zilnic pe acelaşi drum! 

Ajunseră în faţa sinistrei clădiri, funcţionarul deschise o uşă mică şi 
o rugă să-l urmeze. Intrară într-o încăpere rece, lungă, cu pereţii 
cenuşii, în care lumina zilei pătrundea printr-o singură fereastră. Cinci 
tărgi erau înşirate una lângă alta, acoperite cu linţolii negre, sub care 
apăreau desluşit formele unor trupuri înţepenite. 

— Iată cadavrul tinerei fete care a fost pescuit azi dimineaţă din 
bazinul  docurilor, auzi Dolores glasul nepăsător şi rece al 
funcţionarului şi-l văzu trăgând la o parte linţoliul de pe una din tărgi. 


Dolores trebui să-şi adune toate puterile, pentru a se putea ţine pe 
picioare. 

De la moartea tatălui ei nu mai văzuse niciun cadavru. 

Şi acum va trebui poate, să-şi vadă propria-i copilă!... 

Se uită şi... pieptul i se ridică uşurat de o povară nespus de grea. 
Zări în faţa el chipul unei fete tinere, cu faţa palidă şi părul blond, 
dar... nu era Felicia. 

— Nu e fata mea, murmură ea cu voce stinsă. 

— Vasăzică nu o cunoşti pe moartă? întrebă funcţionarul, vrând să- 
şi facă datoria în mod conştiincios. 

— N-o cunosc, răspunse Dolores. 

Polițistul făcu semn funcţionarului să acopere iar cadavrul. 

Trupul încovoiat al contesei se înălţă puţin şi pasul îi deveni ceva 
mai sigur când părăsi trista încăpere. 

Poate Felicia mai e în viaţă! 

Se agăţă de slaba licărire de speranţă, după cum cel care se îneacă, 
se agaţă de un fir de pai. 

— Poate Felicia mai trăieşte! murmură ea. 


19. Naufragiaţii vieţii 

A muri, nu era atât de uşor cum îşi închipuise sărmana Felicia, în 
amarnica durere care în sfâşia sufletul. 

Fusese gata să se arunce în valurile mării, dar groaza de sinistrul 
cocoşat care apăruse lângă ea o gonise şi acum se afla iar în mijlocul 
unui labirint de străzi întortocheate şi întunecoase. 

Deodată Felicia auzi paşi în urma ei. 

Se întoarse înfiorată şi îşi apăsă pieptul cu amândouă mâinile, spre 
a-şi potoli bătăile inimii. 

Paşii se apropiau neîncetat. 

Chipul sinistrului cocoşat apăru iar în faţa ei. Aşadar o urmărise şi 
fără îndoială că nu cu gânduri bune. 

Vru să fugă, însă tremura atât de tare, încât nu fu în stare să facă 
măcar un singur pas. 

Chipul sinistru se apropia tot mai mult şi se opri în sfârşit chiar 
înaintea ei. 

— N-ai făcut bine că ai fugit adineauri de mine, fetiţo. Nu trebuie 

să-ți fie teamă, căci nu-ţi vreau răul. Văd că eşti o fiinţă nenorocită şi 
vreau să-ţi vin în ajutor. 

Felicia se uită cu teamă la cocoşat şi abia acum îi văzu ochii. Aveau 
o privire atât de blândă şi deschisă, încât groaza de care fusese 
cuprinsă adineauri, dispăru ca prin minune. 

Cocoşatul continuă: 

— Eşti încă tânără şi cu toate acestea viaţa te-a apucat cu atâta 
cruzime în ghearele ei, încât ai vrut să te lepezi de dânsa, sărmana de 
tine. Nu mai ştii ce să faci, nu e aşa? 

Felicia dădu din cap şi ochii i se umplură de lacrimi. 

— Nu mai pot trăi! zise ea. 

Cocoşatul ridică mâna şi îi dezmierdă uşor braţul. 

— Nu trebuie să-ţi pierzi curajul, zise el cu glas blând. 

— Dar dacă viaţa şi fericirea mi-a fost nimicită, dacă totul s-a 
năruit în jurul meu?! 

— Nu ştiu ce nenorocire te-a lovit şi nici nu te voi întreba, dar orice 
ar fi, va trece, cum trec toate în lumea asta. Presupun că ai avut o 
dragoste nenorocită, căci asta e de obicei durerea cea mai aprigă a 
tinereţii. 

Sub înrâurirea vorbelor lui, Felicia îl întrebă: 

— Cine eşti dumneata? 

El zâmbi şi răspunse: 

— Mi se spune „Coţofana”. 

— Coțofana? 

— Da, aşa am fost poreclit şi nici nu-mi trebuie alt nume. Cel 
adevărat să rămână mai bine uitat, aşa cum a murit pentru toată 
lumea acela care l-a purtat odată. 

Ce om ciudat! gândi Felicia. Şi cu toate acestea nu e un om de rând. 
Deşi faţa îi era urâtă, trăsăturile aveau ceva deosebit, iar mâinile lui 
noduroase şi neîngrijite, aveau totuşi înfăţişarea unor mâini de artist. 

Nu avu timp să se mai gândească, deoarece el o întrebă: 

— Aşa e că nu ştii încotro s-o iei şi ce să faci? 

Pe chipul fetei se ivi un zâmbet dureros. 

— Adineauri ştiam... 

— Ar fi fost o crimă să-ţi iei singură zilele. 

— Dar unde să mă duc? 

— N-ai casă, n-ai niciun adăpost? 

— Ba da, însă tocmai de acolo am fugit şi nu vreau să mă mai 
întorc. 

— Atunci vino cu mine. 

Auzind din nou această propunere, fu cuprinsă iar de teamă. 

Putea oare să se încreadă în acest străin? 

Ca şi când i-ar fi ghicit gândul, şi vrând s-o liniştească, cocoşatul îi 
spuse aceleaşi cuvinte pe care i le spusese cu câteva clipe în urmă: 

— Nu trebuie să-ţi fie teamă, căci nu-ţi vreau răul, ci vreau să-ţi vin 
în ajutor. 

Vorbele lui sunară atât de sincer, încât neîncrederea fetei dispăru. 

— Dacă vrei să fii atât de bun, să-mi dai un adăpost pentru noaptea 
asta... 

— Nu numai pentru noaptea asta. Poţi rămâne la mine cât vei vrea 
şi eu te voi ajuta oricând vei avea nevoie de mine. Hai să mergem 
acum. 

Şi fata plecă împreună cu bătrânul cocoşat. 

O duse prin străzi mai întortocheate, mai întunecoase şi atât de 
înguste, încât fură nevoiţi să meargă unul în urma celuilalt. În sfârşit, 
se opriră în faţa unui hambar vechi. 

— Am ajuns, zise străinul şi deschise o uşă joasă, în dosul căreia 
era întuneric beznă. 

Felicia se opri, cuprinsă iar de teamă. 

— Ce casă e asta? întrebă ea speriată. 

— E un hambar vechi, care nu mai are întrebuințare şi acum îmi 
serveşte mie de locuinţă. Pe vremuri se depozitau aici mărfuri de 
valoare, dar acum e adăpostul unor naufragiaţi ai vieţii, ca mine. 

Felicia păşi în întunericul care se întindea în faţa ei. 

Coțofana scoase o cutie de chibrituri de ceară din buzunar, aprinse 
unul şi îi lumină calea. O duse astfel prin încăperea aceea mare, spre 
colţ, unde era un pat de campanie, o masă, partea de jos a unui dulap 
de bucătărie, pe care se afla un lighean de tablă şi o cană cu apă, iar 
alături un scaun vechi. 

— Aici locuiesc eu, o lămuri cocoşatul, lipind pe colţul mesei 
chibritul de ceară. 

Felicia privi în jurul ei. 

Trist adăpost era acesta şi dânsa nu şi-ar fi închipuit niciodată că 
sunt oameni care trăiesc astfel. 

Cercetând cu privirea, descoperi într-un colţ o cutie de vioară şi 
atunci înţelese că cocoşatul era unul dintre acei muzicanți ambulanți, 
care cântă pe străzi şi prin curţi, trăind din mila oamenilor. 

— Trebuie să fii obosită, zise el. Culcă-te în pat şi dormi ca să-ţi uiţi 
suferinţele pe care le-ai îndurat. 

Istovită cum era, se întinse pe pat şi Coțofana o acoperi cu o pătură, 
apoi trase jilţul cel vechi spre el şi se aşeză. 

Chibritul de ceară era gata să se stingă. Cocoşatul aprinse altul, 
apoi se înveli într-o pelerină şi rămase cu privirea aţintită în gol. 

Felicia închise ochii şi încercă să-şi limpezească gândurile, dar nu 
reuşi, căci prea multe nenorociri se abătuseră deodată asupra ei. 

Ca dintr-o mare depărtare, auzi glasul bătrânului cocoşat: 

— Mi-ai arătat încredere, venind cu mine, căci nu mă cunoşti şi ştii 
numai că sunt un om bătrân şi urât, a cărui sluţenie e atât de 
respingătoare, încât insuflă groază tuturor... 

Felicia deschise ochii şi se uită la el. Da, avea dreptate, sărmanul 
bătrân. Era îngrozitor de urât. 

Vru să-i spună câteva cuvinte de mângâiere, dar bătrânul nu-i dădu 
răgaz, ci continuă: 

— 'Ţi-am spus că am fost poreclit Coțofana şi că acela care a trăit 
sub adevăratul meu nume, e mort pentru toată lumea. Ţie însă, îţi voi 
spune cine sunt, ca să ştii cui te-ai încredinţat şi cine e acela care te 
ajută în aceste ceasuri grele ale vieţii taie. Ai auzit vreodată numele 
de Rampol? 

Felicia se ridică puţin, îl privi cu ochi mari şi dădu din cap. 

— Negreşit că da; a fost un mare violonist şi a compus cântece 
nespus de frumoase, din care eu însumi am învăţat multe la pension. 

— Acest Rampol e mort pentru toată lumea, însă în realitate n-a 
murit... Trăieşte sub numele de Coțofana, cântă pe străzi şi prin curţi, 
cere de pomană şi locuieşte în hambarul ăsta. 

Felicia îi întinse mâna cu o mişcare drăgălaşă, dar totuşi întrebă 
cam neîncrezătoare: 

— Cum?... Dumneata eşti marele Rampol? 

— Nu; ţi-am spus că sunt Coțofana; Rampol a murit. Dar îţi voi 
povesti viaţa lui şi care i-a fost sfârşitul. S-a născut în Marsilia şi a fost 
un copil frumos şi sănătos, până când într-o zi căzu atât de rău, încât 
căpătă o leziune la şira spinării şi când crescu mai mare, odată cu 

dânsul crescu şi cocoaşa. Deveni tăcut şi sfios şi se ascundea de 
oameni, căci nu mai ştia ce sunt jocurile vesele de copil, râsetele şi 
fericirea. Trupul i se făcea tot mai pocit, mai urât, dar sufletul lui 
crescu mare, mare de tot şi în el se aprinse făclia unui dor nepotolit de 
frumuseţe. Părinţii nu ştiau ce să facă din sărmanul schilod, dar 
dânsul ştia. Voia să ajungă un mare muzicant, un violonist, şi a 
izbutit. Doamne, dacă ai şti cât a muncit, cât a studiat, cât a pătruns 
de adânc în comoara sunetelor şi cum se îmbăta la auzul lor! Dar cu 
asta nu s-a mulţumit; căuta o cale pe care să-şi spună dorul cel mare 
al sufletului său. A început să compună şi astfel au luat naştere 
cântecele lui. Lumea începu să-l cunoască, îl tulbură din liniştea lui, îl 
sili să dea concerte. De câte ori se urca însă pe scenă, simţea cum 
publicul se înfiora în faţa sluţeniei lui. Asta îl chinuia şi atunci îşi 
cânta durerea, vioara lui plângea şi povestea dorul care îi sfâşia 
sufletul. Rareori se auzeau aplauze căci succesul pe care îl dobândea 
era mult mai mare: cu cântecele lui răscolea atât de adânc sufletele, 
încât toţi care îl auzeau, plângeau. 

Cocoşatul tăcu. 

Chibritul de ceară de pe colţul mesei se stinse şi întunericul îi 
învălui pe amândoi. După câteva clipe bătrânul continuă: 

— Succesul pe care l-a avut Rampol a fost neînchipuit de mare. 
Câştigă bani mulţi, căci pentru fiecare concert i se plăteau zeci de mii 
de franci şi totuşi rămase atât de sărac... lipsit de fericirea pe care ar 
fi putut-o găsi numai în dragostea unei femei. Dacă una singură s-ar fi 
apropiat de sărmanul schilod... Doamne, cât ar fi iubit-o, ce n-ar fi 
făcut pentru ea?! Şi într-o bună zi visul lui de fericire se înfăptui. 
După un concert făcu cunoştinţa unei fete care, adânc mişcată de 
cântecele lui, nu mai văzu în el pe omul urât, ci numai pe marele 
artist. Veni la toate concertele lui şi când Rampol o zărea, inima-i 
tresălta de fericire şi cântecele lui nu mai erau triste, căci cântau 
iubirea, iubirea mare şi înflăcărată. Când crezu în sfârşit că-i cucerise 
cu desăvârşire inima prin cântecele lui, o întrebă dacă vrea să-i fie 
soţie şi ea răspunse: da. Însă sfârşitul acestui vis atât de frumos a fost 
îngrozitor. Fata iubea numai pe artistul care îi răscolise sufletul prin 
cântecele lui, dar bărbatul îi insufla oroare; se înfiora la orice atingere 
a lui şi se ferea de el; după câtva timp îl înşelă şi plecă cu altul. O 
singură dată a mai cântat Rampol, pentru a-şi spune durerea 


sfâşietoare şi deznădejdea lui. A cântat cum nu mai cântase niciodată, 
a cântat până când s-a prăbuşit pe scenă şi a fost scos afară pe braţe. 
În ceasul acela Rampol a murit pentru toată lumea. Îşi luă tot avutul, 
plecă în ţări străine unde îşi risipi banii în petreceri cu femei care îşi 
vindeau iubirea, îşi înecă durerea în băutură. După ani îndelungaţi se 
întoarse, aducând pe singura tovarăşă nedespărţită: vioara lui. Pentru 
a-şi câştiga pâinea de toate zilele, începu să cânte pe străzi. Trecătorii 
se opreau, ascultau cu luare-aminte şi se întâmpla uneori că-l întreba 
unul sau altul: „Dumneata nu eşti Rampol?”, dar el răspunde tuturor: 
„Nu, Rampol a murit, eu sunt Coțofana”. Porecla asta i-o dăduseră 
copiii de pe stradă. 

Bătrânul tăcu şi în întunericul din hambar nu se mai auzeau decât 
sughiţuri înăbuşite. Felicia plângea. 

Ea, care îndurase atâtea, plângea de durerea lui. Se aplecă, luă 
mâna bătrânului cocoşat şi i-o dezmierdă blând. 

— Nu plânge, copila mea, şopti el, adânc mişcat, căci timpul 
trece... vindecă toate rănile şi alină toate durerile. 

Cum să nu plângă, când durerea ei era încă atât de mare! 
Ascunzându-şi capul în pernă, Felicia murmură: 

— Mamă... Bob!... 


20. Subterfugii 

Bob se urcă în cel dintâi automobil care îi ieşi în cale şi îndemnă pe 
şofer la cea mai mare iuţeală. Nerăbdarea lui nu mai cunoştea 
margini. Voia să ceară tatălui său lămuriri asupra mamei Feliciei, să-l 
întrebe de ce o chemase la telefon. 

Ce legătură era între toate întâmplările din noaptea trecută? 

Tatăl său trebuia să le cunoască, să ştie tot ce nu voise să-i spună 
bătrâna Betty. 

Maşina se opri în faţa hotelului, Bob sări repede din ea, plăti 
şoferului şi intrând în hol întrebă pe portar: 

— Domnul Wilkens e în camera lui? 

— Cred că da, căci nu l-am văzut ieşind. În orice caz, din hotel n-a 
plecat încă. 

Bob urcă în goană scara — nemaiavând răbdare să aştepte 
ascensorul — şi fără să mai bată la uşă se nămeţi în salonul care făcea 

parte din apartamentul ocupat de tatăl său. 

— Ce e cu tine, băiete? Intri ca o vijelie, fără să-mi dai măcar bună 
dimineaţa. 

— Bună dimineaţa tată, spuse Bob în silă şi după ce închise uşa, se 
apropia de masa la care şedea părintele său, luându-și dejunul. 

— Şezi, îl îndemnă Frank Wilkens, şi povesteşte-mi ce te-a tulburat 
atât de mult! 

Vorbea liniştit, voind să se arate nepăsător. 

— Adineauri ai chemat la telefon pe contesa de Martigny, începu 
Bob privindu-l cercetător, ai vrut să vorbeşti cu dânsa. 

Frank Wilkens se prefăcu surprins: 

— Te înşeli, dragul meu, nici nu mi-a trecut prin gând. De ce s-o 
chem? Nici n-o cunosc şi persoana ei nu mă interesează deloc. 

Bob rămase năucit. 

De ce mintea tatăl lui? 

Nu găsi niciun răspuns la această întrebate aşa că-l chestionă de-a 
dreptul: 

— De ce tăgăduieşti? Doar ţi-am recunoscut glasul şi când l-ai auzit 
pe al meu, ai închis repede aparatul. 

Frank Wilkens închise pe jumătate ochii, luă o înfăţişare rece şi 
întrebă ironic: 

— Ia spune-mi, băiete dragă, nu cumva flirtul cu micuta contesă de 
Martigny te-a zăpăcit de-a binelea? 

Bob îşi trecu mâna peste frunte. 

— N-ar fi de mirare dacă aş înnebuni după toate câte s-au 
întâmplat. 

— Asta ar fi foarte trist. 

— Lucrul cel mai trist e că vrei să-mi ascunzi ceva. 

— Eu să-ţi ascund ceva? Dar ce legătură am eu cu toată afacerea 
asta? 

— O cunoşti pe mama Feliciei, cu toate că tăgăduieşti acest fapt, 
din motive pe care nu le ştiu. Ce-ai vorbit cu dânsa aseară, în lojă? 

Frank Wilkens se prefăcu şi de astă dată că nu ştie nimic şi întrebă 
mirat: 

— Ea a fost în loja mea? 

Bob îşi pierdu răbdarea, sări iritat de pe scaun şi izbucni privind 
duşmănos pe tatăl său: 

— În zadar încerci să mă zăpăceşti. Te joci cu mine şi ştiu de ce. 
Ştii că mama Feliciei e femeia aceea care e pe scena barului şi acum 
vrei să zădărniceşti căsătoria mea cu fiica ei. Fii însă încredinţat că nu 
vei reuşi şi nu voi îngădui să-mi nimiceşti fericirea. 

Frank Wilkens vru să răspundă cu asprime, să ceară fiului său să-i 
vorbească cu respectul cuvenit, dar se stăpâni şi chibzui. 

Era oare momentul potrivit să-i mărturisească acum îndată că 
Felicia e fiica lui, tot aşa cum Bob e fiul lui, şi că amândoi sunt fraţi? 

Nu; nu era încă nevoie de o asemenea mărturisire. Fata dispăruse şi 
din tulburarea lui Bob era uşor de înţeles că încă nu fusese găsită. 
Poate nu va mai apărea niciodată, şi atunci întreaga afacere atât de 
neplăcută, va lua de la sine sfârşit, iar Bob se va potoli cu timpul. 

Răspunse deci foarte calm: 

— Îmi faci mustrări nedrepte, dragul meu, şi nu ştiu de ce. Fără 
îndoială că e o neînțelegere, care se va lămuri curând. E drept că în 
loja mea a fost o doamnă, pe care ai văzut-o şi tu, dar nu ştiu cine 
este. A intrat nepoftită şi am crezut că e una din acele nenorocite 
femei, care îşi pierd viaţa prin astfel de localuri şi caută tovărăşia 
bărbaţilor pentru a petrece şi... câştiga bani. Că am chemat la telefon 
pe contesa de Martigny, nu-i adevărat şi pesemne că ai confundat 
glasul meu cu acela al altui bărbat. Îmi faci imputări că vreau să 
zădărnicesc căsătoria ta cu Felicia de Martigny, dar nici prin gând nu- 
mi trece. Adu-mi fata s-o cunosc şi eu şi dacă voi vedea că e o 
tovarăşă de viaţă potrivită pentru tine, îmi voi da consimţimântul cu 
dragă inimă. Eşti singurul meu copil şi dacă toată viaţa mea am 
muncit atât de mult, am făcut-o numai pentru tine. 

Bob ascultă cu încordare. Vorbele tatălui său sunau atât de sincere 
şi adevărate, încât se întrebă dacă nu-i făcuse o nedreptate cu 
bănuielile lui. Şovăi şi începu el însuşi să creadă că se înşelase. 

Tăcu câteva clipe, apoi spuse deznădăjduit: 

— De-aş putea să-ţi aduc pe Felicia! Dar n-am găsit-o încă, n-am 
putut vorbi cu dânsa... n-am... 

Fu întrerupt de o bătaie în uşă şi un servitor anunţă: 

— Mister Mac O'Kerem doreşte să facă o vizită domolului Frank 
Wilkens şi roagă să fie primit. 

— Pofteşte-l înăuntru, răspunse Frank Wilkens. 

După câteva clipe uşa fu deschisă din nou şi cel anunţat apăru în 

pragul ei. 

Era un domn foarte elegant îmbrăcat, în vârstă de vreo treizeci de 
ani, cu trăsături aspre, fruntea înaltă, ochii cenuşii, cu privirea 
pătrunzătoare şi iscoditoare. 

Frank Wilkens se sculă de pe scaun şi făcu câţiva paşi în 
întâmpinarea lui, pentru a-l saluta. 

— Mi-ai anunţat vizita dumitale printr-o scrisoare şi îmi pare bine 
că ai venit, mister Mac O'Kerem. Îmi dai voie să-ţi prezint pe fiul 
meu? 

Se întoarse spre Bob şi adăugă pentru lămurirea acestuia: 

— Mister Mac O'Kerem. E inginer şi a făcut o invenţie minunată, pe 
care a oferit-o întreprinderii noastre spre cumpărare. 

Apoi se adresă irlandezului: 

— Ai adus planurile? Fiul meu le-ar putea examina şi el. 

— Nu, domnule Wilkens, căci voiam să vă fac propunerea să vă 
convingeţi mai întâi de efectul invenţiei mele şi apoi să examinaţi 
planurile de construcţie. 

— Despre ce este vorba? întrebă Bob, care începu să se intereseze 
de această afacere. 

— Un reflector nou pentru automobile, care îngăduie viteza cea 
mai mare în timpul nopţii chiar pe drumurile cele mai întortocheate, 
răspunse Mac O'Kerem. 

— Şi ai montat reflectorul la un automobil, cu care vrei să facem 
proba? 

— Da, chiar la automobilul meu, un „Lincoln” de şaizeci de cai 
putere, cu care vom putea face o încercare în timpul nopţii. 

— Eu nu mă pricep în chestiuni de tehnică, zise Frank Wilkens, căci 
nu sunt decât om de afaceri, aşa că ar fi bine să mergi tu, Bob, şi să 
examinezi reflectorul. 

Tânărul îl privi surprins. 

— Nu pot, tată: n-am dispoziţie şi nici timp. Aş vrea mai curând 
să... 
Frank Wilkens îi întrerupse cu asprime: 

— Interesele întreprinderii sunt mai presus decât ale noastre 
personale. Dar despre asta vom vorbi mai târziu. 

Apoi se întoarse spre irlandez şi începu să discute cu el, aşa că Bob 
nu mai avu prilej să se împotrivească poruncii tatălui său. 

21. Perfidia sorții 


Dolores se întoarse iar la poliţie, unde, cu lacrimi în ochi, îl rugă pe 
comisar să-i dea ajutor spre a căuta mai departe pe Felicia. 

Comisarul dădu însă din umeri şi răspunse: 

— Deocamdată nu e nimic altceva de făcut, decât să aşteptăm 
ştirile care vor intra în cursul zilei. Toţi poliţiştii de serviciu au fost 
înştiinţaţi şi se va face tot ce este cu putință pentru a găsi pe 
dispărută, aşa că nu trebui să pierzi curajul. 

Dolores părăsi încăperea şi ajungând în stradă, se urcă într-o 
maşină cu care plecă spre casă. 

Când o zări pe bătrâna Betty, o îmbrăţişă plângând. Trecură minute 
lungi, în care cele două femei nu vorbiră niciun cuvânt. În sfârşit 
Betty întrebă: 

— Ce-ai putut afla, Dolores? Ce ştire aduci? 

Sărmana contesă răspunse plângând: 

— Nicio ştire; nu s-a găsit nici o urmă de-a Feliciei... Dar aici?... Ce 
s-a mai întâmplat? 

Betty plecă încurcată capul şi nu răspunse îndată, aşa că Dolores 
stărui, nerăbdătoare: 

— Nu-mi ascunde nimic, Betty, orice ar fi... sunt pregătită la 
toate... 

Bătrâna o luă de mână şi o duse la un scaun pe care o îndemnă să 
ia loc. 

— Nu te speria, Dolores; despre Felicia n-am primit nicio ştire şi 
nici nu s-a întâmplat ceva rău... Numai el... Bob Wilkens a fost de 
două ori aici... Era deznădăjduit, sărmanul.. Toată noaptea a 
cutreierat străzile şi a căutat-o... 

— l-ai spus ce urmări îngrozitoare a avut venirea Feliciei la 
Marsilia? 

— N-am trădat niciuna din tainele tale, Dolores. Tot ce vei vrea să-i 
spui, îi vei spune tu singură. Mi-e teamă însă, că va fi aflat totul de la 
altcineva. 

— Ce vrei să spui cu asta, Betty? 

— Pe când era aici şi-mi punea tot felul de întrebări, tatăl lui te-a 
chemat la telefon. Bob mi-a smuls receptorul din mână şi i-a spus că e 


aici, dar n-a mai primit niciun răspuns. Atunci a plecat în goană. 

Dolores rămase înmărmurită, cu ochii măriţi de spaimă. Deodată 
murmură: 

— Trebuie să vorbesc neapărat cu tânărul Wilkens, să-mi spună 
unde a cunoscut-o pe Felicia, ce a... 

Nu-şi isprăvi vorba, nu spuse gândul care se născuse în creierul ei, 
ci se sculă agitată şi se îndreptă spre uşă. 

Bătrâna Betty o opri: 

— N-ai vrea să mănânci ceva, Dolores? Tocmai acum ar trebui să-ţi 
cruţi puterile. 

— Nu sunt în stare, mi-e gâtul ca sugrumat. 

— Cel puţin o ceaşcă cu cafea tare; o fac repede. 

— Nu... nimic... nu pot! 

Betty nu mai stărui. 

La plecare, Dolores mai spuse: 

— Dacă vine vreo ştire în lipsa mea, cheamă îndată hotelul la 
telefon şi cere să vorbeşti cu mine. Mă voi întoarce imediat. 

Când coborî scara simţi un tremur în tot trupul şi o slăbiciune 
grozavă. Trebui să se sprijine de perete, pentru a nu cădea. Îşi adună 
însă toate puterile, merse cu paşi şovăitori mai departe, ieşi în stradă 
şi se urcă într-o maşină, dând şoferului adresa hotelului Bristol. Îndată 
ce automobilul se puse în mişcare, Dolores nu mai putu să reziste 
slăbiciunii, închise ochii şi îşi rezemă capul de pernă. 

Când ajunse în faţa hotelului, şoferul cobori şi deschise uşa maşinii 
dar... se dădu speriat înapoi: 

Dolores zăcea întinsă ca o moartă... leşinase. 

Şoferul rămase câteva clipe buimăcit, apoi intră în holul hotelului 
şi întrebă pe portar: 

— Îmi dai voie să o aduc pe doamna înăuntru. I-a venit rău, 
pesemne, şi a leşinat. Cu puţină îngrijire ar putea fi readusă în simţiri. 
Portarul ieşi până în uşă, dar când zări pe Dolores, spuse speriat: 

— Ferească Dumnezeu, e doar contesa blondă din Marsilia şi mi-aş 
găsi beleaua cu direcţia, dacă aş lăsa să fie adusă înăuntru, mai cu 
seamă în halul ăsta. Du-o la „Salvare”. 

În clipa aceea apăru la ieşire Bob Wilkens, care, după o nouă 
explicaţie avută cu tatăl său, tocmai voia să părăsească hotelul. Auzi 
cuvintele rostite de portar şi aruncând o privire spre maşină, o 

recunoscu pe femeia în jurul căreia se învârteau toate gândurile lui. 

Se sperie la vederea ei, căci sărmana Dolores avea înfăţişarea unei 
moarte. 

Înainte de a putea pune o întrebare şi a cere o lămurire, şoferul îi 
zise: 

— Vă rog faceţi loc, domnule, trebuie să o duc pe doamna la 
„Salvare”. 

Bob îi întinse un bacşiş şi spuse cu un ton hotărât: 

— Merg şi eu; vreau să ştiu ce e cu doamna. 

Se urcă repede în maşină, a cărei uşă o închise în urma lui. Şoferul 
nu se împotrivi şi, mulțumit de a avea un ajutor, puse motorul în 
mişcare. 

Bob fu nevoit să aştepte mai bine de un ceas într-o sală a „Salvării” 
şi se plimba nerăbdător prin încăpere, privind nemişcat spre uşa în 
dosul căreia ştia că se află femeia de la care avea să capete, în sfârşit, 
dezlegarea tainelor care îl chinuiau. 

Dar când apăru doctorul, nădejdea lui pieri, căci acesta îi zise: 

— Nefiind rudă cu doamna, nu vă pot lăsa să intraţi la dânsa. S-a 
deşteptat numai pentru câteva clipe din leşin şi după un acces de 
plâns, şi-a pierdut iar cunoştinţa. Mi-e teamă de o criză puternică de 
nervi şi trebuie să o transport pe suferindă la spital, căci are nevoie de 
cea mai mare linişte. 

Bob Wilkens nu mai ştia ce să facă. Toate se ridicau împotriva lui! 

Felicia dispărută fără urmă!... Lămuriri nu putuse să capete nici de 
la tatăl său şi acum nici de la contesa blondă! 

Va mai rămâne oare mult în întuneric? 

Şi astă-seară mai trebuia să facă şi proba cu inventatorul, probă pe 
tare i-o poruncise tatăl său cu cea mai mare hotărâre! 

În starea sufletească în care se afla, nu va fi în stare să-şi facă o 
părere limpede despre valoarea invenţiei! 

— Dacă doreşti, te pot înştiinţa telefonic despre starea bolnavei, 
auzi el glasul doctorului, ca de la o mare depărtare. 

Dădu din cap şi întinse acestuia carta sa de vizită. 

— Locuiesc la hotelul Bristol, unde pot fi găsit în orice clipă. Dacă 
vei spune bolnavei că sunt Bob Wilkens şi că am ştiri foarte 
importante, mă va chema fără întârziere la dânsa. 

— Bine; îndată ce va fi cu putinţă, o voi înştiinţa pe doamna 

Martigny. Deocamdată scuză-mă, dar trebuie să mă duc, să îngrijesc 
de ea. 

Bob plecă şi iar rătăci fără ţintă pe străzi, chinuit de gânduri şi de 
tainele a căror dezlegare n-o putea găsi. 


22. Un plan criminal 

Spre dimineaţă Felicia fu doborâtă de oboseală şi adormi. Lângă 
patul ei veghea Coțofana. Abia când soarele fu sus pe cer, fata 
deschise ochii şi fu întâmpinată cu un zâmbet blând şi un „bună 
dimineaţa” prietenos. 

Încetul cu încetul îşi dădu seama unde se află şi de întâmplările din 
ajun şi deznădejdea o cuprinse din nou. 

— Şi ce mă voi face de-acum încolo? întrebă ea cu glasul stins şi cu 
ochii înecaţi în lacrimi. 

— Asta vom chibzui mai târziu. Deocamdată spală-ţi faţa, să te 
înviorezi, spuse cocoşatul, arătând spre ligheanul de tablă. Uite, am şi 
adus apă proaspătă. Pe urmă vom lua câte o cafea şi apoi vom vedea 
ce mai putem face. Acum te las singură, să-ţi faci toaleta. 

Plecă şi se întoarse după câtva timp, ţinând în mână o pungă cu 
franzeluţe calde. 

Pregăti cafeaua, apoi spuse: 

— Acum să ne întărim, pentru a putea îndura greutăţile vieţii. 

Îşi băură cafeaua în tăcere. În timpul acesta Felicia se gândea, dacă 
n-ar fi bine să povestească Coţofanei, tristele întâmplări prin care 
trecuse. Când începu, bătrânul o întrerupse: 

— Mai aşteaptă. Pentru tine totul se mai poate schimba în bine şi 
atunci îţi va părea rău că ai încredinţat taina ta unui străin. 
Deocamdată vei rămâne la mine şi vei încerca să te linişteşti, pentru a 
putea chibzui cu mintea limpede. Poate ieri, sub înrâurirea 
nenorocirilor care te-au lovit, nu ţi-ai dat încă bine seama de pasul pe 
care ai vrut să-l faci. Mai gândeşte-te încă o dată bine şi apoi, dacă nu 
se poate altfel, mergi mai departe pe drumul pe care ai apucat, sau 
întoarce-te înapoi. 

Cât de cuminte vorbea! 

Felicia îl privi lung şi simţi în sufletul ei un sentiment de adâncă 
recunoştinţă pentru sărmanul cocoşat. 


Acesta se sculă de la masă, luă vioara sub braţ şi spuse: 

— Acum trebuie să cutreier străzile şi curţile. Când se va întuneca 
mă voi întoarce şi voi aduce o mâncare caldă. Brânză, unt şi pâine vei 
găsi în dulapul de colo, aşa că nu vei fi silită să rabzi de foame până la 
venirea mea. Şi încă un lucru: dacă vei auzi zgomote prin perete, nu 
te speria. De partea cealaltă e un hambar la fel cu ăsta, în care alţi 
nenorociţi şi-au găsit adăpost. Aici nu vor intra, căci ştiu că e locuinţa 
mea şi în lumea noastră se respectă drepturile fiecăruia. 

Îi întinse mâna, apoi plecă. 

Felicia rămase multe ceasuri singură şi se lăsă pradă gândurilor. 

Să se întoarcă la mama ei?... 

Dacă ar fi fost vorba numai de ea, poate s-ar fi hotărât. 

Dar acasă o va căuta Bob şi el nu trebuia s-o mai găsească 
niciodată. 

Nu mai era în stare să se uite în ochii lui. Îi era ruşine din pricina 
mamei ei, îi era ruşine de fiecare sărutare pe care i-o dăduse lui, 
fratele ei!l 

Acum era singură pe lume, nu mai avea pe nimeni. 

Căutase moartea... dar bătrânul cocoşat avea dreptate, despărţirea 
de viaţă nu e atât de uşoară. 

Trebuia însă să-şi câştige existenţa. 

Poate noul ei prieten îi va da un sfat. Când se va întoarce, va vorbi 
cu dânsul, vor chibzui împreună. 

Soarele se lăsase spre apus şi o tăcere adâncă o înconjura pe Felicia. 

Deodată auzi paşi în hambarul vecin. 

Ridică repede capul şi ascultă cu încordare. 

După câteva clipe cineva strigă: 

— George! 

— Ce e? răspunse un glas morocănos. 

— Am vorbit cu Mac O'Kerem. 

— Ei, şi ce spune pungaşul ăsta? 

— A făcut afacerea. A fost la Frank Wilkens la hotelul Bristol şi s-a 
înțeles cu el. 

— Ce anume? 

— Să facă o probă în noaptea asta. 

— Şi bătrânul merge? 

— Nu chiar el, dar fiul lui. 

Felicia îşi reţinu răsuflarea. 

Frank Wilkens era tatăl lui Bob şi despre el vorbeau oamenii de 
alături, care fără îndoială erau nişte bandiți. 

Ascultă mai departe cu cea mai mare luare-aminte. 

— Vasăzică numai fiul lui merge? 

— E totuna. Principalul este să punem mâna pe unul din cei doi 
Wilkens, căci oricare din ei preţuieşte mult şi trebuie să plătească 
bine, altfel... 

— Asta o spui tu, dar dacă bătrânul se încăpăţânează şi nu vrea să 
scoată gologanii?... 

— Ba o să-i scoată. 

— Să presupunem că nu şi că pune poliţia pe urmele noastre. 
Rămânem cu băiatul şi nu ştim ce să facem cu el. 

— Scăpăm noi şi de el. O frânghie de gât, un bolovan şi... marea e 
adâncă! 

Felicia fu cuprinsă de o groază nebună. Acolo alături se punea la 
cale o nelegiuire, o crimă împotriva lui Frank Wilkens, şi căreia îi va 
cădea victimă şi Bob. 

Tremurând din tot trupul, fata ascultă mai departe. 

— Aşa se poate. Atunci nu va mai putea spune nimic. 

— Tu îi vei însoţi pe Mac O'Kerem. 

— Cu cea mai mare plăcere, căci m-am săturat de trândăvie. Când 
pornim? 

— La nouă. 

— De unde? 

— De la Canet. Maşina va aştepta chiar la intrarea satului, apoi o 
va lua mai departe, ocolind toate localităţile. 

— De ce nu plecăm chiar de la hotel? 

— Eşti un prost. Nimeni nu trebuie să vadă maşina. 

— Mac se va întâlni cu tânărul Wilkens la Canet? 

— Nu; pe la opt îl va lua de la hotel cu limuzina lui, pe care o voi 
conduce eu. 

— Bine, dar eu? 

Tu trebuie să aştepţi la Canet şi să fii gata cu Lincolnul. Benzină are 
destulă, aşa că n-ai altceva de făcut, decât să porneşti motorul şi s-o 
iei la drum. 

Complicele lui George părăsi hambarul, după cum putu să-şi dea 

seama Felicia, după zgomotul paşilor săi care se depărtau; apoi se făcu 
tăcere. 

Fata nu îndrăzni să se mişte, căci celalalt mai era acolo. 

Dar trebuia să-l prevină pe Wilkens. 

Era vorba de libertatea şi poate chiar de viaţa lui Bob. Aflase din 
vorbele celor doi bandiți că se găsea la hotelul Bristol. 

Felicia auzi din nou paşi; de astă dată George era acela care pleca. 

Trebuia să lucreze repede; dar ce să facă? Cum să procedeze? 

De s-ar întoarce Coțofana mai repede, i-ar putea da un sfat. Ca şi 
când i-ar fi ghicit dorinţa, uşa hambarului se deschise şi cocoşatul 
apăru în prag. 

— Coţofană! strigă Felicia cu o voce din care se putea desluşi toată 
îngrijorarea şi spaima ei. 

— Ce s-a întâmplat, copila mea? Ţi-a fost frică singură? 

— Nu, nu; altceva, răspunse fata, arătând spre peretele din fund. 
Dincolo au fost doi oameni. Am putut auzi tot ce-au spus. Erau doi 
bandiți, care au pus la cale o crimă împotriva lui Bob Wilkens. 

— Criminali care au pus ceva la cale împotriva lui Bob Wilkens?... 
Cine e acest Wilkens? 

— Este... este... (Felicia se opri. Ce putea să spună? Fratele ei? 
Logodnicul ei?) Oricine ar fi, trebuie să-l previn. 

— Demult am bănuit că în hambarul de alături se adăpostesc 
oameni care fug de lumina zilei. Dar acum spune repede, ce-ai auzit? 

Felicia îi povesti în grabă ce aflase. 

— Trebuie să alergăm numaidecât la hotel şi să-l împiedicăm să 
plece cu acest Mac O'Kerem. Vino repede... 

Părăsiră hambarul şi o luară la fugă pe străzi. 

În drum, Felicia îl rugă: 

— Coţofană, du-te te rog singur şi spune-i tot; eu nu pot să merg. 

— Cum vrei, răspunse el liniştit. 

— E opt fără zece minute. Numai de n-am întârzia. 

— Mai bine să-l chemăm la telefon. 

Găsiră repede un telefon public, Felicia ceru legătura cu hotelul 
Bristol unde îl chemă pe domnul Wilkens la aparat. 

După câteva clipe fata auzi o voce bărbătească: 

— Aici Frank Wilkens. Cine e acolo? 

Felicia tresări. Să-şi spună oare numele? Mai bine nu. Trecu deci cu 

vederea întrebarea şi strigă în aparat: 

— Fiul dumneavoastră Bob trebuie să facă azi un drum de probă cu 
un oarecare Mac O'Kerem... 

— Da. A şi plecat. Dar cine eşti dumneata şi de ce întrebi? 

Felicia nu mai avu puterea să răspundă, lăsă receptorul în jos şi 
uitându-se buimăcită la Coțofana, zise cu glas stins: 

— Prea târziu... a plecat! 

— Aşadar tot prea târziu, murmură Coţofană, uitându-se cu milă la 
fata care devenise înspăimântător de palidă. 

Felicia dădu din cap, fără să spună un cuvânt, pe când lacrimi i se 
prelingeau pe obraji. 

— Şi ce ne facem acum? urmă cocoşatul gânditor. Un sfat bun ar 
face multe parale. 

Felicia ridică mâinile, rugătoare. 

— Nu mă lăsa. Ajută-mă!... 

— Din toată inima, dar mă întreb cum? mormăi Coţofană, dându-și 
pălăria pe ceafa. 

Apoi luă repede receptorul şi strigă: 

— Alo... mai eşti acolo? 

Nu primi răspuns. Frank Wilkens închisese aparatul, după ce sunase 
de câteva ori. 

Coţofană stătea nehotărât, neştiind ce să facă. Chibzui câteva clipe, 
apoi o întrebă pe Felicia: 

— Să mai cer o dată legătură şi să spun acestui mister Wilkens tot 
ce-ai auzit? Ar putea să înştiinţeze poliţia... 

Felicia răspunse chinuită: 

— Până când se vor lua toate măsurile, criminalii îşi vor ajunge 
ținta şi vor dispare cu victima lor... Afară de asta, cine ştie, dacă 
mister Wilkens ne va crede. Nu, nu, dacă dumneata sau eu nu putem 
da un ajutor, atunci totul e pierdut. 

Cocoşatul îşi freca mâinile deznădăjduit şi se uita neîncetat la faţa 
Feliciei, pe care se putea citi o întristare care îţi inspira milă. 

— Să-ţi dau ajutor? Negreşit că vreau să ţi-l dau; dar singuri nu 
putem face nimic. Ar trebui să avem şi pe un al treilea... Dacă am 
putea căpăta de undeva o maşină de curse... atunci... 

Deodată faţa i se lumină, căci îi venise o idee. 

— Stai... am găsit. Raul Bernard ne va da poate o mână de ajutor. 

Vino repede... repede... dacă ne vom grăbi, îl vom putea găsi încă la 
Clubul Sportiv. Îi vom spune totul şi fii sigură că se va pune la 
dispoziţia noastră. 

În drum o lămuri pe Felicia: 

— Raul Bernard e prietenul meu... un băiat drăguţ şi bun... Cam 
uşuratic, mai cu seamă în ce priveşte femeile, dar altfel o inimă de aur 
şi un iubitor de muzică cum nu mai e altul. De multe ori, când mă 
auzea cântând pe stradă, se oprea şi mă asculta, apoi mă lua cu dânsul 
la club să le cânt şi prietenilor lui. Nu o dată mi-a spus; „Coţofană, 
când vei avea vreo dorinţă, vino şi mi-o spune şi ţi-o voi împlini cu 
draga inimă”. Până acum nu i-am cerut nimic, dar azi vreau să-i aduc 
aminte de făgăduinţa lui. Are o maşina minunată — poate să-şi permită 
luxul ăsta, căci tatăl său e bogatul senator Bernard - şi ştie să şofeze 
ca nimeni altul. A câştigat multe premii până acum. Dacă se învoieşte 
să ne ajute, atunci îi vom prinde repede pe banditi. Dar iată, am ajuns 
la club, încheie Coţofană, arătând spre o clădire impunătoare. 


23. O bănuială gravă 

Cu mers legănat, cum îi era obiceiul, bătrânul Jean intră în clădirea 
Prefecturii Poliţiei şi se adresă sergentului de gardă. 

— Am fost chemat aici, zise el, arătându-i o hârtie, la care 
sergentul se uită în treacăt şi-l îndrumă: 

— Camera douăzeci şi trei, la parter, gangul din dreapta, uşa a 
patra. 

Jean duse un deget la şapcă şi merse mai departe. Ajungând în 
dreptul uşii arătate, o deschise şi intră. Un funcţionar îl întrebă 
morocănos: 

— Ce doreşti? 

— Asta aş vrea să ştiu şi eu, răspunse Jean, întinzându-i hârtia. 

— A da, vei fi interogat cu privire la incendiul de la barul 
„Valencia”. Ia loc. Când îţi va veni rândul, vei fi chemat la domnul 
comisar. 

Jean se îndreptă spre o bancă şi spre surprinderea lui îl zări acolo 
pe Cekov. 

— Cum, şi dumneata eşti aici? 

Cekov avea o înfăţişare descurajată şi răspunse numai dând din 

cap. 

— Se vede că afacerea cu focul te-a doborât rău de tot. 

— E de mirare? Sunt cu desăvârşire ruinat. 

— Ei lasă, ai braţe vânjoase şi poţi să munceşti ca să te refaci. Şi tu 
ai fost chemat? 

— Da, şi eu şi Sattier, care a şi intrat la comisar. 

— Cum, şi pe şeful chelnerilor l-au chemat? Ei, ăsta ştiu că o să 
vorbească destul, că e limbut rău de tot. 

Între timp, şeful chelnerilor de la barul „Valencia” stătea în faţa 
comisarului Corbier şi răspundea la toate întrebările ce i se puneau. 

— Ai observat, spui, că înainte de izbucnirea incendiului, doamna 
Martigny era foarte agitată? 

— Cum n-am mai văzut-o niciodată, domnule comisar. Parcă o 
scuturau frigurile. 

— Hm... făcu comisarul, frecându-şi bărbia. Ciudat. Şi spui că focul 
a luat naştere în camera ei particulară pe care o avea la local? 

— Da, acolo au izbucnit flăcările mai întâi. 

— Se presupune că a fost un scurtcircuit. 

— Se poate să fi fost asta pricina, căci cablul electric nu era în 
regulă în odaia ei. 

— De unde ştii asta? 

— Fusese chemat un electrician s-o repare, dar doamna Martigny i- 
a spus să plece, nevoind să fie deranjată. 

Comisarul se aplecă peste birou, făcu chelnerului cu ochiul şi-l 
întrebă, prefăcându-se prietenos: 

— Nu e aşa că ai o bănuială? 

Sattier ridică din umeri. 

— Nu ştiu... dar când stau să mă gândesc... 

— La ce le gândeşti? 

— Ce să spun!... Doamna Martigny părea foarte nenorocită şi tare 
ar fi vrut să scape de toată întreprinderea... bineînţeles fără 
pierdere... 

— Şi asta era cu putinţă cu ajutorul unui incendiu? 

— Aşa mă gândesc şi eu... 

Comisarul se uită cercetător la chelner, apoi îl întrebă cu un ton cu 
totul schimbat: 

— Ia spune-mi, nu te aveai bine cu stăpâna dumitale? 

Sattier se încurcă şi nu răspunse îndată. 

— Vorbeşte! se răsti comisarul. 

— Prea bine nu, domnule comisar, mereu îmi făcea observaţii şi... 

— Ajunge! îi curmă vorba comisarul. Acum altceva: Te aflai în post 
stabil la bar? 

— Nu. Eram concediat pentru zi'ntâi. 

— Aha, am priceput. Mulţumesc. 

Comisarul îi dădu să înţeleagă printr-un semn că interogatoriul s-a 
sfârşit şi că poate să plece. 

Îndată după ce ieşi Sattier, fură chemaţi Jean şi Cekov. 

Comisarul îi salută politicos şi începu să pună întrebări celui din 
urmă. 

— Frai coproprietarul barului „Valencia”. Întreprinderea era 
asigurată contra incendiului? 

— Nu, răspunse Cekov trist. Tocmai asta e nenorocirea, domnule 
comisar. Focul acesta m-a ruinat cu desăvârşire, am pierdut tot. Poliţa 
de asigurare expirase cu paisprezece zile în urmă şi am neglijat s-o 
reînnoiesc. 

— Nu cumva a avut grijă de asta tovarăşa dumitale, doamna 
Martigny? 

— Nu cred, căci eu eram acela care făceam întotdeauna asigurarea. 

— Aşaaa...? 

Comisarul aruncă o privire pe o foaie de hârtie, care se afla în fața 
lui pe birou, apoi continuă: 

— Presupunerea dumitale că localul n-ar fi fost asigurat, e greşită. 
Societatea de asigurare ne-a înștiințat că, chiar cu o zi înaintea 
incendiului, doamna Martigny a încheiat o nouă asigurare pentru 
suma de cinci sute de mii de franci. 

La auzul acestei ştiri, Cekov sări înveselit de pe scaun. 

— Cinci sute de mii?! repetă el entuziasmat. Atunci am scăpat de 
griji. Am spus întotdeauna că doamna Martigny preţuieşte mai mult 
decât un bărbat. Ce bine a făcut că a încheiat asigurarea pentru o 
sumă mai mare decât cea dinainte! 

— Aşaa... a mărit suma? 

— Da; prima poliţă era numai pentru două sute cincizeci de mii. 

— Făcea toată instalaţia cinci sute de mii de franci? 

— Numai dacă s-ar fi executat lucrările de îmbunătăţire pe care le 

plănuisem. 

— Aşadar suma asigurată era mai mare decât valoarea 
întreprinderii? Bine. Mai departe! Ai observat vreo tulburate la 
doamna Martigny înainte de izbucnirea incendiului? 

— Am avut impresia că era foarte agitată. 

— Cunoşti pricina? 

— Nu, dar poate o ştie Jean, care e bun prieten cu doamna 
Martigny. 

Comisarul se uită întrebător la bătrân. 

— Ei. Dumneata ştii ceva? 

— Nu. 

— Nici nu bănuieşti care ar putea fi pricina? 

— Nu. 

— Doamnei Martigny nu-i plăcea ocupaţia ei? 

— Cine spune asta? 

— Am aflat-o de la Sattier. 

— E un palavragiu care spune mai multe decât ştie. 

Jean spuse aceste cuvinte cu o mutră atât de dispreţuitoare, încât 
comisarul zâmbi. 

— Poate că ai dreptate. 

— Ce-a mai îndrugat? 

— Mai nimic. A spus numai că focul a luat naştere din camera 
doamnei Martigny. 

— Vasăzică şi acolo şi-a vârât nasul, nătărăul. 

— Cum, nu e adevărat? 

— Ba da, se amestecă Cekov în vorbă, înainte ca Jean să poată 
răspunde. Cauza incendiului a fost un scurtcircuit. 

— Asta s-a stabilit. 

Comisarul se adresă iar lui Jean: 

— Eşti bun prieten cu doamna Martigny? 

— Negreşit. 

— Circulă felurite zvonuri despre dânsa. I se spune contesa blondă 
din Marsilia şi se povesteşte că a avut un trecut foarte romantic. Ce e 
adevărat din toate astea? 

Jean încruntă sprâncenele supărat. 

— Vrei să spun palavre ca şi neghiobul de Sattier? Nu, domnule 
comisar, pentru aşa ceva caută pe altul. 

— Dacă nu vrei să vorbeşti, nu te pot sili. 

— La urma urmei, ce vrei de la stăpâna mea? 

— Nu-ţi pot spune acum. Să vedem ce rezultate vor da cercetările. 

— Ce cercetări vrei să faci? 

Comisarul zâmbi, căci bătrânul îi plăcea. 

— Vrem să aflăm cine a pus focul. 

— Cine l-a pus?... Nu l-a pus nimeni, a izbucnit de la sine. 

— Vom vedea. Pentru azi am isprăvit; puteţi pleca. 

Comisarul notase toate depoziţiile şi după plecarea celor doi se 
duse cu ele la judecătorul de instrucţie Torval. 

— Ei, ce-mi aduci, domnule comisar? întrebă acesta, întinzând lui 
Corbier mâna. 

— Am făcut cercetări cu privire la incendiul de la barul „Valencia” 
şi am ajuns la convingerea că focul a fost pus. 

— Din ce deduci asta? S-au găsit urme care ar îndreptăţi o astfel de 
bănuială? 

— Urme nu s-au putut găsi, căci casa a ars până la temelie, dar o 
întâmplare ciudata mi-a trezit o astfel de bănuială. Cu două zile 
înainte de incendiu, coproprietara barului „Valencia” a reînnoit poliţa 
de asigurare, dublând aproape suma. 

— Asta poate să fie şi o întâmplare. 

— Admit; dar înainte de izbucnirea incendiului, doamna Martigny 
a fost foarte tulburată şi, împotriva obiceiului ei, a părăsit în grabă 
localul înainte de închidere şi cu puţin timp înainte de foc. Afară de 
asta, cuibul incendiului a fost în odaia ei. 

— Mda... asta e într-adevăr ciudat. Presupui că doamna Martigny a 
pus focul? 

— Am ajuns la convingerea asta. După cât se pare, voia demult să 
se retragă din întreprindere, să scape de ea şi atunci s-a servit de acest 
mijloc criminal, spre a-şi ajunge scopul. 

— Ceea ce spui sună foarte logic... 

— De aceea propun, domnule judecător, să emiteţi un mandat de 
arestare pentru doamna Martigny. 

Judecătorul de instrucţie se gândi câteva clipe, apoi zise: 

— Astfel stând lucrurile, trebuie să dau curs propunerii dumitale. 

24. În spital 

Când se deşteptă contesa de Martigny din starea de nesimţire în 
care căzuse, amurgul se lăsa asupra marelui port. 

Uimită, privi în jurul ei cu ochi mari şi îşi trecu de mai multe ori 
mâna peste frunte şi peste ochi, pentru a se încredința că nu visează. 

Se văzu într-o odaie mică, cu o singură fereastră, într-un pat de 
bronz, lângă care se afla o măsuţă de noapte, iar pe aceasta o lampă 
cu abajur verde, o sticlă cu apă şi un pahar. 

Dolores dădu nedumerită din cap şi se ridică în capul oaselor. Nu 
cunoştea odaia asta. Cum ajunsese aici? 

Înainte de a-şi putea aminti de cele întâmplate, uşa fu deschisă 
încet şi în odaie intră o infirmieră. 

Dolores scoase un strigăt. 

— Doamne, sunt bolnavă?! Soră dragă, pentru numele lui 
Dumnezeu, spune-mi ce s-a întâmplat? 

Cu un zâmbet nespus de blând, sora mângâie mâinile tremurânde 
ale bolnavei şi răspunse cu glas liniştitor: 

— Nu te irita, doamnă contesă, eşti în bună îngrijire 

— Nu mă îndoiesc de asta, dar cine m-a adus aici? De ce nu sunt 
acasă? 

— Pe când te aflai într-o maşină de piaţă, ai căzut într-un leşin 
adânc şi fiind nevoie de ajutor grabnic, şoferul te-a dus la Salvare, iar 
de acolo ai fost adusă aici la spitalul nostru. 

Dolores îşi apăsă tâmplele cu degetele şi se gândea cu încordare. 
Fulgerător îi trecură prin minte întâmplările grozave din noaptea 
trecută şi din dimineaţa următoare. 

În drum spre hotel îşi pierduse cunoştinţa, vasăzică! 

— De când sunt aici, soră? întrebă ea agitată. 

— Ai fost adusă pe la amiază şi acum e opt seara. 

Dolores tresări speriată. 

— Doamne, cum de am putut să dorm aşa de mult? 

Sora zâmbi şi o mângâie: 

— A fost foarte bine că după leşin ai căzut într-un somn adânc, 
doamnă contesă. Doctorii au spus că e un semn bun, şi că boala nu va 
fi atât de gravă, cum se arătase la început. 

— De ce s-au temut? 

— De izbucnirea unor friguri nervoase. Din fericire seara n-ai avut 

temperatură şi dacă vei sta câteva zile liniştită şi te vei feri de emoţii, 
te vei întrema în curând. 

Dolores făcu o mişcare violentă cu mâna. 

— N-am timp să stau liniştită, soră. Am foarte multă treabă şi 
trebuie să părăsesc imediat spitalul. 

Pe când vorbea, uşa fu deschisă din nou şi în cameră intră medicul 
şef, un bărbat blond şi chipeş, îmbrăcat într-un halat alb. Când văzu 
pe bolnavă sculată, o ameninţă cu degetul şi zise glumind: 

— Frumoase isprăvi faci, doamnă contesă! Nu m-aş fi aşteptat să te 
văd ca pacientă aici. leri încă zdravănă şi sănătoasă, azi la pat! De 
altminteri e explicabil... după focul cel mare... Cred însă că eşti 
asigurată şi vei putea reface totul? 

— Da, sunt asigurată, răspunse Dolores repede. Nu mă îngrijesc de 
asta... pagube mari nu voi avea. Cu totul altceva e în joc pentru mine. 

Apucă mâinile doctorului şi-l privi cu teamă, apoi continuă: 

— Domnule doctor, n-a venit vreo ştire pentru mine? Nu s-a 
telefonat de la poliţie? 

— De la poliţie? întrebă el uimit. Nu, până acum n-a telefonat 
nimeni. De altfel nici n-am anunţat că ai fost adusă aici în stare de 
nesimţire. Am aşteptat, până când îţi vei fi venit în fire... 

— Bine ai făcut, îl întrerupse Dolores agitată. Mă voi pune eu 
însumi în legătură cu poliţia; voi telefona şi acasă. N-am timp să fiu 
bolnavă, trebuie să plec îndată, domnule doctor, căci am multe treburi 
de rezolvat. 

— Exclus, doamnă contesă, astă-seară nu te las să pleci. 
Deocamdată trebuie să mănânci ceva, apoi îţi voi face o injecție, ca să 
poţi dormi liniştită în noaptea asta. 

— Nu, nu vreau să dorm, strigă Dolores, şi nici nu rămân aici. Nu 
mă poţi opri împotriva voinţei mele, doar nu sunt la închisoare. 

Doctorul încruntă sprâncenele şi răspunse supărat: 

— Ca medic sunt răspunzător de sănătatea dumitale şi nu pot 
îngădui s-o primejduieşti cu atâta uşurinţă. 

Dolores îşi frângea mâinile, aruncă doctorului o privire 
imploratoare şi se rugă: 

— Iartă-mă, domnule doctor, în noaptea trecută am avut de îndurat 
chinuri sufleteşti îngrozitoare; nu din pricina incendiului, ci... 

Se opri şi aruncă o privire sfioasă spre soră, care îşi făcea de lucru 

lângă o masă dintr-un colţ al camerei, apoi urmă în şoaptă: 

— Domnule doctor, dumneata eşti client de-al barului meu şi ca 
mulţi dintre ei, ştii câte se povestesc despre trecutul meu. Vei fi auzit 
că am o fată... Da, am o fată, domnule doctor, care a fost comoara 
mea sfântă, fericirea mea, la care mă refugiam, când eram sătulă de 
viaţa pe care sunt silită s-o duc. Până ieri copila mea n-a ştiut că 
mama ei e o femeie pierdută, pe care femeile cinstite o dispreţuiesc... 
Însă ieri Felicia mea a aflat tot... şi m-a părăsit... a dispărut... nu mai 
poate îndura viaţa... vrea să se omoare. Domnule, doctor, nenorocirea 
asta m-a doborât, dar bolnavă nu sunt... Dacă aş şti că fata mea 
trăieşte, că o voi regăsi... atunci voi putea îndura orice. Dar acum, 
dragă doctore, fie-ţi milă de mine, lasă-mă să plec... Dă-mi numai 
puţină cafea, să prind iar puteri ca să pot face tot ce mai am de 
făcut... 

Cuvintele ei mişcătoare nu rămaseră fără înrâurire asupra 
doctorului. Petrecuse multe nopţi vesele în localul contesei blonde din 
Marsilia, dar acum o vedea într-o lumină cu totul alta. 

Nu mai era femeia rafinată care se juca cu inimile bărbaţilor, era o 
nenorocită vrednică de milă, care lupta pentru a nu pierde ultima ei 
bucurie şi fericire. 

În sufletul lui se dădu o luptă de câteva clipe între sentimentul 
datoriei şi mila pentru marea durere a acestei femei. Se aplecă asupra 
ei, îi luă pulsul, îi examină ochit şi spuse: 

— Primejdia unor friguri nervoase nu e încă înlăturată, doamnă 
contesă. Emoţii noi ar putea să strice tot binele pe care l-au făcut cele 
câteva ceasuri de somn. 

— Dar nu mai pot rămâne, domnule doctor, trebuie să plec. 
Încearcă să mă înţelegi... 

— Bine, dacă nu se poate altfel, te voi lăsa să pleci, dar cu o 
condiţie: îmi vei da o adeverinţă că ai părăsit spitalul din propria 
dumitale voinţă. 

— Da, da... îţi dau orice adeverinţă vei vrea, domnule doctor. Fii 
fără grijă, nimeni nu-ţi va imputa ceva. 

Doctorul se adresă infirmierei şi spuse: 

— Soră, adu doamnei contese o ceaşcă cu cafea tare şi ceva de 
mâncare. Între timp voi face cele necesare ca să poată părăsi spitalul. 

Apoi se întoarse spre Dolores, îi luă mâna şi îi zise: 

— Îţi doresc tot binele şi nădăjduiesc să ne revedem în curând, dar 
într-o situaţie mai fericită. 

— Să dea Dumnezeu, răspunse Dolores. 

Îndată după ce părăsi spitalul, alergă la un telefon public şi ceru 
legătura cu locuinţa ei; dar neprimind niciun răspuns, teama şi 
îngrijorarea ei crescură şi mai mult. Apoi telefonă la poliţie şi întrebă 
dacă nu se găsise încă nicio urmă a copilei sale. 

— Nu, fu răspunsul. Cercetările de până acum n-au dat niciun 
rezultat. Tânăra domnişoară n-a fost găsită nici moartă, nici vie. Avem 
să vă comunicăm însă ceva important şi vă rugăm să veniţi îndată. 

— Da, vin chiar acum, răspunse Dolores cu glasul sta, căci îşi 
pierduse iar curajul, aflând că Felicia nu fusese încă găsită. Îi mai 
rămânea o licărire de speranţă. Poate avea Bob vreo ştire despre 
Felicia, aşa că se hotărî să se ducă iar la hotel, să vorbească cât mai 
curând cu dânsul. 


25. Coţofană are succes 

Când intră în curtea Clubului Sportiv, cocoşatul zări mai multe 
grupuri de domni, care stăteau de vorbă şi după câteva clipe 
descoperi, într-unul din ele pe Raul Bernard. 

Luă pe Felicia de mână şi alergă spre el. 

— Domnule Bernard, strigă bătrânul când fu aproape. 

Tânărul întoarse capul şi zărind pe acela care îl strigase, exclamă 
voios: 

— Ah, dumneata eşti, Coţofană? Mă bucură că ţi-ai adus aminte de 
mine şi ai venit să mă vezi. 

Zărind-o pe Felicia, pe care cocoşatul o ţinea încă de mână, îi făcu 
un salut politicos, apoi continuă: 

— Ei, ei, Coţofană, de când ţi-ai luat o tovarăşă atât de drăgălaşă? 
Ai de gând să cutreieri cu ea străzile şi să joace când vei cânta? 

Cocoşatul făcu o mişcare cu mâna şi răspunse: 

— Lasă astea acum, domnule Bernard şi spune-mi mai bine dacă îţi 
mai aduci aminte de făgăduiala dumitale de a mă ajuta, când voi fi la 
nevoie? 

— Negreşit că da, Coţofană. 

— Înainte de toate, o întrebare: ai maşina aici? 

— Da, uite-o colo. 

Ochii, cocoşatului avură o lucire de bucurie şi continuă: 

— Şi ai vrea s-o duci pe domnişoara asta cât mai repede până la 
Canet? 

Uimit, Raul Bernard se uită când la Coţofană, când la Felicia. 

— De ce tocmai la Canet? Ce e acolo? 

— Asta îţi va spune fata pe drum, deocamdată e vorba să nu 
pierdem timp. Până la nouă trebuie să fiţi acolo. 

— Nu mă lua aşa repede, zise Raul Bernard, uitându-se la ceas şi 
făcând o strâmbătură. O să fie aproape cu neputinţă. Până la Canet 
sunt douăzeci şi cinci de kilometri de la bariera oraşului şi acum e opt 
şi jumătate... 

— O să ajungi la vreme, numai să vrei; ştiu că dumneata conduci 
ca nimeni altul, îl întrerupse bătrânul. 

Felicia interveni şi ea rugătoare: 

— Încercaţi, domnule Bernard, e în joc viaţa unui om. 

Tânărul se uită la dânsa ca fermecat de atâta frumuseţe şi răspunse: 

— Fiindcă mă rogi aşa de frumos, domnişoară, şi nevoind să-l las 
pe Coţofană la nevoie, voi face tot ce-mi stă în putere. 

Se îndreptă spre maşină, urmat de Felicia. 

— Dar dumneata nu vii cu noi? îl întrebă ea pe cocoşat. 

— Nu, căci am altceva mai bun de făcut. 

— Ce anume? 

— Să mă duc la mister Wilkens şi să-i spun cum stau lucrurile. 

— Bine; dar te rog să nu-i spui numele meu. Nu trebuie să afle că 
eu sunt aceea care vrea să-l scape pe Bob. 

Coţofană o privi uimit. 

— Ciudate mai sunteţi voi femeile, câteodată. Vă puneţi viaţa în joc 
pentru un bărbat, şi nici nu vreţi s-o ştie... 

— Când mă voi întoarce îţi veni povesti totul, dragă Coţofană, şi 
atunci ai să-mi dai dreptate, ai să recunoşti că nu pot face altfel. 

Felicia luă loc lângă Raul Bernard şi acesta porni îndată cu o 
iuțeală nebună, fără să se sinchisească de poliţiştii prin faţa cărora 
trecea, care notau numele maşinii. 

În drum, Felicia îi dădu lămuririle trebuincioase. 

— Ce bandiți! izbucni Bernard. Sunt de o îndrăzneală 
nemaipomenită. Nădăjduiesc să-i ajung din urmă şi atunci vai de ei! 

Inima Feliciei bătea cu putere. Doamne, de-ar ajunge la timp, să-l 
scape pe Bob! 

Se uită la ceas. Numai douăzeci de minute mai erau până la nouă şi 
încă nu ieşiseră din oraş. Apoi mai aveau de străbătut încă douăzeci şi 
cinci de kilometri. 

Va reuşi oare Raul Bernard să ajungă la vreme? Încordarea Feliciei 
creştea din clipă în clipă. În sfârşit ajunseră pe şosea... încă 
cincisprezece minute. Bernard mări viteza, care deveni ameţitoare. 

Vor ajunge oare la timp? 


26. Omul fără nervi 


Buimăcit, cu ochii holbaţi, Frank Wilkens se uita la telefonul de pe 
masa lui. 

Cine era femeia care îi vorbise? De ce îi tremura vocea? De unde 
ştia de proba pe care urma s-o facă Bob în seara aceea cu invenţia lui 
Mac O'Kerem? Să fi vorbit oare Bob cu cineva? Cu o femeie? 

O presupunere neplăcută pentru dânsul, luă naştere în creierul lui 
Frank Wilkens. 

Nu cumva era Felicia de Martigny aceea care îi chemase la telefon? 
Poate că Bob o găsise, îi povestise de încercarea ce avea să facă, să se 
întâlnească cu prilejul acesta, să fugă împreună? 

O bătaie în uşă îi întrerupse şirul gândurilor. Un om de-al hotelului 
intră şi îi prezentă pe o tavă de argint un plic alb, spunându-i: 

— Doamna doreşte să vă vorbească domnule Wilkens. 

Milionarul rupse plicul şi scoase la iveală o carte de vizită, pe care 
citi: „Dolores, contesă de Martigny”. 

Wilkens chibzui câteva clipe, apoi spuse: 

— Roagă pe doamna să intre. 

Îşi îndreptă trupul, trăsăturile feţei i se înăspriră, ca şi când se 
pregătea pentru o luptă şi cu privirea întunecată se uită spre uşa prin 
care în clipa aceea intra contesa. 

Se salutară foarte rece. Wilkens îi oferi un scaun, pe care Dolores se 
lăsă obosită. Câteva clipe domni o tăcere adâncă, numai privirile lor 
se încrucişară ca două spade duşmane. Dar pe când faţa contesei era 
palidă şi buzele îi tremurau de emoție, Frank Wilkens păstră o 
înfăţişare calmă şi rece. 


— 108 — 


— Ce te aduce la mine, doamnă? începu el cu un zâmbet ironic. 
Dolores se reculese, deşi sufletul îi era sfâşiat de durere şi răspunse: 
— Acelaşi lucru ca ieri, Frank Wilkens. 

— Ah, iar începi cu poveştile astea?! Lasă trecutul să doarmă. 

O străfulgerare de mânie se ivi în ochii contesei. 

— Nu pot, mi-e cu neputinţă, căci an cu an, ba aş putea spune zi cu 
zi, am aşteptat clipa când ne vom afla faţă-n faţă, pentru a-ţi arunca 
tot disprețul meu! În zadar mă priveşti cu ochi în care citesc toată 
cruzimea sufletului tău şi zâmbeşti, văzându-mă atât de tulburată... 

— ...de prostia pe care am făcut-o în tinereţe, o întrerupse Wilkens 
cu cinism. 

— Şi pe care ai vrea poate s-o tăgăduieşti şi azi, cum ai tăgăduit-o 
ieri, continuă contesa, cu un zâmbet amar. 

Wilkens dădu din cap. 

— Oh, nu... astăzi nu mai tăgăduiesc nimic, căci în noaptea asta s- 
au petrecut lucruri atât de însemnate, încât — oricât de greu mi-ar veni 
— trebuie să mărturisesc că am iubit odinioară pe contesa de Martigny. 

— Asta n-ai fi mărturisit-o niciodată, dacă fiul tău nu s-ar fi 
îndrăgostit de fiica mea... de a ta? 

Wilkens se înclină. 

— Ai ghicit, stimată doamnă. 

Dolores avu un surâs şi mai amar. 

— Mi-am închipuit aşa ceva, căci faptul că aceşti copii ai noştri 
sunt frate şi soră, e o armă binevenită pentru tine, pentru a-i despărţi. 

— Pot face altceva? răspunse Wilkens, dând din umeri. Fratele şi 
sora doar nu se pot căsători. 

— Dar adevărul acesta grozav, care a căzut ca un trăsnet peste 
iubirea lor, îi va ucide. 

— N-ai grijă, băiatul meu nu va muri de inimă rea. 

— De asta sunt încredinţată, căci e fiul tău şi va fi moştenit de la 
tine o fire tot atât de rece şi nemiloasă ca a ta. Însă Felicia mea, copila 
mea micuță şi blândă, pe care am ferit-o ca pe ochii din cap să nu 
simtă durerile vieţii, fata mea pentru care am adus atâtea jertfe, ea va 
muri din pricina acestei iubiri. 

Vocea contesei începu să tremure şi deveni nespus de tristă, când 
continuă: 

— Poate că şi zace undeva şi a închis pentru vecie ochii ei frumoşi 

şi gura care ştia să râdă atât de voios! 

— De ce te chinuieşti cu astfel de gânduri? Tinereţea ţine la viaţă şi 
nu se desparte aşa de uşor de ea. Poate a moştenit şi ea ceva din tăria 
firii mele. 

— Ah nu, slavă Domnului, Felicia n-a moştenit nimic de la tine, are 
firea mea. 

Wilkens se înclină iar şi zise pe un ton uşor, ca şi când ar fi dus o 
conversaţie de salon: 

— Cu atât mai uşor îi va fi să găsească pe altul în locul fiului meu. 

Dolores tresări ca sub o izbitură de măciucă. 

— Te înşeli; Felicia e o fire aleasă, căci dacă n-ar fi aşa, atunci 
grozavul adevăr pe care am fost nevoită să i-l mărturisesc în noaptea 
trecută, n-ar fi lovit-o atât de dureros, încât să părăsească locuinţa 
mea, lăsând o scrisoare că vrea să se omoare... 

Speriată privi în jurul ei, îşi trecu mâna peste frunte, apoi continuă: 

— Trebuie să vorbesc cu fiul tău... vreau să-l întreb ce a... 

— Fiul meu nu e aici, o întrerupse Wilkens, aspru. Şi chiar dacă ar 
fi, te-aş opri să vorbeşti cu el. 

În ochii contesei se ivi o străfulgerare amenințătoare. 

— Nu mi-ai da voie să vorbesc cu el? 

— Ţi-am spus doar că nu. 

— De ce? 

— N-are nevoie să afle că între noi a fost odată o legătură care... 
cum să spun?... Ei bine... care a avut urmări. 

Dolores îl măsură din creştet până în tălpi cu o privire plină de cel 
mai adânc dispreţ. 

— Aşadar, ai avea curajul să ascunzi fiului tău că Felicia e sora lui? 

— Da, m-aş încumeta să fac asta, răspunse Wilkens calm. N-am 
deloc poftă să mă spovedesc fiului meu, povestindu-i păcatele 
tinereţii. 

— Nici în cazul când n-ar vrea să renunţe la dânsa, dacă mai 
trăieşte? 

Wilkens luă o atitudine trufaşă: 

— Bob e fiul meu, al unui american conştient de demnitatea lui şi 
nu s-ar căsători cu o fată a cărei mamă e o prostituată. 

Dolores se ridică clătinându-se. 

— Asta îndrăzneşti să mi-o spui tu... tu care m-ai făcut ceea ce 

sunt? De aceea ai tăgăduit ieri că eşti acela care m-a ademenit şi m-a 
înşelat, folosindu-se de nevinovăția şi neştiinţa mea?... Dar voi găsi 
prilejul să vorbesc odată cu fiul tău şi atunci îi voi spune acelaşi lucru, 
pe care l-am spus şi fiicei mele, când mi-a vorbit de dragostea ei 
pentru fiul tău; îi voi spune că Frank Wilkens e un ticălos, un 
nemernic, şi nădăjduiesc că voi avea cel puţin satisfacția ca fiul tău să 
se depărteze cu scârbă de tine. Aşa cum mi-ai nimicit tu viaţa, tot aşa 
o voi nimici şi eu pe ata! 

Zâmbetul ironic care se ivi pe faţa lui Frank Wilkens îi păru 
contesei atât de infernal, încât nu se mai putu stăpâni şi din pieptul ei 
izbucni toată ura care clocotise acolo ani de zile. Cu pumnii încleştaţi 
stătea în faţa lui Wilkens şi vocea îi deveni tăioasă ca o lamă de 
pumnal. 

— Ochi pentru ochi... dinte pentru dinte... Lupta va fi înverşunată 
între noi... Şi dacă este o dreptate pe pământ, atunci soarta îmi va da 
puterea să plătesc tot răul pe care mi l-ai făcut... 

Ameninţările ei nu-l tulburară deloc pe Frank Wilkens. Îi puse 
mâinile pe umeri şi o făcu astfel să se aşeze iar pe scaunul de pe care 
se ridicase. 

— Isprăveşte acum cu mofturile astea şi să vorbim ca doi oameni 
cuminţi, începu el. Sunt gata să îndrept greşeala pe care am comis-o 
în tinereţe şi aş fi făcut asta demult, dacă aş fi ştiut unde te găseşti. 
Din câte am aflat, ai avut o pagubă mare cu focul de astă-noapte, dar 
să n-ai nicio grijă, te voi despăgubi... 

— Îndrăzneşti să-mi oferi bani? Cu bani vrei să îndrepţi...? 

— Dar înţelege-mă, pentru Dumnezeu! — o întrerupse Wilkens. Cred 
că e în interesul amândurora să se păstreze şi mai departe tăcere 
asupra acestei afaceri demult uitate. Sau crezi poate că ne faci nouă şi 
copiilor noştri un serviciu, dacă se va răscoli iar trecutul şi toate 
ziarele din lume se vor ocupa de această afacere scandaloasă? Îţi voi 
da trei milioane de franci... 

— N-am nevoie de bani, sunt destul de bogată... am făcut avere cu 
meseria la care m-ai împins tu. Vreau răzbunare, numai răzbunare! 
Din partea mea poate să afle lumea întreagă trista poveste a vieţii 
mele. Numele bun mi l-am pierdut demult; sunt şi rămân contesa 
blondă din Marsilia în localul căreia îşi dau întâlnire toţi craii din 
lume. Ţie însă... ţie ţi-e teamă să nu cadă o pată pe numele tău cinstit 

şi onorabil! Dar să afle lumea întreagă ce om de onoare eşti; îţi voi 
smulge masca de pe faţă! 

— N-ai să reuşeşti, zise Wilkens râzând, căci dacă ajungem la luptă 
făţişă, voi tăgădui şi n-ai să poţi dovedi negru pe alb, că eu sunt acel 
Frank Wilkens a cărui amantă ai fost odinioară. 

— Ba am să dovedesc, răspunse ea cu hotărâre. 

La auzul acestei afirmaţii, Frank Wilkens avu o tresărire uşoară, dar 
se stăpâni repede şi răspunse aspru: 

— N-ai nicio dovadă în mână... 

— Aşa crezi tu? Nu-ţi mai aduci aminte că atunci când ai fugit, în 
graba plecării ai uitat să-ţi iei paşaportul şi în acest paşaport e indicat 
ca semn deosebit; „inelarul de la mâna stângă mutilat prin 
împuşcătură”? 

Cu o mişcare rapidă apucă mâna lui Wilkens şi ridicând-o, adăugă: 

— lată, ăsta e... 

Dar se opri brusc şi rămase cu ochii holbaţi la mâna lui, care n-avea 
nici cel mai mic semn. 

Dolores era atât de zăpăcită, încât nu fu în stare să mai scoată 
măcar un singur cuvânt şi nici să-şi ia ochii de la mâna vânjoasă pe 
care o ţinea într-a ei. 

Wilkens izbucni într-un râs ironic şi o întrebă: 

— Ei, de ce-ai tăcut deodată, frumoaso? Ţi-ai dat în sfârşit seama că 
tot eu voi fi mai tare în lupta asta... de altminteri ca în toate pe care 
le-am dus până acum? 

În mintea contesei se născu o bănuială grozavă. 

Dădu drumul mâinii lui Wilkens, se uită la el cu ochii holbaţi ca şi 
când l-ar vedea pentru întâia oară în viaţa ei, îşi trecu mâna peste 
ochi şi zise: 

— Dumneata nu eşti Frank Wilkens acela pe care îl ştiu eu... 
dumneata nu... 

Plânsul îi înecă glasul. 

— Dumnezeule sfinte, de ce n-am băgat de seamă ieri? Mi-aş fi 
putut cruța copila... şi pe mine... 

Fu întreruptă din nou de râsul lui Wilkens, al cărui glas ironic îi 
sună în ureche: 

— Sunt Frank Wilkens şi... rana de la deget a fost înlăturată de un 
chirurg dibaci... 

— Minţi, căci ar fi rămas un semn cât de mic... Atât de departe n-a 
ajuns încă arta medicală, încât să şteargă orice urmă a unei răni... 
Minţi, fiindcă îţi convine să fii luai drept tatăl fiicei mele, pentru a-l 
putea despărţi pe Bob de Felicia. Fără îndoială că ai alte planuri cu 
dânsul... Doamne, ce întuneric e în jurul meu! 

Îngrozită se depărtă de Wilkens. El n-o opri, ci luă înfăţişarea unui 
om sigur de izbânda lui şi zise: 

— Cât timp voi trăi eu, fiul meu nu se va căsători cu fiica dumitale. 

Ochii contesei blonde sclipiră de mânie. 

— Între noi doi nu s-a sfârşit încă, domnule Wilkens, căci hotărârea 
nu stă în mâinile noastre, ci într-acelea ale copiilor noştri. 

Fără să-l mai învrednicească cu o singură privire, părăsi camera; 
dar când coborî scara, era atât de tulburată încât nu observă pe 
sărmanul cocoşat, care trecu pe lângă dânsa şi o salută respectos. 


27. Pe urmele bandiţilor 

Cu faţa întunecată şi fălcile încleştata şedea Bob Wilkens rezemat în 
pernele automobilului, cu privirea aţintită în gol. 

Gândurile i se învălmăşeau în minte. 

Din faptul că tatăl său îl silise să ia parte la proba ce urma să se 
facă cu invenţia lui Mac O'Kerem, fără să admită nicio împotrivire, îşi 
dădu înc-o dată seama de firea tare şi neînduplecată a părintelui său, 
căruia în America i se zicea, în glumă, „omul fără nervi”. 

În drum spre Canet, Mac O'Kerem se arătă foarte vorbăreţ, dar Bob 
îi răspundea scurt, neavând poftă de vorbă. 

— Ai să rămâi uimit, mister Wilkens, spunea inginerul, fără să se 
sinchisească de tăcerea lui Bob; - întâi vom merge cu lumina 
obişnuită, apoi voi pune în funcţiune noul reflector... În sfârşit... ai să 
vezi. E o invenţie admirabilă şi dacă tatăl dumitale se va hotărî s-o 
cumpere, va avea un câştig nemaipomenit. Ai să-mi fii recunoscător că 
ţi-am oferit această invenţie şi că te-am invitat să iei parte la proba 
asta. 

Bob privea neîncetat înaintea lui, aşa că nu observă zâmbetul ironic 
al lui Mac O'Kerem, când spuse ultimele cuvinte. 

Trecură printr-un sat şi inginerul îl lămuri: 

— Ajungem îndată la ţintă. 

Încetini iuţeala maşinii, apoi opri pe şosea, la marginea unei 
pădurici. 

Bob şi inginerul coborâră, iar şoferul întoarse maşina şi o luă înapoi 
spre oraş. 

Se apropiară de o altă maşină care aştepta acolo. Motorul acesteia 
era pus în mişcare şi un om îmbrăcat într-un costum albastru de 
mecanic, îşi făcea de lucru la el. 

— Ei, George, totul e în regulă? 

Omul îşi îndreptă trupul şi răspunse: 

— Da, domnule, am ţinut motorul în funcțiune. 

Bob îl cercetă cu privirea şi constată că înfăţişarea lui nu prea 
inspira încredere. Mai dădea de bănuit faptul că Mac O'Kerem ţinuse 
numaidecât, ca plecarea să se facă dintr-un loc atât de singuratic. 

Se adresă inginerului şi-l întrebă de ce ceruse acest lucru. 

— Foarte simplu, mister Wilkens; numai pe o şosea liberă se poate 
merge cu plină viteză şi numai aici întunericul e destul de mare, 
pentru a-ţi putea da seama de valoarea invenţiei mele. 

Explicaţia era logică şi făcu să dispară neîncrederea care începuse 
să încolţească în sufletul său. 

Mac O'Kerem arătă spre maşină şi spuse: 

— Să ne urcăm. 


* 


Cu mâinile încleştate pe volan, cu privirea aţintită înainte, Raul 
Bernard îşi conducea maşina cu o viteză nebună. 

Felicia avea privirea îndreptată asupra indicatorului de viteză. 

— Câţi kilometri mai avem până la Canet? întrebă ea pe Ralul, cu 
vocea tremurândă de emoție. 

— Vreo zece-doisprezece. Dacă n-am fi întâlnit limuzină aceea de-a 
curmezişul drumului, silindu-mă să opresc, am fi fost acum acolo. 

— Vom mai ajunge oare la timp? 

— Îmi dau toată osteneala. Optzeci de kilometri pe oră, în timpul 
nopţii, e o viteză respectabilă. 

Arătătorul ceasului înainta mereu. 

Nouă fără cinci... fără patru... fără trei minute. 

Raul încetini mersul; se apropiau de sat. 

— Unde îi vom găsi? întrebă el. 


LATFIA 


— La ieşirea din sat, pe şoseaua spre Arles. 


* 


Bob se urcă în maşină, Mac O’Kerem luă loc lângă dânsul, la volan; 
şoferul închise capota motorului şi se urcă la spatele lor. 

Irlandezul se uită la ceas şi zise: 

— Nouă fix. 

Se auzi o şuierătură scurtă. O'Kerem întoarse capul. George arătă 
înapoi unde se zăreau pe şosea luminile a două faruri. Inginerul porni 
maşina. Automobilul din urma lor se apropia repede... Un semnal de 
claxon!... 

— Vrea să ne ia înainte, dar nu-l las. 

Mări viteza şi Lincolnul începu să zboare. 

Iar un semnal lung. 

Nu mai era semnul că vrea să treacă înainte, ci suna mai mult ca un 
ordin de oprire. 

Bob îi spuse irlandezului: 

— De ce nu-l laşi să treacă? Doar avem timp. 

— Asta-i acum! Pe mine nu m-a întrecut încă nimeni. 

Mac O'Kerem mări şi mai mult viteza şi maşina porni ca o săgeată. 

Dar nici urmăritorul nu se lăsă mai prejos, se ţinea aproape de ei şi 
mereu răsuna urletul claxonului. 

— Iată-i colo, în faţa noastră, strigă Felicia, ridicându-se şi arătând 
cu mâna înainte. 

Raul Bernard dădu din cap. 

— Îi văd; n-au pornit încă. 

— Uite, acum pleacă. 

— Nu face nimic, îi vom ajunge cu siguranţă. 

Apăsă pe butonul claxonului. 

— Văd că nu ne apropiem. 

— Dar nici ei nu câştigă distanță. Ne ţinem de ei şi în primul sat, 
când vor trebui să încetinească viteza, îi vom ajunge uşor şi punem 
mâna pe dânşii. 

Indicatorul arăta o viteză de nouăzeci de kilometri... trecu la 
nouăzeci şi cinci... 

Deodată se ivi o cotitură... Trebuiră să micşoreze viteza... 

Acul indicator cobori la optzeci... la şaptezeci şi cinci... apoi se 

urcă iar la optzeci... 

La cotitură prima maşină pierduse din distanţă şi Raul se apropiase 
o bucată bună. 

— Îi ajung! strigă el entuziasmat. 

Dar... 

O pocnitură puternică... 

Maşina alunecă la stânga, apoi la dreapta, ca târâtă de o putere 
nevăzută... 

Deodată Raul văzu în faţa lui un pom, care părea că se mişcă de la 
dreapta la stânga, că se apropie ţopăind. 

Încă o clipă... şi... 

În ultimul moment Raul Bernard reuşi să cotească şi cu iuţeală 
nebună maşina trecu pe lângă pomul de care fusese gata să se 
izbească. Încă vreo câteva sute de metri şi automobilul se opri. 

Scăpaseră ea prin minune de o catastrofă grozavă şi şedeau 
încremeniţi la locurile lor, tremurând din tot trupul, căci văzuseră 
moartea cu ochii. 

Felicia se reculese în sfârşit şi întrebă, cu glas stins: 

— Ce s-a întâmplat? 

Raul Bernard izbucni într-un râs nervos. 

— Mai nimic, a plesnit un cauciuc! 

„Mai nimic”, era atât de puţin; dar la viteza cu care merseseră, 
acest „mai nimic”, în nouăzeci de cazuri dintr-o sută, însemna 
moartea! 

Raul Bernard îşi descleştă mâinile de pe volan, cu mişcări încete şi 
tot atât de încet se întoarse spre Felicia. 

Dumnezeule! Dar cum arăta sărmana fată! Era galbenă ca o moartă, 
ochii îi erau măriţi de groază şi privirea îi era îndreptată în depărtare, 
urmărind luminiţa roşie de la spatele maşinii dinaintea lor, care îşi 
continua drumul cu o viteză ameţitoare. 

Raul o luă de braţ şi o scutură. 

— Vino-ţi în fire! Doar nu s-a întâmplat nimic; am scăpat teferi. 

Felicia se uită la el cu o expresie de adâncă deznădejde. 

— Au plecat şi nu-i mai putem ajunge! 

Acesta era singurul ei gând: nu va mai putea preveni pe Bob şi 
bandiții îşi vor îndeplini planul lor grozav. 

Deodată sări în picioare şi strigă: 

— Trebuie să plecăm mai departe... să-i ajungem!... Să nu ne 
scape! 

Raul Bernard dădu din umeri. 

— Mi-e teamă că nu va fi cu putinţă. N-am niciun cauciuc de 
rezervă, aşa că sunt nevoit să-l cârpesc pe cel plesnit şi până când 
isprăvesc lucrul, ei vor fi departe. 

— Dumnezeule! De ce a trebuit să ni se întâmple asta? gemu 
Felicia, frângându-şi mâinile, deznădăjduită. 

— Da, şi tocmai în momentul cel mai nepotrivit. Încă zece... 
douăzeci de minute şi i-am fi ajuns. Dar nu înțeleg cum s-a putut 
întâmpla; cauciucurile erau în cea mai bună stare. Fără îndoială că am 
dat peste ceva ascuţit. 

Cobori pentru a cerceta stricăciunea şi să înceapă reparația. Aprinse 
lanterna electrică, examină roata şi zise: 

— Am avut dreptate... un cui cismăresc, cu capul lat... Dar ce e 
asta?... Toată şoseaua e presărată cu astfel de cuie... Afurisiţii de 
bandiți, le-au semănat în urma lor, ca să scape de noi. 

Bănuiala lui era îndreptăţită. George presărase cuiele pe şosea. 
Ticăloşii fuseseră pregătiţi împotriva unei eventuale urmăriri şi nu se 
dăduseră înapoi de a se folosi de acest mijloc, chiar dacă prin el 
primejduiau viaţa altora. 

Felicia căzu iar pe locul ei şi îşi ascunse faţa în mâini. 

Aşadar tot veniseră prea târziu? 

Cât de îngrozitor suna acest „prea târziu”.. Sărmanul Bob! Ce se va 
întâmpla cu el? La gândul acesta, inima fetei se strângea de durere. 

Îşi aduse aminte de cuvintele pe care le auzise prin peretele 
hambarului: „Dacă bătrânul se încăpăţânează şi nu scoate gologanii, îi 
legăm băiatului o sfoară de gât... un bolovan şi... marea e destul de 
adâncă!” 

Voiau să-l ucidă! 

Era îngrozitor! 

Între timp, Raul Bernard demontase roata dinapoi al cărei cauciuc 
plesnise, şi începuse a lipi camera. 

Şi Felicia cobori din maşină, se apropie de dânsul şi-l întrebă 
deznădăjduită: 

— Ce ne facem acum? 

— Nu ne rămâne altceva decât să ne întoarcem la Marsilia. De 

altminteri putem spune că am avut noroc. Dacă plesnea cauciucul de 
la una din roţile din faţă, am fi fost pierduţi, căci la viteza cu care 
mergeam, maşina s-ar fi dat peste cap şi mi-aş fi găsit moartea. 

— Mai bine ar fi fost dacă s-ar fi întâmplat cum spui şi mi-aş fi 
găsit moartea. 

— De ce vorbeşti aşa? Eşti tânără, frumoasă şi ai înaintea dumitale 
o viaţă care îţi poate aduce toate bucuriile. 

Felicia dădu din cap şi se gândi în sinea ei: Nu fericire, ci suferinţă, 
durere şi deznădejde! Apoi îl întrebă pe Raul: 

— Dar la Marsilia ce vom face? Doar nu-i putem lăsa pe bandiți să 
scape? 

— Vom înştiinţa îndată poliţia, care, va porni pe urma lor. 

— Poliţia îi va putea găsi? 

— Cred că da, fiindcă putem să-i indicăm direcţia în care au fugit. 


28. In mâinile criminalilor 


Bob auzise pocnitura pricinuită de spargerea cauciucului la 
automobilul din urma lor şi îi atrase atenţia lui Mac O'Kerem. 

— Trebuie să oprim, să vedem ce s-a întâmplat. Poate au nevoie de 
ajutor. 

Irlandezul dădu din cap. 

— Lasă-i la naiba. Ce ne pasă nouă! Să-i ajute cine vrea. 

Bob fu foarte neplăcut impresionat de acest răspuns. 

Ce individ antipatic, acest O'Kerem. 

Pentru a scurta timpul cât trebuia să mai fie în tovărăşia lui, îi 
spuse: 

— Arată-mi acum invenţia dumitale. 

— Încă nu. Mai ai răbdare. 

— Nu înţeleg de ce am luat-o razna ca nebunii şi mergem atât de 
departe? N-am poftă să pierd prea mult timp cu afacerea asta. 

— Pentru dumneata poate n-are importanţă, însă pentru mine da şi 
îmi sacrific bucuros timpul. 

— Eu cer însă să-mi arăţi în sfârşit cum funcţionează reflectorul 
dumitale şi apoi să ne întoarcem. 

— N-ai de cerut nimic! 

Doamne! Dar ce era asta? Atâta obrăznicie! Cum se încumeta 

individul să vorbească astfel cu el? 

În vinele lui Bob, sângele începu să clocotească de mânie şi se răsti 
la inginer: 

— Nu mai cer acum, ci poruncesc să opreşti imediat şi să ne 
întoarcem la Marsilia. 

O'Kerem râse batjocoritor: 

— Nu ţipa aşa, căci ai să răguşeşti şi nu-ţi va folosi la nimic. 

Bob deveni din ce în ce mai bănuitor. 

Înnebunise oare irlandezul? 

— Opreşte! Nu auzi?! zbieră la dânsul. 

— Nici prin gând nu-mi trece. 

— Ce înseamnă asta? 

— Ai să vezi îndată. 

Bob se strădui să-şi recapete liniştea. 

Îşi dădu seama, că se află în primejdie. Acest Mac O'Kerem era sau 
nebun, sau... un criminal... 

Bob era gata să-şi piardă cumpătul, să se năpustească asupra 
irlandezului şi să-l silească cu forţa să oprească maşina. 

Dar se stăpâni, căci dacă-l ataca pe inginer, acesta putea să piardă 
direcţia şi un accident ar fi fost de neînlăturat. 

Ce să facă însă? 

Tânărul chibzui repede, şi în clipa următoare şi găsise scăparea. 

Va întoarce cheia maşinii, o va scoate şi astfel va opri motorul. 

Se aplecă înainte şi întinse mâna. 

Dar în acelaşi moment se simţi apucat cu putere pe la spate şi tras 
înapoi pe locul lui. 

Acum era limpede că se afla în mâinile unor bandiți. 

Încordându-şi toată puterea, încercă să se desfacă din strânsoare, 
dar în zadar, căci braţele care îl apucaseră, îl ţineau ca într-un cleşte. 

Mac O'Kerem întoarse capul, îl privi rânjind şi spuse batjocoritor: 

— Ei, prietene, vezi acum că nu poţi face nimic şi că trebuie să le 
supui? 

— Nu văd nimic, urlă Bob, luptând mai departe cu George, care 
înjura. 

— Fir-ar al dracului! E puternic ca un taur! Opreşte, Mac, să-l 
legăm. 

Da, să oprească şi va isprăvi el repede, cu ticăloşii ăştia, gândi Bob, 

liniştindu-se, spre a nu-şi irosi puterile. 

Inginerul opri maşina, trecu prin faţa ei, şi veni pe partea unde 
şedea Bob. 

— Ai frânghii, George? 

— Nu, ia curelele de la geamantane. 

— Aşa! Acum fii cuminte şi dă braţul încoace, băieţaşule, spuse el, 
adresându-se lui Bob. 

George slobozi puţin strânsoarea, dar tânărul se desfăcu de tot cu o 
smucitură puternică, sări din maşină şi se năpusti asupra lui Mac 
O'Kerem. Începu o luptă aprigă între amândoi şi Bob era gata să-l 
doboare pe irlandez, când primi pe la spate o lovitură zdravănă în 
cap, care îl făcu să se clatine, apoi se prăbuşi la pământ. 

— Bravo, George! Hai să-l legăm. 

Ticăloşii îi duseră mâinile la spate, le strânseră bine cu nişte curele 
şi-l ridicară iar în maşină. Când îşi veni în simţiri, Bob văzu că maşina 
era în plin mers, spintecând întunericul de pe şoseaua pustie. Simţi o 
durere mare la ceafă şi era ca ametit. Totuşi îşi dădu repede seama de 
situaţia în care se afla. 

Nu mai încăpea nicio îndoială că Mac O'Kerem şi şoferul erau nişte 
bandiți care aveau gânduri rele cu dânsul; totuşi nu putu să-şi 
închipuie ce voiau. 

Cu greu se îndreptă din poziţia neplăcută în care îl aruncaseră 
ticăloşii şi adresându-se irlandezului, îi spuse: 

— la ascultă, mizerabile! 

— Oho, mai încet - bagă de seamă cum vorbeşti! răspunse Mac 
O'Kerem, dar în acelaşi timp râse, dovedind că nu se simţea deloc 
jignit de calificativul pe cale i-l dăduse Bob Wilkens. 

Acesta continuă: 

— Plănuiţi vreo ticăloşie împotriva mea. Spuneţi-mi ce vreţi? 

— O să afli la timp, drăguţule, nu-ţi pierde răbdarea. 

— Răbdare am destulă, răspunse Bob, prefăcându-se liniştit, dar m- 
ar interesa să ştiu ce gând aveţi cu mine şi poate am isprăvi mai 
repede afacerea. Să vorbim dar înţelepţeşte şi să ne înţelegem. 

— Văd că eşti băiat de treabă. Afacerea o putem isprăvi foarte 
repede, dacă vei scrie tatălui dumitale să plătească tot aşa de repede. 

— Ce să plătească? 

— Ca să-ţi dăm iar drumul. 

— Aşaa... asta e vasăzică...? Vreţi să mă duceţi în vreun ascunziş şi 
apoi să-l stoarceţi pe tata de bani? 

— Să-l stoarcem... Asta, e o vorbă urâtă; spune mai bine că vrem 
să-i dăm prilejul să arate că fecioru-său preţuieşte pentru el o sută de 
mii de dolari. 

— Numai o sută, de mii? Măi... măi... dar modeşti mai sunteţi! 

— Pentru Wilkens, regele automobilelor o sută de mii de dolari 
sunt o nimica toată, un fleac. 

— Se poate, dar de plătit n-are să plătească. 

— Ar face o greşeală, care nu s-ar mai putea îndrepta. 

— De ce? 

— Pentru că te-am lecui de toate durerile vieţii. 

Amenințarea asta păru să-l lase pe Bob Wilkens foarte rece. 

— Cum văd, lucraţi după metoda americană. La San-Francisco, 
Chicago, sau în orice alt oraş din apusul Statelor Unite nu m-ar fi 
surprins peste măsură o asemenea ispravă, dar aici, în Franţa, n-aş fi 
crezut-o cu putinţă. Pesemne, aţi făcut şcoală în America? 

Bob vorbea atât de liniştit, ca şi când ar fi dus o conversaţie 
obişnuită cu irlandezul. 

Mac O'Kerem îi aruncă o privire cercetătoare şi zise cu satisfacţie: 

— N-am ce spune, băiete, curaj văd că ai. Mă închin. 

Bob începu chiar să râdă, deşi nu-i ardea defel de râs... 

— Mulţumesc pentru compliment. Din păcate nu ţi-l pot întoarce. 
Despre dumneata nu pot spune, decât că eşti un ticălos, care merită să 
i se pună ştreangul de gât. Dar mai bine să vorbim. Vrei să scriu tatei 
să-ţi plătească o sută de mii de dolari pentru răscumpărarea mea. Fi 
bine dragul meu, ţi-ai greşit socotelile, căci n-am să-i scriu nimic tatei. 

— Şi fără să scrii o să plătească, deoarece îi vom cere noi. 

Bob dădu din cap. 

— Degeaba vă osteniţi, cu Frank Wilkens n-o scoateţi la capăt. El 
ştie cât preţuiesc o sută de mii de dolari şi a muncit pentru bani, aşa 
că nu-i aruncă atât de uşor pe fereastră cum crezi dumneata. 

— Dar să facă socoteli ştie? 

— Mai bine ca oricare altul. 

— Atunci o să socotească cum că preţuieşti mai mult pentru dânsul 
şi o să plătească. 

— Nici să nu te gândeşti la aşa ceva. Va face cu totul altă socoteală 

şi anume aceea că va pune poliţia pe urmele voastre. 

— Nu fi prost! îţi închipui că n-am luat toate măsurile, pentru a ne 
pune la adăpost de orice urmărire? N-are decât să asmută toată poliţia 
şi tot nu va pune mâna pe noi. Şi înainte de a te putea găsi pe 
dumneata ţi-am spus doar ce vom face! 

Bob tăcu. Se afla într-o situaţie mai mult decât neplăcută. Ticăloşii 
ăştia erau în stare să-şi înfăptuiască ameninţarea. 

Pe de altă parte era adevărat şi ceea ce spusese despre tatăl său. 
Acestuia nici prin gând nu-i va trece să plătească o sută de mii de 
dolari; în schimb va înştiința pe dată poliţia. 

Aşadar, sărmanul Bob putea să se aştepte te orice, dacă întâmplarea 
nu-i va veni în ajutor, dându-i putinţa să fugă. 

Dacă şi la maşina lor ar plesni un cauciuc şi ar fi nevoiţi să 
oprească... şi ar veni oameni?... Dacă!... Însă cauciucurile ţineau 
bine, nu voiau deloc să-i facă lui Bob pe plac. 

Când vor trece prin vreun sat, va putea striga după ajutor... Nu 
trecură însă prin niciunul, căci Mac O'Kerem le ocolea pe toate. 

Oare unde îl duceau? După câtva timp, Bob aspira cu putere aerul. 
Parcă era vânt de mare? 

Bob privi în jurul său şi văzu că se apropiaseră de coastă. 


29. Insărcinare anevoioasă 


Coţofană nu ajunsese încă bine la capătul de sus ai scării, când se 
simţi oprit în loc şi un glas aspru se răsti la el: 

— Ei drăcia dracului, cum ţi-a dat voie să intri aici? 

Coţofană ridică ochii şi văzu în faţa lui un domn elegant. Era unul 
din directorii hotelului. Coţofană salută liniştit, făcu o plecăciune şi 
răspunse cam ironic: 

— Am intrat pe uşă ca toată lumea. 

— Cum te-a lăsat portarul să treci? 

— Nici nu m-a văzut, căci altfel nu mi-ar fi dai voie să intru. De 
altfel nici nu l-aş fi luat în seamă căci vin cu o însărcinare foarte 
importantă. 

— O însărcinare importantă? repetă directorul, batjocoritor. 

— Crezi oare că nu pot să am şi eu o dată o însărcinare de mare 
însemnătate, fiindcă sunt numai un biet cerşetor? Vreau să mă duc la 

mister Wilkens, regele automobilelor, să-i spun că fiul său se află în 
mare primejdie. 

Directorul răspunse supărat: 

— Nu vorbi prostii, Coţofană. Un om ca dumneata nu poate intra 
netam-nesam la mister Wilkens fără să fie anunţat. 

Coţofană îl măsură pe director cu o privire mândră. 

— Dacă aş merge pe calea obişnuită în cercurile înalte, n-aş ajunge 
niciodată la mister Wilkens, stimate domn. Dacă n-aş fi intrat 
împreună cu mai mulţi călători, dosindu-mă în spatele lor aş mai fi şi 
acum afară în stradă, şi dacă aş fi spus portarului că vreau să vorbesc 
cu mister Wilkens, ar fi pus servitorul să mă dea afară. Dar nici 
dumneata n-ai să mă poţi opri, să-mi urmez calea, căci trebuie să 
vorbesc neapărat cu mister Wilkens şi asta chiar îndată. Fiece clipă de 
întârziere preţuieşte foarte mult. 

În momentul acela, una din uşile din apropiere fu deschisă şi apăru 
Frank Wilkens, îmbrăcat de plecare. 

Întâmplarea făcu să audă ultimele cuvinte ale cocoşatului şi întrebă 
mirat: 

— Ce s-a întâmplat? Cine e omul ăsta? 

Directorul îşi freca mâinile, încurcat şi răspunse, cu un zâmbet silit: 

— I se spune Coţofană, mister Wilkens şi e un muzicant pe care îl 
cunoaşte toată lumea din Marsilia. 

Pe când vorbea, îl trase pe Wilkens la o parte şi îi şopti: 

— Trăieşte din cerşit, de obicei e beat şi regret foarte mult că a 
reuşit să pătrundă până aici. Scuzaţi supărarea, mister Wilkens. Voi 
lua imediat măsuri, să nu vă poată plictisi. 

Mister Wilkens aruncă o privire spre Coţofană, care stătea rezemat 
de balustrada scării, într-o atitudine sfioasă şi modestă. Ceva în toată 
înfăţişarea lui îi atrase în mod deosebit atenţia. 

Înainte ca Frank Wilkens să poată spune un cuvânt bătrânul începu 
cu glas rugător: 

— Mister Wilkens, vă rog să mă ascultați. Nu vă voi răpi mult timp, 
numai câteva minute, dar am să vă spun ceva foarte important despre 
fiul dumneavoastră, ceva ce nu suferă nici cea mai mică întârziere. 

Directorul se întoarse iritat spre Coţofană şi se răsti la el: 

— Te rog să taci şi să nu-i plictiseşti pa clienţii noştri. 

Însă Frank Wilkens îl dădu la o parte şi zise cocoşatului: 

— Vino în odaia mea. 

Directorul se uită mirat la american, căci nu s-ar fi aşteptat 
niciodată ca acesta să primească pe un cerşetor. Coţofană îi aruncă o 
privire triumfătoare şi-l urmă pe mister Wilkens. 

Abia intrară în odaie, că americanul îi şi spuse: 

— Vorbeşte, dar cât mai scurt, domnule... 

— Coţofană, îl întrerupse acesta. Nu mai sunt domn, ci un sărman 
cerşetor, care îşi petrece viaţa pe străzi. 

— Bine, bine; dar acum spune-mi repede pentru ce ai venit la mine 
şi ce ştii despre fiul meu. Te rog însă înc-o dată, cât mai scurt, căci n- 
am timp. 

— Nici nu e timp de pierdut, mister Wilkens, răspunse Coţofană, 
căci fiul dumneavoastră a căzut în mâinile unor criminali, care aveau 
de gând să vă prindă pe dumneavoastră. Dar aţi scăpat, trimiţându-l 
pe domnul Bob în locul dumneavoastră să ia parte la proba cu 
reflectorul. 

Wilkens încruntă sprâncenele şi se uită mai încordat la bătrân: 

— Ce tot sporovăieşti, omule? 

Coţofană povesti repede cele auzite de femeie şi încheie: 

— Unul din prietenii mei a plecat cu maşina la Canet pentru a 
încerca să împiedice răpirea fiului dumneavoastră. Nu ştiu ducă va 
reuşi, căci dacă maşina lui va avea vreo pană, atunci pungaşii vor 
scăpa. Trebuie să înştiinţaţi numaidecât poliţia ca să pornească pe 
urmele criminalilor. 

— Dumneata ai fost acela care m-ai chemat ta telefon? îl întrebă 
Wilkens, agitat. 

Coţofană rămase câteva clipe încurcat; îşi aduse aminte că Felicia îl 
rugase să nu spună nimic lui Wilkens despre dânsa, astfel că răspunse: 

— Da, eu v-am chemat, mister Wilkens. Credeam că voi reuşi să vă 
previn încă înainte de plecarea fiului dumneavoastră. 

— Dar la telefon am auzit o voce de femeie? 

— Da, era casieriţa de la o cafenea unde mă duc câteodată şi pe 
care o rugasem să vorbească în locul meu, fiindcă eu nu mă prea 
pricep să umblu cu telefonul. 

Wilkens nu răspunse îndată, ci se plimbă câteva clipe prin odaie 
îngândurat. După vizita contesei blonde, nu fusese în stare să-şi reia 
îndată lucrul, căci deşi se arătase foarte calm, totuşi acea întrevedere 

îl tulburase până în adâncul sufletului, chiar pe dânsul — omul fără 
nevoi. 

Şi acum mai venea şi acest cocoşat ciudat să-i spună o întreagă 
poveste despre răpirea fiului său de către nişte bandiți. 

Clătină capul, neîncrezător şi oprindu-se în fața cocoşatului, îi zise: 

— Mi se pare că toate astea le-ai visat, Coţofană. Astfel de isprăvi 
fac numai bandiții noştri din America, dar aşa ceva nu se poate 
întâmpla într-o ţară liniştită şi ordonată ca Franţa. 

— Vă înşelaţi, mister Wilkens, aici în Marsilia, unde se adună 
drojdia din toată lumea, se întâmplă lucrurile cele mai grozave. Crede- 
mă că v-am spus adevărul şi nu întârziaţi să înştiinţaţi poliţia, ca să nu 
scape bandiții. 

Wilkens mai şovăi câteva clipe, apoi scoase din portofel o bancnotă 
de cinci sute de franci, îi întinse lui Coţofană şi spuse: 

— Bine, voi înştiinţa poliţia, iar dumneata ia asta ca răsplată pentru 
serviciul pe care mi l-ai făcut. 

Coţofană se dădu câţiva paşi înapoi şi răspunse: 

— Să iau bani? N-am venit încoace pentru a cere bani. Cu vioara 
mea îmi câştig pâinea de toate zilele. Dacă am venit la 
dumneavoastră, am făcut-o pentru că... 

Îşi curmă vorba şi se gândi la Felicia pe care o văzuse tremurând de 
îngrijorare pentru viaţa lui Bob. Deşi nu-i spusese taina inimii ei, 
cocoşului înțelesese totul. După o tăcere de câteva clipe, continuă: 

..pentru a vă cruța de supărări şi pentru a scăpa din primejdie 
viaţa unui om tânăr. Pentru aşa ceva nu primesc bani, mister Wilkens. 

Înainte ca americanul să prindă de veste, Coţofană dispăru pe uşă, 
coborî repede scările şi părăsi hotelul. Wilkens ieşi repede în gang, 
după el, dar nu-l mai văzu. 

Îngândurat intră iar în odaie şi se opri în faţa biroului. Întinse mâna 
şi ridică receptorul; în clipa însă când să cheme centrala, se răzgândi 
şi închise iar aparatul. 

Se hotărî să mai aştepte. Poate ciudatul bătrân visase tot ce-i 
spusese. 

Wilkens îşi luă iar pălăria şi mânuşile şi ieşi din cameră. Simţea 
nevoia să se plimbe puţin la aer, pentru a se potoli, căci întâmplările 
şi emoţiile din ziua aceea îl tulburaseră şi pe el. 

Şi Coţofană se afla într-o agitaţie nemaipomenită. Alerga de-a 

lungul străzilor, fără să răspundă trecătorilor care îi vorbeau. 

Nu putea înţelege cum un părinte era în stare să rămână atât de 
liniştit la auzul unor ştiri atât de neliniştitoare cum erau acelea pe 
care i le dăduse lui Wilkens despre fiul său. 

Dar cine putea să ştie ce se ascundea în sufletul lui? 

Poate tatăl şi fiul erau certaţi şi bătrânul nici nu se sinchisea de ce 
se întâmplase băiatului său. 

Coţofană chibzui dacă n-ar fi mai bine să ce ducă el însuşi la poliţie 
şi să spună tot ce ştia. Se aştepta însă să i se întâmple acelaşi lucru ca 
la mister Wilkens: să nu i se dea crezare. 

Nu-i rămase deci altceva mai bun de făcut, decât să se ducă iar la 
club şi să aştepte întoarcerea lui Raul Bernard şi a Feliciei. 

De-ar fi ajuns, cel puţin dânşii la timp, pentru ca sărmana Felicia să 
nu mai fie atât da întristată. 

Coţofană fu abătut repede de la gândurile lui, deoarece când ajunse 
la club, câţiva tineri care şedeau pe o terasă la un pahar de vin, îl 
chemară la masa lor. 

— Ei, Coţofană, ai venit tocmai la vreme! Cântă-ne ceva. În seara 
asta minunată de primăvară nu strică şi puţină muzică. 

Coţofană aruncă o privire pofticioasă spre sticlele cu vin şi 
răspunse: 

— Aş cânta cu plăcere, domnilor, dar n-am vioara la mine. 

— Cum ai putut să vii încoace fără vioară, Coţofană? zise unul 
dintre tineri, mustrător. Trebuia să-ţi închipui că ne-ar fi făcut plăcere 
să te auzim cântând! 

— Am avut treburi mai importante. Am venit să-l aştept pe domnul 
Bernard. 

— Ei, atunci stai aici lângă noi şi bea un pahar de vin, zise un altul. 
O să aduc vioara intendentului nostru, şi cu toate că n-are un sunet tot 
atât de frumos ca aceea a Coţofanei, tot ne va cânta frumos, căci e un 
mare maestru. 

Ceilalţi îl aprobară cu bucurie şi pe când ciocneau pe rând cu 
Coţofană, tânărul se duse să aducă vioara, pe care o puse în mâinile 
cocoşatului. 

După ce goli câteva pahare de vin, Coţofană începu să cânte. 

Şi ca întotdeauna când Coţofană cânta, se făcu tăcere în jurul lui. 
Glumele încetară şi chipurile tinerilor deveniră grave şi gânditoare. 

Însuşi Coţofană păru alt om. Faţa lui urâtă, se înfrumuseţă, trupul său 
schilodit se îndreptă şi mâinile lui păreau ale unui vrăjitor care ştie să 
facă minuni. 

Vioara plângea şi râdea, te făcea să uiţi de viaţa de toate zilele, 
înălța sufletele tuturor. Fiecare îşi dădea seama că o mână de maestru 
mânuieşte arcuşul fermecat. Visuri de trezeau în inimile tuturor, visuri 
din ţări îndepărtate, de frumuseți neasemuite, de fericiri neînchipuite. 

Aplauze înflăcărate îl răsplătiră pentru cântecul lui nespus de 
frumos. 

Bătrânul tresări ca deşteptat dintr-un somn adânc, privi în jurul lui, 
ca şi când s-ar întoarce din alte lumi. 

Când cânta, îşi uita întotdeauna durerile şi suferinţele, dar astăzi 
vedea înaintea lui numai pe mica şi drăgălaşa Felicia, care intrase în 
viața lui ca o minune din „O mie şi una de nopţi”. De aceea cântecul 
lui fusese mai frumos, mai minunat, mai duios ca niciodată. 

Coţofană uită de misiunea lui, nu se mai gândi la dezamăgirea pe 
care i-o pricinuise Frank Wilkens, vedea viitorul într-o lumină 
strălucitoare şi în sufletul lui se născu credinţa nestrămutată că Felicia 
şi prietenul său Raul Bernard îşi vor ajunge ţinta şi-l vor putea scăpa 
de la moarte pe Bob Wilkens. 

De aceea nu se împotrivi când tinerii îi umpleau pahar după pahar. 
Bău, râse şi cântă mai departe. 


30. Pe insulă 


Drumul pe care maşina condusă de Mac O'Kerem înainta cu o 
viteză nebună, se sfârşi într-o mare de nisip. Totuşi irlandezul merse 
mai departe spre mare şi opri abia când ajunse la țărm. Privi 
cercetător în jurul lui, apoi se adresă complicelui său: 

— Se pare că Norval n-a venit încă. 

— E ascuns pesemne prin apropiere cu barca lui. Trebuie să-i dăm 
semnalul. 

Mac O'Kerem stinse reflectoarele, aşteptă câteva minute, apoi le 
aprinse iar; o dată scurt, de două ori mai lung şi iar o dată scurt. 

Bob Wilkens observă toate acestea cu luare-aminte. 

Îşi dădu seama că are de-a face cu o bandă bine organizată şi era 
foarte mirat că aşa ceva era cu putinţă într-o ţară bine organizată ca 

Franţa. 

Cum se va sfârşi oare aventura lui? Deşi îşi dădea bine seama de 
situația primejdioasă în care se afla, aştepta cu încordare desfăşurarea 
evenimentelor, fără să simtă nicio teamă. 

Unde-l vor duce oare? 

Norval?!... Cine mai era şi acest individ misterios?... 

Deodată auzi zgomot de vâsle şi cineva strigă cu glas tare: 

— „Nalencia!” 

Bob Wilkens tresări, căci acest cuvânt îi reamintea întâmplările 
prin care trecuse, îi reamintea pe Felicia lui şi se simţi cuprins iar de 
nelinişte. 

Era legat strâns de mâini şi de picioare, nu putea face nicio 
mişcare, pe când el voia să-şi caute iubita, să dezvăluie taina care îi 
despărţise. 

Smuci de curelele cu care mâinile îi erau legate la spate, dar toate 
încercările lui de a desface legătura rămaseră zadarnice, căci curelele 
erau tari şi nodurile bine făcute. 

— „Valencia!” răspunse Mac O'Kerem cu acelaşi strigăt şi sări din 
automobil. 

Aprinse din nou reflectorul, îl îndreptă spre mare şi după o căutare 
de câteva clipe, lumina căzu asupra unei bărci care se apropia de 
țărm, vâslită de un singur om. 

După câteva minute barca ajunse la mal, omul sări din ea şi se 
apropie de maşină. 

— Aţi pus mâna pe el? întrebă omul de departe. 

— Pe el nu, dar pe băiatul lui, răspunse Mac O'Kerem. 

— Tot una e. 

— Aşa credem şi noi. 

Norval trecu prin faţa maşinii şi Bob putu să-i vadă faţa. 

— Ăsta e al treilea, se gândi Bob. Nu mă pot aştepta la nimic bun 
de la nemernicii ăştia. Dar răbdare, voi vedea ce se poate face. 

Norval trecu pe partea maşinii unde şedea Bob şi îl privi rânjind. 

—  Vasăzică ăsta e băieţaşul regelui automobilelor Wilkens... 
Prinţul de coroană!... Frumuşel băiat... Dar de ce l-aţi legat? 

— Fiindcă nu voia să se astâmpere, răspunse Mac O'Kerem. Mi-a 
sărit în cap. Şi dacă nu l-aş fi avut pe George cu mine, m-ar fi dat 
gata, căci e puternic ca un taur. 

— Ia te uită, măi! Ei lasă, când îl vom avea dincolo, îl voi pune eu 
cu botul pe labe. 

— Ce mai e pe dincolo, cocioaba mai există? 

— Tot aşa cum o ştii. La ultimul flux apa mi-a ajuns până la 
genunchi. 

— A fost furtună? 

— Da de unde, numai un vântişor, dar din nefericire bătea înspre 
uscat. 

Apoi se întoarse spre Bob şi îi zise: 

— Dă-te jos, prietene, trebuie să plecăm. 

— Unde vreţi să mă duceţi? 

— Dacă ţii numaidecât, putem să-ţi spunem; căci acum nu mai 
avem nevoie să ne ferim. Nu departe de aici este o insulă plutitoare, 
care în timpul fluxului e mai mult sub apă. Pe insula asta avem o vilă, 
o casă foarte frumoasă... Ei, ai s-o vezi şi tu. Te vom duce acolo şi vei 
rămâne cu noi până când bătrânul tău va plăti preţul de răscumpărare 
pe care i-l vom cere. 

— Aşa, aşaa... Şi fără îndoială că tu vei fi acela care îmi va lega o 
piatră de gât şi mă va arunca în mare, dacă tata nu vrea să plătească? 
zise Bob, întrebuinţând acelaşi ton ca şi banditul. 

Norval izbucni într-un râs zgomotos. 

— Voi face întocmai cum spui. Dar acum haide, înainte marş! — zise 
el, apoi se adresă lui Mac O'Kerem: Veniţi şi voi pe insulă? 

— Nu. Vrem să ne întoarcem îndată; pentru a isprăvi afacerea, cu 
bătrânul Wilkens. 

— Vasăzică să rămân singur cu ăsta? 

— Ţi-e frică? N-ai decât să nu-l dezlegi şi atunci nu-ţi poate face 
nimic. 

Făcu un semn de adio complicilor şi-l împinse pe Bob spre barcă. 
Tânărul şovăi să între în apă. 

— Hai, nu mai sta pe gânduri, căci în vila noastră şi aşa ai să-ţi uzi 
picioarele. 

ÎI ridică pe Bob în barcă, o împinse de la mal şi sări şi el înăuntru. 

Între timp Mac O'Kerem întoarse maşina şi porni înapoi pe drumul 
pe care veniseră. 

— Aşaa... zise Bob, ca trezit din gânduri, acum suntem singuri. 

Norval îl privi şi-l întrebă aruncându-i o privire iscoditoare: 

— Crezi poate că vei scăpa mai uşor? 

Bob nu răspunse, dar în creierul lui începu să-şi croiască un plan de 
scăpare. 

Când vor fi la faţa locului, va vedea dacă nu se va ivi prilejul să-l 
doboare pe paznicul său, să ia barca şi să se întoarcă la țărm. 

Norval începu să vâslească din toate puterile, barca plutea repede 
pe apă şi după scurt timp ajunse la insulă. 

— Aşaa... iată-ne acasă la noi. 

Trase vâslele, ajută prizonierului său să coboare din barcă, pe care 
o legă de un stâlp, apoi îl împinse pe Bob spre o cocioabă de scânduri, 
acoperită cu o pânză veche de corabie. 

— Ei, cum îţi place vila noastră?... E frumoasă, nu? — întrebă 
Norval, rânjind ironic. 

— Încă, prea frumoasă, pentru nişte ticăloşi ca voi. 

— Ia ascultă, măi băiete... 

Norval vru să mai spună ceva, dar Bob îi curmă vorba: 

— Te rog să mă laşi în pace! 

Drept răspuns, banditul îi dădu un pumn în spate, îmbrâncindu-l în 
colibă. 

Norval aprinse o lumânare care se afla pe o masă de lemn, în 
mijlocul colibei. 

Bob privi în jurul său. În afară de masă se mai afla în cocioabă o 
bancă îngustă şi un hamac prins de doi pari bătuţi în pământ. 

— Şi acum să dormim, zise Norval, dezbrăcându-şi haina şi 
întinzându-se în hamac. Stinge lumina şi culcă-te. 

— Unde să mă culc? 

— Pe duşumea. 

— Nu vrei să-mi desfaci cel puţin legăturile? 

— Nici prin gând nu-mi trece. Ai auzit doar ce am vorbit cu 
prietenii mei. 

Tânărul fu nevoit să se supună, dar nu pierdu nădejdea că se va ivi 
un prilej de scăpare. 


31. Nori ameninţători 


— Dolores... Dolores! Bine că te-am găsit. Unde te duci? 
Contesa se opri din fugă şi se uită buimăcită la bătrânul Jean, care 

apăruse pe neaşteptate în faţa ei. Îşi trecu mâna peste frunte, apoi 
răspunse cu un surâs dureros: 

— Unde mă duc?... Nici eu nu ştiu. 

Căutând un sprijin, luă braţul bătrânului care clătina capul, cuprins 
de milă. 

— Ai o înfăţişare ca şi când te-ai afla pe o corabie asupra căreia s-a 
năpustit uraganul. 

Dolores dădu din cap. 

— Aşa şi este, bunul meu Jean. Uraganul vuieşte în jurul meu şi 
ameninţă să mă nimicească. De ieri s-au abătut numai nenorociri 
asupra mea. Întâi întâlnirea cu bărbatul care mi-a nimicit viaţa, apoi 
revederea cu copila mea şi cele din urmă focul. Jean, nu mai ştiu ce să 
fac!... Şi despre Felicia, încă nicio ştire!... 

— Asta mi se pare a fi un semn bun. Dacă fi fost moartă, ar fi fost 
găsită până acum. 

Dolores îşi apăsă mâna pe piept şi spuse suspinând: 

— Dumnezeule Doamne, dacă ar fi aşa cum spui, Jean!... Aş îndura 
orice, numai Felicia să trăiască! 

— De unde vii acum? o întrebă Jean, trăgând-o într-o stradă mai 
dosnică. 

— Am fost la Wilkens, crezând că prin el voi afla ceva despre 
Felicia. 

— Sărmana de tine, câte mai trebuie să înduri şi tu! Betty mi-a 
povestit tot. Dar nu-ţi pierde curajul, poate se va îndura Cel de Sus. 
Deocamdată vino cu mine, căci am să-ţi spun lucruri de mare 
însemnătate. 

Dolores îl privi speriată. 

— Ce s-a întâmplat, Jean? Ai o înfăţişare atât de gravă, cum n-am 
văzut-o încă niciodată la tine. 

— Aş vrea să te cruţ, Dolores, căci ai destule norociri pe capul tău, 
dar nu se poate, trebuie să-ţi spun. 

— Ce? 

Jean se uită cu băgare de seamă în jurul lui pentru a se încredința 
că nu e nimeni prin apropiere care să-l audă. Dar tocmai prin această 
atitudine a lui, spaima contesei crescu şi mai mult. 

— Pentru Dumnezeu, vorbeşte, Jean! Ce este? 

Bătrânul îi puse mâna pe braţ, pentru a o linişti şi zise: 

— Nu te speria, Dolores. Nu uita că mă ai pe mine şi încă mulţi alţi 
prieteni, care sunt gata te ajute. 

— Vorbeşte mai lămurit, Jean. Nu vezi că în cuvintele tale mă 
înspăimânțţi şi mai mult? 

Bătrânul îi luă braţul pentru a o sprijini, apoi începu: 

— Ei bine, ascultă. Azi am fost chemat la poliţie şi am fost 
interogat în privinţa focului la bar. Ei presupun că focul a fost pus. 

— Dar bănuiala asta o avem şi noi, Jean! 

— Aşa este, însă noi credem că focul a fost pus din răzbunare, de 
vreunul din oamenii din serviciul barului. Poliţia e însă de altă părere. 
— ÎI bănuieşte cumva pe Cekov, întrebă Dolores cu glas înăbuşit. 

Jean o privi cu milă şi clătină capul, aşa că Dolores continuă: 

— Cine atunci, dacă nu Cekov? 

— Bănuiala cade asupra ta, răspunse Jean, după o scurtă şovăire. 

— Asupra mea? strigă Dolores, înspăimântată. 

Jean dădu iar din cap. 

— A fost o greşeală că ai fost singură când ai prelungit polita de 
asigurare... Ei bine, ca să nu mai lungesc vorba, am aflat de la 
comisar, care e un bun prieten al meu, că vor să te aresteze. 

Dolores se clătină, dar Jean o sprijini şi o îmbărbătă: 

— Nu trebuie să-ţi pierzi nădejdea, chiar dacă deocamdată lucrurile 
stau prost. În orice caz nu vor pune mâna pe tine. Ai avut noroc că ne- 
am întâlnit. Am să te scot şi din beleaua asta, întocmai cum te-am scos 
din apă la Londra. 

Câteva clipe Dolores nu fu în stare să scoată niciun cuvânt. Spaima 
îi îngheţase sângele în vine. Dumnezeule, chinurile nu vor mai lua 
oare niciodată sfârşit? 

Un gemăt dureros izbucni din pieptul ei. 

— Cum vrei să mă ajuţi?!... Poliţia nu cunoaşte îndurare! Îndată ce 
mă va prinde, mă va închide... voi fi aruncată în temniţă! 

— Tocmai asta e... nu trebuie să te prindă! 

— Dar unde să mă ascund? 

— Ştiu pe cineva care te va primi cu braţele deschise şi unde vei fi 
la adăpost, unde nu te va căuta nimeni. 

Dolores închise câteva clipe ochii şi rămase pe gânduri. 

— Barnabe!... zise ea încet. 

— Da, căpitanul Barnabe! Te iubeşte şi e gata să facă orice pentru 

tine. 

— Ştiu... Dar nu vreau să primesc nicio jertfă de la dânsul. E un om 
atât de bun — cel mai bun: din câţi am cunoscut. Tocmai din pricina 
asta merită o femeie mai bună, nu una care şi-a vândut iubirea, pe 
care a avut-o cine a vrut, pe care o cunoaşte tot oraşul! 

— Toate câte le spui, sunt fleacuri! Nu trebuie să te faci mai rea 
decât eşti. Barnabe nu întreabă de trecutul tău şi el ştie prea bine că 
nu cu voia ta ai dus viaţa pe care ai fost nevoită s-o duci. Te iubeşte 
fiindcă ştie, că sufletul tău e curat şi că va fi un noroc pentru dânsul, 
dacă vei voi să-i fii soţie. 

— Taci Jean, nu mai vorbi aşa. Nu-mi pot închipui că iubirea unui 
bărbat ar putea fi atât de mare, încât să fie în stare să uite un trecut ca 
acela pe care l-am avut eu. lar eu n-aş putea îndura mustrări din 
partea unui bărbat pentru trecutul meu... E adevărat, am căzut... mi- 
am vândut trupul... toată lumea mă ştie că sunt contesa blondă din 
Marsilia... că singurul meu scop a fost să câştig bani cât mai mulţi, 
dar numai tu şi Betty ştiţi pentru ce am dus viaţa asta!... Un bărbat nu 
va putea înţelege însă jertfa pe care am adus-o. 

— Barnabe o va înţelege şi nu te va mustra niciodată. 

— Nu pot crede. Am avut prea mari dezamăgiri în dragoste. Îndată 
ce trece prima beţie, bărbatul devine un tiran. E mai bine deci, să nu 
mai vorbim de toate aceste lucruri care nu se pot înfăptui niciodată. 

Bătrânul dădu din umeri. 

— Atunci nu mai ştiu ce sfat să-ţi dau. Toată nădejdea mea era la 
Barnabe. 

Dolores îşi duse mâinile la tâmple şi se tângui: 

— Doamne Dumnezeule! Totul se ridică împotriva mea! Ce am 
păcătuit, pentru a fi supusă la încercări atât de grele şi dureroase? 
Dacă n-ar fi grija de Felicia, prea puţin m-aş sinchisi dacă m-ar aresta. 
Dar pentru a o putea căuta pe fata mea, trebuie să fiu liberă. N-am 
pierdut încă nădejdea că Felicia mai trăieşte, şi că se va întoarce la 
mine; dar la o mamă care zace în închisoare sub învinuirea unei crime 
atât de grozave, nu se va întoarce niciodată!... Ah, Jean, dacă m-ai fi 
lăsat să mor odinioară, aş fi fost cruţată de toate aceste chinuri! 

Bătrânul fu adânc mişcat de durerea sfâşietoare a sărmanei contese 
şi îi cuprinse umerii cu braţul. 

— Hai să mergem deocamdată la „Felinarul Albastru”, unde vom 

putea vorbi în linişte. Pentru câteva ceasuri vei fi şi la adăpost de 
poliţie. Vei găsi acolo pe toţi clienţii noştri din localul marinarilor şi 
fiecare din ei e gata să se arunce în foc pentru tine. 

Sărmana Dolores era atât de istovită, încât nu se mai împotrivi şi-l 
urmă pe bătrân. 

Când intrară în cârciumă, fură primiţi cu bucurie de toţi cei care 
erau de faţa şi la vederea dragostei pe care o citi pe feţele tuturor, 
Dolores se mai învioră puţin. Totuşi nu putu să învingă cu desăvârşire 
întristarea de care era cuprinsă şi obosită se lăsă pe o bancă, 
sprijinindu-şi capul în mâini. Singurul ei gând era la Felicia. 

Jean făcu în ascuns semn unui marinar. Când acesta se apropie de 
el, îi spuse în şoaptă să alerge repede să-l caute pe căpitanul Barnabe 
şi să-l aducă neapărat la cârciuma unde o va găsi pe contesa blondă. 


32. Pană în noapte 


Repararea cauciucului plesnit dură mai mult decât se aşteptase 
Raul Bernard şi abia după vreme mai îndelungată putu să pună iar 
maşina în mişcare, pornind înapoi spre Marsilia. 

Felicia stătea tăcută lângă el şi toate încercările lui Raul de a-i 
alunga gândurile negre, rămaseră zadarnice 

La depărtare de vreo patru kilometri de satul Canet, Raul Bernard 
fu nevoit să oprească din nou maşina. 

— Iar stăm pe loc, zise el. 

Felicia ridică obosită capul şi îi aruncă o privire întrebătoare. 

— Ce s-a întâmplat? 

— Cârpeala pe care am făcut-o n-a folosit la nimic. lar s-a 
dezumflat camera. O nouă reparaţie n-ar mai avea rost şi trebuie să 
caut undeva un cauciuc nou. 

— Dar unde o să poţi găsi aici unul? 

— La Canet trebuie să fie vreun garaj. Mă voi duce pe jos până 
acolo. Nu-i departe. 

Felicia făcu un semn din cap şi Raul cobori din maşină, pornind cu 
paşi repezi pe şosea, spre satul apropiat. 

Văzându-se singură, în întuneric, pe şoseaua pustie, fata se înfioră 
şi se ghemui în colţul ei. 

Pretutindeni în juru-i domnea o tăcere adâncă şi chiar pomii de pe 

marginea şoselei păreau că dorm. 

Deodată, tresări speriată. 

Ce era asta? 

Zgomotul unui motor puternic de automobil se auzea în depărtare. 
Era acelaşi sunet ca al maşinii cu care fusese răpit Bob. Felicia se 
întoarse şi zări luminile farurilor, care acum se îndreptară asupra 
automobilului în care se afla ea. 

Zgomotul motorului încetă. Felicia fu cuprinsă de spaimă, dându-și 
seama că o primejdie o ameninţă. Trebuia să fugă, să se ascundă 
undeva. Dar abia coborâse din maşină şi făcuse câţiva paşi, când 
celălalt automobil se şi oprise lângă al ei şi auzi o voce răguşită: 

— Să mă ia dracw dacă nu-i asta hodoroaga care ne-a urmărit 
adineauri! 

Pentru Felicia nu mai exista acum nicio îndoială, că oamenii din 
automobilul străin erau aceeaşi a căror convorbire o auzise în hambar. 

O clipă rămase ca încremenită, apoi îşi adună toate puterile şi o luă 
la fugă spre o pădurice care nu era departe de şosea. 

George care avea privirea aţintită spre maşina lui Bernard, zări pe 
Felicia fugind şi îi atrase atenţia complicelui său. 

— Mac, ia uită-te colo! O femeie care fuge de noi, zise el, arătând 
cu mâna în direcţia în care Felicia fugea cât o ţineau picioarele. 

— Dacă fuge, înseamnă că nu are cugetul curat. 

— Trebuie să punem mâna pe ea şi s-o examinăm mai de aproape. 

— Mă iau după dânsa. 

George sări repede din maşină şi alergă după Felicia. 

— Fi, ia stai! strigă el în urma fetei. 

Aceasta îl auzi, dar spaima îi dădu puteri nemaipomenite şi fugi 
mai repede ca niciodată. 

Totuşi, cu toate sforțările ei, George se apropria tot mai mult şi, 
înainte ca Felicia să fi intrat în pădurice, urmăritorul ei o ajunse şi o 
apucă de braţ cu o mişcare brutală. Fata scoase un țipăt de groază. 

— Ţipă cât vrei, căci nu te aude nimeni, zise George cu un râs 
ironic. Deocamdată vino cu mine, să te văd la lumină. 

Felicia încercă în zadar să se desfacă din strânsoarea puternică a 
mâniei lui George. 

— Te rog dă-mi drumul!... Doar nu ţi-am făcut nimic, se rugă ea, 
plângând. 


— 135 — 


— Ţineţi gura şi hai cu mine. Până acum n-ai făcut nimic, dar mi se 
pare că ai de gând să faci ceva şi anume să ne denunţi. 

Sărmana fată nu se mai împotrivi şi cu puterea lui brutală banditul 
o târî după dânsul spre şosea. 

Când ajunseră aproape de maşină, Mac O'Kerem le ieşi înainte. 

— Ia să văd şi eu păsărică pe care ai prins-o. 

— Ai s-o vezi îndată. 

George o trase pe Felicia în faţa automobilului şi îndreptă lumina 
farului spre ea. 

— Ah, făcu irlandezul, uitându-se surprins la fata speriată. 
Frumuşică a naibii!... Ia spune, fetițo, de ce ai fugit de noi? 

Felicia nu fu în stare să răspundă, ci se uita la el cu o privire atât de 
îngrozită, încât ar fi mişcat pe oricare altul. 

— Ce facem cu ea, George? întrebă Mac O'Kerem pe tovarăşul său. 


— Trebuie să ne asiguram că nu se poate duce la poliţie să ne 
denunțe. 

— Atunci o luăm cu noi? 

— Negreşit. Grea nu e, răspunse George. 

Apoi se uită spre maşina lui Raul Bernard şi zise: 

—  Ăstuia i-a plesnit iar un cauciuc — şi adresându-se Feliciei, o 
întrebă: A cui e hodoroaga asta? 

Nici de astă dată Felicia nu fu în stare să scoată o vorbă, dar când 
George o întrebă mai departe: 

— S-a dus pesemne să aducă un cauciuc nou? atunci ea dădu din 
cap. 

— Dacă e aşa, s-o ştergem de aici, se amestecă Mac O'Kerem în 
vorbă. 

Când vru s-o urce pe Felicia în maşina lui, se auzi dinspre Canet 
zgomotul unui motor. 

E oare salvarea? se gândi fata, căpătând noi speranţe. 

Bandiţii rămaseră însă nemişcaţi şi Mac O'Kerem zise: 

— Asta trebuie să fio Vardan cu limuzina. 

— Dar dacă e altcineva? 

— Ţi-e teamă să nu facă fata vreun bucluc? Astupă-i gura să nu 
poată ţipa. 

Felicia se apără din răsputeri, dar George o înşfăcă cu braţul stâng 

iar mâna dreaptă i-o apăsă cu putere pe gură. 

Maşina care venea dinspre Canet se apropie repede şi se opri în 
dreptul lor. 

— Doamne, de-ar veni acum Raul Bernard cu vreun ajutor! gândi 
sărmana Felicia. 

Dar aşteptarea ei fu zadarnică. În schimb, din limuzina care sosise, 
cobori Vardan. Era individul care-l prevenise pe George în hambar şi 
care îl condusese pe Bob şi pe Mac O'Kerem la Canet. 

— Bine v-am găsit, zise el. Totul e în regulă? 

— Până acum da. 

Deodată o zări pe Felicia. 

— Dar asta cine mai e? întrebă el. 

— Vei afla mai târziu. Deocamdată trebuia s-o ştergem cât mai 
repede de aici. Şoseaua e liberă? 

— Da. N-aveţi nicio grijă. Voi pleca înainte şi dacă voi vedea ceva, 
claxonez şi voi o luaţi repede înapoi. 

— Pe fată trebuie s-o iei în limuzină. Merge şi George cu tine s-o 
păzească. 

— Fie şi aşa cum spui tu. 

Vardan întoarse limuzina, George o sili pe Felicia să se urce în ea, 
se aşeză lângă dânsa şi porniră: limuzina înainte şi la vreo sută de 
metri în urmă Lincolnul condus de Mac O'Kerem. 

Abia plecaseră de câteva minute şi se apropiau de satul Canet, când 
Felicia zări pe şosea chipul unui bărbat care venea cu paşi grăbiţi spre 
ei. 

Cu toată lumina nestatornică a reflectoarelor, îl recunoscu pe Raul 
Bernard. În nădejdea că poate va fi auzită, Felicia bătu în geamul de 
la luşa limuzinei şi strigă: 

— Ajutor!... Ajutor!... 

— Ai să taci!... şi urmă un cuvânt murdar de ocară şi în aceeaşi 
clipă Felicia se simţi smucită înapoi. 

Cu un geamăt se prăbuşi pe pernele automobilului. 

Ajungând la Canet, Raul Bernard trezise din somn pe proprietarul 
garajului, cumpărase de la dânsul o cameră nouă şi pornise fără 
întârziere înapoi. 

Zări de departe cele două maşini care veneau spre dânsul, şi când 
fură aproape auzi un strigăt nedesluşit, văzu pe cineva bătând în 

geam, apoi în clipa următoare totul dispăru ca o nălucă. Tot atât de 
repede zbură pe lângă el şi a doua maşină. Nu era aceasta aceea pe 
care o urmărise?!... Se uită în urma ei şi mai putu citi numărul: M- 
18379. 

Cuprins de teamă păşi mai repede spre a se întoarce la maşina lui şi 
la Felicia. În cele din urmă începu chiar să alerge, dar când se apropie 
de maşină, privi nedumerit în juru-i. Felicia nu era nicăieri. O strigă, 
dar nu primi niciun răspuns. 


33. În goană nebună 

Cele două automobile goneau cu iuţeală ameţitoare pe şosea. 
Încetul cu încetul teama din sufletul Feliciei, făcu loc îngrijorării care 
o chinuia, gândindu-se la Bob. Nu putea să-şi explice de ce bandiții se 
întorseseră singuri. Unde îl lăsaseră pe Bob şi ce aveau de gând cu el? 
Fără îndoială că-l duseseră într-un loc ascuns unde îl vor ţine până 
când Frank Wilkens va plăti preţul de răscumpărare. 

Ce soartă îl aştepta însă, dacă tatăl său nu va voi să plătească?! 

La gândul acesta ochii i se umplură de lacrimi şi neliniştea ei 
deveni atât de mare, încât nu se mai putu stăpâni şi sări în picioare. 

George o smuci înapoi. 

— Stai locului, sau de nu... mormăi el, arătându-i pumnul 
ameninţător. 

Se apropiară de Marsilia, intrară în oraş, însă trecură numai prin 
străzile cele mai întunecate şi pustii. 

Uitându-se afară, Feliciei i se păru că recunoaşte străzile prin care o 
dusese Coţofană. 

În sfârşit maşinile se opriră în faţa unei porţi mari de lemn. Uşa 
limuzinei fu deschisă şi Mac O'Kerem scoase capul afară. 

— Am ajuns, daţi-vă jos, zise el cu un glas poruncitor. 

— N-ar fi bine să-i legăm gura? îl întrebă George, scoțând din 
buzunar o batistă mare, roşie. 

Irlandezul clătină capul. 

— Nu e nevoie, dar ţine-o aşa, ca să-i poţi strânge beregata, dacă o 
încerca să ţipe. 

George o trase pe Felicia din maşină şi îi zise răstit: 

— N-ai auzit că am ajuns şi trebuie să ne dăm jos?! 

Pentru a nu se expune la alte brutalităţi, Felicia se supuse. După ce 
cobori, fu luată în primire de Mac O'Kerem, lângă care stătea Vardan. 

— Intraţi repede. Eu voi duce maşinile în curte, să nu le zărească 
vreun poliţist. 

Deschise poarta cea mare, apoi se sui la volanul limuzinei şi o 
îndreptă spre şopron. 

— Mac O'Kerem şi George intrară în curte, ţinând pe Felicia în 
mijlocul lor. Fără îndoială o duceau în ascunzătoarea de lângă 
adăpostul lui Coţofană. 

O rază de speranţă se ivi în sufletul fetei. Poate va reuşi să dea 
bătrânului un semn şi acesta va putea alerga la poliţie, care va veni s- 
o scape din ghearele bandiţilor. 

Cei doi ticăloşi o duseră printr-o trecere strâmtă până la o uşă mică, 
dar în partea opusă aceleia pe unde fusese cu Coţofană. 

Intrară şi Mac O'Kerem închise uşa în urma lui. Apoi aprinse o 
lumânare şi Felicia putu să vadă că se află într-o încăpere 
asemănătoare cu cea de alături. Şi aici se aflau într-un colţ câteva 
mobile vechi. 

George îi dădu drumul şi spuse: 

— Şezi colo pe scaunul ăla. 

Fata se supuse şi rămase în aşteptare. 

Ce vor face oare cu ea? 

Şi cei doi bandiți luară loc la masă, Mac O'Kerem îşi sprijini capul 
în mâini, se aplecă spre Felicia, îi aruncă o privire pătrunzătoare şi 
zise: 

— Aşa e că te aflai în maşina care ne-a urmărit? 

— Da, răspunse fata. 

— Cine o conducea? 

— Nu vreau să-ţi spun cine. 

— La urma urmei, asta nici n-are importanţă! Dar o să faci bine să- 
mi spui cum ai aflat că aveam de gând să-l răpim pe fiul lui Frank 
Wilkens? 

Felicia clătină cu putere din cap. 

— Nici asta n-am să spun. În zadar vă daţi osteneala să aflaţi ceva 
de la mine. 

Pe buzele lui Mac O'Kerem se ivi un surâs cinic. 

— Ia te uită, măi! Se pare că fata asta nici nu ştie ce e frica? 

Felicia îşi înălţă trupul şi o sclipire de mânie se ivi în ochii ei. 

— De voi nu mi-e frică, ticăloşilor, strigă ea înfuriată. 

Cei doi nemernici izbucniră în râs. 

— Ce naiba i-o fi dând atâta curaj? se miră irlandezul. De 
altminteri, frumuşică fată! 

— Sunteţi nişte tâlhari, ţipă Felicia nemaiputându-se stăpâni, nişte 
bandiți neruşinat care prindeţi oamenii pentru a-i stoarce apoi de bani 
şi în urmă, Dumnezeu ştie ce faceţi cu ei! Dar să ştiţi că planul vostru 
nu va reuşi. Am avut eu grijă să se ia măsurile trebuincioase pentru ca 
poliţia să pună mâna pe voi! 

Mac O'Kerem şi George, precum şi Vardan, care intrase între timp, 
ciuliră urechile. 

— Ce tot spui că ai luat măsuri ca planul nostru să nu reuşească? o 
întrebă Mac O'Kerem. 

Mânia Feliciei ajunsese la culme. 

— Da, strigă ea, mister Frank Wilkens a fost înştiinţat, Coţofană ştie 
de toată afacerea asta, de asemenea şi Raul Bernard, care v-a urmărit. 
Cu mine puteţi face ce vreţi, dar vă sfătuiesc să-i daţi drumul lui Bob 
Wilkens, căci nu vă veţi ajunge scopul. 

Cei trei oameni se uitară unul la altul cu ochii holbaţi. 

— Bătrânul Wilkens a fost înştiinţat. Coţofană ştie de toată 
afacerea... de asemenea şi Raul Bernard? repetă Mac O'Kerem. 

George îşi dădu şapca pe-o ureche şi se scărpină în cap. 

— Ei drăcia dracului! Proastă afacere! 

— Da, proastă afacere! întări şi Vardan. 

— Te pomeneşti că poliţia a şi pornit pe urmele noastre, ne caută şi 
va pune mâna pe noi, înainte de a putea încasa gologanii lui Wilkens? 

—  Negreşit că aşa se va întâmpla, zise Felicia triumfătoare, 
constatând cu mulţumire zăpăceala pe care o pricinuise cu vorbele ei. 

— Taci, se răsti Mac O'Kerem la dânsa, făcând un gest ameninţător. 

Dar Felicia nu se lăsă intimidată şi spuse încă o dată: 

— Daţi-i drumul lui Bob Wilkens. 

— Nici prin gând nu ne trece. Mai bine îl aruncăm de pe acum în 
mare, cu o piatră de gât: 

Felicia se înspăimântă. 

Făcuse oare o greşeală şi primejduise încă şi mai mult situaţia în 
care se afla Bob? Dacă într-adevăr nu vor mai crede în reuşita 

planului lor, erau în stare să se răzbune împotriva lui Bob. 

Mac O'Kerem îi aruncă o privire duşmănoasă. 

— Cum văd, ţie trebuie să-ţi mulţumim pentru toate astea?! 

Vardan îi curmă vorba: 

— Lasă acum. Deocamdată trebuie să ne gândim ce este de făcut. 

— Trebuie să isprăvim ce am început, hotărî George şi Mac 
O'Kerem fu de aceeaşi părere. 

— Şi trebuie să lucrăm repede, dar cu mare băgare de seamă, căci 
se prea poate ca poliţia să fie pe urmele noastre. 

— Ai dreptate. Dar ce facem cu fata? 

— O coborâm jos, zise George rânjind. Acolo o să înveţe ce 
înseamnă frica. 

— Bine ar fi dacă am putea să-i dăm şi pe Coţofană să-i ţină de 
urât. El ne poate deveni şi mai primejdios, căci cunoaşte locurile pe 
aici. 

Mac O'Kerem se întoarse spre Vardan: 

— Du-te până dincolo şi vezi dacă e acasă. Adu-l încoace dacă îl 
găseşti. 

Vardan plecă; după câteva clipe îl auziră strigându-l pe Coţofană, 
apoi scoțând o înjurătură. Când se întoarse, zise: 

— Bătrânul nu e acasă. Cine ştie pe unde rătăceşte în noaptea asta. 

— Poate nu îndrăzneşte să vină, simțindu-se cu musca pe căciulă şi 
îi e frică de noi. 

— Vom pune altă dată mâna pe el şi îi vom închide gura. 
Deocamdată să isprăvim cu fata. George, deschide chepengul. 

Felicia îl urmări cu privirea, îi văzu trăgând de un inel de fier şi 
ridicând un chepeng, sub care apăru o deschizătură întunecoasă, care, 
fără îndoială, dădea într-o pivniţă. 

Teama o cuprinse, căci era în mâna acestor ticăloşi şi situaţia ei era 
tot atât de primejdioasă ca şi aceea a lui Bob. 

Vardan se apropia de ea, o apucă de braţ şi o trase după el spre 
deschizătura întunecoasă. 

— Stai puţin, îi spuse irlandezul. Poate îi va trece prin gând să facă 
zgomot acolo jos, să tipe şi să asmută pe toţi vecinii. Mai bine s-o 
legăm. 

George scoase la iveală o frânghie şi-i legă mâinile Feliciei la spate. 

— Aşa, îngeraşule, aripile ţi le-am legat, acum să-ţi astup şi 

botişorul. 

Cu aceste cuvinte, scoase din buzunar batista lui roşie, pe care voia 
s-o vâre drept căluş în gura Feliciei. 

Nu apucă însă să-şi înfăptuiască gândul, căci deodată se auzi de 
afară zgomot de paşi... Câteva clipe mai târziu uşa fu izbită cu putere 
de perete. 


34. Iubirea învinge 

În prada celei mai grozava deznădejdi, contesa blondă şedea 
ghemuită pe o bancă din cârciuma marinarilor, unde o dusese 
bătrânul şi credinciosul ei Jean. 

Câte unul sau altul din cei de faţă, care o cunoşteau toţi pe Dolores, 
vru să se apropie de dânsa, să-i spună cuvinte de mângâiere. Dar Jean 
îi trăgea pe toţi la o parte, rugându-i s-o lase în pace. 

Aceşti oameni cu înfăţişarea aspră aveau inimă bună şi înţeleseră 
durerea sărmanei femei. 

Nimeni nu cunoştea adevărata pricină a disperării ei. Erau 
încredinţaţi că focul de la barul „Valencia” şi pierderile suferite prin 
acesta erau cauza întristării ei. 

Ici-colo, la câte o masă, mulţi dintre marinari începuseră să 
chibzuiască cum i s-ar putea veni în ajutor. 

Văzând însă că din clipă în clipa Dolores devenea tot mai palidă, 
Jean se apropie de tejghea şi spuse cârciumarului, un bun prieten al 
lui: 

— Dragă Fortier, n-ai vrea să fii atât de bun, să mă laşi s-o duc pe 
contesă în camera ta, să se odihnească puţin? 

— Negreşit, Jean, răspunse bătrânul. Dar de ce n-o duci mai bine 
acasă? 

— Nu pot să-ţi spun acum de ce. Mai târziu... 

— Bine, bine, Jean; lasă că nu sunt curios din fire. 

Se duse cu Jean spre Dolores, îi puse mâna pe umăr şi zise 
prietenos: 

— Vino, contesă, aici aerul e prea greu pentru dumneata. Să trecem 
mai bine în odaia mea, unde vei fi mai liniştită. Arăţi rău de tot. 

Contesa blondă avu un zâmbet dureros, se sculă cu mişcări obosite 
şi îi urmă în cameră unde se întinse pe o canapea. Dar liniştea ei nu tu 

de lungă durată, căci deodată tresări speriată şi apucându-l pe Jean de 
braţ, îl întrebă plină de îngrijorare: 

— Oare sunt în siguranţă aici, Jean? Nu mă va găsi poliţia? 

Bătrânul îi mângâie mâinile tremurânde şi răspunse: 

— Fii fără grijă. Deocamdată nu ştie nimeni ca eşti aici şi mai 
târziu va veni altcineva să te ia sub ocrotirea lui. 

Dolores se uită la dânsul. 

— Te gândeşti la Barnabe, Jean? 

Bătrânul dădu din cap şi răspunse: 

— E singurul care te poate ajuta şi în care te poţi încrede. 

— Nu cumva i-ai şi dat de veste? 

— Da, şi nădăjduiesc că va veni în curând. 

Un suspin dureros ieşi din pieptul contesei. 

— N-ar fi trebuit să faci asta, Jean. Nu vreau să trezesc din nou 
speranţe în sufletul lui şi eram mulţumită că renunţase la mine. Dacă 
voi primi acum ajutorul lui, îi voi redeştepta dragostea... 

— Pe care ar trebui s-o asculţi, Dolores, căci şi tu îl iubeşti, o 
întrerupse Jean. 

Dolores dădu din cap. 

— Nu, nu! Trebuie să fiu cuminte. 

O bătaie uşoară se auzi la uşă, contesa tresări şi se îngălbeni la faţă. 

— Poate a şi venit poliţia să mă ia, murmură ea cu glas stins. 

Când se deschise însă uşa, în pragul ei apăru căpitanul Barnabe, 
îmbrăcat în haine civile. 

Îndată ce o zări pe Dolores, păşi repede spre dânsa, îi luă mâinile şi 
i le sărută. 

— În sfârşit, te-am regăsit, zise el, respirând uşurat. 

— M-ai căutat, căpitane? 

— Ceasuri de-a rândul am cutreierat toate locurile unde 
nădăjduiam să te pot găsi. Eram foarte îngrijorat, după toate ce ai 
avut de îndurat. L-am întâlnit pe mister Wilkens... 

Dolores tresări, agitată. 

— Ai vorbit cu el? 

— Nu mult, dar din puţinul pe care mi l-a spus şi din ceea ce am 
aflat de la Betty, am înţeles tot şi ştiu în ce situaţie grozavă te afli, 
sărmana mea prietenă. Toate astea nu s-ar fi întâmplat, dacă mi-ai fi 
încredinţat viaţa dumitale. 


TAS 


Cu o expresie chinuită pe faţă, Dolores închise ochii. 

— Să nu mai vorbim de asta, dragul meu Barnabe. Ştii doar de ce 
ţi-am respins dragostea... Meriţi o femeie mai bună decât mine! 

— Care femeie poate fi mai bună decât dumneata, care te-ai jertfit 
pentru copila dumitale?!... De ce te-ai învăluit în taină?... Cu câtă 
dragoste te-aş fi ocrotit, cu câtă bucurie aş fi devenit tatăl copilei 
dumitale! 

— Ştiu, dragă căpitane, dar înainte de a te respinge, am chibzuit 
bine lucrurile, m-am gândit la viitor. N-am vrut ca, dacă am fi avut 
copii, să se uite pieziş la Felicia mea, pe care ar fi socotit-o străină. 
Felicia e toată fericirea, toată viaţa mea; e singura bucurie pe care o 
am! Pentru ea am făcut totul... 

Cu un plâns dureros, Dolores îşi ascunse faţa în mâini. 

— Dar totul a fost zadarnic, continuă ea după câteva clipe. Într-o 
singură noapte totul s-a prăbuşit, toată viaţa mi-a fost nimicită. Copila 
mea a aflat cine sunt... 

— Şi ţi-a lăsat o scrisoare prin care te înştiinţează că nu mai poate 
suporta viaţa, îi curmă căpitanul Barnabe vorba. Am aflat asta de la 
bătrâna dumitale Betty, care şi-a pierdut capul de îngrijorare. 

— Betty şi Jean sunt singurii care ştiu că viaţa pe care am dus-o, a 
fost numai pentru a feri pe Felicia de lipsuri şi nevoi şi că odată cu 
moartea ei se sfârşeşte şi viaţa mea. 

— Nu pierde nădejdea, scumpa mea Dolores, totul se va îndrepta 
spre bine, căci copila dumitale trăieşte. 

Contesa sări în picioare şi se uită cu ochi mari la Barnabe. 

— Ai aflat ceva!... Ai vreo ştire?... 

— Nişte marinari de pe „Maritana” s-au întâlnit cu ai mei şi le-au 
povestit că ieri noapte au dat peste o fată blondă şi nespus de 
frumoasă, care semăna cu dumneata şi ei erau încredinţaţi că e fiica 
dumitale, căci te-au văzut pe dumneata şi pe Jean speriaţi şi căutând- 
0. 

— Da, era într-adevăr, Felicia aceea care fusese cu marinarii la bar. 
O şi regăsisem, am vorbit cu dânsa, dar din pricina focului am fost 
nevoită să plec de acasă şi când m-am întors, n-am mai găsit-o. 

— Cu toate acestea nu trebuie să pierzi nădejdea, Dolores, căci 
Felicia trăieşte. Pierre Chenal a zărit-o acum un ceas într-un 
automobil cu un tânăr. A vrut să-i vorbească, dar maşina a plecat 

repede mai departe. 

O rază de speranţă lumină faţa contesei. Îşi împreună mâinile şi 
murmură: 

— Doamne Dumnezeule, ia-o sub ocrotirea Ta, fereşte-o de moarte. 

Agitată, strânse mâinile lui Barnabe într-ale ei şi continuă: 

— Nu ştiu cum să-ţi mulţumesc, pentru ştirea asta! 

— Aş vrea să te pot ajuta şi mai mult, Dolores, răspunse Barnabe cu 
căldură. 

O umbră întunecă faţa contesei. 

— Poliţia e pe urmele mele, mă caută. 

— Ştiu; chiar şi în ziare am citit că asupra dumitale cade bănuiala 
de a fi pus focul. E o nebunie! Cine te cunoaşte, ştie prea bine că nu 
eşti în stare să faci aşa ceva. 

— Atunci dumneata nu mă crezi vinovata, căpitane? 

— Eu?... Cum îţi poate trece prin gând ca aş putea crede aşa ceva? 
Cu viaţa mea răspund pentru nevinovăția dumitale! 

Dolores fu adânc mişcată de această mărturisire. Dar teama o 
cuprinse din nou. 

— Nu vreau să cad în mâna poliţiei; mai mult ca oricând trebuie să 
fiu liberă. 

— De aceeaşi părere sunt şi eu, căci şederea la închisoare şi 
nesfârşitele interogatorii te-ar dobori cu desăvârşire. Trebuie să te 
ascunzi şi peste câteva zile se va găsi adevăratul vinovat. Vezi, dar, că 
cel mai bun lucru ce ai de făcut, este să vii cu mine, Dolores. 

— Unde? 

— Acasă la mine. 

— Dar, pentru Dumnezeu, căpitane! Te expui să fii bănuit de 
complicitate! 

Barnabe o învălui cu o privire plină de dragoste şi răspunse: 

— Mai bine aşa, decât să te văd chinuindu-te. Voi îngriji îndată de 
o trăsură şi vom pleca de aici. Nimeni nu te va căuta în casa mea şi 
acolo vei fi la adăpost de orice urmăriri. 

Dolores îi aruncă o privire, în care se citea oarecare teamă. Văzând- 
o, Barnabe continuă: 

— Nu-ţi fie teamă, Dolores! Nu voi cere nimic de la tine. Vreau 
numai să te apăr de primejdii, să te ocrotesc. Dacă crezi în prietenia 
mea, vino cu mine. Nu-mi lua această bucurie, lasă-mă să-ţi vin în 

ajutor. 

Dolores nu mai avu puterea să-l respingă pe acest bărbat bun şi 
credincios, ştiind bine că se poate bizui pe cuvântul lui. Îi luă mâna, o 
mângâie şi spuse încet: 

— Voi merge cu dumneata, căci aşa vrea soarta. 

În ochii căpitanului se ivi o lucire de bucurie, de fericire. Ar fi vrut 
s-o cuprindă pe Dolores în braţe, s-o sărute, dar se stăpâni şi zise 
liniştit: 

— Voi telefona chiar acum surorii mele, spre a o înştiința de 
venirea noastră. 

leşi repede în local unde se afla o cabină telefonică şi ceru legătura 
cu casa. După ce vorbi câteva clipe, se putea citi pe faţa lui o expresie 
de mânie. La înştiinţarea că va veni cu contesa de Martigny, sora lui îi 
răspunsese: 

— Să nu îndrăceşti să-mi aduci în casă pe prostituata aceea, care ti- 
a sucit capul. Crezi că nu ştiam unde îţi petreceai timpul şi îţi 
cheltuiai banii, de câte ori te aflai în Marsilia? Acasă însă am aceleaşi 
drepturi de stăpână ca şi tine şi îţi interzic să-mi aduci pe femeia 
aceea. 

Barnabe răspunse plin de mânie: 

— Dacă nu vrei să rupi orice legătură între noi, te rog s-o primeşti 
cum se cuvine pe contesa de Martigny. Dacă eu o socotesc demnă s-o 
primesc în casa mea, n-ai dreptul să te împotriveşti. Peste o oră vom fi 
acasă, aşa că ai timp să te gândeşti ce ai de făcut. 

Fără să mai aştepte un răspuns, Barnabe închise aparatul. Totuşi se 
întoarse plin de îngrijorare în odaia unde se afla Dolores, ştiind că ura 
surorii sale ar putea primejdui situaţia contesei. 


35. La atac 


Raul Bernard se opri buimăcit în faţa automobilului său. 
Însoţitoarea lui dispăruse şi nu încăpea nicio îndoială că fusese răpită 
de bandiți, de aceiaşi bandiți care-l răpiseră şi pe Bob Wilkens! Toată 
vina era numai a lui şi îşi făcea cele mai amare mustrări că o lăsase pe 
Felicia singură. Dacă ar fi fost mai prevăzător, nenorocirea nu s-ar fi 
întâmplat! 

Dar acum toate aceste mustrări nu mai foloseau la nimic! Trebuia 

să alerge în ajutorul ei, s-o caute, s-o salveze din mâna răpitorilor! 

Cu o grabă înfrigurată, schimbă cauciucul defect şi în goană 
nebună porni înapoi spre Marsilia. 

Pe drum se gândi ce măsuri să ia mai întâi, când va ajunge în oraş. 

Să anunţe poliţia? N-avea niciun rost. Se va pierde timp cu 
formalităţi şi interogatorii şi în vremea asta bandiții puteau ajunge 
departe. Trebuia deci să lucreze singur, să îndrepte greşeala pe care o 
făcuse, lăsând pe Felicia în mijlocul şoselei, noaptea, fără nicio 
apărare. 

Îşi aduse aminte că Felicia venise la dânsul însoţită de Coţofană. 
Acesta îi va putea fi de folos. 

Maşina mergea cu iuţeală ameţitoare şi după scurt timp ajunse în 
oraş, trecu ca o vijelie pe străzi şi în sfârşit se opri în faţa clubului de 
unde plecase. 

Raul intră în sada cea mare, dar rămase foarte mirat în pragul uşii. 
Îşi găsi prietenii ameţiţi de băutura, în toiul unui chef mare. Oare şi 
Coţofană mai era pe aici? Îl căută cu privirea şi-l zări la o masă. 
Bătrânul părea şi el ameţit şi cânta cu glas răguşit un cântec vesel. 

Raul alergă repede spre dânsul, îl apucă de umăr şi îl scutură cu 
putere. 

— Coţofană!... Vino-ţi în fire!... 

Bătrânul ridică privirea spre el şi răspunse cu un zâmbet prostesc: 

— Da, da, scumpul, admirabilul meu prieten Raul... eşti... eşti un 
băiat... de zahăr! 

— Lasă prostiile, trezeşte-te... S-a întâmplat o nenorocire grozavă! 

— Doamne Dumnezeule, iar o nenorocire... Ooof, urâtă mai e şi 
viața asta! răspunse Coţofană. 

— Dar pentru Dumnezeu, Coţofană, nu mă înţelegi? Adună-ţi 
minţile... N-auzi, o nenorocire mare! 

Coţofană făcu un semn obosit cu mâna. 

— Viaţa nu... mai are... nici... niciun rost!... Mai bine s-o dăm 
dracului. 

Raul Bernard făcu o mişcare deznădăjduită cu mâna şi se uită 
supărat spre prietenii lui, care făcuseră gluma de a da bătrânului atâta 
de băut, până când acesta îşi pierduse firea. 

Prietenii îl zăriră, se adunară în jurul lui şi începură să râdă. 

— Unde ai fost, haimana ce eşti?... Ai uitat că avem de sărbătorit 


LATA 


ziua de azi? strigă unul din ei. 

— Acum trebuie să bei cu cât ai rămas în, urmă, ca să fii la fel cu 
noi, zise un altul, întinzându-i un pahar plin. 

Supărat, Raul îi dădu mâna la o parte. 

— De ce n-ai adus pe fetişcana cea frumoasă cu care ai plecat? Am 
fi putut dansa, zisa un al treilea, arătând spre gramofonul care se 
învârtea neîncetat, cântând un tango îndrăcit. 

Raul Bernard nu-i răspunse nimic, se îndreptă iar spre Coţofană, şi-i 
zise zgâlţâindu-l de umăr. 

— Ei, încă nu te ai trezit?! 

Bătrânul începu să scâncească ca un copil şi răspunse: 

— Ce tot ai cu mine?... Nu vezi că sunt treaz? 

— Atunci ascultă la ce-ţi spun: fata a fost răpită de bandiți. 

Coţofană căscă ochii mari ca şi când abia acum şi-ar veni în fire. 

— Ceee... spuiii? făcu el. 

Apoi începu să dea din cap şi continuă: 

— Mare şmecher mai eşti! Vrei să mă sperii pe mine, om bătrân! 

Henry Havard, unul din cei mai buni prieteni ai lui Raul, îl luă pe 
acesta de braţ, îl trase deoparte şi îi spuse: 

— Lasă-l în pace, Raul, nu vezi că e beat turtă? Aşteaptă până 
mâine dimineaţă şi atunci o să poţi vorbi cu el. 

— Nu se poate, răspunse Raul agitat. Ar fi prea târziu. N-aţi avut 
ceva mai bun de făcut, decât să vă bateţi joc de sărmanul bătrân. 

— Dar de ce vorbeşti, că ar fi prea târziu? 

— Afacerea cu fata. 

— Ce-i cu ea? 

— Mi se pare că eşti mai treaz decât toţi ceilalţi, Henry. Hai cu 
mine afară şi îţi voi povesti tot. Trebuie să mă ajuţi s-o caut pe fată şi 
s-o eliberez din mâinile bandiţilor. 

Henry Havard, care nici el nu se mai ţinea tocmai bine pe picioare, 
făcu un gest de împotrivire. 

— Nu se poate, dragă prietene. Las-o pe altă dată; azi nu mă mişc 
de aici cât timp mai este ceva de băut. Rămâi şi tu cu noi. 

Raul Bernard se smuci de lângă dânsul şi se răsti supărat: 

— Să vă fie ruşine la toţi! Îmi sunteţi prieteni şi niciunul din voi nu 
vrea să-mi dea o mână de ajutor. Ei bine, mă voi duce singur. 

— Raul, stai... aşteaptă... nu fi aşa de îndârjit!! 

Bernard nu mai auzi răspunsul, căci se repezise spre uşă, ieşi în 
curte şi se urcă în maşină, cu care porni îndată. 

Făcuse drumul până la club în zadar şi pierduse vremea. 

Oare unde o duseseră bandiții pe Felicia? Îşi aduse aminte de cele 
povestite de fată, când surprinsese convorbirea tâlharilor în hambar. 
Fără îndoială că acolo îşi aveau ascunzătoarea şi tot acolo o târâseră şi 
pe Felicia. De la Coţofană ştia unde este situat hambarul şi plecă într- 
acolo. 

Oricare altul ar fi stat pe gânduri, înainte de a se aventura singur 
într-o afacere atât de primejdioasă. Raul nu şovăi însă nicio clipă. Cel 
puţin să se convingă, dacă fata era într-adevăr acolo şi apoi va vedea 
ce este de făcut 

Să se ducă cu maşina până acolo? 

Nu. 

Ar fi fost prea bătător la ochi şi ar fi atras prea devreme atenţia 
bandiţilor. Întoarse maşina, o lăsă în curtea clubului şi porni pe jos în 
direcţia în care ştia că se află hambarul cu pricina. 

Când ajunse în străzile înguste şi întortocheate din vecinătatea 
acestuia, zări un sergent de stradă, care mergea agale, fumând o 
țigară. 

— Ăsta ar fi un ajutor bun, se gândi Raul şi îndreptându-se spre 
sergent îi spuse: 

— Domnule sergent, te rog să vii cu mine până aici în apropiere. O 
fată a fost răpită... 

Şi în câteva cuvinte îi povesti poliţistului cele întâmplate. 

— Eu am serviciu de stradă, răspunse acesta şi nu mă pot îndepărta 
de aici. Dacă ai nevoie de ajutor, trebuie să te adresezi poliţiei 
detective. 

— Dar sunt numai vreo câţiva paşi până la hambar, stărui Raul. 
Însoţeşte-mă cel puţin până acolo şi dacă vrei, poţi aştepta afară. Aş 
vrea numai să fie cineva în apropiere care să audă strigătul meu, dacă 
voi fi în primejdie. 

Polițistul se gândi câteva clipe apoi răspunse: 

— Te-aş sfătui să nu te duci singur E un cartier primejdios şi se 
prea poate să nu mai ieşi viu de acolo. Doar ştii cât de uşor dispar pe 
aici oameni care sunt găsiţi apoi morţi în apă. 

— Am să mă feresc, dar de dus trebuie să mă duc. Ei, ce spui, vii cu 

mine? 

— Drumul meu duce pe aici mai departe. Pe la hambarul ăla am 
trecut şi nu mă mai întorc înapoi. 

Raul vru să-i spună o vorbă urâtă, dar se răzgândi şi fără să mai 
adauge nimic, se îndreptă spre hambare. 

Ajunse la acela unde ştia că se află locuinţa lui Coţofană şi căută 
intrarea. Nu văzu nicio zare de lumină şi bâjbâi prin întuneric. În 
apropiere trebuia să fie vreun canal, căci se simţea miros de apă 
stătută. 

Raul Bernard se opri în loc şi se uită în jurul lui. Ochii începură să i 
se deprindă cu întunericul şi în sfârşit zări o uşă. Stătu câteva clipe pe 
gânduri. Ce să facă? Să intre singur?... 

Felicia era în primejdie; trebuia s-o scape! Nu era timp de pierdut! 

Cu o mişcare bruscă deschise uşa, o izbi de perete şi intră în 
hambar, tocmai în clipa când George se pregătea să lege gura Feliciei 
cu batista lui cea roşie. 

Toţi ridicară capetele şi priviră speriaţi spre uşă. 

Mac O'Kerem, care se reculese cel dintâi, ridică lumânarea şi o tinu 
în aşa fel, încât lumina ei căzu asupra lui Raul. 

— Raul Bernard! strigă Felicia bucuroasă, când îl zări. 

O'Kerem puse repede lumânarea la locul ei şi se repezi la Raul, 
strigând: 

— Ai venit la ţanc, băiete! 

Înainte ca acesta să-şi poată da seama de ce se întâmplă, irlandezul 
îl şi apucă de gât. Se apără din răsputeri, îl lovi pe Mac O'Kerem cu 
pumnii, dar Vardan şi George săriră în ajutor şi în câteva clipe reuşiră 
să-l doboare pe Raul la pământ. 

Gâfâind, irlandezul se opri lângă el, şi zise triumfător: 

— Am mai pus mâna pe unul care şi-a vârât nasul în afacerile 
noastre. O să-l prindem şi pe Coţofană şi atunci nu mai rămâne decât 
bătrânul Wilkens. 

ÎI legară şi pe Raul apoi O'Kerem spuse: 

— Acum jos cu amândoi. 

— Am uitat căluşul, zise Vardan. 

— Lasă-i, dacă nu se astâmpără, cobor la ei şi le închid eu gura, 
făcu George, împingând-o pe Felicia pe scara care ducea în pivniţă. 

În urma lui venea Vardan cu Raul Bernard. 

George apucă chepengul, se mai aplecă o dată deasupra 
deschizăturii şi strigă celor doi prizonieri: 
— Petrecere bună. Vedeţi să nu vă plictisiţi! Apoi îl trânti la loc. 


36. Ura nu cunoaşte îndurare 

Pentru a nu o nelinişti pe Dolores, căpitanul Barnabe îi spuse că 
sora lui o aşteaptă cu plăcere. 

Când ajunseră însă acasă la Barnabe, acesta văzu că nicăieri nu era 
lumini. 

După convorbirea pe care o avusese la telefon cu sora lui — cu care 
nu trăise niciodată în bună înţelegere, aceasta fiind cu optsprezece ani 
mai mare ca dânsul — se așteptase la o astfel de primire. 

Sub un pretext oarecare se scuză faţă de Dolores şi o duse el singur 
în camera pentru oaspeţi. 

Contesa era atât de istovită, încât aproape nu-şi dădu seama că sora 
lui Barnabe nu-i ieşise întru întâmpinare. Era mulţumită să rămână cât 
mai repede singură, să se poată odihni, şi cu toată încordarea nervilor, 
după scurt timp, căzu într-un somn adânc şi binefăcător. 

Cu atât mai agitat era însă căpitanul Barnabe. Se duse îndată la 
camera surorii sale şi bătu în uşă, dar nu primi niciun răspuns. Abia 
când spuse că va sparge uşa, sora lui se hotărî să deschidă. 

Intră plin de mânie şi se răsti la ea: 

— Cum îndrăzneşti să mă faci de râs în felul acesta? Ai uitat poate 
ce-mi datorezi? Chiar dacă am moştenit împreună casa asta, eu sunt 
însă acela care îngrijesc să poţi duce o viaţă îndestulată şi am tot 
dreptul să-ţi cer să primeşti bine pe oaspeţii mei! 

Ecaterina Barnabe îşi puse mâinile în şolduri şi izbucnind într-un 
râs batjocoritor, răspunse: 

— Nu sunt servitoarea ta, ca să-ţi servesc oaspeţii. Te înşeli dacă 
crezi că ai dreptul să-mi porunceşti. În tot cazul să ştii că nu rămân 
sub acelaşi acoperământ cu o femeie cum e contesa blondă din 
Marsilia şi dacă mâine mai este aici, atunci plec eu şi n-ai decât să faci 
din casa asta o sucursală a barului „Valencia”. Tot ai avut demult de 
gând să te laşi de meseria de marinar. Ai cel mai bun prilej acum să-ţi 
faci o viaţă frumoasă şi fără griji, întovărăşindu-te cu prostituata asta. 

— Taci, zbieră Barnabe, dacă nu vrei să uit că eşti sora mea!... 

— Loveşte! răspunse Ecaterina rânjind. Poate se vor aduna vecinii, 
auzind scandalul şi atunci le voi povesti pricina certei noastre. Ptiu!... 
Ar trebui să-ţi fie ruşine că din pricina unei astfel de femei... 

— Contesa de Martigny nu-i „o astfel de femeie”, cum crezi tu. E de 
o mie de ori mai bună decât tine şi are mai mult suflet decât toate 
care se cred mai presus de ea. În tine e numai venin şi îmi pare bine 
că lucrurile au ajuns în sfârşit aşa de departe, încât să-ţi pot spune tot 
adevărul. Din partea mea poţi pleca chiar mâine; du-te la neamurile 
tale, care nu sunt mai bune decât tine. Îţi voi plăti cât mai repede 
partea de moştenire ce ţi se cuvine, numai să nu te mai văd în ochi. 

Cu ochii sclipind de ură, Ecaterina se uita la fratele ei. 

— Vasăzică vrei s-o ţii pe femeia asta în casă? 

— Da, da, ţi-am spus doar o dată că va rămâne aici! Şi dacă nu vrei 
să stai sub acelaşi acoperiş cu ea, îţi repet că n-ai decât să pleci. Dacă 
e vorba să aleg între tine şi dânsa, nu voi sta mult pe gânduri, căci o 
iubesc demult şi singura mea dorinţă e să fie soţia mea. Aşa, acum ştii 
ce ai de făcut. 

Fără a mai aştepta un răspuns, ieşi din odaie, trântind uşa în urma 
lui. Trecu însă multă vreme până când putu să se liniştească şi abia 
spre ziuă căzu într-un somn adânc. 

Pe la opt fu trezit de sunetul telefonului şi când ridică receptorul, 
un funcţionar al societăţii de navigaţie în al cărei serviciu se afla 
Barnabe, îl rugă să vină cât mai repede la birou, fiind vorba de o 
afacere urgentă. 

Vestea asta îl stingheri foarte mult, căci ar fi vrut să vorbească cu 
Dolores, dar în odaia acesteia era încă linişte desăvârşită. Nici pe sora 
lui n-o zări. 

Nu avu însă încotro şi trebui să plece, nădăjduind însă să se poată 
întoarce cel mult peste un ceas. Spre marea lui nemulţumire, la birou i 
se spuse că trebuie să înlocuiască pe un camarad de-al lui, care fusese 
operat în ajun, şi să ia comanda vasului „Neptun” ce urma să plece 
peste două ore spre Australia. 

Nu-i era cu putinţă să refuze şi trebui să se supună ordinului primit. 
Deznădăjduit se întoarse acasă, chinuit de grijă. Ce se va face Dolores, 
care acum va rămâne fără niciun sprijin?! 

Când intră în vestibulul locuinţei sale, rămase încremenit, căci din 
odaia vecină se auzea glasul mânios al surorii sale, care spunea: 

— Da, domnule comisar, o veţi găsi aici pe aceea pe care o căutați. 
De ieri noapte se află în casa căpitanului Barnabe. 

Doamne sfinte, totul era pierdut! În ura ei neîmpăcată, sora lui 
trădase poliţiei pe contesa de Martigny. 

În primul moment căpitanul vru să deschidă uşa, să se năpustească 
asupra surorii lui şi să-i ceară socoteală pentru mârşăvia pe care o 
săvârşise. Se stăpâni însă şi judecata rece luă locul nechibzuinţei. 

O ceartă cu sora lui n-ar mai avea niciun rost. Trebuia să se 
folosească de fiece clipă, să lucreze repede, dacă voia s-o mai salveze 
pe femeia pe care o iubea din toată inima. 

Se repezi pe scara care ducea la etajul întâi şi fără să mai bată, 
deschise uşa de la odaia în care se afla Dolores. Din fericire, contesa 
era sculată şi gata îmbrăcată. 

Se înspăimântă, când văzu faţa tulburată a lui Barnabe şi-l întrebă 
cu vocea sugrumată: 

— Ce ai, dragă căpitane?... Ce s-a întâmplatul 

— Nu mă întreba nimic acum, Dolores. Vino repede, trebuie să 
fugim. 

Ea îşi dădu seama de primejdia care o ameninţa şi îşi duse mâinile 
la piept, pentru a potoli bătăile inimii, care îi zvâcnea cu putere. 

— Poliţia... Nu e aşa? 

— Da. 

— Dumnezeule, atunci sunt pierdută. 

— Încă nu, Dolores. Ai şi mai departe încredere în mine. Vino 
repede; în stradă aşteaptă o maşină. Pe drum îţi voi spune ce avem de 
făcut. Deocamdată însă, trebuie să plecăm cât mai repede din casa 
asta. 

Dolores vru să-şi ia haina, dar Barnabe o opri şi intră într-o 
încăpere alăturată de unde se întoarse cu o haină mai veche şi o 
pălărie de catifea. 

— Îmbracă haina asta a surorii mele. Îţi va fi cam largă, dar nu face 
nimic. Pălăria pune-o în aşa fel, încât să-ţi ascundă părul. Trage-o cât 
mai mult peste faţă. 

Barnabe o ajută, căci mâinile ei tremurau aşa tare, încât abia era în 
stare să se îmbrace. 

— Dacă ne va vedea vreun vecin, va crede că sunt cu sora mea. 
Aşa, acum să mergem în vârful picioarelor, ca sora-mea să nu audă 

când vom ieşi din casă. 

Auzind aceste vorbe, Dolores înţelese ce se întâmplase. 

— Aşadar. Fa este aceea care a anunţat poliţia? 

Barnabe făcu un gest de părere de rău. 

— Deocamdată să nu mai vorbim de asta. Mai târziu îţi voi povesti 
tot. Hai acum repede, căci fiece clipă e prețioasă. 

leşiră încet în gang şi coborâră scara. În toată casa era tăcere 
adâncă. Norocul părea să le vină în ajutor, căci reuşiră să iasă din casă 
fără să fie văzuţi de nimeni. Se urcară repede în maşină, care porni cu 
o viteză ameţitoare. 

După câteva clipe Dolores îl întrebă pe căpitan: 

— Şi acum ce facem? Unde mergem? 

— Nu ştiu altă scăpare, decât să vii cu mine. 

— Unde? 

— Pe vapor. Acum o oră am primit ordinul să iau comanda vasului 
„Neptun”. 

— Atunci pleci, căpitane? îl întrebă ea înspăimântată. 

— Da. Peste o oră vaporul „Neptun” va ridica ancora. 

— Şi unde merge? 

— În Australia. 

Dolores avu un zâmbet deznădăjduit. 

— Şi vrei să mă iei cu dumneata? 

— Din toată inima, Dolores. 

— Ce să fac în Australia? 

— Vei fi în siguranţă. 

— Dar n-aş avea nicio clipă de linişte, căci aş muri de dorul copilei 
mele. Până când nu ştiu ce soartă va avea Felicia, nu mă pot gândi la 
mine. Trebuie să rămân în Franţa, s-o caut, să mai vorbesc măcar o 
singură dată cu dânsa. 

— Te înţeleg foarte bine, Dolores, dar înainte de toate trebuie să 
scapi de primejdia de a fi arestată. Aici la Marsilia nu ştiu unde te-aş 
putea ascunde. Mai bine ar fi să vii cu mine până la Neapole sau la 
Atena şi să aştepţi acolo până când se va fi lămurit situaţia aici. Doar 
trebuie să se stabilească odată nevinovăția dumitale şi atunci te vei 
putea întoarce la Marsilia. 

Dolores era într-o stare sufletească de nedescris şi gândurile i se 
învălmăşeau în minte. Îi era groază de poliţie şi îşi dădea seama că nu 

va scăpa, dacă nu-l va mai avea pe Barnabe ca ocrotitor. 

Căpitanul continuă: 

— Nu mai şovăi, scumpa mea Dolores. Ascultă-mi sfatul şi vino cu 
mine. Deocamdată nu există altă scăpare. 

— Dar n-am nici acte, nici bani la mine şi au mi-am luat nici 
bagaje. Nu pot să umblu ca o cerşetoare într-un oraş străin. 

— De toate astea voi îngriji eu. 

Deodată se auzi în urma lor sunetul sirenei unui automobil de-al 
poliţiei şi Dolores tresări înspăimântată. Înainte de a putea spune un 
singur cuvânt, o maşină verde trecu în goană pe lângă ei. Barnabe se 
uită îngrijorat la contesă. 

— Dacă am fi întârziat numai un minut acasă, n-aş mai fi putut să 
te salvez. Dar acum dacă mă vei asculta, cred că te voi putea scăpa. 

Dolores îl privi cu ochii plini de lacrimi şi murmură: 

— Îţi mulţumesc, căpitane. Îmi pun toată viaţa în mâinile dumitale. 
Mă duc cu dumneata unde vrei. 

Barnabe îi luă mâinile şi le acoperi cu sărutări fierbinţi. În sfârşit 
visul lui de fericire era pe cale să se înfăptuiască, dacă soarta îi va 
ajuta. 


37. În primejdie 

Totul se petrecuse atât de repede, încât Raul Bernard îşi veni în fire 
abia când se văzu înconjurat de întunericul pivniţei în care fusese 
aruncat. 

Auzi lângă dânsul o respiraţie gâfâitoare. 

— Domnişoară Felicia...?! 

— Da, domnule Bernard!... veni răspunsul slab. 

— În frumoasă situaţie ne aflăm. 

— Dar unde suntem? 

— Pe cât pot să-mi dau seama, trebuie să fie o pivniţă care a servit 
la depozitarea vinului. 

— Eu sunt în apă până la glezne. 

— Nici eu nu stau pe uscat şi la fiecare mişcare alunec. 

— Cât au oare de gând să ne ţină în beciul ăsta grozav? 

— Dracul ştie. Poate pentru vecie. 

— Ar fi îngrozitor. Dar nu e cu putinţă aşa ceva! 

— De ce nu? Suntem în mâna lor şi pot să facă ce vor. De-aş putea 
cel puţin să-mi dezleg mâinile, să mă mişc, dar ticăloşii m-au strâns 
atât de tare, încât nu mi-e cu putinţă să desfac legătura. 

— Şi mâinile mele sunt atât de strâns legate, încât au amorţit şi nici 
nu le mai simt. 

— Sărmană fată! zise Raul cu milă. 

Apoi furia îl cuprinse, încercă încă o dată să rupă legătura de la 
mâini şi mormăi: 

— Ticăloşii ăştia ar merita să fie spânzuraţi!... Bandă de nemernici 
şi tâlhari! 

După câteva clipe se mai linişti şi începu să pipăie pământul cu 
picioarele, până când dădu peste treapta de jos a scării. 

— Vino încoace, domnişoară Felicia. Am găsit scara. Să urcăm 
câteva trepte şi aşa vom fi cel puţin pe uscat. 

Fata se apropie de el şi amândoi se aşezară unul lângă altul pe o 
treaptă. 

Câtva timp tăcură, apoi Raul Bernard spuse: 

— Nu e o aventură cu adevărat romantică aceea prin care trecem? 

Felicia nu dădu niciun răspuns. Îşi pierduse cu totul cumpătul şi 
acum plângea înăbuşit. 

Mişcat până în adâncul sufletului de deznădejdea sărmanei fete, 
Raul Bernard încercă s-o mângâie: 

— Nu plânge, dragă domnişoară Felicia. Nu pierde nădejdea, căci 
pe o cale sau alta vom reuşi să scăpăm de aici. 

— Dar e atât de îngrozitor tot ce ni se întâmplă!... 

— Ei da, situaţia noastră nu e tocmai plăcută, dar nu trebuie să ne 
pierdem curajul. Înainte de a intra în hambar, am vorbit cu un poliţist 
şi i-am spus că am de gând să vin încoace. Poate ne va veni în ajutor. 

Cuvintele lui Raul îi dădură oarecare speranță, dar sărmană fată nu 
era chinuită numai de soarta ei, ci şi de aceea a lui Bob. 

— Toată vina e a mea, continuă Raul Bernard. Am fost foarte 
neprevăzător. Întâi, pentru că te-am lăsat singură pe şosea şi al doilea 
ar fi trebuit să nu vin singur încoace. Aş fi putut să mă duc la poliţie, 
să cer ajutor şi atunci n-am fi ajuns aici, ci bandiții ar fi fost prinşi. 

— Intenţia dumitale a fost bună. Ai vrut să-mi vii cât mai repede în 
ajutor. 

— Ce folos, dacă am stricat totul cu graba mea? Dacă ar fi vorba 

numai de mine, ar mai merge; dar dumneata, sărmană fată, cum ai să 
poţi îndura să stai legată, poate toată noaptea! 

— Dacă nu se poate altfel, voi îndura. 

— Ticăloşii se sfătuiesc acum ce să facă cu noi. Bine ar fi dacă am 
putea auzi ce vorbesc. 

Raul ridică capul şi ascultă. 

— Îi aud mormăind, dar nu înţeleg niciun cuvânt. 

— N-ar fi bine să te urci mai sus?... 

— Ai dreptate; să încerc. 

Ferindu-se să facă zgomot, urcă încet treaptă cu treaptă, până când 
ajunse la capătul de sus al scării unde îşi lipi urechea de chepeng. 

Vorbele celor de sus se auziră mai desluşit şi Raul recunoscu glasul 
irlandezului. 

— Înainte de toate trebuie să-i scriem lui Wilkens, spunea acesta. 

Se auzi zgomotul unui sertar tras, foşnet de hârtie, apoi vocea 
groasă a lui Vardan: 

— Ce vrei să-i scrii, Mac? 

— Ceea ce ne-am înţeles. Îi voi cere o sută de mii de dolari. 

— Bine. Începe şi spune-ne şi nouă ce scrii. 

Mac O'Kerem începu să scrie şi să citească cu glas tare cuvintele pe 
care le aşternea pe hârtie: 


„Domnului Frank Wilkens, 

La Hotelul Bristol, 

Marsilia, 

Presupunem că veţi fi îngrijorat de soarta fiului dumneavoastră, văzând 
că nu s-a mai întors de la cursa de probă pe care a întreprins-o. 
Îngrijorarea aceasta e îndreptăţită, căci fiul dumneavoastră se află în mare 
primejdie. Oferta pe care v-a făcut-o un oarecare Mac O'Kerem n-a fost 
decât o cursă, căci voiam să facem o afacere bună cu „invenţia” noastră, 
prinzându-vă pe dumneavoastră. N-am reuşit întru totul, dar în schimb am 
pus mâna pe fiul dumneavoastră, ceea ce revine cam la acelaşi lucru. L-am 
dus într-un loc atât de ascuns, încât nici cel mai ager copoi ai poliţiei nu-l 
va putea descoperi. Pentru eliberarea lui cerem o sută de mii de dolari, pe 
care îi aşteptăm joi seara la ora şase, la intrarea satului Canet. Îndată ce 
vom primi banii, fiul dumneavoastră va fi pus în libertate. Dacă veţi 
anunța însă poliţia, îl vom face să dispară. Ştiţi ce înseamnă asta.” 

Irlandezul lăsă tocul din mână şi se ridică de pe scaun. 

— Ei, ce spuneţi? 

— E bine aşa. 

— Atunci să punem scrisorica într-un plic şi George o va preda la 
hotelul Bristol pentru stimabilul mister Wilkens. 

George stătuse tot timpul tăcut şi cufundat în gânduri, dar acum 
spuse îngrijorat: 

— Ştiţi ceva? Am presimţirea că treburile au să ne iasă pe dos. 

— Lasă-ne în pace cu presimţirile tale. De ce să nu reuşim? zise 
Mac O'Kerem răstit. 

— Pentru că sunt prea mulţi care cunosc planurile noastre. 

— Numai Coţofană mai ştie. 

— Dar Wilkens? Fata a spus doar că a fost înştiinţat. Trebuie să 
mărturisesc că afacerea nu-mi mai place defel. 

Vardan dădu din cap şi adăugă: 

— Cam are dreptate George. Dovadă că sunt pe urmele noastre, 
este ivirea neaşteptată a lui Bernard. Vasăzică acesta ne cunoştea 
ascunzătoarea. 

Şi irlandezul deveni şovăitor. 

— Da; proastă afacere. Dar ce să facem acum? 

— Să trimitem scrisoarea, dar nu cu George, ci prin poştă. 

— Şi aşa e bine, căci o va primi mâine dimineaţă. Şi noi ce ne 
facem? 

— Spălăm putina. 

— Unde? 

— Ne vom duce pe insulă, unde se află Norval şi Bob Wilkens. 

— Dar cine va rămâne să primească banii? 

— Asta ar trebui s-o facă Vardan, căci pe dânsul nu-l cunoaşte încă 
poliţia. 

— Dacă plecaţi voi, nu rămân nici eu aici, declară însă Vardan. 

— Nici nu e nevoie. Poţi să te plimbi prin oraş, până când se 
apropie timpul să primeşti banii şi atunci te vei duce la locul de 
întâlnire pe care l-am arătat în scrisoare. 

— Bine, dar ce facem cu prizonierii noştri din pivniţă? 

— Îi lăsăm unde sunt. 

— Aici nu-i va mai găsi nimeni şi vor muri de foame. 

— Ce ne pasă?! 

Raul Bernard auzise destul şi coborî scara cu aceeaşi băgare de 
seamă cu care o urcase. 

— Ai putut auzi ceva? îl întrebă Felicia cu încordare. 

— Am auzit tot. 

Era atât de agitat, încât îi trebuiră mai multe minute până când să 
se reculeagă şi stătu la îndoială dacă trebuie să-i spună Feliciei tot ce 
aflase. Se hotărî să tacă, spre a nu mări şi mai mult spaima şi 
deznădejdea sărmanei fele. 

— Dar vorbeşte odată? stărui Felicia nerăbdătoare. 

— Am aflat unde l-au dus pe Bob: pe o insulă. 

— Pe care? Sunt mai multe prin apropiere. 

— Fără îndoială pe una care nu e departe de şoseaua pe care i-am 
urmărit. 

— Doamne, de am fi liberi!... 

— Da, l-am putea scăpa îndată. 

— Şi ce-au mai vorbit? 

— I-au scris lui Wilkens, cerându-i preţul de răscumpărare. 

— De l-ar plăti numai, să poată scăpa Bob din grozava captivitate! 

Raul Bernard gândi în sinea lui: De ai şti, sărmană fată, că noi 
suntem într-o situație mai îngrozitoare ca aceea a lui Rob, ameninţaţi 
să murim aici de foame!... 


38. Încercări care dau greş 

Ghemuită într-un colţ al unei cabine de pe vaporul „Neptun”, 
Dolores stătea înspăimântată, privind printr-o fereastră ce dădea spre 
chei, la mişcarea de afară. O frică grozavă îi sugruma gâtlejul. 

În cabina strâmtă avea impresia că s-ar şi afla la închisoare. 

Pentru Dumnezeu, trebuia să scape cu orice preţ. Nu era cu putinţă 
ca dânsa, contesa de Martigny, să ajungă la temniţă! 

Dar va reuşi oare planul lui Barnabe?!... Îi va fi cu putinţă s-o 
scape? 

Cât de încet trecea timpul!... Cât de chinuitoare era această 
aşteptare grozavă!... De-ar pleca odată vaporul! 

Ce fericită ar fi fost, dacă ar fi avut-o şi pe Felicia lângă dansa!... 
Poate va mai primi o ştire în ultima clipă! 

Clopotul vaporului sună strident, dând semnalul acelora care nu 
plecau, să părăsească puntea. 

Încă vreo câteva minute şi vor ridica ancora, maşinile vor începe să 
duduie şi vaporul va părăsi portul. 

Încă puţină răbdare! Numai câteva minute! 

Şi totuşi, inima contesei zvâcnea cu putere, frica o ţinea încleştată. 

Numai câteva clipe încă... dar deodată!... 

Sirena puternică a unui automobil polițienesc făcu să răsune 
văzduhul, maşina se opri pe chei şi patru poliţişti săriră grăbiţi din ea, 
făcând semne să nu se ridice puntea. 

— Totul s-a sfârşit!... Sunt pierdută, gemu sărmana contesă, 
prăbuşindu-se la pământ. 

Pe scara care ducea spre cabină se auziră paşi grăbiţi, uşa fu 
deschisă cu putere şi palid ca un mort, căpitanul Barnabe, se năpusti 
înăuntru. 

Cu o privire îndurerată se uită la Dolores şi exclamă deznădăjduit. 

— A venit poliţia! Totul a fost în zadar! 

Îndată în urma lui apărură şi poliţiştii. Unul dintre ei puse mâna pe 
umărul contesei şi zise cu glas hotărât: 

— În numele legii, eşti arestată! 

Sărmana Dolores se supuse cu resemnare sorții neîndurate şi cu 
glasul stins murmură: 

— Te urmez. 

Apoi se mai întoarse o dată spre căpitanul Barnabe şi cu privirea 
îndurerată, îi zise: 

— Îţi mulţumesc, scumpul meu prieten, pentru tot ce-ai făcut şi ce- 
ai vrut să faci pentru mine. 

Barnabe îi luă mâinile. 

— Sunt deznădăjduit, Dolores, că în ultimul moment planurile 
noastre au fost zădărnicite. Dacă aş putea rămâne cel puţin aici, aş 
pune totul în mişcare pentru a dovedi cât mai repede nevinovăția 
dumitale. Dar datoria mă cheamă departe şi săptămâni, ba chiar luni 
de zile voi fi fără ştiri de la dumneata. 

Contesa făcu o mişcare obosită. 

— Soarta e mai puternică decât noi, dragul meu prieten. Să nu ne 
mai plângem, să nu ne mai tânguim, căci totul e în zadar. Rămâi cu 
bine... adio! 

— Nu, nu adio, scumpa mea Dolores, ci la revedere, răspunse 
Barnabe. 

Ea clătină încet capul şi zise: 

— Cine ştie dacă ne vom mai revedea vreodată?! 

— Făgăduieşte-mi că vei rămâne tare, Dolores. Orice s-ar întâmpla, 
nu te lăsa doborâtă. Gândeşte-te mereu că ai mulţi prieteni buni şi 
credincioşi, care te vor ajuta să-ţi refaci viaţa, Dolores, iubita mea, nu 
uita că mă ai pe mine... 

Privirea lui rugătoare şi caldă o pătrunse până în adâncul inimii şi 
sărmana femeie se simţi cuprinsă de dorul de a se arunca în braţele 
acestui bărbat atât de bun şi iubitor. 

Dar în clipa aceea, polițistul, care se retrăsese pentru câteva clipe 
spre a lăsa pe Dolores singură cu Barnabe, intră iar în cabină şi spuse: 

— Vino repede, nu mai avem timp de pierdut, căci vaporul pleacă. 

O ultimă strângere de mâna, o ultima privire prin care îşi spuseră 
mai mult decât ar fi putut s-o facă prin cuvinte şi Dolores, cu capul 
plecat, cu privirea întunecată de lacrimi, păşi în urma poliţistului. Îşi 
adună toate puterile, pentru a nu se prăbuşi şi a trece într-o atitudine 
demnă prin mulţimea de pe chei. Nu mai avu curajul să se uite înapoi 
spre vapor, unde îl ştia pe Barnabe cu sufletul îndurerat. 

Cu toată starea de slăbiciune în care se afla, Dolores fu dusă îndată 
în faţa judecătorului de instrucţie. 

Actele privitoare la incendiul de la barul „Valencia” fiind încheiate, 
judecătorul începu fără întârziere interogatoriul. 

— După cum ştii, asupra dumitale cade bănuiala că ai pus focul. Ce 
ai de răspuns la această învinuire? 

Dolores avu un zâmbet trist şi obosit. 

— Că sunt nevinovată. Nu sunt în stare să făptuiesc o crimă atât de 
înfiorătoare. 

— Martorii spun însă că în seara focului te aflai într-o tulburare 
neobişnuită. 

— Asta e adevărat, dar oricine altul ar fi fost în aceeaşi stare, dacă 
ar fi îndurat ce am avut eu de îndurat. 

— Da, adevărat. De la poliţie am primit înştiinţarea despre 
reclamaţia depusă de dumneata şi dispariţia fiicei dumitale ar fi o 
explicaţie pentru tulburarea în care te aflai, spuse judecătorul cu 
bunăvoință. Dar dacă te simţi nevinovată, de ce te-ai ascuns şi de ce-ai 

vrut să pleci în străinătate cu vaporul „Neptun”? 

Dolores rămase câteva clipe cu privirea aţintită în gol, apoi 
răspunse: 

— Voiam să fiu liberă pentru a-mi putea căuta fata, şi afară de asta, 
ar fi fost îngrozitor pentru mine, să mă ştie arestată. Tot mai aveam 
nădejde că se va reîntoarce acasă, însă la închisoare n-ar fi venit 
niciodată. 

— De ce nu? Eu cred că judeci cu totul greşit situaţia, doamnă 
contesă, căci dacă fiica dumitale va fi găsită, va fi adusă şi ea aici şi va 
trebui să te vadă. 

— Ar fi îngrozitor dacă ar trebui să ne revedem aici, zise Dolores, 
ducându-şi mâna la frunte. 

— Deocamdată sunt nevoit să le rețin în arest preventiv, doamnă 
contesă. Nu pot altfel, răspunse judecătorul. Dacă n-ai fi făcut 
imprudenţa, de a te ascunde şi de a încerca să pleci, ţi-aş fi putut da 
drumul în baza unei cauţiuni în bani, dar acum nu mai pot face asta. 

Contesa murmură istovită: 

— Puteţi face ca vreţi cu mine: supuneţi-mă la interogatorii, 
închideţi-mă, totul îmi este indiferent. Cugetul meu e curat, mă simt 
nevinovată şi dacă este un Dumnezeu în ceruri, atunci mă va scăpa de 
o pedeapsă nemeritată, după toate suferinţele pe care le-am îndurat în 
viaţa mea. 

Judecătorul era un om bun şi îşi dădu seama ca sărmana femeie 
avea nevoie de linişte, înainte de a putea urma interogatoriul. Făcu 
semn unui poliţist şi îi spuse s-o ducă pe contesă în celula cu numărul 
39. 

Dolores îl urmă tăcută pe poliţist. 

Trecu cu paşi obosiţi prin nenumăratele ganguri şi când ajunseră în 
faţa celulei, polițistul deschise uşa, o lăsa să intre şi zise: 

— Voi trimite îndată o gardiană, să-ţi aducă ceva de mâncare. Dacă 
vrei să primeşti un sfat bun de la mine, doamnă Martigny, nu lua 
lucrurile prea în serios şi nu pierde nădejdea. Mulţi au fost la arest 
preventiv şi după scurt timp li s-a dat drumul. Ai prieteni destui care 
te vor ajuta să-ţi recapeţi libertatea. 

Dolores îi mulţumi bătrânului poliţist şi zise: 

— De-ar da Dumnezeu să ai dreptate! 

Când rămase singură în încăperea tristă şi cu ziduri goale, 

deznădejdea o cuprinse din nou şi izbucni într-un plâns amar. 


39. În aşteptare 

Mac O'Kerem puse într-un plic scrisoarea pe care o scrisese lui 
mister Wilkens, scrise adresa, apoi se ridică de la masă şi zise scurt: 

— Să mergem. 

Vardan îl opri însă: 

— Aşteaptă puţin, să mai pun o greutate deasupra chepengului, să 
nu le treacă prin gând prizonierilor noştri s-o şteargă. Hai, George, 
ajută-mi să car vinciul ăla de colo. 

Amândoi apucară un vinci greu şi îl târâră deasupra chepengului, 
apoi părăsiră hambarul. Când ieşiră în strada întunecată, se uitară cu 
băgare de seamă în toate părţile, pentru a vedea dacă nu-i pândeşte 
cineva, apoi înaintară spre străzi mai luminate unde merseră alături 
ca nişte cetăţeni paşnici şi de treabă. 

— Pe ce drum vreţi să vă duceţi până la insulă? întrebă Vardan, 
căci despre aceasta nu vorbiseră încă. 

— Vom merge cu maşina până la țărm, acolo vom da semnalul 
luminos şi Norval va veni cu barca să ne ia, propuse George. 

Dar irlandezul nu se învoi. 

— Dacă ne vom bizui numai pe luntre, atunci vom fi pe insulă ca 
într-o capcană. Gândeşte-te că s-ar putea ca poliţia să ne dea de urmă. 
Cum vom putea scăpa cu barca? 

— Ai dreptate. Propune tu ceva mai bun. 

— Trebuie să facem neapărat rost de o barcă cu motor. 

— De unde vrei s-o iei aşa de repede? 

— Foarte uşor. Pe țărm sunt o mulţime de bărci cu motor de-ale 
Clubului Sportiv şi pe vremea asta nu e nimeni pe acolo. 

— Ideea e bună, dar bărcile sunt prinse cu lanţuri şi lacăte. 

— N-ai un cleşte cu tine? 

— Numai pe cel mic. Cel mare e în cutia de unelte a maşinii. 

— Ajunge şi cel mic, căci lanţurile de la bărci nu sunt prea groase şi 
nici lacătele prea solide. 

Se îndreptară spre țărm unde erau mai multe pavilioane de-ale 
cluburilor sportive. 

— Să încercăm chiar la prima barcă. 

George o luă înainte, urmat de Vardan şi Mac O'Kerem. Ajungând 
la o punte de debarcare unde erau legate mai multe bărci cu motor, 
George scoase cleştele din buzunar şi începu să taie lacătul cu care era 
prins lanţul uneia din bărci. După câteva minute lanţul căzu zornăind 
la pământ şi George zise râzând: 

— S-a făcut! 

Se urcă cu Mac O'Kerem în barcă şi îi spuse lui Vardan: 

— Tu şterge-o acum cât mai repede şi vezi de fă treaba bine. Ai 
grijă să nu întârzii la întâlnire. 

— Nu vă fie teamă, voi ajunge la timp. 

— Îndată ce vei avea banii, vii după noi. 

— Voi pleca cu Lincolnul. 

— Fă cum vrei. 

George împinse barca de la mal, servindu-se de o prăjină şi se 
depărta în larg, până când zgomotul pe care l-ar fi făcut motorul nu 
mai putea fi auzit. 

— Aşa, acum putem da drumul şi motorului ca să înaintăm mai 
repede. 

Mac O'Kerem, care se pricepea mai bine la mânuirea motoarelor de 
la bărci, îl puse în mişcare şi porniră în largul mării. Merseră mai bine 
de un ceas şi zăriră în sfârşit insula la oarecare depărtare. 

— Vila noastră nu se vede deloc, zise George care avea privirea 
aţintită înainte. 

— Cu atât mai bine, căci nimeni nu-şi va putea închipui că se află 
cineva pe insulă. E o ascunzătoare minimală pentru noi şi poliţia 
poate să ne caute mult şi bine fără să ne găsească. 

— Ar putea să ne descopere, numai dacă i-ar trăda cineva locul. 

— Cine ar putea să facă aşa ceva? 

George dădu din umeri. 

— De multe ori se întâmplă lucruri la care nici nu te aştepţi. 

— Ce e cu tine, George? De câtva timp cobeşti neîncetat a rău; 
pretutindeni vezi primejdii. Ai început de când eram încă în hambar. 

— E mai bine când omul se gândeşte la toate. În felul acesta se 
fereşte de surprize neplăcute. 

Se apropiaseră de insulă şi Mac O'Kerem opri motorul. Amândoi 
luară vâslele şi mânară barca încet mai departe. 

— Cine e acolo? auziră un glas strigând. 

— Noi suntem, răspunse George. 

Norval ieşise din colibă şi îi aştepta la mal. 

— Ajută-ne să tragem barca, îi strigă Mac O'Kerem. 

Norval intră în apă, George şi Mac se dădură şi ei jos şi toţi trei 
împinseră barca, până când Norval spuse: 

— Ajunge, am proptit-o. 

Se urcară pe mal unde Norval îi întrebă, uimit de venirea lor 
neaşteptată: 

— Dar ce e cu voi de aţi apărut aşa deodată? 

— Dă-ne întâi ceva da mâncare, căci ne este foame. Pe urmă îţi 
vom povesti aventurile noastre. 

Când intrară în colibă, Mac O'Kerem îl zări pe Bob, care şedea tăcut 
pe o bancă, şi-l întrebă râzând: 

— De ce eşti aşa de supărat, dragă mister Wilkens? Nu te simţi 
bine? 

Bob îi aruncă o privire plină de dispreţ, nu-i răspunse însă niciun 
cuvânt. 

Norval puse pe masă o sticlă cu rachiu, o pâine şi o bucată de 
slănină, scoase cuțite din sertarul mesei, apoi îşi îndemnă tovarăşii: 

— Beţi şi mâncaţi şi povestiţi-mi ce-aţi făcut şi ce v-a adus pe 
neaşteptate încoace. 

— În oraş ni s-a înfierbântat pământul sub picioare, răspunse 
irlandezul — şi îi povesti apoi cum dăduseră peste Felicia. 

Vorbind de ea, Mac O'Kerem o numea „fata” căci nu-i cunoştea 
încă numele. Totuşi Bob auzind mereu vorbindu-se de o fată, deveni 
atent şi întrebă: 

— Cum arată fata de care tot vorbiţi? 

— Te interesează? 

— Da, foarte mult. 

— E foarte frumoasă. Nu cumva e logodnica dumitale? 

— Descri-o mai lămurit. 

— E un îngeraş blond şi drăgălaş, şi frumoasă ca o zână. 

— Şi, ce-aţi făcut cu dânsa? 

Bob puse această întrebare cu vocea sugrumată de emoție, fiind 
încredinţat că e vorba de Felicia lui. 

— Am lăsat-o la hambar. Dacă bătrânul tău ne va da banii, atunci 
poţi să te duci s-o iei de acolo. E în pivniţă, împreună cu Raul 

Bernard. 

Bob nici nu mai întrebă cine e Raul Bernard. Înţelesese un singur 
lucru: că şi Felicia încăpuse pe mâinile acestor bandiți şi că fusese 
închisă într-o pivniţă. 

Dacă tatăl său va plăti suma cerută de ei, va putea scăpa şi se va 
duce s-o scoată pe Felicia din închisoarea unde o aruncaseră aceşti 
ticăloşi. Dar dacă bătrânul Wilkens nu va plăti?! 

Nemaiputându-se stăpâni, sări în picioare şi se plimbă agitat prin 
colibă. 

— Te roade la inimă ce ţi-am spus, ai? spuse irlandezul 
batjocoritor. Ai vrea să ne... 

— Să vă plătesc cu pumnii mei tot ce i-aţi făcut fetei. 

— Nu i-am făcut nimic altceva, decât că am închis-o. Poţi fi liniştit. 
Dacă bătrânul tău va plăti, îţi vei revedea drăguţa; dacă nu, rămâne 
acolo unde am închis-o şi nimeni n-o va mai vedea. 

Bob se simţi cuprins de ameţeală. 

Felicia lui!... În primejdiei... Era îngrozitor! 


40. Îngrijorare 

Frank Wilkens petrecuse o noapte foarte agitată. 

Pentru întâia oară în viaţa lui nu reuşi să se liniştească când văzu 
că Bob nu se întorsese până la miezul nopţii de la cursa de încercare. 
Nici Mac O'Kerem nu mai dăduse vreun semn de viaţă. 

Lui Frank Wilkens îi reveneau mereu în minte vorbele lui Coţofană. 

Să fi spus oare adevărul? 

Dar mai era şi cu putinţă ca Bob s-o fi regăsit pe Felicia şi să fi 
plecat cu dânsa. 

Era în stare să facă aşa ceva, căci de copil începuse să dea dovezi 
de o voinţă dârză şi îndărătnicie. 

Din această pricină, cu toată întârzierea lui Bob, Frank Wilkens nu 
se putu hotărî să anunţe poliţia. Poate nici nu era vorba de o răpire a 
lui Bob, ci de o aventură de dragoste şi nu voia să afle alţii despre ea. 

Pentru nimic în lume n-ar fi vrut să se ştie că fiul lui fugise cu fata 
cunoscutei contese blonde din Marsilia. 

Se hotărî să mai aştepte până a doua zi şi atunci va vedea dacă este 
nevoie să ia alte măsuri. 

Neputând dormi, începu să lucreze şi reuşi să mai uite de 
necazurile din timpul din urmă. 

În dimineaţa următoare, foarte devreme, auzi o bătaie în uşă. 
Răspunse repede, crezând că poate va fi Bob. Dar se înşelase. În odaie 
intră un servitor care îi aduse o scrisoare. În primul moment crezu că 
e de la Bob, dar aruncând o privire asupra plicului, văzu că adresa era 
scrisă de o mână cu totul străină. Făcu semn servitorului să plece şi 
când fu singur, deschise scrisoarea. 

Abia citi însă primele rânduri, când un blestem îi ieşi de pe buze şi 
începu să se plimbe agitat prin odaie. 

Vasăzică Coţofană spusese adevărul. De astă dată avea dovada în 
mână că Bob fusese prins de bandiți. 

Aceştia aveau neruşinarea să-i ceară o sută de mii de dolari pentru 
băiatul lui! 

Wilkens avu un râs silit. Deşi, era bogatul rege al automobilelor, 
totuşi, n-avea disponibili la dânsul o sumă atât de mare. 

Bob era în primejdie şi el, tatăl lui, nu făcuse niciun pas pentru a-l 
scăpa, fiindcă îi fusese teamă de un scandal prin care prestigiul lui ar 
fi suferit. 

Acum însă nu mai era timp de pierdut. 

Wilkens se îmbrăcă repede şi părăsi hotelul. Sări în primul 
automobil care îi ieşi în cale şi plecă la Prefectura Poliţiei unde fu 
primit de doi comisari, care ascultară reclamaţia lui şi citiră scrisoarea 
bandiţilor. 

Câteva clipe domni tăcere: cei doi comisari se uitară unul la altul, 
apoi unul din ei zise: 

— Pare să fie o bandă foarte primejdioasă aceea în mâinile căreia a 
căzut fiul dumitale mister Wilkens. 

— Credeţi că veţi reuşi să-i prindeţi pe aceşti tâlhari? 

Comisarul zâmbi. 

— Îţi închipui poate că e suficient să ne ducem la locul de întâlnire 
arătat în scrisoare, pentru a pune mâna pe ei? 

— Negreşit. 

— Nu e chiar aşa de simpla şi uşor, mister Wilkens. Câinii ăştia 
sunt trecuţi prin ciur şi prin dârmon şi lucrează după un anumit 
sistem. Ei îi cunosc pe toţi de la poliţie şi dacă s-ar duce cineva de la 
noi, nici n-ar veni la întâlnire. Cel mai bun lucru e să te duci chiar 

dumneata. 

Wilkens izbucni în râs. 

— Ca să mă prindă şi pe mine şi să ceară de două ori mai mulţi 
bani! Nici nu mă gândesc. Nu vreau să am de-a face cu aceşti 
nemernici. 

— Atunci trimite un mijlocitor. 

— Nu cunosc pe nimeni la Marsilia, căruia să-i pot încredința o 
asemenea însărcinare. 

Unul din comisari, care până acum tăcuse, se amestecă în vorbă: 

— Eu aş şti pe cineva, care ar fi bun pentru o astfel de misiune. 

— Pe cine? 

— Coţofană. Îl avem chiar la îndemână. Astă-noapte a fost găsit 
beat pe stradă şi adus la poliţie. Cred că până acum şi-a făcut somnul 
şi i-a trecut beţia. Va primi cu plăcere însărcinarea. Când e treaz, e un 
om foarte de treabă. 

— Ideea e bună, spuse celălalt comisar. 

Apasă pe un buton şi când intră un poliţist, îi porunci să-i aducă pe 
Coţofană. 

Pe când aşteptau, se auzi soneria telefonului. Unul din comisari 
ridică receptorul, ascultă câteva clipe, apoi începu să ia note, repetând 
cuvintele: 

— Daaa... Raul Bernard... Fiul senatorului Bernard a dispărut de 
ieri seară... Ultima oară a fost văzut la Clubul Sportiv împreună cu 
Coţofană şi o fată tânără cu care a plecat apoi cu automobilul... Daa... 
Pe la miezul nopţii a fost văzul iar la club, dar prietenii de acolo fiind 
cam cu chef când l-au văzut, nu mai pot da indicaţii precise. 

Pe când comisarul vorbea încă la telefon, Coţofană fu adus în 
cameră şi ascultă o parte din convorbire. Când comisarul închise 
aparatul, bătrânul începu să se vaiete: 

— Doamne, ce-am făcut?! Acum voi fi tras la răspundere că eu l-am 
îndemnat pe domnul Bernard să plece cu fata. Dar am vrut numai 
binele ei! 

Începu apoi să povestească tot ce se petrecuse, cum oprise pe 
Felicia de la sinucidere, cum ea surprinsese convorbirea bandiţilor, 
cum aceştia fuseseră urmăriţi, cum îl chemase pe Wilkens la telefon şi 
acesta răspunsese că Bob plecase, aşa că veniseră prea târziu. 

— Veţi recunoaşte şi dumneavoastră că n-am vrut să fac nimic rău, 

când l-am rugat pe domnul Bernard să ne vină în ajutor, încheie 
bătrânul lunga lui povestire. L-am înştiinţat şi pe mister Wilkens, 
rugându-l să ceară ajutorul poliţiei şi să împiedece pe bandiți de la 
înfăptuirea planului lor. Dar el nu m-a crezut şi aşa s-a întâmplat 
nenorocirea. 

Deznădăjduit, sărmanul Coţofană căzu pe un scaun şi îşi acoperi 
faţa cu mâinile. 

Frank Wilkens se plimba agitat prin cameră, căci se adeverise 
bănuiala lui, că Felicia ar fi amestecată în toată această afacere şi pe 
lângă dânsa şi fiul unui senator. 

De ce nu dăduse de ieri crezare spuselor lui Coţofană?... De ce nu 
anunţase îndată poliţia? 

Dar acum toate mustrările erau în zadar. 

— N-am crezul cu putinţă că şi în Franţa bandiții sunt în stare să 
dea astfel de lovituri. Dar acum nu mai e timp de pierdut şi trebuie să 
procedăm repede. 

Comisarul nu luă în seamă vorbele lui Wilkens, ci se îndreptă spre 
Coţofană şi-l întrebă: 

— Cum arăta fata pe care ai găsit-o? Dă-mi toate lămuririle. Cum o 
cheamă? 

Coţofană n-avu multe de povestit, căci ea nu-i spusese povestea 
vieţii ei. Singurul lucru pe care îl ştia sigur, era că o cheamă Felicia. 

Comisarul aruncă o privire plină de înţeles colegului său şi spuse: 

— Acum nu mă mai îndoiesc câtuşi de puţin că fata asta e fiica 
contesei blonde. 

— Şi eu sunt încredinţat de asta, răspunse celălalt, - apoi 
adresându-se lui Frank Wilkens îl întrebă: 

— Ştii cumva, dacă între fiul dumitale şi contesa de Martigny era 
vreo legătură? 

Wilkens şovăi o clipă, apoi răspunse: 

— Nu ştiu nimic. 

Cu această declaraţie cei doi comisari socotiră această parte a 
afacerii ca rezolvată. Pentru moment era vorba să ia toate măsurile 
pentru prinderea bandiţilor. 

Unul din comisari se adresă lui Coţofană şi-i zise: 

— Fiindcă dumneata cunoşti toată afacerea, ne-ai face un mare 
serviciu, dacă te-ai duce la locul de întâlnire şi te-ai preface că vrei să 

tratezi cu tâlharii aceştia. Câţiva oameni de ai noştri vor fi ascunşi în 
apropiere pentru a pune mâna pe bandit. Te încumeţi să-ţi ei 
însărcinarea asta? 

Coţofană dădu din cap şi răspunse bucuros: 

— Sunt gata să fac orice, mai cu seamă că nu e vorba numai de 
viaţa lui Bob Wilkens, ci şi a altor doi tineri. 

— Vasăzică ne-am înţeles, Coţofană. Ţi se va da o sumă de bani, pe 
care tei vei preface că vrei s-o oferi banditului. Bineînţeles că vei 
căuta pe toate căile să-l ţii de vorbă, până când se vor apropia 
îndeajuns oamenii noştri, ca să nu ne scape. 

Coţofană duse mâna la piept şi răspunse: 

— Vă puteţi bizui pe mine. Dacă e vorba să la venim de hac unor 
asemenea tâlhari, sunt gata să-mi dau şi viaţa. 

Se mai sfătuiră asupra amănuntelor planului, apoi Coţofană plecă 
spre locul de întâlnire. 

La oarecare depărtare în urma lui veneau câţiva poliţişti voinici, 
îmbrăcaţi în haine civile, spre a nu fi recunoscuţi. 

Mister Frank Wilkens se întoarse la hotel, pentru a aştepta acolo 
desfăşurarea evenimentelor. În primele ceasuri nerăbdarea lui crescu 
la culme şi pentru întâia oară în viaţa lui simţea o încordare a nervilor 
cum n-o mai cunoscuse până atunci. 

Era doar în joc viaţa singurului său copil. Îl va revedea oare? Sau 
va cădea victimă a nelegiuiţilor? Nu îndrăznea să-şi răspundă la aceste 
întrebări. 


41. Dispăruţi 

Mac O'Kerem, George şi Norval duceau pe mica insulă o viaţă de 
adevăraţi bandiți. Toată ziua jucau cărţi, înşelându-se unul pe altul şi 
trăgeau la măsea dintr-o damigeană mare cu rachiu. De câteva ori se 
luaseră la ceartă, se înjuraseră, pentru a se împăca apoi şi a juca mai 
departe, ca buni prieteni. 

Lui Bob Wilkens nu-i făcuseră loc la masă, aşa că acesta şedea pe o 
ladă în care se aflau proviziile bandiţilor. Era dus pe gânduri. Emoţiile 
din ultimele zile păreau să-l fi istovit şi nici nu-şi mai dădea osteneală 
să caute vreo cale de scăpare. 

Deodată Mac O'Kerem îl trezi din gândurile lui cu întrebarea: 

— Ia spune, ai parale la tine? 

— Negreşit că am ceva bani. Mă miră că nu mi i-aţi şterpelit până 
acum. 

— Nu suntem hoţi şi nu prădăm pe nimeni, răspunse Mac O'Kerem 
cu mândrie. 

— Sunteţi nişte tâlhari nemernici şi nimic mai mult, îi aruncă Bob 
în faţă. 

— Ia nu ne mai ocări. Până acum n-ai niciun motiv să te plângi de 
noi, căci ne-am purtat destul de bine cu tine. Ştii să joci poker? 

— Vrei cumva să joc cu voi? 

— Da. 

— Atunci trebuie să mă dezlegaţi. 

Mac O'Kerem se uită întrebător la tovarăşii lui... 

— Ce ziceţi, să încercăm? 

— Fără nicio grijă. De aici au poate să fugă şi nici să ne doboare nu 
poate, căci suntem trei, şi el unul singur. 

George se sculă şi desfăcu curelele cu care era legat Bob. 

Mâinile acestuia erau amorţite, aşa că nici nu putu să le mişte 
îndată. 

— Vino încoace şi trage un gât de rachiu. O să te dezmorţească, 
zise Mac O'Kerem, umplând un pahar şi întinzându-i-l lui Bob. 

Tânărul goli paharul şi se simţi mai bine. 

— Mai vrei unui? întrebă irlandezul. 

Bob dădu din cap, îşi frecă mâinile, goli al doilea pahar, apoi se 
aşeză la masă. Zări o cutie cu ţigări şi fără a mai cere voie, luă una şi 
o aprinse. Îi era tare foame şi nădăjduia s-o mai potolească prin 
fumat. 

Irlandezul făcu cărţile, le împărţi şi jocul începu iar. 

Bob n-ar fi crezut niciodată, că în situaţia în care se afla, jocul i-ar 
putea procura distracţie. După scurt timp toată atenţia lui era însă 
îndreptată asupra cărţilor. Mânca şi bea voios, fuma o ţigară după alta 
şi începu să se simtă destul de bine. Fiind un jucător bun de poker şi 
ştiind să facă şi cacealmale îndrăzneţe, începu să câştige, aşa că la un 
moment dat Mac O'Kerem zise supărat: 

— Mai bine făceam dacă îmi căutam de treabă şi nu te pofteam la 
joc. 

— Ei lasă, îl mângâie George, bătrânul o să ne dea înmiit înapoi, ce 

pierdem acum. 

Irlandezul se uită la ceas. 

— Dar ce e cu Vardan de nu mai vine? Ar fi putut să fie demult 
aici. 

— Pesemne că ia măsuri să nu fie urmărit, aşa că îi trebuie timp 
mai mult 

În clipa aceasta se auzi sunetul puternic al unui claxon. 

George sări în picioare şi zise: 

— Ăsta-i el! 

Şi ceilalţi se sculară de la locurile lor. 

— Du-te cu barca la țărm şi adu-l încoace, strigă Mac O'Kerem lui 
George, care şi ieşise din colibă. 

Ceilalţi doi plecară după dânsul şi îl ajutară să împingă barca în 
apă. 

După vreo jumătate de oră cei de pe insulă, zăriră barca 
întorcându-se. Priveau toţi cu încordare, fără să spună un cuvânt. 

În sfârşit, unul din ei spuse, respirând uşurat: 

— E Vardan! 

Încă vreo câteva lovituri de vâslă şi barca se lovi de mal. 

Mac O'Kerem nici nu aşteptă bine să coboare Vardan, şi-l întrebă: 

— Ţi-a dat banii? 

Vardan răspunse cu un surâs înciudat: 

— Nu mi-a dat nimic. Totul a mers pe dos. 

Mac O'Kerem se dădu un pas înapoi şi zise buimăcit: 

— Cum?... Totul a mers de-a-ndoaselea?... 

Vardan clătină din cap. 

— De altminteri ar fi trebuit să ne aşteptăm la aşa ceva. 

— Vasăzică nici n-a venit? întrebă irlandezul, înfuriat. 

— N-a venit. 

Plin de mânie, Mac bătu din picior şi se răsti la ei: 

— Mii de draci! Vorbeşte lămurit; ce s-a întâmplat? 

— La timpul hotărât m-am dus la locul de întâlnire şi m-am ascuns 
după un tufiş de unde puteam cuprinde cu vederea toată şoseaua. 
Maşina o lăsasem în sat. 

— Lasă dracului amănuntele, spune mai repede cum au mers 
lucrurile mai departe, se răsti irlandezul, nerăbdător. 

— Ei bine, după ce am stat câtva timp la pândă, văd deodată o 

mogâldeaţă care se apropia. Cine credeţi că era? 

— Lasă dracului cimiliturile şi vorbeşte. 

— Coţofană... cocoşatul!... 

— EI?... 

Mac O'Kerem dădu neîncrezător din cap. 

— Ai vorbit cu dânsul? 

— Nu. 

— De ce? 

— Fiindcă bănuiam o capcană. Fără nicio îndoială că prin 
apropiere erau ascunşi poliţişti care voiau să pună mâna pe mine. Vă 
aduceţi aminte de vorbele fetei, că şi Coţofană cunoaşte toată 
afacerea? 

— Poate fusese trimis de Wilkens? 

— Nu l-ar fi ales pe Coţofană, pentru asemenea, însărcinare. Eu 
sunt sigur că era capcană; asta, nu mi-o scoate nimeni din cap. 

— De, se prea poate, dar totuşi ar fi trebuit să încerci. 

— Şi să mă las prins!... Ţi-e uşor să vorbeşti, căci nu era pielea ta 
în joc. Tu întotdeauna pui pe alţii la treburi de-astea grele, ca să nu ţi 
se întâmple ţie nimic, şi pe urmă faci pe grozavul. De ce nu te-ai dus 
tu să iei banii? 

Pe măsură ce vorbea, mânia lui Vardan creştea şi se uita înfuriat la 
irlandez. 

— De ce să ne mai certăm acum? zise acesta, împăciuitor. Dacă 
lovitura n-a reuşit, cu atât mai rău. 

— Nu mai putem face nimic, zise George şi trebuie să ne îngrijim 
de siguranța noastră. Dacă poliţia ne-a dat de urmă, atunci numai 
suntem siguri aici. 

— Da, trebuie s-o luăm la sănătoasa şi asta cât mai repede, 
încuviinţă Norval. 

Mac O'Kerem se uită întrebător la complicii lui. 

— Ce ziceţi?... Sunteţi de părere să ne întoarcem la țărm? 

— Da, însă nu chiar aici în apropiere. 

— Dar trebuie să luăm maşina. 

— Las-o dracului de maşină. Dacă vom avea nevoie, vom face rost 
de alta. Eu sunt de părere să ne urcăm în barca cu motor şi să plecăm 
în Italia; acolo nu ne vor căuta. 

— Să plecăm chiar acum? 

— Negreşit. 

— Atunci ar fi timpul să-i legăm băiatului piatra de gât şi să-l 
aruncăm în mare. 

— La ce bun? E destul dacă îl lăsăm aici, fu de părere Norval. Am 
nas bun şi îmi miroase a furtună. Atunci şi aşa e pierdut, fără să-i 
mişcăm un deget. Insula va fi inundată şi apa va lua coliba cu tot ce e 
în ea. Numai barca trebuie s-o găurim, ca să nu se poată folosi de ea. 

Spunând aceste cuvinte, ticălosul luă un topor, se duse la mal şi 
dădu câteva lovituri în fundul bărcii, făcând o gaură destul de mare, 
pentru a lăsa să pătrundă apa. 


42. Torturi 

Tăcuţi şi înspăimântați, Felicia şi Raul Bernard şedeau pe scara 
înfiorătoarei lor temnițe şi aşteptau. 

Ce? 

Nici ei n-ar fi fost în stare să dea un răspuns la această întrebare, 
căci nu mai aveau nicio licărire de speranţă. 

Raul auzise cum bandiții rostogoliseră un obiect greu deasupra 
chepengului care închidea ieşirea din pivniţă şi cum părăsiseră 
hambarul. 

Vezică îşi înfăptuiseră ameninţarea şi îi lăsaseră în voia sorții lor 
grozave. 

După plecarea nemernicilor, tânărul, cuprins de furie, mai încercă o 
dată să se desfacă din legături, dar frânghia îi tăia şi mai adânc în 
carne şi mâinile-i amorţiră şi se umflară. 

Acum şedea resemnat şi abătut, neștiind ce să mai facă. 

Nişte şobolani se apropiau de ei cu îndrăzneală, văzându-i 
nemişcaţi. Felicia se feri cu dezgust. 

Din când în când se auzea clipocitul apei din pivniţă, din care 
venea un miros rău, de putregai. 

Trecu ceas după ceas şi cei doi tineri se simțeau din ce în ce mai 
istoviţi. Abia se mai puteau ţine drept pe scara pe care şedeau. 

Dar după câtva timp Raul îşi adună toate puterile şi se ridică brusc 
în picioare, încât scara şubredă trosni. 

— Ce vrei să faci? îl întrebă Felicia cu voce obosită. 

— Trebuie să căutăm o scăpare. Doar nu vom aştepta aici până 

când vom muri de foame. 

Urcă treptele şi apăsă cu umărul chepengul, dar acesta nici nu se 
mişcă din loc. Aşadar pe aici nu era nicio posibilitate de a ieşi afară 
din pivniţă! Cobori iar treptele şi se opri lângă Felicia, care îl întrebă: 

— Aşa e că nu putem ieşi? 

— Trebuie să ieşim. 

— Pe unde şi cum? Nu putem face altceva decât să aşteptăm ce au 
de gând bandiții cu noi. 

— Nu vor mai face nimic. Au spălat putina şi ne-au lăsat în voia 
sorții. Ştii ce înseamnă asta? Că trebuie să murim de foame. 

Felicia scoase un strigăt de spaimă. 

— De unde ştii? 

— Am auzit doar ce au vorbit, când am ascultat adineauri. 

— Dumnezeule!... Asta ar fi îngrozitor. 

— Nu-ţi fie teamă, că nu se va întâmpla chiar aşa cum vor aceşti 
nelegiuiți. 

— Dar cine să vină să ne scape? Ai avut nădejde în ajutorul 
poliţistului cu care spui că ai vorbit. Dar se vede că a uitat de noi, 
altfel ar fi venit cineva până acum. 

— Nu mai trebuie să ne bizuim pe alţii, ci să vedem singuri ce este 
de făcut. Voi încerca încă o dată să desfac legăturile. 

Raul coborî cele câteva trepte şi dibui pe întuneric până când 
ajunse la un perete. Căută o asperitate oarecare de care să frece 
frânghia până când se va rupe, dar rămase dezamăgit, căci zidul era 
neted. Se întoarse iar la Felicia şi o întrebă: 

— Ai dinţi buni? 

— De ce mă întrebi? Vrei să rod sfoara? 

— Nu; însă să încerci să desfaci nodul cu dinţii. 

— De ce nu ne-am gândit de la început, la asta?... Ai dreptate, 
poate va merge. 

Raul se aşeză astfel în faţa Feliciei, încât aceasta să poată apuca 
nodul cu dinţii, apoi începu să tragă. 

Felicia dădu drumul nodului şi zise: 

— Nu aşa tare, căci îmi rupi dinţii. 

Apoi încercă încă o dată şi, în sfârşit, reuşi să desfacă prima 
înnodătură. A doua merse mult mai uşor. 

— Gata! strigă ea bucuroasă. 

Raul trase cu toate puterile de frânghie, care se desfăcu şi, în 
sfârşit, putu să mişte mâinile, să pună iar sângele în mişcare. 

— Aşa, acum e rândul dumitale. 

Începu s-o dezlege şi pe dânsa, dar deodată se opri. 

— Ce-a fost asta? întrebă el ascultând încordat. 

Deasupra lor se auziră paşi grăbiţi. Cine să fie? Ascultară, 
tremurând de încordare. Să se fi întors oare bandiții? 

Dacă, într-adevăr, ai lor erau paşii care se auzeau, atunci nu le 
putea folosi la nimic că reuşiseră să desfacă legăturile. 

Rămaseră nemişcaţi şi abia îndrăzneau să respire. 

— E numai unul singur, şopti Raul. 

— De-ar fi Coţofană! făcu Felicia. 

— N-ar fi bine să strigăm? 

Tânărul urcă repede scara şi începu să bată cu putere în scândurile 
chepengului, strigând: 

— Ei! Cine-i acolo? 

Urmă o tăcere de câteva clipe, apoi un glas răspunse: 

— Eu sunt... Coţofană! Cine mă strigă? 

— Raul Bernard. 

— Dumnezeule!... Dar unde eşti? 

— Aici, jos, în pivniţă. Scapă-ne, Coţofană!.. Repede... Dă-ne 
ajutor! 

Cocoşatul rămase câteva clipe buimăcit, neştiind ce să facă. 

Din nou răsună strigătul după ajutor şi bătăile în duşumea. 

Bătrânul se uita în jurul lui şi în sfârşit descoperi chepengul, peste 
care era aşezat un vinci greu. 

Nu stătu mult pe gânduri şi adunându-şi toate puterile începu să-l 
mişte puţin câte puţin din loc. Era o muncă grea pentru sărmanul 
bătrân, dar erau în joc două vieţi omeneşti. 

Se opinti din răsputeri, punând ba un umăr, ba altul şi, în sfârşit, 
după vreun sfert de ceas reuşi să dea vinciul la o parte. Ridică repede 
chepengul şi în aceeaşi clipă Raul Bernard sări afară. 

— Coţofană, dragul meu Coţofană! strigă el, îmbrăţişându-l. 

Dar Coţofană nu se lăsă mişcat de bucuria tânărului, căci mai avea 
o greutate pe suflet şi prima lui întrebare fu: 

— Unde e fata? 

— Aici! răspunse un glas subţirel şi bătrânul o zări pe Felicia, care 

urcase treptele şi apăru acum din deschizătura întunecoasă a pivniţei. 

Cocoşatul respiră uşurat, luă mâinile Feliciei, le strânse într-ale sale 
şi zise: 

— Slavă Domnului că te-am găsit! Am îndurat chinuri grozave şi 
am avut cele mai amare remuşcări. Mulţumesc lui Dumnezeu că am 
putut să te scap. 

Se uită lung la cei doi tineri, dar se înspăimântă când văzu feţele 
lor palide şi privirile stinse. 

Raul Bernard râse însă bucuros şi spuse: 

— Nu fi îngrijorat, bunul meu prieten. Ai venit la timp. Dumitale îţi 
datorăm că am scăpat din vizuina asta grozavă. 

— Lasă acum mulţumirile şi spune-mi mai bine cum aţi ajuns aici? 

— Doar ţi-am spus şi la club că... 

Bătrânul se scărpină încurcat la ceafă şi mormăi: 

— Da, mda... la club... Ai văzut ce-au făcut băieţii cu mine... Mi-e 
ruşine când îmi aduc aminte... S-o ia dracu de băutură... 

— Fi lasă acum, Coţofană, zise Raul râzând, nu te mai întrista. 
Ascultă mai bine cum s-au petrecut lucrurile — şi Bernard îi povesti 
toate întâmplările şi tot ce aflase. 

— Minunat! strigă cocoşatul. Poate tot vom reuşi să punem mâna 
pe nelegiuiţii ăştia? 

Raul îl privi cu îndoială. 

— Crezi că va fi cu putinţă? 

— Eu una am pierdut toată nădejdea, se amestecă Felicia în vorbă, 
suspinând. Cine ştie unde l-au dus pe sărmanul Bob? 

— Nu fi îngrijorată, răspunse Coţofană. Câtă vreme e încă în viaţă, 
nu trebuie să pierdem speranţa. 

La rându-i, Coţofană, povesti tot ce i se întâmplase în dimineaţa 
acelei zile şi încheie: 

— Ceea ce avem de făcut acum, e să mergem cât mai repede la 
poliţie şi să spunem tot ce ştim. 

Raul Bernard îi curmă vorba, clătinând capul: 

— Să lăsăm poliţia să-şi vadă de treburile ei. Pentru mine lucrează 
mult prea încet; am avut dovada. Dacă vrem să-l scăpăm pe Bob, 
trebuie să lucram noi înşine. 

— Ai de gând să-l scapi singur de pe insulă? 

În ochii lui Raul se ivi o lucire de bucurie şi în el se deşteptă pofta 

de aventuri. Uitase din ce situaţie scăpase numai cu câteva clipe 
înainte, aşa că spuse cu însufleţire: 

— Da. Eu însumi am să-l scot de pe insulă. Ai să vezi că voi reuşi. 

Coţofană avu un zâmbet cam ironic şi neîncrezător: 

— Se vede că nu te-ai săturat încă de aventuri şi vrei să mai încapi 
o dată în mâinile bandiţilor? 

— De astă dată nu-mi vor mai putea face nimic. Mă voi feri şi îi voi 
da gata.. 

— Singur? 

— Bineînţeles că nu. Dacă voi povesti cele întâmplate câtorva 
prieteni de ai mei, îmi vor da cu plăcere o mână de ajutor. Voi vorbi 
cu trei din ei, aşa că socotindu-ne şi pe noi doi, vom fi cu totul cinci — 
deci destui ca să-l putem scăpa pe Bob Wilkens de pe insulă. Mă bucur 
de pe acum de aventura asta. 

Şi Felicia strigă încântată: 

— Merg şi eu cu voi. 

— Plecăm, plecăm! E uşor de spus, dar cu ce vreţi să ajungem până 
la insulă? 

— Foarte uşor, voi lua barca cu motor a clubului. 

— Dar ştii pe ce insulă l-au dus ticăloşii pe Bob Wilkens? 

— O voi găsi cu ajutorul hărţii. Cunosc locul de pe coastă până 
unde s-au dus cu automobilul şi nu departe de acolo trebuie să fie şi 
insula. 

— După vorbele dumitale, totul pare să fie foarte simplu şi uşor. 

— Aşa şi este. Când bandiții ne vor vedea venind, vor spăla 
putina... vor lăsa pe tânărul Wilkens pe insulă şi noi îl vom lua lesne 
de acolo. 

— Mi-e teamă că sunt nişte tâlhari îndrăzneţi care se vor apăra şi 
nu vor lăsa atât de uşor să le scape prizonierul. 

Raul făcu o mişcare nepăsătoare cu mâna. 

— Nu trebuie să-ţi fie teamă de nimic, căci nemernicii de teapa lor 
sunt de obicei laşi. Ştiu numai să atragă oamenii în cursă, dar când e 
vorba de o primejdie adevărată, o iau la fugă. 

Coţofană păru să mai stea la îndoială şi îl sfătui încă o dată: 

— Renunţă mai bine la planul dumitale şi dă toată afacerea pe 
mâna poliţiei. E mai sigur. 

— Şi poliţia va veni, ca de obicei, prea târziu. Noi însă n-avem timp 

de pierdut. Situaţia e astfel că de fiece clipă depinde viaţa lui Bob 
Wilkens. Dacă vor vedea că nu le-a reuşit lovitura, bandiții sunt în 
stare să-l omoare, pentru a se răzbuna. 

— Ai dreptate, încuviinţă Felicia. N-avem nicio clipă de pierdut şi 
trebuie să lucrăm repede, dacă nu vrem să primejduim viaţa 
sărmanului Bob. 

Raul Bernard dădu din cap. 

— Haideţi atunci, să plecăm. Ce mai stăm aici? 

— Şi unde mergem? 

— La club. 

Părăsiră hambarul şi ieşiră în stradă, Felicia şi Raul încântați că 
vedeau iar lumina soarelui. Tânăra fată era fericită, putând să 
nădăjduiască din nou că va reuşi să-l scape pe Bob din ghearele 
bandiţilor. 


43. Iubirea nu uită 


Când ajunseră la club, era foarte devreme, aşa că sala în care 
intrară o găsiră pustie. Niciunul din tinerii sportivi nu veniseră încă. 

Felicia fu mulţumită că în felul acesta putea să găsească linişte şi 
să-şi potolească tulburarea în care se afla din pricina lui Bob. 

Raul se duse îndată la locuinţa gardianului clubului şi de la fata 
acestuia împrumută îmbrăcăminte uscată pentru Felicia, a cărei rochie 
se udase şi se murdărise în pivniţă. Apoi îngriji să i se aducă un ceai 
fierbinte şi ceva de mâncare. 

Chemă la telefon pe trei din cei mai buni prieteni ai lui şi 
explicându-le despre ce este vorba îi rugă să-i dea ajutor pentru al 
scăpa pe Bob Wilkens. 

Plină de recunoştinţă, Felicia îl urmărea cu privirea în toate 
mişcările lui şi când se apropie iar de masa la care şedea, îi spuse: 

— Nu ştiu cum să-ţi mulţumesc pentru ajutorul pe care mi-l dai, 
punându-i chiar viaţa în primejdie. 

Raul Bernard se uită lung la dânsa şi răspunse: 

— Deocamdată n-avem timp să vorbim de vreo răsplată. Vom 
vedea mai târziu. În orice caz sunt fericit că te pot ajuta să-ţi descarci 
sufletul de o povară apăsătoare. 

Deşi în timpul captivităţii lor comune, tânăra fată nu-i povestise 


— 179 — 


nimic, bănuia totuşi că între ea şi Bob Wilkens era o legătură mai 
strânsă. Cu toate acestea o rază de speranţă se ivi în sufletul lui, căci 
frumuseţea gingaşă a acestei fete îl impresionase adânc. 

Felicia nu bănuia nimic din ceea ce se petrecea în sufletul lui Raul 
Bernard. Toată grija ei era pentru sărmanul Bob, pe care îl ştia în 
primejdie. 

Nici la dânsa nu se mai gândea. Ce preţ mai avea viaţa pentru ea?! 

Pe când gândurile ei zburau astfel la dragul ei prieten, auzi deodată 
la aparatul de radio, pe care gardianul îl deschisese: 


„Serviciul de informaţii. — Până astăzi nu s-a găsit nicio urmă a 
contesei Felicia de Martigny, dispărută de alaltăieri. Se spune că a fost 
văzută într-un automobil, dar nimeni nu poate da indicaţii precise. 
Între timp, mama tinerei fete, contesa Dolores de Martigny, cunoscută 
sub numele de contesa blondă din Marsilia, a fost arestată sub 
bănuiala că ar fi pus focul de la barul „Valencia”. Cu puţine zile în 
urmă, prelungise polita de asigurare, mărind suma asigurată şi se 
crede că pe calea aceasta voia să fraudele societatea de asigurare 
pentru o sumă importantă. Acuzata n-a mărturisit nimic, susţinând că 
e nevinovată, cu toate dovezile care s-au acumulat împotriva ei”. 


Felicia nu vru să audă mai mult, căci îşi astupase urechile. 

Limpede îi apăru chipul mamei ei, dar nu cum o văzuse la barul 
„Valencia”, nu contesa blondă din Marsilia, ci adevărata contesă de 
Martigny, a cărei iubire îi înfrumuseţase copilăria şi tinereţea, femeia 
care o rugase cu voce imploratoare: 

„Lasă-mă să-ţi spun povestea tristă a vieţii mele. Ai îndurare! Dacă 
mai este numai o scânteie de iubire în sufletul tău, ascultă-mă!” 

Felicia îşi lăsă capul pe piept. 

Făcuse oare bine când îşi părăsise mama?... - Mama, care toată 
viaţa îi arătase numai dragoste!... 

Un geamăt dureros izbucni din pieptul Feliciei. Ce fericită ar fi fost 
dacă n-ar fi aflat adevărul!... Iubirea nemărginită pe care i-o purta, n- 
ar fi pierit!... 

Dar putea oare să piară deodată o iubire atât de mare?!... Cât de 
îndurerată şi înspăimântată trebuie să fi fost mama ei, când citise 
scrisoarea pe care i-o lăsase?!... Şi acum o arestaseră ca 

incendiatoare!... Ce grozăvie... Sărmana, sărmana ei mamă!... 

Fără să-şi dea seama, se simţi cuprinsă de o milă adâncă pentru 
mama ei, pe care cu două zile în urmă credea că o urăşte, pentru că 
nu-i spusese adevărul asupra vieţii ei. 

Şi acum, o putere tainică o îndemna parcă să alerge cât mai repede 
la dânsa. 

„Mamă, scumpa mea mamă!” murmură Felicia. 

Avea ea oare vreun drept să arunce piatra asupra mamei sale, de la 
care nu avusese decât dragoste şi bunătate?! 

„Tot ce-am făcut, a fost numai pentru tine, copila mea!” Îi sunau 
parcă în ureche cuvintele mamei ei. 

Şi acum... Toată bunătatea şi dragostea ei, i-o răsplătea cu dispreţ 
şi răutate! 

— Felicia!... Copila mea!... Ce ai?... Ce s-a întâmplat? 

Cuvintele acestea o treziră din gândurile ei. Ridică încet capul şi îl 
văzu în faţa ei pe Coţofană, care o privea îngrijorat. 

— Bunul meu prieten, mi-ai făcut atâta bine, încât nu ştiu cum ţi-l 
voi putea răsplăti vreodată şi totuşi mai am încă o rugăminte. 

Coţofană se aşeză lângă dânsa şi îi mingâie mâinile. 

— Spune, scumpa mea copilă şi dacă stă în puterile mele, îţi voi 
împlini orice rugăminte. 

Felicia îi mulţumi cu o privire înduioşătoare dar îşi plecă iar capul 
şi îşi duse mâna la frunte. 

„Cum să-i spun? gândi ea. Cum să-i mărturisesc totul?” 

Cu toate că o durere amarnică îi sfâşia pieptul, îşi dădu seama că 
nu mai poate să tacă, şi că trebuie să-i spună tot. Începu cu voce 
înecată: 

— Dragul meu Coţofană... a trebuit... am fost nevoită... Adineauri 
la radio... am auzit o ştire... 

— „că te caută poliţia, întregi Coţofană, când văzu că Felicia 
şovăie să vorbească mai departe. 

Fata ridică repede privirea spre dânsul. 

— Cum, ştii...? 

Bătrânul dădu din cap cu un zâmbet blând. 

— Ştiu tot, copila mea. Am aflat totul la poliţie... despre tine, 
despre mama ta şi acum înţeleg tot. 

— Înţelegi atunci... de ce... de ce am plecat de la mama... De ce 

am vrut să mor?... 

Coţofană o privi în adâncul ochilor şi zise: 

— Cine a îndurat atâtea câte am îndurat eu, e în stare să înțeleagă 
tot, dar ştie în acelaşi timp că un copil nu trebuie să-şi blesteme 
niciodată mama. Orice ar fi făcut, tot mamă rămâne, pentru dânsul... 
şi mama, ta, Felicia, te iubeşte... te iubeşte mai presus de orice. 

— O cunoşti, Coţofană? 

— Cine n-o cunoaşte pe contesa blonda din Marsilia? 

Tânăra fată tresări îndurerată. 

— Tocmai asta e îngrozitor. Cum a putut să ajungă aici?... 

—  Întreab-o pe dânsa, copila mea. Numai puţini oameni cunosc 
povestea vieţii ei şi aceşti oameni tac. Însă cine s-a uitat o dată în 
ochit trişti ai mamei tale, a înțeles că toată viaţa ei a fost un şir 
neîntrerupt de chinuri şi suferinţă, de dor de fericire. 

— Singura ei fericire şi bucurie am fost eu, murmură Felicia. Şi 
acum a pierdut-o şi pe asta. Zace singură, părăsită, la închisoare... 

Se opri câteva clipe, apoi urmă cu glas hotărât: 

—  Coţofană, trebuie să-i dau de ştire mamei că trăiesc. În 
nenorocirea ei, îi va fi o mângâiere. Până când Raul Bernard va face 
toate pregătirile pentru plecarea la insulă, vor mai trece câteva 
ceasuri. Vreau să mă folosesc de timpul acesta şi să-i scriu mamei, iar 
pe dumneata, bunul meu prieten, te rog să-i duci scrisoarea şi să-i spui 
că sunt sănătoasă, să nu fie îngrijorată din pricina mea. Vrei?... 

Felicia se uită cu încordare la bătrân, aşteptând răspunsul. 

Acesta o atrase spre dânsul şi uitându-se ţintă în ochii ei, o întrebă: 

— Copila mea, inima ta nu te îndeamnă să te duci chiar tu la mama 
ta? 

Se făcu o tăcere de câteva clipe, apoi cocoşatul mai spuse o dată: 

— Felicia, fă ce-ţi spune inima. 

Coţofană spuse aceste cuvinte cu un glas atât de blând şi duios, 
încât Felicia simţi cum i se ia toată greutatea de pe suflet. Strânse 
mâinile bătrânului într-ale ei şi răspunse: 

— Acum ştiu ce am de făcut. Mi-ai arătat calea cea bună, Coţofană. 

Şi fără a mai şovăi o clipă, Felicia plecă... la mama ei. 

44. În voia sorții 


Plin de uimire, Bob urmărea pregătirile pe care le făceau bandiții 
pentru plecare. 

Adunară tot ce era în colibă şi înainte de toate proviziile. La 
început Bob nu spuse nimic. Dar când văzu că Norval strânge şi 
hamacul, îl întrebă: 

— Ce aveţi de gând? Ce înseamnă, asta? 

— Că o luăm la sănătoasa, băiete, răspunse Norval ironic. 

— Dar cu mine ce faceţi? 

— Pe tine le lăsăm aici. 

Indignat, tânărul se răsti la el: 

— Sunteţi nebuni?... Doar nu mă puteţi lăsa singur aici?! 

— Ba putem tot ce vrem. Îngrijeşte-te singur de tine şi dacă în 
lumea cealaltă te vei întâlni cu bătrânul tău, n-ai decât să-i ceri 
socoteală, căci numai el e vinovat de tot ce ţi se întâmplă, fiindcă n-a 
vrut să plătească banii pe care i-am cerut. Se vede că nu preţuieşti 
mult în ochii lui. 

— Cum puteţi spune că tata n-a vrut să plătească, cât timp nici n- 
aţi vorbit cu mijlocitorul lui? 

Norval îl întrerupse cu violenţă: 

— Taci, nu mai vorbi! Nici prin gând nu i-a trecut să plătească, 
plănuise altceva, onorabilul tău bătrân. Cum n-avem însă poftă să 
facem cunoştinţă cu poliţia, preferăm să renunţăm la afacerea asta. 
Rămâi cu bine, băiete... Petrecere frumoasă... Fii mulţumit că nu te 
aruncăm chiar acum în apă. 

Bob încleştă pumnii: 

— Sunteţi nişte sălbatici. Mă lăsaţi să mor cu încetul de foame... 

Norval nu mai luă în seamă cuvintele lui, ci părăsi coliba pentru a 
se duce după complicii săi, care o luaseră înainte. 

Dar deodată Bob se năpusti asupra lui şi îi tăie calea. 

— Nu te las să pleci... 

Înainte însă de a-şi putea isprăvi vorba, Norval îi dădu o lovitură 
puternică sub bărbie şi cu un strigăt de durere, Bob se prăbuşi la 
pământ. 

Când îşi reveni iar în simţiri, Bob Wilkens nu-şi putu da seama cât 
timp trecuse de la plecarea bandiţilor. Se ridică anevoie de jos şi ieşi 
din colibă. 

Vântul sufla cu putere, dar el nici nu-l luă în seamă, ci cercetă mica 
insulă. Pretutindeni era înconjurat de apă şi de nicăieri nu putea 
aştepta un ajutor. 

Deodată zări barca lor cu vâsle şi o licărire de speranţă se ivi în 
sufletul său. Dar când se apropie, văzu spre dezamăgirea lui, că 
vâslele fuseseră luate şi barca era găurită. 

Nici de gândit nu era să se poată folosi de dânsa. Ticăloşii îi 
tăiaseră orice cale de scăpare. 

Deznădăjduit, privea în largul mării. 

Dar nu... nu se putea să moară ca un câine... Trebuia să scape... 

Îşi aduse aminte că bandiții fuseseră urmăriţi, pe când mergeau cu 
maşina. Vasăzică era, cineva care ştia de răpirea lui. 

Reamintindu-şi toate întâmplările şi făcând o legătura între fapte, 
ajunse la încredințarea că numai Felicia putea fi aceea care încercase 
să-i vină în ajutor. 

Aşadar mai trăia şi poate va încerca din nou să-l scape. 

Va reuşi oare? 


45. Mângâiere 

Felicia tremura de nerăbdare, în aşteptarea permisiunii de a vorbi 
cu mama ei. Cât de lungi erau formalităţile al căror rost nu-l 
înțelegea! La câte întrebări nu fu nevoită să răspundă! 

În sfârşit, un gardian o conduse prin ganguri lungi, pe acelaşi drum 
pe care, cu câteva ceasuri în urmă mersese şi mama ei. 

— Ai timp zece minute de vorbit. Grăbeşte-te deci să spui mamei 
dumitale ce ai de spus, căci nu te pot lăsa nicio clipă mai mult, îi zise 
gardianul, apoi deschise uşa celulei şi îi făcu semn să intre. 

Inima Feliciei zvâcnea cu atâta putere, încât ameninţa să-i spargă 
pieptul, când trecu pragul tristei încăperi unde era închisă scumpa ei 
mamă. 

Privirile celor două femei se întâlniră. Dolores stătea nemişcată pe 
pat, nefiind în stare să spună un singur cuvânt. 

— Mămico... 

Tremurând din tot trupul şi abia ţinându-se pe picioare, contesa se 
ridică, se apropie de fiica ei, îi mângâie obrajii, părul blond, se uită în 
ochii ei, o strânse la piept, dar nu fu în stare să spună ceva. 

Abia când Felicia exclamă a doua oară, „Mămico... scumpa mea 
mămică!”, Dolores putu să prindă în cuvinte tot ce avea pe suflet: 

— Felicia... copila mea iubită!.. Trăieşti... ai venit la mine... te văd 
cu ochii mei, odorul meu scump! Dumnezeule, câtă fericire!.. Şi ai 
venit la mama ta în închisoare!... Zi şi noapte m-am rugat lui 
Dumnezeu să facă o minune, să te aducă iar la mine... Şi minunea s-a 
înfăptuit! Oh, copila mea, nici nu poţi să-ţi închipui ce înseamnă 
pentru mine clipa aceasta! 

Ochii i se umplură de lacrimi şi o strânse iar pe Felicia la piept. 

— Mamă scumpă, iartă-mă că am fugit de lângă tine, că ţi-am 
pricinuit atâta durere! 

Dolores o trase pe Felicia spre pat şi o aşeză lângă dânsa. 

— Ah, Felicia, dacă m-ai fi ascultat când am vrut să-ţi spun tot, 
atunci n-ai fi plecat de la mine. 

— lată, mamă, am venit iar şi acum... 

— Da, copila mea, ai venit iar, — repetă contesa, dar zâmbetul de 
fericire îi pieri de pe buze şi adăugă întristată: 

— Din nenorocire nu putem rămâne împreună... sunt arestată. 

— Îți vor da drumul, scumpa mea mămică, căci se va dovedi 
nevinovăția ta. 

Contesa se uită neîncrezătoare la copila ei. 

— Aşadar şi tu, care te-ai îndepărtat ca dispreț de mine, şi tu crezi 
în nevinovăția mea? 

Felicia plecă ochii şi murmură: 

— N-am ştiut ce fac, mamă, când am plecat de lângă tine; prea 
multe nenorociri se abătuseră asupra mea. 

Contesa îi mângâie părul şi dădu din cap, înţelegătoare. 

— Da, copila mea dragă, prea multe nenorociri şi cu toată 
dragostea mea nemărginită, n-am putut să te feresc de ele, deşi mi-aş 
fi jertfit şi viaţa pentru tine, aşa cum mi-am jertfit-o şi până acum. Da, 
Felicia... Şi eu aveam numai optsprezece ani, aveam ochi albaştri şi 
eram blondă ca şi tine, când mi-a ieşit în cale bărbatul care a hotărât 
soarta mea. Până la vârsta de cincisprezece ani am trăit în bogăţie şi 
strălucire. Tatăl meu mă răsfăța şi îmi împlinea toate dorinţele. 
Niciodată nu mi-aş fi putut închipui că viaţa aceea va lua sfârşit, până 
când... într-o zi... am găsit pe sărmanul tată în biroul lui, cu tâmpla 
găurită de un glonţ. Îşi pusese capăt vieţii, fiindcă pierduse averea şi 

nu mai voia să trăiască în sărăcie. Un bancher înşelător îl încurcase în 
felurite speculaţii nenorocite. Ce am îndurat în acele zile pline de 
groază, n-aş mai putea să spun. Singurul lucru care mi-a mai rămas în 
amintire, este înmormântarea strălucită pe care prietenii i-au făcut-o 
tatei şi prin care dovedeau cât de mult îl iubiseră. Dar când a fost 
coborât în pământul rece, alături de mama mea, am avut şi eu 
impresia că mă cufund într-o prăpastie neagră şi din nenorocire, 
presimţirea asta avea să se adeverească prea curând. 

Contesa rămase ca privirea îndurerată la amintirea tristului trecut. 

— Lasă, mămico scumpă, nu mai vorbi de lucruri care te dor atât 
de mult. Totul a trecut... o să-mi povesteşti altădată, când vei fi mai 
liniştită... 

Dolores dădu însă din cap şi continuă: 

— Nu Felicia, nu altă dată; lasă-mă să-ţi spun acum toată durerea 
care îmi apasă sufletul... să-mi descarc tot amarul... Cine ştie dacă vei 
mai putea veni la mine, dacă vom mai avea putinţa să vorbim despre 
trecutul atât de dureros, dar pe care trebuie să-l cunoşti şi tu... 

Felicia tăcu şi mama ei povesti mai departe. 

— Creditorii tatei mi-au luat tot: casa noastră frumoasă, castelul 
Martigny care ne rămăsese de la străbuni... nu ne-au lăsat decât 
îmbrăcămintea... 

— Dar fraţi n-aveai, mamă? o întrerupse Felicia. 

— Ba da, un frate, cu cinci ani mai mare ca mine. Era unul din cei 
mai chipeşi ofiţeri; dar în urma nenorocirii noastre, a fost nevoit să-şi 
dea demisia din armată, şi cum era prea mândru să trăiască din mila 
rudelor, a plecat în lume şi n-am mai auzit niciodată de el. Cine ştie 
prin ce colţ pierdut a pierit neştiut de nimeni. Da, Felicia... noi cei din 
urmă din neamul conților de Martigny am fost oropsiţi de soartă. Am 
trăit câtva timp la nişte rude mai bogate, unde am îndurat însă cele 
mai grozave înjosiri. Mi se număra fiecare îmbucătură pe care o 
vâram în gură, trebuia să muncesc ca o roabă în gospodărie şi nicio 
rază de bucurie nu-mi lumina viaţa. Dar deodată, totul se schimbă. 
Într-o zi veni în casa rudelor mele un american tânăr, care urma să 
locuiască mai multă vreme acolo. Era un om blând şi bun, care 
înțelese situaţia mea şi se strădui să-mi îndulcească viaţa. De multe 
ori, când ceilalți erau plecaţi de acasă, mă chema în odaia lui, îmi 
dădea bomboane, prăjituri şi mă mângâia, îndemnându-mă să nu 

pierd nădejdea în viitor. 

A fost primul om care, după moartea tatei, s-a purtat frumos cu 
mine şi mi-a vorbit cu blândeţe, aşa că e uşor de înţeles, dacă după 
scurt timp l-am iubit şi m-am dat lui cu tot avântul unei inimi 
doritoare de dezmierdări. Fericirea mea nu dură însă mult, căci după 
scurt timp dragostea noastră fu descoperită. Spre a mă sustrage de sub 
tirania rudelor mele, îmi ceru să plec cu dânsul la Londra, unde îmi 
făgădui să ne cununăm. Îţi închipui cu câtă bucurie am primit 
propunerea lui. Aveam toată încrederea în el. Plecarăm şi luarăm o 
cameră într-o pensiune unde spunea că aşteaptă numai actele lui, spre 
a ne căsători. Dar săptămână după săptămână trecu şi actele nu mai 
soseau şi într-o bună zi dispăru, lăsându-mă în voia sorții, fără niciun 
ban, în oraşul acela străin, unde nu cunoşteam pe nimeni. La început 
am crezut că i s-a întâmplat o nenorocire şi am înștiințat poliţia să-l 
caute. Trecură zile de aşteptare grozavă. Şi când în sfârşit se aduse o 
ştire despre dânsul, abia atunci am aflat că avusesem nenorocirea să 
cad pe mâinile unui seducător nemilos şi lipsit de conştiinţă. În 
America avea soţie şi copil şi când s-a săturat de mine, a plecat. 
Nenorocirea mea era cu atât mai mare cu cât rămăsesem însărcinată. 

— Dumnezeule, cât trebuie să fi suferit, mămico iubită! spuse 
Felicia, mişcată până în adâncul sufletul ui. 

— Dar asta n-a fost tot. Cu nenorocirea aceasta nu luaseră încă 
sfârşit suferinţele mele. În starea în care eram n-am putut găsi de 
lucru şi eram expusă la cea mai neagră mizerie. Când te-am avut pe 
tine, a fost ca o rază de lumină în viața mea întunecată, dar atunci 
durerea deveni şi mai mare. N-aveam bani, nici atât cât să-ţi cumpăr 
putinul lapte de care aveai nevoie... erai bolnavă, trebuia să te scap şi 
atunci... atunci... 

Aici Dolores se opri şi se uită îndurerată la Felicia. 

Aceasta plecă capul şi se rugă încet: 

— Taci, mămico... mămica mea adorată... nu mai vorbi... e prea 
dureros! 

Dar contesa stărui: 

— Trebuie să afli tot, Felicia, ca să mă poţi înţelege, căci am nevoie 
de înţelegerea şi iertarea ta, spre a-mi putea găsi în sfârşit liniştea 
sufletească. După toate nenorocirile care s-au abătut asupra mea, mă 
mir eu însumi că mai trăiesc, că mai este o licărire de speranţă în 

sufletul meu. Dar de când am fost la Frank Wilkens şi am vorbit cu 
dânsul, am rămas cu nădejdea că soarta se va îndura de noi şi nu ne 
va nimici cu desăvârşire viaţa. Ştiu că de când ţi-am mărturisit că 
Frank; Wilkens, regele automobilelor, e tatăl tău, suferinţa s-a abătut 
năprasnică şi asupra ta, dar ascultă-mă, Felicia mea scumpă, să nu... 

În clipa aceasta uşa celulei fu deschisă, gardianul apăru în pragul ei 
şi spuse: 

— Au trecut zece minute, vă rog să întrerupeţi convorbirea. 

Întristată, Felicia se ridică şi strângând mâinile mamei sale, zise cu 
lacrimi în ochi: 

— Rămâi cu bine, mamă. 

Dar Dolores o opri: 

— Nu pleca încă, Felicia; mai am să-ţi spun atâtea... 

Gardianul făcu un semn de împotrivire cu mâna, o luă pe Felicia de 
braţ, o duse spre uşă şi zise: 

— Ordinul e ordin, doamnă. 

Tânăra fată întinse braţele spre mama ei: 

— Nu plânge, mămico, voi veni iar, cât de curând. 

Gardianul nu se sinchisi de plânsul contesei, nici de disperarea 
Feliciei, ci închise uşa celulei, în care Dolores se prăbuşi la pământ, 
strigând: 

— Vino iar, fetița mea scumpă, vino cât mai repede, ca să-ţi spun 
că Frank Wilkens pe care l-am văzut nu e tatăl tău şi că fiul său nu ţi-e 
frate! 


46. Cursa morţii 


Ameţită, Felicia se întoarse la club, unde îl găsi pe Raul Bernard şi 
prietenii lui, încântați de aventura care îi aştepta. 

Fata avu un zâmbet îndurerat şi abia ascultă la ce spuneau tinerii. 
Numai când Coţofană se apropia de dânsa şi o întrebă: — Ei, te-ai mai 
liniştit, micuța mea? ea dădu din cap şi răspunse în şoaptă: 

— Sfatul dumitale a fost bun, Coţofană. Orice s-ar mai întâmpla 
mamei, va putea îndura mai uşor, căci acum ştie că sunt şi voi rămâne 
copila ei şi asta ţi-o datorează numai dumitale, căci dacă nu te-aş fi 
întâlnit, aş fi fost şi mai departe orbită, n-aş fi cunoscut-o pe mama 
aşa cum o cunosc acum. 

Coţofană zâmbi fericit. 

— Vasăzică tot am fost bun la ceva, micuța mea Felicia. 

Fata îi strânse recunoscătoare mâna. 

— Noi nu trebuie să ne mai despărțim niciodată, dragul meu 
prieten. Când mă voi întoarce... 

Coţofană se uită îngrijorat spre cer şi zise suspinând: 

— De te-aş vedea înapoi... 

— Ţi-e teamă, de ceva: Ne ameninţi vreo primejdie? 

— Nu ştiu, e ceva nelămurit. Dar mi se pare că se apropie o 
furtună. 

Raul Bernard şi prietenii săi nu le mai lăsară timp să stea de vorbă, 
fiind grăbiţi să plece cât mai repede. Se urcară în barca cu motor a 
clubului, una din cele mai frumoase şi mai repezi din Marsilia, puseră 
motorul în mişcare şi porniră. Barca mergea cu o iuţeală atât de mare, 
încât abia mai atingea suprafaţa apei. 


Felicia şedea tăcută la locul ei şi gândurile îi zburau la Bob. 

Vor ajunge oare la timp?... Vor reuşi ei să-l scape din mâinile 
bandiţilor? 

Nerăbdarea ei creştea din clipă în clipă şi pentru a o potoli, îl 
întrebă pe Raul: 

— Când crezi că vom ajunge la insulă? 

— Dacă vremea va rămâne bună, cam pe la miezul nopţii... Dar mi- 
e teamă că n-am ales o zi bună pentru plimbarea noastră, răspunse el 
uitându-se spre cer. 

Speriată, Felicia ridică repede capul şi zări şi ea la orizont nori 
negri, ameninţători. Barca înainta cu aceeaşi iuţeala, însă vântul 
începu să bată tot mai puternic. Tinerii se uitară îngrijoraţi la Felicia, 
dar nu spuseră niciun cuvânt, nevoind s-o sperie. Ea nu-şi dădea încă 
seama de primejdia în care se aflau cu toţii. 

Deodată unul din ei strigă: 

— Trebuie să ne întoarcem. Suntem aproape de insule, dar valurile 
sunt atât de mari şi puternice, încât dacă ne vom apropia mai mult, 
barca e ameninţată să se sfarme de mal şi suntem pierduţi. 

Raul cercetă cu reflectorul suprafaţa apei. Marea era grozav de 
agitată şi valurile se năpusteau năprasnic asupra bărcii. 

Felicia nici nu le luă în seamă. Cu privirea înspăimântată, urmărea 

razele reflectorului şi deodată zări ceva care o făcu să scoată un țipăt 
de groază. 

Îl apucă pe Raul de braţ şi zise cu vocea sugrumată de spaimă: 

— Priveşte, colo... un om agăţat de o scândură... în mijlocul 
valurilor... 

Raul sa aplecă înainte, plimbă iar lumina reflectorului peste apă şi 
după câteva clipe descoperi şi el pe nenorocitul care se afla în 
primejdie de moarte. 

— Da. Ai dreptate, un om... se luptă cu valurile. 

— El e... Bob, murmură Felicia cu glasul stins. 

— Îndreaptă numaidecât barca spre el, strigă Raul şi când văzu că 
prietenul său nu reuşeşte să menţină cursul bărcii, apucă el însuşi 
cârma şi continuă: 

— Poate vom reuşi să-l scăpăm în ultima clipă. 

Barca luă direcţia spre naufragiat, însă valurile o aruncau cu atâta 
putere încolo şi încoace, încât razele reflectorului nu mai rămaseră în 
direcţia în care se afla naufragiatul şi acesta se pierdu iar în întuneric. 

Valuri puternice se năpustiră din nou asupra bărcii, încât tinerii nu 
mai putură să vadă nimic. Din clipă în clipă primejdia grozavă creştea 
tot mai mult. 

Deodată un țipăt străbătu prin urletul furtunii. Îl scosese omul pe 
care îl zăriseră cu câteva clipe în urmă şi care acum era în apropierea 
bărcii. 

— Scăpaţi-l! se rugă Felicia plângând. 

— Vom face tot ce ne stă în putinţă, răspunse unul din tineri. 

Barca se apropia mereu de omul care se lupta cu moartea. Doi din 
tovarăşii lui Raul se duseră spre prora bărcii, se legară cu frânghii 
pentru a nu fi aruncaţi în mare şi aşteptau clipa când barca va trece 
destul de aproape de naufragiat, ca să-l poată apuca. 

— Mai la dreapta! strigă el celui de la cârmă. 

Barca îşi schimbă cursul şi zbura deasupra valurilor. 

Deodată unul din cei doi tineri se aplecă mai de tare în afară, încât 
se părea că vrea să se arunce în mare. Întinse braţul, făcu o smucitură 
puternică şi se trase înapoi. 

— L-am prins! strigă tânărul ca glas triumfător. Veniţi repede 
încoace... ajutaţi-mi să-l trag în barcă. 

După câteva clipe nenorocitul se afla întins în fundul bărcii. 

— Mai trăieşte? întrebă unul din tineri. 

— Da, respiră, răspunse un altul. Se pare că a înghiţit prea multă 
apă. Să-i dăm coniac şi să-l învelim într-o pătură. Îşi va reveni repede 
în simţiri. 

Felicia se apropie de omul care zăcea pe fundul bărcii. Îl cercetă cu 
privirea şi deodată întinse braţele, căzu în genunchi lângă dânsul şi 
strigă: 

— Bob!... Scumpul meu Bob! 

Îi dezmierdă faţa, îi dădu la o parte părul de pe frunte, îl apucă de 
umeri şi-l scutură cu putere, ca şi când ar fi vrut să-l deştepte dintr-un 
somn adânc. 

— Bob... tu eşti? 

Bob Wilkens deschise în sfârşit ochii, se uita buimăcit în jurul lui, o 
recunoscu pe tânăra fată şi un zâmbet de fericire îl flutură pe buze. 

— Felicia... scumpa mea Felicia!... 


47. Un martor 


După ce lucrările se mai liniştiseră, Cekov se dusese la societatea de 
asigurare, dar acolo i se spuse că plata sumei asigurate nu se va putea 
face decât atunci când cercetările poliţiei vor dovedi că focul n-a fost 
pus intenţionat. 

Poliţia adunase însă dovezi grave împotriva contesei şi aceasta se 
afla acum la închisoare. 

Când fusese interogat şi aflase de la comisar că poliţa de asigurare 
fusese prelungită de Dolores, Cekov respirase uşurat, acum însă 
lucrurile păreau să se complice din nou. 

Se duse la chelnerul Sattier şi acesta îi repetă ceea ce spusese şi la 
interogatoriu. 

Înfuriat, Cekov se răsti la el: 

— Idiotule, ce ţi-ai închipuit?!.. Nici tu nu crezi tot ce-ai spus. Ar 
trebui să te snopesc în bătăi pentru gogomănia pe care ai făcut-o. 
Dacă n-ai fi povestit afacerea cu electricianul, comisarului nici nu i-ar 
fi trecut prin gând s-o bănuiască pe doamna Martigny. Dar ştiu pentru 
ce ai făcut asta, ticălosule! Ai vrut să te răzbuni, fiindcă te-a dat afară, 
după ce te-a prins că ai furat. Să fii aşa de bun acum şi să te duci iar la 
judecătorul de instrucţie şi să-i spui că toată depoziţia ta n-a fost decât 

o minciună sfruntată! 

Sattier avu un zâmbet ironic. 

— Nici prin gând nu-mi trece să fac aşa ceva. Ce-am spus e bun 
spus. Nu cumva vrei să mă sileşti să-mi retrag mărturia, să mă 
dezmint pe mine însumi? 

— Da am să te silesc, nemernicule! 

Cekov vru să-l apuce de braţ, dar fiind pe stradă, Sattier se desfăcu 
repede din strânsoarea lui şi o luă la fugă. 

Cekov alergă la judecătorul de instrucţie, dar acesta îl primi foarte 
rece şi-l întrebă aproape cu asprime: 

— Ce mai doreşti? 

— Am venit în chestiunea focului de la barul „Valencia”. 

— Bine, bine. Te cunosc. Vorbeşte mai repede ce ai de vorbit. 

— Sattier a depus o mărturie falsă. 

— De unde ştii? 

— Mi-a repetat tot ce a depus la interogatoriu. 

— Poţi dovedi că mărturia lui e falsă? 

Cekov tăcu câteva clipe, aşa că judecătorul continuă şi cu mai 
multă asprime: 

— Dacă nu, lasă-mă în pace. N-am timp de pierdut cu dumneata. 

— Trebuie să ai timp, domnule judecător. Toată averea mea e în 
joc şi o voi pierde dacă se va da crezare calomniilor lui Sattier. 

Judecătorul dădu nepăsător din umeri. 

— Adu-mi dovezi că bănuiala nu e dreaptă, şi le voi cerceta. Până 
atunci, scuteşte-mă de palavrele dumitale. 

Cekov vru să mai spună ceva, dar judecătorul sună, şi când un 
gardian intră în cabinetul lui, îi spuse: 

— Condu-l pe domnul afară. 

Neavând încotro, Cekov trebui să se supună, şi ieşi. 

De unde să aducă dovezi? 

Îşi frământă creierul, dar nicio idee bună nu-i veni. 

Deodată îşi aduse aminte de electrician, despre care spusese Sattier. 
Îi cunoştea numele şi adresa, aşa că se îndreptă îndată spre atelierul 
acestuia. Din fericire, îl găsi acasă şi putu vorbi îndată cu dânsul. 

— Îţi aminteşti că ai fost chemat să examinezi cablul electric din 
camera doamnei Martigny, la barul „Valencia”? 

— Negreşit că da. Doamna Martigny mă chemase la telefon şi mă 

rugase să vin repede. 

— Te-ai dus când te-a chemat? 

Electricianul dădu din cap. 

— Da, am fost în după-amiaza acelei zile, iar seara a izbucnit focul. 

— E adevărat că doamna Martigny te-a oprit să faci reparația? 

— Cine a spus asta? 

— Chelnerul Sattier, la interogatoriu. Din pricina aceasta a căzut 
asupra doamnei Martigny bănuiala că a pus focul şi a fost arestată. 

Electricianul, un om mai bătrân, dădu supărat din cap. 

— Ce de ticăloşi mai sunt şi pe lumea asta! Sunt încredinţat că 
doamna Martigny n-a pus focul. 

Cekov rămase încântat de vorbele electricianului. În sfârşit găsise 
un martor favorabil. Se adresă deci acestuia, spunându-i cu 
înfrigurare: 

— Trebuie să vii neapărat cu mine la judecătorul de instrucţie şi să- 
ți dai declaraţia. 

— Vin cu plăcere, dacă e vorba s-o scap pe doamna Martigny. 

Cu mişcări încete, care puseră la grea încercare răbdarea lui Cekov, 
îşi scoase halatul de lucru, îşi lua pălăria şi, în sfârşit, plecară. 

Când ajunseră la cabinetul judecătorului de instrucţie, acesta îl 
primi şi mai rău pe Cekov: 

— Iar ai venit să-mi baţi capul, domnule? 

Cekov nu se lăsă intimidat de tonul aspru al judecătorului şi 
răspunse: 

— Da, am venit iar, şi am adus dovada că Sattier a depus mărturie 
falsă, numai pentru a se răzbuna împotriva doamnei Martigny. 

Judecătorul îşi îndreptă privirea asupra electricianului şi-l întrebă: 

— Dumneata, cine eşti? 

— Monteurul electrician Arnould. 

— Aha, înţeleg, Vrei să fii interogat în afacerea focului de la barul 
„Valencia”? 

— Da. Vreau să spun cum s-au întâmplat lucrurile cu adevărat. 

— Bine. Aşteaptă puţin. 

Judecătorul ridică receptorul telefonului şi ceru legătura cu 
comisarul care făcuse cercetările, rugându-l să vină îndată la dânsul. 
După câteva minute comisarul apăru şi judecătorul îi spuse: 

— S-a prezentat încă un martor în afacerea incendiului de la barul 


— 193 — 


„Valencia”. Fiindcă dumneata ai condus ancheta, te rog să-i iei 
interogatoriul. 

Comisarul Corbier se îndreptă spre electrician, îi aruncă o privire 
pătrunzătoare şi-l întrebă: 

— Cine te-a îndemnat să vii încoace şi să te oferi ca martor. 

Arnould arătă spre Cekov şi răspunse: 

— Domnul a venit la atelierul meu şi m-a rugat să vin. 

— Hm... 

Comisarul se uită la Cekov şi zise: 

— Dumneata ai fost coproprietar al barului „Valencia”? 

— Da. 

— Te rog să nu mă întrerupi. Deocamdată stabilesc numai fapte. Te 
voi întreba mai târziu. Vasăzică ai fost coproprietar al barului şi ţi se 
cuvine şi dumitale o parte din suma pentru care întreprinderea a fost 
asigurată. Ai deci tot interesul de a îndepărta bănuiala că focul a fost 
pus, pentru a ajunge în posesiunea banilor. 

Cekov nu ştia unde voia să ajungă comisarul şi se uită buimăcit la 
el. 

— De ce vrei să mai stabileşti toate acestea, doar sunt cunoscute. 

Corbier nu-i dădu niciun răspuns, ci aruncă o privire semnificativă 
judecătorului Tornal, apoi se adresă lui Arnould: 

— Dumneata ce ai de spus? 

— Că doamna Martigny m-a însărcinat să repar cât mai repede 
cablul electric din camera ei. Văzând că întârzii, m-a chemat la telefon 
şi mi-a cerut cu stăruinţă să vin îndată pentru a face lucrarea cât mai 
repede. După prânz m-am dus la bar şi am reparat cablul, dar numai 
provizoriu, căci n-am avut timp să stau mai mult. Aveam de gând să 
vin în ziua următoare şi să pun un cablu nou, fiindcă cel vechi nu mai 
era bun. Seara însă a izbucnit focul. 

— Care crezi că a fost cauza incendiului? 

— Presupun că un scurt-circuit. 

— Cu toate că ai reparat cablul? 

— Am spus doar, că am făcut numai o reparaţie provizorie. 

— Doamna Martigny ar fi putut să provoace intenţionat un scurt- 
circuit? 

— Ar fi putut, dacă ar fi avut oarecare cunoştinţe de electrotehnică. 
Dar n-ar fi avut niciun rost să ceară reparația cablului, pentru a-l 

distruge pe urmă. 

— Crezi că doamna Martigny are cunoştinţe de electrotehnică? 

Electricianul dădu din cap. 

— O nu... habar n-are de astfel de lucruri. 

— Altceva. Domnul Cekov te-a rugat să vii şi să dai o declaraţie. 
Cât ţi-a oferit pentru acest serviciu? 

Arnould răspunse indignat: 

— Îţi închipui cumva, domnule comisar, că m-am învoit să depun 
mărturie pentru bani? Pot repeta mărturia sub prestare de jurământ şi 
jurământul meu nu va fi fals, căci sunt un om cu frica lui Dumnezeu. 
Am îmbătrânit ca om cinstit şi n-ai niciun drept, domnule comisar, să 
mă bănuieşti de o faptă necinstită. 

Indignarea lui era sinceră, şi comisarul căută să-l îmbuneze: 

— Bine, bine. Nu te bănuiesc. Să încheiem acum procesul-verbal şi 
să semnezi declaraţia dumitale. 

Formalitatea fu îndeplinită repede, aşa că Cekov şi Arnould putură 
pleca. 

După ce ieşiră, comisarul spuse judecătorului: 

— Afacerea se arată acum într-o cu totul altă lumină. 

Judecătorul Tornal dădu din cap. 

— De la început am avut impresia că declaraţia lui Sattier nu era 
sinceră şi că voia numai să se răzbune împotriva doamnei Martigny. 

— Ce facem acum? 

— Trebuie să suspendăm acţiunea şi să dispunem eliberarea 
doamnei Martigny. 


48. Clipe de fericire trecătoare 

Felicia şi Bob erau în culmea fericirii. În sfârşit erau iar împreună. 
Toate nenorocirile erau date uitării. Tinerii nu auzeau vuietul furtunii, 
nici strigătele prietenilor, care se temeau de a catastrofă. Trăiau 
numai în clipa de faţă, se gândeau numai la bucuria revederii, la 
fericirea de a fi aproape unul de altul. 

— Felicia, adorata mea, nu e oare un vis? Te am într-adevăr lângă 
mine? Tu mi-ai adus salvarea? 

Fata zâmbi cu lacrimile în ochi şi îi mângâie sfioasă, părul ud. 

— Nu e vis, Bob, scumpul meu... 

— Tu ai fost cea care mai scăpat de la moarte?... Tu, Felicia? 

— Te ştiam în primejdie şi era firesc să fac tot ce-mi sta în putere, 
pentru a-ţi veni în ajutor. Mi-a fost o teamă grozavă că voi sosi prea 
târziu. 

— Mult n-a lipsit să fie prea târziu, iubita mea. Căci puterile 
începuseră să mă părăsească. Am trecut prin clipe îngrozitoare! 

— Şi eu, Bob. 

Tânărul îi luă mâinile, o atrase mai aproape de el şi şopti: 

— Ah, Felicia, de ce am fost despărțiți în clipa când credeam că am 
cucerit fericirea? 

— Aşa hotărâse soarta, iubitul meu. 

— N-ar fi trebuit să fugi de mine, când l-am văzut pe tatăl meu. 

— Bob, nu înţelegi?... În aceeaşi clipă am zărit şi pe mama, care 
era lângă tatăl tău. 

— Contesa blondă din Marsilia? 

Felicia dădu tristă din cap. 

— Ştii, deci, că e mama mea? 

— Am avut presimţirea asta. 

— Şi acum poţi înţelege de ce am fugit? 

— Da, iubita mea adorată. 

— În clipele acelea se prăbuşise totul în jurul meu. 

— Dar tocmai pentru asta ar fi trebuit să rămâi la mine, Felicia. 
Ştiai doar cât de mult te iubesc! 

Ea închise ochii şi murmură îndurerată:. 

— Mi-a fost ruşine, Bob... mama mea... contesa blondă din 
Marsilia!... Mi-a fost ruşine că sunt fiica unei femei care... 

Se opri din vorbă şi după câteva clipe continuă cu glasul înecat de 
lacrimi şi rugător: 

— Cruţă-mă, Bob. Nu mă sili să vorbesc despre chinurile pe care le- 
am îndurat în clipele acelea grozave. Viaţa întreagă mi-a fost luminată 
de soare, şi deodată s-a făcuse întuneric în jurul mea, un întuneric atât 
de înfiorător... N-am mai ştiut ce să fac, mi-am pierdut minţile şi... 
am fugit. 

— Felicia, dar nu te-ai gândit, măcar o clipă, că nu voi arunca 
asupra ta vina mamei tale? 

— Tu nu, dar tatăl tău!... 

Bob suspină din adâncul sufletului. 

— Da, ai dreptate; tata nici nu va voi să audă de contesa blondă din 
Marsilia. 

— Şi cu toate acestea numai el e vinovatul, el e acela care a 
sfărâmat viaţa mamei mele, care a făcut-o să ajungă o... 

Bob tresări înspăimântat şi holbă ochii la Felicia, ca şi când n-ar fi 
înțeles cuvintele ei. 

Trecură câteva clipe de tăcere apăsătoare. În sfârşit tânărul se 
reculese şi zise agitat: 

— Tatăl meu e vinovat că mama ta?... 

Tăcu şi clătină nedumerit capul. 

— Nu e cu putinţă, Felicia! Cum a ajuns tatăl meu?... 

— A cunoscut-o pe mama când era tânără, îi curmă Felicia vorba şi 
izbucnind în plâns continuă: Doamne Dumnezeule! Bob, am aflat ceva 
îngrozitor! 

— Ce ai, Felicia, pentru Dumnezeu? De ce eşti atât de disperată, 
iubita mea?! Mama ta poate să fie de o mie de ori contesa blondă din 
Marsilia, asta nu va ştirbi nimic din iubirea mea, dimpotrivă. După ce 
ai pierdut totul, după ce viaţa ta a fost nimicită, nu mă mai ai decât 
pe mine şi de aceea nu trebuie să ne despărţim. Dacă ai şti, Felicia, cât 
de deznădăjduit am fost la gândul că poate ţi-ai răpus viaţa!... Ca un 
nebun am alergat toată noaptea pentru a te găsi, pentru a-ţi spune că 
iubirea mea a rămas neschimbată, că a devenit mai puternică, mai 
adâncă. Oricine ar fi mama ta, pentru mine rămâi fecioara curată şi 
nevinovată... fericirea vieţii mele! Şi de s-ar împotrivi lumea întreagă, 
tu trebuie să fii a mea, Felicia mea adorată! 

În ochii tinerei fete se ivi o sclipire de bucurie. 

— Mă iubeşti atât de mult, Bob? 

— Fără tine, viaţa nu mai are niciun preţ pentru mine! 

Felicia lăsă capul în piept şi murmură îndurerată: 

— Şi totuşi visul nostru de fericire nu se poate înfăptui, Bob. Ceasul 
în care ne-am regăsit înseamnă pentru noi despărţirea. 

— Nu, Felicia, nu se poate! 

— Soarta e mai tare decât noi, Bob. 

— Te înşeli. Eu mă încumet să lupt şi împotriva sorții, şi dacă 
amândoi vom fi uniţi, nimeni şi nimic nu ne mai poate despărți! 

— Încă o dată îţi spun, Bob: soarta e mai tare decât noi. 

— Nu te înţeleg, Felicia mea dragă. 

— Fiindcă nu cunoşti încă grozăvia pe care am aflat-o de la mama. 

— Ce-ar putea să ne nimicească dragostea? 

— Trecutul, Bob! 

— Vorbeşte lămurit, Felicia, nu mă chinui. 

Cu glasul răguşit de emoție, Felicia continuă: 

— Îţi aduci aminte că în clipa când l-ai văzut pe tatăl tău la barul 
„Valencia”, mama se afla în loja lui? 

— Da. 

— Ştii pentru ce era acolo?... Pentru a cere socoteală tatălui tău! 

— Pentru a-i cere socoteală?... 

— Da, căci el e bărbatul care a necinstit-o şi care a părăsit-o în 
mizerie, când a aflat că va deveni mamă... 

Bob Wilkens îşi duse mâna la frunte, apoi ţipă deznădăjduit: 

— Nu... nu... nu se poate!... 

Cu un zâmbet amar Felicia răspunse: 

— Da, scumpul meu Bob! Şi acum trebuie să afli şi tu întreaga 
grozăvie: tatăl tău e şi al meu! 

— Pentru Dumnezeu... taci... nu... nu e cu putinţă! 

Ca un strigăt de moarte ieşiră aceste cuvinte din gura 
nenorocitului. 

Cu tot vuietul furtunii, fură auzite şi de ceilalţi tineri, care se uitară 
speriaţi spre ei. 

Nimeni nu avu însă timpul să se ocupe de cei doi îndrăgostiţi, căci 
toţi erau în primejdie de moarte. Valurile se năpusteau năprasnice şi 
amenințau în fiece clipă să înghită barca. 

Trecură clipe de tăcere chinuitoare, apoi Bob o apucă pe Felicia de 
braţ şi îngăimă: 

— Eu... fratele tău...?! 

Fata dădu din cap şi murmură: 

— Da, Bob. Sunt sora ta. 

La auzul acestor cuvinte, Bob Wilkens încleştă pumnii şi strigă plin 
de furie şi răzvrătire: 

— Nu, soarta nu poate fi atât de crudă cu noi. Nu vreau şi nu pot să 
cred aşa ceva, Felicia, căci atunci tata n-ar fi numai un înşelător care a 
nimicit viaţa mamei tale, dar s-a făcut vinovat şi de adulter, a înşelat- 
o şi pe mama mea. 

Felicia dădu din umeri cu o mişcare obosită. 


— 198 — 


— Întreabă pe tatăl tău, Bob; nu-şi va tăgădui vina... după ce, prin 
întâlnirea cu mama, totul s-a descoperit. 

— Dar ce ne vom face noi, Felicia? S-a spulberat oare întregul 
nostru vis de fericire?! 

— Nu mai ştiu nimic, Bob; sufletul mi-e sfâşiat de durere. 

— Felicia, cum vom putea îndura mai departe viaţa? Singurul meu 
dor, singura mea nădejde era să devii soţia mea şi acum... să nu mai 
văd în tine decât o soră?! Să nu-mi fie îngăduit să te iubesc, fiindcă 
între noi este o legătură de sânge?!... Atunci ar fi mai bine să pierim 
amândoi acum... Poate furtuna grozavă care s-a năpustit asupra 
noastră, se va îndura de noi şi ne va arunca în adâncul mării?!... 

O strânse mai cu putere la pieptul lui şi zise: 

— Dacă nu-mi este îngăduit să trăiesc cu tine, atunci mai bine să 
murim împreună. Priveşte, în jurul nostru!... Mânia lui Dumnezeu s-a 
dezlănţuit!... Dă-mi gura ta, Felicia... cea din urmă sărutare... şi astfel 
împreunaţi să murim amândoi... Fără tine nu pot trăi!... 

Cu patimă înfocată o cuprinse în braţe şi buzele lui se lipiră de ale 
fetei, într-o sărutare fierbinte. 

Dar deodată Felicia simţi cum trupul lui Bob devine greu în braţele 
ei şi cuprinsă de groază, ţipă: 

— Ajutor... ajutor! Nu vreau să moară! 

Raul şi unul din prietenii săi se apropiară îndată de cei doi 
îndrăgostiţi. Unul din ei îi duse o sticlă cu coniac la gură, şi îi turnă 
lichidul binefăcător pe gât. După câteva minute, Bob îşi reveni în 
simţiri. 

Se agăţă cu toată puterea de Felicia şi strigă: 

—  Întâmplă-se orice, însă pe noi nu ne va putea despărţi nicio 
putere din cer sau de pe pământ! 

Felicia se lăsă pradă dezmierdărilor lui şi în clipa aceea nu dorea 
nimic, decât să moară, în îmbrăţişarea iubitului ei. 


49. Urmări fatale 


Lui Coţofană i se îngăduise să aştepte la club întoarcerea lui Raul 
Bernard şi a prietenilor săi, iar Homer Creil îl invită să petreacă 
noaptea în locuinţa lui. Acest Homer Creil era tipul marinarului 
bătrân, cu fata înăsprită de vânt şi o barbă albă, zburlită. 

În cinstea oaspetelui său, făcuse un grog tare şi acum stăteau 
amândoi de vorbă, sorbind băutura caldă şi întăritoare şi fumând. 

La început, conversaţia lor se mărgini la exclamări care lăudau 
bunătatea băuturii, dar după al patrulea pahar, Homer Creil deveni 
mai vorbăreţ şi zise: 

— Mi se pare că vine o furtună grozavă. 

— Crezi? întrebă Coţofană nepăsător. 

Bătrânul marinar arătă spre barometrul de lângă fereastră. 

— A căzut mult. Semn de vijelie. Afară de asta, mă doare umărul şi 
asta e pentru mine semnul cel mai sigur de vreme rea. 

Coţofană dădu îngrijorat din cap. 

— Şi barca e în largul mării. 

— Hm... prost lucru... răspunse Homer, ridicându-se şi ieşind din 
odaie, urmat de Coţofană. 

Când ajunseră la debarcader, Homer se uită de-a lungul țărmului şi 
îi zise lui Coţofană: 

— Vezi colo, la intrarea portului, au ridicat felinarul roşu. Ăsta e 
semnalul pentru acei ce vor să plece, să fie cu băgare de seamă. 

Câtva timp cei doi oameni statură tăcuţi, privind spre largul mării. 
Vântul sufla din ce în ce mai tare. Se întoarseră iar în odaie unde, 
după ce sorbiră din paharele cu grog, Coţofană îl întrebă pe Homer. 

— Barca e destul de trainică să poată rezista unei vijelii? 

— Dacă furtuna nu va fi prea puternică, atunci da. 

— Şi dumneata eşti neliniștit, Homer! 

— Nu-mi place că prea mă doare umărul. 

— Ei şi? 

— E semn de nenorocire. 

— la nu mai tot cobi, spuse Coţofană, aruncându-i o privire 
mustrătoare. 

Homer Creil îşi umplu al cincilea pahar, îl goli dintr-o singură dată, 
se ridică şi se duse la telefonul care era în odaia lui. Ridică receptorul 
şi ceru staţia meteorologică, de unde rugă să i se dea ştiri despre 
starea atmosferică. 

Când se întoarse iar la masă, zise lui Coţofană: 

— Vântul are tăria a zecea. 

Coţofană n-ar fi trebuit să fie născut ia Marsilia, ca să nu ştie ce 
înseamnă aceasta. Plin de îngrijorare îl întrebă pe Homer Creil: 

— Atunci sărmanii băieţi sunt în mare primejdie? 

— Am spus eu... când mă doare umărul... 

Coţofană îi curmă repede vorba. 

— Ia mai încetează cu umărul dumitale şi spune-mi mai bine ce 
putem face pentru a preîntâmpina o nenorocire. 

— Noi nu putem face nimic. 

— Dar bine, omule, nu putem şedea aici cu mâinile în sân, pe când 
nenorociţii sunt în primejdie să se înece. 

— N-avem altceva de făcut decât să aşteptăm. 

— Ce?... Să aşteptăm dacă?... 

— ...se vor întoarce. 

Homer Creil îi umplu şi lui Coţofană paharul şi-l îndemnă: 

— Bea, asta te va linişti. 

Timpul trecea încet şi lui Coţofană aşteptarea i se păru nespus de 
lungă. Deşi urmase sfatul lui Homer Creil şi mai dăduse pe gât un 
pahar de grog, neliniştea lui creştea din ceas în ceas. 

— Mai cheamă o dată staţia meteo şi întreabă cum e vremea în 
larg, zise el lui Homer. 

Acesta se duse iar la telefon şi vorbi câteva minute. 

Când se întoarse, Coţofană îl întrebă îngrijorat: 

— Ei, cum stau lucrurile? 

— Foarte rău. Furtuna s-a întețit. Vântul e la puterea a 
douăsprezecea. 

Asta însemna că vântul se prefăcuse în uragan. 

— Dacă ar fi luat la timp drumul înapoi, ar fi trebuit să fie aici. 

— Da, demult. 

Coţofană nu mai avu linişte să stea la locul lui, ci sări în picioare şi 
îşi luă pălăria. 

— Încotro? îi întrebă Homer Creil. 

— Mă duc să dau alarma. 

— Unde? Pe cine vrei să anunti? 

În primul moment, Coţofană rămase nehotărât locului, căci într- 
adevăr nu ştia unde să se ducă şi pe cine să alarmeze. 

Deodată îi veni un gând salvator. Se va duce la mister Frank 
Wilkens. Acesta va şti să ia măsurile trebuincioase, căci era doar vorba 
şi de fiul său. 

Fără a mai spune nimic, ieşi repede din odaie, şi luă drumul spre 

hotel Bristol. Alergă cât îl ţineau picioarele şi ajunse gâfâind la hotel. 
În vestibul îl luă în primire portarul de noapte şi-l întrebă: 

— La cine vrei să te duci? 

— Trebuie să vorbesc cu mister Wilkens. 

— Acum, în toiul nopţii? Pesemne că nu eşti în toate minţile?! 

— Trebuie să-i vorbesc numaidecât, repetă Coţofană, suflând greu 
şi repede. 

— Imposibil. Mi-ar trage un perdaf numărul unu, dacă l-aş deştepta 
din somn la ora asta. 

Coţofană, care n-avea deloc poftă să-şi piardă timpul cu vorbe 
multe, trecu repede pe lângă portar şi se repezi pe scară. Numărul 
camerei lui Wilkens îl cunoştea şi nu mai avea nevoia să întrebe. 

Ocărând, portarul se luă după dânsul pentru a-l opri, dar până când 
să-l ajungă, Coţofană şi începuse să bată cu amândoi pumnii în uşa lui 
Wilkens. 

Portarul se năpusti ca un taur asupra lui şi tocmai voia să-l tragă 
înapoi de la uşă, când aceasta fu deschisă şi în pragul ei apăru Frank 
Wilkens, îmbrăcat într-un halat de noapte. 

— Ce s-a întâmplat? strigă el cu glas aspru, dar recunoscându-l pe 
Coţofană, îi făcu semn să se apropie. 

Portarul îi dădu drumul şi bătrânul începu: 

— Mister Wilkens, fiul dumneavoastră... 

— Ce-i cu el? 

Coţofană îi povesti tot ce se petrecuse şi cum Raul Bernard plecase 
cu prietenii lui să-l salveze pe Bob. 

Frank Wilkens îşi duse mâna la frunte. Nu era oare vis tot ce auzea? 

ÎI trase pe Coţofană după dânsul în odaie şi aici îl întrebă buimăcit: 

— Dar ce putem face? 

— Veniţi cu mine la poliţia portului, acolo vom afla pe ce cale le 
putem veni în ajutor. 

Frank Wilkens se îmbrăcă repede, dar încă înainte de a fi gata, îl 
întrebă pe Coţofană: 

— N-ar fi bine să chemăm poliţia portului la telefon? În felul acesta 
am câştiga timp. 

Wilkens ceru îndată legătura, înştiinţă poliţia că barca clubului cu 
mai mulţi tineri este în primejdie şi adăugă: 

— Vă rog să luaţi toate măsurile pentru a veni în ajutorul celor 

primejduiţi. 

— Vom înştiinţa îndată staţia da salvare, fu răspunsul. Mai mult nu 
putem face. 

— Voi plăti o recompensă de zece mii de franci pentru salvarea 
celor care se află în barcă, zise Frank Wilkens. 

— Nu e nevoie de aşa ceva, căci şi fără premiu staţia de salvare va 
face tot ce-i va sta în putere. Însă pe furtuna asta va fi greu de găsit 
barca. De câteva ceasuri vijelia a crescut şi mai mult şi din toate 
părţile sosesc semnale de ajutor. 

— Fiul meu se află pe barca de cere v-am spus şi care barcă a 
plecat spre o insulă să-l aducă de acolo. Cine îl va aduce viu acasă, va 
primi o răsplată de o sută de mii de franci. 

— Bine. Voi da îndată avizul mai departe. 

Frank Wilkens închise apăratul şi se întoarse spre Coţofană. 

— De ce n-ai venit îndată la mine, când ai aflat că fiul meu se afla 
pe insulă? 

Din felul în care spusese aceste cuvinte străbătea o oarecare 
mustrare. 

— Raul Bernard a vrut aşa şi am crezut că e de-ajuns dacă pleacă 
dânsul cu prietenii lui. Nimeni nu s-a aşteptat la furtună. 

Frank Wilkens isprăvise cu îmbrăcatul şi începu să se plimbe agitat 
prin odaie. 

Coţofană, istovit de goana făcută până la hotel, luă loc pe un scaun, 
unde rămase cufundat în gânduri. 

După câtva timp se auzi zbârnâind telefonul. Frank Wilkens se 
repezi la aparat şi duse receptorul la ureche. 

— Fiul meu a fost salvat? fu prima lui întrebare. 

— Încă nu, veni îndată răspunsul. Am vrut să vă înştiinţăm numai, 
că o barcă a poliţiei a plecat în căutarea lui şi îndată ce vom avea o 
ştire vă vom anunţa. 

Ceasuri grele de aşteptare trecură încet şi înfrânseră chiar şi firea 
puternică a lui Frank Wilkens. 


50. Întoarcerea 


Din clipa în care o revăzuse pe Felicia, contesa de Martigny reuşi 
să-şi recapete puţină linişte. Nu se mai plimba ceasuri întregi prin 

celula ei, cum făcuse înainte şi nu-şi mai chinuia creierul cu gânduri 
negre, ci şedea tăcută pe un scaun şi visa. 

Toată bucuria ei din anii din urmă părea să-i fi revenit. Felicia se 
întorsese la dânsa... Felicia, toată viaţa şi fericirea ei!... 

Totul se lumina în juru-i. În cele din urmă şi judecătorii vor trebui 
să recunoască nevinovăția ei, vor trebui să-i dea drumul din 
închisoare şi atunci va reîncepe o viaţă nouă alături de copila ei 
iubită, pe care n-o va mai părăsi niciodată. 

Fu trezită din gândurile acestea de zgomotul uşii care se deschise, 
şi când ridică privirea, îl zări pe Cekov care intrase împreună cu 
gardianul. 

La vederea lui fu cuprinsă de spaimă şi ducându-şi mâinile la piept 
pentru a-şi potoli bătăile inimii, îl întrebă cu vocea sugrumată: 

— Ce vrei, Cekov?... Pentru ce ai venit?... 

— Am venit să-ţi aduc libertatea, Dolores, răspunse el zâmbind. 

Buimăcită, contesa holbă ochii la dânsul. 

— Libertatea?!... 

Gardianul dădu din cap şi răspunse în locul lui Cekov: 

— Da, doamnă; iată ordinul de eliberare. Puteţi părăsi închisoarea 
împreună cu domnul Cekov, care vă va da toate lămuririle. 

Dolores rămase câteva clipe zăpăcită, nevenindu-i să creadă cele 
auzite, dar Cekov se apropie de ea, îi puse mâna pe umăr şi zise: 

— Vino-fi în fire, Dolores. E adevărat, eşti liberă şi numai mie îmi 
datorezi că toată afacerea a fost descurcată atât de repede. Hai, nu 
mai sta şi vino cu mine. 

Între timp gardianul adusese haina şi pălăria contesei. Fără să-şi 
dea seama ce face, contesa se îmbrăcă şi părăsi celula împreună cu 
Cekov. Nu era în stare să spună un cuvânt. Un singur gând era 
limpede în mintea ei; în sfârşit era liberă! 

Ca din mare depărtare auzea glasul lui Cekov care îi povestea cum 
se străduise să aducă dovada nevinovăţiei ei, îi spuse de mărturia 
electricianului şi încheie: 

— Aşa am putut obţine anularea mandatului de arestare şi cred că 
acum vei fi mulţumită de mine. 

Contesa îşi revenise puţin din surprinderea ei şi cu un zâmbet 
ciudat, îi zise lui Cekov: 

— E pentru întâia oară că-mi faci un bine, Cekov, dar îmi închipui 

că şi de data asta ai gânduri egoiste. 

Cekov nu luă în seamă mustrarea şi dând nepăsător din umeri, 
răspunse: 

— Aş fi un prost om de afaceri, dacă aş lăsa să planeze o astfel de 
bănuială asupra asociaţiei mele, căci învinuirea de a fi pus focul nu 
numai că ar fi stricat bunul nume al întreprinderii noastre, dar nici n- 
am fi putut ridica suma de la societatea de asigurare. 

Zâmbetul contesei deveni amar: 

— Vezi că ţi-am ghicit gândul?! 

— Asta n-are nicio importanţă. Principalul e că eşti liberă şi viaţa 
îşi va putea relua cursul normal. 

Dolores deveni atentă şi întrebă: 

— Ce vrei să spui cu asta? 

— Foarte uşor de înţeles. Îndată ce vom ridica banii de la societatea 
de asigurare, vom reface barul, dar mult mai elegant şi mai luxos, 
după modelul american. Am şi făcut planul în capul meu. Noua 
întreprindere va întrece tot ce s-a putut vedea până acum şi faima i se 
va duce în lumea întreaga. Să vezi ce bani vom câştiga atunci! 

— Noi? întrebă contesa cu voce tărăgănată, uitându-se pieziş la el. 

— Negreşit că noi. Ce-ar fi barul „Valencia” fără contesa blondă din 
Marsilia?! 

— Dar eu nu vreau să mai continui afacerea, Cekov. 

— Eşti nebună?? 

— Nu, slavă Domnului, mintea mea e limpede, dar am încheiat cu 
viaţa de până acum. Voi pleca din Marsilia, voi pleca undeva unde nu 
ştie nimeni de contesa blondă, unde nu mă cunoaşte nimeni şi nu se 
ştie nimic de trecutul meu. 

Cekov izbucni într-un râs aspru. 

— Crezi că îţi va fi aşa de uşor să ştergi tot trecutul? 

— În orice caz, nu voi mai relua viaţa pe care am fost nevoită s-o 
duc până acum. Tot ce am făcut a fost numai pentru copila mea. 
Acum însă Felicia ştie tot şi iubirea ei o pot păstra numai dacă voi 
înceta de a mai juca rolul trist şi înjositor pe care km jucat până acum. 

— E curată nebunie ce vorbeşti, izbucni Cekov. Dacă deschidem un 
local nou, vom putea câştiga în scurt timp sute de mii de franci. În loc 
de a te retrage cu fata ta în vreun colţ uitat de lume, mai bine ar fi s-o 
aduci şi pe ea la bar. Doamne, ce senzaţie ar face, dacă mama şi fiica 

ar apărea pe scenă! Toţi bărbaţii ar înnebuni după voi! 

— Taci, canalie! Pe mine ai reuşit să mă momeşti, să mă târăşti în 
mocirlă, fiindcă eram deznădăjduită şi tremuram pentru viaţa copilei 
mele. Numai pentru a o salva pe dânsa, am făcut tot ce-ai cerut de la 
mine, dar acum s-a isprăvit, Cekov! Ai câştigat tot atât cât şi mine şi 
dacă ni se va plăti suma de asigurare, atunci fiecare din noi e liber să 
facă ce vrea ca banii. Tu n-ai decât să-ţi urmezi calea, dar pe mine 
lasă-mă în plata lui Dumnezeu. Să nu te gândeşti o clipă că Felicia ar 
putea să fie târâtă la o viaţă ca aceea pe care am dus-o eu. 

Ajunseră la locuinţa contesei din strada Estelle şi urcară scara. 
Bătrâna Betty, care aflase de la Cekov despre eliberarea stăpânei sale, 
o aşteptase de ceasuri întregi la fereastră şi îi ieşi înainte, cuprinzând- 
o în braţe şi dezmierdând-o. 

— Sărmana de tine! Câte a trebuit să înduri! 

Dar Cekov se răsti la cele două femei: 

— Aveţi de gând să mai staţi mult în uşă şi să bociţi?! 

Dolores intră înainte şi uitându-se peste umăr la Cekov, care o 
urmase, îl întrebă: 

— Ce mai vrei de la mine? 

— Te rog să vii cu mine la direcţiunea societăţii de asigurare, 
pentru a face formalităţile trebuincioase pentru ridicarea banilor. 

Dolores făcu o mişcare obosită. 

— Îmi ceri un lucru cu neputinţă. Abia am ajuns acasă şi am alte 
treburi mai importante şi mai grabnice, aşa că nu mi-e capul la 
afaceri. 

— Bine. Atunci dă-mi împuternicirea să fac eu singur tot ce trebuie 
şi nu vei mai fi supărată cu nimic. 

Fără a sta mult pe gânduri, Dolores se duse la biroul ei, luă o foaie 
de hârtie şi îi zise lui Cekov: 

— Dictează-mi tu împuternicirea, căci eu nu mai sunt în stare să 
gândesc măcar şi nici nu pot trata cu directorii societăţii. Tu cunoşti 
mai bine lucrurile astea şi vei face tot ce trebuie. 

Ochii lui Cekov sclipiră. Îi dictă repede împuternicirea şi Dolores 
iscăli actul pe care îl întinse lui Cekov, spunând: 

— Acum lasă-mă. Când se vor plăti banii, mă vei înştiinţa. 

După ce rămase singură cu Betty, îşi încolăci braţele în jurul gâtului 
ei şi plângând o întrebă: 

— Unde e Felicia?... Unde e copila mea? 


51. Planuri întunecate 


Deşi Dolores nu voia să mai audă nimic de planurile de viitor ale 
lui Cekov, acesta era totuşi mulţumit cu ceea ce obținuse. Un zâmbet 
de satisfacţie îi flutură pe buze când ieşi în stradă. Banii erau salvaţi şi 
el nu pierduse nimic. 

Se îndreptă spre strada Cannebiere şi se opri în faţa locului unde 
fusese barul „Valencia”. Începuseră lucrările pentru îndepărtarea 
dărâmăturilor. În curând se va ridica aici o nouă clădire mai 
strălucită, mai frumoasă decât aceea dinainte, îşi zise Cekov. Pe când 
era astfel cufundat în gânduri, simţi deodată o atingere pe umăr şi se 
întoarse speriat. 

— Ah, tu eşti, Renard?! întrebă el, şi chipul i se înveseli când dădu 
cu ochii de un vechi cunoscut al lui. 

Renard, un bărbat încă tânăr, cam cu aceeaşi înfăţişare grosolană 
ca a lui Cekov, îl întrebă râzând: 

— Jeleşti avuţiile pierdute, nu-i aşa? Focul ţi-a suflat tot?! 

— Nimic nu mi-a suflat. Priveşte-mă, am aerul de a jeli? 

— Dar am auzit că n-ai fost asigurat? 

— N-ai auzit bine. Nu numai că n-am pierdui nimic, dar am mai şi 
câştigat. Societatea de asigurare trebuie să-mi plătească cinci sute de 
mii de franci. Frumuşică sumă, ce zici?! 

Renard îl privi uimit 

— Ia nu te mai lăuda atâta, că nu tu ai câştigat aceşti bani. Dacă n- 
ar fi fost contesa blondă, barul tău n-ar fi făcut aceşti bani. Dar ce 
stăm şi căscăm gura aici; hai mai bine şi fă cinste. 

Cekov se învoi bucuros. 

— Ai dreptate. Hai să ne udăm gâtlejurile. 

Se îndreptară spre port şi intrară într-o bodegă, zisă „La Africanul” 
fiindcă proprietarul ei fusese pe vremuri în Africa şi adusese de acolo 
tot felul de amintiri, cu care împodobise localul său şi îi dăduse o 
înfăţişare exotică. 

Cei doi prieteni luară loc la o masă şi comandară doi ţapi cu bere, 
apoi Cekov îl întrebă pe Renard: 

— Şi tu ce mai învârteşti acum? 


— 207 — 


Renard răspunse cu un surâs amar: 

— Socotesc câte găuri mai am de strâns la cureaua mea. 

— Da, da... sunt timpuri grele! 

— Ei lasă, tu nu te poţi plânge. Mai bine ai face să mă ajuţi cu 
ceva. Ce-i la tine o bumaşcă de o sută?! Suntem doar prieteni vechi. 

— Deocamdată sunt şi eu pârlit, căci societatea de asigurare nu mi- 
a plătit încă banii. Chiar adineauri am fost la contesa blondă şi am 
luat o împuternicire de la dânsa, ca să pot încasa suma. Aveam nevoie 
de împuternicirea asta, fiindcă polita era pe numele ei. 

Spunând acestea, scoase actul din buzunar şi îl arătă lui Renard. 
Acesta îl citi cu luare-aminte, apoi îl întrebă pe Cekov: 

— Şi ce-ai să faci după ce vei încasa banii? 

— Voi reconstrui barul. Dolores nu prea vrea să audă de aşa ceva, 
dar o voi face să se cumințească, să-şi vâre minţile în cap. 

— Dar dacă nu vei reuşi? 

— Ar fi cam prost lucru. 

— Ştii ceva?... Aş avea altă afacere... chiar mai bună decât barul. 

Curios, Cekov se aplecă peste masă, şi-l întrebă: 

— Ce afacere? 

— O casă. 

Cekov îl înţelese îndată despre ce fel de casă era vorba. 

— E vreuna de vânzare în Marsilia? 

— Nu aici, în altă parte. Costă şapte sute de mii de franci. 

— N-am atâtea parale. 

Renard rânji şi zise: 

— Cum n-ai? la mai arată-mi o dată procura pe care ţi-a dat-o 
Dolores. 

Cekov scoase iar hârtia din buzunar şi o întinse lui Renard care citi: 
„Prin aceasta împuternicesc pe domnul P. Cekov să încaseze orice 
sume de bani pentru mine. Dolores Martigny” 

Renard dădu din cap şi zise: 

— Hârtia asta face multe parale. 

Cekov se răsti nerăbdător la dânsul. 

— Spune odată. Unde vrei să ajungi?! 

— Vino mai aproape, căci Africanul ciuleşte demult urechile şi nu e 
nevoie să audă ce vorbim. 

Se apropiară unul de altul şi Renard începu să-i explice planul său 

care părea să-i placă mult lui Cekov, căci ochii începură să-i lucească 
de bucurie. 

După ce isprăviră de discutat amănuntele, Renard îl întrebă pe 
Cekov: 

— Ei, ce zici?... Ideea mea e bună? 

— Minunată! 

— Şi dacă reuşim, mă iei şi pe mine la parte? 

— Negreşit, cu zece la sută. 

— S-a făcut. Bate palma aici. 

Renard îi întinse mâna lui grosolană şi Cekov o strânse cu prietenie. 

— Şi când începem treaba? 

— Cât mai curând posibil. 

Cekov dădu din cap şi mormăi: 

— Ai dreptate; cât mai repede, ca să nu se ivească vreo piedică 
neaşteptată. 


52. În prada valurilor. 

Furtuna vâjâia năprasnic şi valurile se năpusteau cu furie asupra 
micii bărci, care juca pe creasta lor ca o coajă de nucă. Cuprinşi de 
groază, cei din barcă tăceau, aşteptând din clipă în clipă moartea. 
Numai o minune îi mai putea scăpa. 

Felicia şi Bob şedeau în mijlocul bărcii, ţinându-se încleştaţi de 
bancă. Tânărul luă o mână a fetei şi dezmierdând-o îi spuse: 

— Curaj, micuța mea scumpă... Vom scăpa şi din primejdia asta 
grozavă, — dar el însuşi nu credea în ce spunea. 

— E sfârşitul, Bob... Sfârşitul... 

— Nu, nu se poate!... Vom fi salvaţi!... 

Felicia clătină capul. 

— Cine să ne scape?... Dar poate e mai bună moartea, căci viaţa 
ne-ar aduce noi suferinţe şi chinuri mai grozave! 

Da, avea dreptate sărmana fată. Viaţa nu mai putea să le aducă 
decât chinuri şi jale. 

Raul Bernard se ridică de la locul lui şi se duse spre cârmă, pentru a 
schimba pe unul dintre prietenii săi, care părea istovit. 

— Lasă-mă pe mine la cârmă, zise el. 

— Crezi că ai s-o poţi mânui mai bine? îl întrebă prietenul.. 

— Nu, dar eşti obosit şi vreau să te schimb. 

— Lasă-mă tot pe mine. Cât timp, stau la cârmă am impresia că 
lupt şi e mai bine să mori luptând, decât şi te laşi în voia sorții, fără să 
faci nicio mişcare. 

— Vasăzică şi tu crezi că totul s-a isprăvit... că nu mai este nicio 
scăpare?! 

— Nu mai încape îndoială. Din vijelia asta nu mai scăpăm niciunul. 

— Îmi pare rău de sărmana fată... E vina mea, dacă va pieri cu noi, 
căci eu am fost acela care m-am avântat în afacerea asta. 

— Ea ar putea fi salvată, în lada bărcii este un colac de salvare. Dă- 
l fetei. Poate cu el va scăpa. 

Raul Bernard dădu din cap, scoase colacul din ladă şi zise Feliciei: 

— Lasă-mă, să-ţi pun colacul acesta. E bine să-l ai, pentru orice 
eventualitate... 

— Nu-l vreau, răspunse Felicia, dă-l mai bine lui... 

Înainte de a-şi isprăvi vorba, Bob, care înţelesese ce voia să spună, 
se împotrivi cu putere: 

— Cum îţi închipui că aş primi... 

Raul Bernard îl susţinu. 

— E de la sine înţeles că înainte de toate trebuie să facem tot ce ne 
va sta în putinţă pentru a te salva pe dumneata. Noi bărbaţii putem 
înota şi orice s-ar întâmpla, ne putem ţine mai uşor la suprafaţa apei. 
Aşadar, fără multă vorbă, lasă-mă să-ţi prind colacul cu curele... 

Tânăra fată nu se mai împotrivi, dar întrebă: 

— Nu mai este nicio speranţă să putem ajunge la țărm? 

— Cât timp plutim, nu trebuie să ne pierdem nădejdea, răspunse 
Raul, fără să adauge însă, că mult nu vor mai putea pluti, căci în orice 
clipă valurile amenințau să răstoarne barca. 

Raul Bernard se întoarse la ceilalţi prieteni ai lui şi le zise: 

— Ar trebui să schimbăm cursul, căci singura cale de scăpare ar fi 
să ne îndreptăm spre țărm şi barca să fie aruncată pe uscat. 

— Aş fi încercat demult asta, răspunse unul din prieteni, dar mi-e 
teamă că va intra prea multă apă în barcă când o vom cârmi. 

— Trebuie să manevrăm repede. 

— Nu se poate, căci motorul nu mai funcţionează cu destulă putere. 

— Stai să încerc dacă nu-i pot mări viteza. 

Tânărul se apropie de motor, manipulă câteva clipe la el şi maşina 

începu să lucreze cu o iuţeală vertiginoasă. 

— Întoarceţi acum, repede, zbieră el cât îl ţinea gura. 

Viaţa lor depindea acum de o singură mişcare. Şi Bob recunoscu 
primejdia grozavă în care pluteau şi o strânse pe Felicia, mai aproape 
de dânsul. 

Deodată, un val puternic se năpusti asupra bărcii şi o răsturnă. 
Ţipete de groază se auziră şi după câteva clipe apăru iar barca, dar cu 
fundul în sus. De un cârlig de la proră era agăţat un om. Era Bob, care 
cu o mână se încleştase de barcă iar cu cealaltă o ţinea pe Felicia, 
căreia nu-i dăduse drumul nici în clipa când se răsturnase barca. 
Valurile se năpusteau mai departe asupra acesteia, o ridicau pe creasta 
lor, pentru a o prăbuşi apoi în adâncime. Mâna lui Bob începu să 
amorțească şi simţea cum puterile îl părăsesc. Răceala apei îi 
pătrunsese până în măduva oaselor şi începu să tremure. Deodată 
simţi că Felicia fu smulsă de un val şi un țipăt de groază ieşi din 
pieptul său. Cuprins de o deznădejde fără margini, se lăsă dus de 
valuri. 


53. Noi îngrijorări 

Bucuria contesei de Martigny de a fi scăpat în sfârşit de la 
închisoare fu de scurtă durată, când află de la bătrâna Betty că Felicia 
nu se întorsese acasă. 

— Dumnezeule, unde să fie copila mea? - strigă Dolores 
deznădăjduită. 

Betty se strădui s-o liniştească, dar nu putu să-i dea nicio desluşire. 

Deodată auziră sunând la intrare; nu era însă Felicia, cum sperase 
Dolores, ci bătrânul Jean, care întră vesel şi îi întinse amândouă 
mâinile. 

— Slavă Domnului că te-ai întors iar acasă. N-am mai putut închide 
ochii de când te ştiam la închisoare. Acum trag nădejde că totul se va 
întoarce spre bine. Nu pierde curajul, Dolores. 

Contesa clătină cu tristeţe capul. 

— Nu mai sper nimic, Jean. Mă simt cuprinsă de o teamă grozavă 
şi mă aştept, la noi nenorociri. Ştii doar cât mi-e de dragă copila mea? 

— Da, Dolores, în zilele din urmă, mi-am dat seama da dragostea ta 
nemărginită pentru Felicia. 

— A fost la închisoare, scumpa mea copilă şi mi-a spus că nu mă 
dispreţuieşte, că nu se va mai despărţi de mine. 

— Are o inimă bună, ca şi a ta, Dolores, o întrerupse bătrânul. 

— Şi totuşi sunt nenorocită, Jean, căci Felicia nu s-a mai întors 
acasă. Unde o fi... unde s-o caut?! Fără Felicia nu mă pot bucura de 
libertatea mea. 

— În port am auzit vorbindu-se multe, Dolores. 

— Ce-ai aflat? 

— Că Bob Wilkens a fost răpit şi că o barcă a plecat cu mai mulţi 
tineri în ajutorul lui. L-am întâlnit pe Coţofană şi nu ştiu ce tot spunea 
de o fată blondă, frumoasă, pe care o cheamă Felicia... 

— Felicia... şi... Bob Wilkens... sunt împreună?! 

— Da, Coţofană a vorbit de amândoi. Se pare că el a găsit-o pe 
Felicia în seara când a fugit de la tine. 

— Şi ce-ai mai aflat? Spune repede, Jean... 

Bătrânul îi povesti cum îl întâlnise pe Coţofană şi cum acesta îi 
spusese tot ce ştia de Felicia. 

— Nu mă mai îndoiesc, că bietul Coţofană a salvat-o pe Felicia mea 
de la moarte şi că i-a dat un adăpost. Dar dacă ar fi adevărat că Felicia 
a plecat cu Raul Bernard şi prietenii lui şi a fost surprinsă de furtună, 
atunci e pierdută şi poate n-o voi mai revedea niciodată. 

— Nu trebuie să te gândeşti îndată la o nenorocire, Dolores. Raul 
Bernard şi prietenii lui au plecat cu o barcă foarte trainică şi vor putea 
rezista furtunii. 

— Tu vrei numai să mă mângâi, Jean, să-mi faci curaj. 

— Ba nu, m-am informat bine şi crede-mă că primejdia nu-i atât de 
mare după cât se pare. 

Contesa îşi sprijini capul în mâini şi suspină din adâncul sufletului. 

— De-ar fi adevărat ce spui, Jean... dar mi-e frică, o, ce frica mi-e! 
De ce a plecat şi Felicia cu dânşii? 

— Mai întrebi? răspunse Jean uimit. 

— Ai dreptate. Ar trebui să ştiu că Felicia e în stare să înfrunte 
orice primejdie, în dragostea ei pentru Bob. Dar ar fi trebuit să se 
gândească şi la mine. Dumnezeule, nici nu-mi pot închipui că i s-ar fi 
întâmplat o nenorocire! 

— Nu te mai chinui cu gândul ăsta, Dolores. Mai ai răbdare câteva 
ceasuri şi până atunci vom primi vreo ştire. 

— E uşor de spus, Jean. Ceasuri de aşteptare înseamnă pentru mine 
tot atâtea ceasuri da chinuri sfâşietoare şi puterile mă părăsesc. 

— Cred că şi bătrânul Wilkens va lua măsuri pentru a se da ajutor 
celor primejduiţi. 

— Crezi? 

— Doar şi viaţa fiului său e în joc! 

Dolores făcu o mişcare obosită cu mâna. 

— Tu nu-l cunoşti, Jean. E în stare să nu mişte un deget pentru 
salvarea lui Bob, mai cu seamă dacă va afla că Felicia e cu dânsul. 

Contesa tăcu câteva clipe şi se plimbă agitată prin odaie, apoi zise 
suspinând: 

— Ce-mi foloseşte libertatea, dacă nu-mi voi regăsi copila? 

— Fii tare, Dolores, cum ai fost în toată viaţa ta. 

Contesa se apropie de Jean, îi puse mâinile pe umăr şi-l întrebă 
rugătoare: 

— Noi nu putem face nimic pentru scăparea lor, Jean? Gândeşte-te 
bine dacă nu există vreo cale. 

Bătrânul clătină îngrijorat capul. 

— Nu ştiu ce sfat să-ţi dau, Dolores. Să plecam cu o barcă în largul 
mării, spre a-i căuta, n-are niciun rost, căci furtuna ne-ar abate din 
drum. Singurul lucru ce putem face, e să mergem de-a lungul 
țărmului, căci se poate întâmpla să-i găsim în vreo colibă de pescari, 
dacă au fost aruncaţi cu barca la mal. 

Dolores căzu istovită pe un scaun şi îşi acoperi faţa cu mâinile. 

— Să aşteptăm... să aşteptăm mereu... Dar nici nu-ţi poţi închipui, 
Jean, ce înseamnă aşteptarea asta pentru mine. 

Jean nu răspunse nimic şi privi gânditor înaintea lui. Şi el era 
adânc mâhnit, ştiind că oricât de trainică ar fi barca, nu putea să 
reziste la o vijelie ca aceea care se dezlănţuise acum pe mare. 

Contesa plângea şi deznădejdea o cuprinse din ce în ce mai mult. 

— Sunt blestemată de soartă şi nu potsă am parte de o bucurie. Cât 
de fericită am fost când am scăpat din închisoare şi acum a căzut altă 
nenorocire asupra mea. 

— Şi încercarea asta va trece, Dolores, încercă Betty s-o îmbrăţişeze 
şi atunci te vei bucura şi mai mult de a-ţi fi regăsit fata. 

— Încearcă să te ocupi şi de altceva; îţi va trece mai repede timpul 
până când va veni o ştire, o sfătui Jean. 

— Nu mai nicio altă treabă decât să aştept. Pentru reglarea 
afacerilor i-am dat procură lui Cekov. 

Jean deveni atent şi o întrebă uimit: 

— E adevărat? L-ai împuternicit pe Cekov cu reglarea afacerilor? 

— Da, nu mai vreau să ştiu nimic de afaceri. 

Bătrânul dădu din cap supărat. 

— N-ar fi trebuit să faci asta, Dolores. 

— De ce nu? 

— Pentru că în afaceri băneşti nu poţi avea încredere în Cekov. 

— Ce-mi pasă de bani? Nici nu vreau să aud de ei. Singura mea 
grijă este să-mi regăsesc fata, s-o văd lângă mine, la adăpostul 
primejdiilor. 

— Tocmai pentru că te îngrijeşti de soarta Feliciei, n-ar trebui să 
neglijezi afacerile băneşti, căci dacă o vei regăsi pe copila ta, vei avea 
nevoie de bani pentru a-i face o viaţă fericită şi fără griji. 

Contesa se uită speriată la bătrânul Jean. 

— Crezi oare că Cekov ar fi în stare să mă înşele, să-mi fure partea 
mea de avere? 

Jean dădu din umeri. 


— Să sperăm că nu va fi aşa, căci atunci tot chinul tău de până 
acum, toată viaţa pe care ai dus-o, ar fi fost zadarnică. 

Timp de câteva clipe contesa rămase ca înmărmurită şi îşi aduse 
aminte că Cekov niciodată nu-i voise binele. Dar oare mârşăvia lui va 
merge atât de departe încât să-i fure tot rodul muncii ei? 

Înainte însă de a putea da un răspuns lui Jean, se auzi iar sunând la 
intrare. Betty alergă să deschidă şi după câteva clipe apăru Coţofană. 
Plină de nelinişte, Dolores îl întâmpină: 

— Ce s-a întâmplat, Coţofană? Ce veşti îmi aduci? 

Cocoşatul o privi îndurerat şi îi răspunse: 

— Barca s-a răsturnat, iar fiica dumitale nu se ştie unde este. 


53 bis. Providenţă 


Trecură ceasuri după ceasuri, fără ca Frank Wilkens să fi primit 
vreo ştire şi încordarea nervilor săi ajunsese de nesuferit. In sfârşit, 
după o aşteptare chinuitoare, i se anunţă că a venit un comisar care 


LAITA 


voia şi vorbească cu dânsul. 

Frank Wilkens îl primi imediat şi întâia lui întrebare fu: 

— L-aţi găsit pe fiul meu? 

Comisarul dădu din cap şi răspunse: 

— Da, mister Wilkens, sunt în plăcuta situaţie să vă aduc o ştire 
bună. 

Bătrânul Wilkens respiră uşurat şi luă loc la biroul lui. 

— Vasăzică Bob e salvat? 

— Da. A fost găsit plutind pe o scândură şi barca de salvare l-a scos 
din mare. 

— Unde este acum? 

— Fiind în nesimţire l-am dus îndată la spital spre a i se da fără 
întârziere îngrijirile necesare. 

— Foarte bine, şi îţi mulţumesc pentru măsurile pe care le-ai luat. 

— Dacă doriţi, îl puteţi vizita la spital, mister Wilkens. 

Americanul dădu din cap şi răspunse: 

— Mă voi duce chiar acum să-l văd. 

Se ridică, întinse comisarului mâna şi zise: 

— Îţi mulţumesc înc-o dată pentru tot ce ai făcut pentru salvarea 
fiului meu. 

— Nu-i nevoie de nicio mulţumire, mister Wilkens; nu ne-am făcut 
decât datoria. Ne pare însă foarte bine că am reuşit să-l salvăm pe fiul 
dumitale şi pe curajoşii tineri care au alergat în ajutorul lui. 

— Aşadar nu s-a pierdut nicio viaţă da om? 

— Din nefericire, doi din acei care se aflau în barca clubului n-au 
fost încă găsiţi, mister Wilkens. Toate străduințele noastre de a-i găsi 
au rămas zadarnice. 

— Cine sunt aceştia? întrebă Frank Wilkens cu înfrigurare. 

— Unul din prietenii domnului Raul Bernard şi o domnişoară 
despre care se spune că a făcut tot ce i-a stat în putere pentru salvarea 
fiului dumneavoastră. 

Felicia de Martigny! - trecu fulgerător prin mintea lui Frank 
Wilkens. Pentru câteva clipe închise ochii şi gândurile i se 
învălmăşeau în minte. 

Dacă într-adevăr a căzut victimă, dacă s-a înecat, atunci Bob o va 
uita curând şi nu se va împotrivi planurilor lui. 

Dar Wilkens nu-şi trăda gândurile, ci zise cu o prefăcută părere de 

rău în glas: 

— E dureros şi foarte trist că n-aţi reuşit să-i salvaţi pe toţi. 

Comisarul înalță din umeri şi răspunse: 

— Furtuna era atât de grozavă, încât am fost nevoiţi să renunţăm a- 
i căuta mai departe, căci am fi primejduit şi viaţa acelora pe care 
reuşisem să-i salvăm cu atâta trudă. Totuşi mai avem o speranţă. 
Poate cei doi au fost salvaţi de altă barcă. 

De nu s-ar întâmpla aşa ceva, se gândi Frank Wilkens, căci numai 
dacă Felicia e moartă, Bob îşi va vâri minţile în cap. 

Apoi se întoarse spre comisar şi îi spuse: 

— Iartă-mă că trebuie să plec, dar vei înţelege nerăbdarea mea de 
a-mi revedea fiul. Bineînţeles că mă voi arăta recunoscător pentru tot 
ce aţi făcut, domnule comisar, aşa că ne vom revedea peste câteva 
zile. 

Comisarul se înclină şi zise: 

— Îmi va face plăcere să aflu numai ştiri bune despre fiul 
dumneavoastră. 

Îşi strânseră mâinile şi comisarul părăsi camera lui Frank Wilkens. 

Rămas singur, acesta căzu câtva timp pe gânduri, apoi se îmbrăcă 
repede şi părăsi hotelul spre a se duce să-şi vadă fiul la spital. Aici fu 
primit de medicul şef, care îi întinse mâna şi zise compătimitor: 

— Îmi pot închipui ce aţi îndurat în noaptea asta, căci şi eu am trei 
fii şi înțeleg te înseamnă durerea de tată. 

— N-aş vrea să mai trec o dată prin ceea ce am trecut, mai cu 
seamă că e singurul meu copil. Pot să-l văd? 

Medicul dădu îngrijorat din cap. 

— Nu v-aş sfătui să-l tulburaţi, mister Wilkens, căci fiul 
dumneavoastră e foarte slăbit şi are nevoie de linişte desăvârşită, aşa 
că ar fi mai bine să mai aveţi răbdare până diseară. E spre binele 
bolnavului să fie ferit de orice emoție. 

— Te înțeleg şi mă supun, domnule doctor, cu atât mai mult cu cât 
doresc ca fiul meu să se însănătoşească cât mai curând, pentru a se 
putea întoarce cu mine în America. 

— Sper că nu se vor ivi complicaţii, zise medicul. 

Frank Wilkens se uită speriat la dânsul. 

— Ți-e teamă de urmări grave? 

— Nu uitaţi că fiul dumneavoastră a stat ceasuri întregi în apă, aşa 

că s-ar putea să fi răcit. 

— Deocamdată cum se simte? 

— E cu desăvârşire istovit şi cu mare greutate a putut răspunde la 
întrebările mele. I-am făcut o injecție şi cred că va dormi până la vreo 
cinci după-amiază. Sper că se va deştepta întărit, aşa că pe la şase îl 
veţi putea vedea. Aţi venit singur în Franţa, mister Wilkens? 

— Da, domnule doctor. Dar cu ce scop îmi pun întrebarea asta? 

— Fiindcă fiul dumneavoastră a întrebat de mama sa, răspunse 
medicul zâmbind. De altminteri asta se întâmplă întotdeauna. Când 
omul e în mare primejdie, îşi cheamă mama. Dacă ar fi cu putinţă ca 
soţia dumneavoastră să vină, am putea nădăjdui într-o însănătoşire 
mult mai grabnică. O mamă poate face minuni în asemenea 
împrejurări. 

Frank Wilkens închise câteva clipe ochii şi după o tăcere scurtă, 
zise: 

— Dacă crezi că e de folos, aş putea-o chema pe soţia mea 
telegrafic. În cinci zile poate fi la Marsilia. 

— V-aş sfătui să faceţi asta, spre binele bolnavului, răspunse 
doctorul. 

— Bine, atunci voi telegrafia îndată soţiei mele. 

Doctorul îi întinse mâna şi zise: 

— Veţi face o mare bucurie bolnavului şi veţi ajuta mult la 
restabilirea lui. 

Cufundat în gânduri, Frank Wilkens părăsi spitalul. Ajungând în 
stradă, dădu drumul maşinii cu care venise şi o luă încet pe jos. 

Să dea oare ascultare sfatului doctorului şi să-şi cheme soţia la 
Marsilia? 

Bob avea o dragoste adâncă pentru mama lui şi fără îndoială că 
vederea ei îi va face o mare bucurie. 

Dar, pe de altă parte, în afacerea cu contesa de Martigny, prezenţa 
soţiei sale l-ar putea stingheri mult. 

Îi trecu însă prin gând că deocamdată nu se ştie nimic de soarta 
Feliciei. Dacă dânsa pierise în valurile mării, atunci totul se va putea 
aranja mai uşor. 

Un zâmbet răutăcios îi flutură pe buze. Până acum reuşise în toate 
întreprinderile lui; va înfrânge deci şi aceste greutăţi. Pentru aceasta 
trebuia însă să rămână ce a fost şi până acum; omul fără nervi. 

Era încă departe de scopul pe care îl urmărea. În America, era într- 
adevăr regele automobilelor, dar el voia să-şi asigure supremaţia în 
lumea întreagă. Pentru a ajunge aici, trebuia să-l înlăture pe cel mai 
puternic concurent al său, James Drof, care se ţinea foarte dârz. 

James Drof avea o fiică. Aceasta nu prea era frumoasă şi, afară de 
asta, mama ei fusese indiană, aşa că, cu toată educaţia care i se 
dăduse fetei în cele mai distinse pensioane din Franţa şi Elveţia, nu 
era primită în societatea bună din New-York. James Drof ştia că fiica 
lui nu va putea intra în cercurile distinse ale metropolei americane, 
decât printr-o căsătorie cu un tânăr din cea mai bună societate. Astfel 
luase naştere planul unei căsătorii între Ethel Drof şi Bob Wilkens, şi 
fata aştepta cu dor întoarcerea lui Bob în America. 

Părinţii tinerilor se învoiseră repede, căci ei aveau în vedere 
interesele întreprinderilor lor. Deodată Bob mărturisi însă tatălui său 
dragostea lui pentru o franţuzoaică, aşa că toate planurile sale erau 
primejduite. 

Totuşi, în urma întâmplărilor din zilele din urmă, nădăjduia că 
totul se va întoarce spre bine, căci o căsătorie între frate şi soră nu era 
cu putinţă. 

Frank Wilkens se hotărî deci să-şi cheme soţia; intră la primul 
oficiu poştal şi expedie următoarea telegramă: 

„Bob grav bolnav. Vino imediat cu Ethel Drof”. 


54. O pradă bună 

Între nenumăratele vase care fuseseră surprinse de furtună din 
noaptea trecută se afla şi vaporul de mărfuri „Regina Mărilor”, care 
venea din Danemarca, sub conducerea căpitanului Bouché. 

Vaporul era foarte vechi şi ar fi trebuit să fie scos demult din curs, 
dar fiind proprietatea căpitanului Bouché, acesta nu se îndura să se 
despartă de vasul său. 

El transporta cu vasul lui orice mărfuri i se prezentau, fără să 
aleagă mult. Vasul avea şi mai multe cabine de pasageri, care de astă 
dată erau toate ocupate, căci în clipa plecării, venise un bun prieten al 
căpitanului, polonezul Kapelski, cu un transport de „marfă vie” pe 
care căpitanul Bouché o primise bucuros. 

În dimineaţa care urmase furtunii, căpitanul stătea pe puntea de 

comandă şi privea în largul mării, care începuse să se liniştească. În 
ochii umezi ai căpitanului se putea citi că în loc de cafeaua cu lapte, 
îşi luase porţia obişnuită de absint. 

Pe când stătea astfel pe gânduri, deodată apăru pe punte Kapelski, 
îmbrăcat elegant şi ferchezuit ca un crai. 

— Ei, căpitane, s-a potolit marea? 

— După cum vezi, răspunse Bouché, mormăind. 

Kapelski râse. 

— Se vede că n-ai dormit bine în noaptea asta. 

— N-am putut închide o clipă ochii. Tot timpul am fost nevoit să 
stau pe punte. 

— Ţi-a fost teamă să nu se scufunde rabla? 

— N-a lipsit mult şi am fi înghiţit cu toţii apă sărată. 

Kapelski adulmecă aerul şi zise: 

— Mi se pare că ai şi serbat salvarea vaporului tău. Miroşi a 
băutură, cale de-o poştă. 

Bouche îi răspunse pe acelaşi ton: 

— Şi mie mi se pare că te-ai parfumat ca o calfă de bărbier. Pleacă 
mai bine de pe punte şi lasă-mă în pace să-mi caut de treabă. 

— Nici prin gând nu-mi trece. Rămân aici, căci priveliştea e 
frumoasă şi aerul plăcut. 

Kapelski lua ocheanul pe care îl avea atârnat de o curea şi începu 
să cerceteze suprafaţa apei şi coasta care se zărea în depărtare ca o 
linie întunecată. 

Căpitanului îi veni chef de vorbă. 

— Ia spune-mi, cum a petrecut noaptea „marfa” ta? 

— Câteva din fete s-au îmbolnăvit de rău de mare şi zac în paturile 
lor. 

— Cu atât mai bine, voi face economie la mâncare. 

— Tu nu te gândeşti decât la profitul tău şi nu ţi-e milă de bietele 
fete. 

— Şi ţie ţi se rupe inima, ai? 

Kapelski avu un râs urât. 

— Ai dreptate, cu milă nu se fac afaceri, — răspunse el — apoi îşi 
îndreptă iar ocheanul spre mare. 

Deodată tresări şi îşi aţinti ocheanul asupra unui punct. 

— Căpitane, ia priveşte colo! 

Întinse ocheanul pe care căpitanul îl duse la ochi şi exclamă: 

— Un naufragiat! 

— Vasăzică am văzut eu bine? 

— Trebuie să-l salvăm, poate vom căpăta un premiu. 

— Te cred. Dacă nu te-ai aştepta la o răsplată, n-ai mişca niciun 
deget pentru a salva pe nenorocitul acela. 

Căpitanul dădu ordinele de trebuinţă şi o barcă de salvare fu lăsată 
în apă. Când barca se apropie iar de vapor, după ce scosese pe 
naufragiat din mare, polonezul se adresă căpitanului: 

— Ia te uită, o femeie! 

— O fată tânără! 

— Şi foarte frumoasă. 

— O pradă bună pentru noi. 

— Nu te bucura prea devreme. Mi se pare că e moartă. Trebuie să 
vedem dacă n-o putem readuce la viaţă. 

Timp de o oră o fricţionară, îi mişcară membrele şi în sfârşit 
naufragiata scoase o respiraţie uşoară. 

— Ei, tot mai e un pic de viaţă în trupul ăsta. Acum cred că vom 
reuşi s-o deşteptăm de-a binelea, zise căpitanul Bouché. 

Felicia, căci ea era aceea care fusese scăpată de la moarte, deschise 
ochii, dar nu se putu dezmetici numaidecât. 

Kapelski o privea încântat. 

— Frumoasă fată! 

— Frumoasă, frumoasă... dar deocamdată să vedem ce facem cu ea. 
Unde o ducem? 

— În cabina unde se află şi celelalte fete. Vor îngriji de dânsa. 

— Alt loc nici n-avem, zise căpitanul. 

Apoi porunci oamenilor săi: 

— Haide, luaţi-o şi duceţi-o jos! 

Polonezul porni înainte, cobori scara spre cabina de care vorbise cu 
căpitanul şi când deschise uşa, zise cu un zâmbet prietenos: 

— Bună dimineaţa, domnişoarelor! 

— Bună dimineaţa, i se răspunse încet. 

— Mi se pare că nu v-aţi dezmeticit încă bine din dansul de astă- 
noapte? Ei, lăsaţi, că altora le-a mers şi mai rău. 

În clipa aceea marinarii intrară ducând-o pe Felicia pe braţe. 

Speriate, fetele se uitară la polonez, care le lămuri: 

— E o naufragiată pe care am găsit-o plutind în mare şi pe care am 
salvat-o. Vă rog să aveţi grijă de dânsa. Dezbrăcaţi-o şi culcaţi-o într- 
un pat. 

O suedeză zveltă şi frumoasă, răspunse: 

— Las-o aici cu noi. Vom îngriji de sărmana fată. Dumneata, 
domnule Kapelski, spune numai să ni se trimită ceai fierbinte, să-i 
dăm să bea pentru a se încălzi. 

— Bine, voi porunci să se aducă îndată. 

Marinarii o culcaseră pe Felicia pe duşumea şi se retraseră. 
Polonezul plecă după dânşii şi pe punte se întâlni cu căpitanul, căruia 
îi spuse: 

— Pe minunată pradă am pus mâna, căpitane. 

— Am văzut, e mai frumoasă decât toate celelalte la un loc. 

— Cred că voi căpăta bune parale de pe urma ei. 

— O şi socoteşti ca marfa ta? 

— Negreşit. 

— Mai încet, prietene. Mai am şi eu un cuvânt de spus. 

— Tu?... Cine a fost acela care a zărit-o în mare? 

— Dar cine a salvat-o? Ce-ai fi putut face fără mine?... Dar mai 
bine să nu ne certăm. Vino îţi cabina mea să tragem o duşcă de absint 
şi pe urmă vom mai vorbi. 

Îl luă pe Kapelski de braţ şi-l trase după el. 

Între timp, suedeza, împreună cu o prietenă a ei, o rusoaică 
drăguță, o dezbrăcară pe Felicia şi începură să-i fricţioneze 
mădularele înţepenite. 

— Sărmana fată! Cine ştie câte ceasuri a fost purtată de valuri şi ce 
spaimă trebuie să fi îndurat? 

După multe străduinţe reuşiră să restabilească circulaţia sângelui în 
membrele amorţite ale Feliciei, îi îmbrăcară o cămaşă uscată, o 
culcară într-unul din paturi şi o acoperiră cu mai multe pături calde. 


v 


55. O învinuire grozavă 

După ce dădu telegramă către soţia sa, Frank Wilkens rătăci câtva 
timp pe străzi, fără nicio ţintă. 

Oare soţia lui îl va ajuta în realizarea planurilor sale? 

Dar înainte de a putea avea un răspuns la această întrebare, trebuia 

să vorbească cu Bob, să-i cunoască gândurile. 

Pentru a scăpa de neliniştea chinuitoare în care se zbătea, luă 
drumul spre spital unde fu primit de una din surori, căreia îi zise: 

— Am venit mai devreme decât îmi spusese doctorul, dar n-am mai 
avut răbdare să aştept. Nu se poate să vorbesc acum cu fiul meu? 

Sora dădu din cap şi răspunse: 

— Cred că bolnavul se va deştepta peste scurt timp, şi va fi bine să 
vă vadă. Se va linişti când îi veţi răspunde la întrebările pe care, fără 
îndoială, le avea de pus. 

Frank Wilkens era foarte tulburat când intră în camera în care 
zăcea fiul său. Abia luă loc la căpătâiul lui, când tânărul făcu o 
mişcare, apoi chipul lui căpătă o înfăţişare încordată şi, în sfârşit, 
murmură: 

— Felicia, unde eşti?... Ţine-te bine de mine, să nu ne despartă 
furtuna... 

Frank Wilkens încruntă sprâncenele şi iar îi trecu prin gând: Ce 
bine ar fi, dacă fata s-ar fi înecat! 

Câteva clipe urma o tăcere adâncă, apoi Bob se ridică deodată, 
privi uimit în jurul lui şi exclamă: 

— Unde sunt?... Ce s-a întâmplat?... Cum am ajuns aici? 

Frank Wilkens avusese timp să se reculeagă şi aplecându-se 
zâmbind asupra fiului său, răspunse cu blândeţe: 

— Fii liniştit, dragă Bob, ai scăpat de orice primejdie. 

Tânărul făcu o mişcare de mânie. 

— Nu e vorba de mine, tată. Ce-i cu Felicia? A fost şi ea salvată? 

Bătrânul Wilkens se afla într-o mare încurcătură. Ce să răspundă? 
Să-i spună adevărul? 

Îşi aduse aminte de recomandata doctorului de a-l feri pe bolnav de 
orice emotie, şi fără a mai sta mult pe gânduri, răspunse: 

— Toţi au fost salvaţi. 

Bob răsuflă uşurat, se lăsă iar pe pernă şi închise ochii. 

— Toţi?... Ce bine îmi pare... murmură el mulţumit... 

Dar în clipa următoare se ridică iar şi întrebă plin de îngrijorare: 

— Unde e Felicia? 

Frank Wilkens dădu din umeri şi răspunse: 

— Nu ştiu, Bob. Înţelegi că întâi m-am îngrijit de tine. Am trecut 
prin ceasuri de chinuri grozave. 

Pe buzele lui Bob se ivi un zâmbet ironic. 

— Dacă te-ai fi informat mai bine asupra acelui ticălos de Mac 
O'Kerem şi nu m-ai fi silit să fac cursa de încercare cu dânsul, atunci 
ai fi fost cruțat de chinurile pe care spui că le-ai îndurat. Pe bune 
mâini m-ai dat! 

— Nu m-am aşteptat să dau peste astfel de bandiți aici în Franţa. 

— Dacă n-ar fi fost Felicia, care a făcut tot ce i-a stat în putinţă 
pentru a mă salva, azi n-aş mai fi fost în viaţă. 

— Mofturi! Eu te-am salvat, eu am fost acela care a alarmat poliţia, 
când am văzut că nu te-ai întors de la cursa da încercare. Dar de ce să 
mai vorbim de toate acestea? Bine, că ai scăpat. 

Bob izbucni într-un râs aspru. 

— Crezi că între noi totul va mai putea fi cum a fost odată? 

Frank Wilkens se răsti supărat: 

— Ce vrei să spui cu asta? 

— Că nu mai vreau să am nimic de a face cu un om ca tine. 

— Bob, mi se pare că aiurezi iar? 

Frank Wilkens îi puse mâna pe frunte, dar Bob o dădu cu putere la 
parte şi răspunse: 

— Nu aiurez, mintea mi-e limpede, dar am aflat tot şi ştiu acum că 
eşti un om fără inimă, care a fost în stare să nenorocească o fată 
tânără şi nevinovată... 

Frank Wilkens sări în picioare, înfuriat. 

— Te rog să taci, îi curmă el vorba lui Bob. Nu vreau să mai aud 
niciun cuvânt de toată afacerea asta şi n-ai niciun drept să-mi ceri 
socoteală. Afară de asta, toată întâmplarea e atât de veche, încât 
astăzi nimeni nu mai vorbeşte de ea. 

— Te înşeli, căci această întâmplare veche îmi nimiceşte viaţa. 

Deodată Bob se reculese, schimbă tonul şi întinzând mâinile spre 
tatăl său cu o mişcare rugătoare, zise: 

— Iartă-mă tată, că am început îndată cu învinuiri, dar sunt încă 
sub impresia celor povestite de Felicia. Te rog, vorbeşte tu, spune-mi 
tot adevărul, spune-mi că poate mama Feliciei s-a înşelat. Nu-i cu 
putinţă, nu-mi vine să cred că tu, tatăl meu, să ne fi înşelat atât de 
îngrozitor pe mama şi pe mine!... Nu-i aşa, tată, mama Feliciei se 
înşală?... Nu tu eşti acela care ai sedus-o... nu tu eşti tatăl Feliciei?! 

Urmă o tăcere apăsătoare. 

Bob rămase cu privirea aţintită asupra tatălui său, ca şi când ar fi 
voit să-i citească gândurile. 

Chipul lui Frank Wilkens era însă ca împietrit, n-avu nici cea mai 
mică tresărire. 

Bob continuă: 

— Ai face din mine cel mai fericit dintre oameni, dacă mi-ai spune 
că nimic nu-i adevărat din câte am aflat. Dacă Felicia e sora mea, ar 
trebui să renunţ la toată fericirea vieţii mele şi mai bine mi-aş sfărâma 
creierii cu un glonte. 

Frank Wilkens se întoarse brusc spre dânsul: 

— Nu ştii ce vorbeşti, Bob. Chiar dacă Felicia de Martigny n-ar fi 
sora ta, n-ai putea să te însori cu fiica unei femei ca mama ei. 

— Pentru mine Felicia va rămâne întotdeauna, o fată curată şi 
nevinovată şi nenorocirea de a fi fiica contesei blonde din Marsilia nu 
se poate răsfrânge asupra ei. Şi la urma urmei, avem oare dreptul să 
condamnăm pe această femeie, care a fost împinsă la viaţa pe care e 
nevoită s-o ducă, numai de ticăloşia unui bărbat, care a părăsit-o în 
mizerie? 

Frank Wilkens izbucni într-un râs batjocoritor. 

— Şi tu crezi în povestea asta, Bob? 

— O poveste? repetă acesta buimăcit. 

Wilkens dădu cu putere din cap şi zise cu aprindere: 

— Da, e veşnica poveste cu care astfel de femei înşală pe naivi. 
Niciuna din ele nu va mărturisi că duce o viaţă urâtă din pricina 
poftei lor de a trăi în lux fără să muncească. Şi contesa blondă din 
Marsilia face parte din această categorie. 

— Vasăzică o cunoşti, tată? 

— Da, o cunosc, o cunosc mai bine decât tine şi mulţi alţii pe care 
i-a dus de nas cu comedia pe care a jucat-o. Pentru fiica unei astfel de 
femei nu se împuşcă nimeni, dragul meu Bob. Asta s-o ştii de la mine. 

— Atunci Felicia e într-adevăr sora mea? 

— Da, răspunse Frank Wilkens cu glas aspru şi hotărât. 

Un geamăt dureros izbucni din pieptul sărmanului Bob. 

— Aşadar totul s-a sfârşit... 

Frank Wilkens îl apucă de umăr, îl întoarse aproape cu brutalitate 
spre dânsul, silindu-l astfel să se uite în ochii lui şi grăi fără milă: 

— Ascultă-mă, Bob, vino-ţi în fire. Până acum câteva zile n-am ştiut 

nici eu de existenta acestei surori a ta. Acum vreo douăzeci de ani, 
într-o călătorie de afaceri pe care am făcut-o în Franţa, am cunoscut o 
fată tânără şi cum în seara aceea băusem cam multă şampanie, eram 
ametit şi nu mai ştiam bine ce fac. Şi tu trebuie doar să cunoşti astfel 
de aventuri, aşa că nu e nevoie să-ţi dau prea multe lămuriri. Fata era 
frumoasă şi veselă, mi-a plăcut şi n-am avut nevoie de vorbe multe, 
spre a o face să vină cu mine şi să petrecem o noapte de plăceri. Se 
numea contesa de Martigny, dar de atunci am fost încredinţat că nu 
ăsta e numele ei adevărat. Când a aflat că sunt un american bogat, s-a 
ținut scai de mine şi n-am mai putut scăpa de ea. Am cheltuit o 
mulţime de bani cu dânsa şi i-am făcut toate gusturile. Când am plecat 
la Londra, m-a rugat s-o iau cu mine, astfel că toată aventura a durat 
vreo patru săptămâni şi începuse să mă plictisească. Într-o zi am 
primit de acasă o telegramă prin care eram chemat urgent în America, 
şi fără a spune nimic fetei, am plecat. Bineînţeles că i-am lăsat o sumă 
mai mare de bani, ca să se poată întoarce în Franţa şi să trăiască acolo 
câteva luni fără griji. De atunci n-am mai auzit nimic de dânsa şi încă 
mai puţin de fata ei. Abia acum, după douăzeci de ani, venind iar la 
Marsilia, întâmplarea a făcut să mă duc la barul „Valencia” şi atunci 
acea femeie m-a recunoscut şi a crezut că are dreptul să-mi ceară 
socoteală. Am înţeles îndată că scopul ei era să mă facă să-i plătesc o 
sumă mai mare de bani. Totul s-ar fi aranjat în linişte, dacă n-ar fi fost 
fata ei, de care, din nefericire, te-ai îndrăgostit tu. Dar şi în cazul tău, 
nu-i vorba decât de un truc prin care vor să scoată bani de la mine. 
Crede-mă, Bob, aceste două femei au lucrat în bună înţelegere. 

Bob protestă îngrozit. 

— Nu, nu-i adevărat! Niciodată n-ai să mă faci să cred aşa ceva. 
Felicia n-a ştiut nimic de viaţa mamei ei şi nici că e sora mea. Şi nici 
nu-mi vine să cred că mama Feliciei a fost a femeie uşoară... 

— Cu alte cuvinte vrei să spui că mint? se răsti Frank Wilkens la 
dânsul. Pentru asta îmi vei cere iertare. 

Bob dădu cu încăpățânare din cap. 

— Nici prin gând nu-mi trece. După cum ţi-am spus adineauri, nu 
mai vreau să am nimic de-a face cu tine, tată. 

— Ce vrei să spui cu aste? 

— Că de azi înainte drumurile noastre se despart. Neputând avea 
fericirea de a trăi cu Felicia, ea fiind sora mea, mă voi despărţi şi de 

tine şi nu mă întorc în America. 

— Eşti nebun!... Să-ţi vâri minţile în cap! 

— Mai bine să rămân singur între străini, decât să te am mereu 
înaintea ochilor mei şi să-mi reamintesc neîncetat că tu ai fost acela 
care ai nimicit toată fericirea vieţii mele. 

Frank Wilkens făcu un gest de mânie. 

— Deocamdată să nu mai vorbim de toate aceste întâmplări triste. 
Eşti încă sub înrâurirea celor aflate, dar când te vei linişti, vei gândi 
altfel. 

— Nu-ţi mai face iluzii, tată, între noi totul s-a sfârşit, orice 
legătură e ruptă. 

— Şi cu ce ai să trăieşti? întrebă Frank Wilkens râzând. Ai de gând 
să te stabileşti undeva doctoraş la ţară, tu, fiul regelui automobilelor? 
Leafa care ţi se va plăti n-are să-ţi ajungă nici pentru ţigări şi vei 
înţelege că după o asemenea ruptură nu te mai poţi aştepta la nimic 
de la mine. 

— Sunt şi inginer în acelaşi timp. Şi de ar trebui să cerşesc, îmi va 
fi mai uşor decât să mai trăiesc alături de tine. 

Calm, Frank Wilkens dădu nepăsător din umeri. 

— Atunci nu mai avem nimic de vorbit şi pot să plec. 

— Cum vrei. 

— Îţi dau timp încă opt zile, să mai chibzuieşti, Bob. Poate până 
atunci îţi vei schimba gândul. La revedere şi vezi de te însănătoşeşte 
cât mai repede. 

Fără a-i mai arunca o singură privire, Frank Wilkens părăsi camera. 

Bob rămase singur şi timp de câteva clipe îşi tinu privirea pironită 
la uşa prin care dispăruse tatăl său. Inima îi era îndurerată şi un 
geamăt îi ieşi din piept. 

— Totul s-a sfârşit!... Toată fericirea mea e zdrobită!... Felicia, 
micuța mea scumpă, de ce soarta e atât de neîndurată cu noi?! 


56. Deşteptarea crudă 

Încetul cu încetul Felicia simţi cum căldura îi străbate tot trupul, 
cum puterile îi revin; deschise ochii şi privi uimită în jurul ei. 

Una din fete îi duse o ceaşcă cu ceai la gură şi o îndemnă: 

— Bea să te încălzeşti şi peste câteva minute te vei simţi iar bine. 

Felicia se supuse ascultătoare ca un copil şi sorbi încet băutura 
fierbinte. Obrajii palizi se îmbujorară, ochii îşi căpătară luciul, aşa că 
una din fete exclamă: 

— Slavă Domnului, şi-a revenit. De ce-a fost mai greu a scăpat. 

Îi dădură o a doua ceaşcă cu ceai şi nişte pesmeţi pe care Felicia îi 
mancă îndată, apoi se uită nedumerită la fetele care se îngrămădiseră 
în jurul patului, şi o priveau cu luare-aminte. Toate erau tinere şi cam 
de aceeaşi vârstă cu dânsa. 

— Cine sunteţi? le întrebă ea. 

Suedeza care dăduse cea dintâi îngrijiri Feliciei, zâmbi şi răspunse: 

— Mă numesc Karin Ryström şi asta e verişoara mea Maren Karlsö. 

— Şi eu sunt Tatiana Saroff, adăugă a treia, o fată oacheşe cu 
trăsături fine şi trupul mlădios. 

— Iar pe mine mă cheamă Crista Bergmann, zise a patra. 

Şi cea din urmă îşi spuse numele: Nataşa Ostrolcha. 

— După cum vezi, o companie internaţională, zise Karin Rystrom, 
râzând. 

Felicia le privi pe rând, uimită. 

— Unde suntem aici? 

— Pe vaporul „Regina Mărilor” care vine din Danemarca şi a fost 
surprins de furtună. 

Felicia îşi duse mâinile la tâmple, se gândi câteva clipe apoi spuse: 

— Şi noi am fost surprinşi de furtună. 

— Cred, căci dacă n-ar fi fost aşa, nu te-am fi găsit luptând cu 
valurile mării, răspunse Tatiana Saroff zâmbind. Pe ce vapor te aflai? 

— Eram cu o barcă care plecase din Marsilia spre nişte insule din 
apropiere. Doamne, ce s-au făcut oare ceilalţi?! 

Copleşită de grijă şi durere, Felicia se lăsă în perne şi suspină 
adânc. Fetele îşi dădură seama că trebuie să fi îndurat multe, dar nu 
îndrăzniră să-i pună vreo întrebare. 

Felicia se reculese repede şi ridicându-se neliniştită, întrebă: 

— Unde merge vaporul acesta? Spre Marsilia? 

— Nu, de-a dreptul la Sidney. 

— Căpitanul Bouché a luat încărcătură directă pentru Australia şi 
nu se va mai opri în niciun port. 

— Dumnezeule, dar ce mă voi face eu?! Doar nu pot să plec în 
Australia?! 

Fetele schimbară priviri întrebătoare între ele şi dădură din umeri. 
Karin Rystrom se aplecă peste Felicia şi îi zise cu glas blând şi 
mângâietor: 

— Nu te nelinişti. Îndată ce te vei simţi mai bine, vei putea vorbi 
cu căpitanul Bouché şi el va vedea ce poate face pentru dumneata. 

De-aş putea cel puţin să dau de ştire la Marsilia că am fost salvată 
şi atunci se va găsi o cale să pot părăsi vaporul acesta. 

Felicia se uită cercetătoare la cele cinei fete care erau încă palide în 
urma spaimei pe care o trăseseră din pricina furtunii, apoi le întrebă: 

— Voi plecaţi toate în Australia? 

— Da, avem angajamente pentru acolo, răspunse Tatiana Saroff. 
Grand Hotel din Sidney caută mai multe telefoniste, secretare şi 
cameriste care să cunoască mai multe limbi străine, pentru a se putea 
înțelege cu clienţii care vin din toată lumea. Ni se dă o leafă foarte 
mare, cum n-am fi putut-o găsi în patria noastră. Cum eram fără lucru 
de mai bine de un an, am primit bucuroasă acest angajament. 

— Tot aşa şi eu, — urmă Nataşa Ostrolcha. Tata a fost ofiţer în 
armata polonă, dar acum n-are decât o pensie foarte mică şi sunt silită 
să-mi câştig singură existenţa. În oraşul meu natal nu am vrut să intru 
într-un serviciu, fiindcă familia mea jucase un rol în societate. Din 
întâmplare, am citit într-un ziar că se caută o secretară care să 
cunoască mai multe limbi, pentru un hotel. Am făcut oferta şi am fost 
angajată imediat 

Şi Karin Rystrom adaugă: 

— Tot aşa m-a angajat şi pe mine domnul Kapelski pentru 
Australia, de asemenea şi pe prietena noastră Crista Bergmann. 

— Speram că vom face călătoria pe un vapor de lux, zise Nataşa, cu 
un zâmbet ironic, — dar se vede că domnul Kapelski vrea să ne facă să 
simţim de la început că nu mai suntem cucoane şi ne-a încărcat pe 
vaporul ăsta. 

— E o rablă veche, care abia a putut rezista furtunii de azi-noapte. 
Dar ce să facem, trebuie să ne deprindem cu greutăţile. 

— Însă domnul Kapelski ne-a promis că la Sidney vom fi 
mulţumite, interveni Crista Bergmann. 

— Ah, abia aştept să ajungem odată. Va fi altă viaţă decât aceea pe 
care am dus-o acasă, se amestecă în vorbă şi Maren Karlsö. 

— Cine e acest domn Kapelski? se informă Felicia. 

— E unul din directorii de la Grand Hotel. 

— Prea frumos nu e. 

— Nici nu se va amoreza vreuna din noi de dânsul. 

— Cel puţin e galanton. Plăteşte lefuri bune. Dar fiecare din noi a 
trebuit să se angajeze pe trei ani. 

Tatiana Saroff râse la auzul acestor cuvinte şi zise: 

— Ce-mi pasă mie de contract! Dacă nu-mi va plăcea slujba, îmi iau 
tălpăşiţa. 

Karin Rystrom tresări şi repetă: 

— Dacă nu-ţi va plăcea slujba?... La asta nu m-am gândit încă. 

Maren Karlsö se amestecă în vorbă: 

— N-ar avea niciun rost să ne gândim de pe acum. Vom vedea la 
faţa locului cum stau lucrurile. 

Felicia tăcu, cufundată în gânduri. Oare soarta o aruncase pe acest 
vapor? Nu se gândise oare ea însăşi în zilele din urmă, să dispară din 
viaţa lui Bob, pentru ca drumurile lor să nu se mai încrucişeze 
niciodată? 

Dacă va pleca acum la Sidney, atunci fără îndoială că el n-o va mai 
putea găsi. 

De altminteri nici nu ştia dacă Bob mai este în viaţă. Ea fusese 
salvată, mulţumită colacului pe care tinerii i-l dăduseră, dar ceilalţi 
fuseseră aruncaţi în mare, fără nicio putință de scăpare. Inima i se 
strânse de durere la gândul acesta. 

În orice caz, fie că Bob trăia, fie că pierise în valurile mării, 
trebuiau să se despartă. O voce lăuntrică îi spunea: Foloseşte-te de 
acest prilej şi pleacă departe, să nu-l mai vezi niciodată! 

Dar mama?.. Sărmana ei mamă, putea-va oare îndura mai departe 
viaţa fără copila ei?! 

Deodată uşa cabinei în care se aflau fetele fu deschisă cu putere şi 
Crista Bergmann se năpusti înăuntru, palidă de spaimă. Se uitară 
buimăcite la dânsa şi o întrebară: 

— Ce s-a întâmplat, Crista? Ai văzut vreo fantomă? 

Fata dădu din cap şi răspunse îngrozită: 

— Mai răul... 

Tatiana Saroff râse şi întrebă: 

— Ce poate fi mai rău decât o fantomă? 

— Dacă veţi afla ce am auzit eu, veţi fi tot atât de îngrozite ca şi 

mine. 

— Ce ai auzit? 

— Ştiţi ce este Kapelski? 

— Ce? 

— Un proxenet, un negustor de fete. 

Câteva clipe domni o tăcere apăsătoare, apoi Nataşa zise: 

— Nu se poate. Ar fi fost descoperit la frontieră, când s-a făcut 
controlul paşapoartelor. 

— Du-te numai până sus şi ascultă la uşa cabinei căpitanului, 
răspunse Crista plângând. Amândoi s-au îmbătat şi sunt veseli, 
făcându-şi socotelile cât vor câştiga cu noi, mai cu seamă cu fata care 
a fost salvată şi care e cea mai frumoasă dintre noi. 

Felicia se uită înmărmurită la Crista Bergmann. 

— Cum, şi pe mine vor să mă...? 

— ...să te vândă pe un preţ mare, întregi Crista. Aşa-zisul Grand 
Hotel din Sidney nu e decât un bordel unde vom fi ca nişte prizoniere. 
Doamne Dumnezeule, de-ar şti sărmana mea mamă ce mi se întâmplă? 
Ce ne vom face acum? 

Karin Ryström stătea nemişcată în mijlocul cabinei şi privea în gol. 

— Am încăput pe mâinile unui negustor de carne vie! murmură ea 
cu glasul stins. 

Maren Karlsö începu să plângă şi să se tânguiască: 

— Am presimţit aşa ceva şi te-am prevenit, Karin, dar n-ai vrut să 
mă crezi. 

Tatiana Saroff se răsti supărată la ele: 

— la nu mai bociţi acum, căci cu asta nu facem nimic. Dacă e 
adevărat ce a auzit Crista Bergmann şi am încăput în mâinile unui 
negustor de fete, atunci numai sângele rece şi prezenta de spirit ne 
poate scăpa şi ne va da putinţa să ieşim din încurcătură la cel dintâi 
prilej care ni se va ivi. 

— Ce putem face? Vaporul nu se va opri în niciun port, iar la 
Sidney atât Kapelski cât şi ticălosul de căpitan vor avea destule 
ajutoare, încât să nu le putem scăpa din gheare. 

— Nu vă pierdeţi cumpătul, — le îmbărbăta rusoaica, — altfel suntem 
pierdute şi noi. 

Sărmana Felicia zăcea întinsă pe pat, nefiind în stare să spună un 
singur cuvânt. Era oare şi ea sortită să ia aceeaşi cale pe care o luase 

şi mama ei, împinsă de nevoi şi lipsuri? 

Toate stăteau încremenite şi niciuna nu vorbea. 

În sfârşit, Tatiana începu din nou: 

— Înainte de toate, vă rog să nu arătaţi nici lui Kapelski, nici 
căpitanului Bouché că cunoaşteţi planurile lor mârşave. Numai dacă 
se vor crede absolut siguri, nu vor lua măsuri prea aspre de pază. Până 
la Sidney e departe şi poate vom reuşi să facem semn vreunui vapor 
care ne va ieşi în cale. Stăpâniţi-vă deci şi faceţi aşa ca cei doi 
nemernici să nu observe nimic din teama noastră şi Dumnezeu ne va 
ajuta. 

Era o slabă mângâiere şi sărmanele fete şedeau speriate şi 
tremurând de frică, în aşteptarea primejdiilor ce le amenințau în 
viitor. 


57. Fără milă 

— Felicia n-a fost găsită! 

Dolores murmura aceste cuvinte, cu vocea înecată. Durerea ei era 
atât de mare, încât nu mai era în stare să plângă. Câtva timp stătu 
nemişcată, cu privirea aţintită în gol, apoi zise cu buzele tremurânde: 

— Am avut presimţirea că măsura nenorocirilor mele nu-i încă 
împlinită. 

Betty se apropie de dânsa şi îi cuprinse umerii cu braţul. 

Jean însă îl îndemnă pe Coţofană: 

— Spune tot ce ai aflat. Poate i se va mai putea da un ajutor; dacă 
n-a fost găsită, nu înseamnă că a pierit în valuri. 

La auzul acestor cuvinte, contesa dădu din cap cu o mişcare 
obosită. 

— Nu mai am nicio speranţă. Furtuna a fost grozavă şi chiar ziarele 
publică cele mai rele ştiri. Uraganul a făcut ravagii de-a lungul 
coastei. Nu mai încape nicio îndoială că toţi au pierit. 

Un geamăt de durere sfâşietoare îi izbucni din piept şi frângându-şi 
mâinile, strigă: 

— Felicia, copila mea scumpă, te-am pierdut pentru vecie! 

— Nu trebuie să pierzi nădejdea, Dolores, o mângâie Jean. Nu o 
dată naufragiaţii au fost salvaţi de un vapor care trecea pe la locul 
catastrofei. 


— 231 — 


Apoi adresându-se iar lui Coţofană: 

— Spune tot ce ştii. 

Şi Coţofană povesti contesei tot ce ştia despre Felicia, tot ce 
îndurase sărmana fată. 

— De ce soarta i l-a scos şi ei în care pe Wilkens? Pe fiul său l-a 
salvat, dar ea şi-a jertfit viaţa! 

— Îndată ce tinerii care au fost salvaţi vor putea fi interogaţi, se 
vor afla toate amănuntele, doamnă contesă, îi spuse Coţofană, spre a o 
linişti. Atunci vom vedea lucrurile mai limpede. Nu pot să-mi închipui 
că inimosul şi curajosul Raul Bernard n-a făcut tot i-a sfat în putinţă 
pentru a o salva şi pe Felicia. Barca clubului era prevăzută cu toate 
aparatele de salvare şi fără îndoială că i s-a dat Feliciei tot ajutorul. 

— De ce n-a fost salvată? Cum au fost luaţi ceilalţi în barca de 
salvare, de ce n-au luat-o şi pe dânsa? Pesemne că a fost prinsă de un 
vârtej şi trasă la fund. 

— Se mai poate însă să fi fost dusă departe de un val şi n-a fost 
văzută. Până acum n-am putut afla ce s-a întâmplat în clipa când s-a 
răsturnat barca, căci n-am putut vorbi cu cei salvaţi. 

Dolores se ridică. Chipul ei luase o înfăţişare hotărâtă şi zise: 

— Trebuie să vorbesc cu Bob Wilkens, căci numai de la dânsul voi 
putea afla tot ce s-a petrecut şi înainte de venirea Feliciei la Marsilia. 
Numai el cunoaşte adevărul şi îmi va putea da toate lămuririle. 

Păşi spre uşă, însă abia făcuse câţiva paşi, când puterile o părăsiră 
şi se clătină. S-ar fi prăbuşit la pământ, dacă Jean nu s-ar fi grăbit s-o 
sprijine. O prinse în braţe şi o duse spre o canapea unde o culcă, cu 
îngrijire. 

— Am ştiut că nu va putea rezista şi la lovitura asta grozavă. Dacă 
ar fi fost salvată Felicia, totul ar fi fost bine acum. 

Coţofană dădu din cap şi zise: 

— Mi-am făcut cele mai amare mustrări că n-am plecat şi eu cu 
dânşii. Aş fi făcut tot ce mi-ar fi stat în putinţă s-o scap pe Felicia. 

— Acum nu mai putem face nimic. Trebuie să aşteptăm ce va 
hotărî soarta. 

— Până acum am putut să-i vin întotdeauna în ajutor, dar de astă 
dată nu mai ştiu nici eu ce să fac. 

Bătrâna Betty îi dădu îngrijiri contesei şi după câtva timp reuşi s-o 
readucă în simţiri. Abia deschise ochii, şi cele dintâi cuvinte ale ei 

fură: 

— Ajutaţi-mă să pot pleca. Trebuie să mă duc neapărat la Bob 
Wilkens. 

Betty se împotrivi. 

— Aşteaptă să mai prinzi puteri, altfel nici nu vei fi în stare să 
vorbeşti cu Bob Wilkens. 

Dolores trebui să recunoască că bătrâna avea dreptate şi se linişti 
puţin. Dar după câteva ceasuri de odihnă, nerăbdarea ei deveni atât 
de mare, încât ceru să i se aducă îndată o maşină şi plecă la spitalul 
unde se afla Bob Wilkens. 

Jean şi Coţofană voiră s-o însoţească, însă contesa le spuse: 

— Lăsaţi-mă să mă duc singură. Mă simt destul de tare pentru a 
suporta noi oboseli şi chinuri. 

Jean se supuse în aparenţă, însă îndată după plecarea contesei, îl 
rugă pe Coţofană să vină cu dânsul şi să aştepte la intrarea spitalului. 

— Sunt încredinţat că va avea nevoie de ajutorul nostru când se va 
întoarce de la această întrevedere. O cunosc bine şi ştiu cât de mult 
suferă din pricina tuturor acestor întâmplări. 

Când ajunse la spital, Dolores îl zări la intrare pe Frank Wilkens, 
care la rându-i o recunoscu imediat. 

Se opri şi o întrebă: 

— Unde te duci, doamnă contesă? 

— La fiul dumitale, răspunse Dolores. 

— Fiul meu n-are voie să primească vizite. E istovit de emoţiile 
prin care a trecut şi vederea dumitale l-ar tulbura şi mai mult. 

— Dar trebuie să-i vorbesc, să aflu ce s-a întâmplat cu Felicia. 

— Toate astea le vei afla la timp. De altminteri nici nu e nevoie să 
ceri aceste informaţii de la fiul meu. Te poţi duce şi la ceilalţi care 
erau în barcă sau la poliţie. 

Dolores clătină capul. 

— Trebuie să vorbesc cu fiul dumitale, căci numai el îmi poate da 
lămuririle pe care ţin să le am neapărat... 

— Nu voi îngădui sub niciun motiv să vorbeşti acum cu bolnavul, o 
întrerupse Wilkens cu asprime. Viaţa lui e încă în primejdie. 

Contesa se răsti înfuriată la dânsul: 

— Dar de viaţa fiicei mele, pe care dânsa şi-a primejduit-o pentru 
a-ţi salva fiul, nu întrebi? 

Frank Wilkens dădu nepăsător din umeri. 

— Nimeni n-a rugat-o pe fata dumitale să-l salveze pe Bob. Dacă ar 
fi fost o fată cuminte, nu s-ar fi aventurat în toată afacerea asta. Dar 
îţi seamănă pesemne şi îi plac aventurile. 

Dolores tresări ca sub o lovitură, de bici. 

— Eşti un nemernic, un ticălos cum nu mai există altul pe suprafaţa 
pământului!... Fata mea şi-a riscat viaţa pentru bărbatul pe care îl 
iubeşte şi dumneata numeşti asta o aventură? 

— Mi-ar fi fost de o mie de ori mai plăcut dacă fiica dumitale n-ar 
fi întreprins nimic pentru a-mi salva fiul, căci nu-mi convine ca 
numele de Wilkens să fie numit în ziare alături de acela de Martigny. 

Din ochii contesei izbucniră fulgere de mânie. 

— Şi eu aş fi fost de o mie ele ori mai fericită, dacă ar fi fost salvată 
fiica mea în locul fiului dumitale, căci dumneata n-ai inimă şi nici 
pierderea copilului dumitale nu te-ar fi durut aşa cum mă doare pe 
mine. Dar acum, lasă-mă să trec... Oricât de neplăcut îmi este să stau 
de vorbă cu fiul dumitale, trebuie s-o fac, căci vreau să ştiu ce s-a 
întâmplat cu fata mea. 

Frank Wilkens o apucă pe contesă de braţ şi o împinse spre poartă. 

— Nu te vei duce la fiul meu şi nu vei vorbi cu dânsul, zise el cu 
glas poruncitor. Tot ce vrei să ştii, poţi să afli şi de la alţii. Bob nu 
trebuie să se întâlnească niciodată cu dumneata. 

În clipa aceasta se apropiară Jean şi Coţofană, care veniseră în 
urma contesei. 

Îndată ce Wilkens îi zări, izbucni în râs. 

— Doamna şi-a adus o gardă spre a se apăra de mine şi a mă da la 
o parte?! Dar te înşeli, căci şi cu ăştia voi isprăvi repede. 

Dolores se retrase şi făcu semn lui Jean şi lui Coţofană s-o urmeze. 

— Lăsaţi-l! Cu omul ăsta nu trebuie să avem nimic de-a face; e mai 
tare ca noi, zise ea. 

Apoi ridică braţul ameninţător şi îi strigă lui Frank Wilkens: 

— Dacă este un Dumnezeu în Ceruri, Frank Wilkens, atunci vei 
primi răsplata pentru tot ce mi-ai făcut. Vei îndura chinuri mai 
grozave decât acelea pe care le-am îndurat eu. Blestemul meu va 
cădea asupra ta şi cu toate avuţiile pe care le ai te vei zvârcoli în 
tărână de durere. 

Frank Wilkens râse batjocoritor şi răspunse: 

— Nu mă tem de astfel de ameninţări copilăreşti şi îmi voi urma 
calea care este departe de aceea a contesei de Martigny şi a fiicei sale. 

Întoarse capul cu trufie şi intră iar în spital spre a da ordin să nu fie 
lăsat nimeni să vorbească cu fiul său, afară de dânsul. 

Dolores îl urmări câtva timp cu privirea, apoi îşi întoarse faţa şi 
plecă. 

Picioarele abia o mai duceau, aşa că fu nevoită să se sprijine de 
braţul lui Jean. 

Cu o singură privire, Jean şi Coţofană se înțeleseră şi acum ştiau 
unde o vor duce pe Dolores; la Raul Bernard. 

Fl era singurul care putea să-i mai aducă o mângâiere, să-i dea o 
rază de speranţă. 

Abia când ajunseră în faţa locuinţei somptuoase a senatorului 
Bernard, Dolores ridică privirea şi îşi dădu seama că se află într-un 
cartier cu totul străin. 

— Unde suntem aici? De ce m-aţi adus încoace? 

Înainte ca vreunul din cei doi să poată da un răspuns, un servitor 
apăru la intrare şi se uită uimit la ei. 

Coţofană nici nu se sinchisi de mutra buimăcită a lacheului şi-l 
întrebă repede: 

— Domnul Raul e acasă? Trebuie să vorbim numaidecât cu dânsul. 

Servitorul îi măsură cu o privire plină de dispreţ şi răspunse cu 
mândrie: 

— Nu cred ca tânărul meu stăpân să primească vizite. 

Coţofană nu se lasă deloc intimidat, ci stărui: 

— Te rog deschide uşa şi lasă-ne să intrăm. Dacă vei anunţa pe 
stăpânul dumitale că a venit doamna contesă de Martigny, Coţofană şi 
bătrânul Jean, ne va primi negreşit. 

Pe când discutau astfel, se auzi deodată vocea veselă a tânărului 
Bernard: 

— Haide, Iosef, nu mai sta mult pe gânduri şi dă drumul oaspeţilor 
mei să intre. 

Zăpăcit, servitorul se dădu la o parte. 


58. In ghearele negustorilor de carne vie 
În primul moment, Felicia nu fu în stare să-şi dea seama de 

însemnătatea cuvintelor spuse de Crista Bergmann. 

Căzuseră în mâinile unui negustor de fete! Ce însemna oare asta? 

Mai auzise ea de astfel de negustori, dar nu-şi putea face o 
închipuire mai lămurită despre această meserie. 

Se adresă Karinei Rystrom şi o rugă să-i explice ce înseamnă asta. 
Suedeza o privi uimită. 

— Cum, dumneata nu ştii ce înseamnă a cădea în mâna unui 
negustor de carne vie?... înseamnă necinste, ruşine, noroi, şi în cele 
din urmă moartea. 

Apoi, Karin luă loc lângă Felicia, pe marginea patului şi o lămuri 
asupra sorții care le aştepta pe toate. 

— E îngrozitor... e cu neputinţă aşa ceva! exclamă Felicia 
înspăimântată. 

— Din nefericire aşa este. Multe fete au păţit acelaşi lucru şi au fost 
vândute prin oraşe străine. 

— Şi nu există nicio posibilitate de scăpare? 

Karin Rystrom rămase cu privirea aţintită în gol şi răspunse: 

— Eu nu văd niciuna. 

Câtva timp tăcură toate, apoi Felicia se adresă iar suedezei: 

— Dă-mi, te rog, rochia mea; aş vrea să mă scol din pat. 

— Mai stai culcată, odihneşte-te. Eşti palidă şi ai nevoie de linişte. 

— Nu vreau să mai rămân culcată. 

— Dar veşmintele dumitale sunt încă ude. Trebuie să aştepţi până 
când se vor usca. 

— Atunci dă-mi, te rog, o rochie de-a dumitale. 

Suedeza era însă mai mare decât Felicia şi rochiile ei nu i s-ar fi 
potrivit. Tatiana însă, era cam de aceeaşi statură, aşa că îi dădu o 
rochie de-a ei, precum şi rufăria trebuincioasă. 

Felicia sări din pat şi se îmbrăcă repede. 

— Ce vrei să faci? o întrebă Karin Rystrom uimită. 

— Să vorbesc cu căpitanul. 

— De ce? 

— Vreau să mă încredinţez că o adevărat ce a spus Crista. 

— Te mai îndoieşti încă? 

— E prea grozav şi nu-mi vine să cred. 

— Căpitanul e înţeles cu Kapelski şi nu-ţi va spune nimic. 

— Vom vedea. Trebuie să-mi răspundă la întrebările mele. 

Felicia isprăvise de îmbrăcat şi o întrebă pe Crista Bergmann: 

— Unde-i cabina căpitanului? 

— Mergi pe gangul din dreapta până la ultima uşă. 

— Mulţumesc! 

Tânăra fată ieşi hotărâtă din cabină şi luă drumul arătat de Crista. 
Când ajunse în faţa uşii indicate, auzi glasurile celor doi ticăloşi care 
vorbeau destul de tare încât ea să poată desluşi cuvintele. 

Felicia puse mâna pe clanţă, dar în ultimul moment şovăi şi ascultă. 

— Ei, Kapelski, cât îmi plăteşti de bunăvoie şi fără multă tocmeală? 

— Costul biletului, ca şi pentru celelalte. 

— E prea puţin, trebuie să mă iei la parte în afacerea asta. 

— Nu înţeleg de ce? Ar trebui să fii mulțumit că mai ai un pasager 
în plus pe hodoroaga asta a ta. 

Bouché izbucni în râs şi zise: 

— Vrei să spui pe vaporul meu de lux?... Dar să lăsăm gluma. Te 
învoieşti cu cincizeci la sută? 

— Ar trebui să fiu nebun! Nu pricep cum poţi să ai astfel de 
pretenţii! 

— Eu am scos fata din mare şi fiind vorba de „marfă”, mi se cuvine 
un premiu. Tu faci în orice caz o afacere bună, căci frumuşica asta ţi-a 
căzut plocon pe neaşteptate. 

— Nici nu ştiu încă dacă o voi putea plasa. 

— Asta sunt mofturi de-ale tale; ştii prea bine că vei căpăta un preţ 
bun pentru ea, mai bun decât pentru celelalte. Bătrâna de la Sidney îţi 
va plăti cât vei cere pentru fata asta blondă. 

Fata asta blonda? Fără îndoială că era vorba de dânsa! 

Felicia se înfioră şi inima începu să-i bată cu putere. Dar se reculese 
repede şi fără a mai bate la uşă, o deschise brusc. 

Căpitanul Bouché şi Kapelski ridicară miraţi privirile. 

— Ei, îngeraşule de unde ai apărut aşa pe neaşteptate? o întrebă 
polonezul. 

Felicia intră curajoasă, în cabină, închise uşa în urma ei şi zise cu 
voce hotărâtă: 

— Vreau să ştiu unde mă duceti? 

— Eşti atât de curioasă, fetiţo? 

— Te rog să-mi vorbeşti mai cuviincios. Nu mai sunt copilă. 

Kapelski rânji. 

— Văd, dar au te supăra, puişorule. Nu-ţi vreau răul, aşa că pot să- 
ţi vorbesc mai intim. Vasăzică, vrei să ştii unde mergem? 

— Da; unde mergem şi ce gând aveţi cu mine? 

— Ehei, avem planuri mari, drăguţo. Mergem la Sidney, acolo te 
vom duce într-o casă frumoasă unde se petrece de minune, ai să vezi, 
o să-ţi placă viaţa de acolo. 

Felicia îşi dădu seama că Crista Bergmann auzise bine şi indignarea 
făcu să i se umple ochii de lacrimi. 

— Eşti un ticălos, se răsti ea la Kapelski, apoi adresându-se 
căpitanului Bouché, îi zise: Ajută-ne dumneata, domnule căpitan, nu 
îngădui acestui nemernic să ne... 

Dar Felicia se opri din vorbă, când văzu pe căpitan zâmbind ironic. 

Da, Crista Bergmann spusese doar că Bouché era înțeles cu 
Kapelski. 

— N-aveţi niciun drept să mă opriţi pe bordul vaporului şi la 
primul port trebuie să mă lăsaţi să cobor. 

— Ai cu ce plăti biletul? o întrebă căpitanul rânjind. 

— Mama te va despăgubi de toate cheltuielile, răspunse Felicia. 

Bouché şi Kapelski schimbară o privire semnificativă, din care se 
vedea bine că îşi băteau joc de fată. 

Plângând, Felicia continuă: 

— Aţi fi făcut mai bine dacă m-aţi fi lăsat să mă înec. Mai bine 
moartea, decât ceea ce aveţi de gând să faceţi cu mine. 

— Nu ştiu ce vrei de la noi?... De ce eşti aşa de speriată? Am de 
gând să-ţi fac rost de un post bun, ca şi celorlalte fete. 

— Minţi, căci ştiu că eşti un mârşav negustor de fete. Ai crezut că 
nu vă aude nimeni şi am ascultat tot ce aţi vorbit. 

Căpitanul se uită la polonez şi îi zise: 

— Ascultă, Kapelski, mi se pare că cu transportul ăsta o să ai 
greutăţi, mai cu seamă cu sirena asta îndrăcită pe care am pescuit-o 
din mare. 

Polonezul ridică capul cu trufie şi răspunse: 

— Am scos-o eu la capăt cu altele mai îndrăcite, aşa că nu mă 
sperii nici de drăcoaica asta. 

— Ei, da, noroc că te pricepi la meseria ta, altfel... 

Bouché fu întrerupt brusc, căci uşa cabinei se deschise cu putere şi 
un marinar îmbrăcat în haine de mecanic intra şi strigă speriat: 

— Domnule căpitan, maşina! 

Bouché sări în picioare şi apucându-l de braţ, întrebă: 

— Ei, ce-i cu maşina? 

Înainte ca omul să poată da un răspuns, sa auzi un zgomot ca o 
şuierătură şi vaporul începu să-şi încetinească mersul. 

— S-a rupt un ventil!... continuă maşinistul văitându-se. Doamne, 
mâinile mele... mâinile mele... ce dureri!... Daţi-mi un ajutor, 
bandajaţi-mă! 

Când se uitară la mâinile nenorocitului, văzură că erau opărite de 
aburi. 

Căpitanul scoase un blestem şi ieşi grăbit din cabină. 

Şi Kapelski sări în picioare şi împingând-o pe Felicia afară, se răsti 
la dânsa: 

— Hai, şterge-o de-aci, du-te la celelalte. 

Apoi alergă după căpitan, pe care îl găsi lângă cazanul vaporului. 

— Ce s-a întâmplat, căpitane? 

— Am păţit-o, nu putem merge mai departe, răspunse acesta 
înjurând. 

— Frumoasă afacere! 

— Da, frumoasă afacere, repetă Bouché pe un ton ironic. Asta ştiu 
şi eu! Spune mai bine, ce ne facem acum? 

— De unde vrei să ştiu eu ce-i de făcut? Tu eşti de meserie şi mai 
curând vei găsi un mijloc de a scăpa din încurcătura asta. 

Căpitanul se adresă celor doi fochişti, care stăteau lângă cazan. 

— Voi nu puteţi face nimic? 

Fochiştii, nişte negri de statură uriaşă, rânjiră şi răspunseră: 

— Noi maşină nu pricepem, domn căpitan. Abur mult, frige la noi. 

— Aburul se va împrăştia repede. 

— Poate împrăştiat, noi negri prost, ştim face foc, maşină nu. 

Căpitanul ieşi înfuriat şi se duse iar în cabina lui, unde îl găsi pe 
mecanic, văitându-se de durere. 

— Du-te, la ajutorul meu, se răsti Bouché la dânsul, sau mai bine la 
bucătar şi spune-i să-ţi toarne ulei pe rană şi să te bandajeze, idiotule. 
Numai tu eşti vinovat de toată porcăria asta! 

— Ba nu simt vinovat deloc. Vina e a dumitale, că n-ai mai făcut 
nicio reparaţie. Toate sunt hodorogite şi stricate. 

— leşi afară, strigă căpitanul înfuriat. 

Bouché se aşeză la masa pe care era montat postul de radio-emisie 
al vasului şi începu să manipuleze la aparat. 

— Ce vrei să faci? îl întrebă polonezul, care venise după dânsul. 

— Să chem ajutor, răspunse căpitanul. 

Puse aparatul în funcţiune şi peste câteva minute veni răspunsul: 

— Vasul „Neptun” a recepționat chemarea. 

După alte câteva clipe, încă o dată, ştirea: 

— Vasul „Neptun” vine în ajutor... 

Vaporul „Neptun” îşi urma majestos cursul, spintecând valurile 
mării Mediterane, în care se răsfrângeau ultimele raze ale soarelui 
care se lăsase spre apus. 

Căpitanul Barnabe stătea pe puntea de comandă, cu mâinile în 
buzunar, cufundat în gânduri şi cu privirea rătăcind în largul mării. 

Clopotul vaporului, care sună ora opt, îl trezi din reverie. 

Prunul ofiţer al vasului se urcă pe puntea de comandă, salută 
milităreşte şi se prezenţii pentru schimb. Barnabe răspunse la salut şi 
zise: 

— Bine, eu mă voi duce jos. 

Ajungând la scară, se mai întoarse o dată şi întrebă: 

— Totul e în regulă? 

— Da, domnule căpitan, răspunse ofiţerul. 

— Furtună nu cred sa avem. la dumneata comanda şi pentru 
noapte, căci sunt obosit şi mă voi culca îndată după cină. 

Duse două degete la chipiu şi părăsi puntea. 

Ofiţerul îl urmări cu privirea. 

Ce se întâmplase oare cu căpitanul lui? Era cu totul schimbat. Era 
oare supărat că fusese nevoit să preia comanda altui vas? 

Barnabe se duse în cabina lui, îşi spălă mâinile şi se schimbă pentru 
cină. Nu isprăvise încă bine îmbrăcatul, când un chelner veni să-l 
anunţe că se serveşte masa. 

— Da, da... vin îndată, răspunse el, dar se mai duse o dată spre 
fereastră şi privi afară. 

Gândurile i se învălmăşeau în creier şi întâmplările din urmă îi 
reveniră în minte. 

Dolores arestată! 

Plin de mânie se gândi iar la sora lui care pricinuise toată 
nenorocirea. 

Dar toate mustrările pe care i le adresa în gând, nu mai foloseau 
acum la nimic. Se reculese, ieşi din cabină şi se duse spre sala de 
mâncare, unde orchestra începuse să cânte. 

Nu mult după ce luase loc la masă, un marinar intră, se apropie de 
Barnabe şi raportă: 

— Domnule căpitan, postul de radio a recepționat un strigăt de 
ajutor. 

Barnabe sări în picioare şi adresându-se pasagerilor care şedeau la 
aceeaşi masă, le zise: 

— Vă rog să mă scuzaţi, dar datoria mă cheamă. 

leşi repede şi se îndreptă spre cabina postului de radio. 

— De unde a venit chemarea? întrebă pe omul de la aparat. 

— De pe vaporul „Regina. Mării”, răspunse omul. Vasul e în 
drumul nostru şi anunţă că are un defect la maşină. 

— Trebuie să ne ducem în ajutorul lui. Răspunde că venim şi nu 
pierde legătura. 

Barnabe părăsi cabina postului da radio şi se urcă pe punte spre a 
lua iar comanda vasului şi zise unui marinar: 

— Cheamă-l pe inginerul-şef. 

Când acesta veni, căpitanul îi spuse: 

— Trebuie să treci pe vaporul „Regina Mărilor” care are nevoie de 
ajutor. la şi pe mecanicul de schimb. 

— Am înţeles, domnule căpitan. 

Primul ofiţer cercetase între timp orizontul cu ocheanul lui şi 
raportă căpitanului: 

— Chiar înaintea noastră e un vapor. Presupun că e „Regina 
Mărilor” 


59. Întâlnire ciudată 

Fără a se sinchisi de mutra buimăcita, a servitorului său, Raul 
Bernard alergă spre Dolores. Pe faţa lui se mai puteau vedea urmele 
emoţiilor prin care trecuse. Era atât de palid, încât Coţofană clătină 
din cap şi zise: 

— Mi se pare că şi dumneata ai face mai bine să te culci în pat, 

domnule Raul. Arăţi ca şi când ai fi fost trei zile bolnav de rău de 
mare. 

Raul Bernard făcu o mişcare de împotrivire cu mâna. 

— N-am vreme pentru odihnă, Coţofană. Deocamdată trebuie să 
vedem ce putem face pentru a avea cât mai repede ştiri despre cei doi 
care n-au fost încă găsiţi. 

Apoi întorcându-se spre Dolores, continuă: 

— Nu-i aşa că teama şi grija de soarta fiicei dumitale te-au adus la 
mine, doamnă contesă? 

Dolores dădu tristă din cap. 

— Sunt deznădăjduită, domnule Bernard. 

— Te înţeleg, doamnă contesă, cu atât mai mult, cu cât în ultima 
noapte am aflat multe din viaţa dumitale tristă. 

Dolores avu un zâmbet amar, ştiind că Raul Bernard, ca şi cei mai 
mulţi tineri din Marsilia, o cunoşteau sub numele de contesa blondă şi 
o socoteau printre acele femei, care îşi petrec viaţa în chefuri prin 
localurile de noapte. 

— Nu sunt ceea ce crezi, domnule Bernard, zise ea încet. 

Raul Bernard îi luă mâna şi i-o sărută. 

— Ştiu tot, doamnă contesă şi fii sigură că te privesc cu alţi ochi 
decât până acum. N-am altă dorinţă decât de a-ţi fi de folos. 

Contesa suspină îndurerată. 

— Va mai fi oare cu putinţă? 

— N-am pierdut încă toată speranţa. 

— Adevărat? 

— Când am văzut că furtuna se înteţeşte, am dat fiicei dumitale un 
colac de salvare. 

La auzul acestor cuvinte, ochii bătrânului Jean străluciră de 
bucurie şi strigă înveselit: 

— Atunci negreşit că a fost salvată. Şi eu am fost odată de față la 
un naufragiu şi am văzut cum cei care aveau colace de salvare au 
plutit douăzeci şi patru de ceasuri la suprafaţa apei şi au putut fi 
salvaţi. Ţi-am spus doar să nu pierzi nădejdea, Dolores. 

Contesa închise pentru câteva clipe ochii şi un zâmbet slab se ivi pe 
buzele ei palide. 

— Doamne, ce fericire ar fi să-mi pot regăsi copila! 

— Am avut dreptate când ţi-am spus să ăi răbdare. Dacă a fost 

pescuită de vreun vapor în trecere, vei primi în curând ştiri. 

Faţa contesei se întristă. 

— Dar nu pot aştepta la Marsilia, fără să fac nimic pentru a veni în 
ajutorul fetei mele. Aşteptarea ar fi un chin îngrozitor pentru mine. 

— Nici eu n-aş fi în stare să aştept, se amestecă Raul Bernard în 
vorbă - şi de aceea am şi luat o hotărâre, cu toate că părinţii mei se 
împotrivesc. Voi pleca de-a lungul coastei şi voi căuta pe cei doi 
dispăruţi. Vântul bătea spre uscat şi se prea poate ca dânşii să fi fost 
aruncaţi la mal şi acum să-i găsim la adăpost în vreo colibă de pescari. 
Nici mie nu-mi vine să cred că au pierit, mai cu seamă fiica dumitale 
trebuie să se fi putut ţine multă vreme deasupra apei fără să 
obosească; căci colacul de salvare era în starea cea mai bună şi putea 
purta ceasuri întregi trupul uşor al domnişoarei de Martigny. Mai greu 
e cu prietenul meu. Deşi e un înotător de forţă, totuşi furtuna a fost 
prea grozavă. Dar nici în privinţa lui n-am pierdut încă toată speranţa. 

Dolores îi întinse mâna şi zise încet: 

— Îmi dai iar o rază de speranţă, domnule Bernard, şi te rog să mă 
iei şi pe mine căci aş vrea să fiu îndată lângă fata mea, dacă va fi 
găsită. 

— Cu cea mai mare plăcere, doamnă contesă, şi dacă te simţi destul 
de tare, putem pleca imediat. 

— Sunt gata, răspunse Dolores. 

Bătrânul Jean şi Coţofană se rugară bineînţeles de Raul Bernard să-i 
ia şi pe dânşii, astfel că toţi patru plecară în căutarea celor doi 
dispăruţi. 


Timp de cinci zile cutreierară coasta şi întrebară din colibă în 
colibă, din sat în sat, dar căutarea lor fu zadarnică, căci nimeni nu ştiu 
să le dea o veste despre cei dispăruţi. 

În sfârşit, într-a şasea zi îl găsiră pe prietenul lui Raul într-o colibă 
de pescari. Starea lui era foarte gravă şi se îngrijiră de transportarea 
lui la Marsilia. Dar de Felicia nu ştia nimeni ceva, nu găsiră nicio 
urmă de-a ei. Deznădejdea contesei ajunsese la culme. 

Într-o zi poposiră la o cârciumă într-un sat de pescari. Şi aici Raul 
puse cârciumarului aceeaşi întrebare pe care în zilele din urmă o 
repetase de nenumărate ori, dar nici aici nu putu afla nimic. 

Cârciumarul văzând întristarea lor, îi sfătui: 

— N-ar fi rău să întrebaţi pe bătrâna Guri; e o femeia care ştie 
multe şi ar putea să vă spună unde se află dispăruta. A venit multora 
în ajutor. 

Raul Bernard îl întrebă, zâmbind: 

— Cine e bătrâna Guri? 

— După cum v-am spus, e o femeie care ştie multe. Când cineva se 
îmbolnăveşte, se duce la dânsa şi poate fi sigur că îi va da un leac 
bun. Şi când omul are nevoie de un sfat, îl cere tot de la dânsa şi tot 
ce spune ea se împlineşte. 

— Vasăzică e o ghicitoare? 

— Nu; e mai mult. Ea poate vedea în trecut şi în viitor. Aş putea să 
vă spun lucruri minunate despre dânsa, domnule... Dar iat-o, chiar 
trece pe stradă, se întrerupse cârciumarul, arătând cu mâna prin 
fereastră. 

Toţi priviră într-acolo şi zăriră o femeie foarte bătrână, care mergea 
cu paşi domoli şi spinarea încovoiată. 

— S-o chem înăuntru? întrebă cârciumarul. 

Nici nu mai aşteptă răspunsul, ci ieşi grăbit în stradă şi după câteva 
clipe se întoarse cu bătrâna, căreia îi spuse: 

— Guri, vezi colo pe doamna ceea care a venit de foarte departe 
pentru a-şi căuta fiica care a dispărut în noaptea când a fost furtuna 
cea grozavă pe mare. N-ai putea să spui ce s-a întâmplat cu dânsa? 

Bătrâna se apropie de masă, salută grav pe toţi, apoi îşi îndreptă 
ochii mari şi negri spre contesă, care rămase adânc impresionată de 
această privire pătrunzătoare. 

Guri se apropie şi mai mult de masă, luă mâna contesei şi-i cercetă 
liniile din palmă, apoi începu să vorbească: 

— Sărmana de tine! În viaţa ta ai avut multe de îndurat şi în calea 
ta sunt încă mulţi spini şi multe lacrimi. Va veni însă o zi când soarele 
îţi va lumina iar calea şi atunci vei fi răsplătită pentru toate 
suferințele pe care le-ai îndurat. Dar mai ai de străbătut o cale grea 
până când vei ajunge la ţintă. 

Fără să vrea, Dolores o asculta cu luare-aminte. Până acum, bătrâna 
spusese adevărul. Simţi iar privirea ascuţită a bătrânei asupra ei. 

— Te gândeşti la fiica ta. Are ochi albaştri şi e blondă ca şi tine. 
Mulţi ani a trăit departe de tine şi dorul de dânsa ţi-a amărât inima. 

— Da, da... aşa este, murmură Dolores. Dar ce se va mai întâmpla? 

— Încă n-ai ajuns la ţintă. Vei trece o apă mare, vei pleca în ţări 
străine, vei pierde tot şi vei fi săracă ca o cerşetoare şi fără odihnă îţi 
vei căuta copila. 

— Dar fata mea mai trăieşte? întrebă contesa îndurerată. 

— Trăieşte şi te cheamă. Oameni răi întind ghearele lor după 
dânsa, o împing spre moarte, dar nu vor reuşi. Iubirea ta o va salva. 
Nu pierde nădejdea şi încrede-te în soarta ta. 

Adânc tulburată, Dolores sări în picioare, o apucă pe bătrână de 
braţ şi o întrebă cu înfrigurare: 

— Unde e copila mea? Unde o pot găsi? Ce cale să apuc?... Ajută- 
mă... 

Bătrâna dădu însă tristă din cap şi răspunse: 

— Prin graba ta ai nimicit vedenia. Totul a dispărut. Nu mai văd 
decât un val des de ceaţă, un văl de nepătruns prin care trebuie să 
treci. Dar vei mai plânge mult şi inima îţi va fi luminată iar de soare. 

Bătrâna făcu o cruce, apoi părăsi odaia. 

După plecarea ei, urmă o tăcere de câteva minute, apoi în sfârşit, 
Raul Bernard rupse tăcerea: 

— Oricât de încurcate au fost vorbele bătrânei, totuşi am impresia 
că ele conţin un sâmbure de adevăr. 

Jean dădu din cap. 

— Şi eu am crezut la început că n-are rost să întrebăm pe bătrâna 
asta de soarta Feliciei. Dar când a început să vorbească, am simţit un 
fior prin tot trupul. Poate vede mai multe decât noi, ăştilalți muritori. 

— Are aproape o sută de ani, zise cârciumarul. 

Dolores îşi duse mâinile la piept şi respiră repede şi greu. 

— Doamne, de-ar fi spus adevărul! Aş mai putea avea speranţă! 

— Eu cred tot ce a spus, se amestecă Coţofană în vorbă. Între cer şi 
pământ sunt încă multe lucruri pe care noi, muritorii de rând, nu le 
cunoaştem. 

Cârciumarul luă loc la masa la care şedeau oaspeţii lui şi zise: 

— Aş putea să vă spun multe istorii de necrezut despre bătrâna 
Guri, a cărei faimă s-a răspândit departe. 

Toţi ascultară cu luare-aminte şi bătrânul cârciumar începu să 
înşire tot ce ştia despre Guri. 

— Dacă prevestirile bătrânei sunt adevărate, atunci Felicia a fost 
salvată de un vapor şi în curând vom putea avea ştiri despre dânsa, 

zise Coţofană. 

Deodată Dolores îşi aduse aminte de căpitanul Barnabe şi de 
rugămintea lui de a nu-l lăsa fără veşti, aşa că se hotărî să-i 
telegrafieze îndată după întoarcerea ei la Marsilia. 


60. O întâmplare neaşteptată 

Presupunerea primului ofiţer se adeveri, căci într-adevăr vaporul 
„Regina Mărilor” era acela care se afla înaintea lor. Căpitanul Barnabe 
se adresă deci inginerului: 

— După cum ţi-am spus, treci dincolo şi vezi ce e de făcut. Dar te 
rog să nu întârzii prea mult, ca să nu pierdem timp. 

— Mă voi grăbi. Îmi închipui că trebuie să fie o hodoroagă veche, 
căci altfel n-ar fi fost cu putinţă ca un defect la maşină s-o oprească 
din drum. Se vede că nici oameni pricepuţi n-au pe bord. A cui o fi? 

— După cât ştiu, o proprietatea căpitanului. 

— Ah, atunci înţeleg totul. A vrut să facă economii şi nu s-a îngrijit 
deloc de starea vasului său. 

Inginerul era supărat, căci prin întâmplarea asta fusese întrerupt de 
la o conversaţie plăcută cu o domnişoară drăguță, cu care avea 
intenţia să danseze, să se plimbe apoi pe punte, să admire luna, să... 
să... 

Şi acum istoria asta neplăcută îi stricase toate rosturile. 

Inginerul cobori în barca care fusese lăsată pe apă şi împreună cu 
câţiva oameni plecă. 

Pe vasul „Regina Mărilor”, căpitanul Bouche şi Kapelski stăteau 
rezemaţi de parapet şi priveau spre cei care le veneau în ajutor. 

Bouche îl lovi pe polonez cu cotul şi-l întrebă: 

— Ascultă, Kapelski, cum stăm cu fetele? 

— Sunt în cabina lor. 

— Ai încuiat-o? 

— Nu. 

— Rău ai făcut, căci ar putea să se urce pe punte, să înceapă să ţipe 
şi să ceară ajutorul oamenilor de pe „Neptun”. 

— Ai dreptate, căpitane. 

— Fugi repede şi încuie uşa. La nevoie ameninţă-le că dacă spun 
numai o vorbă, le vom arunca în mare după plecarea vasului 

„Neptun”. 

— Îţi voi asculta sfatul. 

Kapelski se pregăti să plece, dar Bouché îl mai reţinu. 

— Blonda pe care am pescuit-o din mare e cea mai primejdioasă. Ai 
grijă de ea. 

Când polonezul ajunse la cabina unde se aflau fetele, acestea 
tocmai deschideau uşa, voind să iasă afară. 

Kapelski le tăia calea şi le întrebă: 

— Încotro? 

— Vrem să ne urcăm pe punte, răspunse suedeza şi încercă să 
treacă pe lângă dânsul. 

Polonezul o apucă de braţ şi trăgând-o înapoi în cabină, se răsti la 
dânsa: 

— Ai să rămâi aici! 

Chipul lui luase o înfăţişare brutală şi îmbrâncind pe fete înapoi în 
cabină, se răsti la ele: 

— Timp de an ceas veţi păstra cea mai adâncă tăcere. Care va 
scoate un strigăt, va avea de furcă pe urmă cu mine şi ce o aşteaptă 
numai bine nu poate fi. Aţi auzit? 

Câteva clipe fetele rămaseră înmărmurite de spaimă, dar Felicia se 
reculese repede şi strigă: 

— Ba vom tipa, vom striga după ajutor, când vor veni oamenii de 
pe vaporul cel străin. Poate ne vor scăpa din ghearele voastre, 
ticăloşilor! 

Alergă spre fereastră şi uitându-se afară zări barca vasului 
„Neptun”, care se apropiase de vaporul lor. Încercă s-o deschidă, dar 
nu reuşi să desfacă şuruburile cu care era prinsă. Atunci începu să 
bată cu pumnii în geam, pentru al sparge, chiar cu riscul de a şi 
însângera mâinile. Geamul însă era foarte gros şi rezistă loviturilor ei. 
Văzând că nu reuşeşte nici aşa, îşi lipi faţa de fereastra şi începu să 
strige cât o ţinea gura: 

— Ajutor!... Ajutor! 

Cei din barcă auziseră oare strigătul? Inginerul îşi aruncă privirea 
spre fereastră, dar nu dădu niciun semn că înţelesese ceva şi în clipa 
următoare barca trecu mai departe. 

Felicia se îndreptă spre tovarăşele ei de suferinţă şi le zise: 

— Trebuie să strigăm toate odată, atunci ne vor auzi — şi începu iar 

să tipe: Ajutooor!... Ajutooor!... 

Celelalte voiră să înceapă şi ele dar în clipa aceea uşa fu trântită de 
perete şi polonezul apăru cu faţa contractată de mânie şi cu pumnii 
încleştaţi. Se repezi la Felicia şi zbieră la dânsa: 

— Ai să taci, tu... şi urmă un cuvânt murdar de ocară. 

Dar fata nu se lăsă intimidată şi iar răsună strigătul ei deznădăjduit: 

— Ajutooorl 

Kapelski o apucă cu brutalitate de braţ şi cu o mână îi astupă gura. 

— Dacă mai spui un cuvânt, te sugrum! 

Felicia îşi adună toate puterile şi încercă să se smulgă din 
strânsoarea lui, străduinţele ei fură însă zadarnice. Nemaivăzând nicio 
cale de scăpare, tânăra fată îşi înfipse dinţii în mâna cu care polonezul 
îi astupase gura. Acesta scoase un țipăt de durere şi îi dădu drumul, 
dar în acelaşi timp o lovi cu atâta putere, încât sărmana fată se 
prăbuşi la pământ, se lovi cu capul de colţul unui dulap şi rămase în 
nesimţire. 

Chipul lui Kapelski luase o înfăţişare înspăimântătoare, aşa că 
celelalte fete nu îndrăzniră să spună un singur cuvânt. 

Numai suedeza se arătă mai curajoasă, se aplecă peste Felicia, îi 
ridică capul în braţe şi se răsti la polonez: 

— Iată ce ai făcut, ticălosule! Du-te repede şi adu niţică apă! 

— Nici prin gând nu-mi trece. O să-şi vină singură în fire. Aşa îi 
trebuie! De ce nu s-a astâmpărat?! 

Barca vasului „Neptun” acostase vaporul „Regina Mărilor” şi 
inginerul cu oamenii lui se urcă pe puntea acestuia. Căpitanul Bouché 
făcu câţiva paşi întru întâmpinarea inginerului, care îl întrebă: 

— Ei, ce s-a întâmplat cu rabla dumitale? 

— S-a rupt un ventil, răspunse Bouché. 

— Altceva nimic? Şi aşa ceva n-aţi fost în stare să reparaţi singuri? 

— Mecanicul meu şi-a opărit mâinile. 

— Toţi mecanicii? 

— N-am decât unul singur. 

— Dar inginerul dumitale? 

— Nici inginer n-am. 

— Bine, căpitane, dumneata nu ştii că nici nu-i îngăduit să pleci în 
călătorie fără echipaj suficient? Primejduieşti viaţa pasagerilor 
dumitale. 

— N-am decât marfă pe bord. 

— Numai marfă? Dar fata pe care am văzut-o la fereastră cine este? 

Bouché rămase câteva clipe încurcat, dar se reculese repede şi 
răspunse: 

— E fiica mea. 

Inginerul clipi din ochi şi se uită neîncrezător la dânsul. 

— Fiica dumitale? O fată atât de frumoasă? Să te creadă cine vrea, 
eu nu. 

Indignat, Bouche se răsti la dânsul: 

— Îndrăzneşti să mă jigneşti?... Aici pe vaporul meu? 

Inginerul făcu o mişcare de nepăsare cu mâna şi zise: 

— Haide, nu te mai tulbura degeaba. Puțin îmi pasă de pasagerii 
dumitale; am venit fiindcă m-ai chemat în ajutor. Du-mă acum la 
maşină, să văd ce pot face pentru a porni iar vechitura dumitale. 

Bouché fierbea de mânie la auzul acestor vorbe dispreţuitoare, dar 
nu se încumetă să răspundă cum ar fi vrut, având nevoie de ajutorul 
inginerului. 

În drumul spre sala de maşini trebuiră să treacă pe lângă cabina în 
care se aflau fetele şi a cărei uşă polonezul n-o închisese bine. 
Căpitanul o izbi cu piciorul înainte ca inginerul sau vreunul dintre 
oamenii lui să fi putut arunca o privire înăuntru. 

Ajungând în sala maşinilor, inginerul se opri în faţa căpitanului şi-l 
întrebă: 

— Mi se pare că ai mai multe fiice frumoase pe vaporul dumitale? 

— Şi ce te interesează? 

— Ai dreptate. Nu sunt de la poliţie şi n-am niciun drept să-ţi cer 
socoteală. 

— Ce vrei să spui cu asta? 

— Că n-ar fi rău, dacă poliţia ar cerceta mai de aproape hodoroaga 
dumitale. 

— Asta e o obrăznicie nemaipomenită... îmi vine să... 

Inginerul îi curmă scurt vorba: 

— Nemaipomenită e starea în care se află vasul dumitale, dar ce-ţi 
vine să faci nu mă interesează. Mie îmi vine poftă să te las în drum. Ai 
noroc că mi s-a dat ordinul să fac reparația necesară, altfel... 

Îi întoarse spatele şi se îndreptă spre cazanul maşinii. Îşi dădu 
repede seama că reparația era foarte uşoară şi într-adevăr, după scurt 

timp mecanicul de pe „Neptun” zise: 

— Gata, domnule inginer. Putem pleca. 

Fără multă întârziere se urcară în barcă şi se depărtară de „Regina 
Mărilor”. Căpitanul Bouché nu găsise de cuviință să spună un singur 
cuvânt de mulțumire, ci le aruncă numai o privire duşmănoasă. Apoi 
se întoarse în cabina unde polonezul păzea fetele şi zise: 

— Au plecat, dar mi se pare că bănuiesc ceva şi mi-e teamă să nu 
anunţe poliţia din Sidney împotriva mea. 

— Mai avem de mers drum lung până la Sidney şi când vom 
ajunge, vom vedea ce e de făcut. 

Între timp, Felicia îşi revenise în simţiri şi şedea pe marginea 
patului cu capul rezemat în mâini, cu privirea deznădăjduită, 
gândindu-se pe ce cale ar mai putea avea un ajutor de pe vaporul 
străin. 

Polonezul şi căpitanul părăsiră cabina şi îndată după plecarea lor, 
Felicia sări în picioare şi se urcă repede pe punte, se apropie de 
balustradă şi se uită spre vaporul „Neptun” de care tocmai se 
apropiase barca. 

Îşi dădu seama că depărtarea era prea mare, şi strigătul ei nu s-ar 
auzi. Plecă deznădăjduită capul şi, resemnată, se lăsă în voia sorții. 

Inginerul se urcă pe puntea de comandă, spre a da raportul 
căpitanului Barnabe. 

— Se rupsese venitul, domnule căpitan, şi am făcut repede 
reparația necesară. 

— În ce stare era vaporul? 

— Într-un hal de nedescris şi afară de asta mi se pare că onorabilul 
căpitan Bouché se îndeletniceşte cu afaceri urâte. 

— Ce te face să bănuieşti aşa ceva? 

— Are marfă vie pe bord; fete frumoase, blonde, brune, toate 
tinere. 

Barnabe deveni atent. 

— Ce spui!... Le-ai văzut? 

— Desigur, altfel n-aş avea de unde să ştiu. 

— Şi crezi că... 

— Da. E aşa-zisă „marfă vie”, victimele vreunui proxenet. 

— Ar trebui să luăm măsuri pentru a le scăpa. 

Inginerul dădu din umeri. 

— Nu putem face nimic. Nu suntem împuterniciţi să jucăm rolul 
poliţiei. 

— Ştii cumva unde merge vaporul? 

— Unul din oamenii mei a stat de vorbă cu un marinar de pe 
„Regina Mărilor” şi a aflat că merge la Sidney. 

— Nu putem şti însă dacă nu se va opri şi în alt port. 

— După câte am putut afla, nu va acosta în nici un alt port. 

— Atunci vom putea pune mâna pe ei. Îndată ce vom ajunge la 
Sidney, vom anunţa poliţia, care îi va lua în primire. 

— Da, asta putem s-o facem, căci ajungem înaintea lor. 

Căpitanul Barnabe dădu din cap şi zise: 

— Vasăzică tot a fost bine că am dat urmare chemării lor în ajutor. 


61. Între soţ şi soţie 


Frank Wilkens aştepta cu încordare sosirea soţiei sale, care la 
telegramă lui răspunsese scurt: „Sosesc cu vaporul Providence”. Se 
plimba nerăbdător pe chei şi când pasagerii începură să coboare, îşi 
căută soţia prin mulţime. O va aduce oare şi pe Ethel Drof? 

Deodată o zări pe soţia lui, Alice, dar încruntă sprâncenele, căci era 
singură. 

Se salutară scurt şi rece, fără niciun pic din acea bucurie care se 
observă de obicei la revederea a doi soţi care fuseseră despărțiți 
pentru un timp mai îndelungat; prima întrebare a lui Frank Wilkens 
fu: 

— De ce n-a venit şi Ethel Drof? 

— Am să-ţi spun mai târziu pricina. Deocamdată aş vrea să ştiu ce 
s-a întâmplat cu Bob. Poţi să-ţi închipui că am fost nespus de 
îngrijorată în tot timpul călătoriei. 

În puţine cuvinte Frank Wilkens îi povesti cele întâmplate şi 
încheie: 

— Nu trebuie să te nelinişteşti, căci băiatul e pe calea însănătoşirii, 
Alice. Dacă ar fi ascultat de sfatul meu şi ai fi adus-o pe Ethel Drof, 
vederea ei i-ar fi făcut o mare bucurie şi am fi putut petrece câteva 
zile fericite. 

Când ajunseră la hotel, unde se răspândise vestea sosirii doamnei 
Alice Wilkens, atât personalul hotelului cât şi o mulţime de oaspeţi 

aşteptau curioşi s-o vadă pe soţia celebrului rege al automobilelor. Dar 
avură o dezamăgire, căci femeia care mergea alături de puternicul 
financiar, avea o înfăţişare foarte modestă şi aproape nici nu ridică 
privirea când trecu prin vestibul. 

După ce urcă în apartamentul lui, Wilkens îi puse soţiei sale din 
nou întrebarea: 

— De ce n-ai adus-o pe Ethel? 

Ea zâmbi uşor şi răspunse: 

— Fiindcă ştiu că venirea ei n-ar fi făcut nicio bucurie lui Bob. El n- 
o iubeşte şi n-o va iubi niciodată şi eu nu vreau ca băiatul meu să se 
căsătorească cu sila. 

— Iar începi cu prostiile astea? se răsti Wilkens la dânsa. De câte 
ori să-ţi mai spun că nu voi îngădui nimănui să-mi zădărnicească 
planurile? 

— Pe mine nu mă sperii, Frank, şi ştii prea bine că nu voi sprijini 
niciodată planurile tale. 

— Dar înainte de plecarea mea de acasă ai vorbit ca totul altfel şi ai 
spus că nu-l vei influenţa pe Bob. 

— E adevărat, dac atunci nu ştiam încă nimic despre dragostea lui 
Bob pentru o fată de aici. Acum însă, după ce am citit scrisoarea lui... 

Wilkens tresări. 

— Vasăzică cunoşti afacerea pentru care am venit în Franţa? 

— În graba plecării ai uitat să iei scrisoarea lui Bob, pe care am 
găsit-o pe biroul tău şi astfel am aflat despre dragostea băiatului 
nostru, în care dânsul îşi pune toată speranţa în fericirea vieţii lui. 

Frank Wilkens îşi muşcă buzele şi se plimbă agitat prin odaie. Era 
înfuriat împotriva lui însuşi pentru greşeala pe care o făcuse, uitând 
scrisoarea lui Bob. Dar acum nu mai putea face nimic şi trebuia să 
lupte cu doi adversari. Tot el va rămâne învingător! îşi zise cu 
hotărâre şi râzând silit, continuă: 

— Dacă îl vei vedea acum pe Bob, nu cred că-ţi va mai vorbi de 
dragostea lui. Între timp, a aflat că iubita lui e fiica uneia din cele mai 
cunoscute cocote din Marsilia şi nu cred să-ţi convină nici ţie o astfel 
de noră. 

Alice Wilkens tresări speriată şi se uită cu ochii mari la soţul ei. 

— E adevărat ce spui? 

— N-ai decât să-l întrebi pe Bob şi el însuşi îţi va spune că fata pe 

care o iubeşte e fiica contesei blonde din Marsilia. 

Doamna Wilkens îşi duse mâna la frunte. Era oare cu putinţă că fiul 
ei să se îndrăgostească de o fată care nu era demnă de el şi de situaţia 
lui? Nu-i venea să creadă, căci îi cunoştea prea bine firea. 

Se întoarse spre soţul ei şi zise: 

— Trebuie să vorbesc eu însumi cu Bob şi totul depinde de 
întrevederea pe care o voi avea cu el. Un lucru să ştii însă, Frank: o 
căsătorie de convenienţă, cum a fost a noastră, nu-l voi lăsa niciodată 
pe Bob să facă. În privinţă asta voi hotărî eu, mama lui a cărei viaţă a 
fost lipsită de dragoste alături de un bărbat fără inimă şi voi face tot 
ce-mi va sta în putinţă să-l văd pe Bob fericit, fără să mă las 
împiedecată de neîndurarea ta. 

Înfăţişarea hotărâtă pe care o luase soţia sa, îl făcu pe Frank 
Wilkens să înțeleagă că de astă dată ea nu se va supune fără 
împotrivire voinţei lui, aşa cum făcuse până atunci. 

Timp de câteva clipe se dădu o luptă aprigă în sufletul lui, apoi o 
luă de braţ şi zise iritat: 

— Trebuie să înţelegi, Alice, că de astă dată suntem nevoiţi să 
lucrăm mână în mână, spre a-l feri pe fiul nostru de o faptă nesocotită. 
Iubita lui Bob nu e numai fiica unei cocote, dar mai e şi sora lui. 

După aceste cuvinte urmă o tăcere apăsătoare. Trecură mai multe 
minute până când doamna Wilkens fu în stare să repete, cu glasul 
stins: 

— Sora lui! 

Frank Wilkens dădu din cap şi în puţine cuvinte îi povesti soţiei 
sale ceea ce îi spusese şi lui Bob cu câteva zile în urmă. 

Câtva timp Alice Wilkens rămase tăcută, dar când ridică ochii şi 
văzu privirea neîndurată a soțului ei, se ridică repede, îşi luă haina şi 
pălăria şi se îndreptă spre uşă. 

Frank Wilkens îi tăie calea şi se răsti la ea: 

— Ce vrei să faci? 

— Să mă duc la Bob. 

— Şi ce-ai să-i spui? 

Ea dădu din umeri şi răspunse: 

— Nici eu nu ştiu încă. 

— Dă-ţi osteneala şi convinge-l să se întoarcă cu noi în America, 
unde îl aşteaptă Ethel Drof. Ea îl va face să uite tot ce i s-a întâmplat 

aici. Altă cale nu este. 

Doamna Wilkens nu răspunse, ci se smuci din mâinile lui şi ieşi în 
fugă din cameră. 

În primul moment Frank Wilkens făcu o mişcare, ca şi când ar fi 
vrut să alerge după dânsa, dar se răzgândi, clătină capul şi murmură: 

— Să treacă întâi furtuna şi apoi vor veni amândoi la mine, după 
ajutor. 

Conştient de puterea lui îşi înăltă cu mândrie trupul. 


62. Noi nenorociri 


Cu toată osteneala pe care şi-o dăduse Raul Bernard, cercetările 
pentru regăsirea Feliciei rămaseră zadarnice. 

Dolores îşi adună toate puterile spre a nu se lăsa doborâtă de 
deznădejde. Cuvintele bătrânei Betty îi dăduseră o licărire de speranţă 
şi contesa îşi spunea că atât timp cât nu se va găsi cadavrul Feliciei, 
nu trebuie să piardă toată nădejdea. 

Dar îşi dădu seama că numai aşteptând ştiri, nu va ajunge la niciun 
rezultat şi de aceea se adresă lui Jean cu întrebarea: 

— Ce să mai facem acum, Jean? Dă-mi tu un sfat. 

— Ca să spun drept, nu ştiu ce sfat să-ţi dau. 

— Dar trebuie să facem ceva. 

— De părerea asta sunt şi eu, dar nu ştiu ce. Lasă-mă să mă gândesc 
puţin. Poate îmi va veni vreo idee bună. 

Rămase mult timp tăcut, cu fruntea încreţită, şi tocmai în clipa 
când Dolores vru să-l întrebe, nerăbdătoare, el zise: 

— Am găsit! 

Contesa se uită cu încordare la dânsul şi bătrânul continuă: 

— Poliţia trebuie să ne ajute. 

Dolores rămase dezamăgită, căci se aşteptase la un sfat mai bun, 
dar Jean continuă: 

— Trebuie să facem ceea ce a făcut şi tatăl lui Bob Wilkens. 
Coţofană mi-a spus că a făgăduit o răsplată mare aceluia care îi va 
găsi băiatul şi atunci l-au găsit. 

— Ai dreptate, Jean. Voi da cu plăcere o răsplată. De multe ori 
banii fac adevărate minuni. 

— Aşa este. Să mergem îndată şi să facem demersurile 

trebuincioase. 

Dolores se îmbrăcă repede şi amândoi plecară spre Prefectura 
Poliţiei. 

Dolores se adresă comisarului de serviciu care o cunoştea şi ştia de 
toată afacerea. După ce o ascultă, el îi zise: 

— Fii încredinţată, doamnă, că vom face tot ce ne stă în putinţă 
pentru a o găsi pe fiica dumitale. Cercetările vor urma cu aceeaşi 
râvnă. 

— Ce crezi, domnule comisar, n-ar fi bine să anunţ o răsplată 
pentru găsirea fiicei mele? 

— Desigur că n-ar fi rău. În cazul acesta vom tipări afişele 
trebuincioase, care sunt răspândite în întreaga ţară şi se prea poate ca 
pe calea aceasta să aflăm mai repede unde se află fiica dumitale. 

— Te rog să faci formalităţile necesare. 

— Ce sumă eşti dispusă să dai ca recompensă? 

Dolores dădu din umeri şi răspunse: 

— Nu ştiu cât se dă în asemenea împrejurări, dar sunt gata să 
jertfesc orice sumă, chiar şi averea mea întreagă, numai să-mi 
regăsesc copila. 

— Zece mii de franci poţi să sacrifici? 

— Şi o sută de mii, dacă este nevoie. 

— Nu; zece mii e destul. Trebuie însă să ne depui banii, împreună 
cu suma trebuincioasă pentru tipărirea afişelor şi răspândirea lor. 

— Cu cea mai mare plăcere. 

— Ar fi bine, dacă-ai putea să ne dai şi o fotografie a fiicei 
dumitale, precum şi semnalmentele ei. 

— Îţi voi da şi o fotografie, domnule comisar. Banii nu-i am la 
mine, dar mă duc îndată la bancă să-i ridic. Peste un ceas sunt înapoi. 

Cu încredere părăsi Dolores Prefectura Poliţiei, însoţită de Jean, şi-i 
spuse acestuia: 

— Sunt încredinţată că o vor găsi pe Felicia. 

Şi bătrânul fu de aceeaşi părere. 

Pentru a ajunge mai repede la bancă, luară o maşină. Fiind 
cunoscută la bancă, casierul o întrebă politicos, îndată ce o văzu: 

— Cu ce vă pot servi, doamnă Martigny? 

— Am, nevoie de bani. Dă-mi, te rogi un formular de chitanţă. 

Casierul îi întinse hârtia pe care Dolores o completă şi o semnă, 

apoi zise: 

— Am făcut chitanta pentru treizeci de mii de franci. 

— Bine, doamnă; aşteptaţi numai câteva clipe. 

Casierul dădu formularul mai departe şi după scurt timp strigă 
numele doamnei de Martigny. Când aceasta se apropia de ghişeu, zări 
faţa cam încurcată a casierului, care îi spuse: 

— Regret foarte mult, doamnă, dar nu pot să vă plătesc suma pe 
care o cereti. 

Contesa îl privi, uimită. 

— De ce nu? Contul meu e doar... 

Casierul o întrerupse, încurcat: 

— Toţi banii din contul dumneavoastră au fost ridicaţi. 

Dolores clătina capul. 

— Trebuie să fie o greşeală, căci eu n-am ridicat demult nicio sumă 
de bani. Dimpotrivă, am depus mereu. 

— Nu e nicio greşeală. Pot arăta chitanta. 

Contesei nu-i venea să creadă ce auzea, dar casierul ceru chitanţa şi 
i-o arătă. Dolores holbă ochii la foaia de hârtie din faţa ei. Da, era 
semnătura ei! Dar cum se putea aşa ceva? Doar ea nu ridicase niciun 
ban de la bancă! 

Lovitura era grozavă! Rămăsese cu totul lipsită de mijloace! 

Când ceru lămuriri casierului, acesta îi spuse: 

— Colegul meu a vizat chitanţa şi va şti cine a ridicat banii. 

Casierul îl chemă şi colegul spuse: 

— S-a prezentat un domn Cekov, cu o procură din partea 
dumneavoastră, prin care era împuternicit să ridice orice sumă de 
bani. Semnătura de pe chitanţă e a dumneavoastră? 

— Nu, e falsificată. 

Cei doi domni se uitară speriaţi la dânsa. 

— Aţi fost victima unui escroc. 

— Trebuie să înştiințaţi imediat poliţia şi noi vom face la fel. 

— Da, da, voi lua fără întârziere toate măsurile. Dar mai am o 
rugăminte: Voiţi să întrebaţi telefonic la societatea mea de asigurare, 
dacă suma cu care eram asigurată, a fost plătită? 

— Da, doamnă, cu plăcere. 

Unul din cei doi funcţionari ai băncii se duse repede la telefon, dar 
după câteva minute se întoarse şi îi spuse ca vocea întretăiată: 

— Doamnă, cu părere de rău trebuie să vă comunic că întreaga 
sumă a fost plătită tot domnului Cekov. 

Dolores se prăbuşi pe un scaun. Vasăzică toată averea ei era 
pierdută... 

Se întoarse spre Jean, care se făcuse alb ca varul. 

— Dumnezeule, ce ne facem acum?! 

Bătrânul încleştă pumnii şi scrâşni din dinţi. 

— De-aş putea pune mâna pe acest bandit! 

— Duceţi-vă imediat la poliţie, — o sfătui casierul, — şi cereţi să se 
înceapă fără întârziere urmărirea escrocului. Poate va putea fi prins 
repede, să vă salvaţi banii. 

Dolores şi Jean se întoarseră imediat la Prefectura Poliţiei, unde 
făcură plângerea cuvenită. 

Comisarul de serviciu se duse la telefon şi chemă circumscripţia de 
care depindea locuinţa lui Cekov, cerând să se facă fără întârziere 
cercetări la domiciliul lui. 

După vreo jumătate de oră, telefonul zbârnâi iar şi comisarul luă 
receptorul. Ascultă câteva minute, apoi se întoarse spre Dolores şi îi 
zise: 

— După cum mi-am închipuit îndată, pungaşul a fugit, dar îl vom 
urmări. 

— Şi crezi că-mi voi redobândi banii? 

— Asta n-aş putea să vă făgăduiesc. Chiar dacă-l prindem pe escroc, 
el va fi avut tot timpul să pună banii la loc sigur. 

— Atunci sunt ruinată cu desăvârşire? 

— În parte e şi vina dumneavoastră. 

— De ce? 

— Cum aţi putut să-i daţi o astfel de procură? 

— Nu l-am crezut în stare de o asemenea ticăloşie. Îl credeam om 
cinstit. 

— Ei da, dar acum plătiţi cam scump încrederea pe care aţi avut-o. 


63. Cine e tată? 


— Mamă!... Tu... tu aici?! 
— Băiatul meu drag! 
Alice Wilkens şi Bob se îmbrăţişară cu dragoste. 

Tânărul îşi lipi capul de umărul mamei sale şi închise ochii. 

— Nu-i numai un vis, mamă?... Tu eşti într-adevăr? Mi-a fost atât 
de dor de tine... Numai tu îmi vei putea da un ajutor... dacă un ajutor 
mai este cu putinţă! 

Cu vocea înecată, Bob îi povesti mamei sale toată dragostea lui 
pentru Felicia şi grozavele întâmplări din timpul din urmă şi încheie: 

— Sunt deznădăjduit, mamă, şi îmi voi pierde credința în 
Dumnezeu şi în oameni, dacă toate câte le-am aflat vor fi adevărate. 
Mamă, ajută-mă să ies din întunericul în care mă zbat! 

Tăcu câtva timp, apoi Bob o întrebă cu înfrigurare: 

— E cu putinţă, mamă, ca Felicia să fie sora mea? 

— Eu însumi mă aflu în fața unei taine, Bob, căci nu m-aş fi 
aşteptat niciodată la o asemenea mărturisire din partea tatălui tău. De 
altminteri ştii că n-am trăit fericită cu părintele tău şi că toată viaţa 
am suferit din pricina firii sale reci şi neîndurate. 

— Mamă, îţi aduci aminte dacă acum vreo douăzeci de ani tata a 
fost pentru mai multă vreme în Franţa? 

Alice Wilkens se gândi câteva clipe, apoi răspunse: 

— Nu ştiu nimic, Bob. Singurul lucru pe care îl ştiu e că înainte de 
a se căsători cu mine, a studiat doi ani în Franţa. Mai târziu n-a mai 
făcut călătorii mai lungi, fiind mereu ocupat în întreprinderea lui. 
Numai o singură dată — acum îmi amintesc — a plecat pe neaşteptate 
în Anglia. Poate să fi trecut vreo douăzeci de ani de atunci. 

Bob avu un zâmbet amar. 

— Atunci tot se poate să fi avut aventura cu mama Feliciei, şi eu 
nădăjduiam că doamna de Martigny să se fi înşelat, cu atât mai mult 
cu cât numele Wilkens e destul de răspândit. Dar acum se pare că nici 
speranţa asta n-o mai pot avea. 

Doamna Wilkens îşi duse mâinile la tâmple, în timp ce chipul ei luă 
o înfăţişare plină de încordare. Apoi zise încet, mai mult ca pentru 
sine: 

— S-o fi înşelat oare o asemănare? Ar fi cu putinţă! 

Bob o privi plin de uimire. 

— La ce te gândeşti, mamă? 

— Îmi aduc aminte că scotocind odată în bibliotecă, am găsit nişte 
fotografii vechi. Între ele era una pe care tatăl tău era fotografiat 
împreună cu un văr al lui şi asemănarea între ei era atât de mare, 

încât nu puteau fi deosebiți unul de altul. Când i-am arătat tatălui tău 
fotografia, s-a înfuriat şi a aruncat-o în foc. 

Bob ascultă cu încordare vorbele mamei sale apoi o întrebă: 

— Tata nu ţi-a vorbit niciodată de vărul acesta? 

Doamna Wilkens clătină capul. 

— Mi-a spus numai că-l chema tot Frank Wilkens, că era un stricat 
şi că şi-a pus singur capăt zilelor, la Paris. 

— Mie de ce nu mi-a vorbit tata niciodată de acest al doilea Frank 
Wilkens? 

— Pesemne că n-a prea ţinut la dânsul. De altminteri eu însumi m- 
am gândit de multe ori la acest văr. 

Agitat, Bob luă mâinile mamei sale şi zise: 

— Poate vărul acesta e bărbatul care a iubit-o pe contesa de 
Martigny şi atunci el e tatăl Feliciei. Dacă ar fi aşa, atunci ea nu e sora 
mea şi aş mai putea avea nădejde în fericire. Mamă, pentru 
Dumnezeu, ajută-mă să descopăr adevărul! 

Cuprinsă de milă, doamna Wilkens se uită la fiul ei şi zâmbi amar. 

— Nu-ţi face speranţe prea mari, dragul meu Bob, zise ea încet. 
Tatăl tău se împotriveşte acestei căsătorii, căci are alte planuri cu tine 
şi vei avea de dus o luptă foarte grea, dacă vei vrea să urmezi altă cale 
decât aceea pe care ţi-o va arăta el. 

Bob încruntă sprâncenele. 

— Are alte planuri? repetă el, uitându-se întrebător la doamna 
Wilkens. 

Aceasta dădu din cap. 

— Cu tine n-a vorbit nimic? 

— Nici n-am avut timp să vorbim mult, căci în clipa când l-am 
revăzut a dispărut iubita mea Felicia de lângă mine şi de atunci, 
singura mea grijă a fost s-o regăsesc. Apoi a urmat răpirea mea şi de 
atunci zac aici în spital, aşa că nu cunosc câtuşi de puţin planurile 
tatei. 

Dar îţi poţi închipui care sunt? 

— Din moment ce se împotriveşte la căsătoria mea cu Felicia, nu 
poate fi vorba decât de o căsătorie de convenienţă, la care vrea să mă 
silească în interesul întreprinderii sale, nu-i aşa? 

— Da, scumpul meu Bob, aşa este, încuviinţă doamna Wilkens. 

— Şi cine e aceea pe care mi-a ales-o tata de soţie? 

— Care alta poate fi decât Ethel Drof?! 

Bob izbucni într-un râs aspru. 

— Ar fi trebuit să-mi închipui aşa ceva. Tata nu se gândeşte demult 
decât la înfrângerea concurentului său. Deoarece n-a reuşit, pe altă 
cale, speră să ajungă la rezultatul dorit, printr-o însurătoare. Dar s-a 
înşelat, căci nu vreau să mă vând, ci vreau să am parte de fericire. 
Numai Felicia va fi soţia mea şi niciuna nu-i va putea lua locul, căci 
numai pe dânsa o iubesc şi o voi iubi până la moarte. 

— Nici nu m-am aşteptat la alt răspuns din partea ta, Bob, zise 
Alice Wilkens. 

Bolnavul îi luă mâinile şi spuse cu un ton rugător: 

— Dacă mă înţelegi, mamă, mă vei ajuta să-mi cuceresc fericirea. 

— Din toată inima, dragul meu băiat, dar mi-e teamă... 

— Să nu-ți fie teamă de o luptă cu tata, o întrerupse Bob, iritat. 
Dacă noi amândoi vom fi uniţi, izbânda va fi a noastră. 

— Eşti foarte încrezător, Bob. 

— Iubirea îmi dă puterea şi curajul să cred în reuşita planului meu. 
Tu însăţi ai spus că această contesă de Martigny poate să se fi înşelat 
în privinţa persoanei tatălui meu. Acum trebuie să facem tot posibilul 
să aflăm adevărul asupra vărului tatei. 

Doamna Wilkens dădu din umeri. 

— Nu ştiu dacă va fi cu putinţă, Bob. 

— De ce? 

— Fiindcă tatăl tău va refuza să ne dea orice lămurire despre vărul 
său. 

— Trebuie să existe însă şi alţi oameni care să ştie ceva despre 
dânsul. Lasă-mă pe mine să fac cercetările, mamă, şi voi găsi mijloace 
pentru a da de urma acestei taine. Deocamdată lucrul cel mai de 
căpetenie pentru mine este să aflu ştiri despre Felicia; abia când le voi 
avea mă voi putea linişti. Că a fost salvată, mi-a spus chiar tata, dar 
mai mult nu ştiu. 

Tăcu câtva timp şi se gândi încordat. 

S-o roage oare pe mama lui să se ducă la contesa de Martigny? 

Dar nici el nu vorbise încă cu dânsa şi nu ştia ce atitudine va lua 
fată de mama lui, pe care nu voia s-o expună la neplăceri. 

Îşi curmă deci firul gândurilor şi zise doamnei Wilkens: 

— Peste puţin timp mă voi însănătoşi şi voi putea părăsi spitalul şi 

atunci primul drum pe care îl voi face, va fi la mama Feliciei. Trebuie 
să vorbesc cu dânsa, să-i spun tot şi de această întrevedere depinde 
toată fericirea vieţii mele. Pe tine, mamă, te rog din tot sufletul să mă 
ajuţi să fac lumină în taina asta întunecată. 

— Poţi să te bizui pe mine, dragul meu Bob. Voi face tot ce-mi va 
sta în putinţă pentru a te ajuta, gândindu-mă numai la fericirea ta. 

Bob se linişti la auzul acestor cuvinte, căci având pe mama lui ca 
aliată, va putea înfrânge mai uşor împotrivirea tatălui său. 

Mama lui nu privea însă viitorul cu aceeaşi încredere, căci atât 
timp cât nu se va fi stabilit dacă Frank Wilkens era sau nu tatăl 
Feliciei, visul de fericire al fiului ei nu se va putea împlini. 


64. Ajutor neaşteptat 

Dolores se întoarse acasă, cu sufletul îndurerat şi trupul istovit. 
Abia mai era în stare să se ţină pe picioare, aşa încât bătrânul Jean 
trebui s-o sprijine cu toate puterile, pentru a n-o lăsa să se 
prăbuşească. 

Betty rămase înspăimântată la vederea iubitei sale stăpâne şi 
începu să plângă, crezând că Dolores primise ştirea morţii Feliciei. 

Jean se răsti însă la dânsa şi îi zise: 

— Lasă bocetele şi ajută mai bine pe contesă să se culce. 

Dolores se împotrivi însă, clătinând capul. 

— Nu vreau să mă culc, căci n-aş avea linişte! Nu trebuie să 
pierdem nicio clipă, deoarece toată viaţa mea e în joc. 

Betty se uita buimăcită de la unul la altul, dar nu îndrăzni să pună 
nicio întrebare. Dolores îşi dădu seama de îngrijorarea bătrânei şi îi 
zise: 

— În ce priveşte pe Felicia, mai este speranță, Betty, dar de noi e 
rău. 

— Pentru Dumnezeu, ce este? S-a întâmplat vreo nouă nenorocire?! 

Contesa avu un zâmbet dureros. 

— Se pare că soarta nu vrea să se îndure încă de mine şi că nu voi 
fi cruţată de niciun chin, de nicio suferință. 

— Dar ce s-a întâmplat? Vorbeşte! 

— Am pierdut toată averea, sunt iar o cerşetoare, Betty. 

— Ai pierdut toată averea?!... Dar nu-i cu putinţă!... Aveai doar 

bani la bancă şi barul „Valencia” era asigurat pentru o sumă mare! 

— Şi cu toate acestea am pierdut tot. Întreabă-l pe Jean, el îţi va 
spune ce s-a întâmplat. 

Bătrânul, care şedea înciudat pe un scaun, întări: 

— Da, totul s-a dus dracului! 

— Cekov m-a înşelat, întregi Dolores, mi-a furat tot. 

Betty îşi duse mâinile la frunte, nefiind în stare să prindă înţelesul 
cuvintelor contesei şi holbă ochii la dânsa. 

— Da, adăugă Dolores, Cekov a fugit cu toţi banii mei. 

Betty încleştă pumnii şi strigă plină de mânie: 

—  Ticălosul! Nemernicul!... Întotdeauna mi-a fost teamă că 
banditul ăsta te va nenoroci. 

Jean sări agitat de pe scaun. 

— A mea e vina!... Eu ţi-am făcut cunoştinţă cu tâlharul ăsta şi te- 
am îndemnat să te întovărăşeşti cu el... îmi vine să-mi smulg părul din 
cap, că n-am deschis ochii mai bine!... 

— Lasă, Jean, nu-ţi fac nicio imputare. Ştiu că ai vrut numai binele 
meu şi de altminteri lui Cekov îi datorez că am putut salva viaţa 
Feliciei, s-o ţin departe de viaţa pe care o duceam eu şi să-i dau o 
educaţie bună. Dacă nu l-am fi avut atunci pe Cekov, ce ne-am fi 
făcut?! 

— Nimic nu-i datorezi! izbucni Jean. Banii pe care i-a vârât în 
întreprindere i-a scos însutit şi asta numai mulţumită ţie. Dacă n-ai fi 
fost tu, barul „Valencia” n-ar fi ajuns la faima pe care o câştigase. 
Clienţii veneau numai pentru tine. 

— Ai dreptate, Jean. Cekov a făcut întotdeauna pe directorul, 
luându-și aere de stăpân. Într-o buna zi va apărea iar şi având banii în 
mână, mă va sili să fac ce va voi el. I-aş lăsa bucuroasă toţi banii, dacă 
n-aş avea atât de mare nevoie de ei. Cu ce să trăiesc acum?... Însă nici 
asta n-ar fi o nenorocire, căci ştiu că se poate trăi cu puţin... Dar de 
unde să iau banii trebuincioşi pentru a face cercetările în privința 
Feliciei? Cum să îndur viaţa, dacă nu sunt în stare să fac nimic pentru 
copila mea? 

Jean se apropie de dânsa şi îi puse mâna pe umăr. 

— Nu trebuie să pierzi toată nădejdea. Mai am ceva economii şi 
bineînţeles că acestea sunt şi ale tale. 

— Şi eu am pus ceva la o parte, adăugă Betty. Dacă ai nevoie, îţi 

dau tot ce am. 

Ochii contesei se umplură de lacrimi şi întinzându-le mâinile, zise: 

— Ce buni sunteţi amândoi! Cum să vă mulţumesc? 

— De mulţumire nici nu poate fi vorba, se împotrivi Jean. E lucru 
firesc să te ajutăm. 

Betty zâmbi încurcată şi murmură: 

— De altminteri eu nici n-am mult. Pot să-ţi dau vreo opt mii de 
franci. 

— Ba eu am ceva mai mult, căci marinarii care veneau la bar au 
avut grijă de bacşişuri bune pentru bătrânul lor Jean. Sigur de tot nu 
ştiu nici eu cât am, dar cred că or fi vreo cincizeci, şaizeci de mii de 
franci. 

Dolores respiră uşurată. 

— Cu asta vom putea trece timpul cel mai greu. Mai târziu vom 
mai vedea ce putem face. 

Jean, mulţumit de a o vedea pe contesă mai liniştită, zise: 

— Eu unul am mare speranţă în viitor. Până când vom isprăvi banii 
ăştia, poliţia va reuşi să-l prindă pe Cekov şi atunci i se va lua înapoi 
prada. 

— Aş fi mai bucuroasă dacă aş afla mai curând ceva despre Felicia. 
Banii n-au niciun preţ pentru mine, dacă nu-mi voi regăsi copila. 
Reuşi-vom oare să aflăm ceva? 

— Raul Bernard va face tot ce-i va sta în putinţă pentru a da de 
urma ei. Mi-a făgăduit că va trimite în toată lumea radiograme şi dacă 
a fost salvată de vreun vapor, atunci va veni în scurt timp răspunsul. 

O lucire de speranţă se ivi în ochii contesei. 

— Poate va primi şi căpitanul Barnabe o astfel de radiogramă şi 
fără îndoială că-mi va veni în ajutor. 

— La asta m-am gândit şi eu, zise Jean. Am vrut să-ţi fac mai 
demult propunerea să telegrafiezi lui Barnabe, dar nu ştiam dacă o vei 
primi. Căpitanul te iubeşte, Dolores, şi va fi fericit să-ţi poată veni în 
ajutor. Cine ştie dacă nu găseşte şi o altă cale, pe care noi n-o 
cunoaştem, pentru a o salva pe Felicia, dacă e în primejdie. 

— Ai dreptate, Jean. Trebuie să cerem şi ajutorul lui Barnabe. 
Sărmanul va fi îngrijorat de soarta mea şi i-am făgăduit să-i dau ştiri 
despre mine, cu toate că n-aş vrea să-i trezesc în suflet noi speranţe, 
pe care nu le-aş putea îndeplini niciodată. 

— Omul n-ar trebui să spună cuvântul „niciodată”. Căci de multe 
ori în viaţă lucrurile se petrec altfel decât ne aşteptăm. Barnabe e cel 
mai bun prieten al tău şi te poţi bizui pe dânsul, aşa că singurul lucru 
pe care îl ai de făcut este să te adresezi lui. 

Dolores îşi acoperi faţa ca mâinile şi rămase câtva timp pe gânduri. 

Da, Jean avea dreptate. Căpitanul Barnabe era cel mai bun şi 
credincios prieten al ei. Se hotărî deci să-i ceară ajutorul şi îi trimise o 
telegramă amănunţită, în care îi dădu de ştire despre toate 
întâmplările. 


65. O rază de speranţă 


În urma reparaţiei făcute, maşina vaporului „Regina Mărilor” 
începu să funcţioneze din nou şi vasul îşi urmă cursul pe calea pe care 
„Neptun” o luase înainte. 

Sărmanele fete stăteau triste şi îngândurate, în cabină, chibzuind 
cum să scape din primejdia în care se aflau. 

Felicia se răzvrăti împotriva sorții şi strigă: 

— Nu se poate, trebuie să existe o cale pentru a zădărnici planurile 
ruşinoase ale ticălosului de Kapelski. 

— Nici eu nu mă voi supune, zise Karin Rystrom. Doar nu ne putem 
lăsa vândute ca nişte viței. 

— Polonezul ne consideră însă ca atare, căci l-am auzit vorbind cu 
căpitanul despre noi şi ne trata ca pe o „marfă”, interveni Felicia. 

— Oh, bandiții aceştia! De-aş putea să-i... 

Tatiana Saroff îi curmă vorba, dând tristă din cap: 

— Dacă ai putea!... Din nenorocire nu putem face nimic împotriva 
acestor nemernici. Cum deschidem gura, Kapelski devine brutal şi 
suntem expuse să mâncăm şi bătaie. 

— Cât timp ne aflăm pe mare, trebuie să ne supunem, căci numai 
aşa vom putea face situaţia mai suportabilă, îşi dădu cu părerea Crista 
Bergmann. 

— Şi ce vom face când vom ajunge la Sidney? întrebă Felicia. 

Crista dădu din umeri. 

— Vom vedea abia acolo dacă nu se va ivi vreun prilej de scăpare. 

Nataşa Ostrolcha, care stătuse tot timpul tăcută, ridică capul şi zise: 

— Nu îndrăznesc să sper că la Sidney vom putea scăpa. Kapelski va 

fi luat toate măsurile să zădărnicească orice încercare de fugă din 
partea noastră. Aceşti negustori de fete îşi orânduiesc atât de bine 
treburile, încât foarte rar o victimă de-a lor reuşeşte să le scape din 
gheare, după ce a îndurat toate mizeriile şi înjosirile şi după ce a fost 
necinstită. Dar, eu ştiu ce voi face. Pe mine nu va reuşi să mă ducă 
într-o astfel de casă. 

Felicia o privi cu încordare. 

— Ce vrei şi faci? 

— Dacă voi vedea că la Sidney nu e nicio speranţă de scăpare, mă 
voi arunca în mare. Mai bine moartea decât ruşinea! 

În ochii frumoasei fete se ivi o lucire de hotărâre nestrămutată, dar 
apoi îşi ascunse capul în perne şi începu să plângă cu amar. 

Tatiana Saroff se apropia de ea, o dezmierdă şi încercă s-o mângâie: 

— Încă n-am ajuns aşa departe. Mai este timp şi poate situaţia 
noastră se va schimba spre bine. În niciun caz nu trebuie să pierdem 
curajul şi speranţa, ci să nădăjduim până la sfârşit. 

Nataşa se ridică şi zise: 

— Da, până la sfârşit, însă pe urmă... 

Mai stătură multă vreme de vorbă, până când veni un marinar 
însoţit de Kapelski, care întrebă ironic: 

— Ei, frumoasele mele oiţe, v-aţi liniştit? 

Apoi se apropie de Felicia şi adăugă: 

— Tu eşti o adevărata bestie! Şi acum mă mai doare mâna de 
muşcătura ta. Totuşi nu sunt supărat pe tine. Te iert, pentru că eşti 
frumuşică. 

Felicia vru să-i întoarcă spatele, dar el o apucă de bărbie şi o sili să 
se uite la dânsul. 

— Lasă-mă în pace! se răsti Felicia. 

Polonezul izbucni în râs. 

— Ai dreptate, e mai bine să nu mă ating de tine: te pomeneşti că 
iar mă muşti. 

Kapelski se mai uită o dată la ele, ca şi când ar fi vrut să se 
încredinţeze că nu lipseşte niciuna, apoi ieşi din cabină. 

Mâncarea pe care o adusese marinarul venit cu Kapelski rămase 
neatinsă, niciuna din tinerele fete neavând poftă de a mânca ceva în 
disperarea în care se aflau. 

În cabină se făcuse întuneric şi toate şedeau tăcute şi 

deznădăjduite. 

În sfârşit, Tatiana Saroft se ridică şi zise: 

— Trebuie să urc puţin pe punte, la aer, altfel mă înăbuş aici jos. 

Frumoasa rusoaică trecu pe lângă cabina căpitanului, unde îl auzi 
pe acesta vorbind cu cineva. Ascultând mai cu luare-aminte, 
recunoscu glasul lui Kapelski. Amândoi vorbeau despre defectul pe 
care îl avusese maşina şi care fusese reparat datorită inginerului de pe 
vaporul „Neptun”. 

Fata se urcă pe punte şi fu uimită că nimeni n-o opreşte. Polonezul 
nu luase nicio măsură, ştiind prea bine că de pe vapor nu poate fugi 
nimeni. 

Tatiana se rezemă de parapet şi privi gânditoare în largul mării. 

Deodată auzi o voce plăcută de bărbat cântând cunoscuta melodie 
populară rusească: „Volga, Volga...” 

Tatiana se apropie de cântăreţ şi recunoscu, un bărbat încă tânăr, 
cu trăsături plăcute. Privirile lor se întâlniră şi ea îl întrebă încet, pe 
ruseşte: 

— Eşti rus? 

Marinarul tresări şi o lucire de bucurie se ivi în ochii lui. 

— Şi dumneata rusoaică? făcu el. 

— Da. 

La acest răspuns al fetei, tânărul îi întinse prietenos mâna şi zise: 

— Ce frumos e să auzi pe neaşteptate limba maternă, când eşti 
între străini! 

Apoi faţa lui se întunecă şi continuă: 

— Şi dumneata eşti dintre acelea pe care ticălosul ăsta de polonez 
le-a... 

Ultimele cuvinte le spuse în şoaptă şi se opri deodată din vorbă, 
uitându-se cu băgare seamă în jurul lui, spre a vedea dacă nu-i aude 
nimeni. 

Tatiana dădu din cap. 

— Da, suntem în puterea lui. Vrea să ne... 

Rusul îi făcu semn să tacă. 

— Ştiu tot. Aţi fost înşelate cu făgăduieli mincinoase şi atrase pe 
acest vapor... 

— Nu ştiam nimic de adevăratul scop al ticălosului, dar acum am 
aflat tot şi ne-am dat seama de situaţia grozavă în care ne aflăm. 

Tatiana ridică mâinile rugătoare. 

— Îndură-te de noi şi ajută-ne. Văd după chipul dumitale că eşti un 
om bun. Scapă-ne de soarta ruşinoasă care ne aşteaptă. 

Marinarul îi luă mâinile şi le mângâie. 

— Vino mai la o parte şi să chibzuim ce e de făcut. 

— Vrei să ne ajuţi? 

Fl dădu din cap şi o trase în dosul unei bărci de salvare, unde nu 
puteau fi văzuţi, apoi o întrebă: 

— Cum te cheamă? 

— Tatiana Saroff. 

— Eu mă numesc Vladimir Ciudin. 

— Cum ai ajuns pe acest vapor? 

— Am fost nevoit să mă angajez, pentru a nu muri de foame. A 
trebuit să fug din ţară, fiind urmărit de bolşevici şi alt lucru n-am 
găsit. Plec la Sidney, voi încerca să-mi croiesc acolo o existenţă. Dar 
acum să vorbim cum să vă ajut pe voi. În timpul călătoriei nu-i nimic 
de făcut. Abia când vom ajunge la Sidney, voi căuta o cale de scăpare. 

— N-ar fi bine să înştiinţezi poliţia îndată ce vom ajunge? 

— Da, dar mai e şi alt mijloc. După debarcare vă voi urmări, spre a 
vedea unde vă vor duce. Poliţia nu va fi aşa de repede la îndemână, 
pentru a împiedica să nu fiţi duse într-una din acele case cu care e, 
fără îndoială, în legătură polonezul. Dar dacă voi şti unde vă aflaţi, 
voi avea grijă să fiţi scoase repede de acolo. 

Tatiana Saroff răsuflă uşurată. 

— Mulţumesc lui Dumnezeu că te-am întâlnit pe dumneata, 
Vladimir Ciudin, iar dumitale îţi voi rămâne veşnic recunoscătoare 
pentru tot ce vrei să faci pentru noi! 

— Nu-mi fac decât datoria. 

— Vasăzică mă pot bizui pe dumneata? 

— Negreşit. Acum du-te iar jos în cabină, ca să nu fim văzuţi 
împreună şi să nu trezim bănuiala polonezului sau a căpitanului. 

Tatiana îi întinse mâna şi îi mulţumi încă o dată. Marinarul i-o luă, 
însă nu-i dădu drumul îndată, ci zise: 

— Mi-ar face mare bucurie să mai putem sta de vorbă, să mai aud 
limba noastră maternă. Mâine noapte voi fi iar de gardă pe punte. 
Vrei să ne întâlnim? 

— Ai spus doar că am putea trezi bănuiala dacă am fi văzuţi 

împreună? 

— Noaptea nu ne poate vedea nimeni. Numai acum e primejdios. 

— Când să vin? 

— Pe la miezul nopţii. 

— Bine, voi veni. 

Îşi mai strânseră o dată mâinile, apoi se despărţiră şi Tatiana se 
întoarse în cabină. 

Când cobori scara, i se păru că aude paşi în urma ei. Întoarse 
repede capul şi zări o umbră care dispăru după un colţ. Cine să fi fost 
oare? 

Rămase câteva clipe în aşteptare şi ascultă cu încordare, dar nu mai 
văzu şi nu mai auzi nimic. 

Când ajunse în cabină, le găsi pe celelalte fete în aceeaşi dispoziţie 
tristă şi plină de îngrijorare. 

Tatiana închise uşa în urma ei şi le zise în şoaptă: 

— Veniţi lângă mine, mai aproape; aduc o veste bună. 

Fetele se îngrămădiră în jurul ei şi rusoaica le povesti întâlnirea cu 
marinarul rus. 

— Nu trebuie să ne mai fie teamă de nimic. Vladimir Ciudin ne va 
ajuta şi va zădărnici planurile mârşave ale lui Kapelski. 

— Cine s-ar fi aşteptat să găsim un ajutor printre marinarii acestui 
vapor?! zise Karin Rystrom, încântată. 

— Ce ochi va face nemernicul, când se va vedea înhăţat de poliţia 
din Sidney! adăugă Crista Bergmann. 

— Deocamdată să tăcem, le sfătui Tatiana, căci pereţii au urechi 
aici şi dacă ne aude cineva, ne va strica toate socotelile. 


66. Vulpea şi corbul 

Cekov era nespus de vesel, căci lovitura îi reuşise în plin. În urma 
sfatului prietenului său Renard, falsificase semnătura contesei de 
Martigny şi fără nicio greutate, reuşise să pună mâna pe toţi banii pe 
care Dolores îi avusese depuşi la bancă, precum şi pe suma de la 
societatea de asigurare. 

Tot cu Renard se sfătui asupra celor ce aveau de făcut mai departe 
şi acesta îi spuse: 

— Înainte de toate trebuie să pun banii la adăpost. 

— Unde ar fi în siguranţă? 

— Numai la mine. Apoi vom pleca împreună în Anglia, unde vom 
dispărea fără să ne poată da cineva de urmă. Sunt de părere să plecăm 
cel mai târziu poimâine şi până atunci voi păstra eu banii, căci la 
mine nu-i va căuta nimeni. Ne vom îmbarca separat şi la început chiar 
şi pe vapor ne vom preface că nu ne cunoaştem. Numai după ce vom 
vedea că nu ne-a urmărit nimeni, vom putea vorbi. 

Lui Cekov nu-i prea convenea să dea din mână toată suma pe care o 
ridicase, dar se gândi că la dânsul nu era sigură, căci dacă cumva îl va 
prinde poliţia, bineînţeles că-i va lua şi prada. Se hotărî deci să predea 
banii lui Renard, dar îi spuse în acelaşi timp: 

— Să nu cumva să-ţi treacă prin gând să te atingi de ei, căci vei 
avea de furcă pe urmă cu mine şi mă ştii!... Cu mine nu-i de glumit! 

Renard rânji şi răspunse: 

— Fii fără nicio grijă, sunt tot atât de siguri ca şi la Banca Angliei. 
Tu îngrijeşte de bilete, apoi vino şi-mi spune ce ai făcut. 

Se despărţiră şi Cekov se duse la un birou de navigaţie de unde 
cumpără un bilet pentru Londra, pe vaporul „Wales”. 

Timpul până la plecare vru să-l petreacă în locuinţa lui, dar nu avu 
răbdare să stea multă vreme singur acolo, aşa că ieşi iar în oraş, 
cutreieră străzile fără nicio ţintă şi, în sfârşit, se duse să se întâlnească 
cu prietenul său Renard, căruia îi spuse: 

— Am luat bilet pentru mâine dimineaţă, pe vaporul „Wales”. 

— Bine, voi fi şi eu acolo la vreme. 


e 
x 


Fu noaptea cea mai tulburată pe care o petrecuse Cekov în viața 
lui. Mereu i se părea că-l urmăreşte cineva. Nici acasă nu găsea linişte, 
nici pe stradă nu se simțea sigur. În sfârşit, veni dimineaţa şi cu un 
ceas înainte de plecarea vaporului, Cekov se duse în port şi se urcă pe 
bord. 

Timpul plecării venise, clopotul vaporului sunase pentru întâia oară 
şi Renard încă nu sosise. Neliniştea lui Cekov creştea din clipă în 
clipă. Care să fie pricina întârzierii prietenului său? 

Deodată o bănuială grozavă se născu în sufletul lui. Să-l fi tras oare 
pe sfoară şi să fi dispărut cu banii? 

Clopotul sună pentru a treia oară şi oamenii echipajului se 

pregăteau să ridice puntea. 

Nemaiputându-se stăpâni, Cekov alergă în ultima clipă pe chei, 
unde se uită în jurul lui, căutându-l pe Renard, dar nu-l zări nicăieri. 

Fruntea i se îmbrobonă de sudoare. Aşadar, Renard îl înşelase! 

Ce să facă acum, unde să-l caute? 

Îşi aduse aminte că Renard făcea pe atletul la o baracă de 
saltimbanci şi alergă într-acolo. 

Când ajunse, se îndreptă îndată spre femeia care stătea la casă şi o 
întrebă: 

— Unde-i Renard? 

Femeia se uită mânioasă la dânsul şi răspunse: 

— Nici să nu-mi mai vorbeşti de ticălosul acela. Nu vreau să aud 
nimic de dânsul. A şters-o fără să-mi spună nimic şi dacă n-aş fi găsit 
din întâmplare un înlocuitor, aş fi putut să închid baraca. 

— Când a plecat? 

— Ieri noapte, pe neaşteptate. Băiatul meu l-a zărit şi l-a întrebat 
unde pleacă, iar Renard i-a răspuns râzând: „la Paris”. 

Cekov rămase buimăcit, îi venea să urle de mânie. 

— N-a spus cumva numai din glumă că pleacă la Paris? întrebă el 
pe proprietara barăcii. 

— Nu, căci i-a arătat chiar băiatului meu biletul; era de clasa a 
doua. Aş vrea să ştiu de unde a luat banii, pungaşul, pentru o 
asemenea călătorie? 

Cekov nu-i dădu nicio lămurire, ci plecă clătinându-se ca un om 
beat. 

Unde să-l caute? 

Dacă într-adevăr plecase la Paris, trebuia sa pornească fără 
întârziere pe urmele lui, spre a-i lua prada înapoi. 

Era un noroc pentru Cekov că nu-i dăduse lui Renard chiar toţi 
banii, ci mai oprise la el vreo câteva mii de franci. 

Pe când mergea astfel pe stradă, gândindu-se la ce avea de făcut, 
observă deodată că era urmărit şi tresări, căci în omul care venea 
după dânsul recunoscu un poliţist, un agent secret. 

Grăbi pasul şi când se uită iar înapoi, văzu că omul îl urmărea 
mereu. 

Vasăzică se şi aflase de escrocheria pe care o făptuise şi acum voiau 
să pună mâna pe el. 

Casa în care locuia Cekov avea două ieşiri, aşa că dacă va putea 
ajunge până acolo, se va putea sustrage uşor urmăritorului său. Când 
ajunse însă în faţa casei, zări la intrare un alt poliţist. O luă la goană 
pe o stradă lăturalnică şi, în sfârşit, după multe ocoluri, putu să scape 
de urmăritorii lui. 


67. Se face lumină 


Când doamna Wilkens se întoarse de la spital, zări de departe pe 
soţul ei la fereastră şi îşi dădu seama că o aşteaptă cu cea mai mare 
nerăbdare. 

Ştia că va avea cu dânsul o explicaţie neplăcută şi voia să se ducă 
de-a dreptul în camera ei; dar abia ajunse cu ascensorul la etajul unde 
se afla apartamentul lor şi îl şi zări pe Frank Wilkens în faţa uşii. 

— În sfârşit te-ai întors, îi zise el pe un ton cam aspru. Te-am crezut 
mai cuminte şi mi-am închipuit că n-ai să stai ceasuri întregi la 
căpătâiul unui bolnav. 

Pe când îşi scotea mânuşile cu mişcări încete, doamna Wilkens îşi 
măsură soţul cu o privire dispreţuitoare şi răspunse: 

— Vizita mea nu l-a tulburat deloc pe Bob; dimpotrivă, l-a liniştit. 
A fost o mângâiere pentru dânsul. 

— Vasăzică te-ai unit cu el împotriva, mea? 

— Te aşteptai la altceva? 

— Da, se răsti Wilkens la soţia lui. M-am aşteptat ca cel puţin de 
data asta să fii de partea mea, căci dacă vreau să-l vindec de această 
dragoste nesocotită, n-am în vedere decât interesul băiatului nostru. 

— Nu-i adevărat, făcu Alice Wilkens cu hotărâre. 

— Cu alte cuvinte, vrei să spui că mint, Alice? 

— Da. 

Frank Wilkens îşi încleştă pumnii, ameninţător. 

— Bagă de seamă ce vorbeşti. Înfrânează-ţi gura sau... 

— Ai cumva de gând să mă baţi, Frank, dacă voi îndrăzni să mă 
împotrivesc voinţei tale? zise ea, privindu-l fără teamă drept în ochi. 
De altminteri aş putea să mă aştept şi la aşa ceva din partea ta, după 
ce toată viaţa m-ai chinuit fără încetare. 

— Nu începe iar cu mofturile astea, pe care le cunosc îndeajuns. 
Ştii că nu sunt dintre acei bărbaţi care se lasă impresionați de 

văicărelile femeilor. 

Doamna Wilkens avu un zâmbet amar. 

— Când m-ai cerut în căsătorie, ai fost cu totul altfel decât mai 
târziu în căsnicie. Dacă te-aş fi cunoscut înaintea nunţii aşa cum te-am 
cunoscut pe urmă, n-aş fi devenit niciodată soţia ta. Eram însă proastă 
şi lipsită de experienţă, şi fiindcă ai avut nevoie de zestrea mea pentru 
a-ti înfăptui planurile ambiţioase, ai ştiut să joci cu multă măiestrie 
rolul de îndrăgostit... tot aşa cum joci şi acum o comedie pentru a-ţi 
ajunge ţinta. 

Din tonul cu care vorbea Alice Wilkens, se putea înţelege uşor că 
era hotărâtă să ducă lupta împotriva soţului ei cu cea mai mare 
înverşunare. 

— Ce vrei să spui cu asta? 

— Că nu cred niciun cuvânt din toată povestea pe care mi-ai spus-o 
mie şi lui Bob. 

— Aşadar, pentru a doua oară mă faci mincinos, Alice? 

— Da, eşti un mincinos şi un comediant, căruia nu-i e ruşine nici să 
se înjosească în faţa soţiei şi fiului său, numai pentru a-şi atinge 
scopul. Te înşeli însă, Frank, căci de data asta ţi-am ghicit gândurile. 
Nu eşti tatăl Feliciei de Martigny... şi Bob nu e fratele ei, ci... 

Wilkens o întrerupse cu un râs batjocoritor şi zise: 

— Cine e atunci această contesă Felicia de Martigny, dacă nu sora 
lui Bob, după cum a recunoscut chiar mama ei? 

Câteva clipe domni tăcere, căci Alice nu răspunse îndată. Apoi, 
părând să ia o hotărâre, zise: 

— Felicia de Martigny, e fiica vărului tău, Frank Wilkens. 

Wilkens se dădu un pas înapoi şi o privi buimăcit. 

— Acum te-ai trădat singur, Frank. 

Acesta se reculese însă repede, se apropie de soţia lui şi apucând-o 
cu brutalitate de braţ, se răsti la dânsa: 

— Ai înnebunit pesemne, că susţii asemenea lucruri?! 

— Ba mintea mea e foarte limpede, dar tu însuţi mi-ai dovedit prin 
spaima ta, că ceea ce am spus e adevărat. 

— Nu, te înşeli. Tot ce spui nu sunt decât închipuiri ale unui creier 
bolnav. Vărul meu nici n-a cunoscut-o pe contesa de Martigny. Eu am 
fost câtva timp amantul ei şi eu sunt tatăl Feliciei. 

— Nu te cred, îi răspunse Alice cu îndârjire. Nici dacă ai jura n-aş 

da crezare spuselor tale, căci am înţeles planurile tale ruşinoase. Susţii 
că eşti tatăl Feliciei, numai pentru că ţi-ai dat seama că Bob nu se va 
despărți niciodată de fata pe care o iubeşte. Faptul că doamna de 
Martigny s-a înşelat asupra persoanei tale, îţi convine de minune, dar 
ţi-ai făcut socoteala fără mine şi să ştii că eu n-am altă ţintă în viață, 
decât să-l văd pe băiatul meu fericit. Şi fiindcă din întâmplare am 
aflat de marea asemănare care a existat între tine şi vărul tău, mă voi 
duce la contesa de Martigny, îi voi atrage atenţia asupra acestui fapt şi 
amândouă vom lămuri taina. Voi lua informaţii asupra vărului tău şi 
atunci voi afla dacă el a fost acela care a cunoscut-o pe contesă. 
Nădăjduiesc că şi de data aceasta adevărul va triumfa. 

Emoţiile prin care trecuse sărmana femeie fuseseră atât de 
puternice, încât se simţi cuprinsă deodată de o slăbiciune mare, se 
clătină şi era gata să se prăbuşească la pământ, dacă Frank Wilkens n- 
ar fi prins-o la timp în braţe. 

O tinu astfel câteva clipe, o privi lung şi un gând grozav îi fulgeră 
prin minte. Dar el se cutremură şi venindu-şi în fixe, îşi duse soţia în 
camera ei unde o întinse pe o canapea. Apoi sună o cameristă şi îi 
zise: 

— În urma îngrijorării pentru fiul nostru bolnav, soţia mea a 
leşinat. Pune-i comprese, dă-i îngrijirile trebuincioase şi rămâi lângă 
dânsa până când îşi va reveni în simţiri. 

Fata începu îndată să-i dea îngrijirile care se impun în asemenea 
împrejurări. 

Câteva clipe Frank Wilkens rămase cu ochii holbaţi la faţa palidă a 
soţiei sale, dar nu putu îndura mult vederea ei, aşa că ieşi repede şi se 
duse în odaia lui, unde începu să se plimbe agitat. 

Gândurile i se învălmăşeau în minte şi cuprins de o mare tulburare 
îşi spuse: 

— Timp de douăzeci de ani am avut linişte, dar acum sunt în 
primejdie să se descopere totul... Nu se poate însă... taina trebuie să 
rămână şi mai departe învăluită în întuneric. 

Se aşeză la biroul său, luă o foaie de hârtie şi începu să scrie: 


„Către Sanatoriul Profesorului Patrik Black 
Londra 

Stimate domnule profesor, 
Evenimente importante mă silesc să vă...” 


Dar nu apucă să scrie mai departe, căci o bătaie puternică la uşă îl 
întrerupse. Vârî repede foaia de hârtie sub mapa de scris şi se ridică 
de la birou. 


68. O faptă nelegiuită 

Tatiana Saroff îşi închipuise că, atât timp cât vor fi pe mare, 
polonezul, simțindu-se sigur, nu va lua măsuri mai aspre de 
supraveghere a „mărfii” sale, dar se înşelase. Kapelski le pândea 
neîncetat pe fete şi nu-i scăpase că rusoaica fusese sus pe punte. Deşi 
stătea de vorbă cu căpitanul Bouché, îi auzise paşii şi după câteva 
minute se furişă după dânsa. 

Ştia că de pe vapor nu putea să fugă niciuna, se temea însă că, în 
disperarea lor, — să nu treacă vreuneia prin gând să se arunce în mare. 
I se mai întâmplase aşa ceva, şi voia să ia toate măsurile spre a 
împiedicat astfel de încercări, care nu puteau decât să-i aducă pagube 
şi neplăceri. 

Polonezul se apropie încet de barca de salvare lângă care stăteau de 
vorbă Tatiana şi marinarul rus, şi ascultă toată convorbirea lor. Umbra 
lui fusese aceea pe care o văzuse Tatiana la întoarcerea ei în cabină. 

Pe când Tatiana povestea celorlalte fete despre întâlnirea ei cu 
rusul, Kapelski se întoarse în cabina căpitanului şi spuse acestuia: 

— Frumoasă isterie cu blestematul ăla de rus! 

Bouché, care cam trăsese iar la măsea, se uită la dânsul cu priviri 
împăienjenită şi întrebă: 

— Ce s-a întâmplat cu rusul? 

— Ticălosul vrea să anunţe poliţia îndată ce vom ajunge la Sidney. 
A făcut un adevărat complot cu Tatiana Saroff şi şi-a pus în gând să le 
scape pe fete. 

Bouché rămase uluit la auzul acestei ştiri, apoi făcu o strâmbătură 
şi răspunse: 

— Ei, drăcia dracului! În cazul acesta pot s-o păţesc şi eu rău de tot. 
Dacă vor pune mâna pe tine, să nu cumva să spui că am făcut afacerea 
în tovărăşie... Auzi?... Dacă se află ceva, îmi pierd brevetul de căpitan 

şi pot să scot pe „Regina Mărilor” la mezat. 

— Dacă mă vor prinde, nici prin gând nu-mi trece să te cruţ. Am 
făcut afacerea împreună şi tot împreună trebuie să suportăm urmările. 

Bouché sări înfuriat de pe scaun. 

— Ai fi în stare să faci o astfel de ticăloşie, nemernicule! Aş face 
mai bine să te arunc în mare! 

Kapelski făcu un gest plictisit cu mâna şi se răsti la căpitan: 

— Ţine-ţi gura şi să ne gândim mai bine ce-i de făcut. 

— Cum să nu mă înfurii?! întotdeauna te-am ajutat în 
întreprinderile tale şi dacă n-aş fi fost eu, demult ai fi fost la răcoare. 
Asta ţi-e recunoştinţa acum?! 

Polonezul îi curmă vorba. 

— Nu ştiu de ce te tulburi atât de mult, încă n-au ajuns lucrurile 
atât de departe. 

— Vrei să-l împiedici pe Ciudin să nu ne denunțe poliţiei? 

— Da. 

— Aş vrea să ştiu cum? 

— N-ai nevoie să ştii, dar fii încredinţat că voi găsi un mijloc să-i 
închid gura. 


RA 
x 


Vestea pe care le-o dăduse Tatiana Saroff produsese o schimbare 
adâncă în starea lor sufletească. Teama şi deznădejdea făcuseră loc 
speranţei, aşa că acum priveau cu oarecare încredere în viitor. 

Toate făureau planuri şi chibzuiau ce vor face când vor ajunge la 
Sidney şi vor reuşi să scape din ghearele ticălosului de polonez. 

Numai gândurile Feliciei se întorceau mereu la mama ei. Cât de 
îngrijorată trebuie să fie sărmana! Îndată ce va ajunge la Sidney, 
primul lucru ce avea să facă, era să-i trimită ştiri despre dânsa, pentru 
a o linişti. 

Noaptea se lasă tainică pe întinsul mării şi pe bordul vaporului se 
făcu linişte. Şi fetele se culcară; numai Tatiana Saroff se plimba 
nerăbdătoare prin cabină, aşteptând ora când avea să se ducă la 
întâlnirea cu Vladimir Ciudin. 

În sfârşit clopotul vaporului sună miezul şoptii. Rusoaica ieşi tiptil 
din cabină şi urcă scara care ducea spre punte. Se îndreptă spre locul 
unde era barca de salvare, locul de întâlnire pe care îl hotărâse 

marinarul rus. 

În jurul ei era întuneric şi tăcere adâncă. Tatiana privi spre barcă, 
dar deodată se opri în loc, înspăimântată. O umbră se furişa spre 
barcă. Inima fetei începu să bată cu putere, căci avea presimţirea unei 
primejdii îngrozitoare. Umbra înainta ca o fantomă şi fără să vrea, 
Tatiana se dădu câţiva paşi înapoi. În cele din urmă îşi luă inima în 
dinţi şi păşi înainte. 

Deodată tăcerea nopţii fu sfâşiată de un țipăt îngrozitor... un țipăt 
de moarte. 

Fata rămase nemişcată, încremenită de spaimă. 

Şi acum iar... un al doilea țipăt, mai înfiorător decât cel dintâi... 

Cu ochii măriţi de groază, Tatiana se uită spre locul de unde 
veniseră tipetele şi văzu cum un om ridicase pe un altul de jos, cum îl 
trece peste parapetul vaporului şi îl aruncă în mare. Apoi se făcu iar 
tăcere şi totul se cufundă în întuneric. 

După câteva clipe răsună strigătul puternic: 

— Un om peste bord! 

Tatiana se apropie de parapet şi privi în apă. Luna ieşise tocmai de 
după un nor şi la lamina ei palidă care arginta crestele valurilor, fata 
putu zări un trup purtat de apă de-a lungul vaporului. Îl recunoscu 
îndată: era Vladimir Ciudin. 

Sirena vaporului urlă în noapte şi iar se auzi strigătul: 

— Un om peste bord! 

Pe punte se făcu mişcare, marinarii alergară la una din bărcile de 
salvare şi o lăsară la apă. 

În sfârşit, apăru şi căpitanul, ameţit de băutură, ca de obicei şi făcu 
un semn marinarilor, apunându-le: 

— Puteţi ridica iar barca pe bord. Nu se mai vede nimic, aşa că n- 
are niciun scop, să mai căutăm. Cine a fost? 

— Rusul, răspunse Kapelski, iar unul din marinari adăugă: 

— Era de gardă. Pesemne că a adormit rezemat de parapet şi s-a 
rostogolit în apă. 

— Aşa a fost, întări polonezul. Mergeam tocmai spre el când l-am 
văzut căzând. 

Deodată Kapelski o zări pe Tatiana Saroff, se duse repede spre 
dânsa şi se răsti: 

— Ce cauţi pe punte? 

Fata se uită câteva clipe ţintă în ochii lui, apoi strigă deodată: 

— Ucigaşule!... 

Polonezul se făcu palid la faţă şi se dădu un pas înapoi. 

Tatiana ridică pumnii ca şi când ar fi vrut să-l lovească, dar el o 
apucă repede de braţe şi o trase după sine spre cabina fetelor. 

Rusoaica mai strigă o dată şi mai tare: 

— Ucigaşule!... 

Coborâseră între timp scara, aşa că numai polonezul auzi strigătul 
fetei. 

O apucă cu o mână de gât şi îi spuse ameninţător: 

— Încă un cuvânt şi... 

Tatiana se abătu deznădăjduită şi strigă: 

— Omoară-mă şi pe mine... înjunghie-mă cum l-ai înjunghiat pe 
Vladimir Ciudin!... Ucigaşule!... Ucigaşule!... 

Polonezul o târî cu brutalitate mai departe, o îmbrânci în cabină şi 
închise uşa în urma ei. 

Fata se prăbuşi la pământ, dar celelalte fete se treziră la zgomotul 
pe care îl făcuse Kapelski izbind uşa şi o zăriră întinsă jos. 

Se sculară repede, făcură lumină şi o întrebară înspăimântate: 

— Pentru Dumnezeu, ce s-a întâmplat? 

Tatiana nu fu în stare să dea niciun răspuns, ci izbucni într-un plâns 
amarnic. Cu greu se linişti după câtva timp şi povesti nenorocitelor ei 
tovarăşe ce se întâmplase pe punte. Fetele o ascultară îngrozite. 

— Da, l-a omorât, fiindcă aflase că Ciudin vrea să ne ajute. 

Fetele se făcură palide ca moartea şi groaza se putea citi pe feţele 
lor. 

— S-a dus şi cea din urmă speranţă a noastră, spuse una din ele, 
deznădăjduită. 


69. Ştiri tulburătoare 


Adâncit în gânduri, căpitanul Barnabe se plimba pe puntea de 
comandă a vasului său. Din salonul cel mare al vaporului „Neptun” 
pătrundeau până la el sunetele orchestrei. 

Deodată auzi lângă dânsul o voce care îi zise: 

— Domnule căpitan, o telegramă. 

Era tânărul telegrafist care se urcase pe punte, dar căpitanul era 

atât de cufundat în gânduri, încât nici nu observase venirea lui. 
Niciodată nu i se mai întâmplase aşa ceva. Tresări, luă telegrama din 
mâna tânărului, se duse repede în cabina de comandă, aprinse lumina 
şi începu să citească. De la primele cuvinte îşi dădu seama că e de la 
Dolores şi inima începu să-i bată cu putere. 


„Nevinovăţii fiindu-mi dovedită, am fost eliberată. O nouă nenorocire. 
Voind să salveze pe Bob Wilkens, Felicia naufragiat lângă insule şi n-a fost 
găsită. Sunt speranţe că a fost salvată de un vapor. Sfătuieşte-mă ce să fac. 
Sunt deznădăjduită. Dolores!” 


Barnabe respiră uşurat când citi ştirea despre eliberarea contesei, 
dar în acelaşi timp îşi simţi sufletul îndurerat de noua nenorocire care 
o lovise pe sărmana femeie. Ar fi îngrozitor pentru dânsa, dacă fata ei 
ar fi pierit în valuri. De la niciun vapor nu venise ştirea că fusese 
salvată. Dar atunci ce devenise? 

Deodată îşi aduse aminte de vorbele inginerului de pe vaporul 
„Neptun”, după ce acesta făcuse reparația pe vasul „Regina Mărilor”. 

Dacă Felicia fusese salvată de acest vapor şi acum se afla în mâinile 
negustorilor de fete? 

Neliniştea îi crescu din ce în ce mai mult şi-l chemă pe inginer, spre 
a cere lămuriri de la dânsul. 

Acesta veni repede şi rămase speriat la vederea superiorului său, 
care era palid ca un mort. 

— Pentru Dumnezeu, domnule căpitan, ce s-a întâmplat? Eşti palid 
şi pari tulburat. Ţi s-a raportat vreun defect la maşini sau ne ameninţă 
vreo altă primejdie? 

— Nu, pe vaporul nostru totul e în cea mai bună regulă, dar pe 
„Regina Mărilor”... 

— Ce dracu, iar ne-a ieşit în cale hodoroaga ceea? strigă inginerul 
supărat. 

— Aş dori să-l mai întâlnim o dată pentru a afla amănunte asupra 
„mărfii” pe care, după spusele dumitale, o are pe bord, răspunse 
Barnabe agitat. 

Inginerul clătină capul, nedumerit. 

— Doar nu voiai să te mai ocupi de afacerea asta, domnule căpitan. 

— La început n-aveam de gând să mă amestec în toată această 

murdărie, dar acum am primit o veste care mă nelinişteşte grozav şi a 
deşteptat o bănuială înfricoşătoare în sufletul meu. 

Îi întinse telegrama şi adăugă: 

— Citeşte şi dumneata şi spune-mi dacă n-ai aceeaşi bănuială! 

Inginerul îi luă telegrama din mână şi o citi în fugă. 

— Doamne, acum se face lumină. Tot timpul mi-am bătut capul 
gândindu-mă a cui o fi fata aceea blondă pe care am văzut-o pe 
„Regina Mărilor” şi care mi se păruse atât de cunoscută. Acum îmi 
dau seama că e fiica contesei blonde din Marsilia. 

— Am avut parcă o presimţire. Ticălosul de căpitan al „Reginei 
Mărilor” a pescuit-o din mare. De aceea n-a primit niciun vapor ştirea 
despre salvarea ei. Dumnezeule, ce neghiobie am făcut că n-am 
cercetat mai de aproape vasul acelui ticălos! Ce fericită ar fi fost acum 
sărmana contesă, dacă i-am fi salvat fiica din ghearele acelor 
nemernici! 

— Dar asta se mai poate face, domnule căpitan. Îndată ce vom 
ajunge la Sidney, putem înştiinţa poliţia. 

— Până acolo mai e drum lung şi sărmanele fete vor îndura 
chinurile iadului. 

Inginerul dădu din umeri. 

— N-avem altă cale. Şi mie îmi pare grozav de rău că n-am deschis 
mai bine ochii când am fost pe „Regina Mărilor”. Mă linişteşte însă 
faptul că la Sidney vom avea posibilitate să le scăpăm pe sărmanele 
fete. 

Barnabe suspină. 

— De-am fi odată acolo! Ce să răspund însă deocamdată contesei? 
Adevărul nu i-l pot spune căci ar înnebuni de îngrijorare. 

Urmă o tăcere de câteva clipe în care cei doi bărbaţi se gândeau la 
un mijloc de scăpare şi deodată inginerul zise: 

— Cel mai bun lucru ar fi, dacă contesa ar veni cât mai repede la 
Sidney. 

Căpitanul Barnabe dădu din cap şi răspunse: 

— Acelaşi gând l-am avut şi eu. 

— Dacă nu mă înşel, există posibilitatea să ajungă odată cu noi. 

— Da, cu avionul se poate, încuviință căpitanul. Dacă îi telegrafiam 
imediat, poate lua avionul până la Messina şi acolo să mai prindă 
vaporul poştal pentru Sidney. 

— Planul e minunat, domnule căpitan şi sunt încredinţat că biata 
contesă nu va şovăi o clipă să plece. 
După câteva minute fu expediată următoarea radiogramă: 


„Am descoperit urma Feliciei. Te sfătuiesc să vii imediat la Sidney 
pentru a o lua în primire. Pleacă imediat cu avionul la Messina, acolo cu 
vaporul poştal. Barnabe.” 


70. O descoperire misterioasă 

În primul moment Frank Wilkens se arătă supărat de întreruperea 
care se ivise şi îl făcuse să nu-şi poată isprăvi scrisoarea, dar când 
servitorul îi anunţă pe domnul Ervanson, faţa lui se lumină. 

Acest Ervanson era proprietarul unei fabrici mari de automobile, 
care i se adresase lui pentru o combinaţie de afaceri ce-l interesa 
foarte mult. Căci oferea perspective frumoase pentru propria-i 
întreprindere. 

ÎI întâmpină deci cu prietenie, apoi părăsiră amândoi camera şi se 
retraseră într-un salon rezervat, spre a putea discuta mai în linişte. 

Venirea domnului Ervanson îl făcu pe Frank Wilkens să uite repede 
de chestiunile sale familiare şi de discuţia pe care o avusese cu soţia. 

Între timp doamna Wilkens se trezise din leşin şi privi uimită în 
jurul ei, neştiind ce se întâmplase. Abia după ce camerista îi spuse că 
îi venise rău, îşi aduse aminte de cele petrecute. 

După ce îşi veni bine în fire, o trimise pe cameristă afară, voind să 
fie singură, să se gândească la cele ce avea de făcut. 

Discuţia cu soţul ei îi dovedise îndeajuns că avea de-a face cu un 
adversar neîndurător dar, totuşi, nu pierdu speranţa că în cele din 
urmă izbânda va fi tot a ei. 

O neliniştea însă întunericul de care era înconjurată şi nu ştia pe ce 
cale să afle ştiri mai precise despre vărul lui Frank Wilkens. 

Rămase pierdută în gânduri. După câtva timp, voind să caute ceva 
în poşeta ei, îşi aduse aminte că o lăsase în camera soţului ei. Deşi o 
nouă întâlnire cu acesta nu-i făcea deloc plăcere, se duse spre odaia 
lui. 

Ascultă câteva clipe la uşă, şi neauzind niciun zgomot, apăsă pe 
clanță şi intră. Respiră uşurată când văzu întuneric în cameră şi îşi 

dădu seama că Frank Wilkens nu era acolo. 

Aprinse lumina şi îşi roti ochii prin odaie, căutându-şi poşeta, pe 
care o şi zări pe biroul încărcat cu tot felul de hârtii de afaceri. 

Fără să vrea, îşi aruncă privirea asupra mapei de scris şi de sub 
aceasta zări un colţ de hârtie ieşit în afară. Iubitoare de ordine cum 
era, vru să-l aşeze la loc, dar în acelaşi timp văzu rândurile scrise: 

„Către Sanatoriul Profesorului Patrik Black, Londra. 

Stimate Domnule Profesor, 

Evenimente importante mă silesc să vă...” 


Rămase cu privirea aţintită asupra acestor cuvinte, care i se păreau 
ciudate şi deodată îi trecu fulgerător prin minte, că în ultimii ani, la 
intervale destul de mari, soţul său primise scrisori din Londra. 

Nu dăduse importanţă acestor scrisori, presupunând că acest 
profesor Black era vreun camarad de studii al lui Frank Wilkens, acum 
însă rândurile pe care le citise îi dădură de bănuit, mai cu seamă că 
din scrisul tremurat se vedea prea bine că bărbatul ei fusese foarte 
agitat în clipa în care le aşternuse pe hârtie. 

I se păru ciudat că soţul ei scrisese aceste rânduri îndată după 
discuţia pe care o avusese cu dânsul. 

„Evenimente importante mă silesc să vă...” 

Ce voia oare să spună soţul ei cu aceste cuvinte? 

Ce evenimente importante se întâmplaseră? Cearta cu dânsa şi cu 
Bob? Dar pentru ce se adresa atunci unui sanatoriu? 

Alice Wilkens rămase dusă pe gânduri şi se uita neîncetat la 
rândurile scrise, ca şi când ar fi vrut să caute în ele dezlegarea 
enigmei. 

Îşi aduse aminte că, demult, cu vreo douăzeci de ani în urmă, Frank 
Wilkens plecase pe neaşteptate la Londra. Să fi intrat atunci în 
legături de afaceri cu acest profesor Black? Ce legături de afaceri 
putea să aibă cu dânsul? 

Întreprinderea lui Frank Wilkens nu furniza automobile decât la 
angrosişti şi nu la particulari. Şi chiar de-ar fi fost aşa, Frank Wilkens 
n-ar fi început o scrisoare comercială cu cuvintele pe care le scrisese 
pe acea foaie de hârtie. Aici era deci o taină! 

Îşi mai aminti că Bob îi spusese că doamna de Martigny fusese 
părăsită de iubitul ei la Londra. Nu cumva era amestecat Frank 

Wilkens în această afacere? 

O bănuială grozavă se trezi în sufletul ei. Împinse repede hârtia sub 
mapă şi ieşi din odaie. 

În camera ei începu să se gândească la toate întâmplările despre 
care aflase şi faptele începură să se dezlănţuie în mintea ei. 

Era în joc fericirea lui Bob şi trebuia sa facă lumină în această 
taină. Dar cine îi va spune adevărul? Soţul ei?! Nici nu putea fi vorba. 

Se gândi şi la suferinţele grozave pe care trebuie să le fi îndurat 
sărmana contesă de Martigny. Aceasta era singura de la care putea să 
afle ceva precis asupra întâmplărilor din trecut şi numai cu ajutorul ei 
ar putea descoperi urma vărului lui Frank Wilkens. 

Se hotărî deci să se ducă la ea. 

Ajungând în strada Estelle, fu întâmpinată de bătrâna Betty, care 
plângea. La întrebarea doamnei Wilkens dacă poate vorbi cu contesa 
de Martigny, Betty îi răspunse că plecase în Australia, la Sidney, şi în 
disperarea ei, bătrâna îi şi povesti motivul plecării. 

Întristată, Alice Wilkens se întoarse la hotel, unde nu spuse însă 
nimic soţului ei despre drumul pe care îl făcuse. Era hotărâtă să 
lucreze în ascuns la descoperirea tainei. Singurul ajutor pe care se mai 
putea bizui era numai Bob. 


71. Cea din urmă încercare 


Din clipa în care Tatiana Saroff le povestise înfiorătoarea 
întâmplare, sărmanele fete, care încăpuseră în ghearele lui Kapelski, 
se aflau într-o stare deznădăjduită. Abia mai îndrăzneau să schimbe o 
vorbă de teama brutalităţilor polonezului, şi când auzeau paşi 
apropiindu-se de cabina lor, se îngrămădeau înspăimântate într-un 
colţ, ţinându-se îmbrăţişate, ca şi când ar fi vrut să se apere una pe 
alta de primejdiile ce le amenințau. 

Mai cu seamă în noaptea după uciderea lui Vladimir Ciudin, 
îndurară toate chinurile iadului şi nu găsiră măcar o clipă de somn. 

Se gândeau neîncetat la grozăviile care le aşteptau la sosirea lor la 
Sidney şi făureau mereu planuri de scăpare. 

Deodată se auzi un zgomot de paşi pe scara ce ducea spre cabina 
lor şi o voce răguşită de betiv, strigă: 

— Acum îmi voi lua o fetişcană frumuşică din cuşcă şi... 

Urmă un râs dezgustător. 

Sărmanele fete se uitară îngrozite una la alta. Cea dintâi care se 
reculese din spaimă, fu Karin Rystrom, care le strigă celorlalte: 

— Repede la uşă. Dacă o vom ţine toate, poate nemernicul acela nu 
va reuşi să intre. 

Înghesuiră repede câteva geamantane în dreptul uşii şi ele se 
proptiră cu toate puterile, aşa că la încercarea lui Kapelski de a 
deschide, uşa nu cedă. 

Polonezul începu să înjure şi să bată cu pumnii în uşă. 

— Deschideţi, fir-aţi ale naibii de javre! Credeţi că vă veţi putea 
ascunde de mine? 

Cu feţele palide de groază, fetele ţineau uşa cu toate puterile. Vor 
scăpa oare de nenorocirea care le aşteaptă?! 

Deodată auziră alţi paşi pe scară şi vocea înfuriată a căpitanului 
Bouché, care îl ocăra pe polonez. Căpitanul îl luă pe acesta de braţ şi 
îl trase în sus pe scară. 

Fetele respirară uşurate, dar Crista Bergmann zise, cuprinsă de 
teamă: 

— Ce putem face? Suntem în puterea acestui ticălos şi oricât ne 
vom apăra, tot el va rămâne cel mai tare. 

Deznădejdea lor crescu la culme şi lacrimi amare se prelinseră pe 
feţele lor. 

Felicia se ridică brusc şi apucă cu atâta putere de braţe pe Tatiana 
şi pe Karin, încât acestea tresăriră speriate şi o întrebară: 

— Ce ai? Ce s-a întâmplat? 

Aplecându-se spre ele, ea le şopti: 

— Ştiu o cale care ar putea să ne aducă salvarea. Vom lua o sticlă 
în care vom pune o hârtie pe care vom scrie tot ce ni s-a întâmplat. 
Sticla o vom astupa bine şi când ne vom apropia de Sidney, unde 
circulă mai multe vapoare, vom arunca sticla în mare. Dacă vom avea 
norocul să fie găsită, atunci putem nădăjdui să fim salvate. 

Fetele îşi aduseră aminte de nenumărate alte povestiri, cum ştiri 
aruncate pe calea aceasta în mare fuseseră găsite şi mulţi nenorociţi 
scăpaţi, aşa ca o nouă rază de speranţă se ivi în sufletele lor. 

Când se apropiară de Sidney, reuşiră să arunce neobservate sticla în 
mare. O urmăriră cu privirile şi rugăciuni fierbinţi ieşiră de pe buzele 
sărmanelor fete. 

Se va întâmpla oare minunea cane să le salvez?! 


72. O întâlnire neaşteptată 

Bătrânul Jean o însoţi pe Dolores până la aerodrom şi pe drum, 
spre a o mai înveseli, o întrebă în glumă: 

— Nu ţi-e frică să te urci în maşina aia drăcească şi să zbori prin 
aer? 

— Nicidecum, răspunse contesa. Când e vorba de salvarea copilei 
mele, aş fi în stare să mă expun la orice primejdii. 

— O maşină ca asta e adevărată născocire a iadului. Eu unul ştiu 
bine că nu m-aş urca în ea pentru toate comorile din lume. Se spune 
că marea e primejdioasă, dar în aer ce dracu te faci dacă se întâmplă 
ceva? Nici nu poţi să înoţi! 

— Vrei să mă sperii, Jean? zise contesa zâmbind. Tu singur m-ai 
sfătuit doar să ascult de sfatul lui Barnabe şi să plec. 

— Ai dreptate, Dolores. Vorbesc şi eu aşa, ca să mai treacă timpul. 

Dolores înţelese că bătrânul nu urmărise alt scop, decât a o mai 
abate de la gândurile ei negre. Îi luă mâna şi zise: 

— Să nădăjduim că totul va merge bine, că-mi voi regăsi în curând 
copila şi asta ţi-o voi datora numai ţie. 

— Ba nu mie, ci lui Barnabe. 

— Şi lui, dar dacă tu nu mi-ai fi dat banii, n-aş fi avut cu ce da 
telegrama lui Barnabe şi nici cu ce pleca acum. 

Jean voi să răspundă ceva, dar în aceeaşi clipă automobilul se opri. 
Ajunseseră la aerodrom, era însă foarte devreme, aşa că numai câţiva 
funcţionari ai companiei de aviaţie se aflau în faţa clădirii unde erau 
birourile. 

Dolores se îndreptă spre unul dintre ei şi îi arătă biletul. 
Funcţionarul o duse până la hangar şi îi spuse: 

— Mai aşteptaţi aici, doamnă. Până la plecare mai e vreo jumătate 
de oră. 

Apoi se depărtă, lăsând-o pe contesă singură cu Jean. După câteva 
minute se apropie de ei un poliţist, care o întrebă pe contesă: 

— Paşaportul îl aveţi, doamnă? 

Dolores îi dădu actele ei, pe care polițistul le controlă, apoi se 
adresă lui Jean: 

— Dar dumneata? 

— Eu nu plec, răspunse bătrânul, râzând. Pe mine nu mă poate face 
nici dracu să mă urc într-o astfel de maşină. 

După îndeplinirea formalităţii, polițistul plecă şi Dolores, privind în 
jurul ei, îi zise lui Jean: 

— Mi se pare că eu sunt singura pasageră. Se vede că nimănui nu-i 
prea place să zboare noaptea. 

După o aşteptare de vreo jumătate oră, hangarul fu deschis şi mai 
mulţi oameni scoaseră avionul. Clipa plecării se apropia. Dolores îşi 
luă rămas bun de la credinciosul ei Jean şi se urcă în avion. 

Câţiva monteuri mai cercetară o dată aparatul, apoi urmă o 
comandă scurtă, elicea începu să se învârtească vâjâind şi avionul se 
pregătea să părăsească pământul, pentru a se avânta în văzduh. 

Deodată se auzi afară un strigăt puternic: 

— Staţi!... Staţi, încă o clipă!... 

Era un călător întârziat, care se urcă repede în avion şi se duse de-a 
dreptul la locul lui. 

Dolores se rezemase bine în fotoliul ei, închise ochii şi gândurile îi 
zburară în depărtare. Telegrama pe care o primise de la căpitanul 
Barnabe îi dăduse noi speranţe. Poate o va şi găsi pe Felicia la dânsul, 
când va ajunge la Sidney?! 

Ce fericire ar fi! 

După câtva timp contesa deschise ochii şi din întâmplare aruncă 
privirea într-o oglindă din faţa ei. În oglindă se reflecta chipul 
călătorului întârziat. Acesta ridicase gulerul paltonului, iar pălăria îi 
era trasă pe frunte, aşa că faţa nu i se putea vedea. Părea adâncit în 
gânduri. 

Deodată privirea contesei căzu asupra mâinilor lui şi ea tresări. Pe 
mâna stângă zări un tatuaj albastru, înfăţişând un cap de femeie şi 
inițialele B. E. Acest tatuaj îi era bine cunoscut. 

Contesa închise iar ochii şi inima începu să-i bată cu putere. 

Era oare numai o întâmplare, sau o hotărâre a destinului că tocmai 
acum i-l scosese în cale pe omul care îi furase toată averea, pe 
ticălosul de Cekov?! 

Oricum ar fi, era un mare noroc pentru dânsa, căci acum va putea 
să-l prindă, să-i ceară înapoi banii furaţi. 

Se întoarse încet spre dânsul, ridică voalul de pe faţă şi zise: 

— Bună seara, Cekov! 


73. Lupta începe 

După o consfătuire de mai multe ceasuri, Frank Wilkens se întoarse 
în camera lui. Era mulţumit de felul în care decurseseră tratativele, 
căci domnul Ervanson primise toate condiţiile lui. 

— De-aş putea ajunge tot atât de repede la o înţelegere cu Alice şi 
Bob, îşi zise el, luând loc la biroul lui, spre a isprăvi scrisoarea 
începută, pe care în grabă o lăsase deschisă pe masă. 

Îşi făcu mustrări pentru această neglijenţă, căci până acum avusese 
întotdeauna grijă să nu-i citească nimeni corespondenţa particulară, 
mai cu seama soţia lui. Dacă aceasta ar fi aflat anumite lucruri, el ar fi 
putut să aibă cele mai mari neplăceri. 

Isprăvi repede scrisoarea, chemă un servitor şi o dădu acestuia, 
pentru a o expedia fără întârziere. 

Apoi se îndreptă spre camera soţiei sale, ca s-o întrebe cum se 
simte. Găsi însă uşa închisă şi Alice îi răspunse, fără să descuie uşa, că 
se simte încă slăbită şi că s-a culcat. 

Frank Wilkens păru mulţumit de acest răspuns, care îl scutea de a 
lua masa împreună cu soţia lui şi a începe iar discuţiile despre Bob. 

Pentru a se mai distra, Frank Wilkens se hotărî să ia masa într-un 
alt restaurant, aşa că părăsi hotelul. 

Când cobori scara, nu observă că băiatul căruia îi dăduse scrisoarea 
pentru a o arunca la cutie, îl urmărea cu o privire speriată. 

Într-adevăr, cu această scrisoare i se întâmplase servitorului o 
nenorocire. Când ieşise din camera lui mister Wilkens, o scăpase jos şi 
scrisoarea căzuse în deschizătura ascensorului, de unde nu putea fi 
scoasă fără să atragă atenţia cuiva. 

Băiatul fu pe punctul să-i mărturisească lui Frank Wilkens cele 
întâmplate, dar îi fu frică să nu-şi piardă slujba din pricina acestei 
neglijenţe; astfel, că tăcu din gură. 

Americanul va pleca doar în curând din Marsilia şi atunci nimeni 
nu va afla ce se făcuse scrisoarea. Chiar dacă va reclama mai târziu, 
nu se va mai putea stabili căruia din numeroşii servitori ai hotelului îi 
fusese încredinţată. 

Frank Wilkens nu află deci nimic de soarta acestei importante 

scrisori, prin care dădea noi instrucţiuni profesorului Black într-o 
chestiune în care acesta îl servea de mulţi ani. 

În drum, Frank Wilkens îşi aminti de vorbele soţiei sale prin care îi 
adusese la cunoştinţă intenţia ei de a vorbi cu contesa de Martigny. Şi 
asta trebuia să împiedece Wilkens. 

Se duse la primul post telefonic şi chemă locuinţa contesei, dar, 
spre bucuria lui, află de la Betty că stăpâna ei plecase la Sidney. 
Aşadar şi aici soarta îl ajuta. 

Liniştit, plecă mai departe şi intră într-unul din cele mai elegante 
restaurante ca să-şi pe petreacă seara acolo. 

În dimineaţa următoare, înainte ca Alici Wilkens să se fi sculat, 
soţul ei plecă la spital. 

Liniştit, ca şi când nu s-ar fi întâmplat nimic între ei, Frank Wilkens 
intră în camera lui Bob. 

Starea acestuia se îmbunătăţise mult, aşa că era sculat. Când îl zări 
pe tatăl său, se uită uimit la dânsul şi-l întrebă: 

— Ce te aduce aşa de dimineaţă la mine, tată?... Ce s-a întâmplat? 

Cu mişcări încete Frank Wilkens îşi scoase mânuşile şi uitându-se 
pe sub gene la fiul său îi răspunse zâmbind: 

— E doar firesc să mă interesez de starea ta. 

Apoi trase un scaun lângă acela al lui Bob şi bătându-l prieteneşte 
pe umăr, continuă: 

— Nădăjduiesc că am avut amândoi timp destul să ne gândim bine 
la tot ce s-a petrecut şi să vorbim ca doi oameni cuminţi şi chibzuiţi. 

Bob făcu un gest cu mâna. 

— Nu ştiu ce-am mai avea de vorbit. Iubirea mea pentru Felicia de 
Martigny nu s-a schimbat întru nimic şi nici nu se va schimba, cu atât 
mai puţin, cu cât am aflat de la mama că şi ea se îndoieşte că tu ai fi 
tatăl Feliciei. 

Frank Wilkens încruntă sprâncenele şi întrebă iritat: 

— Cu alte cuvinte, nu vrei să te desparţi de fata asta? 

Bob dădu din cap. 

— Nu, tată; de Felicia nu mă voi despărţi niciodată şi nu voi avea 
odihnă până când nu noi fi dezvăluit taina care pluteşte în jurul 
acestei afaceri. Trebuie să aflu neapărat dacă acela care a iubit-o pe 
contesa Dolores de Martigny n-a fost cumva vărul tău, care îţi semăna 
atât de bine. 


— 287 — 


Frank Wilkens izbucni într-un râs aspru. 

— Ai să pierzi multă vreme până când vei afla asta. 

— Aştept de la tine să mă ajuţi în cercetările mele, tată, răspunse 
Bob Wilkens grav şi privindu-l ţintă în ochi. 

— Nici prin gând nu-mi trece să-mi mai bat capul cu afacerea asta, 
de pe urma căreia am avut destule neplăceri până acum. 

— Fiind însă în joc fericirea vieţii mele, sper că-mi vei spune ce s-a 
făcut cu vărul tău şi unde îl pot găsi? 

Frank Wilkens se ridică şi aruncând fiul lui său o privire plină de 
ameninţare, îi zise: 

— Te sfătuiesc, spre binele tău, să nu faci niciun pas pentru a 
descoperi ce a devenit acest om care a fost ruşinea familiei. Până 
acum am tăcut despre toată această afacere tristă, voind să acopăr 
lucrurile şi voi tăcea şi de acum înainte, spre a nu scormoni iar în 
mocirlă. Mama ta ar fi făcut mai bine dacă nu ţi-ar fi vorbit de dânsul, 
dar acum, din moment ce a făcut această greşeală, te sfătuiesc 
părinteşte să mă asculţi pe mine, căci altfel s-ar putea întâmpla să ai 
acelaşi sfârşit ca şi acest nenorocit de văr al meu. 

Bob îl ascultă cu încordare şi când isprăvi de vorbit, zise: 

— Dar eu vreau să fac cercetările numai pentru a şti în sfârşit cine 
e... 

— „tatăl Feliciei de Martigny, întregi Frank Wilkens. Doar ţi-am 
spus o dată că eu sunt tatăl ei şi al tău. Acesta e adevărul şi trebuie să 
crezi, oricât de puţin ţi-ar conveni. Vărul meu a stat tot timpul la 
Paris, de unde nu a mai plecat niciodată şi unde şi-a cheltuit averea în 
chefuri cu femei uşoare. Tot la Paris şi-a pus capăt zilelor şi e trist că 
după mai bine de douăzeci de ani, această afacere a fost iar 
scormonită. Cred însă că după aceste lămuriri ai să-ţi vâri minţile în 
cap. 

Bob se uită întrebător la tatăl său. 

— Ce înţelegi prin a fi cuminte? 

— Că te vei întoarce cu noi în America şi ai să începi lucrul în 
întreprinderea mea. 

— Că mă voi căsători cu Ethel Drof, fiica celui mai primejdios 
concurent al tău, urmă Bob cu ironie. 

Frank Wilkens tresări. 

— Şi asta ţi-a spus-o mama ta? 

— Am bănuit demult că ăsta e planul tău şi că pentru asta ai venit 
în Franţa după mine. Dar te-ai înşelat. Nu mă voi căsători cu altă fată 
decât cu Felicia de Martigny şi îndată ce voi ieşi din spital mă voi 
duce la dânsa. 

— Deocamdată n-ai s-o găseşti, zise Frank Wilkens batjocoritor, 
căci contesa de Martigny, dându-şi pesemne seama de situaţie, a 
plecat cu fiica ei la Sidney, unde fără îndoială are de gând să deschidă 
un stabiliment la fel cu barul „Valencia”. Aşadar, dacă vei mai vrei să 
vorbeşti cu iubita ta şi eu mama ei, va trebui să le cauţi într-un 
bordel. 

— Asta nu e adevărat! Nu cred că Dolores de Martigny îşi va duce 
fata într-un astfel de stabiliment. 

— De ce nu? Fata e tânără şi frumoasă, aşa că va fi o atracţie mai 
mare decât chiar mama ei. 

Bob îşi astupă urechile, nevoind să audă mai departe vorbele tatălui 
său. 

— Nu, nu e cu putinţă. Şi dacă ar fi aşa, cu atât mai mult va trebui 
să alerg în ajutorul scumpei mele Felicia. 

— Îţi interzic să faci asta! îi zise Frank Wilkens cu glas poruncitor. 

— Ba am s-o fac, se răsti Bob la tatăl său, aruncându-i o privire 
fulgerătoare. Voi trece peste orice, pentru a o regăsi pe Felicia. 

— Şi eu îţi voi tăia toate veniturile, ca să n-ai posibilitatea de a 
pleca. Dacă nu-ţi vâri minţile-n cap şi nu ne vei însoţi în America, 
atunci totul s-a isprăvit între noi. 

— Nu pot altfel, tată. Orice s-ar întâmpla trebuie s-o caut pe 
Felicia. 

— Acesta e ultimul tău cuvânt? 

— Da, tată. 

— Îţi mai dau timp o zi să te gândeşti. Dacă te duci însă după fata 
aceasta, nu mai eşti fiul meu şi te dezmoştenesc. 

— Şi eu îţi spun încă o dată că orice s-ar întâmpla, de Felicia nu mă 
despart! 

— Treaba ta! Dacă ai înnebunit de-a binelea, n-am ce-ţi face. Dar 
ziua în care vei regreta hotărârea ta nu-i departe şi atunci în zadar te 
vei întoarce pocăit. Va fi prea târziu, căci voi adopta pe altul în locul 
tău şi puţin îmi va păsa de ce se va întâmpla cu tine. 

Fără a mai aştepta un răspuns, Frank Wilkens ieşi trântind uşa în 

urma lui. 
Bob însă zâmbi şi îşi spuse cu hotărâre: 
— Nu pot altfel... Trebuie s-o caut pe Felicia. 


74. Un individ primejdios 

La auzul cuvintelor spuse de contesa de Martigny, Cekov ridică 
speriat capul şi holbă ochii la dânsa ca la o arătare din altă lume. 

Dolores dădu din cap şi zise: 

— Da, eu sunt. Nu-ţi vine să crezi? Întâlnirea pare să-ţi fie cam 
neplăcută, nu-i aşa? 

Cekov se reculese însă repede şi cu un râs silit răspunse: 

— De ce să-mi fie neplăcută? 

Contesa fu atât de surprinsă de neruşinarea şi îndrăzneala lui, încât 
în primul moment nici nu găsi cuvinte să-i răspundă. Se ridică de la 
locul ei şi se aşeză pe un alt fotoliu în faţa lui. 

— Ce-ai făcut cu banii mei? Unde sunt? îl întrebă ea cu vocea 
tremurătoare de mânie. 

Cekov dădu din umeri. 

— De unde vrei să ştiu eu unde sunt? 

— Cine altul poate şti? Ai falsificat semnătura mea şi mi-ai furat 
toată averea. Te-ai purtat ca un ticălos. 

Cekov rânji ironic. 

— Fi şi? 

— Îţi cer să-mi dai înapoi ce mi-ai furat, 

— Şi dacă nu vreau? 

— La primul aeroport te voi denunta şi voi cere arestarea ta. 

— Cu asta n-ai câştiga nimic, căci banii tot nu i-ai căpăta înapoi. 

— Ce-ai făcut cu ei? 

— S-au dus dracului! 

— I-ai ascuns undeva, dar fii sigur că poliţia îi va găsi. Te sfătuiesc 
să mi-i dai înapoi şi atunci voi renunţa să te dau pe mâna 
autorităţilor. Deşi ai merita o pedeapsă pentru fapta ta. 

— E foarte frumos din partea ta că vrei să mă cruţi de pedeapsă, 
dar asta nu-mi foloseşte la nimic. Poliţia n-are decât să caute banii şi o 
voi felicita dacă va fi în stare să-i găsească. 

Cekov ar fi vrut să-i spună contesei ce se întâmplase cu banii, îi era 

însă ruşine să mărturisească că şi el la rândul lui fusese tras pe sfoară 
de onorabilul său tovarăş. 

Dolores îl privea cu mânie, dar în acelaşi timp se gândi că dacă l-ar 
da pe mâna poliţiei, ar fi nevoită să depună mărturie, procesul ar face 
senzaţie şi s-ar descoperi toată viaţa ei. 

Încercă deci să-l ia cu binişorul şi îi spuse: 

— De ce nu vrei să fii om de treabă? N-ai avea decât de câştigat, 
dacă mi-ai da banii înapoi. 

— Şi ce pierd dacă nu ti-i dau? 

— Libertatea. 

El clatină din cap şi răspunse: 

— N-o voi pierde, căci poliţia nu va pane mâna pe mine. 

— Cum vrei să scapi? Aici în aeroplan eşti ca într-o capcană. La 
primul aeroport te voi da pe mâna autorităţilor. 

— Te înşeli, căci unde vom ateriza nu va fi niciun poliţist. 

Cekov spuse aceste cuvinte cu atâta linişte, încât Dolores deveni 
bănuitoare şi înţelese că în dosul lor se ascundea vreun plan drăcesc. 

Dovada o avu îndată, căci Cekov vârî mâna în buzunar şi scoase un 
revolver pe care îl puse în faţa lui pe masă. 

Dolores sări speriată de la locul ei şi întinse mâinile ca pentru 
apărare; dar Cekov îi zise râzând: 

— Nu-ţi fie teamă, că nu vreau să te omor. 

— Ce ai de gând să faci? întrebă ea speriată. 

— Ai să vezi îndată. 

Cekov se ridică şi se duse spre peretele care despărțea cabina de 
locul pilotului. În acest perete se afla o fereastră care însă nu se putea 
deschide. Cekov ridică mâna în care ţinea revolverul şi cu patul 
acestuia, sfărâmă geamul. Pilotul întoarse capul, speriat. În aceeaşi 
clipă Cekov îndreptă revolverul asupra lui şi îi strigă: 

— Aterizează! 

Pilotului nu-i veni să creadă. Oare omul acesta înnebunise să 
aterizeze în mijlocul cursei, fără niciun motiv? 

Cekov vârî capul pe spărtura din geam şi mai zise o dată: 

— Ei, fă ce-ţi spun. Aterizează! 

— Nu. Nici prin gând nu-mi trece. 

— Pentru ultima oară: aterizează sau trag! 

Pilotul nu-şi pierdu cumpătul, ci răspunse liniştit: 

— Dacă tragi ne vom prăbuşi cu toţii. Vino-ţi în fire, omule, căci 
dacă aterizez aici, avionul se va sfărâma. 

— Putin îmi pasă. Fă ce-ţi spun eu! 

— Dar de ce vrei să aterizez? 

— Asta nu te priveşte. Nu mai întreba mult şi supune-te, altfel viața 
ţi-e în primejdie. 

— Bine, voi ateriza la aeroportul cel mai apropiat. 

— Asta n-ai s-o faci, căci în clipa când avionul va ajunge la pământ, 
îţi voi zburai creierii. 

Cuprinsă de groază, Dolores privea această scenă şi crezu că Cekov 
înnebunise într-adevăr. Se gândea cum ar putea veni în ajutorul 
pilotului, dar îşi dădu seama că nu poate face nimic. 

Nici pilotul nu găsi altă cale, decât să se supună şi-i zise lui Cekov: 

— Bine, voi ateriza; să găsesc numai un loc potrivit. 

— Coboară pe primul ogor care îţi va veni în cale. 

— Vrei să ne dăm peste cap? Ai puţină răbdare! 

Ţinând revolverul îndreptat asupra pilotului, se întoarse spre 
Dolores şi îi zise: 

— Vezi că am avut dreptate? Acolo unde vom ateriza nu va fi 
niciun poliţist. Ai crezut că ai să-ţi recapeţi banii aşa de uşor, dar te-ai 
înşelat. 

Între timp avionul cobora mereu şi deodată se simţi o izbitură 
puternică; apoi o a doua, care-l făcu pe Cekov să-şi piardă echilibrul şi 
căzu la pământ. Dolores se ţinea cu putere de fotoliul ei. 

În clipa următoare se auziră voci care se apropiau de avion. 

Pilotul nu coborâse în mijlocul câmpului cum îi ceruse Cekov, ci 
profitase de întuneric spre a se apropia de un aerodrom care îi era 
cunoscut şi unde ştia că este o gardă militară. Păşi întru întâmpinarea 
oamenilor care veneau spre avion şi le zise: 

— Am avut nenorocul să am ca pasager un nebun, care cu 
revolverul în mână m-a silit să aterizez. Aş fi ajuns cu bine jos, dar în 
întuneric am lovit cu botul în pământ şi era cât p-aci să ne dăm peste 
cap. Am scăpat însă destul de bine. Deocamdată puneţi mâna pe 
nebunul acela. 

Se îndreptară spre avion, dar când se urcară în cabină, Cekov 
dispăruse. Numai Dolores zăcea întinsă în fotoliu, palidă ca o moartă. 
Pilotul se apropie de ea şi îi puse mâna pe umăr. La această atingere 

contesa deschise ochii şi uitându-se buimăcită la dânsul îl întrebă: 

— Ce s-a întâmplat? 

— Nimic grav, dar dumneata pari să fi primit o bună lovitură? 

Ea clătină din cap. 

— Numai o spaimă zdravănă, care va trece repede, răspunse 
Dolores şi privind în jurul ei, întrebă; Cekov unde e? A plecat? 

— Dacă Cekov de care întrebi e nebunul care m-a ameninţat cu 
revolverul, atunci pot să-ţi spun că a şters-o. 

— Nu e nebun, ci un tâlhar care m-a prădat şi fiindu-i teamă că-l 
voi da pe mâna poliţiei la primul aeroport unde vom ateriza, te-a silit 
să cobori şi numai aşa a reuşit să scape. 

— Ei drăcia dracului! Cum de n-am ştiut asta mai devreme! 

Apoi, adresându-se unuia din oameni, îi spuse: 

— Du-te repede şi cheamă un poliţist. Trebuie să se ia măsuri 
pentru prinderea hoţului. 

— Vezi că asta va dura mult, îi curmă vorba Dolores, şi eu trebuie 
să plec mai departe, ca să pot prinde vaporul poştal la Messina. 

— Vrei să pleci de acolo mai departe? 

— Da, la Sidney. 

— Când pleacă vaporul de acolo? 

Dolores îi spuse ora. Pilotul făcu repede o socoteală şi răspunse: 

— Nu cred să mai poţi prinde vaporul, căci trebuie să aştepţi aici 
până va veni avionul următor. Cu al meu nu pot pleca mai departe, 
căci s-a defectat şi pentru un singur pasager societatea nu dă un 
aparat de schimb. 

Dolores îl privi speriată. 

— Spui că nu voi mai ajunge la timp la Messina? 

— Dacă vaporul va pleca punctual, atunci nu. Dar de cele mai 
multe ori vapoarele întârzie. 

— Trebuie să ajung neapărat la timp, spre a nu pierde vaporul, zise 
Dolores, deznădăjduită. 

Pilotul dădu din umeri. 

— Dacă n-ar fi fost blestematul acela, am fi ajuns la timp. După 
cum vezi, nu-i vina mea dacă nu putem pleca îndată mai departe. 

Văzând însă disperarea contesei, adăugă, pentru a o încuraja: 

— Când va veni avionul următor, voi vorbi cu colegul meu şi-l voi 
ruga să mărească viteza şi aşa poate vei ajunge la timp pentru a mai 

prinde vaporul. 

Contesa îi mulţumi şi porni mai liniştită spre staţia din aeroport 
unde găsi un poliţist căruia îi dădu semnalmentele lui Cekov şi îi 
povesti cele întâmplate. 


75. Întâmplări ciudate 

Toate străduinţele contesei de a-şi urma călătoria cu avionul 
rămaseră zadarnice, căci pasageri nu erau şi ea nu dispunea de bani 
destui pentru a plăti singură un aeroplan. 

Nu-i rămânea deci nimic mai bun de făcut decât să-şi urmeze 
călătoria cu trenul, dar în cazul acesta va ajunge prea târziu şi vaporul 
poştal pentru Sidney va fi plecat, iar al doilea vapor venea abia peste 
opt zile. 

Pentru a nu rămâne în orăşelul mic unde fusese nevoită să se 
oprească, plecă îndată cu trenul la Genova, de unde spera că va găsi 
un vapor pentru Sidney. 

Deznădăjduită, rătăcea prin port, uitându-se la nenumăratele 
vapoare cu priviri care păreau că imploră ajutor. 

Obosită, se aşeză pe o bancă şi gândul îi zbură departe la copila ei. 

Oare într-adevăr îi găsise căpitanul Barnabe urma? Nu era numai o 
speranţă înşelătoare? 

Deodată auzi la câţiva păşi de ea cuvintele spuse cu glas voios: 

— Băieți, iar uitaţi-vă colo, contesa blondă din Marsilia! 

Dolores tresări la auzul acestui nume care îi era atât de urât şi când 
ridică ochii, zări în faţa ei trei marinari tineri pe ale căror berete citi 
numele „Maritana”. 

Îşi aduse aminte de seara când se întâlnise la Marsilia cu nişte 
marinari de pe acest vapor şi când aflase de venirea Feliciei. 

Cei trei marinari se apropiau cu paşi repezi; o salutară veseli şi 
luară loc lângă dânsa pe bancă. Unul din ei spuse: 

— Ce fericire! În primul port în care ne oprim, avem norocul să 
întâlnim pe cea mai frumoasă femeie din lume. 

— Ce mai faceţi? Aţi venit aici să vă odihniţi, să uitaţi de emoţiile 
prin care aţi trecut? făcu un altul. 

— Sunteţi într-o călătorie în jurul lumii, contesă? 

— Frumoasa dumneavoastră fiică, despre care Pierre Chenal ne-a 

povestit atâtea, e şi ea aici? 

Dolores făcu un gest obosit cu mâna şi ochii i se umplură de 
lacrimi. Marinarii tăcură şi se uitară stingheriţi la dânsa. 

— Pentru Dumnezeu, ce s-a întâmplat, contesă? o întrebă unul din 
ei. 

Cu vocea înecată de plâns, contesa le povesti trista situaţie în care 
se afla şi cum pierduse vaporul pentru Sidney, din pricina întârzierii. 

Marinarii se uitară unul la altul şi cel mai tânăr dintre ei zise: 

— Păcat că vaporul nostru pleacă în Argentina şi nu putem să vă 
luăm cu noi. 

Un altul adăugă însă: 

— Trebuie să se găsească o cale. N-o putem lăsa pe contesa noastră 
în încurcătură. În port sunt o mulţime de iahturi particulare. Poate 
pleacă vreunul din ele spre Sidney. 

— Veniţi cu noi, contesă. Vom întreba şi poate aveţi noroc. 

Deşi Dolores avea prea puţină speranţă ca marinarii să-i poată fi de 
vreun ajutor, totuşi, plecă cu dânşii, mai mult pentru a nu mai fi 
singură cu gândurile ei negre, care o chinuiau atât de grozav. 

Pe când mergeau de-a lungul cheiului, unul din marinari strigă 
deodată: 

— Ah, uitaţi-vă colo, căpitanul nostru! Ne-a şi zărit şi vine spre noi. 
Nici nu se putea altfel, din clipa în care ne-a văzut cu contesa blondă. 

Şi un altul adăugă: 

— Ştiţi, contesă... căpitanul Reval e unul din cei mai mari 
admiratori ai dumneavoastră. 

Înainte ca Dolores să poată răspunde ceva la cuvintele marinarilor, 
căpitanul se şi apropiase. Dolores îl cunoştea demult, încă din 
Marsilia, dar acum nu-l recunoscuse în primul moment, fiind îmbrăcat 
civil. Căpitanul o salută politicos şi în ochii lui se ivi o lucire de 
bucurie la vederea ei. 

Şi Dolores părea mulţumită de această întâlnire, căci zise 
căpitanului: 

— Ce noroc am avut că te-am întâlnit, căpitane. 

— Norocul e de partea mea, contesă, răspunse Reval, sărutându-i 
mâna. Chiar adineauri eram la masă cu un bun cunoscut al meu, 
marele comerciant chinez Liu-San-Ciang, şi vorbeam despre cele mai 
frumoase femei din lume. I-am spus că dacă aş fi arbitru la un concurs 

de frumuseţe, te-aş alege pe dumneata ca regină. 

Dolores făcu o mişcare obosită cu mâna şi răspunse, zâmbind trist: 

— Ai face-o din patriotism, căpitane. 

— Nicidecum, contesă. Am cutreierat aproape lumea întreagă şi am 
văzut multe femei frumoase, însă niciuna ca dumneata şi poţi deci să- 
ţi închipui cât de mare mi-e bucuria de a te fi întâlnit. 

O umbră de tristeţe întunecă fața frumoasei femei şi ea răspunse: 

— Din nefericire nu pot împărtăşi bucuria dumitale, căci pe mine o 
nenorocire m-a adus aici. 

Căpitanul o privi întristat şi luându-i braţul, îi zise cu căldură: 

— Spune-mi ce s-a întâmplat, contesă, şi dacă ai nevoie de un sfat 
sau de un ajutor, dispune de mine ca de cel mai bun prieten. 

— Am într-adevăr nevoie de un sfat bun şi de ajutor, căpitane... de 
ajutor grabnic. Mă îndoiesc însă că vei putea face ceva pentru mine. 

— Nu se ştie, dragă contesă. De multe ori întâmplarea poate face 
mult. 

Dolores ridică ochii spre cer şi murmură: 

— Ar fi o adevărată minune, dacă m-ai putea ajuta. 

Reval îi strânse mâna şi o îmbărbătă: 

— Curaj, contesă. Pentru dumneata voi face tot ce-mi va sta în 
putinţă! Să mergem colo în cofetăria aceea mică, unde putem vorbi în 
linişte şi îmi vei povesti toate necazurile dumitale. 

— Dar nu-ţi răpesc timpul, căpitane? 

— Pentru dumneata am întotdeauna timp, răspunse Reval, 
politicos. 

— Nu eşti însă singur. 

— Oh, mister Liu-San-Ciang se va bucura tot atât de mult să-ţi facă 
cunoştinţă, cum mă bucur eu de a te fi întâlnit aici. 

— Adevărat? 

— Vino şi te vei convinge singură. Liu-San-Ciang e un chinez 
modern, un om de onoare din creştet până în tălpi, vorbeşte perfect 
engleza, franceza şi germana, aşa că te vei putea întreţine de minune 
cu dânsul. Afară de asta, după cât îl cunosc eu, îi va face plăcere să-ţi 
poată fi de folos. Aşadar nu mai sta la gânduri şi vino să te prezint lui. 

76. Un plan bine chibzuit 

Căpitanul Barnabe, omul de obicei atât de calm şi cumpănit în 
toate acţiunile lui, se afla într-o stare nervoasă de nedescris. Pricina 
era gândul care i se îndrepta neîncetat la Dolores, la toate întâmplările 
din timpul din urmă şi la cele spuse de inginerul vasului „Neptun”. 
Dacă acesta se înşelase? 

Se prea putea ca pe vaporul „Regina Mărilor” să se petreacă lucruri 
neîngăduite, dar asta nu însemna că şi Felicia se afla printre fetele pe 
care puseseră ghearele negustorii de carne vie. 

Oricum ar fi, făcuse primul pas şi prima măsură pe care trebuia s-o 
ia acum, era să înştiinţeze poliţia, pentru ca aceasta să cerceteze de 
aproape vaporul „Regina Mărilor”. 

Deşi ştia că acest vas nu putea să sosească înainte de trei-patru zile, 
totuşi nu vru să amâne prea mult afacerea, aşa că se duse la 
Prefectura poliţiei din Sidney, unde era o secţiune specială pentru 
combaterea traficului de carne vie. 

Ceru să vorbească chiar cu şeful acestei secţiuni, colonelul Dalgety, 
care îl primi cu o politeţe desăvârşită şi-l întrebă în limba franceză: 

— Cu ce te pot servi, domnule căpitan? 

Barnabe rămase foarte surprins la auzul cuvintelor lui. 

— Cunoaşteţi limba mea maternă, domnule colonel? 

Dalgety zâmbi. 

— Da, după cum vezi, o cunosc puţin. Am fost timp de doi ani în 
Franța, unde am studiat în special chestiunea comerțului de carne vie, 
al cărui duşman înverşunat sunt. 

— Atunci am nimerit cum nu se putea mai bine. 

— Ai descoperit vreun caz? 

— Aşa bănuiesc. În drum spre Sidney am întâlnit vaporul „Regina 
Mărilor”, care avea un defect la maşină şi a cerut ajutorul nostru. 
Inginerul meu... 

Dalgety îi curmă vorba. 

— Vasul ăsta mi-e cunoscut şi îl bănuiesc demult că nu face afaceri 
curate. Dă-mi voie să-l chem pe asistentul meu, căci el cunoaşte mai 
bine acest caz. 

Colonelul se duse el însuşi să-l cheme pe asistent şi după câteva 
minute se întoarse cu el şi îl prezentă căpitanului Barnabe: 

— Comisarul Daun... 

Căpitanul îl salată politicos, apoi toţi luară loc şi colonelul îl 
întrebă pe asistent: 

— Spune-mi, te rog, ce ştii despre vaporul „Regina Mărilor”? 

— E un vas foarte vechi şi defect, proprietatea căpitanului Bouché, 
un individ decăzut cu totul, asupra căruia pluteşte bănuiala că se 
îndeletniceşte cu negoţul de fete. 

— Atunci presupunerea mea că are şi acum astfel de marfă pe bord 
trebuie să fie justă, zise Barnabe şi povesti ce văzuse inginerul său pe 
vaporul „Regina Mărilor”. 

Cei doi domni îl ascultară cu mare luare-aminte şi când isprăvi de 
vorbit, colonelul zise: 

— Acum cred că vom putea pune mâna pe acest ticălos, căci îl vom 
prinde asupra faptului. 

— Nici eu nu cred că va putea scăpa, căci îl veţi putea surprinde 
chiar la sosire. 

— Nu abia la sosirea în port, ci mai înainte. Vom pleca întru 
întâmpinarea lui şi ne vom urca pe bord îndată ce va intra în apele 
australiene. 

— Poate vom reuşi să-l prindem şi pe polonez, zise comisarul Daun. 
Data trecută mi-a scăpat, refugiindu-se pe vaporul „Regina Mărilor”, 
care pare să fie cartierul său general. De aceea cred că şi acum îl vom 
găsi acolo. 

— Ce polonez e ăsta? întrebă Barnabe. 

— Unul din cei mai îndrăzneţi şi mai primejdioşi traficanţi de carne 
vie, care a nenorocit multe fete tinere. Aici la Sidney are legături de 
afaceri cu o oarecare femeie pe care o cheamă Quad, o adevărată 
zgripţuroaică. 

— Cunoşti toate potlogăriile lor, domnule comisar, şi cu toate 
acestea îi laşi să-şi continue comerţul lor ruşinos? 

Comisarul Daun dădu din umeri. 

— Ce putem face, domnule căpitan? Oricât de necrezut ar suna, 
trebuie să mărturisesc că pe aceşti indivizi îi apără legea. 

— Asta e nemaipomenit! 

— Da, e trist, dar adevărat. Nu ne este îngăduit să intervenim, 
decât în cazul când primim un denunţ. 

— Cunoşti casa femeii Quad? 

— Negreşit 

— De ce nu faci o razie pe acolo pentru a le scăpa pe nenorocitele 
fete? 

Comisarul zâmbi iar. 

— Asta nu-i lucru aşa de simplu şi uşor, cum îţi închipui. Am făcut 
multe razii, întotdeauna însă fără niciun rezultat. Am găsit fete acolo, 
dar când le-am întrebat dacă vor să plece, dacă au fost atrase ca sila, 
mi-au răspuns că au venit de bunăvoie în casa aceea. 

— Cum explici asta? 

— Acelea pe care le-ana găsit, se împăcaseră cu soarta lor. Erau 
obosite, doborâte de viaţa pe care o duceau şi nu mai voiau să se 
întoarcă în lume pentru a relua lupta pentru existenţă. 

— N-a fost niciodată vreuna printre ele, care să fi dorit să scape de 
acolo? 

— Eu cel puţin, n-am găsit niciuna. Casa aceea e un adevărat 
labirint şi are atâtea ascunzători încât nu poţi da de rostul lor. Cele 
noi sunt ţinute în aceste ascunzători, până când se potolesc şi se supun 
sorții lor. 

Căpitanul Barnabe clătină îngândurat capul. 

— E o stare de lucruri îngrozitoare. 

— Aş putea să vă mai povestesc multe. 

Barnabe făcu un gest de împotrivire. 

— Mulţumesc, domnule comisar, îmi ajunge câte am auzit. Dar de 
data aceasta vei lua măsuri împotriva polonezului şi a căpitanului 
Bouché? 

— Mulțumită denunţului dumitale, voi putea proceda cum trebuie. 
Nu vom aştepta însă sosirea vaporului în port căci atunci cu siguranţă 
că nu vom mai găsi nicio fată pe bord. 

— Unde le-ar putea duce? 

— Le-ar transporta la țărm pe căi ascunse pe care nu le cunoaştem 
şi le-ar duce în casa femeii Quad, unde n-ar mai putea fi găsite. De pe 
mare nu vor putea face însă nimic, aşa că de data aceasta nădăjduiesc 
să pot pune mâna pe ei... 

Colonelul Dalgety fu de aceeaşi părere şi zise: 

— Şi eu cred că de data aceasta vom reuşi să-i prindem pe aceşti 
nemernici asupra faptului. Voi pleca şi eu întru întâmpinarea lor. 

Apoi adresându-se lui Barnabe, îl întrebă: 

— Când crezi că „Regina Mărilor” va ajunge în apele australiene? 

— Precis n-aş putea spune când, dar cred că poimâine. 

— Bine. Vom căuta să le ieşim la vreme în cale. Dumneata, 
domnule comisar, ia toate măsurile. Îngrijeşte de o şalupă cu oameni 
destui şi bine înarmaţi, căci mă aştept la o împotrivire înverşunată. 

— Voi face tot ce trebuie, domnule colonel, răspunse comisarul. 

— Aş putea să iau şi eu parte la această expediţie? întrebă Barnabe. 

— Dacă îţi face plăcere, sigur că da. 

— Atunci te rog să mă înştiinţezi la timp. 

— Bine. Înainte de plecare voi trimite după dumneata. 

Din cele povestite de cei doi poliţişti, căpitanul Barnabe căpătă 
încredințarea că şi Felicia trebuia să se afle pe bordul vasului „Regina 
mărilor” şi în sufletul său se născu speranţa că o va putea salva. 

Ce fericit va fi, dacă la sosirea contesei îi va putea spune că fata ei 
este în siguranţă! 


77. Pe urmele trecutului 


Starea lui Bob Wilkens se îmbunătăţise atât de mult, încât în ziua 
următoare doctorul îi îngădui să părăsească spitalul. Mama lui veni 
să-l ia, plină de bucurie de a-şi vedea fiul iar sănătos. Totuşi în ochii ei 
se putea citi oarecare îngrijorare, când îl întrebă pe Bob: 

— Acum ce vrei să faci, dragul meu băiat? În zilele din urmă mi-am 
pus mereu această întrebare, dar n-am îndrăznit să ţi-o pun şi ţie. 

— Înainte de toate aş vrea să ştiu ce ai mai aflat despre Felicia. 
Primul lucru pe care îl voi face, va fi că mă voi duce s-o caut şi să 
vorbesc cu dânsa despre viitorul nostru. 

— Nu ţi-am spus nimic până acum, nevoind să te neliniştesc. Am 
aşteptat să te întremezi, pentru a-ţi spune tot ce am aflat. 

Ca să poată vorbi în linişte, nu luară o maşină, ci o trăsură şi 
spuseră birjarului să meargă încet, fără nicio grabă. Alice Wilkens îl 
lămuri pe Bob: 

— Aici în trăsură vom putea vorbi mai netulburaţi decât oriunde în 
altă parte. Am să-ţi povestesc multe. 

Bob se uită mirat la mama lui şi o întrebă: 

— Despre Felicia? 

— Şi despre dânsa, răspunse doamna Wilkens. 

Apoi îi povesti tot ce aflase de la bătrâna Betty, când se dusese s-o 

caute pe contesa de Martigny. 

Bob o ascultă cu înfrigurare, apoi zise, suspinând îndurerat: 

— Atât de departe a fost dusă sărmana mea Felicia? 

— Din nefericire da. 

— E bine cel puţin că i s-a găsit urma, astfel că putem avea 
nădejdea s-o readucem cât mai curând. 

Doamna Wilkens se uită în ochii fiului ei, apoi adăugă: 

— Am mai găsit şi o altă urmă, Bob. 

Tânărul se aplecă agitat spre dânsa. 

— Aceea a vărului tatei? 

Alice Wilkens dădu din cap şi îi spuse de scrisoarea pe care o 
descoperise pe biroul soţului ei. 

— Bănuieşti cumva că tata îl ţine pe vărul lui închis undeva, într- 
un ospiciu? 

Doamna Wilkens ridică din umeri. 

— Am făcut tot felul de presupuneri, dragul meu Bob. 

— Voi cere îndată socoteală tatei... 

Mama lui îl întrerupse, speriată: 

— Să nu faci asta. Ştiu o cale mai bună. 

— Care? 

— Vei pleca la Londra şi vei începe cercetările chiar la sanatoriul 
acelui profesor Black. 

— De unde să iau banii de drum, mamă? Tata nu vrea să-mi mai 
dea nimic, fiindcă nu mă supun voinţei sale. 

— Doamne! Nici nu m-am gândit până acum la asta. Nici eu nu ştiu 
de undei să iei suma destul de mare de care ai nevoie pentru o 
asemenea călătorie. 

Bob râse cu amărăciune. 

— Tata a ştiut bine ce face, căci fără bani nu sunt în stare să fac 
nicio mişcare. 

Alice Wilkens încruntă sprâncenele şi faţa ei căpătă o expresie de 
mânie. 

— Vei putea face rost de bani, mamă? Doar singură mi-ai spus că 
tata nu lasă niciodată sume mai mari pe mâna ta. 

— Trebuie să găsim o cale, dragul meu băiat. 

— Doar nu te gândeşti să împrumuţi bani, tu, soţia milionarului 
Wilkens? zise Bob râzând. 

— De ce nu? 

— Cui vrei să-i ceri? Unei bănci, sau de la vreun particular? 

— Mă voi mai gândi. Până acum n-am fost nevoită să-mi procur 
bani fără ştirea soţului meu, aşa că nu ştiu încă pe ce cale să apuc. Dar 
trebuie să găsim ceva. 

Bob se împotrivi. 

— Mai bine nici să nu facem încercări de felul acesta, căci tot nu 
vom reuşi. 

— Crezi că n-am să găsesc nicăieri credit? 

— Înainte de toate, aceia care ar fi dispuşi să facă astfel de afaceri 
vor cere informaţii şi atunci ar afla tata. 

Doamna Wilkens suspină. 

— Prin asta s-ar trăda toate planurile noastre. 

Tăcură câteva clipe, apoi Alice Wilkens continuă: 

— Taina de care suntem înconjurați n-o vom putea dezvălui şi tu 
nu-ţi vei putea cuceri fericirea, decât dacă vom reuşi să stabilim cine e 
tatăl Feliciei de Martigny. Prin urmare, trebuie să pleci neapărat pe 
urma care porneşte de la sanatoriul profesorului Black. 

— De aceeaşi părere sunt şi eu, mamă, şi dacă aş avea bani, n-aş 
şovăi o clipă să plec în Anglia. 

Tăcură iar câtva timp, apoi doamna Wilkens reluă: 

— Deocamdată ţi-ar trebui numai banii de drum şi pentru 
cheltuielile zilnice. 

— Pentru început da, însă mi-e teamă că va fi nevoie de sume mai 
mari, pentru a putea duce cercetările mai departe. Nu, ştiu dacă 
singur voi putea descoperi ceva şi dacă nu voi avea nevoie de un 
detectiv bun. Afară de asta, negreşit că voi fi nevoit să dau şi bacşişuri 
mari, pentru a mitui pe cei care ar putea să-mi dea informaţii. În orice 
caz, e de aşteptat să am nevoie de sume mai importante, căci numai 
cu bani mulţi voi putea reuşi să descopăr ceva. 

— Vreo sută de dolari am la mine; de asemenea şi câteva din 
bijuteriile mele care preţuiesc destul de mult. 

— Pentru Dumnezeu, doar nu te gândeşti să-ţi vinzi bijuteriile? 

— De ce nu? Dacă prin vânzarea lor pot să-ţi vin în ajutor, n-aş 
şovăi nicio clipă. Ştii foarte bine că sunt gata să aduc orice jertfă 
pentru fericirea ta. 

Adânc mişcat, Bob îi sărută mâinile şi murmură: 

— Scumpa şi buna mea mamă! 

Alice Wilkens îl atrase spre dânsa şi-l sărută cu dragoste. 

— Tot ce doresc, e să te văd fericit, scumpul meu băiat şi vreau ca 
tatăl tău să înţeleagă că amândoi avem suflet şi nu suntem numai 
nişte păpuşi în mâinile lui. 

Bob zâmbi fericit. 

— Cât eşti de curajoasă, scumpa mea mamă!l 

— E vorba, doar de fericirea ta. 

— Cât sunt de mulţumit că te am ca aliată! 

— Să dea Dumnezeu să ieşim învingători din lupta asta. Acum să 
nu mai pierdem timp. Aşteaptă-mă aici în trăsură. Mă voi duce la 
hotel să iau banii şi bijuteriile pe care le vei putea vinde mai bine în 
Anglia. Cu tatăl tău te sfătuiesc să nu te mai întâlneşti. S-ar isca numai 
discuţii fără rost şi trebuie să te fereşti de emoţii. Mergi înainte pe 
calea pe care ai pornit şi lasă-l pe tatăl tău să facă ce va voi. Pe mine 
mă vei avea întotdeauna alături de tine. 

Spuseră birjarului să meargă până în apropierea hotelului unde 
doamna Wilkens se dădu jos. 

Printr-o întâmplare fericită, Frank Wilkens era plecat la o 
consfătuire de afaceri, aşa că soţia lui putu să ia banii şi bijuteriile 
fără nicio greutate şi fără să fie expusă la întrebările lui. 

Când se întoarse la trăsură, Bob îi mulţumi prin cuvinte înflăcărate 
şi o sărută. 

— Nu vreau decât să te văd fericit, scumpul meu, Bob. Acesta e 
singurul scop al vieţii mele. 

Câteva clipe rămaseră îmbrăţişaţi fără să spună un singur cuvânt. 

În sfârşit Bob se desfăcu din braţele mamei lui şi zise: 

— Să mergem îndată la un birou de voiaj, unde mă voi informa pe 
ce cale pot ajunge mai repede la Londra. 

Dădură birjarului instrucţiunile trebuincioase şi pe drum Bob o 
întrebă pe mama lui: 

— Şi tu ce-ai să faci acum? 

— Mă voi întoarce la New-York cu primul vapor şi voi aştepta ştiri 
de la tine, care nădăjduiesc că vor fi bune. 

78. Urmărirea 


Soarele cobora spre apus şi încetul cu încetul umbra serii începu să 
se lase pe întinderea nemărginită a mării. 

Pe puntea de comandă a vaporului „Regina Mărilor” stăteau 
căpitanul Bouché şi Kapelski şi se uitau cu luare-aminte în depărtare. 

Pe feţele amândurora se citea o expresie de mare încordare şi 
polonezul îşi muşca nervos buzele. 

— Până acum nu văd nimic ce ar putea da de bănuit şi aş avea 
mare poftă să intru de-a dreptul în port, zise căpitanul după o tăcere 
mai lungă. 

— În niciun caz nu trebuie să facem imprudenţa asta. 

Căpitanul se uită cercetător la Kapelski. 

— Mi se pare că de data asta ţi-e teamă... 

— Am şi de ce. 

— Te gândeşti la afacerea cu rusul? 

Polonezul făcu o mişcare de supărare. 

— Nu-mi mai aduce mereu aminte de asta. 

— Eşti un laş. 

— Ce să fac? N-am ajuns încă aşa de departe ca tine, încât să-mi 
pot îneca grijile în rachiu. 

— O să ajungi şi tu acolo, n-avea nicio grijă, răspunse Bouché 
râzând, apoi duse ocheanul la ochi şi cercetă iar întinsul mării. 

— Nădăjduiesc că bătrâna Quad va fi la postul ei, zise după câteva 
clipe Kapelski. Nu vezi încă nimic? 

— Nu; totul pare să fie în ruină. 

Tulburat, polonezul se plimba de colo până colo, până când 
căpitanul se răsti la dânsul: 

— Stai odată locului sau pleacă de pe puntea de comandă. Vezi mai 
bine ce fac fetele şi îngrijeşte ca totul să fie în regulă. O să ai destule 
greutăţi cu ele, căci vreo câteva sunt ca nebune. Vâră-le în cap să nu 
facă scandal. Mai cu seamă caută de o potoleşte pe drăcoaica aia 
blondă pe care am pescuit-o din mare. 

— Pentru asta, mai este vreme. Deocamdată mai rămân aici. Dar ia 
spune-mi, am ajuns la graniţa apelor australiene? 

— Am trecut-o demult. 

— Atunci opreşte vaporul. 

— Nu văd de ce nu m-aş apropia şi mai mult. Totul o liniştit şi 

poate că voi intra chiar în port. 

— Vrei să mă scoţi din fire cu tot dinadinsul? Te sfătuiesc să nu te 
joci cu mine, Bouché. Nu-mi arde de astfel de glume. Situaţia e prea 
serioasă! 

— Aha!... Ţi-e frică de spânzurătoare. Da, da, prietene... dacă 
rusoaica îţi va scăpa din gheare şi va povesti ce-a văzut, atunci ţi se va 
pune laţul de gât. 

Kapelski îi aruncă o privire plină de ură. 

— Dacă mai vorbeşti un singur cuvânt, atunci... 

— Nu cumva vrei să mă ameninţi?... 

— Poate. În orice caz, te sfătuiesc să nu mă scoţi din fire. 

— Ei da, ai dreptate. Hai mai bine să facem pace. Doar suntem 
tovarăşi. Am vrut numai să glumesc şi să râd puţin de spaima ta. 


A 
x 


Şalupa poliției portului se depărtă de chei şi mărindu-şi din ce în ce 
viteza, începu să spintece valurile mării. 

Căpitanul Barnabe, care stătea cu colonelul Dalgety şi comisarul 
Daun la proră, zâmbi mulţumit şi zise: 

— Mergem bine. Şalupa pare să fie anume construită pentru 
urmăriri. 

— Aşa este. Cui îi luăm urma nu ne poate scăpa. 

Căpitanul Barnabe arătă spre tunul de calibru mic de pe punte şi 
adăugă: 

— Şi cui nu vrea să asculte, îi dai salutul cuvenit cu jucăria asta? 

— Fără cea mai mică şovăire. Oamenii noştri sunt bine instruiți. Cel 
mult a treia lovitură nimereşte ţinta. Ce zici, domnule comisar? Am 
mai făcut noi şi alte vânători de astea? 

Daun dădu din cap, zâmbind. 

— Destule, domnule colonel şi de multe ori lupta a fost aprigă. 

— Toate vânătorile le-aţi făcut împotriva traficanţilor de carne vie? 
întrebă Barnabe. 

— Nu; înainte eram la controlul vămii şi aveam de luptat cu 
contrabandiştii. 

Pe când şalupa înainta în largul mării, cei doi poliţişti povesteau 
întâmplări din viaţa lor, aşa că timpul trecu repede. 

Deodată omul de la postul de observaţie strigă: 

— Un vapor înaintea noastră! 

Se făcuse noapte, dar omul recunoscuse vaporul după luminile sale 
de semnalizare. 

Cei trei domni se ridicară şi colonelul întrebă: 

— Oare „Regina Mărilor” să fie? 

— Încă nu se poate vedea, căci e întuneric. Să ne apropiem şi să 
întrebăm. Dumneata, domnule căpitan, fiind de meserie, ai putea să 
iei comanda şalupei. 

— Cu cea mai mare plăcere şi chiar eu însumi voi mânui cârma. 

Barnabe se duse la cârmaci şi îi luă locul apoi strigă mecanicului: 

— Plină viteză! 

Şalupa porni cu o iuţeală şi mai mare, spintecând cu putere valurile 
spumegânde. 

Dacă vaporul din faţa lor era într-adevăr „Regina Mărilor”, nu va 
mai putea scăpa. Rămânea însă, de stabilit dacă Felicia se afla pe 
bordul lui şi dacă bănuiala căpitanului se va adeveri. 

— Ei, dar ce înseamnă asta? întrebă deodată căpitanul Barnabe. 

— Ce s-a întâmplat? zise colonelul. 

— Vaporul din faţa noastră se întoarce din drum. Se văd luminile 
de la pupa, care până acum nu se zăreau. 

— Fără îndoială că e „Regina Mărilor”. 

— Ne-a observat şi caută să spele putina, zise comisarul Daun. 

— Cu siguranţă că are „marfa” pe bord. 

— Nu mai încape nicio îndoială. 

— Nu trebuie să ne scape. 

— Să nu-l lăsăm să iasă din apele noastre. 

— Unde ne aflăm? 

— Aproape de tot de linia de demarcare. 

— Asta e prost, căci atunci poate să ne scape. 

— Îi voi ajunge şi le voi tăia calea, zise căpitanul Barnabe, dând în 
acelaşi timp, ordin mecanicului să dea viteza maximă. 


79. Prea târziu 


Cu faţa roşie de mânie şi privirea înfuriată, Frank Wilkens intră în 
dimineaţa următoare în odaia soţiei sale şi fără să-i spună măcar bună 
dimineaţa, se răsti la dânsa: 

— Unde-i Bob? Am fost la spital şi acolo mi s-a spus că a plecat de 
ieri. 

Doamna Wilkens, care de ani de zile era deprinsă cu purtarea 
brutală a soţului ei, nu-şi pierdu cumpătul şi răspunse liniştită: 

— Bob a plecat. 

Frank Wilkens încruntă sprâncenele. 

— A plecat fără să-şi ia rămas bun de la mine? 

— După neînțelegerile care au avut loc între voi, te-ai mai aşteptat 
să vină să-şi ia rămas bun? 

— M-am aşteptat să se supună voinţei mele, izbucni Wilkens. 

Alice Wilkens zise zâmbind: 

— Ei bine, de data asta te-ai înşelat, Frank. 

— Vrei să spui cu alte cuvinte, că băiatul îndrăzneşte să mi se 
împotrivească?! 

— Nu există altă explicaţie a plecării lui neaşteptate. 

— Unde s-a dus? 

— Să-şi caute fericirea, răspunse Alice Wilkens cu gravitate şi 
hotărâre. 

Wilkens hohoti. 

—  Vasăzică a făcut nebunia să plece pe urmele Feliciei de 
Martigny? 

— Da. 

— E nemaipomenit. 

— De ce? N-are fiecare om dreptul la fericire? 

— Lasă prostiile astea, care n-au niciun rost. Să vorbim acum ca doi 
oameni cuminţi, Alice. 

— N-am fost niciodată atât de cuminte ca în zilele din urmă. 

— Fiindcă lucrezi împotriva mea? întrebă Frank Wilkens cu ironie. 

Ea trecu cu vederea întrebarea lui şi continuă să-şi împacheteze 
geamantanul. Abia atunci observă Wilkens ce treabă făcea soţia lui 
când intrase în odaia ei şi o întrebă: 

— Ce faci acolo? De ce îţi împachetezi lucrurile? 

— Fiindcă plec mâine la New-York. 

— Şi asta mi-o spui abia acum? 

— N-am avut încă prilejul să vorbesc cu tine despre plecarea mea. 
Ieri ai fost atât de ocupat cu afacerile tale, încât n-ai avut timp pentru 
mine, ca întotdeauna de altminteri. Afară de asta, Bob fiind sănătos, 

scopul călătoriei mele este îndeplinit şi șederea mea aici nu mai are 
niciun rost. 

— Mie nu-mi convine însă să pleci acum. 

Doamna Wilkens îl privi uimită şi-l întrebă: 

— Până acum n-ai prea simţit lipsa mea. De ce vrei şi mă mai reţii? 

— Nu te priveşte. E destul că ţin să ne întoarcem împreună şi cu 
asta am isprăvit discuţia. 

Fără a se sinchisi de vorbele lui Frank Wilkens, soţia lui continuă 
să-şi strângă lucrurile. 

— Nici prin gând nu-mi trece să mă supun voinţei tale. Demult s-a 
rupt orice legătură între noi şi trăim ca doi străini. 

— Nu e vina mea, o întrerupse Wilkens iritat. Dacă ai fi fost mai 
prietenoasă şi mai apropiată, n-am fi ajuns la astfel de neînţelegeri. Ţi- 
am mai spus că eu nu sunt omul care să facă pe îndrăgostitul; sunt om 
de afaceri şi ar fi trebuit să te gândeşti la lucrul ăsta. 

— Şi un om de afaceri poate să aibă o inimă simţitoare pentru soţia 
şi copilul lui. Inima ta e însă împietrită, nu eşti capabil de niciun 
sentiment mai cald. Dar de ce să mai vorbim degeaba, Frank? Tu nu te 
vei schimba niciodată şi de aceea e mai bine să mergem fiecare pe 
drumul lui. 

Cu o mişcare brutală, Wilkens o apucă pe Alice de umăr şi se răsti 
la dânsa: 

— Te-ai unit cu Bob împotriva mea şi l-ai zăpăcit cu desăvârşire, 
spunându-i povestea cu vărul meu, nu-i aşa? 

Wilkens o îmbrânci înfuriat şi zbieră: 

— Lasă că o să-mi plăteşti tu! Te voi învăţa eu să asmuţi băiatul 
împotriva mea! 

Dar nici ameninţarea aceasta nu-şi făcu efectul dorit. Fără teamă, 
Alice se puse în calea soţului ei şi privindu-l ţintă în ochi, zise: 

— Vasăzică n-ai cugetul curat, căci altfel n-ai avea de ce să te 
înfurii în halul ăsta? 

Ea văzu cum bărbatul ei tresări, dar spaima lui nu dură nicio 
secundă şi reculegându-se repede, îi zise cu un zâmbet diabolic: 

— Şi chiar de-aş avea ceva pe cuget... chiar dacă m-aş fi făcut 
vinovat de ceva, tot nu veţi afla nimic. 

— Cine ştie?! Multe nelegiuiri au fost descoperite după multă 
vreme, căci există o dreptate în lumea asta. Nu te bucura prea curând. 

La sfârşit se va vedea care dintre noi va rămâne învingător. 

— În orice caz eu şi nu tu! 

— Să aşteptăm ce va aduce viitorul. 

— Un lucru cer cu hotărâre de la tine. Nu vei pleca fără mine. 

— Nu mă poţi reţine. Fă ce vrei dar nu mă poţi opri să plec. Nu mă 
poţi închide şi nici nu vei îndrăzni să faci aşa ceva. 

— De unde ştii că nu voi îndrăzni? 

— Orice încercare de felul acesta din partea ta, ar da naştere la un 
scandal nemaipomenit. Mie nu-mi mai pasă de nimic. Timp de 
aproape treizeci de ani am dus o viaţă ticăloasă, cu toate că sunt una 
din cele mai bogate femei din lume. Acum însă răbdarea mea s-a 
isprăvit, e în joc fericirea copilului meu. 

Frank Wilkens spumega de mânie, faţa i se contractase şi ochii îi 
luceau ca la o fiară. Alice Wilkens nu se sperie şi urmă liniştită: 

— De astă dată va trebui să renunţi la toate planurile tale în 
privinţa lui Bob. Nimic nu-l va putea împiedeca să-şi caute fericirea, 
unde crede că o va găsi. Băiatul nostru are o voinţă de fier, singura 
însuşire bună pe care a moştenit-o de la tine. Va reuşi să sfâşie reţeaua 
da minciuni pe care ai ţesut-o în jurul Feliciei de Martigny. 

Wilkens încleştă pumnii, dar nu fu în stare să răspundă ceva. 
Pentru prima oară în viaţa lui se văzu învins, învins de propria-i soţie. 

Nesiguranţa lui nu dură însă decât vreo câteva clipe. Se reculese 
repede şi zise, râzând batjocoritor: 

— Bob se va încurca din ce în ce mai mult în mrejele în care a 
căzut şi când nu va mai găsi scăpare, va veni la mine, cum vei veni de 
altminteri şi tu, şi va cere iertare. Îţi spun însă de pe acum că nu voi 
mai vrea să ştiu nimic de el. Dacă în timp de patru săptămâni Bob nu 
se va întoarce la New-York şi nu se va supune voinţei mele, atunci 
totul se va sfârşi între noi o dată pentru totdeauna. Nu va mai fi fiul 
meu şi îl voi dezmoşteni. 

— N-ai niciun drept să faci asta. Legea îl va apăra. 

Wilkens izbucni din nou într-un râs feroce: 

— Când omul are bani destui, găseşte întotdeauna o portiţă de 
scăpare şi cred că nu te îndoieşti că voi găsi calea pe care îl voi sili pe 
Bob să facă ce vreau eu, căci sunt mai tare decât voi. Sunt încredinţat 
că ştii unde se află Bob, aşa că îi vei da de ştire care e ultima mea 
voinţă. Sau se întoarce peste cel mult patru săptămâni la New-York şi 

renunţă la orice legături cu Felicia de Martigny, sau nu mai este fiul 
meu. Dacă nu va asculta, voi adopta pe primul venit şi atunci el va 
pierde tot. Acesta e ultimul meu cuvânt de care te rog să ţii seamă de 
el, Alice. 

Părăsi camera, trântind uşa în urma lui. Doamna Wilkens căzu 
îndurerată pe un scaun şi îşi acoperi faţa cu mâinile. Ce va aduce oare 
viitorul? 

În urma amenințărilor soţului ei, încrederea în reuşita planurilor 
făurite cu Bob, începu să se clatine. Îşi cunoştea prea bine soţul şi ştia 
că se va strădui să-şi impună voinţa pe toate căile şi prin toate 
mijloacele. 

După câtva timp se mai linişti şi continuă să-şi împacheteze 
lucrurile. 

Şi Frank Wilkens se plimba agitat prin camera lui şi îşi făcea 
mustrări că întârziase cu vizita lui la spital, astfel ea dăduse putinţa 
lui Bob să plece fără ştirea lui. 

Fără îndoială că acum plecase la Sidney după contesa de Martigny. 

N-avea deci să se teamă de nimic. Taina care se ascundea în dosul 
zidurilor sanatoriului profesorului Patrik Black nu va putea fi 
descoperită. Totuşi se simţi cuprins de neliniște, îşi aminti de 
scrisoarea pe care o scrisese profesorului Black, prin care îi dădea 
instrucțiuni noi în afacerea misterioasă pe care o avea cu acesta şi se 
mai linişti. 

În ce-l privea pe Bob, chiar dacă acesta scăpase deocamdată de sub 
autoritatea lui, nu va trece mult şi se va întoarce pocăit. Până atunci, 
Frank Wilkens nădăjduia că va putea să-şi procure dovezi scrise că e 
într-adevăr tatăl Feliciei de Martigny. Când îi va arăta lui Bob, negru 
pe alb, că Felicia e sora lui, atunci va trebui să renunţe la această 
dragoste şi astfel se va deschide calea pentru Ethel Drof. 

Pe când se gândea astfel, auzi o bătaie uşoară în uşă şi la răspunsul 
lui un servitor întră aducând o carte de vizită şi spuse: 

— Doamna aceasta doreşte să vă vorbească. 

Frank Wilkens aruncă o privire pe carta de vizită şi rămase 
buimăcit citind numele vizitatoarei: miss Ethel Drof. 

80. Hotărârea 


Căpitanul Bouché care stătea nemișcat pe puntea de comandă şi 
privea ţintă înaintea lui, scoase deodată o înjurătură. 

— Ce s-a întâmplat? îl întrebă Kapelski. 

— Nu vezi nimic? 

— Cum să văd, dacă suntem înconjurați de întuneric? 

— Priveşte colo, lumina de la prora unei şalupe care vine spre 
noi... Uite-o colo, chiar în faţa noastră!... Deschide bine ochii şi o s-o 
vezi! 

— Ei da, o văd acum. Dar de ce te-ai speriat aşa? 

— Fiindcă e o şalupă a poliţiei portului. 

— Ei drăcia dracului! Asta ne-ar mai lipsi. 

— Am dat de dracu! 

— Ți-am spus doar să nu treci de linia de demarcare a apelor. De ce 
nu m-ai ascultat? 

— Încă nu e prea târziu, zise căpitanul Bouché şi întorcându-se spre 
cârmaci îi strigă: 

— Întoarce imediat. 

Apoi vorbi către mecanic prin tubul acustic: 

— Dă presiune mare. 

Ordinele fură executate cu cea mai mare precizie şi „Regina 
Mărilor” îşi schimbă cursul. 

— Stingeţi toate luminile, zbieră căpitanul Bouché. 

Marinarii se grăbiră să îndeplinească şi acest ordin. 

Tremurând din tot trupul, Kapelski stătea lângă căpitan şi se ţinea 
cu mâinile de parapet. Se înfioră la gândul că şalupa poliţiei i-ar putea 
ajunge înainte de a ieşi din zona apelor australiene. Fu cuprins de 
furie împotriva complicelui său, căci numai el era vinovat de 
primejdia care îi ameninţa acum. 

„Regina Mărilor” mergea cu o viteză cum n-o mai avusese niciodată 
până atunci. 

Şalupa făcu un ocol, astfel că deocamdată se depărta de vapor. 
Văzând aceasta, Kapelski îl făcu atent pe căpitanul Bouché: 

— Au luat altă direcţie. 

— Vor să ne taie calea. 

— Poate ne-au pierdut urma, nemaivăzând luminile noastre. 

— Vorbeşti prostii. Ei ştiu foarte bine unde ne aflăm. Dar voi face 

un ocol; poate voi reuşi să-i induc în eroare. 

Dădu cârmaciului comanda necesară şi „Regina Mărilor” îşi 
schimbă iar cursul. Cei de pe şalupă păreau să fi observat mişcarea, 
căci deodată îşi schimbă cursul şi se apropia iar de „Regina Mărilor”. 

— Între timp căpitanul Bouché se uita neîncetat spre coastă şi 
deodată strigă: 

— lată-i că vin! 

— Asta văd şi eu. Peste cel mult un ceas vor pune mâna pe noi. 

— Nu vorbesc de cei de la poliţie. Vin oamenii bătrânei Quad. 

Kapelski se uită în direcţia pe care i-o arătă căpitanul Bouché şi 
într-adevăr zări o lumină mică ce se apropia repede. După câteva clipe 
lumina se stinse, apoi se aprinse iar, pentru a se stinge din nou. 

— Ei sunt! strigă polonezul, uşurat. E semnalul oamenilor noştri. 

— Trebuie să le arătăm poziţia noastră. Du-te în cabina mea şi prin 
fereastră dă semnalul cunoscut. Cei de la poliţie nu vor vedea nimic, 
căci sunt de partea cealaltă. Apoi adu fetele pe punte. 

Kapelski alergă în cabina căpitanului şi cu o lampă electrică dădu 
semnalul la care veni ca răspuns un alt semnal ce însemna „Am 
înțeles”. 

Peste cel mult douăzeci de minute oamenii bătrânei Quad vor 
ajunge vaporul, aşa că trebuia să pregătească „marfa” pentru predare 
deci, lucrurile mergeau mai bine decât se puteau aştepta. 

Polonezul intră în cabina fetelor, care stăteau înspăimântate într-un 
colţ. Stingerea bruscă a luminilor le speriase şi îşi dădeau seama că se 
pregătea ceva neobişnuit. 

Kapelski deschise uşa cu putere, trântind-o de perete şi le porunci: 

— Luaţi-vă bagajele şi veniţi cu mine pe punte. Veţi părăsi vaporul. 

— Doar n-am ajuns în port, îndrăzni să obiecteze Karin Rystrom. 

— Lasă vorba şi fă ce ţi-am spus. Haide, marş! 

Din agitația în care se afla polonezul, fetele înţeleseră că-l ameninţa 
o primejdie şi o nouă speranţă se născu în sufletele lor: această 
primejdie va fi poate salvarea lor. 

Îşi strânseră în grabă lucrurile şi după câteva minute fură gata să-l 
urmeze pe Kapelski. 

— Mergeţi înainte! se răsti el la fete şi se uită prin cabină, pentru a 
vedea dacă nu se ascunsese vreuna. 

Când ajunseră pe punte, în primul moment nu văzură nimic 

deosebit, dar ochii ageri ai suedezei descoperiră repede luminile 
şalupei poliţiei şi îi spuse Feliciei în şoaptă: 

— Mi se pare că barca aceea ne urmăreşte. 

— De-ar da Dumnezeu să ne ajungă!... 

— Atunci am fi salvate. 

Rămaseră cu privirile aţintite la luminile care se apropiau repede. 
Totuşi depărtarea era încă mare şi va mai dura vreo oră până când 
şalupa se va putea apropia de „Regina Mărilor”. 

— De ce oare ne-a adus pe punte? întrebă Felicia pe Karin Rystrom. 

Suedeza dădu din umeri. 

— Habar n-am; mi-a venit însă o bănuială grozavă. 

— Ce? 

— Nu vreau să ţi-o spun, căci te-aş înspăimânta şi pe dumneata. 

— Ba te rog să mi-o spui, stărui Felicia. Trebuie să ştiu tot. 

Cu voce întretăiată, Karin începu: 

— S-a auzit de multe ori că unii contrabandişti aruncă mărfurile în 
mare când sunt surprinşi asupra faptului. Te pomeneşti că şi polonezul 
are de gând să facă acelaşi lucru, ca să nu fim găsite pe bord. 

Se aşteptase ca Felicia să se înspăimânte auzind această 
presupunere, dar tânăra fată rămase liniştită şi zise gânditoare: 

— Asta ar fi poate, mai bine pentru noi, decât dacă ar reuşi să-şi 
înfăptuiască planurile mârşave pe care le unelteşte împotriva noastră. 

Karin Rystrâm dădu din cap. 

— Ai dreptate, poate ar fi mai bine. 

— Nu va face însă aşa ceva. 

— De ce nu? E în stare de orice nelegiuire. Adu-ţi aminte ce-a făcut 
cu sărmanul Vladimir Ciudin. 

Kapelski, care se apropiase şi le auzise vorbind, se răsti la ele: 

— Ia mai tăceţi din gură! Ce tot aveţi de pălăvrăgit? 

După vreo cinci minute vaporul îşi micşoră viteza şi în aceeaşi clipă 
pe şalupa se aprinse un reflector puternic, care se îndreptă asupra lui. 
Totodată se auzi urletul unei sirene. 

„Regina Mărilor” se opri, nu pentru că şalupa dăduse semnalul, ci 
fiindcă pe partea cealaltă se apropiase o altă barcă cu motor. 

Scara de debarcare fu lăsată în jos şi din barcă se auzi strigătul: 

— Ei, Kapelski! 

— Tu eşti, Andrei? De ce ai întârziat aşa de mult? 

— N-am putut pleca mai curând, căci de ieri poliţia a dublat 
posturile de santinele în port. Mi se pare că clocesc ceva împotriva 
noastră. 

— Noi am şi avut dovada, căci suntem urmăriţi. 

— Ce marfă ăi de data asta? Ia să văd şi eu. 

Omul pe care polonezul îl strigase pe numele de Andrei, aprinse un 
felinar electric şi îndreptă lumina asupra fetelor. 

— Ehei, frumuşele... mai cu seama blonda aia de colo o să-i placă 
şi bătrânei. 

— Bine, bine, dar deocamdată să lucrăm repede, altfel ne prind. 

Kapelski le ordonă fetelor să coboare una câte una în barcă. Dar ca 
şi când s-ar fi înţeles, niciuna din ele nu se mişcă. 

Se gândeau că dacă vor întârzia debarcarea, poate li se va mai 
putea veni în ajutor. Polonezul începu să ocărască şi să înjure, 
îmbrâncindu-le pe scară, ajutat de Andrei şi astfel le coborâră în barca 
cu motor. 

În clipa următoare barca se şi despărţi de „Regina Mărilor” şi porni 
cu mare viteză în direcţia din care venise. 


81. O ocazie favorabilă 


Căpitanul Ervanson avusese dreptate când adusese atâtea laude 
marelui comerciant chinez Liu-San-Ciang. 

Nu numai că acesta ştia mai multe limbi, astfel că putu vorbi cu 
Dolores în limba franceză, dar cunoştea şi obiceiurile europene. 

Sărută respectuos mâna contesei şi îi spuse în graiul înflorit al ţării 
lui: 

— Mister Ervanson a avut dreptate, când mi-a spus că niciun bărbat 
care a văzut-o o dată pe contesa blondă din Marsilia, n-o mai poate 
uita. Eşti frumoasă ca primăvara care înveseleşte întreaga fire. Ochii 
dumitale îmi amintesc lacurile albastre şi tainice ale ţărilor de la 
miazăzi, gura dumitale e că cireaşa dulce, iar obrajii au frăgezimea 
piersicilor. Cu mulţi ani în urmă am văzut statuia Venerei şi am 
admirat-o, dar ce este frumuseţea marmurei reci pe lângă frumuseţea 
caldă şi plină de viaţă pe care o ai dumneata, doamnă contesă?! 

Dolores îl privi serioasă, aproape mustrătoare şi răspunse: 

— Mister Liu-San-Ciang, mie nu-mi plac astfel de complimente. 


ai pă 


— Nu uita că e chinez, contesă, îl scuză căpitanul Ervanson, şi 
asiaticii au obiceiul de a se exprima în cuvinte înflorite. 

Contesa avu un zâmbet obosit. 

— Dar nu sunt deloc în dispoziţia să ascult linguşiri, astfel că îţi voi 
fi recunoscătoare, dacă mă vei cruța, mister Liu-San-Ciang. 

— Doamna e foarte îngrijorată şi tristă, îl lămuri Ervanson pe 
chinez. Am luat-o cu mine ca să-mi povestească necazurile ei şi să ne 
sfătuim cum i-am putea veni în ajutor. 

Dolores povesti pe scurt toate nenorocirile care o loviseră în timpul 
din urmă şi încheie: 

— Îţi poţi deci închipui în ce stare sunt, căpitane, şi ce grozavă va 
fi pentru mine aşteptarea unei ocazii de a pleca cât mai repede la 
Sidney. 

Era atât de adâncită în durerea ei, încât uitase aproape de prezența 
chinezului şi se adresa numai căpitanului Ervanson. 

Şi acesta se uita numai la ea, căci şi dânsul, ca toţi marinarii care o 
cunoşteau, era un mare admirator al contesei. 

Niciunul din ei nu văzu privirile înflăcărate pe care chinezul le 
zvârlea contesei, pe sub gene, căci dacă le-ar fi văzut, ar fi putut să 
ghicească uşor gândurile acestuia. 

Când însă Ervanson se întoarse spre Liu-San-Ciang şi-l întrebă: 

— Nu cumva intenţionai să te opreşti şi la Sidney în călătoria 
dumitale de plăcere, mister Liu-San-Ciang? 

Pe faţa chinezului nu se mai putu citi nimic din lucirea pătimaşă cu 
care se uitase la Dolores. Se înclină în faţa ei şi răspunse: 

— Într-adevăr, am intenţia să mă duc şi la Sidney. N-aveam de 
gând să plec direct în Australia, dar când e vorba să fac un serviciu 
unei femei frumoase, bineînțeles că stau la dispoziţia domniei sale. 
Dacă doreşti, iahtul meu va fi gata de plecare chiar peste o oră. 

Dolores fu atât de surprinsă de această bunăvoință nemărginită, 
încât nu-i venea să creadă şi în primul moment nu fu în stare să spună 
niciun cuvânt. 

Căpitanul Ervanson dădu din cap, mulţumit şi zise: 

— Nu ţi-am spus, contesă, că de multe ori ajutorul vine mai repede 
decât ne putem aştepta? Foloseşte-te de această ocazie prielnică şi 
primeşte ospitalitatea oferită de mister Liu-San-Ciang pe iahtul său. E 
calea cea mai repede şi mai plăcută pe care poţi ajunge la Sidney, căci 

iahtul său e o adevărată minune ca perfecţiune tehnică şi lux. 

Chinezul se înclină din nou şi adăugă: 

— Atât eu cât şi oamenii mei vom fi fericiţi să vă putem fi de folos, 
doamnă contesă. 

Inima frumoasei femei începu să bată cu putere, căci nu se 
aşteptase la un asemenea noroc şi ducându-şi amândouă mâinile la 
piept, îl întrebă pe Liu-San-Ciang: 

— Vrei să fii într-adevăr atât de bun să mă duci ta Sidney? 

— Te mai îndoieşti? Îmi va face o deosebită plăcere să te am ca 
oaspete pe iahtul meu. 

— Şi putem pleca îndată? 

— Chiar astăzi. 

Dolores îi întinse mâna şi zise mişcată: 

— Nici nu ştiu cum să-ţi mulţumesc pentru bunăvoința cu care vrei 
să-mi vii în ajutor. 

Apoi, întorcându-se spre Ervanson, continuă: 

— Acum îmi vine şi mie să cred că Dumnezeu nu m-a părăsit încă 
cu totul şi am nădejde că se mai ivi o dată o rază de soare în viaţa 
mea întunecată. 


82. Totul e în zadar 


Căpitanul Bouché zâmbise mulţumit când barca în care se aflau 
fetele se depărtase şi dispăruse în întuneric şi zâmbetul îi mai flutura 
încă pe buze, când şalupa poliţiei se apropie de «Regina Mărilor» şi 
colonelul Dalgety, împreună cu comisarul Daun şi căpitanul Barnabe 
se urcară pe bord. 

Le ieşi înainte şi zise, încântat: 

— După cum văd, am cinstea să primesc vizita unor oaspeţi înalți. 
Fiţi bine veniţi! 

Se înclină atât de adânc în faţa lor, încât ei îşi dădură seama că o 
face în bătaie de joc. 

— Lasă mofturile astea! se răsti colonelul Dalgety la dânsul. Eşti 
bănuit că ai pe bord fete pe care vrei să le dai pe mâna unor 
proxeneţi. 

— Nu înţeleg cum pot fi învinuit de o faptă atât de ruşinoasă. Nu 
cumva mă luaţi drept un traficant de carne vie?... Asta e 

nemaipomenit!... Protestez cu cea mai mare înverşunare... 

— Mai lasă vorba, îl întrerupse colonelul. Suntem de la poliţie... 

— De asta nu m-am îndoit. 

— Te rog să nu mă mai întrerupi! se răsti colonelul la căpitanul 
Bouché. 

Acesta făcu însă pe mâniatul şi răspunse indignat: 

— Cum îndrăzneşti să-mi vorbeşti, parcă aş fi unul din inferiorii 
dumitale? Nu uita că sunt căpitanul unui vapor şi că ne aflăm în afară 
de apele australiene. Încă o singură obrăznicie şi pun să te arunce 
peste bord! 

Colonelul zâmbi. 

— Linişteşte-te, dragul meu. E mai bine pentru dumneata să fii 
modest, că de nu, te pun în fiare chiar pe vaporul dumitale. Cu 
indivizi de teapa dumitale isprăvesc repede. 

— N-ai niciun drept să-ţi exerciţi aici autoritatea. 

— Asta voi hotărî-o eu şi nu dumneata. 

Colonelul făcu semn unuia din poliţiştii veniţi cu el şi îi zise: 

— Dumneata mă vei însoţi. 

Apoi adresându-se iar căpitanului: 

— Vom percheziţiona vaporul. Te rog să ne conduci. 

Fără a da niciun răspuns, căpitanul porni înainte şi pentru a-şi bate 
joc de poliţişti, îi duse chiar în cabina în care fuseseră fetele. Aprinse 
lumina şi zise: 

— Poftiţi, intraţi domnilor. 

Dalgety, Daun şi Barnabe cercetară încăperea şi îşi dădură îndată 
seama că aceasta fusese ocupată, aşa că colonelul întrebă pe Bouché: 

— Unde sunt pasagerii care au fost în cabina asta? 

— N-am niciun pasager pe bord. 

— Minţi! 

— Dovedeşte! 

— Ce sunt ăştia? întrebă Dalgety, arătând o pereche de ciorapi 
femeieşti pe care comisarul Daun îi ridicase de jos. 

— Dumneata nu vezi ce sunt? De ce mă mai întrebi? 

— Aici sunt o mulţime de obiecte de toaletă, care par să fi căzut 
dintr-un geamantan, zise comisarul Daun. Şi colo e o rochie, care pare 
să fi fost pusă la uscat. 

— Şi crezi că fata care a purtat-o trebuie să fie pe bord? 

— Negreşit. Altfel cum a ajuns rochia aici? 

— Ghici ghicitoarea mea, dacă eşti în stare, zise căpitanul Bouché, 
ironic. 

Căpitanul Barnabe se apropie de comisar. 

— Există vreo îndoială că ar fi fete pe bord! 

— Niciuna; doar am găsit dovezi destule. 

— Să mai căutăm, se amestecă colonelul în vorbă şi făcu semn lui 
Bouche să-i conducă mai departe. 

Cercetară tot vaporul, nu lăsară niciun colţişor necăutat, dar toate 
străduinţele lor fură zadarnice. 

— Ticălosul a reuşit să debarce fetele altundeva, îşi dădu comisarul 
cu părerea. 

— Da; pesemne când a văzut că e urmărit, zise colonelul. 

— Dar unde le putem găsi pe sărmanele nenorocite? făcu căpitanul 
Barnabe, deprimat. 

— Se prea poate să nu le găsim niciodată. 

— Doar n-au dispărut de pe fața pământului?! 

— Asta nu, dar au dispărut în vreuna din casele despre care ţi-am 
povestit. 

— Trebuie să-l silim pe căpitan să ne spună unde le-a dus. 

— Din nefericire n-avem niciun mijloc pentru a-l face să 
mărturisească. 

— Cu alte cuvinte vrei să-i dai drumul, cu toate că ai găsit atâtea 
dovezi? 

— Asta n-am s-o fac. Vom duce vaporul în port sub supravegherea 
noastră şi acolo se va cerceta cazul. Voi cere să se emită un mandat de 
arestare împotriva căpitanului şi nu este exclus ca la închisoare să 
mărturisească. 


83. S-a găsit o urmă 

Nenorocirile care se abătuseră asupra lui Bob Wilkens amenințau 
să-l doboare cu desăvârşire şi tânărul trebui să-şi încordeze toate 
puterile pentru a nu se lăsa învins şi a duce la bun sfârşit cercetările 
pe care îşi pusese în gând să le facă. 

Se afla în faţa unei taine, pe care voia s-o dezvăluie cu orice preţ. 

Ajungând la Londra, îşi luă o cameră la hotelul Piccadilly şi întrebă 

pe portar unde este sanatoriul profesorului Patrik Black. 

— E în apropierea parcului Battersea, în strada Chattam. Puteţi 
merge cu metropolitanul până la staţia Queens-Road şi de acolo... 

— Mulţumesc, întrerupse Bob lămuririle portarului. Voi lua mai 
bine o maşină. Dacă eşti bun, adu-mi una. 

În drum spre sanatoriu, tânărul Wilkens chibzui ce avea de făcut. 

Să întrebe de-a dreptul pe medicul-şef? Să se recomande ca fiul lui 
Frank Wilkens? 

— Da, asta ar fi calea cea mai bună. 

Automobilul se opri în faţa unei porţi mari de fier. Bob plăti 
şoferului, apoi se îndreptă spre intrare unde citi pe o placă: 
«Sanatoriul profesorului Patrik Black, Boli mintale». 

Bob se înfioră. 

Vasăzică în dosul acestor ziduri erau închişi nebuni? 

Sună la poartă şi după câteva clipe veni un gardian, care îl întrebă: 

— Dumneavoastră ce doriţi? 

— Aş vrea să vorbesc cu domnul profesor Black. 

— Pentru o consultaţie? 

— Nu, căci nu sunt nebun, scăpă Bob vorba fără să vrea. 

Gardianul se înclină şi zise: 

— Poftiţi, domnule, vă rog să mă urmaţi. 

După ce închise poarta cu îngrijire, gardianul îl conduse pe Bob 
spre o clădire aşezată în fundul parcului şi ale cărei ferestre erau 
zăbrelite. 

În dosul acestor ferestre Bob zări oameni cu feţele schimonosite. Pe 
chipurile tuturor se citea o adâncă întristare. Unii priveau visători 
afară, alţii aveau o înfăţişare de tâmpiţi. 

Lui Bob i se strânse inima de durere la vederea acestor nenorociti. 
Gardianul observă spaima lui şi găsi cu cale să-l lămurească: 

— Ăştia sunt pacienţii liniştiţi şi neprimejdioşi. În dosul acestei 
clădiri este pavilionul furioşilor. 

— Vasăzică sunt alţii într-o stare mai nenorocită decât aceştia! îşi 
zise Bob în sinea lui. 

Gardianul îl duse pe Bob într-o sala de aşteptare unde îl rugă să ia 
loc, până când va anunţa pe profesorul Black de venirea lui. 

Tânărul îi dădu gardianului cartea de vizită şi după câteva minute 
omul se întoarse şi spuse: 

— Domnul profesor va aşteaptă. 

Bob intră în camera de consultaţie a profesorului Black, care îl 
întâmpină ca un salut politicos şi întinzându-i mâna îi zise: 

— Presupun că eşti fiul domnului Frank Wilkens. 

— Da, domnule profesor. 

— Şi ai venit să te interesezi personal de starea pacientului 
Wilkens. 

— Da. 

Bob fu cu mare băgare de seamă în răspunsurile lui şi nu arătă 
nicio surprindere când auzi numele pacientului Wilkens. 

Profesorul, un om mai în vârstă, cu barbă mare şi purtând ochelari 
pe nas, îl rugă să ia loc pe un scaun lângă birou şi-l privi lung şi 
cercetător. 

După o tăcere de câteva clipe, profesorul începu: 

— După cum am şi scris tatălui dumitale, nu este nicio speranţă ca 
starea bolnavului şi se îmbunătăţească. 

Deschise un registru care se afla în faţa lui, îl răsfoi, citi ceva pe 
una din pagini, apoi continuă: 

— Pacientul Frank Wilkens suferă de paralizie şi e într-un stadiu 
atât de înaintat, încât a început să se tâmpească şi să aibă năluciri. 
Trupul bolnavului fiind slăbit de boală, nu mai pot face nicio 
încercare experimentală de însănătoşire, aşa că trebuie să las boala să- 
şi urmeze cursul normal. 

Profesorul urmă cu o descriere amănunţită a bolii, dar Bob nici nu 
mai asculta, căci se gândea numai la un singur lucru: Aici, în 
sanatoriul acesta se afla un om care se numea Frank Wilkens. 

Ciudat, foarte ciudat! 

Şi tatăl său ştia!... 

Încetul cu încetul se făcu lumina în creierul lui Bob şi îşi dădu 
seama că este vorba de o nelegiuire comisă chiar de tatăl lui. 

Fu cuprins de o emoție puternică, dar se stăpâni, căci nu aflase încă 
destul. 

Profesorul îşi isprăvise expunerea şi Bob, prefăcându-se că-l 
ascultase cu atenţie, zise: 

- E grozav că trebuie să îndure atâtea suferințe, sărmanul! 

— Moartea îl va mântui în curând de chinuri. A avut mai multe 
accese de furie, aşa că n-o mai poate duce mult. 

— Aş putea să-l văd, domnule profesor? 

— Vederea lui te va emoţiona şi întrista prea mult, mister Wilkens. 

— N-avea nicio grijă, am nervi tari. 

— Afară de asta nici nu e ora pentru vizitarea bolnavilor. 

— Deoarece am venit atât de departe, te rog să faci o excepţie cu 
mine, domnule profesor. 

Bob îşi dădea seama, că doctorul nu prea avea chef să-l lase să vadă 
pe bolnav, dar cu atât mai mult ţinea acum să fie dus la el. 

Profesorul zâmbi încurcat: 

— Foarte neplăcut, mister Wilkens, dar... 

Bob stărui cu şi mai multă energie şi spuse aproape răstit: 

— Fiind trimis de tatăl meu, am dreptul să cer să văd pe ruda 
noastră. 

Spusese aceste cuvinte la întâmplare, fără să ştie dacă vor avea 
efectul dorit. Doctorul se grăbi însă să răspundă: 

— Bineînţeles, mister Wilkens, dacă stărui, atunci ţi se va îndeplini 
dorinţa. 

Deşi vorbise zâmbind dulceag, cuvintele profesorului sunară cam 
ciudat. 

Bob îl privi cercetător. 

Acest profesor Patrik Black nu-i era deloc simpatic. Privirea îi era 
nestatornică şi cu toată înfăţişarea lui de savant, n-avea nimic ce să 
inspire respect. Fără îndoială că avea motive puternice care îl făceau 
să nu-l lase pe Bob să vadă pe bolnav. 

Profesorul apăsă pe un buton şi după câteva clipe intră în odaie 
gardianul care îl condusese pe Bob. 

— Pacientul de la camera optzeci şi doi e liniştit? îl întrebă Black 
pe gardian. 

— Da, domnule profesor, de ieri s-a liniştit cu desăvârşire. 

Patrik Black se îndreptă spre Bob şi întrebă: 

— Ții să te însoțesc şi eu la camera bolnavului, mister Wilkens? 

— Nicidecum, răspunse tânărul cu asprime. 

Condus de gardian, Bob trecu prin parc, spre clădirea din sud, de 
unde se auzeau ţipete sălbatice, cântece, hohote de râs, chiote. 

— Întotdeauna e aşa aici? întrebă Bob pe gardian. 

— Da, domnule, ziua şi noaptea. Niciodată nu e linişte. Când tace 
unul, începe altul şi câteodată urlă cu toţii împreună, de-ţi vine să 

crezi că eşti în iad. 

— Cum poţi stai aici? 

— Cu vremea m-am deprins şi parcă nici nu-i mai aud. M-am 
născut în sanatoriul acesta unde şi tata a fost gardian şi acum cred că 
mi-ar lipsi acest zgomot dacă nu l-aş mai auzi, zise gardianul 
zâmbind. 

Ajunseră la pavilionul furioşilor şi Bob se îngrozi de ce văzu şi auzi 
acolo. 

De una din ferestre, o femeie cu fața buhăită şi ochii holbaţi îl zări 
pe Bob şi ţipă la el: 

— Vino la mine!... Azi e ziua mea de naştere... A fost şi regele şi 
mătuşă-mea şi... 

Bob trecu repede înainte, dar deodată tresări, căci lângă dânsul 
auzi un glas aspru şi răguşit: 

— Sunt soldatul Tilney. Stau aici de santinelă şi n-am nimic nou de 
raportat. 

Întorcând capul, Bob zări un bărbat care îşi luase poziţia şi stătea 
nemişcat în faţa lui. Dar imediat veni un al doilea gardian care îl 
apucă pe nebun de braţ şi îl trase după dânsul. 

— Sărmanul îşi închipuie că e soldat. Asta e toată nebunia lui. 
Încolo nu e primejdios, îl lămuri gardianul pe Bob. Fiecare are câte o 
idee fixă aici. Unul îşi închipuie că e împăratul Napoleon, altul că e 
amiralul Newton, o femeie crede că e Maria Magdalena şi se roagă 
mereu să i se ierte păcatele. 

Intrară într-un gang lung şi în faţa unei uşi gardianul se opri, o 
deschise şi îi zise lui Bob: 

— Intraţi, domnule. 

La fereastră şedea pe un scaun un bătrân cu părul alb de tot. Pe fața 
lui se putea vedea că mintea îi era cu desăvârşire întunecată. Când îl 
zări pe Bob, un zâmbet se ivi pe buzele lui. 

— Bună ziua, îi zise tânărul. 

Cu mişcări neîndemânatice, cu paşi şovăitori ca de copil mic, 
bătrânul se apropie de Bob. 

— Ai venit, în sfârşit? 

Îi întinse lui Bob mâna, pe care acesta o luă, deşi îi venea foarte 
greu să se atingă de acest nenorocit. 

— Da, Frank Wilkens, am venit să văd ce faci, răspunse Bob adânc 

mişcat. 

Nebunul îl mângâie pe umăr, dar deodată se uită într-o parte şi 
strigă: 

— Uite câinele!... Alungă-l!... 

Apoi începu şi scâncească parcă ar fi fost un copil speriat. 

— Dar n-am adus niciun câine cu noi, încercă Bob să-l liniştească. 

— Ba da. Ba da, uite-l colo, ce urât e. Vrea să mă muşte. Alungă-l! 

Gardianul se prefăcu atunci ca şi când ar alunga într-adevăr un 
câine şi bolnavul se linişti. Începu să rânjească, uitându-se cu luare- 
aminte la Bob, apoi zise: 

— Aşa fac îngerii! 

Bob se înfioră şi adresându-se gardianului, îi zise: 

— Hai să ieşim de aici. 

— Nu pleca!... Nu pleca! Rămâi, ţipă bolnavul, care înțelesese 
cuvintele. 

Însă nimic nu l-ar mai fi putut reţine pe Bob, care ieşi repede din 
încăpere. 

În gang, gardianul îl întrebă pe Bob: 

— Ei, aţi văzut destul, domnule? 

— Prea destul. Dar spune-mi te rog, cum a ajuns acest Frank 
Wilkens aici? 

— Frank Wilkens?... 

Gardianul se uită nedumerit la dânsul şi clătină capul. 

— Nu-l cheamă Wilkens pe acest bolnav? întrebă Bob. 

— Nu. Pe cât ştiu eu, se numeşte James Strutton. 

Bob îl privi năuc. 

Ce însemna asta? Profesorul poruncise, doar să fie dus la Frank 
Wilkens şi acum gardianul spunea că pe acest bolnav pe care îl 
văzuse, îl chema James Strutton?! 

— Poate m-ai dus din greşeală la alt bolnav? întrebă Bob pe 
gardian. 

— Nu, domnule. Profesorul a spus doar lămurit: camera optzeci şi 
doi. 

— Da, asta am auzit şi eu. 

— Aşadar era vorba de pacientul acesta. Dar poate mă înşel eu şi se 
numeşte într-adevăr Frank Wilkens. Îl voi întreba pe tatăl meu, care îi 
cunoaşte pe toţi, căci a făcut serviciul în secţia asta. 

— Unde e tatăl dumitale? 

— Acasă. Avem o locuinţă în clădirea administraţiei. Acolo îl vom 
găsi. 

— Vrei să fii atât de bun să mă duci la el, ca să vorbesc eu însumi 
cu dânsul? 

— Cu plăcere, domnule. 

Părăsiră pavilionul furioşilor şi se duseră mai departe în fundul 
parcului, unde era situată clădirea administraţiei sanatoriului şi aici 
intrară în subsol la locuinţa gardianului. 

— Tată, a venit cineva care vrea să vorbească cu tine, zise 
gardianul către un bătrân, care şedea la fereastră şi citea. 

Acesta se uită la Bob şi se scuză. 

— Vă rog să mă iertaţi, domnule, că nu mă ridic de pe scaun, dar 
sufăr grozav de reumatism şi nici nu mă pot mişca. 

— Te rog să nu te deranjezi din pricina mea: Numele meu e Bob 
Wilkens. 

— Lawford, se prezentă bătrânul. Cărei împrejurări datorez cinstea 
vizitei dumneavoastră? 

Tânărul Lawford oferi un scaun lui Bob şi după ce luă loc, acesta 
începu: 

— Am venit aici pentru a mă informa despre pacientul Frank 
Wilkens. Am vorbit cu profesorul şi el a spus fiului dumitale să mă 
ducă la bolnav. Dar acum am aflat că bolnavul pe care l-am văzut nu 
este Frank Wilkens ci un oarecare James Strutton. S-a făcut vreo 
încurcătură? S-a înşelat poate fiul dumitale? 

Bătrânul rămase câteva clipe cu privirea aţintită în gol, apoi clătină 
capul. 

— Fiul meu nu s-a înşelat. În sanatoriu nu mai este niciun bolnav 
cu numele de Frank Wilkens. 

— Nu mai este?... Atunci a fost mai demult?... 

— Da, cu mulţi ani în urmă. 

— Şi ce s-a întâmplat cu dânsul? 

— A fugit. 

Uimirea lui Bob deveni din ce în ce mai mare şi-l rugă pe gardian: 

— Fii bun şi povesteşte-mi cum s-a întâmplat. 

— E o poveste ciudată, pe care o cunosc de la început. Nu-mi prea 
place să vorbesc de ea, căci e cam întunecată şi aruncă o lumină 

proastă asupra sanatoriului nostru. Dar după numele dumneavoastră 
presupun că vă înrudiţi cu cel fugit, aşa că aveţi dreptul să aflaţi tot ce 
s-a petrecut. 

— După cum v-am spus, au trecut mulţi ani de atunci. Într-o zi 
veniră doi domni într-o trăsură. Unul intră la domnul profesor, iar 
celălalt aşteptă în trăsura. După câtva timp profesorul mă chemă în 
biroul lui şi îmi zise: 

— „În trăsură e un bolnav care încă nu ştie că va rămâne aici în 
sanatoriu. Mai ia un gardian cu dumneata şi du-l în camera optzeci şi 
doi. 

Făcui cum îmi poruncise domnul profesor, îl chemai pe colegul 
meu Holliwell şi ducându-mă la trăsură, îl rugai pe domnul care 
aştepta, să ne urmeze. El ne privi uimit şi întrebă: 

— „A spus vărul meu să intru şi eu?” 

— „Da,” răspunsei eu. 

Domnul cobori din trăsură şi vru să intre în clădirea principală, dar 
noi îl luarăm la mijloc şi eu îi spusei: 

— „Nu aici. Mergem în altă parte.” 

— „De ce? Vărul meu a intrat doar aici?” 

— „Se poate, dar dumneavoastră trebuie să veniţi cu noi.” 

Fl se opri şi zise cu hotărâre: 

— „Nici prin gând nu-mi trece să vă urmez. Ce înseamnă asta că 
mă trataţi ca pe un prizonier?” 

— „Vă rog să fiţi liniştit căci nu vi se va întâmpla nimic, dar trebuie 
să veniţi cu noi.” 

Bine-nţeles că nu-l puturăm convinge cu binele, aşa că am fost 
nevoiţi să întrebuinţăm forţa. Îl luarăm pe sus, dar el începu să se 
zbată îi braţele noastre şi să ţipe: 

— „Lăsaţi-mă în pace. Doar nu sunt nebun.” 

— „Asta o spun toţi acei care sunt aduşi aici.” 

ÎI duserăm deci în pavilionul furioşilor şi furăm nevoiţi să-i punem 
o cămaşă de forţă penam a-l potoli. Ei bine, domnule, acest bolnav era 
Frank Wilkens, pe care îl adusese o rudă de-a lui. 

Bob Wilkens asculta cu încordare. Bătrânul Lawford făcu o pauză, 
căci vorba îl obosea. 

Vasăzică se făcea lumină în taina care îl înconjura pe Bob! Existau 
doi oameni care purtau numele de Frank Wilkens şi erau veri. 

Deodată Bob îşi aduse aminte că avea la dânsul o fotografie a 
tatălui său. O scoase din buzunar şi o arătă bătrânului Lawford, 
spunându-i: 

— Bolnavul acela semăna cu domnul de pe fotografie? 

Lawford se uită cu luare-aminte la fotografie şi răspunse: 

— Aici e ceva mai bătrân, dar asemănarea e foarte mare. Nici nu 
mai încape îndoială că e el. 

— Daaa...? 

Aşadar, asemănarea era atât de mare, încât bătrânul Lawford lua 
fotografia tatălui său drept aceea a vărului lui. 

Vrând să afle toate amănuntele, îl rugă pe Lawford: 

— Fii bun şi continuă povestirea dumitale. 

— A doua zi domnul profesor l-a examinat pe bolnav şi a spus că 
suferă de paralizie. Vorbele lui m-au uimit foarte mult, căci mie îmi 
părea domnul acela perfect sănătos. E drept că devenise furios, dar 
acelaşi lucru l-ar fi făcut oricare altul în locul lui, văzându-se adus 
într-o casă de nebuni. El rămase deci la noi, eu fui însărcinat cu 
supravegherea lui. Niciodată n-am cunoscut un om mai simpatic ca 
dânsul. Era întotdeauna prietenos şi mi-a povestit cazul lui, pe care nu 
şi-l putea explica altfel decât că vărul său, pe care îl chema tot Frank 
Wilkens, a vrut să-l înlăture, spre a-şi însuşi toată averea lui. Se 
întâmplă câteodată ca nebunii să aibă astfel de idei fixe. Dar la dânsul 
nu era cazul, căci era cu desăvârşire sănătos la minte. 

— Dar atunci de ce a fost internat în ospiciu? Asta e o adevărată 
crimă! strigă Bob Wilkens, indignat. 

Bătrânul Lawford dădu din umeri. 

— Crime de acest fel se comit de multe ori. E calea cea mai bună de 
a scăpa de rude care stau în drumul cuiva, fără a se expune la 
pedeapsă. Doctorul certifică fireşte că bolnavul e nebun, acesta e 
închis într-un ospiciul şi astfel cei interesaţi scapă de dânsul pentru 
toată viaţa. 

— Şi profesorul Black a certificat şi el, că Frank Wilkens e bolnav 
de paralizie, fără să fi fost într-adevăr suferind? 

— Da. Însă pentru Dumnezeu, domnule Wilkens, vă rog să nu 
spuneţi nimănui ce aţi aflat de la mine, căci mi-aş pierde pensia şi fiul 
meu slujba. 

— Îţi dau cuvântul de onoare că nu voi spune nimănui că am aflat 

toate acestea de la dumneata. Şi ce s-a întâmplat mai departe cu Frank 
Wilkens? 

— A stat multă vreme aici şi a suferit îngrozitor. Oricare altul în 
locul lui ar fi înnebunit cu adevărat. El însă se supuse sorții sale 
grozave cu o resemnare demnă de toată admiraţia. După cum am 
spus, stăteam de multe ori de vorbă cu dânsul. Era un om înţelept şi 
cult de la care am învăţat multe lucruri frumoase. Într-o zi mă rugă să- 
i vin în ajutor. Voia să părăsească ospiciul numai pentru vreo două 
zile, spre a consulta un avocat şi să ceară eliberarea lui pe care legală. 
Am şovăit mult să-i îndeplinesc rugămintea, căci puteam să-mi pierd 
locul. Dar fiindu-mi milă de dânsul, în cele din urmă m-am hotărât şi 
i-am dat drumul într-o noapte. Mi-a făgăduit că se va întoarce în 
noaptea următoare, dar n-a mai venit. În schimb am primit o scrisoare 
în care îmi spunea că trebuie să fugă. Căci neavând mijloace, nu putea 
face proces. În scrisoare îmi mulțumea pentru ajutorul pe care i-l 
dădusem şi îmi cerea iertare că nu se ţinuse de cuvânt. Scrisoarea 
aceea a fost cea din urmă ştire pe care am avut-o despre dânsul. Ce s-a 
întâmplat mai târziu cu el, nu ştiu. 

Bob era adânc mişcat de povestirea bătrânului şi pentru el nu mai 
încăpea nicio îndoială că acel Frank Wilkens era tatăl Feliciei. Şi, tatăl 
său? 

Tatăl său nu era decât un ticălos, care din lăcomie nimicise viaţa 
unei rude apropiate. 

Gândindu-se la întâmplările din urmă, Bob îşi puse întrebarea: De 
ce profesorul Patrik Black nu-l înştiinţase pe tatăl său de fuga acelui 
Frank Wilkens? 

Întorcându-se iar spre bătrânul Lawford, Bob îl întrebă: 

— Pentru ce profesorul Black mi-a arătat pe James Strutton, 
susținând că e Frank Wilkens? 

— E foarte simplu. Pentru îngrijirea lui Frank Wilkens primeşte o 
sumă mare de bani şi ca să nu o piardă, trebuie să ascundă fuga 
pacientului. 

— În cazul acesta profesorul dumitale nu-i decât un şarlatan 
ordinar. 

— E un cuvânt foarte aspru, dar drept. Poate în felul acesta crede 
să se despăgubească pentru faptul că a făcut un mare serviciu celuilalt 
Frank Wilkens, primind pe bolnav în sanatoriul său. Şi celălalt Frank 

Wilkens se va feri să-l denunțe, căci atunci toată afacerea ar ieşi la 
iveală şi ar da loc la un scandal mare. Bineînţeles că eu n-am spus 
profesorului că i-am dat drumul lui Frank Wilkens, ci că a fugit şi 
astfel am putut să-mi păstrez locul. Pot să mă bizui şi pe 
dumneavoastră, domnule Wilkens, că nu veţi spune nimic? 

— Ţi-am dat cuvântul şi mi-l voi ţine. 

— Vă mulţumesc. 

— Ba eu trebuie să-ţi mulţumesc căci prin povestirea dumitale mi- 
ai făcut un mare serviciu. 

Bob întinse bătrânului mâna şi îşi luă rămas bun de la dânsul, apoi 
se întoarse în oraş. Mergea încet de-a lungul străzilor, gândindu-se la 
cele ce aflase. Cu tatăl său nu mai voia să aibă nimic de-a face. Îl 
socotea ca pe un duşman care nimicise viața tatălui Feliciei, aşa că 
toate legăturile între ei erau rupte pentru totdeauna. 

Fără îndoială că tatăl Feliciei mai trăia pe undeva şi datoria lui era 
să-l caute. 


84. O revedere neaşteptată 

Înainte ca Frank Wilkens să-şi revină din surprinderea lui, o tânără 
fată intră în odaie şi un glas bine cunoscut îi strigă din prag: 

— Hello, mister Wilkens! Iată-mă, am venit! 

Pe cap purta o beretă neagră, în felul acelora ale tinerilor sportivi şi 
costumul ei aveai tăietură bărbătească. Frank Wilkens era deprins cu 
felul de a se îmbrăca al domnişoarei Ethel Drof, aşa că nu se miră 
câtuşi de puţin de înfăţişarea ei şi întinzându-i mâna, îi zise: 

— Ce surpriză, domnişoară! Nici nu-mi vine să cred că eşti 
dumneata. 

— E într-adevăr o surpriză, mister Wilkens? îl întrebă Ethel Drof cu 
ironie. 

— Vezi bine că da. 

Înainte ca Frank Wilkens să-i poată da ajutor, ea îşi scoase 
pardesiul şi îl aruncă ca neglijenţă pe scaun. 

— Ei da, te văd ceva mai vesel. Dar n-ai niciun motiv să fii 
emoţionat, căci venirea mea n-ar trebui să te mire; chiar dumneata ai 
dorit să vin în Franţa. 

Mirarea lui Frank Wilkens crescu şi mai mult. 

— Cum, dumneata cunoşti dorinţele mele? 

Ethel Drof se trânti într-un fotoliu, picior peste picior. 

— Da, eu ştiu tot. Dar deocamdată dă-mi o ţigaretă. Şi comandă 
whisky. Băutura asta mi-a plăcut foarte mult când am băut-o pe vapor 
şi e mult mai plăcut să stai de vorbă la un pahar de whisky sau de 
coniac, când ai de discutat afaceri importante. 

Frank Wilkens zâmbi cu înţeles, căci îi era cunoscut că Ethel Drof 
moştenise gustul băuturilor alcoolice de la tatăl ei. Serviabil îi dădu o 
țigaretă şi comandă o sticlă cu whisky, apoi luând loc lângă dânsa, o 
întrebă cu interes: 

— Acum povesteşte-mi ce te aduce la mine, domnişoară Ethel. 

Foarte calmă, ea scoase câteva rotocoale de fum, înainte de a 
răspunde. 

— Am venit pentru Bob. N-am chef să mai aştept mult şi vreau să 
fiu soţia lui. 

— Asta e şi dorinţa mea, miss Ethel. 

— Ştiu, şi de aceea am venit la dumneata. Cu tata am aranjat tot şi 
acum afacerea trebuie să se facă repede. Sau Bob mă ia imediat de 
soţie şi ne întoarcem la New-York ca tineri căsătoriţi, sau primesc 
cererea domnului de Moulinet, care îmi face de multă vreme curte. 

Frank Wilkens tresări la această ameninţare care ar nimici toate 
planurile pe care le făurise. Gaston de Moulinet era proprietarul celei 
mai mari fabrici de automobile din Franţa şi dacă tatăl domnişoarei 
Drof se va uni cu dânsul, atunci automobilele sale proprii vor fi scoase 
repede din concurenţă. 

Lui Frank Wilkens simţi că-i alunecă pământul de sub picioare. La 
aşa ceva nu s-ar fi aşteptat niciodată. Dar nu se va da bătut atât de 
uşor. 

Ethel Drof bănuia ce se petrece în sufletul lui, dar chelnerul venind 
cu băutura comandată, nu putu continua îndată convorbirea. Cele 
câteva clipe de aşteptare i se părură lui Frank Wilkens o veşnicie. 

După ce ieşi chelnerul, tânăra fată continuă: 

— Aşadar e în mâna dumitale de a face cât mai repede această 
căsătorie. 

Wilkens avu un zâmbet plin de descurajare şi zise: 

— Din nefericire asta nu stă numai în puterea mea. 

— Ştiu prea bine că e nevoie şi de Bob pentru această căsătorie, dar 

cred că autoritatea dumitale asupra lui e destul de mare pentru a-i 
scoate din cap dragostea pentru franțuzoaica aceea. 

Agitat, Frank Wilkens se aplecă spre dânsa şi privind-o cu ochii 
holbaţi o întrebă: 

— Cum, şi asta o ştii? 

— Da, ştiu că Bob e îndrăgostit de o franţuzoaică frumoasă şi că 
vrea să se căsătorească cu ea. Oh, da, ţi-am spus doar că ştiu tot. 

— E uimitor! 

— Ba nicidecum. Mi-am pus în cap să devin doamna Wilkens, 
fiindcă Bob e singurul care mi-a plăcut din toţi acei care ar putea 
aspira la mâna mea şi fiindcă prin căsătoria cu dânsul, aş intra în aşa- 
zisa societatea bună din New-York. Ştii, mister Wilkens, cât am suferit 
eu şi tatăl meu, că am fost consideraţi ca nişte intruşi, din pricina 
mamei mele. Acum vreau să mă răzbun. Căsătoria cu domnul de 
Moulinet nu mă atrage, chiar dacă aş juca primul rol la Paris şi aş 
primi cererea lui numai dacă Bob mă va respinge. Mă voi răzbuna 
atunci împotriva lui şi asta n-aş putea s-o fac decât cu ajutorul lui 
Moulinet, prin care aş ruina întreprinderile Wilkens. 

Cu un zâmbet ironic ridică paharul cu whisky şi ciocnind cu Frank 
Wilkens, continuă: 

— Sper că m-ai înţeles, mister Wilkens!? Acum răspunsul dumnitale 
nu mai poate fi decât: da sau ba. 

Frank Wilkens făcu un gest deznădăjduit. 

— Pentru Dumnezeu, miss Ethel, nu mă lua aşa de repede, că nici 
nu ştiu ce să-ţi răspund. 

Foarte calmă, Ethel Drof ridică din umeri. 

— N-ai decât să-i ordoni lui Bob să plece cu mine la Londra, unde 
ne putem cununa şi atunci totul e în regulă. 

Frank Wilkens îşi muşcă buzele până la sânge, cuprins de mânie. Ar 
fi îndeplinit cu cea mai mare plăcere cererea domnişoarei Drof dar 
cum să faci asta, când băiatul sau dispăruse fără urmă? 

Fără să vrea, Frank Wilkens făcu o comparaţie între frumoasa 
Felicia de Martigny, fata blondă şi drăgălaşă, şi această Ethel Drof cu 
trupul slab şi colţuros, cu mişcări repezite, cu tenul oacheş care îi 
arăta origina indiană, cu părul negru şi aspru, cu trăsături care trădau 
o inimă rece. 

Putea să înţeleagă foarte bine de ce Bob nici nu voia să audă de o 

căsătorie cu Ethel Drof, totuşi nici prin gând nu-i trecuse să cedeze 
dorințelor fiului său. Bob trebuia să sa căsătorească cu Ethel Drof. 

— l-aş ordona cu cea mai mare plăcere tot ce vrei, miss Ethel 
răspunse el încurcat, dar din nefericire, deocamdată nici nu ştiu unde 
se află Bob. 

La auzul acestor cuvinte, calmul americanei dispăru şi aruncând 
țigareta începută în scrumieră, îl privi buimăcită pe Frank Wilkens şi 
strigă agitată: 

— Cum, Bob nu mai e la spital? 

— A ieşit ieri şi a dispărut fără urmă. 

— Cu franţuzoaica? 

Frank Wilkens clătină capul şi îi povesti tot ce ştia despre Felicia, 
apoi încheie: 

— Nu-mi vine să cred că a plecat la Sidney, dar nici nu ştiu unde 
să-l caut. 

Ethel se liniştise puţin şi întrebă: 

— Va să zică, ieri mai era în Marsilia? 

— Da. 

— Atunci nu va fi greu de găsit. 

— Crezi că se mai află în oraş? 

— Poate. Dar chiar de-ar fi plecat, îi vom da repede de urmă. 

— Spui asta cu mare încredere. 

— Da, căci îl am ca ajutor pe Dick Dodd. 

— Dick Dodd...? Nu-i ăsta celebrul detectiv de care au vorbit atât 
de mult ziarele? 

— Ba chiar el. 

Frank Wilkens zâmbi cu înţeles. 

— Acum bănuiesc de unde ştii tot, căci Dick Dodd e unul din acei 
maeştri detectivi cărora nu le rămâne ascunsă nicio taină. 

— Atunci o să şi înţelegi de ce sunt sigură de izbândă, zise Ethel 
Drof cu un ton de superioritate. Când ai plecat pe neaşteptate din 
New-York şi apoi ai chemat telegrafic şi pe soţia dumitale, am trimis 
îndată pe Dick Dodd pe urmele dumitale. Acest băiat a lucrat 
admirabil şi când am sosit, mi-a raportat tot ce doream să ştiu. Un 
singur fapt i-a scăpat şi anume, că Bob a părăsit Marsilia. 

Pe când vorbeau se auzi o bătaie la uşă şi Frank Wilkens se duse să 
deschidă. Afară zări pe un domn tânăr, îmbrăcat într-un costum 


— 331 — 


extravagant de voiaj şi cu luleaua în gură. Când străinul dădu cu ochii 
de regele automobilelor, îl salută scoțând pălăria, dar înainte de a-şi 
putea spune numele, Ethel Drof strigă din odaie: 

— Ăsta e Dick Dodd!... Hai, intră şi spune-mi ce noutăţi ai adus. 

Detectivul intră fără jenă în odaie, făcu o plecăciune uşoară şi fără 
a aştepta să fie poftit, luă loc pe un scaun lângă Ethel Drof. 

— Am aflat că Bob Wilkens a zburat ieri cu avionul la Calais şi de 
acolo s-a dus mai departe cu vaporul în Anglia. 

La auzul acestor cuvinte, Frank Wilkens păli. 

Ce căuta Bob în Anglia? 

Oare soţia şi fiul lui aflaseră ceva despre taina care se ascundea în 
dosul zidurilor sanatoriului profesorului Black? 

Plecase Bob spre a face cercetări? 

Şirul gândurilor lui fu întrerupt de vorbele domnişoarei Drof: 

— Ce caută Bob la Londra? 

Ce să-i răspundă? Ce să spună ca să nu se trădeze? 

Deodată îi veni un gând şi zise: 

— Poate a plecat să pregătească totul pentru nuntă. 

— Pentru nunta cu franţuzoaica? întrebă Ethel cu ironie. 

— Nimeni nu ştie unde e franţuzoaica, miss Drof, o întrerupse 
Wilkens. Ţi-am spus doar asta, şi că ar fi plecat la Sidney, e numai o 
presupunere. 

Ethel Drof se gândi câteva clipe şi ajunse la rezultatul că totuşi Bob 
nu putea să fie plecat la Londra pentru a pregăti nunta cu dânsa. 

— Doreşti să plec după el pentru a afla ce face? întrerupse 
detectivul tăcerea. 

—  Negreşit, răspunse Ethel repede. Trebuie să ştiu ce caută la 
Londra. Vom pleca Imediat după dânsul. 

Frank Wilkens se înspăimântă, presimţind primejdia care îl 
ameninţa dacă detectivul va face cercetări. De aceea zise repede: 

— Şi eu trebuie să ştiu ce face băiatul meu la Londra, aşa că vă voi 
însoţi. 


85. O aventură în mijlocul nopţii 


Dezamăgirea căpitanului Barnabe fu nespus de mare când văzu că 
toate cercetările de pe vaporul „Regina Mirilor”, nu dăduseră niciun 

rezultat. 

Dovezi se găsiseră destule că fetele fuseseră pe bord, dar unde 
dispăruseră? 

Barnabe îl rugă pe colonelul Dalgety să facă cercetări în oraş, dar 
acesta nu se învoi. 

— Cercetările n-ar avea niciun rost, căci tot n-am găsi fetele. 
Numai o întâmplare ne-ar putea pune pe urma lor. Îl voi lua însă la 
rost pe căpitanul Bouché şi se poate să-l fac să spună în ce casă au fost 
duse fetele. 

— Ai vorbit de casa femeii Quad, domnule colonel. Nu vrei să 
ordoni o percheziţie acolo? 

— Am vorbit într-adevăr despre casa asta, dar comisarul Daun ţi-a 
descris-o şi dumitale şi cred că ai înţeles că o perchiziţie acolo ar da 
rezultate şi mai proaste decât cea făcută pe vaporul „Regina Mărilor”. 
E trist că lucrurile stau astfel, dar din nenorocire nu putem face nimic. 

Căpitanul Barnabe îşi frământă creierul, chibzuind dacă n-ar putea 
întreprinde singur ceva pentru găsirea nenorocitelor fete. Voia 
neapărat ca Dolores s-o găsească pe Felicia când va sosi la Sidney, căci 
îşi închipuia cât de mare va fi disperarea ei când va afla că urma pe 
care o găsise nu dusese la ţinta. 

Ce putea însă să facă? 

În sfârşit îi veni o idee. Se va duce el însuşi în casa femeii Quad şi 
va încerca să afle ceva despre Felicia. Bineînţeles că se va da drept 
client şi astfel îi va fi uşor să intre. 

Chiar în seara aceea voia să-şi pună planul în aplicare şi o clipă se 
gândi dacă n-ar fi bine să-l însoţească şi inginerul. Dar renunţă, 
socotind că venind doi, poate vor da de bănuit. 

După ce mâncă, se îmbrăcă în haine civile şi plecă în oraş. Pe drum 
îşi aminti că uitase să ceară de la colonelul Dalgety sau de la 
comisarul Daun adresa exactă a casei bătrânei Quad. Se apropie de un 
automobil de piaţă şi întrebă pe şofer: 

— Ai putea să mă duci la casa doamnei Quad? 

Şoferul zâmbi pe sub mustață şi răspunse: 

— Negreşit că da; în cel mult o jumătate de oră putem fi acolo. 

Maşina porni de-a lungul cheiului spre periferie şi ajunse într-un 
cartier unde casele erau rare şi înconjurate de grădini. 

Aşadar doamna Quad alesese pentru „pensionul” ei de fete un 

cartier liniştit unde clienţii puteau veni fără să fie văzuţi de nimeni şi 
aici ea nu putea fi supravegheată prea de aproape. 

Maşina se opri în faţa unei case cu trei etaje, dar ale cărei ferestre 
nu erau luminate. Căpitanul Barnabe se uită spre ferestre şi zise 
şoferului: 

— Se pare că n-ar fi nimeni acasă. Nicăieri nu-i lumină. 

— Pe afară e întotdeauna întuneric. Dar înăuntru e lumină destulă. 
Intraţi numai şi veţi vedea. Să vin mai târziu să vă iau? 

Barnabe chibzui câteva clipe, căci nu ştia cât va rămâne acolo. În 
cele din urmă renunţă, plăti şoferului, dându-i şi un bacşiş bun, apoi 
intră prin uşa cea mare care se deschise singură înaintea lui. 

Un negru îmbrăcat într-o livrea strălucitoare îi ieşi întru 
întâmpinare, se înclină înaintea lui şi îl pofti să intre în vestibul. 
Acesta era o încăpere mare, foarte luxos mobilată şi luminată de o 
lampă în stil maur. 

Negrul îi luă pardesiul şi pălăria, cu care dispăru în dosul unei uşi. 

Căpitanul Barnabe rămase singur, dar răbdarea lui nu fu pusă prea 
mult la încercare, căci după câteva clipe o perdea din fața unei alte 
uşi fu dată la o parte şi apăru o doamnă mai în vârstă. 

Era îmbrăcată într-o toaletă bogată, de seară, care îi acoperea 
numai puţin farmecele cam ofilite. 

Veni zâmbind spre căpitanul Barnabe şi îi întinse mâna. 

— Îmi pare bine să vă primesc ca oaspete în casa mea. Cu cine am 
onoarea? 

Căpitanul se înclină şi răspunse: 

— Georges Duval, proprietar de mine. Am ceva afaceri la Sidney 
unde voi rămâne câteva zile şi aş vrea să petrec o seară în societate 
plăcută. Mă înţelegi ce vreau, nu-i aşa? 

Doamna Quad dădu din cap, şi zâmbi cu înţeles. 

— La mine vei găsi ce cauţi, domnule Duval. Poftim, urmează-mă. 

Trecură într-o altă încăpere şi de aici într-o sală mare luminată 
feeric. În prima clipă fu orbit de lumina aceea puternică, dar după 
câteva clipe putu distinge un salon elegant, cu mese împodobite cu 
flori, la care mai mulţi domni şedeau în fața paharelor de şampanie. 

Alţii dansau cu „pensionarele” doamnei Quad. 

Totul făcea impresia unui local obişnuit de petreceri, numai fetele 
erau îmbrăcate foarte uşor. Unele din ele aveau numai o cămaşă 

scurtă, care lăsa să li se vadă formele atrăgătoare. 

Doamna Quad îl duse pe căpitanul Barnabe la o masă aşezată într- 
un fel de lojă, dar de unde privirea putea cuprinde întreaga sală. 

Fl luă loc pe un scaun, puse picior peste picior, îşi aprinse o ţigară 
şi zise: 

— Ei, acum să văd ce poţi să-mi oferi şi în aşteptare putem bea o 
sticlă de şampanie. 

Doamna Quad zâmbi mulţumită şi făcând semn unui chelner, îi 
spuse să aducă şampanie, apoi luă loc lângă pretinsul domn Duval. 

Căpitanul Barnabe îşi roti privirea prin sală şi trebui să 
mărturisească că „pensionul” doamnei Quad era bine asortat. Fete de 
toate naţiile, care de care mai frumoasă şi mai atrăgătoare, se plimbau 
prin sală sau dansau. Altele şedeau pe la mese şi râdeau cu clienţii. 
Unele erau cu totul goale. 

Doamna Quad se adresă lui Barnabe: 

— Ei, care din fete îţi place, ca să ţi-o trimit să-ţi ţină de urât? 

Căpitanul se prefăcu nemulţumit. 

— Drept să-ţi spun, m-am aşteptat la ceva mai deosebit. Din cele pe 
care le-am văzut până acum nu mă prea atrage niciuna. 

Aceste cuvinte le spuse cu un anumit scop pe care îl şi atinse, căci 
doamna Quad îi răspunse: 

— N-au venit încă toate. Mai aşteaptă puţin şi ai să rămâi uimit. 

Barnabe ridică paharul şi ciocni cu dânsa: 

— Sunt curios să văd ce va mai apare. 

Sorbiră din pahare, apoi căpitanul se aplecă spre patroană şi îi 
şopti: 

— Ştii ceva?... Mie îmi plac blondele, dar să fie tinere, foarte 
frumoase, cu trupul zvelt. Preţul nu joacă rol. Dacă fata îmi place, 
plătesc oricât. Ai aşa ceva? 

Doamna Quad îi răspunse tot în şoaptă: 

— Dacă plăteşti un preţ bun, atunci îţi voi da ceva extra. 

— Ei, ce mai stai? Du-te de-o adu încoace. 

— Nu se poate aici, în sala asta. 

— Dar unde? 

— La separeu. 

— Minunat, căci nici mie nu-mi prea place tămbălăul ăsta. Hai să 
mergem. 

Căpitanul observă o oarecare şovăire, aşa că scoase din buzunar o 
bancnotă de cinci lire sterline şi i-o întinse. 

— Nu ajunge. Fata e... 

— Întâi s-o văd. Cred că vederea nu costă mai mult decât ţi-am dat 
deocamdată. Dacă îmi va plăcea, ţi-am spus că plătesc oricât îmi vei 
cere. 

Barnabe se ridică de pe scaun, doamna Quad făcu la fel şi amândoi 
ieşiră într-un gang din care pornea o scară la etajul întâi. Ajungând 
aici, patroana deschise o uşă şi intrară într-o încăpere mică, mobilată 
elegant. Pe masă era o lampă cu abajur de mătase roşie, pe jos un 
covor frumos, iar la un perete un divan acoperit cu un covor şi mai 
multe perne. În faţa uşii şi ferestrei erau perdele de catifea. 

— Aici îmi place, zise Barnabe. E mult mai frumos decât jos în 
salon. 

Doamna Quad păru măgulită de această laudă. 

Căpitanul se aruncă pe canapea, se prefăcu foarte bine dispus, 
pentru a înlătura orice bănuială, şi zise: 

— Ei, acum adu-mi frumuseţea cea minunată şi dacă îmi va plăcea, 
dă ordin să se servească şampanie, iar dumitale îţi voi da portofelul 
meu să iei din el cât vei vrea. 

— E bine garnisit? întrebă patroana. 

— Mai bine decât te aştepţi. Dar hai mai repede, căci am început să 
pierd răbdarea. 

Doamna Quad ieşi, lăsând pe căpitanul Barnabe într-o aşteptare 
încordată. 

Patroana îi va aduce o fată blondă şi frumoasă. Va fi oare aceea pe 
care o căuta? 

Dacă nu, va spune că nu-i place, va cere alta şi iar alta. Până când 
va veni cine voia el. 

Era pe deplin încredinţat că Felicia fusese adusă în casa aceasta, 
deoarece comisarul Daun îi spusese că prin mâna femeii Quad treceau 
aproape toate fetele care se aduceau în Australia. 

Ce va face însă, dacă într-adevăr o va găsi pe Felicia? Va putea 
pleca, aşa de uşor cu ea din această casă? 

După vreo zece minute uşa se deschise şi căpitanul Barnabe îşi 
ridică privirea. Dar nu era decât un chelner care aducea şampanie şi 
care se retrase, după ce destupă o sticlă şi-l servi pe căpitan. 

— Aha, îşi zise căpitanul, patroana o şireată. Vrea să beau întâi 
bine, să fiu bine dispus şi să mă las mai uşor încântat. Crede că în 
felul acesta va scoate bani mai mulţi. 

Goli un pahar de şampanie, apoi se rezemă în pernele canapelei şi 
aşteptă să vină fata. 


86. În casa desfrâului 


Sărmanele fete care căzuseră în mrejele ticălosului polonez, fură 
aduse în faţa femeii Quad, care le examină cu mare luare-aminte şi 
apoi, cu toată împotrivirea lor, trebuiră să asiste la tocmeala mârşavă 
cave avu loc între cei doi nemernici. 

La toate rugăminţile şi lacrimile lor, li se răspunse cu un râs 
batjocoritor, şi după obiceiul casei, fură despărțite şi închise una câte 
una în încăperi deosebite. 

Felicia rămase ca împietrită când se văzu singură într-o odaie mică, 
fără nicio fereastră, luminată numai de un singur bec electric. 

Abia când apăru o negresă, care îi dădu a înţelege prin semne să-şi 
dezbrace rochia, se reculese, şi se împotrivi din răsputeri să dea 
ascultare cererii. Încercă să treacă pe lângă femeie şi să fugă afară, dar 
când deschise uşa, dădu peste un negru uriaş care o îmbrânci înapoi 
în odaie. 

Felicia îşi dădu seama că patroana luase toate măsurile ca niciuna 
din fete să nu-i poată scăpa, aşa că nu-i rămânea altceva de făcut, 
decât să se supună. Scoase rochia ei şi îmbrăcă în schimb chimonoul 
de mătase verde pe care îl adusese negresa. 

Rămânând iar singură, începu să se plimbe agitată prin odaie, 
gândindu-se neîncetat la vreo putinţă de scăpare. 

Deodată auzi de undeva nişte bătăi care se repetau la intervale 
egale. Ridică repede capul şi ascultă cu luare-aminte. 

Se apropie de perete, îşi lipi urechea de el, răspunse la bătăi şi 
strigă: 

— Karin, tu eşti?... Sau tu Crista?... Cine bate?... Aici sunt eu, 
Felicia... Răspundeţi! 

Deodată descoperi că bătăile veneau din soba cea mică de fier care 
se afla într-un colţ al odăii. Deschise portita şi îşi striga iar numele. De 
astă dată auzi răspunsul lămurit: 

— Eu sunt... Karin Rystrom. Felicia, din întâmplare am descoperit 
că putem să vorbim prin coşul sobei. Vreau să-ţi spun numai, să faci la 
fel ca mine. Dacă vine cineva să ne ia pentru a ne prezenta clienţilor, 
să ne prefacem bolnave. E cel mai bun mijloc de a scăpa cel puţin 
deocamdată de soarta grozavă care ne aşteaptă. Câştigând timp măcar 
câteva zile, poate se va ivi o posibilitate de scăpare. M-ai auzit, 
Felicia?... Bătrâna şi-a pus ochii mai cu seamă pe tine. Ascultă deci 
sfatul meu şi nu lăsa să fii dusă nici în sală, nici în vreun separeu. 

Palidă şi înspăimântată, Felicia asculta vorbele suedezei şi după 
câteva clipe răspunse: 

— Nu crezi, Karin, că poate clienţilor li se va face milă, dacă le 
vom povesti ce ni s-a întâmplat? 

Karin Rystrom râse cu amărăciune: 

— Pe asta nu te poţi bizui, Felicia. Bărbaţii care vin în case ca asta 
în care ne aflăm, nu sunt dispuşi să ne vină în ajutor. Ei vor altceva de 
la noi. 

— Dar nu putem să ne prefacem bolnave zile întregi. Bătrâna nu ne 
va crede şi ne va maltrata. Pare să fie foarte rea şi ne va goni cu biciul 
în sală, dacă ne vom împotrivi. 

— Mai curând las să mă bată, decât să fiu vândută, răspunse Karin 
Rystrom iritată. 

— Doamne Dumnezeule, de ce nu m-am înecat mai bine, decât să 
ajung aici?! 

— Eu n-am pierdut încă toată nădejdea, Felicia. Dacă nu mă înşel, 
poliţia dăduse de urma noastră. Chiar dacă Bouché şi Kapelski au 
reuşit să ne aducă în casa asta şi să ne vândă vrăjitoarei acesteia, 
totuşi se poate întâmpla ca poliţia să descopere unde ne aflăm, înainte 
de a fi nenorocite cu desăvârşire. 

— Mai am şi eu o nădejde. Poate se va găsi scrisoarea noastră pe 
care am aruncat-o cu sticla în mare. 

— La asta m-am gândit şi eu. Dar mai curând sper că ne va găsi 
poliţia şi ne va veni în ajutor. 

— Sunt multe fete în casa asta, care, fără îndoială, au fost aduse pe 
aceeaşi cale ca şi noi, totuşi poliţia nu le-a putut da niciun ajutor, 
Karin. Poate chiar funcţionarii poliţiei sunt înţeleşi cu această femeie 
şi închid ochii la toate nelegiuirile ei. 

Suedeza nu răspunse îndată, aşa că Felicia continuă: 

— Vezi, la asta nu te-ai gândit până acum, Karin. 

— Ai dreptate, Felicia, şi mărturisesc că acum mă cuprinde şi pe 
mine teama. Dumnezeule, nici nu îndrăznesc să mă gândesc că poate 
voi fi osândită să-mi petrec toată viaţa între aceste ziduri. 

— E îngrozitor ce ne aşteaptă, răspunse Felicia. Şi când mă gândesc 
cât de fericită eram cu câteva săptămâni în urmă! 

— Şi eu, Felicia! 

— Nu mi-aş fi închipuit niciodată că voi ajunge în starea în care mă 
aflu acum. Mă aşteptam la o viaţă fericită şi fără griji... Nu mai ştiu ce 
se va întâmpla acum cu noi! Cel puţin de-am fi închise împreună. E o 
slabă mângâiere că putem vorbi numai prin coşul sobei. 

— Şi totuşi trebuie să fim mulţumite că avem cel puţin această 
posibilitate, Felicia, o mângâie Karin. Dacă n-am fi putut schimba 
nicio vorbă, am fi rămas cu totul pradă deznădejdii. 

Felicia suspină din adâncul sufletului. 

— Am ajuns la sfârşitul puterilor mele. Sunt ca zdrobită. 

— Trebuie să te stăpâneşti, să te reculegi şi să nu arăţi acestor 
ticăloşi deznădejdea ta. Ei nu urmăresc alt scop prin închiderea 
noastră decât să facă din noi nişte unelte fără voinţă. Fii deci 
curajoasă, Felicia. 

— E atât de greu, scumpa mea Karin, se tângui sărmana fată. 

— Trebuie să ne adunăm toate puterile, pentru a nu ne lăsa 
înfrânte în lupta asta grozavă pe care trebuie s-o ducem până la 
sfârşit. 

— Nu ştiu ce să mai fac! Sunt istovită! 

— Gândeşte-te la cineva care ţi-e drag, pe care ai vrea să-l revezi şi 
pentru care trebuie să te păstrezi curată şi atunci te vei simţi întărită, 
vei căpăta noi puteri. Felicia, n-am vrut să spun nimănui pentru ce am 
primit angajamentul de a pleca în străinătate, dar ţie vreau să-ţi 
mărturisesc tot. Numai dorul după un bărbat drag m-a împins la 
hotărârea de a veni la Sidney. Din pricina unui prieten fals, a căzut 
bănuiala asupra lui că a sustras bani. Şi a fost osândit la închisoare. 
Pentru a nu îndura această ruşine, a fugit şi s-a angajat în Legiunea 
Străină. Toţi prietenii şi toate rudele lui n-au mai vrut să ştie nimic de 
el, numai eu nu l-am părăsit, căci îl cred nevinovat. Când mi-a scris că 
moare de dorul meu şi al patriei, am luat hotărârea să mă duc la el şi 
să-i spun că dragostea mea e neschimbată şi că îi voi rămâne 

credincioasă până când va fi eliberat. Pentru a-mi câştiga banii de 
drum, m-am gândit să primesc angajamentul la Sidney. Ei bine, 
Felicia, neîncetat mă gândesc la Sven al meu şi pentru dânsul voi 
lupta din răsputeri să scap de aici. Gândeşte-te şi tu la iubitul tău şi nu 
pierde încrederea că vom fi salvate. 

Urmă o lungă tăcere. Felicia era cu gândul la Bob la ei, pe care îl 
iubea atât de mult. 

Ce-ar spune el, dacă ar găsi-o într-o asemenea casă? 

Nu s-ar gândi oare, că şi ea apucase calea mamei ei? Barul 
„Valencia” n-a fost un stabiliment asemănător cu această casă 
blestemată a bătrânei Quad? 

Dar deodată apăru în faţa sufletului ei chipul blând şi frumos al 
mamei sale şi Feliciei îi fu ruşine de gândul pe care îl avusese. 

— Felicia, m-ai auzit? răsună din nou glasul suedezei. De ce nu 
răspunzi? 

— Ah, Karin, sunt atât de deznădăjduită! Ţie ţi-a rămas cel puţin 
speranţa că îţi vei găsi iubitul, că vei fi fericită cu dânsul, dar eu sunt 
nevoită să fug, să mă ascund de al meu, căci nu mi-e îngăduit să devin 
soţia lui. Nici eu nu ţi-am povestit până astăzi viaţa mea, dar e 
îngrozitoare soarta care mă aşteaptă. 

— De ce, Felicia? 

— Pentru că din mii de femei nu poate fi niciuna atât de nenorocită 
ca mine, Karin... Iubesc pe fratele meu! 

— Pe fratele tău? se auzi vocea speriată a suedezei. Dar cum te-ai 
putut îndrăgosti de dânsul, Felicia? 

Izbucnind în plâns, aceasta răspunse: 

— N-am ştiut că e fratele meu. 

Apoi, cu vocea înecată în lacrimi, îi povesti tristele întâmplări care 
îi nimiciseră viaţa. 

— Sărmană Felicia! zise Karin. 

— Mă înţelegi acum şi îţi dai seama că numai am puterea să lupt 
împotriva tuturor nenorocirilor care s-au abătut asupra mea?! 

— Da, micuța mea, şi totuşi nu trebuie să pierzi curajul. 

— Viaţa nu mai preţuieşte nimic pentru mine. 

— De multe ori lucrurile se pot schimbai, oricât de grozavă ar fi 
soarta cuiva. Poate că mama ta s-a înşelat şi acest mister Wilkens nici 
nu este tatăl tău. Şi chiar dacă ar fi, tot îţi mai rămâne dragostea 

mamei tale. Din câte mi-ai povestit despre ea, trebuie să fie nespus de 
bună. Dragostea ei nemărginită te va despăgubi de toate suferinţele pe 
care le-ai îndurat. 

Deodată se auzi la uşă zornăitul unor chei şi Felicia zise repede 
prietenei sale: 

— Taci, Karin. Vine cineva. 

Apoi alergă repede spre pat unde se ghemui şi îşi îndreptă privirile 
speriate spre uşa care se-deschise în clipa aceea. 


87. În căutarea lui Renard... 


După ce sărise din avion, Cekov o luase la goană peste câmp şi 
fusese fugărit de poliţişti timp de câteva ore. În cele din urmă reuşi 
însă să scape şi după ocoluri multe ajunse la Paris unde se credea în 
siguranţă. 

Cea dintâi grijă a lui era cum să-l găsească pe Renard. 

Faţa i se schimonosea de ură şi mânie, numai când se gândea la el. 

Vai de acest nemernic dacă îi va încăpea în mână! 

După ce luase o cameră într-un hotel mic, Cekov începu cercetările, 
pentru a da de urma lui Renard. 

Era seara, deci timpul cel mai prielnic, căci fără îndoială, Renard va 
vizita localurile de petrecere cu banii şterpeliţi de la prietenul său, 
Cekov. 

Dar unde să-l caute? 

Îşi aduse aminte că străinii care veneau la Paris, obişnuiau să se 
învârtească prin localurile din cartierul Montmartre. Luă deci o 
maşină şi se îndreptă într-acolo. 

Întreg cartierul era scăldat într-o lumină orbitoare. Pretutindeni 
reclame bătătoare la ochi, zgomot, râsete şi veselie. Oamenii păreau 
atraşi ca fluturii de miile de lumini şi intrau cu sutele în nenumăratele 
localuri. 

Cekov îşi făcu loc prin mulţime şi se îndreptă spre cabaretul „Folies 
Bergères”, voind să înceapă de aici căutarea lui după Renard. Deşi 
localul era plin, reuşi să găsească o lojă, din care putea cuprinde cu 
vederea întreaga sală. Se uită câtva timp în jurul lui, dar nu-l 
descoperi nicăieri pe fostul său tovarăş de afaceri. În orice caz nu voia 
să piardă mult timp aici şi dacă nu-l va găsi repede, va lua pe rând 

celelalte localuri. 

După câteva clipe apăru în lojă un chelner şi Cekov comandă o 
sticlă cu şampanie. Pe când sorbea încet din cupă, o femeie destul de 
frumoasă, îmbrăcată într-o rochie de seară, foarte decoltată trecu prin 
apropiere. Fără îndoială o cocotă. 

Lui Cekov îi veni o idee şi îndreptându-se spre dânsa îi zise: 

— Frumoasa mea, îmi dai voie să te invit la un pahar de şampania? 

Ea intră în lojă, luă loc în faţa lui şi chelnerul care observase 
venirea ei, aduse repede un al doilea pahar. 

— Nu te-am mai văzut pe aici, începu cocota conversaţia. Se pare 
că ai venit pentru întâia oară în acest local? 

— Mi-am dat întâlnire cu un prieten, dar văd că n-a venit. E 
adevărat că am cam întârziat şi se prea poate că a fost, a aşteptat 
puţin, apoi a plecat. 

— Au fost mulţi pe aici, care au şi plecat iar. 

— Poate l-ai văzut şi dumneata? 

— Se poate. Ce înfăţişare are prietenul dumitale? 

— De statură mijlocie, lat în spete, părul blond şi pe faţă are o 
cicatrice. 

— Nu cumva îl cheamă Paul? 

— Ba da. Îl cunoşti cumva? 

— A fost ieri pe aici, apoi a plecat cu prietena mea Baby, cu care a 
fost foarte galant 

Cekov se gândi înfuriat: „Galant cu banii mei”. 

Totuşi fu mulţumit de ce aflase, căci acum ştia că Renard se afla la 
Paris. 

— N-a spus că va veni şi azi? întrebă el mai departe. 

Cocota dădu din umeri şi răspunse: 

— De spus n-a spus nimic, dar cred că va veni, căci i-a plăcut foarte 
mult la noi. 

Cekov se hotărî să mai rămână. Ciocni paharul cu tovarăşa lui şi 
deveni mai vorbăreţ şi mai vesel. Avea doar speranţa acum să pună 
iar mâna pe banii lui. 

Fata îşi schimbă locul şi se aşeză lângă dânsul, devenind din ce în 
ce mai prietenoasă. Pe când vorbeau de una şi de alta, uşa lojii se 
deschise. Cekov se uită într-acolo, apoi sări mirat în picioare. 

— Ah, Mac O'Kerem! Tu eşti într-adevăr!? 

— Chiar eu. Am fost foarte mirat să te văd aici. Ce te-a adus la 
Paris? 

— O afacere. 

— Ai cumva de gând să te stabileşti aici şi să redeschizi barul tău? 

— Nu, altceva. Am o răfuială cu Bernard. 

— Ah, cu ăsta?! 

Irlandezul nu se arătă deloc surprins că şi Renard se afla la Paris, 
ceea ce dădu de bănuit lui Cekov. 

— Ia loc şi bea un pahar de şampanie cu noi. Dacă vrei chiar dintr- 
al meu, îl invită Cekov, întinzându-i paharul lui. 

Irlandezul luă loc şi ciocni cu fata, iar după ce bău, întrebă: 

— Ia spune-mi, Cekov, te-ai certat cu Renard? 

— De unde şti? 

— Am fost şi ieri pe aici şi l-am întâlnit! A venit vorba şi de tine. 

— Ah, l-ai întâlnit? Asta mă interesează. 

Irlandezul îl privi cercetător. 

— Ce ai cu el? 

Cekov nu se mai putu stăpâni şi izbucni: 

— E un pungaş ordinar, un ticălos! 

Mac O'Kerem râse. 

— Frumos vorbiţi unul de altul. El a spus de tine că eşti un idiot şi 
un măgar. 

— Are dreptate, am fost un măgar când m-am încurcat cu pungaşul 
ăla. 

— Nu mai întrebuința cuvântul acesta, că e foarte urât. 

— Ştiu, că nu-ţi place nici ţie, dar în orice caz se potriveşte de 
minune pentru Renard. 

— Ce ţi-a făcut? 

— M-a prădat şi m-a trădat. 

Cekov vorbise ca atâta aprindere, încât faţa i se înroşise. Dar cum 
cei doi se folosiseră de limba engleză, pe care cocota n-o înțelegea, 
aceasta începu să se plictisească şi zise lui Cekov. 

— Spune prietenului tău să plece şi stai mai bine de vorbă cu mine. 

Cekov se răsti la ea: 

— Tu fă bine şi lasă-mă în pace! 

Ea se ridică supărată şi plecă. 

— Uf! Bine că am scăpat! 

— Dar mai adineauri erai atât de drăguţ cu dânsa? 

— Acum am alte lucruri în cap. 

— Eşti înfuriat împotriva lui Renard? 

— Da. 

— Spui că te-a prădat? 

— Şi încă cum!... Ascultă... 

Cekov se aplecă peste masă şi îi povesti lui Mac O'Kerem tot ce i se 
întâmplase cu Renard. Apoi încheie: 

— Ce părere ai? Nu e aşa că e o pungăşie fără pereche? 

— E mai mult decât o pungăşie. Eu nu m-aş fi încurcat niciodată cu 
el. Ce ai de gând să faci acum? 

— Îl voi căuta şi voi pune mâna pe nemernic. 

— Ştii unde locuieşte? 

— Nu, dar voi afla. Deocamdată îmi ajunge să ştiu că e în Paris. 

— Ai avut noroc că ne-am întâlnit, căci îi cunosc adresa. 

Cekov îl apucă pe irlandez de braţ şi întrebă cu înfrigurare: 

— Cum, ştii unde stă?! Asta e minunat! Spune-mi adresa lui. 

— Stai, nu mă lua aşa de repede. Nu merge aşa cu una, cu două. 
Dacă îţi ajut să-ţi scoţi banii, vreau să câştig şi eu ceva provizion. 

— Ți-l dau cu cea mai mare plăcere. 

— Zece la sută? 

— Fie, dar acum spune-mi repede unde îl pot găsi pe Renard. 

— În cartierul Plaisance. 

— Ce cartier e ăsta? 

— Unul din cele mai rele din tot Parisul, dar unde te poţi ascunde 
bine. 

— Spune-mi strada şi numărul. 

— Strada Pecrel şaptezeci şi opt. 

— La cine locuieşte? 

— Nu cunosc pe proprietar, ştiu numai că stă singur în subsolul 
aripei din dreapta a clădirii. 

— Asta mă bucură. 

— De ce? 

— Pentru că voi putea vorbi cu dânsul fără să fiu stingherit de 
nimeni. 

— Vrei să te duci încă astăzi la el? 

— Negreşit; chiar în noaptea asta. 

— Pe la ora asta e de obicei plecat, aşa că n-ai să-l găseşti. 

— ÎL voi aştepta. 

— În faţa casei? 

— Voi vedea când voi fi acolo. Vii şi tu cu mine? 

— N-am niciun amestec în afacerea asta, aşa că poţi să te răfuieşti 
singur cu el. 

— N-ai nevoie să fii de faţă. Poţi aştepta afară, ca să-ţi iei îndată în 
primire partea ta. 

— Ai dreptate. Gologanii îi pot încasa pe loc. Bine, atunci plec şi eu 
cu tine. 

Cekov mai comandă o sticlă cu şampanie şi după ce o goliră şi pe 
asta, plăti şi plecară. 

Ajungând în stradă, luară o maşină care avea să-i ducă în cartierul 
în care locuia Renard. 

Pe drum Cekov îl întrebă pe Mac O'Kerem: 

— Dar ţie cum ţi-a mai mers în timpul din urmă? 

— Prost. Am înghiţit un hap, într-o afacere mare. Era vorba de o 
lovitură frumoasă, dar tot ce am câştigat, a fost că s-a pus poliţia pe 
urma mea şi a lui George, aşa că am şters-o amândoi. Numai Norval s- 
a întors la Marsilia. Se nimereşte bine că pot câştiga ceva de la tine şi 
pot să mă mişc, căci nici aici aerul nu mai este prea curat pentru 
mine. 

— Poate vom pleca împreună. 

— Unde vrei să te duci? 

— Un plan hotărât n-am încă, dar în orice caz trebuie să părăsesc 
Europa. 

— Planuri putem face noi şi mai târziu. 

Automobilul ajunsese în cartierul în care se afla strada Pecrel şi 
cum Cekov nu-i spusese şoferului numărul casei, acesta opri la colţul 
străzii. Coborâră din maşină, plătiră şoferului şi plecară pe jos mai 
departe. 

Case mari, mohorâte şi dărăpănate se înşirau de-a lungul străzii şi 
se vedea că aici sălăşluieşte mizeria şi crima. Era într-adevăr un 
cartier sinistru în care niciun om cumsecade nu se încumeta să intre, 
mai cu seamă în timpul nopții. 

— Ai mai fost vreodată pe la Renard? îl întrebă Cekov pe Mac 
O'Kerem. 

— Nu, dar era vorba să mă duc o dată pe la el şi de aceea mi-a 
descris amănunţit unda e casa în care locuieşte. 

Într-adevăr, o găsiră repede şi Cekov încercă să deschidă uşa. 

— E închisă. 

— Asta era de aşteptat. 

— Ce facem acum? 

— Trebuie să aşteptăm până când se va întoarce acasă. 

— Poate a şi venit şi noi putem aştepte toată noaptea aici afară. 

— Stai puţin; din întâmplare am nişte chei la mine. Poate voi reuşi 
să descui uşa. 

Mac O'Kerem încercă mai multe chei şi într-adevăr reuşi să 
deschidă. 

— Acum poţi să intri. După cum ţi-am spus, subsolul din aripa 
dreaptă. Eu te voi aştepta pe partea cealaltă a străzii. 

— Vezi să nu te plictiseşti. 

— În orice caz, grăbeşte-te. 

— Dacă nu va fi venit, va trebui să-l aştept. 

Cekov intră în gangul casei, trecu în curte şi de aici se îndreptă spre 
aripa dreaptă. 

Ferestrele subsolului nu erau luminate, aşa că Renard sau nu venise 
încă, sau se şi culcase. 

La fereastra a doua erau nişte perdele, ceea ce dovedea că aici 
locuia Renard. Cekov apăsă pe una din ferestre, care se deschise. Intră 
înăuntru şi la lumina slabă a lunii văzu că era destul de bine mobilată. 
În odaie nu era nimeni, aşa că trebui să aştepte. 

Luă loc la o masă, pe care se mai aflau nişte resturi de mâncare şi 
un cuţit mare de care Renard se servise pesemne să taie pâine. Văzu şi 
o lampă cu petrol, dar pe care n-o aprinse, căci lumina ei ai fi trădat 
lui Renard prezenta unui străin în camera lui. Aprinse însă o ţigaretă 
pe care începu s-o fumeze în linişte şi cu răbdare, în aşteptarea lui 
Renard. 

După o aşteptare destul de lungă, auzi în sfârşit paşi prin curte, 
apoi uşa fu deschisă şi Renard îşi făcu apariţia. Aprinse o lanternă 
electrică şi... privirea lui căzu asupra vizitatorului. 

— Cekov! strigă el îngrozit şi se dădu câţiva paşi înapoi. 

— Nu te-ai aşteptat să mă vezi, hai? 

Cekov se ridică de pe scaun şi păşi spre el. 

Renard se dădu înapoi şi se părea că vrea să fugă. Dar Cekov îl 
ajunse şi-l apucă cu brutalitate de braţ. 

— Stai, prietene, aşa de uşor nu-mi vei scăpa. Acum ne vom răfui 
amândoi. 

ÎI trase în odaie şi trânti uşa. 

— Dă-mi drumul, zise Renard gâfâind. 

— Bine, îţi dau drumul; de scăpat tot nu poţi să-mi scapi. 

Cekov îi lăsă braţul şi amândoi stăteau faţă în faţă. 

— Ce vrei? 

— Pentru întrebarea asta neruşinată ar trebui să-ţi trag una peste 
gură, dar mai bine o să-ţi răspund. Am venit să-ţi spun că eşti cel mai 
ticălos pungaş şi trădător care mi-a ieşit vreodată în cale şi al doilea, 
am venit să-mi dai banii mei. 

— Ce bani? 

— Nemernicule, să nu faci pe prostul şi nu mă scoate din fire, 
altminteri va fi rău de tine! 

— Să nu crezi că mi-e frică, răspunse Renard ironic. 

Cekov îşi dădu toată osteneala să se mai stăpânească şi-l întrebă: 

— Vasăzică nu vrei să-mi dai banii? 

— Nici prin gând nu-mi trece. N-ai decât să te duci la poliţie şi să 
mă denunți. 

Cuvintele acestea umplură măsura, aşa că Cekov se năpusti asupra 
lui, îl apucă de piept şi răcni: 

— Câine blestemat ce eşti! 

În clipa următoare se şi încăierară şi începu o luptă groaznică. 
Renard reuşi să-l apuce de beregată şi-l strângea cu toată puterea; 
acesta reuşi însă să scape din strânsoare, se dădu înapoi şi în această 
mişcare răsturnă masa cu tot ce era pe ea. 

Renard sări asupra lui, îi puse un genunchi pe piept şi îl apucă iar 
de gât. 

— Vrei să renunţi la bani? 

— Nu, gâfâi Cekov şi încercă să se desfacă din mâinile adversarului 
său. 

În mişcările pe care le făcea, mâna lui dădu de cuțitul care căzuse 
de pe masă. Îl apucă şi cu o mişcare repede îl înfipse în gâtul lui 
Renard. 

Se auzi un gâlgâit, apoi mâinile acestuia se desfăcură din jurul 

gâtului lui Cekov, care sări în picioare şi rămase cu ochii holbaţi la 
trupul care zăcea nemișcat în faţa lui. 

Primul lucru pe care trebuia să-l facă acum, era să caute banii. Fără 
îndoială că Renard îi avea în buzunar. 

Cu toată groaza de care era cuprins, îl întoarse cu faţa în sus şi 
începu să-i scotocească buzunarele, dar nu găsi decât câteva mii de 
franci. 

Unde erau oare ceilalţi? 

Începu să caute cu înfrigurare prin odaie, deschise toate sertarele, 
cotrobăi pretutindeni şi în sfârşit îi găsi sub saltea. Erau vreo două 
milioane de franci, pe care îi vâri repede în buzunarele lui. Apoi luă 
cheia de la intrare, ieşi repede, închise iar uşa în urma lui şi se repezi 
în stradă. 

Privind în jurul lui, zări pe Mac O'Kerem pe partea cealaltă şi 
alergă spre dânsul. 

Când îl văzu mai de-aproape, irlandezul îl întrebă speriat: 

— Dar ce-i cu tine, omule? Ce s-a întâmplat? 

— Nu mă mai întreba. 

— Eşti plin de sânge! 

Cekov se uita la hainele lui şi se cutremură. 

— Sânge... da, sânge!... zise el năuc şi cu glasul stins. 

— Nu cumva l-ai...? 

— Da, căci altfel m-ar fi sugrumat el pe mine. 

— În niciun caz nu trebuie să te vadă cineva în halul ăsta. 

Cekov se uită la irlandez cu o privire rătăcită. 

— Ce să fac? 

— Întoarce-te în casă, spală-te şi curăţă hainele de sânge. 

Cekov se dădu înapoi, îngrozit. 

— Nu, nu... pentru nimic în lume nu mă mai întorc acolo... Mai 
bine mă las prins! 

— De asta n-ai să scapi, dacă te va vedea cineva în halul ăsta. 

Cekov se uită la irlandez cu o privire rugătoare. 

— Ajută-mă tu, Mac. 

— Ce pot să fac? Cum să te ajut? 

— Caută şi tu... vezi... îţi voi da jumătate din bani dacă mă scapi. 

Irlandezul se gândi câteva clipe, apoi zise: 

— Să mergem la mine acasă şi să încercăm să intrăm nevăzuţi de 

nimeni. Am haine destule şi îţi voi da un alt costum, iar pe acesta îl 
vom arunca în Sena. 

— Bine, hai să mergem la tine. 

— Mai încet, să chibzuim mai întâi. Dacă mergem aşa cum eşti, 
primul poliţist care ne va ieşi în cale, ne va opri, căci petele de sânge 
te vor da de gol. Mai bine să aduc o trăsură. Voi spune birjarului că 
eşti un prieten al meu, care a fost bătut într-o încăierare şi se va învoi 
să ne ducă până acasă la mine. 

— Da, du-te şi adu o trăsură! 

Rămas singur, Cekov se înfioră. Vedea mereu înaintea ochilor 
cadavrul lui Renard. 

Nu voise să-l omoare! Dacă ar fi căutat prin odaie înainte de 
venirea lui, fapta grozavă nu s-ar fi întâmplat. 

După câtva timp Mac O'Kerem veni cu o trăsură în care se urcară 
amândoi şi porniră spre locuinţa irlandezului, lăsând în urma lor casa 
sinistră în care zăcea Renard scăldat în sânge. 


88. Altă nenorocire 


Dolores socotise ca un mare noroc faptul că întâlnise la Genova pe 
căpitanul Reval şi că prin mijlocirea lui făcuse cunoştinţa lui Liu-San- 
Ciang. 

Dacă nu l-ar fi întâlnit, ar fi fost într-o situaţie cât se poate de 
nenorocită, într-un oraş străin şi fără bani destui la dânsa. 

Acum însă privea în viitor cu noi speranţe; numai nerăbdarea o 
chinuia, căci oricât de repede spinteca valurile iahtul chinezului, ei i 
se părea că tot merge prea încet. Ar fi vrut să aibă aripi spre a zbura 
mai departe. 

Aproape tot timpul îl petrecea pe punte, întinsă într-un şezlong, 
privind în largul mării şi observând oamenii echipajului la lucru. Toţi 
erau chinezi şi se purtau cu deosebit respect față de Dolores. De câte 
ori îi ieşea vreunul în cale, se înclina adânc în faţa ei. 

Uneori se plimba şi prin cabinele iahtului, care era amenajat cu cel 
mai mare lux şi cu tot confortul modern. Se vedea că proprietarul 
acestui iaht era foarte bogat, căci numai un om care dispune de o 
avere imensă putea să-şi permită un asemenea lux. 

Despre Liu-San-Ciang contesa nu prea ştia multe. Atât numai că 

făcea negoţ, dar cu ce, habar n-avea. Pe bordul iahtului nu se afla 
marfă, aşa că acesta era numai pentru întrebuinţarea personală a 
chinezului. 

Dar contesa, nu-şi prea bătu mult capul cu asta, căci îndeletnicirile 
chinezului îi erau indiferente. Era mulţumită că Liu-San-Ciang se 
oferise s-o ducă la Sidney şi îi era recunoscătoare pentru aceasta. 

Singura neplăcere pe care a avea, era faptul că de câte ori era 
împreună cu chinezul, acesta se uita la ea cu o privire care îi pricinuia 
o senzaţie ciudată. 

Într-o zi, contesa se apropiase de cârmaci, şi uitându-se la busolă, 
văzu că aceasta arăta cursul spre răsărit. 

De ce oare? 

Dacă mergea spre Australia, cursul ar fi trebuit să fie spre Sud-Est. 

Îl întrebă pe cârmaci, dar acesta dădu numai din umeri. 

Dolores îi vorbise franţuzeşte şi pesemne că omul nu cunoştea 
această limbă. Îi repetă întrebarea în limba engleză, dar şi de data 
asta cârmaciul făcu un semn că nu înţelege. 

Contesa se hotărî deci să întrebe chiar pe Liu-San-Ciang, căci se 
simţea cuprinsă de oarecare nelinişte în urma constatării ei. 

Dolores coborî în salonul iahtului, sperând să-l găsească pe chinez 
acolo. Nu-l văzu, şi se îndreptă spre cabina lui şi bătu la uşă. Ascultă 
câteva clipe, dar nu primi niciun răspuns. 

Deschise uşa; se opri însă în loc, căci din cabină ieşea un miros 
dulceag, iar încăperea era plină de fum. După ce îşi roti ochii prin 
cabină, descoperi pe chinez întins pe nişte perne, fumând dintr-o lulea 
de formă ciudată, cu capul mic şi ţeava lungă şi groasă. Ochii lui 
aveau un luciu straniu şi părea că nu-şi dă seama de ce se petrece în 
jurul său. 

Dolores se sperie la vederea lui. Ce i se întâmplase oare? 

Deodată îşi aduse aminte de ce îi povestise căpitanul Barnabe 
despre fumătorii de opiu. 

Părăsi repede cabina, cuprinsă de o mare nelinişte. Ce însemnau 
oare toate acestea? 

Putea oare să aibă încredere în acest om, pe care nu-l cunoştea 
aproape deloc? 

Se închise în cabina ei şi petrecu o noapte îngrozitoare. 

În dimineaţa următoare urcă iar pe punte şi se uită la busolă. 

Cursul era îndreptat spre răsărit. Privi în largul mării. Unde se afla 
oare? Spre ce ţinuturi o ducea chinezul? 

Neliniştea ei crescu şi se prefăcu în spaimă. Avu presimţirea că o 
ameninţă o primejdie şi îşi dădea seama că dacă era într-adevăr aşa, 
se afla cu totul în mâna chinezului. 

În dimineaţa aceea Liu-San-Ciang nu veni la dejun şi nu se arătă 
nici mai târziu. 

Nemaiputându-şi stăpâni nerăbdarea, se duse iar la cabina lui şi 
bătu în uşă. Da astă dată primi răspuns şi când deschise uşa, chinezul, 
care şedea întins pe nişte perne, se ridică politicos şi făcu câţiva paşi 
spre dânsa. 

Se înclină zâmbind şi o întrebă: 

— Ai nevoie de mine, doamnă? Te rog să mă ierţi că nu m-am 
arătat atâta vreme, dar nu m-am simţit bine. 

— Am venit să-ţi cer o lămurire, mister Liu-San-Ciang. Ducându-mă 
din întâmplare la cârmă, am văzut după busolă că iahtul ţine cursul 
spre răsărit, fapt care m-a surprins foarte mult. 

Fără să-şi dea seama, contesa vorbise pe un ton rece, aproape 
aspru. 

Chinezul îşi păstră zâmbetul prietenos şi o invită să ia loc, fără să 
răspundă însă îndată la întrebarea ei. 

Nerăbdătoare, ea stărui: 

— Te rog să-mi spui, cum se face că mergem spre răsărit? 

— EI îi aruncă o privire pătrunzătoare, apoi zise încet: 

— Vreau să mă duc întâi în China. 

Dolores avu senzaţia că pământul îi aluneca de sub picioare şi se 
prăbuşeşte într-o prăpastie fără fund. 

Mergea spre China şi căpitanul Barnabe o aştepta la Sidney! 

Vasăzică chinezul o minţise?! O atrăsese pe iahtul său cu 
promisiuni false. Cu ce scop? În aceeaşi clipă zări în ochii lui o sclipire 
pătimaşă; îşi dădu seama de primejdie şi voi să sară în picioare, dar 
chinezul îi puse mâna pe umăr şi o sili să şadă iar jos. 

— Te-ai speriat pentru că ţi-am spus că mergem în China? 

— Cum să nu mă sperii? M-ai înşelat în chip ruşinoş. 

El rămase calm şi o întrebă iar: 

— Nu-ţi poţi închipui pentru ce fac asta? 

— Nu, căci nu bănuiesc ce mişelie ai de gând să înfăptuieşti. 

Liu-San-Ciang se aplecă spre ea şi zise: 

— Am făcut-o pentru că te iubesc. 

Glasul lui sună răguşit şi aspru. 

Dolores se dădu înapoi, înspăimântat. 

— Eşti nebun?!... Ţi-ai pierdut minţile?! 

Chinezul îi luă mâinile într-ale sale şi răspunse: 

— Da, sunt nebun, dar vina e numai a dumitale, fiindcă eşti atât de 
frumoasă... mai frumoasă decât toate femeile pe care le-am întâlnit 
până acum. Din clipa în care te-am văzut la Genova ştiam că nu voi 
mai avea linişte din pricina dumitale, că va trebui să te am. 

Se apropie şi mai mult de dânsa şi continuă: 

— Trebuie să fii a mea... trebuie... eu... eu... 

Cuprins de patimă, Liu-San-Ciang nu putu să vorbească mai 
departe. Dădu drumul mâinilor ei şi o cuprinse cu braţele, buzele lui 
căutară pe ale ei, dar în clipa când vru s-o sărute Dolores îl îmbrânci 
cu putere. 

El voi să se năpustească iar asupra ei, contesa însă îl lovi peste față 
şi alergă spre uşă. 

Chinezul se repezi după ea, vru s-o oprească, dar ea îi trânti uşa în 
nas, alergă în cabina ei unde se prăbuşi pe pat şi izbucni într-un plâns 
deznădăjduit. 

Felicia, Barnabe... o aşteptau la Sidney... şi ea... Doamne 
Dumnezeule, cum va scăpa oare din ghearele acestui chinez 
nemernic?! 


89. In ghearele neguţătorilor de carne vie 


Felicia stătea ghemuită în odaia ei, gândindu-se la soarta grozavă 
care o aştepta. Inima îi bătea cu putere. Deodată uşa se deschise şi 
fata zări o femeie cam grăsulie, care se apropie de dânsa, însoţită de 
alta. La vederea lor, se sperie atât de tare, încât căzu aproape leşinată 
pe pat. Dar în casa aceasta nu se ştia ce este mila. 

Felicia fu trasă de pe pat şi femeia cea grasă zise: 

— Haide repede, îmbracă-te. Au venit clienţi bogaţi şi patroana 
vrea să te prezinte lor. 

Felicia se ridică îngrozită şi ţipă: 

— Nu. Nu vreau să mă duc sus în salon. Nimeni nu mă poate sili şi 


— 352 — 


dacă totuşi o vor face, voi ţipa până când va veni poliţia. 

Speriată, bătrâna îi făcu semn să tacă. 

— Pentru Dumnezeu, fetiţo, nu zbiera aşa, căci o să-ţi meargă rău. 
Patroana e o diavoliţă cu care nu te poţi juca şi vai de tine, dacă nu te 
supui poruncilor ei. Cine a intrat o dată în casa asta, nu mai scapă. 
Ştiu ce spun, căci şi eu, acum vreo douăzeci de ani am fost adusă tot 
ca şi tine. Am încercat toate mijloacele să scap de aici, dar totul a fost 
în zadar. Patroana are ajutoare care fac pe orice fată să se supună 
voinţei ei şi apoi... cu vremea... omul se deprinde cu toate. 

— E adevărat ce spui? 

Femeia avu un zâmbet obosit. 

— Dacă vrei, n-ai decât să nu mă crezi, fetiţo, mie mi-e totuna. Dar 
un lucru te sfătuiesc: fii cuminte şi îmbracă rochia asta, căci dacă vine 
patroana şi nu te găseşte gata îmbrăcată, te dă pe mâna lui Jumbo. 
Negrul acesta e ca o fiară şi nu cunoaşte mila, mai cu seamă când e 
vorba de femei albe. Aşadar e mai bine să te duci sus, căci acolo 
găseşti cel puţin oameni bine crescuţi. Multe din fete au avut noroc şi 
au găsit bărbaţi care s-au îndrăgostit de ele şi le-au cumpărat de la 
patroană pe un preţ mare. Asta e singura cale de scăpare, căci 
patroana le dă drumul la acelea pentru care se plăteşte bine. 

Gândurile se învălmăşeau în mintea Feliciei. 

Vasăzică dacă s-ar găsi cineva căruia să-i placă atât de mult...?! 

Îşi aduse aminte însă de Bob... de mama ei şi se înfioră. 

— Nu... nu mă duc sus, pentru nimic în lume. 

În clipa aceea uşa fu deschisă şi doamna Quad, care auzise ultimele 
cuvinte ale Feliciei, intră în odaie şi îndreptă asupra Feliciei o privire 
amenințătoare. 

Tânăra fată se dădu câţiva paşi înapoi şi înspăimântată întinse 
mâinile ca pentru a se apăra de o primejdie grozavă. 

Patroana începu să râdă şi zise batjocoritor: 

— Ia te uită! Ţi-e teamă vasăzică? Şi eu care credeam că cine ştie 
ce scandal vei face, când am auzit vorbele tale! Se vede că e de ajuns 
să vin eu, ca şi fac să-ţi piară tot curajul. 

Felicia nu se retrăsese de teama doamnei Quad, ci fiindcă zărise 
apărând în uşă chipul uriaş al unui negru. Acesta era fără îndoială 
bruta de care vorbise bătrâna şi Felicia se înfioră când îşi aduse 
aminte de ce-i spusese aceasta. 

Pe mâna acestei fiare va fi dată, dacă nu se va supune poruncii 
patroanei! 

Dumnezeule Doamne, numai asta nu! Ar fi prea, îngrozitor! 

Cu un gest implorator ridică mâinile şi se rugă: 

— Ai milă şi îndurare, doamnă Quad şi cruţă-mă! Nu mă sili să mă 
duc sus, dă-mi drumul... 

Patroana izbucni într-un râs ascuţit, degustător şi punând mâinile 
în şolduri, ţipă: 

— Să-ţi dau drumul, ai?!... Vrei să-ţi dau drumul tocmai ţie, care 
eşti cea mai frumoasă dintre toate fetele pe care le-am avut vreodată 
în casă mea?!... Nici să nu te gândeşti la aşa ceva şi scuteşte-mă cu 
bocetele. Pierdem timpul degeaba şi sus aşteaptă clienţii, îşi pierd 
răbdarea din pricina ta. Dar hai repede, nu mai sta la gânduri, fetiţa 
mea!... A venit un client care cere ceva deosebit şi dacă te va vedea pe 
tine, se va linge pe buze, căci o fetişcană blondă, frumoasă şi 
nevinovată ca tine n-am mai avut până acum în casa mea. 

— Nu... nu mă duc... lasă-mă! 

— Eşti nebună, pesemne?! 

— Ascultă-mă, doamnă Quad... 

— Nu vreau să aud nimic; m-ai înţeles? Aici eşti în puterea mea. 
Am dat o grămadă de bani pentru tine şi trebuie să mi-i scot! 

— Mama îţi va da tot înapoi şi încă un preţ bun de răscumpărare 
pe deasupra. Mama e bogată, chiar foarte bogată şi îţi va plăti oricât îi 
vei cere, numai să-mi dai drumul. Cruţă-mă deci şi nu mă sili să mă 
duc la clienţii dumitale. 

Un zâmbet cinic se ivi pe faţa patroanei, care se schimonosi într-un 
chip dezgustător. 

— Toate fetele care mi se aduc, spun că sau mama, sau iubitul lor 
îmi va da orice sumă pentru răscumpărarea lor. Cunosc tertipurile 
astea şi nu mă încurci în astfel de afaceri. Cine a intrat o dată în casa 
mea, nu mai iese de aici; e mort pentru ai lui. De aici nu pătrunde 
nicio ştire în lumea de afară, căci n-am chef să fac cunoştinţă cu 
poliţia şi să ajung la închisoare. Isprăveşte deci cu bocetele, căci n-au 
niciun rost şi cu cât te vei împotrivi mai mult, cu atât mai rău pentru 
tine. Îţi dau timp zece minute să te gândeşti. Dacă până atunci nu vei 
fi îmbrăcată în rochia pe care ţi-a adus-o Ines şi nu vei fi sus împreună 
cu celelalte fete, atunci... 

Se întoarse spre negrul care stătea rânjind la uşă şi continuă: 

— „atunci porumbiţa asta frumoasă e a ta, Jumbo, şi poţi face cu 
ea ce vrei. Ştiu că-i place carne fragedă şi blondă de fată mare. 

Amenințarea aceasta făcu să îngheţe sângele în vinele Feliciei, cu 
atât mai mult cu cât văzu pe negru uitându-se la dânsa cu ochii 
înflăcăraţi de patimă. 

Pentru Dumnezeu? Era gata să îndure orice, numai asta nu! 

O luptă grozavă se dădu în sufletul sărmanei fete. Văzu înaintea ei 
chipul drag al lui Bob şi o rază de speranţă îi dădu iar putere. 

Cine ştie?!... Poate va reuşi să scape, printr-o minune! 

Doamna Quad văzu schimbarea pe faţa Feliciei şi înţelese că în cele 
din urmă se va supune. Spuse deci cu asprime: 

— Nădăjduiesc că îţi vei vârî minţile în cap. Dacă în zece minate nu 
vei fi îmbrăcată, atunci Jumbo... 

— Nu, pentru Dumnezeu, numai asta nu! Orice numai asta nu!... 
strigă Felicia îngrozită. 

— Vasăzică ai să te supui? 

Felicia dădu numai din cap, căci lacrimile o podidiră şi nu fu în 
stare să scoată niciun cuvânt. 

Patroana ieşi mulţumită că îşi ajunsese scopul, făcu un semn 
servitoarei, trimise pe Jumbo afară, iar ea intră în încăperea de alături 
unde se repetă aceeaşi scenă. Acolo se afla Karin Rystrom, care se 
împotrivi cu aceeaşi înverşunare să se supună poruncii doamnei Quad, 
dar ca şi Felicia, trebui să cedeze în cele din urmă, de teamă de a nu 
încăpea pe mâinile negrului Jumbo. 

În sfârşit patroana adunase toate felele şi cu o privire mulţumită se 
uită la ele. 

Tocmai spaima şi faptul că aveau ochii plini de lacrimi, le făcea şi 
mai atrăgătoare. 

Patroana ştia că nevinovăția aţâţa mai mult simţurile bărbaţilor şi 
că aceste fete îi vor aduce mulţi bani. În mintea ei îşi făcea socoteala, 
de sumele ce le va încasa în seara aceea. 

Nu îi era teamă că ar putea avea neplăceri cu fetele, căci chiar dacă 
ele ar povesti clienţilor ce li se întâmplase cu Kapelski, nu era de 
aşteptat să găsească pe cineva care să le vină în ajutor, căci bărbaţii 
care veneau la dânsa căutau plăceri şi nu încurcături cu poliţia. Afară 
de asta, cei mai mulţi clienţi ştiau că astfel de fete care se aflau în 

casa doamnei Quad, aveau obiceiul să spună poveşti spre a se face mai 
interesante şi a scoate mai mulţi bani de la dânşii. 

Totuşi, înainte de a pleca în salon, le mai atrase o dată luarea 
aminte: 

— Fiţi cuminţi şi arătaţi-vă prietenoase şi drăguţe cu clienţii. Dacă 
voi primi cea mai mică reclamaţie din partea cuiva, veţi avea de furcă 
pe urmă cu mine. Toate care au încercat să mi se împotrivească, au 
cunoscut mânia mea şi n-au mai văzut lumina zilei. Cu cât vă veţi 
supune mai repede, cu atât va fi mai bine de voi. Haideţi acum... 

Înfricoşate, fetele se luară de mână, ca şi când ar fi vrut să se 
încurajeze una pe alta, şi urcară scara care ducea spre salon. 


90. O clipă grea 

Aşteptarea i se păru nespus de lungă căpitanului Barnabe. În sfârşit 
după vreo jumătate de oră uşa se deschise şi plin de încordare, 
căpitanul îşi îndreptă privirea într-acolo. Se va împlini oare speranţa 
lui? Sau patroana îi va aduce o altă fată? 

Dar şi în cazul acesta va încerca să afle de la dânsa ce fete noi 
fuseseră aduse în casa aceea. 

Deodată ochii lui se măriră de uimire şi trebui să se stăpânească 
spre a nu se trăda. 

În uşă apăruseră fetele, cu feţele speriate şi ochii înlăcrimaţi. Erau 
toate acolo. Patroana i le adusese ca să-şi aleagă pe care îi va plăcea şi 
în spatele celorlalte, Barnabe descoperi numaidecât pe Felicia. 

Nu putea să se înşele, căci asemănarea ei cu Dolores era prea mare. 

Fu cuprins de o emoție puternică, reuşi însă să se stăpânească şi nu 
se trădă cu nicio mişcare, cu niciun cuvânt. 

— Ah, făcu el încântat, aşa da!... Astea îmi plac! 

Se uită pe rând la toate, apoi zise proxenetei: 

— Par să fie cam sfioase... 

— Da, sunt încă noi, dar la un pahar de şampanie se vor înveseli şi 
atunci ştiu că ai să petreci de minune. Aşa bucățele, mai rar! 

— Toate sunt frumoase şi drept să-ţi spun nu ştiu pe care s-o aleg. 

— Dar trebuie să te hotărăşti pentru una, căci pe toate nu ţi le pot 
lăsa. 

— Ei da, ai dreptate... Ia să vedem... Uite, blondina ceea de colo 

îmi place mai mult... să rămână ea cu mine. 

La aceste cuvinte arătă spre Felicia, care se dădu înapoi, speriată. 
Dar Barnabe îi făcu un semn prietenesc şi îi spuse pe franțuzeşte: 

— Şi nu-ţi fie teamă de mine... 

— Cum, eşti...? 

Barnabe îi curmă vorba. 

— O să afli mai târziu. 

Patroana se uită bănuitoare la dânşii, căci nu înţelegea limba 
francezi şi-l întrebă pe căpitan: 

— Ce tot vorbeşti acolo cu fata? 

El îşi dădu seama că făcuse o greşeală şi se grăbi s-o îndrepte, 
spunând doamnei Quad: 

— Am recunoscut îndată că frumuşica asta e franţuzoaică şi i-am 
vorbit în limba ei. Asta i-a făcut plăcere şi după cum vezi a şi devenit 
mai prietenoasă. 

Patroana mai rămase cu oarecare bănuială, dar n-o arătă pe faţă, ci 
făcu semn celorlalte fete să iasă din odaie, iar dânsa se adresă lui 
Barnabe: 

— Cum rămâne cu promisiunea dumitale? 

Barnabe scoase o bancnotă de cinci lire sterline şi i-o întinse, 
spunând: 

— Ia deocamdată asta, şi dacă voi fi mulţumit, îți voi mai da. 

— Şi o să te ţii de cuvânt? 

Barnabe dădu din cap şi răspunse: 

— Negreşit. Dar acum pleacă şi lasă-mă singur cu porumbiţa asta 
frumuşică. 

Doamna Quad mormăi ceva de neînțeles şi ieşi după celelalte fete. 

Abia închisese uşa în urma ei, când Barnabe sări de pe scaun, se 
apropia de Felicia, îi luă mâinile şi îi şopti: 

— Sunt căpitanul Barnabe, un bun prieten al mamei dumitale şi am 
venit să te scap din ghearele acestei vrăjitoare. 

Felicia se uită la dânsul cu ochi mari, nevenindu-i să creadă cele 
auzite. 

Voia s-o salveze, tocmai atunci când ea pierduse orice speranţă?! 

Auzise oare bine? 

Va fi salvată de cea mai grozavă ruşine! 

Omul acesta bun voia s-o scoată din casa asta blestemată?! 

Felicia strânse mâinile căpitanului şi murmură cu glasul aproape 
stins: 

— Îţi mulţumesc... îţi mulțumesc din tot sufletul. 

— Acum să nu mai pierdem timpul, ci să plecăm cât mai repede. 

Felicia se uită la rochia ei decoltată şi faţa i se acoperi cu o roşeaţă 
vie. 

— Dar nu pot să plec cu rochia asta. 

— Nu face nimic. Acum nu e vremea să ne gândim la lucruri de 
astea, căci totul e în joc. 

Se îndreptară spre uşă. Căpitanul vru să treacă înainte, dar nu 
ajunse departe, căci deodată auzi un foşnet în spatele lui şi draperia 
din faţa unei uşi, pe care n-o observase până în clipa aceea, fu dată la 
o parte şi se trezi faţă în faţă cu un individ lat în spete şi cu braţe 
puternice care îi strigă: 

— Stai! Unde vrei să pleci? 

Numai o singură clipă căpitanul rămase nehotărât în loc, apoi îşi 
dădu seama că singura scăpare era fuga, aşa că o împinse pe Felicia 
spre uşă şi îi şopti: 

— Haide repede... 

În aceeaşi clipă însă, individul se năpusti asupra lui şi o luptă 
grozavă începu între ei. 

Barnabe se apără din răsputeri şi îl lovi de mai multe ori cu 
pumnul, dar ticălosul nu-i dădu drumul, ci începu să tipe cât îl ţinea 
gura. 

În furia lui, căpitanul reuşi să-l scuture de pe el şi crezu că scăpase, 
când primi o lovitură puternică în tâmplă. Se clătină, i se întunecă 
înaintea ochilor şi se prăbuşi. 

Felicia scoase un țipăt de groază. 

Ce se întâmplase? 

Un al doilea individ apăruse pe neaşteptate şi cu un ciomag îl lovise 
pe Barnabe în cap. 

Când fata se îndreptă spre uşă vrând să fugă, individul o îmbrânci 
înapoi în odaie. Când se uită mai bine la el, îl recunoscu pe Kapelski, 
care se adresă celuilalt, spunându-i: 

— Hai, Andrei, pune şi tu mâna să-l scoatem pe ăsta la aer curat. 

— Mai dă-i una cu băţul ca să nu se deştepte prea devreme. 

— Nu-i nevoie. Îi ajunge. 

Amândoi îl ridicară pe căpitan şi-l scoaseră afară. 


91. Fără îndurare 


— Aşadar vrei să vii şi dumneata cu noi, mister Wilkens? îl întrebă 
Ethel Drof pe american, când auzi cuvintele lui. 

Din tonul cu care puse întrebarea, se vedea că nu era prea 
bucuroasă, aşa că Frank Wilkens răspunse dezamăgit: 

— Se pare că nu pun preţ să te însoțesc, miss Ethel? 

Fără a-şi ascunde nemulțumirea, Ethel Drof spuse sinceră: 

— Ca să spun drept, mister Wilkens, nu. 

— De ce nu? 

— Mi-e teamă să nu-l înfuriem şi mai mult pe Bob. Cum n-ai reuşit 
până acum să-l aduci pe calea cea bună, n-o să reuşeşti s-o faci nici la 
Londra. 

— În orice caz trebuie să încerc înc-o dată. 

— Ai încercat de multe ori, dar totul a fost zadarnic. Mai bine lasă 
în seama mea această afacere. De multe ori o femeie obţine mai mult 
decât un bărbat. Voi vorbi cu Bob şi, voi cere de la dânsul - cum am 
cerut şi de la dumneata — un răspuns hotărât: da sau nu! 

— Asta poţi s-o faci, chiar dacă voi fi şi eu la Londra. La început n- 
am decât să nu apar şi Bob nu va afla de venirea mea, decât în clipa 
când vei fi aproape să-ţi ajungi ţinta. Dar lasă-mă să plec şi eu cu 
dumneata, căci n-aş fi în stare să rămân aici. Nerăbdarea m-ar omori. 
Afară de asta, mi-am isprăvit toate afacerile la Marsilia, pe când la 
Londra mai am o mulţime de treburi. De altminteri, în timpul 
călătoriei vom putea face un plan şi la sosirea noastră la Londra să-l 
punem îndată în aplicare. 

Ethel Drof se gândi câteva clipe, apoi hotărî: 

— Bine, mister Wilkens, fie. Vom pleca împreună, dar trebuie să-mi 
făgăduieşti însă un lucru şi-l iau pe Dick Dodd ca martor că te vei ţine 
de cuvânt. N-ai voie să faci niciun pas fără să mă înştiinţezi şi dacă îl 
vom găsi pe Bob, mă vei lăsa întâi pe mine să vorbesc cu dânsul. 

Frank Wilkens se învoi cu această condiţie, fără şovăire. 

— De acord. Acum mă duc repede să pregătesc totul pentru 
plecare. 

— La revedere pe diseară. După cât ştiu, mâine dimineaţă pleacă 

un avion de la Calais la Londra. Trebuie să încercăm să-l prindem. 

Frank Wilkens părăsi în grabă camera şi se duse în apartamentul 
său unde o găsi pe Alice ocupată cu facerea bagajelor. 

O apucă cu brutalitate de braţ şi se răsti la dânsa: 

— Ce caută Bob la Londra? 

Ea tresări speriată şi zise: 

— Cum, ştii?... 

Dar se opri deodată şi îşi muşcă buzele. 

Wilkens izbucni într-un râs răutăcios. 

— Vasăzică şi tu mă spionezi? 

În ochii soţiei lui se ivi o sclipire de mânie. Şi ea răspunse fără 
teamă: 

— Asta n-ar fi de demnitatea mea. De când sunt măritată cu tine, 
nu mi-a trecut niciodată prin gând să-ţi spionez mişcările. Dacă ai însă 
taine despre care nu trebuie să afle alţii, ar trebui să le păstrezi mai 
bine. 

— Ce vrei să spui cu asta? 

— Că nu trebui să începi scrisori şi să le laşi deschise pe birou, 
răspunse Alice Wilkens, uitându-se ţintă în ochii lui. 

Frank Wilkens tresări, amintindu-şi de scrisoarea către profesorul 
Black. 

Vasăzică Bob aflase că la Londra poate găsi urma unei taine pe care 
el, Frank Wilkens, o ţinuse ascunsă timp de douăzeci de ani?! 

Cuprins de mânie încruntă sprâncenele şi vinele de pe frunte i se 
umflară. 

— Ai citit scrisoarea? se răsti el la soţia lui, apucând-o iar de braţ şi 
scuturând-o cu brutalitate. 

— Da. 

— Şi de ce n-ai spus nimic? 

— Fiindcă nu mi-ai fi dat nicio lămurire. 

— Dar lui Bob i-ai vorbit de scrisoarea aceea şi l-ai trimis să facă 
cercetări la Londra? 

Alice Wilkens răspunse zâmbind: 

— N-ar avea niciun rost să-ţi mai ascund asta, din moment ce o ştii. 


Uitându-se calmă la soţul ei, continuă: 
— Da, Bob a plecat la Londra spre a cerceta ce legături ai cu acel 

profesor Black de mai bine de douăzeci de ani şi în ce afacere duci 
corespondenţă cu dânsul. 

— Aşadar mă spionaţi amândoi? izbucni Frank Wilkens, înfuriat la 
culme. Asta mi-o vei plăti scump! Chiar azi voi pleca la Londra şi dacă 
îl voi găsi pe Bob, îl voi sili cu forţa să se căsătorească cu Ethel Drof. 

— Ameninţările tale nu mă sperie câtuşi de puţin, căci înainte de a 
ajunge tu la Londra, Bob va fi aflat ce voia să ştie şi... pentru o 
căsătorie cum o vrei tu, e nevoie şi de dânsul. Şi afară de asta... unde- 
i mireasa? 

— Pe mireasă o voi duce cu mine la Londra, zise Wilkens 
triumfător. 

— Până când va ajunge miss Drof la Londra, Bob va fi plecat cine 
ştie unde. 

— Te înşeli, draga mea, răspunse soţul ei cu ironie. Ethel Drof a şi 
sosit aici şi va pleca cu mine la Londra. 

De astă dată doamna Wilkens păli. 

— Ethel Drof e aici... la Marsilia? întrebă ea buimăcită. 

— Da, şi după cum vezi, planurile mele sunt... 

— Nu, nu se poate să-ţi înfăptuieşti planurile tale. N-ai voie să 
nenoroceşti pe singurul nostru copil! 

— Căsătoria cu o fată ca Ethel Drof nu poate fi numită o 
nenorocire, se răsti Frank Wilkens la dânsa. Dar fiindcă părerile 
noastre în afacerea asta — ca de altminteri în toate — sunt atât de 
deosebite, nici nu face să mai pierdem vremea cu vorba. Un lucru să 
ştii însă; tocmai prin faptul că l-ai făcut pe Bob să se împotrivească 
voinţei mele, şi pentru că l-ai ajutat, mă face să stărui şi mai mult în 
hotărârea mea. Bob trebuie să se căsătorească cu Ethel Drof, şi ca să 
nu ne mai pui bețe în roate, nu te mai opresc să te întorci singură la 
New-York. Aşadar, putem să ne luăm rămas bun şi îţi doresc călătorie 
plăcută. 

Tonul cu care spuse aceste cuvinte, era atât de batjocoritor, încât 
Alice Wilkens îi întoarse spatele şi nu-i mai răspunse nimic. 

De altminteri, orice discuţii cu dânsul ar fi fost zadarnice şi fără 
rost. 

Doamnei Wilkens îi rămase o singură speranţă; Bob va şti să se 
apere singur şi nu se va supune fără luptă voinţei tatălui său. 

Aşadar, şi de astă dată Frank Wilkens va rămâne învingător ca 

întotdeauna. Altă dată îndurase toate înfrângerile şi înjosirile la care o 
supusese soţul ei, dar de astă dată era în joc fericirea lui Bob, pe care 
nu voia s-o jertfească fără împotrivire. 

Deodată îi veni o idee şi părăsi repede odaia, cobori scările şi se 
duse la portarul hotelului, pe care îl întrebă: 

— Ce cameră are domnişoara Ethel Drof? 

În primul moment portarul o privi uimit, neputându-şi închipui că 
tânăra americană, care întrebase cu atâta insistentă de soţii Wilkens, 
să nu le fi făcut o vizită până atunci. 

Nu-şi arătă însă surprinderea, ci răspunse politicos: 

— Domnişoara Drof are camera trei sute patruzeci şi cinci. 

— Mulţumesc, răspunse scurt doamna Wilkens şi se îndreptă spre 
scară. 

Cum ascensorul era tocmai jos, spuse omului de serviciu s-o ducă la 
etajul unde era camera arătată de portar. 

Cum ajunse în faţa acesteia, bătu în uşă şi când primi răspunsul 
dinăuntru, o deschise. 

La vederea ei, Ethel Drof, care era întinsă pe o canapea, fumând o 
țigară, sări-n picioare şi zise uimită: 

— Dumneata, doamnă Wilkens... ai venit la mine? 

Alice Wilkens dădu serioasă din cap şi uitându-se aproape 
rugătoare la Ethel Drof, răspunse: 

— Da, miss Ethel. Fiindcă dumneata n-ai găsit drumul până la 
mine, am venit eu. 

Fata dădu nepăsătoare din umeri şi cu un gest o invită să ia loc. 

— Nu ştiu ce-am avea de vorbit noi amândouă, doamnă Wilkens. 
Ceea ce am eu de gând e mai mult o afacere pentru bărbaţi şi de aceea 
m-am dus la soţul dumitale. 

— Te-ai dus la dânsul în presupunerea ca eu nu mă vom învoi cu 
planurile voastre. 

Ethel zâmbi ironic. 

— Ai ghicit, doamnă Wilkens. 

Alice Wilkens se simţi foarte tulburată de tonul rece cu care vorbea 
fata. 

— Doamne, Ethel, dumneata n-ai inimă de poţi vorbi în felul acesta 
de planurile dumitale de căsătorie? 

— De ce e nevoie de inimă pentru aşa ceva, doamnă Wilkens? zise 

Ethel cu răceală. Rațiunea îmi spune că singurele dorinţe pe care nu 
le-aş putea îndeplini cu banii tatălui meu, s-ar putea înfăptui numai 
printr-o căsătorie cu Bob Wilkens. Prin urmare trebuie să mă mărit cu 
dânsul. 

— Dar la iubire nu te gândeşti deloc? 

Fata dădu din cap cu o mişcare plină de dispreţ. 

— Ce este iubirea? O prostie care pricinuieşte numai emoţii 
nefolositoare. Iubirea n-are rațiune şi doar raţiunea stăpâneşte lumea. 
De aceea legea ar trebui să interzică iubirea. 

— Văd că într-adevăr n-ai inimă, miss Ethel, şi îţi mărturisesc că 
mi-e milă de dumneata. Dacă n-ai cunoscut încă farmecul iubirii, 
atunci nu cunoşti şi nici nu vei cunoaşte adevărata frumuseţe a vieţii 
şi cu toată averea dumitale vei rămâne veşnic o cerşetoare. 

— Poate voi cunoaşte în căsnicie ceea ce numeşti dumneata 
farmecul iubirii. Dar Bob a făcut în timpul din urmă o şcoală bună şi 
îmi va putea fi un profesor admirabil. 

Doamna Wilkens făcu un gest de indignare. 

— Cum poţi fi atât de nesimţitoare să-ţi baţi joc de cea mai 
frumoasă întâmplare din viaţa lui Bob? 

— Pentru mine, iubirea... iubirea cea mare şi adevărată, care leagă 
pe doi oameni în aşa fel că nu mai pot trăi unul fără altul, va rămâne 
întotdeauna ceva caraghios. Nu cred că-mi voi schimba vreodată 
părerea în această privinţă. 

— Tocmai din pricina asta ar trebui să renunţi la planul dumitale 
de a te căsători cu Bob, spuse Alice, împăciuitoare. Crede-mă că 
vorbesc din experienţă. O căsnicie fără dragoste e greu de dus, ea 
doboară pe oameni, îi nimiceşte. 

Ethel Drof zise cu superioritate: 

— Să n-ai nicio grijă, doamnă Wilkens, pe mine nu mă va nimici. 

— Însă pe Bob da, strigă doamna Wilkens cu înfrigurare, şi ar fi 
păcat de dânsul. Un bărbat care iubeşte aşa cum Bob o iubeşte pe fata 
aceea frumoasă, nu poate trăi într-o căsnicie forţată. Fii deci 
îndurătoare, miss Ethel, şi lasă-l pe Bob în pace. Sunt doar atâţia 
bărbaţi care ar fi încântați să te ia de soţie. De ce îl vrei neapărat 
numai pe băiatul meu, care are o inimă caldă şi înțelege altfel căsnicia 
de cum o înţelegi dumneata? 

Cu un râs ironic Ethel Drof răspunse: 

— Pentru simplul motiv că aşa vreau eu, doamnă Wilkens. 

Câteva clipe se făcu tăcere, apoi Alice Wilkens o întrebă: 

— Acesta e ultimul dumitale cuvânt miss Drof? 

— Ultimul! 

— Vrei să pleci după Bob şi să-l sileşti să se căsătorească cu 
dumneata? 

— Da. 

— Cu toate că ştii că iubeşte pe alta? 

— Tocmai asta mă atrage şi mai mult, aşa că voi face tot ce-mi stă 
în putinţă pentru a-mi ajunge scopul. 

Dezgustată, doamna Wilkens îi întoarse spatele. 

— Ai o inimă de piatră. 

— Poate se va înmuia în căsnicie şi atunci voi deveni o femeie cum 
îi place lui Bob... o porumbiţă blândă şi supusă bărbatului ei... 

Aceste cuvinte fură spuse cu atâta ironie, încât Alice nu mai găsi cu 
cale să răspundă ceva şi părăsi repede camera, ca să nu mai audă 
glasul americanei. 

Sărmanul Bob! se gândi doamna Wilkens, întorcându-se în odaia ei. 
Cât va trebui să sufere dacă Frank Wilkens şi Ethel Drof vor reuşi în 
planurile lor şi el va trebui să devină soţul acestei fete fără inimă. 

Nu vedea niciun mijloc prin care l-ar puteai ajuta şi de astă dată pe 
băiatul ei. Deznădăjduită se trânti pe o canapea şi ascunzându-şi faţa 
în pernele de mătase, începu să plângă cu amar. 


92. Totul nu e încă pierdut 

Andrei, aşa zisul „director” al localului doamnei Quad, stătuse 
ascuns în dosul perdelei, pentru a-l spiona pe pretinsul proprietar de 
mine, Georges Duval. Patroana îl trimisese acolo, devenind bănuitoare 
în urma faptului că Duval vorbise franţuzeşte cu Felicia. 

„Domnul director” — un fost chelner care cunoştea multe limbi — 
înțelesese ce vorbise căpitanul Barnabe cu fata şi la ieşire din odaie îl 
doborâse. 

După ce Kapelski şi Andrei îl duseră pe căpitan într-un parc 
apropiat, se sfătuiră cu patroana asupra acestui caz şi Andrei zise: 

— Peste scurt timp individul îşi va reveni în simţiri şi o să ne aducă 
poliţia pe cap. 

— La aşa ceva trebuie să ne aşteptăm şi putem intra într-o mare 
încurcătură, încuviinţă Kapelski. 

— Ar fi bine să ascundem fetele în gangul din fund. Acolo... 

Polonezul n-o lăsă pe doamna Quad să-şi isprăvească vorba. 

— Dacă va veni poliţia, va cotrobăi prin toate ascunzătorile, aşa că 
trebuie să le ducem pe fete de aici. 

— Unde? 

— În munţi. 

— Pentru cât timp? 

— Până când se vor linişti lucrurile aici. 

— Bine, dar unde ai să le adăposteşti? 

— Într-un şopron vechi de la mina Rathorst. 

Andrei se amestecă în vorbă: 

— Am auzit ca în ţinutul acela se lucrează iar, căci s-au descoperit 
filoane bogate, aşa că au venit o mulţime de mineri din Munţii 
Albaştri. 

— Ce are a face asta? Noi nu-i vom împiedeca în lucrul lor. Doar 
nu căutăm aur, ci adăpost, ca să nu ne găsească poliţia. 

— Aşa e, dar cum ajungem până acolo? 

— Vom pleca cu automobilul şi dumneata vei conduce. 

— Da, aşa vom face, încuviinţă patroana, şi când va veni poliţia, 
trebuie să găsească cuibul gol, căci altfel îmi pierd concesiunea şi nu 
va mai fi rost de afaceri. 

— Trebuie să ne grăbim, căci individul poate să-şi vină repede în 
fire şi atunci va fi în scurt timp aici cu poliţiştii. 

— Atunci grăbiţi-vă; dumneata, Quad, îngrijeşte ca fetele să se 
îmbrace iar cu rochiile lor, iar tu Andrei, pregăteşte maşina. 

După foarte scurt timp, o maşină mare aştepta în faţa casei şi fetele 
apărură, escortate de Kapelski, doamna Quad şi negrul Jumbo. 

Supuse, se urcară în maşină. 

Erau cam mulţi şi trebuită să stea îngrămădiţi, aşa că Kapelski 
întrebă îngrijorat pe Andrei: 

— Hodoroaga asta ne va putea duce pe toţi? Nu se vor rupe 
arcurile? 

— N-avea nicio grijă, e „marfă uşoară” pe care o ducem, îl linişti 
Andrei, râzând. 

— Aşadar, după ce lucrurile se vor linişti aici, vă voi trimite de 

ştire prin Walker, le mai zise doamna Quad, când maşina se puse în 
mişcare. 

Fetele şedeau tăcute, numai Felicia plângea înăbuşit. 

Cât de aproape fusese salvarea! 

Dacă ar fi rămas în casa doamnei Quad poate căpitanul Barnabe s- 
ar fi reîntors şi ar fi scăpat-o. Dar acum cine ştie unde o duceau 
ticăloşii şi el nu-i va mai putea da de urmă, aşa că pierdu şi cea din 
urmă speranţă pe care o mai avusese. 

Timpul se scurgea, ceas trecea după ceas, şi maşina mergea mereu 
în goană nebună. Şoseaua devenea tot mai rea şi ţinutul mai pustiu. 
Drumul începu să urce la deal şi motorul trăgea din toate puterile, 
pufăind înăbuşit. Deodată se auzi o pocnitură şi de sub capota 
motorului se iviră flăcări. Andrei opri, sări din maşină, deschise 
capacul capotei şi folosindu-se de mâini ca de nişte lopeţi, începu să ia 
nisip şi praf de pe drum şi să-l arunce peste flăcări, care încetul cu 
încetul se stinseră. 

Kapelski, care sărise şi el speriat din maşină, îl întrebă pe Andrei: 

— Ce s-a întâmplat? 

— S-a aprins carburatorul. 

— E o pană primejdioasă asta? 

— Primejdia e înlăturată, căci am stins focul. 

— Putem merge mai departe? 

— Trebuie să văd întâi din ce pricină a izbucnit focul. 

Îşi dezbrăcă haina, scoase cutia cu unelte şi începu să manipuleze 
la motor. În sfârşit se ridică iar, ţinând lampa electrică de buzunar în 
mână. 

— Ei, ce este? întrebă polonezul. 

— Magneto-ul s-a dus dracului şi distribuitorul s-a rupt. Dacă 
pornesc motorul, scânteia se aprinde în toţi patru cilindri odată. 

Andrei îşi scoase liniştit o ţigaretă din tabachere, o aprinse şi dând 
din umeri zise calm: 

— Nimic. Reparaţia nu se poate face aici, căci am nevoie de piese 
de schimb pe care nu le am la mine. 

— Vasăzică stăm pe loc 

— Da. 

— Plăcută afacere! 

— Nu e vina mea. 

— Dar trebuie să mergem înainte. 

— Vrei să împingi hodoroaga? 

— Asta nu, dar nici n-am chef să poposesc mult în pustietatea asta. 

Andrei râse. 

— Tot e mai bine decât dacă te-ar fi prins poliţia şi ai sta acum la 
răcoare. 

— Ei da, ai dreptate. Dar ia spune-mi, unde suntem aici? 

— Cred că în apropiere de tabăra din Sandy Creek, în orice caz, 
drumul ăsta duce într-acolo. 

— Oare n-am putea cere ajutor de acolo? 

— Altceva nici nu ne rămâne de făcut. Du-te deci şi vezi de adu pe 
cineva. 

— Dar tu de ce nu te-ai duce? 

— Eu conduc maşina şi trebuie să rămân lângă dânsa. 

Deşi nu prea avea chef să se aventureze singur printr-un ţinut 
necunoscut şi mai cu seamă noaptea, totuşi polonezul trebui să plece 
pentru a căuta ajutor. 


93. Străduinţe zadarnice 


Încetul cu încetul, căpitanul Barnabe îşi reveni în simţiri, dar nu fu 
în stare să-şi amintească îndată cele petrecute. 

Unde se afla oare? 

Trebuie să fie un parc, căci privind în jurul lui, zări pomi şi tufişuri. 
Fl însuşi era întins pe iarbă, iar nu departe de dânsul se află o bancă. 
Se târî până acolo şi se aşeză pe ea. 

Ce să facă acum? 

Felicia se afla în casa femeii Quad şi ei singur nu reuşise s-o 
salveze. Trebuia deci să-i vină repede în ajutor şi porni spre oraş. 

Deodată auzi în urma lui zgomot de motor şi zări luminile farurilor 
unui automobil. Sa opri în mijlocul drumului şi făcu semne cu 
mâinile. Maşina se opri şi un glas morocănos întrebă: 

— Ce s-a întâmplat? De ce mă opreşti din drum? 

— Vreau să mă duc în oraş şi te rog să mă iei şi pe mine. 


— Ei asta e! Oricine ar putea să ceară acest lucru, crezi că n-am 
altă treabă decât să car cu mine pe toţi pe care îi voi întâlni? Hai, dă- 

te la o parte şi lasă-mă să-mi caut de drum. 

— Nu te-aş fi oprit, dar e vorba de un caz grav. Trebuie să mă duc 
la poliţie şi să denunţ o crimă. 

Conducătorul maşinii, pesemne chiar proprietarul ei, deveni atent 
şi întrebă: 

— Ce crimă? 

— Îţi voi povesti pe drum, acum n-am timp de pierdut. 

— Fie, hai, urcă în maşină. 

Căpitanul luă loc lângă străin, se prezentă şi îi povesti ce i se 
întâmplase în casa femeii Quad. 

După ce isprăvi, conducătorul maşinii zise: 

— Femeia asta e o ticăloasă şi demult ar fi trebuit să se pună capăt 
activităţii ei, dar poliţia noastră e prea slabă şi mai curând închide 
ochii, decât să se pună în mişcare pentru aşa ceva. Ehei, dacă aş fi eu 
prefectul poliţiei, i-aş fi venit demult de hac! 

După câtva timp maşina se opri în fața prefecturii, căpitanul 
Barnabe îi mulţumi străinului şi intră în clădire. 

Fu întâmpinat de un poliţist, care îl întrebă ce doreşte. 

— Vreau să vorbesc cu comisarul de serviciu. 

Fu dus într-o altă cameră unde zări un ofiţer de poliţie căruia îi 
povesti cele întâmplate şi încheie cu întrebarea: 

— N-aş putea să mă pun în legătură cu colonelul Dalgety sau cu 
comisarul Daun? 

— Acum în toiul nopţii, nu cred. 

— Dacă aş chema pe unul din ei la telefon? 

— Nu vor fi prea încântați, când îi vei trezi din somn. 

— Nu face nimic, îmi iau răspunderea să-i liniştesc. 

— Bine. În cazul acesta telefonul nostru vă stă la dispoziţie, 
domnule căpitan. 

Barnabe ceru legătura cu colonelul Dalgety, care din întâmplare nu 
era încă culcat şi răspunse îndată. 

Căpitanul îi repetă şi lui ce i se întâmplase şi îl rugă: 

— Ia, te rog, toate măsurile, domnule colonel, şi cât mai repede. 

— Bine. Voi veni chiar eu. Aşteaptă-mă acolo. 

După scurt timp sosi la prefectură împreună cu comisarul Daun cu 
care se pusese în legătură. 

După ce se salutară, Barnabe întrebă: 

— Cum ai de gând să procedezi, domnule colonel? 

— Vom face o razie, răspunse acesta. 

Un număr mare de poliţişti se urcă într-un autobuz, pe când 
Barnabe cu colonelul Dalgety şi comisarul Daun porniră într-o maşină 
mai mică. 

— Cred că de astă dată le vom găsi, îşi exprimă Barnabe speranţa, 
pe care colonelul o întări. 

— Voi înconjura casa şi o voi percheziţiona din pivniţă până în 
pod. Dacă nu vom găsi fetele nici de astă dată, o voi aresta pe femeia 
Quad şi o voi pisa atâta cu interogatoriile, până când va mărturisi. 

— De la Bouché n-ai putut afla nimic? 

— Niciun cuvânt. Ticălosul tace ca un peşte. Câteodată face pe 
furiosul, dar nu-i foloseşte la nimic. Am obţinut să i se intenteze 
acţiunea şi în orice caz va căpăta închisoare. Dacă nu mărturiseşte, va 
fi condamnat pe baza dovezilor găsite. Brevetul de căpitan îl va pierde 
şi s-a isprăvit cu meseria lui. 

Automobilele ajunseră în faţa casei femeii Quad şi Dalgety luă 
comanda. 

— Împresuraţi casa. Nimeni n-are voie să iasă sau să intre. 

Jumătate din poliţişti se împrăştiară. Celorlalţi, colonelul le spuse 
să-l urmeze şi toţi intrară în salonul cel mare, unde cei de faţă 
tresăriră speriaţi la vederea uniformelor poliţieneşti. Muzica încetă 
îndată să cânte şi se făcu tăcere adâncă. Cu un zâmbet dulceag pe 
buze, doamna Quad veni spre colonelul Dalgety şi îl salută, cu o 
politeţe exagerată. 

— Ah, domnul colonel în persoană?! Câtă cinste pentru mine! 
Doriţi să petreceţi şi dumneavoastră o seară în casa mea, domnule 
colonel? 

Aceste cuvinte fură spuse cu atâta ironie, încât colonelul se răsti 
înfuriat la ea: 

— Ţine-ţi gura! Am venit să fac o percheziţie, dar te voi scuti de ea, 
dacă îmi vei aduce de bunăvoie pe fetele pe care le-ai luat de pe 
vaporul „Regina Mărilor”. 

— Eu... fete de pe „Regina Mărilor?” zise patroana, făcând pe 
mirata şi nevinovata. În casa mea nu sunt decât fetele pe care le 
cunoaşteţi, domnule colonel. Colo... Fatme Turcoaica, Agrippa Creola, 
mica Beatrice... 

— Nu-i nevoie să mi le înşiri pe toate. Pe astea le cunosc. Dar ia 
spune-mi, pe domnul acesta îl cunoşti? 

Patroana se uită la căpitanul Barnabe, apoi răspunse: 

— Nu, nu l-am văzut niciodată. 

Căpitanul izbucni indignat: 

— Ce mincinoasa neruşinată! 

— Te rog să nu mă insulţi, sunt o femeie cumsecade. 

— Eşti o codoaşă ordinară, un şarpe veninos care ar trebui... 

Dalgety îi puse mâna pe umăr, spre al linişti. 

— Nu te enerva, domnule căpitan, căci n-are niciun rost. Vom 
percheziţiona casa şi sper că vom găsi fetele. 

Făcu un semn poliţiştilor şi le zise: 

— Haideţi, începeţi percheziţia, răsturnaţi toată casa cu susul în 
jos, căutaţi prin toate colţurile din pivniţă până în pod şi aduceţi aici 
tot ce veţi găsi. 

Mai bine de un ceas poliţiştii căutară prin toată casa, nelăsând 
nimic necercetat, apoi se întoarseră în salon şi raportară: 

— N-am găsit nimic, domnule colonel. 

— Vasăzică s-a adeverit presupunerea mea, că sărmanele fete au 
fost duse în altă parte. 

Căpitanul Barnabe fu foarte abătut la auzul acestei ştiri. 

— Aşadar am venit prea târziu? 

— Din nefericire da. 

— Şi ce facem acum? 

— Vom lua cu noi pe onorabila doamnă Quad şi vom vedea ce 
putem scoate de la dânsa. 

Colonelul îi ordonă patroanei să urce în autobuz cu poliţiştii, iar 
casa ei rămase sub supraveghere, după ce toţi clienţii fură îndepărtați. 


94. O întâmplare neaşteptată 

Primul lucru pe care îl avea acum de făcut Bob, era să găsească 
urma celui de al doilea Frank Wilkens, despre care, deocamdată nu 
ştia decât ceea ce aflase de la bătrânul Lawford. 

Întorcându-se la hotel, chibzui ce cale să ia; trebui însă să-şi dea 
seama că singur nu va putea ajunge la niciun rezultat. 

Ştia că sunt detectivi care se îndeletnicesc cu astfel de afaceri, dar 

pentru a putea angaja pe unul din ei, avea nevoie de bani. Pentru a-şi 
procura mijloacele trebuincioase, va fi deci nevoit să vândă bijuteriile 
pe care i le dăduse mama lui. 

Informându-se la portar despre un bijutier bun, acesta îi spuse: 

— Cel mai cunoscut e Laurence Heddon din Strand-Fleet Street, 
domnule. 

Bob îi mulţumi pentru informaţia dată, ieşi în stradă, luă o maşină 
şi se îndreptă spre strada indicată de portar. 

Magazinul lui Laurence Heddon avea o înfăţişare foarte distinsă şi 
părea să fie într-adevăr unul dintre cele mai mari, aşa că lui Bob nu-i 
prea venea să creadă că se ocupa cu cumpărare de bijuterii purtate. 
Intră totuşi şi fu întâmpinat de un vânzător, care îl întrebă ce doreşte. 

— Cumpăraţi bijuterii? întrebă Bob. 

— Depinde ce fel de bijuterii, îi răspunse vânzătorul, cu un zâmbet 
politicos. 

— Sunt preţioase. 

— Sunteţi bun să mi le arătaţi? 

— Negreşit. 

Se apropiară de o masă, pe care vânzătorul întinse o catifea neagră. 
Bob scoase bijuteriile şi le puse pe fondul negru, unde luciul lor fu şi 
de mai mare efect. Erau într-adevăr piese de o frumuseţe rară. 
Vânzătorul le examină una câte una, apoi zise: 

— Vă rog să aşteptaţi o clipă. Voi chema pe domnul Heddon. 

După câteva minute se întoarse cu proprietarul magazinului, care 
salută politicos pe Bob, apoi examină la rândul său giuvaierurile. 
Aruncă lui Bob o privire furişă şi îl întrebă: 

— Voiţi să le vindeţi pe toate? 

— Da. La cât le preţuieşti? 

Bijutierul încruntă sprâncenele, se gândi câteva clipe, făcându-şi o 
socoteală în cap, apoi răspunse: 

— După evaluarea mea provizorie, valorează vreo trei mii de lire 
sterline. 

Bob fu plăcut surprins, căci suma era destul de mare şi doar avea 
nevoie de bani. 

— Vasăzică ai fi dispus să le cumperi, mister Heddon? 

— Chiar cu plăcere, căci ocazii în care pot cumpăra bijuterii fine 
îmi sunt întotdeauna binevenite. 

— Ei, atunci foloseşte-te de această ocazie, zise Bob zâmbind. 

— Da, însă înainte da a lua o hotărâre definitivă, îmi vei da voie să 
le mai examinez şi să le evaluez cu amănunţime. 

— Negreşit că da, dar cât va dura această operaţie? 

— Vreo jumătate de oră. 

— Bine, voi aştepta. 

Vânzătorul se duse cu patronul lui într-o altă încăpere, unde 
începură amândoi să cerceteze de aproape bijuteriile şi să le fixeze 
preţurile. 

— Sunt într-adevăr piese rare, domnule Heddon, zise vânzătorul. 
Pietrele sunt limpezi ca cristalul şi monturile artistice. 

— Ai dreptate. Rareori am văzut bijuterii atât de frumoase. 

— Trei mii de lire fac cu ochii închişi. 

— Sunt dispus să dau şi trei mii cinci sute. Acum voi controla însă 
şi listele, spre a vedea dacă nu provin dintr-un furt. 

Dintr-un sertar al biroului scoase o mapă în care se aflau listele pe 
care poliţia le trimitea tuturor bijutierilor şi în care erau trecute 
bijuteriile furate, cu o descriere amănunţită a lor. Cercetă listele şi 
zise: 

— Nu găsesc nimic. De altminteri nici nu m-am aşteptat să găsesc 
ceva, căci domnul care le-a adus mi-a făcut o impresie foarte bună şi 
n-are deloc aspectul unui escroc sau pungaş. 

— După accent pare să fie american. 

Bijutierul puse mapa la o parte, dar în clipa aceea, vânzătorul care 
tocmai examina un colier, zise uimit: 

— Un rubin înconjurat de smaragde... Ciudat! 

— Ce e ciudat? 

— Nu-ţi aduci aminte, mister Heddon? Acum patru ani când am 
intrat în serviciul dumitale, s-a comis spargerea la vila Barkston şi s-au 
furat toate giuvaerurile doamnei Barkston. Între ele era şi un colier ca 
acesta... un rubin cu smaragde. 

— Nu-mi mai aduc bine aminte. 

— Mi se pare că mai avem listele de atunci. 

— Bine, să căutăm repede în ele, ca să fim mai siguri. 

Bijutierul scoase o a doua mapă din sertar, găsi lista cu descrierea 
bijuteriilor furate din vila Barkston, o cercetă şi deveni din ce în ce 
mai agitat. Ajutorul lui, care se uitase şi el la listă, strigă deodată: 

— Iată, astea sunt. Aceleaşi bijuterii care au fost furate atunci de la 
doamna Barkston. 

— Aşa e. Ai dreptate. 

— Atunci tânărul care le-a adus e sau hoţul, sau un tăinuitor. 

— Dar... 

— Spui că nu face impresia unui escroc sau pungaş. Aparenţele 
înşală de multe ori. 

— Şi ce facem în cazul acesta? 

— Trebuie să înştiinţăm poliţia. 

— Mi-e foarte neplăcut, căci nu vreau să am astfel de dandanale. 
Mai bine să-i spunem că nu cumpărăm bijuteriile şi se va duce la vreo 
firmă concurentă, unde se va face aceeaşi descoperire şi n-are decât 
să-l dea ea pe mâna poliţiei 

— De ce să facem aste? Pentru găsirea bijuteriilor s-a pus un 
premiu mare şi ar fi păcat să-l pierdem. 

— Ei da, asta e altceva. Să înştiințăm deci poliţia. Eu voi cere 
legătura telefonică, iar dumneata du-te în magazin şi ţine-l de vorbă. 

Bob începu să-şi piardă răbdarea şi când îl zări pe vânzător îi zise: 

— De ce durează aşa de mult examinarea? A trecut mai mult de o 
jumătate de oră. 

— Mister Heddon va termina repede; peste cel mult douăzeci de 
minute vă va spune rezultatul. 

— Încă douăzeci de minute de aşteptare... Mi-e cam neplăcut, zise 
Bob. 

Pentru a-şi trece timpul vru să aprindă o ţigaretă, dar când scoase 
tabachera din buzunar văzu că nu mai are niciuna la dânsul. 

— Până când va termina domnul Heddon examinarea bijuteriilor, 
mă duc să cumpăr nişte ţigări, zise el vânzătorului şi se duse spre uşă. 

Vru s-o deschidă, dar în aceeaşi clipă vânzătorul apăsă pe un buton 
de pe tejghea, care punea în mişcare un zăvor electric pentru 
închiderea uşii. 

Bob se întoarse spre dânsul şi-l întrebă: 

— Ce înseamnă asta? De ce e închisă uşa? 

— Înseamnă că n-ai voie să pleci de aici. 

O clipă Bob rămase înmărmurit, apoi începu să râdă. 

— Drept ce mă iei oare? 

— Asta ţi-o va spune altcineva! 

Când văzu mutra dispreţuitoare cu care vânzătorul îi spuse aceste 
cuvinte, Bob se înfurie şi se răsti la dânsul: 

— Se vede că ai înnebunit! Cum îndrăzneşti să mă opreşti cu forţa? 
E o obrăznicie fără pereche! Te rog să-mi dai imediat bijuteriile înapoi 
şi să-mi deschizi uşa. Nu mai vreau să am de-a face cu astfel de 
oameni ca voi. 

Vânzătorul rămase foarte calm şi răspunse: 

— Nici noi cu dumneata. 

Bob trebui să recunoască că n-are niciun rost să se înfurie şi zise 
deci foarte liniştit: 

— Şi cât timp ai de gând să mă ţii aici? 

— Până când... 

Vânzătorul n-avu timp să-şi isprăvească vorba, căci în clipa aceea 
apăru la uşă un domn care voia să intre în magazin. Apăsă iar pe 
buton şi uşa se deschise, lăsând pe străin să intre. 

— Sunt de la poliţie, zise acesta. Postul nostru a fost chemat la 
telefon. Ce s-a întâmplat? 

Vânzătorul arătă spre Bob. 

— Arestează-l pe omul acesta. 

— De ce?... Ce-a făcut? 

— Ne-a oferit să cumpărăm bijuteriile furate acum vreo patru ani 
de la doamna Barkston, aşa că el e hoţul sau cel puţin un tăinuitor. 

La auzul acestor cuvinte, Bob izbucni în râs. 

— Ştii că e bună gluma asta!... Eu, Bob Wilkens... hoţ şi tăinuitor?! 

Numele de Wilkens nu era aşa de rar, încât să facă o impresie 
asupra poliţistului. El ceru de la bijutier să-i spună cum se petrecuseră 
lucrurile, dacă într-adevăr bijuteriile erau furate şi când Heddon îi 
arătă lista, îi spuse scurt lui Bob: 

— Dumneata urmează-mă! 


La început fetele nici nu-şi putură da bine seama de situaţia în care 
se aflau. Stăteau îngrămădite laolaltă şi vorbeau în şoaptă. 
Rămăseseră în paza unui singur om şi se întrebau dacă n-ar fi bine să 
încerce să fugă, dar Karin Rystrom se împotrivi: 

— Nu e cu putinţă să fugim, căci suntem departe de orice locuinţă 

omenească şi nu ştim încotro să ne îndreptăm. De altminteri ticălosul 
ăsta e în stare să tragă în noi, dacă vom încerca să fugim. 

Celelalte trebuită să recunoască că fata avea dreptate. 

Andrei se uită la ele şi le spuse: 

— De ce nu vă aşezaţi jos? Staţi degeaba în picioare şi vă obosiţi. 

Îi ascultară sfatul căci într-adevăr erau istovite şi rând pe rând 
adormiră. 

Deodată Tatiana Saroff scoase un țipăt de spaimă şi sări în picioare. 
Celelalte fete se deşteptară şi ele şi la lumina lunii văzură o dihanie 
care se apropia de Tatiana. Era un fel de şopârlă înaripată, care venea 
spre dânsa cu gura căscată, aşa că rusoaica o luă la fugă. 

Andrei începu să râdă şi le zise: 

— Nu vă fie teamă de jigodia asta, că nu vă face nimic. E o iguană 
neprimejdioasă. 

Părea să aibă dreptate, căci vietatea dispăru în tufiş, fără să fi 
muşcat pe niciuna din fete. Totuşi nu mai avură linişte şi nu mai 
îndrăzniră să se culce. 

Timpul trecea nespus de încet şi zorile se apropiau. 

În sfârşit auziră în depărtare ropot de copite şi văzură doi oameni 
care conduceau nişte catâri. Când se apropiară, recunoscură pe 
Kapelski şi un negru. 

— Iată-mă, m-am întors. 

Andrei se ridică şi apropiindu-se de polonez, îl întrebă: 

— Unde ai găsit catârii ăştia? 

— În tabăra din Sandy Creek. De-ai vedea ce se petrece acolo! E 
curată nebunie! 

— De ce? 

— Azi e vineri şi au venit lucrătorii mineri din munţi, pentru a 
petrece sfârşitul săptămânii în cârciuma de acolo. Beau şi pierd la joc 
tot ce au adunat în timpul săptămânii. Ştii doar cum sunt băieţii ăştia 
când au bani! 

Andrei dădu din cap. 

— Cunosc viaţa asta. În zilele când vin minerii cu bani, se ţin 
numai de băutură şi se aşază la masă nu cu furculiţe şi cuțite, ci cu 
revolverele. Ar fi mai bine nici să nu ne ducem la Sandy Creek? 

— Bucuros nu mă duc nici eu cu fetele acolo, dar unde să ne 
ducem? 

— Să rămânem aici... 

— Şi mâine să ne ardă soarele toată ziua. Nu, aşa ceva nu fac. 

— Ei bine, hai atunci să plecăm. 

Cu ajutorul negrului înhămară catârii la automobil şi după ce se 
urcară cu toţii, o porniră încet înainte. 

Fetele auziseră ce vorbise Kapelski cu Andrei. Vor merge într-o 
tabără de mineri beţivi unde erau expuse la mari primejdii şi le părea 
rău că nu încercaseră mai bine să fugă. 

În sfârşit, ajunseră la Sandy Creek. Era o adunătură de barăci 
construite din tot felul de materiale şi înşirate de-a lungul unei 
singure străzi. Cam pe la mijlociri acesteia se ridica o baracă mai 
mare, care purta deasupra uşii o tablă pe care era scris cu litere mari 
„Hanul Minerilor”. 

Când maşina se opri în faţa cârciumii, se auzi dinăuntru zgomot de 
voci, râsete şi înjurături, cântece şi chiote. 

— Auzi, Andrei, băieţii din Sandy Creek petrec. 

— Să intrăm şi noi? 

— Da. Adineauri când am fost aici, am vorbit cu birtaşul. Ne va da 
adăpost. 

— Haidem atunci. Ce mai stăm? 

Lăsară în seama negrului să deshame catârii de la automobil, 
spuseră fetelor să coboare şi le duseră în cârciumă. 

Încăperea în care intrară semăna cu o speluncă de bandiți. Fumul 
era atât de gros, încât abia se puteau deosebi chipurile muşteriilor 
care şedeau la nişte mese de lemn, cioplite grosolan. Toţi aveau mutre 
de tâlhari şi fiecare din ei purta la brâu câte un revolver mare. 

De-a lungul unuia din pereţi se afla o tejghea, în dosul căreia stătea 
birtaşul, un adevărat uriaş, a cărui faţă avea trăsături tot atât de 
fioroase ca şi ceilalţi. Îi lipsea un ochi şi prin aceasta înfăţişarea lui 
era şi mai înfiorătoare. 

Când noii veniţi intrară în cârciumă, zgomotul se potoli şi ochii 
tuturor se îndreptară spre uşă. La vederea frumoaselor fete, minerii 
săriră în picioare, le primiră cu strigăte de bucurie şi se îngrămădiră 
în jurul lor. 

Sărmanele rămaseră îngrozite, auzind glumele murdare pe care le 
spuneau minerii şi Maren Karlsö ţipă înspăimântată, când unul din ei 
o prinse de mijloc şi o sărută. 

— Ei, în sfârşit au venit femei în tabăra noastră. Ne-au lipsit mult. 
Abia acum va începe viaţa frumoasă. 

Alţi mineri voiră să urmeze pilda tovarăşului lor şi se apropiară de 
fete, spre a le îmbrăţişa. 

Însă în clipa aceea birtaşul ieşi de după tejghea, îmbrânci pe 
minerul care o ţinea pe Maren şi zbieră cât îl tinu gura: 

— Să lăsaţi fetele în pace, că de nu, veţi avea de furcă cu mine! 

— Ei, Sam! Nu fii al dracului! Doar nu cerem nimic pe degeaba, 
răspunse unul din lucrători. Uite, tot ce am aici, dau pentru una din 
fetele astea. 

Spunând aceste cuvinte, îşi desfăcu brâul de piele, care era plin cu 
praf de aur şi îl întinse birtaşului. 

Dar acesta îl împinse la o parte, făcu loc noilor oaspeţi şi 
adresându-se polonezului, îi zise: 

— Fetele să ia loc la masa de lângă tejghea. Acolo vor fi sub paza 
mea şi pot să le apăr, dacă vreunul din băieţi se va apropia prea mult. 

Dar minerii nu se dădură bătuţi aşa de uşor, ci se îngrămădiră iar în 
jurul fetelor şi unul din ei strigă: 

— Vrem să petrecem, să dansăm cu fetişcanele astea frumoase. Fi, 
Bill, ia începe muzica. 

Unul din mineri începu să tragă dintr-o armonică care scotea nişte 
sunete plângătoare. 

Birtaşul îşi pierdu însă răbdarea, îmbrânci pe mineri, îi trase celui 
mai dârz un pumn zdravăn în coaste şi se răsti la el. 

— Fă loc! 

Sam părea să aibă mare autoritate asupra lor, căci într-adevăr 
minerii se dădură la o parte şi unul din ei strigă: 

— Dacă nu vrea, lăsaţi-le dracului, băieţi! Vom bea şi vom petrece 
singuri! 

Sărmanele fete, mai mult moarte decât vii de frică, se aşezară la 
masa de lângă tejghea şi priviră în jurul lor, cu ochii măriţi de groază. 

Andrei şi Kapelski şedeau lângă birtaş şi vorbeau în şoaptă cu 
dânsul. 

— N-aveţi nevoie să plecaţi mâine. Puteţi rămâne fără nicio grijă. 
Peste două zile băieţii se duc iar în munţi, aşa că veţi fi singuri. 

Kapelski se uită la tovarăşul său şi zise: 

— Sam are dreptate şi în timp ce vom aştepte aici, tu poţi să te duci 

la Sidney şi să aduci piesele de schimb de care ai nevoie pentru 
maşină. 

— Să plec pe jos?! Doar n-am înnebunit să fac atâta cale cu 
piciorul. 

— Atunci fă o listă de tot ce-ţi trebuie şi voi trimite pe negrul meu. 
În două zile poate fi înapoi. 

— Aşa da, mai înţeleg şi eu. Acum dă ceva de mâncare şi de băut 
fetelor, ca să-şi mai vină în fire. Nu vezi, sunt palide ca nişte moarte. 

Sam umplu vreo câteva căni cu vin, aduse pâine şi brânză, pe care 
le puse în faţa fetelor şi le zise: 

— Hai, mâncaţi şi beţi, să prindeţi iar puteri. Şi să nu vă fie teamă; 
băieţii ăştia nu sunt aşa de răi cum îi arată chipul. 


96. La datorie 


Obosit şi întristat, căpitanul Barnabe stătea rezemat de parapetul 
vaporului şi privea în larg. 

Încă nu pierduse toată nădejdea. Mereu vedea înaintea lui pe 
sărmana Felicia, cu ochii! îngroziţi, cu faţa palidă. 

Niciodată nu va uita această privelişte sfâşietoare! 

Suferea chinurile iadului la gândul că nenorocita fată încăpuse pe 
mâinile unor bandiți care îşi vor bate joc şi vor pângări trupul ei 
feciorelnic. 

Oricât îşi frământa mintea pentru a găsi o cale de scăpare, nu vedea 
niciuna. 

Şi chiar dacă va reuşi s-o salveze după câtva timp, în ce stare va fi 
sărmana fată? Va mai putea îndura viaţa după ruşinea ce o va fi 
suferit? 

Cea mai grozavă durere o simţea însă Barnabe la gândul că va veni 
Dolores şi el nu-i va putea da pe Felicia. 

Peste câteva ceasuri avea să sosească vaporul poştal cu care trebuia 
să vină contesa. 

Ce îi va spune când o va vedea? 

Nu va putea să-i ascundă că o găsise pe Felicia, dar că nu fusese în 
stare s-o scape din ghearele nemernicilor care o târâseră cine ştie 
unde. 

Când va afla adevărul, durerea şi deznădejdea contesei nu va fi o 

mie de ori mai mare? 

Pe când stătea astfel cufundat în gânduri triste, auzi paşi care se 
apropiau şi când întoarse capul, zări pe agentul din Sidney al 
societăţii sale de vapoare, care se apropie de Barnabe şi îi spuse: 

— Căpitane am primit noi ordine pentru dumneata. 

Barnabe fu cuprins de nelinişte. 

Doamne, numai de n-ar trebui să plece tocmai acum din Sidney! 
Măcar câteva zile să mai poată rămâne aici. 

Trebuia doar s-o aştepte pe Dolores, să-i spună ce se întâmplase, s-o 
mângâie, s-o liniştească! 

— Mâine dimineaţa trebuie să pleci mai departe. Aici nu mai sunt 
mărfuri de încărcat, zise agentul. 

— Să plec mai departe? repetă Barnabe uimit. Să nu mă întorc la 
Marsilia? 

— Am primit dispoziţii ca vaporul să plece mai departe şi anume 
spre Shanghai, de unde va încărca mărfuri. Iată telegrama. 

Căpitanul Barnabe luă foaia de hârtie şi o citi. 

Vasăzică mai avea timp până mâine dimineaţă şi până atunci va 
sosi şi vaporul poştal cu care o aştepta pe Dolores. 

Aranjă cu agentul chestiunile de afaceri, dădu ofiţerilor săi ordinele 
trebuincioase, apoi se îndreptă spre debarcaderul vaporului poştal. 

Când vasul se zări în sfârşit, inima căpitanului începu să bată cu 
putere. Ochii săi căutară nerăbdători spre parapetul unde erau 
îngrămădiţi călătorii. Era oare şi femeia mult iubită între ei? 

În nerăbdarea lui, îi venea să-i strige numele în gura mare. 

Vaporul acostă şi călătorii începură să coboare. Barnabe îi examină 
pe rând, dar n-o zări pe Dolores. Unde era oare? De ce nu-i făcuse un 
semn încă de pe bord? 

Cei din armă pasageri coborâră, dar nici printre aceştia nu era 
Dolores şi Barnabe aştepta... aştepta mereu! Ochii îi erau aţintiţi spre 
puntea de debarcare, dar nimeni nu mai venea. 

Unde era Dolores? Nu venise? 

Şi a doua zi el trebuia să plece, să părăsească Sidney pentru o 
călătorie lungă. 

Ce se va face sărmana contesă, dacă va veni cumva cu alt vapor şi 
nu-l va găsi pe el. Ce va deveni în acest oraş străin şi îndepărtat? 
Poate n-avea nici bani destui la dânsa! 

Chinuit de griji se îndepărtă de chei şi rătăci fără nicio ţintă pe 
străzile oraşului. 

Un singur lucru mai putea face: să se ducă la poliţie şi să roage pe 
colonelul Dalgety să încerce ultimele mijloace pentru a scăpa pe 
Felicia şi a da ajutor contesei când va sosi. Apoi trebuia să plece la 
datorie. 


97. Siling-hi 

Contesa de Martigny îşi dădea bine seama de situaţia în care se afla 
şi că va trebui să-şi încordeze toate puterile spre a nu se lăsa înfrântă. 

Dar ce putea ea să facă împotriva lui Liu-San-Ciang? Cât timp se 
afla pe bordul iahtului său, era cu totul în puterea lui. 

Abia acum înţelese privirile pe care i le aruncase de la începutul 
cunoștinței lor la Genova şi care îi pricinuiseră întotdeauna o senzaţie 
neplăcută. 

Toată mândria ei de femeie albă se răzvrăti. 

Cum îndrăznea acest asiatic să ridice ochii până la ea? 

Dar va şti să se poarte în aşa fel, încât să-l pună la respect şi în cele 
din urmă, nu puteau să rătăcească veşnic pe mare; iar când vor ajunge 
în primul port, ea va părăsi iahtul. Până atunci va evita să se 
întâlnească cu dânsul, nici chiar la masă. 

Pe când şedea astfel cufundată în gânduri, auzi o bătaie în uşă. 

— Cine e acolo? întrebă Dolores cu glas hotărât. 

— Eu sunt, Liu-San-Ciang. Dă-mi voie să întru, căci aş dori să-ţi 
vorbesc. 

Glasul lui era aproape rugător. 

Dolores nu răspunse îndată, chibzuind ce să facă. 

Chinezul continuă: 

— Nu vreau decât să-mi îndrept greşeala, să-ţi cer iertare. 

Nu cumva se ascundea vreo viclenie sub aceste cuvinte spuse pe un 
ton atât de blând? Era oare sincer? 

Dolores îşi dădu seama că situaţia ei ar fi cu mult mai bună, dacă 
raporturile cu Liu-San-Ciang nu se încordau prea mult, aşa că se hotări 
să deschidă uşa. 

Chinezul intră cu o atitudine supusă, ca şi când i-ar fi fost ruşine să 
ridice privirea. 

— Îţi mulţumesc că-mi dai prilejul să-mi cer scuze, să te rog să mă 
ierţi. Să nu mă socoteşti drept un ticălos, un om rău, căci nu sunt. Dar 
trebuie să înţelegi că n-am mai fost în stare să mă stăpânesc. Ce putem 
face noi oamenii, când Kuan-Yin, zeul iubirii, ne înflăcărează inimile?! 
Din clipa în care te-am văzut pentru întâia oară la Genova mi-am dat 
seama că te iubesc şi eram fericit că ai primit să vii pe iahtul meu, că 
voia putea să-ţi fiu de folos. 

— În ce fel ai crezut însă cu cale să-ţi arăţi dragostea? M-ai minţit 
şi mai adus în situaţia cea mai grozavă. Ştiai că trebuie să plec 
neapărat la Sidney şi cu toate acestea ai poruncit oamenilor dumitale 
să ia alt curs. Crezi oare că pentru această purtare a dumitale vei 
putea da vina tot asupra lui Kuan-Yin? 

Întrebarea ei sună ironic. 

— Voiam să te am cât mai mult pe iahtul meu. 

— Ah!... Şi atunci nu te-ai sinchisit de nimeni şi de nimic, numai 
pentru a-ţi satisface gustul?! 

— Îmi voi îndrepta greşeala. 

Dolores avu un zâmbet amar. 

— În ce fel? Am pierdut un timp, care nu se mai poate recâştiga. 
Ştii doar că sunt aşteptată la Sidney. 

— N-am întârziat prea mult. Îndată ce vom trece de canalul 
Mozambic, voi lua cursul direct spre Australia. 

— Cu câte zile vom fi în întârziere? 

— Cu cel mult patru-cinci zile. 

— Şi te vei ţine de cuvânt? 

— Dacă îmi spui că mă ierţi, da. 

— Voi uita tot ce s-a întâmplat, dar trebuie să-mi îndeplineşti o 
rugăminte. 

— Voi face tot ce vei cere. 

— La Sidney mă aşteaptă căpitanul Barnabe de pe vaporul 
„Neptun”. Pe bordul iahtului dumitale ai o staţie de radio-emisiune. 
Trimite-i îndată o ştire. 

Liu-San-Ciang se înclină şi răspunse: 

— Voi face asta chiar acum. 

— Îţi voi nota ce trebuie să-i transmiti. 

Dolores se îndreptă spre o masă, urmată de privirile chinezului, în 
ochii căruia se ivise iar o lucire plină de patimă la vederea mişcărilor 

mlădioase ale trupului ei nespus de frumos. 

Contesa luă loc şi începu să scrie: 

„Căpitanul Barnabe - Vaporul „Neptun” - Sidney. Pierdut vaporul 
poştal. Sosesc cinci zile mai târziu. Dacă posibil rog aşteaptă. Dolores 
Martigny.” 

Se ridică de la masă şi întinse foaia lui Liu-San-Ciang, care se 
înclină, îi sărută mâna şi o întrebă: 

— Mai eşti supărata pe mine? 

— Nu, dacă te vei purta frumos de acum înainte. 

— Şi nu mă disprețuieşti? 

Dolores zâmbi. 

— N-ai spus chiar dumneata că oamenii nu sunt vinovați dacă zeul 
Kuan-Yin le înflăcărează inimile? 

Chinezul se înclină din nou, îi sărută încă o dată mâna şi ieşi. 

Când ajunse în cabina lui, citi textul telegramei şi un zâmbet ironic 
îi flutură pe buze. Apoi rupse telegrama în bucățele mici pe care le 
aruncă prin fereastră în mare. 

— Aşa!... Căpitanul Barnabe poate să aştepte mult şi bine, mormăi 
el. 

Deodată se întoarse speriat, căci cineva intrase tiptil în cabină. 

— Siling-hi! 

În faţa lui stătea o chinezoaică tânără, măsurându-l cu o privire 
întunecată. 

— Ce vrei? o întrebă el supărat. 

— Să te întreb ceva, Liu-San-Ciang, răspunse ea, apropiindu-se de 
dânsul. 

O clipă păru încurcat şi evită să se uite în ochii ei, dar apoi îşi 
îndreptă trupul şi zise cu glas hotărât, zise: 

— Întreabă şi voi vedea dacă îţi pot răspunde. 

— Ai luat o femeie albă pe bord... 

— Ce-ţi pasă? 

În ochii ei se ivi o sclipire pătimaşă. 

— Ştiu tot; te-am auzit vorbind cu dânsa aici în cabina asta. 

Liu-San-Ciang înălță din umeri. 

— Ei şi? Crezi că trebuie să-ţi dau socoteală de tot ce fac? 

— Da, căci eşti al meu. 

— De când au femeile drepturi asupra bărbaţilor? 

— Din nefericire aşa e la poporul nostru. Se spune că femeia n-are 
suflet şi e călcată în picioare. Dar eu nu mai vreau să suport o astfel 
de stare. 

— Ai de gând să te răzvrăteşti? 

Întrebarea lui sună amenințătoare.. 

Cuprinsă de o gelozie sălbatică, fata nu-şi mai dădu seama de ce 
spune şi ce face. 

— Da, Liu-San-Ciang! Totul se răzvrăteşte în sufletul meu, când văd 
că dragostea ta se îndreaptă spre altă femeie. 

El ridică mâna ca şi când ar fi vrut s-o lovească, dar o lăsă iar în jos 
şi zise numai cu glas poruncitor: 

— leşi afară! 

— Nu, nu ies!... Spune-mi ce vrei de la femeia albă, de ce ai luat-o 
pe bord? 

Liu-San-Ciang izbucni în râs. 

— Dacă eşti aşa de curioasă să ştii, atunci află că vreau să ia locul 
tău. 

Frumoasa chinezoaică se clătină, apoi scoase un țipăt sălbatic. 

— Asta n-ai s-o faci! 

— Doar n-am să-ţi cer voie ţie. De altminteri te-ai înşelat când ai 
spus că sunt al tău. Dimpotrivă, tu eşti a mea, căci te-am cumpărat de 
la părinţii tăi. 

— Cu toate acestea n-aş fi venit cu tine, dacă nu te-aş fi iubit. Mai 
curând aş fi murit. 

El făcu un gest nepăsător. 

— Nu mai pălăvrăgi degeaba. Fii mulţumită cu soarta ta şi să-mi fii 
recunoscătoare dacă nu vei avea alta mai rea. Aşa... acum pleacă şi nu 
mă mai plictisi. 

Siling-hi ridică mâinile cu un gest rugător şi zise: 

— Liu-San-Ciang, ai uitat că noi?... 

El o întrerupse necăjit: 

— Lasă-mă şi pleacă odată! 

Fata plecă capul şi ieşi, în timp ce ochii i se umplură de lacrimi. 

Se duse în cabina ei pe care de obicei n-o părăsea niciodată şi 
începu să plângă deznădăjduită. 

Amintirile trecutului îi reveniră. 

Cu trei ani în urmă îl văzuse pentru întâia oară. Era încă copilă şi 

inima ei începu să bată cu putere. Într-o zi Liu-San-Ciang o urmă până 
acasă la părinţii ei săraci şi îi întinse un obiect învelit într-o batistă de 
mătase. 

— Primeşte darul acesta de la mine, Siling-hi, îi spusese el... 

Sfioasă luase ea darul. Era o cutie de lemn scump. Când o deschise, 
zări chipul zeului Kuan-Yin săpat în fildeş şi dedesubt două flori de 
migdal. Era dovada dragostei lui. 

— Eşti frumoasă ca floarea purpurie de orhidee. Inima mea vrea să 
bată lângă a ta. Vrei să vii cu mine, Siling-hi? o întrebase el atunci. 

Dar Liu-San-Ciang nu se căsători cu dânsa, ci făcu din ea amanta 
lui, plătind părinţilor ei o sumă mare de bani. O cumpărase după 
obiceiul chinezesc. 

Ea se învoise, căci nu voia decât fericirea lui şi a ei şi fericiţi au fost 
amândoi până acum. 

Dar venise pe bord femeia aceea albă şi el nu mai avea ochi pentru 
dânsa. 

Ce soartă o aştepta? 

Fără îndoială că Liu-San-Ciang o va goni, o va trimite înapoi la 
părinţii ei. 

Siling-hi îşi acoperi faţa ca mâinile şi un gemăt dureros ieşi de pe 
buzele ei. 

Dar deodată sări în sus. 

Nu, nu se va supune! Va lupta pentru fericirea ei! 


98. La strâmtoare 


Deşi Bob Wilkens putu să se legitimeze cu acte în regulă, totuşi fu 
supus la interogatorii lungi. 

Poliţiştii îi puseră nenumărate întrebări, din care numai la foarte 
puţine putu da un răspuns. 

Habar n-avea că bijuteriile fuseseră furate şi nu ştia cum ajunseseră 
în mâinile tatălui său. 

Lui Bob îi era cât se poate de neplăcută bănuiala cu care îl priveau 
poliţiştii, care nu voiau să dea crezare vorbelor lui, cu atât mai mult 
cu cât nu voia să le spună adevăratul motiv al venirii sale la Londra. 

Mai curând şi-ar fi muşcat limba, decât să povestească unor străini, 
că era pe cale să dezvăluie o taină din viaţa tatălui său şi că de această 

taină depindea fericirea lui. 

În sfârşit, după ce se sfătuiră, poliţiştii îi spuseră: 

— Deoarece ai toate actele în regală, îţi dăm drumul, mister 
Wilkens, dar bijuteriile trebuie să le confiscăm. 

Bob respiră uşurat, căci se gândise cu groază la posibilitatea unei 
arestări. Abia când ieşi în stradă, îşi dădu seama de situaţia în care se 
afla. 

Nu mai avea bani la el şi afară de asta avea şi datorii la hotel. 

Ce va spune, dacă i se va cere să plătească? 

Nu va fi luat drept un escroc? Şi aşa portarul se uitase cam chiorâş 
la dânsul, când îl văzuse cu bagaje atât de puţine. 

Dacă cei de la hotel vor reclama, va avea iar de-a face cu poliţia şi 
de astă dată situaţia lui va fi şi mai grea. 

De unde să ia banii de care avea neapărată nevoie? 

Nici nu era de gândit să ceară de la tatăl său. 

S-o înştiinţeze pe mama lui? 

Fără îndoială că ea va găsi mijloace să-i procure alţi bani, căci pe 
iubirea ei de mamă se putea bizui oricând. 

Dar cum să se pună în legătură cu dânsa, unde s-o găsească? 

Nu mai avea nici bani destui pentru a-i trimite o telegramă 
lămurită. Afară de asta era de aşteptat ca Alice Wilkens să şi fi plecat 
din Marsilia şi înainte de a ajunge la New-York n-ar avea putinţa să-i 
vină în ajutor. 

Foarte abătut, Bob se întoarse la hotel, unde i se păru că personalul 
se uita la el cu priviri piezişe, că nu mai era atât de politicos cu 
dânsul. 

Se gândi că poate poliţia ceruse informaţii asupra lui la hotel şi îi 
veni să zâmbească la gândul că era luat poate drept un escroc 
internaţional. 

La toate acestea se mai adăuga îngrijorarea lui de soarta Feliciei. 

De-ar şti cel puţin unde se află ea! 

Istovit intră în odaia lui şi se trânti pe un scaun, spre a se mai 
linişti, dar nu avu parte să rămână multă vreme singur şi netulburat, 
căci după scurt timp se auzi o bătaie în uşă şi la răspunsul lui intră un 
chelner, care îi prezentă nota cu cuvintele: 

— Direcţiunea vă roagă... 

Bob îl întrerupse mânios: 

— De ce graba asta? Mă luaţi poate drept un pungaş? 

Chelnerul dădu din umeri şi zise: 

— Am primit ordinul să încasez suma, mister Wilkens. 

— Azi nu pot plăti, se răsti Bob la dânsul. Dar cred că direcţiunea 
va face încă câteva zile credit fiului regelui automobilelor?! 

— Regret foarte mult, mister Wilkens, dar pentru cazul când nu 
veţi plăti imediat, am fost însărcinat să vă spun că odaia trebuie 
eliberată până diseară. 

— Cu alte cuvinte, mă daţi afară? 

Chelnerul nu răspunse, ci ridică iar din umeri. 

Această mişcare îl irită şi mai mult pe Bob. 

— Cheamă-l pe director. Vreau să vorbesc personal cu dânsul, căci 
nici prin gând nu-mi trece să mă las dat afară ca un pungaş. Ori crezi 
că am chef să mă plimb în noaptea asta fără adăpost prin Londra? 
Numele tatălui meu trebuie să vă fie chezăşie destulă că vi se va plăti 
orice sumă... 

— Iertaţi-mă, mister Wilkens, dar întâmplarea de astăzi cu poliţia... 
îl întrerupse chelnerul. 

— Faptul acesta vă îndreptăţeşte să luaţi măsuri? strigă Bob 
înfuriat la culme şi repezindu-se la chelner, îl apucă de braţ şi-l zgâlţâi 
cu putere. Nu sunt nici escroc, nici înşelător şi vai de acela care se 
îndoieşte de cinstea mea. leşi afară, că de nu... 

Speriat, chelnerul strigă: 

— Daţi-mi drumul sau chem ajutor! 

— Cheamă, făcu Bob batjocoritor. Să nu crezi că mi-e teamă. Ştiu 
să întrebuințez pumnii şi la nevoie îmi pot apăra cinstea cu ajutorul 
lor. 

Făcu o mişcare bruscă pentru a-l îmbrânci pe chelner afară, dar 
acesta strigă înfuriat: 

— Asta e o purtare nemaipomenită şi acum să ştii că vei fi dat 
afară... 

În aceeaşi clipă uşa fu deschisă cu putere. Bob dădu drumul 
chelnerului şi întoarse capul. Un strigăt de surprindere îi ieşi de pe 
buze. 

— Dumneata?... Aici, la Londra?... 

Buimăcit, Bob holbă ochii la Ethel Drof, care se apropie cu paşi 
repezi, îl măsură pe chelner cu privirea, şi fără să răspundă la 

întrebarea tânărului Wilkens, zise acestuia: 

— Mi se pare că am venit tocmai la timp. Ce-i asta? 

Spunând aceste cuvinte, luă nota de pe tava pe care chelnerul o 
avea iar în mână, aruncă asupra ei o privire în treacăt şi un zâmbet i 
se ivi pe buze. 

Înţelese îndată situaţia în care se afla Bob şi acum era sigură de 
reuşita planurilor ei. 

— Ah, acum înţeleg tot! zise ea cu ironie. 

Bob răspunse supărat: 

— Te rog să nu te amesteci în afacerile mele, căci sunt în stare să le 
reglez singur. 

Dar Ethel Drof nu luă în seamă cuvintele lui, ci porunci chelnerului: 

— Du-te jos la secretarul meu, domnul Longworth şi spune-i să 
achite imediat nota asta. 

Bob izbucni plin de mânie: 

— Nu vreau!... Spune directorului dumitale că datoriile mele mi le 
plătesc eu singur! 

Nehotărât, chelnerul se uită de la unul la altul. Ce era oare cu ăştia 
doi? Americana asta avea atitudinea ca şi când ar fi stăpâna tânărului 
Wilkens! Văzând şovăirea lui, Ethel Drof îl apucă de braţ şi îl împinse 
spre uşă. 

— Mişcă de aici! se răsti ea la chelner. Nu vezi că n-avem nevoie de 
dumneata? 

Chelnerul părăsi repede camera, căci această americană energică îi 
impusese respect. 

Bob Wilkens şi Ethel Drof rămaseră singuri. 

Abia plecase chelnerul din odaie, când Bob se apropie de Ethel şi o 
întrebă iritat: 

— Cum îndrăzneşti să te amesteci în treburile mele? Nu-ţi dai 
seama că mă faci de râs în faţa direcţiei şi a personalului, dacă plăteşti 
datoriile mele? 

Ethel Drof îi aruncă o privire ironică. 

— Ştii bine că n-aveai cu ce plăti! 

— Asta mă priveşte, miss Drof. Na-mi place când cineva îşi vâră 
nasul unde nu-i fierbe oala! Mai cu seamă cineva străin. 

— Eu nu sunt străină. 

— Ce eşti pentru mine? 

— Ar fi trebuit s-o ştii până acum. 

Bob avu un râs aspru şi batjocoritor. 

— Nu cumva tot îţi mai închipui că noi... 

— ...ne vom căsători, întregi Ethel Drof şi luând loc pe un scaun, 
puse picior peste picior, scoase tabachera din buzunar şi-l întrebă: Îmi 
dai voie să fumez? Fără ţigaretă nu mă simt bine. 

Bob scoase bricheta din buzunar, i-o întinse şi zise scurt: 

— Poftim. 

Tonul cu care spuse însă acest cuvânt suna mai mult a mojicie, 
decât a politeţe. 

Ethel Drof îşi aprinse liniştită ţigareta, scoase câteva rotocoale de 
fum, apoi continuă: 

— Da, mister Wilkens, mă mai port şi acum cu gândul să ne 
căsătorim. 

— Şi bineînţeles că tatăl meu îţi dă tot sprijinul pentru realizarea 
acestui plan. 

— Da, tatăl dumitale e aliatul meu. 

— Atunci lui îi datorez că mi-ai găsit urma? 

— Nu. Urma ţi-am găsit-o eu singură, „dragul meu Bob”. 

Supărat, Bob încruntă sprâncenele. 

Te rog să nu-mi spui „dragul meu Bob”! 

— De ce nu? Găsesc că e foarte drăguţ din partea mea să-ţi spun 
aşa. 

— Eu însă nu găsesc deloc drăguţ, căci nu sunt dragul dumitale 
Bob. 

— Păcat, zău mare păcat! Mi-am închipuit cu totul altfel revederea 
noastră. 

Bob râse iar batjocoritor. 

— Te-ai aşteptat cumva să-ţi sar de gât? 

— Asta nu, dar am crezut că vom putea vorbi despre căsătoria 
noastră ca doi oameni cuminţi. 

— Sunt foarte cuminte, răspunse Bob, şi ştiu bine ce vreau; de 
aceea îţi spun că din planurile dumitale şi ale tatălui meu nu se va 
alege nimic. Ai fi putut să-ţi economiseşti drumul până aici. 

— Dă-mi voie să fiu de altă părere, dragă Bob... ah, iartă-mă... 
mister Wilkens. Dacă n-aş fi venit, ai fi avut acum cele mai mari 
neplăceri cu direcţia hotelului. 

— Şi acum le am cu dumneata, izbucni Bob. Nu-ţi vei fi închipuind 
că mi-e plăcut să-mi plăteşti datoriile? 

— Ba mie îmi convine foarte mult situaţia asta, căci ai să recunoşti 
cât de rău este, când cineva nu-şi poate îndeplini îndatoririle. Sau ţi-a 
făcut cumva plăcere scena cu chelnerul? 

Bob dădu din umeri. 

— Nu ştiu de ce te interesezi de afacerile mele? 

— Fiindcă n-aş vrea să intri în încurcături mari, mister Wilkens. 
Eşti pe calea cea mai bună să începi o viaţi aventuroasă şi aş dori să te 
feresc de aşa ceva, căci n-ar fi demn de dumneata. 

Ea aruncă ţigara în scrumieră, se ridică de pe scaun şi apropiindu- 
se de el, începu să-i vorbească cu înfrigurare: 

— Bob, faptul că am venit după dumneata, trebuie să-ţi fie dovadă 
că nu-ţi vreau răul, aşa că te rog să vorbim ca doi buni prieteni. Mi- 
am pus în cap să ne căsătorim, căci vreau să unesc întreprinderea 
noastră cu aceea a tatălui dumitale. Ştim doar amândoi că prin 
această operaţiune vom ajunge să stăpânim piaţa. 

Bob făcu un gest supărat. 

— Te rog nu vorbi mai departe, miss Drof. E păcat de orice cuvânt 
pe care îl pierzi, căci niciodată nu mă voi învoi la aceste planuri. 

Chipul tinerei fete se posomori şi după o tăcere de câteva clipe ea 
întrebă cu asprime: 

— Acesta e ultimul dumitale cuvânt, mister Wilkens? 

— De ce mă întrebi? Cred că tata ţi-a spus că nu mă voi învoi 
niciodată cu această căsătorie silită. 

— Fiindcă ai pe alta în cap, nu-i aşa? 

În ochii lui Bob se ivi o sclipire de mânie. 

— Nu fiindcă „am pe alta în cap”, cum spui dumneata, ci fiindcă pe 
aceea alta o iubesc din toată inima, fiindcă e o ființă dulce şi 
drăgălaşă... o fată încântătoare... 

— Da, da... ştiu!... Astea sunt visuri de om amorezat, zise Ethel 
Drof, râzând ironic. Dar pe fata aceea n-o vei putea lua niciodată de 
soţie, căci există piedici care te vor sili să renunţi la visul dumitale de 


dragoste. 
Bob o privi buimăcit. 
— Cum... ştii?... 


— Ştiu tot, întări Ethel Drof. 

— Şi cu toate acestea ţii la înfăptuirea planurilor dumitale? 

— Cu atât mai mult, căci sunt încredinţată că într-o bună zi şi la 
dumneata raţiunea va învinge şi te va face să-ţi pierzi iluziile. 

Bob dădu din cap cu încăpățânare. 

— Asta nu se va întâmpla niciodată. Pentru mine nu există decât o 
singură femeie şi asta e Felicia de Martigny!... O voi căuta, o voi 
regăsi. 

— ...şi totuşi nu vei putea deveni fericit prin dragostea ei, îi curmă 
ea vorba, cu răutate. 

— Asta ne va arăta viitorul. Încă n-am pierdut credinţa în fericirea 
mea şi de aceea îţi spun înc-o dată, miss Drof, că nu mă voi supune 
niciodată voinţei tatălui meu. Cred deci, că nu mai avem nimic să ne 
spunem, miss Drof, şi putem curma întrevederea noastră. 

Americana încleştă pumnii şi zise cu mânie: 

— Cu alte cuvinte, mă dai afară. 

Bob nu răspunse nimic, ci înălţă semnificativ din umeri. Atitudinea 
aceasta o îndârji şi mai mult pe Ethel şi zise cu voce şuierătoare: 

— Asta e prea mult... mergi prea departe... 

— Din momentul ce ştiai de iubirea mea pentru Felicia de 
Martigny, ar fi trebuit să recunoşti că venirea dumitale aici era de 
prisos. 

— Îţi dai seama ce înseamnă ceasul acesta pentru dumneata şi 
întreprinderea tatălui dumitale? 

Bob zâmbi nepăsător şi răspunse: 

— Înseamnă că întreprinderile Wilkens nu se vor uni niciodată cu 
acele ale domnului Drof. 

— Nu numai atât, dar va urma şi falimentul tatălui dumitale. De azi 
înainte nu voi mai avea altă ţintă decât de a pricinui ruina familiei 
Wilkens şi nu mă voi odihni până când nu voi nimici întreprinderile 
voastre. 

Bob se sperie o clipă la auzul acestei ameninţări, de care îşi dădu 
seama că era foarte serioasă. 

N-ar fi oare mai bine să pună un cuvânt pentru tatăl său? 


Dar deodată îi apăru chipul blând şi dulce al Feliciei şi dorul de 
dânsa îl copleşi. 
— Orice s-ar întâmpla, nu pot altfel. Iubirea mea pentru Felicia de 

Martigny e prea mare, pentru a o jertfi. 

Ethel Drof îi aruncă o privire răutăcioasă, dar văzându-i expresia 
hotărâtă a feţei, îşi dădu seama că nu va putea să-l abată din calea lui 
şi se îndreptă spre uşă. Înainte de a ieşi, îi mai spuse însă: 

— Ai să regreţi mult ceasul acesta, Bob. Wilkens. Nimic nu-i mai 
greu de suportat decât sărăcia şi din pricina dragostei dumitale vei 
ajunge cerşetor. Am să-ţi plătesc refuzul dumitale, mă voi răzbuna 
amarnic şi va veni poate ziua când te vei târî în genunchi la picioarele 
mele cerându-mi iertare pentru jignirea pe care mi-ai adus-o azi. 


99. Oaspeți întârziaţi 


Nici Felicia, nici tovarăşele ei nu fură în stare sa mănânce ceva, 
atât de mare le era teama de minerii care nu încetau să le arunce 
priviri înflăcărare şi să le adreseze glume grosolane.. Sorbiră numai 
puţin din paharele cu vin, căci gâtlejurile le erau uscate de sete. 

Între timp minerii îşi continuau jocul, râsetele şi chiotele, beau 
neîncetat şi veselia lor creştea din clipă în clipă. 

Câteodată se luau la ceartă de la joc şi atunci scoteau repede 
revolverele. Nu ajungeau însă la încăierări, fiindu-le teamă de birtaşul 
Sam, cu care nu era de glumit, căci pe cine îl lovea o dată acesta, greu 
se mai scula de jos. 

Încercară însă să se ia la harţă cu Andrei şi Kapelski, socotindu-i 
mai puţin primejdioşi şi unul din ei le zise: 

— Ei, voi de colo! Dacă aveţi bani, veniţi şi jucaţi cu noi! 

— Bani avem, dar n-avem chef de joc. 

— Atunci haideţi să ciocnim paharele împreună şi să ne povestiţi ce 
mai e nou pe la Sidney. 

— De băut bem şi la masa noastră, iar la Sidney nu-i nimic nou. 
Oraşul e tot aşa cum îi ştiţi şi voi. 

— Sunteţi nişte javre plictisitoare, zise minerul, lăsând să-i scape o 
înjurătură nu tocmai frumoasă; apoi se întoarse iar la tovarăşii lui, 
urmând să bea şi să glumească cu aceştia. 

Când veselia lor ajunsese la culme, uşa cârciumii se deschise şi doi 
noi oaspeţi intrară. Fură primiţi de ceilalţi cu strigăte de bucurie. 

— Ehei, iată au venit „Crestatul” şi eu Billy! Aţi nimerit în sfârşit şi 
voi aici, băieţi? Veniţi la masa noastră, unde-i cel mai bun vin! 

Cei doi făcură numai un semn din cap, drept salut, îşi aruncară 
bagajul într-un colţ şi se apropiară de tejghea. 

În înfăţişarea lor nu se deosebeau de ceilalți mineri, îmbrăcămintea 
le era tot atât de jerpelită, în jurul mijlocului purtau aceleaşi brâie ca 
şi ceilalţi, în care păstrau aurul găsit şi la brâu aveau şi ei revolvere 
mari. Şi totuşi tăceau o impresie mai bună decât ceilalţi. Feţele lor 
erau foarte serioase, mai cu seamă aceea a omului căruia i se spusese 
Crestatul. 

Pe chipul lui se putea citi o adâncă melancolie. Faţa îi era brăzdată 
de cicatrice şi pe semne din pricina aceasta fusese poreclit Crestatul. 
Dar semnele, care păreau să fi fost pricinuite de arsuri, nu-l 
desfigurau, căci nu erau prea adânci. 

Când Sam îi întinse mâna drept salut, el se făcu că n-o vede, ca un 
om dus pe gânduri. 

Birtaşul se întoarse spre Billy, tovarăşul Crestatului, un om cu faţa 
plăcută şi cu o expresie de bunătate în ochi. 

— Mi se pare că iar îi umblă gărgăunii prin cap. 

— Ca întotdeauna când găseşte aur mult şi se apropie de ţinuturile 
civilizate. 

— Aţi găsit mult aur? 

— Mina noastră se arată din ce în ce mai bună şi dacă merge aşa 
mai departe, atunci vom avea în scurt timp destul, încât şi nu mai 
avem nevoie să muncim. 

— Fericiţi muritori! 

— Totuşi tovarăşul meu nu pare să fie fericit. 

Vorbeau tare, deşi Crestatul stătea lângă ei, dar acesta părea că nici 
n-aude ce spuneau şi că era vorba de dânsul. Ciudat om! 

Fără să aştepte să i se ceară, Sam umplu două căni cu viu şi le 
întinse noilor oaspeţi care sorbiră din ele. 

— Cât aveţi de gând să rămâneţi aici Billy? 

— Numai până mâine. După ce vom lua provizii noi, ne vom 
întoarce iar în munţi. 

Sam se aplecă spre el şi de astă dată, uitându-se spre Crestat, îi zise 
în şoaptă: 

— La spune-mi, Billy, când sunteţi singuri colo sus, în munţi, nici 
atunci nu vorbeşte despre dânsul? 

— Niciodată. 

— Fără îndoială că are o taină. 

— Trecutul, Sam... Trecutul ca noi toţi care suntem pe aici. 

— Un trecut întunecat? 

— Care din noi îl are luminos? 

— Poate are vreo crimă pe cuget? 

Billy dădu cu hotărâre din cap. 

— Nu Sam, pentru asta îmi pun mâna în foc. Altceva îl apasă pe 
suflet, nu remuşcarea. 

— Ce crezi că ar putea fi? 

— Bănuiesc că a avut o dragostea nenorocită care i-a nimicit viaţa. 

— Sărmanul de el! Drept să-ţi spun, mi-e milă de dânsul, căci e cel 
mai de treabă dintre toţi. Niciodată nu se ceartă, se fereşte de 
încăierări şi caută linişte. 

— Liniştea o caută şi în sufletul lui, dar n-o poate găsi. E într- 
adevăr un nenorocit. 

— Ce va face oare când va pleca de aici? 

Billy dădu din umeri. 

— Habar n-am. 

Minerul se întoarse spre Andrei şi Kapelski şi îi întrebă: 

— Sunteţi noi veniţi prin meleagurile astea? 

— Am venit numai în trecere. 

— Băgaţi de seamă să nu zburaţi. Mi se pare că sunteţi din teapa 
celor uşurei de tot. 

Kapelski făcu pe supăratul. 

— Păstrează-ţi părerile astea pentru dumneata. 

— Ia te uită mă... e bun de gură ăsta! 

Sam interveni spre a-i împăca: 

— Lasă-l încolo, nu începe să te ciorovăieşti cu ei. 

Billy strâmbă dispreţuitor din nas. 

— Nici prin gând nu-mi trece, căci sunt prea molateci. 

Întâmplător îşi aruncă privirea spre masa unde şedeau fetele, pe 
care nu le zărise până atunci şi zise uimit: 

— Dar ce-i cu fetele astea? Cum au ajuns aici? 

— Ăştia doi le-au adus. 

Minerul încruntă sprâncenele. 

— Cu ce scop? 

Andrei rânji şi răspunse: 

— Sunt fete dintr-un pension şi am venit să facem o excursie în 
munţii 

— Agaa... zise Billy, şi continuă să se uite la fete. 

Cele mai multe din ele, frânte de oboseală, adormiseră cu coatele 
pe masă. 

Crestatul îşi golise cana de vin şi privea şi el spre fete, la început 
cam nepăsător, dar din ce în ce privirea lui deveni mai atentă. 
Deodată holbă ochii la Felicia, care nu dormea, ci şedea cu privirea 
țintită în gol. Avu o tresărire puternică şi ochii i se măriră atât de 
mult, parcă ar fi văzut o stafie, apoi se ridică şi merse încet spre 
dânsa, cu mâna întinsă înainte. 

Felicia îl zări şi se sperie de dânsul. 

Ce voia oare acest om de la ea? 

La câţiva paşi, Crestatul se opri în loc. În ochii lui era o sclipire 
ciudată, o expresie de nebun, dar în acelaşi timp nespus de îndurerată. 

Înfăţişarea lui era atât de înspăimântătoare, încât Felicia se ridică 
repede de pe scaun şi se dădu câţiva paşi înapoi. 

Dar Crestatul nu se duse mai aproape, rămase locului, cu mâna 
întinsă, în timp ce buzele lui murmurau cuvinte neînţelese. Se părea 
că pronunţase un nume, pe care fata nu-l putu desluşi. 

Un zâmbet visător flutură pe buzele Crestatului, privirea îi deveni 
blândă, dezmierdătoare, apoi deodată faţa îi deveni iar serioasă şi 
tristă. 

Clătină din cap ca şi când ar fi vrut să gonească o nedumerire, lăsă 
să-i cadă mâna pe care a ţinuse întinsă înainte, suspină din adâncul 
sufletului şi se întoarse iar spre tejghea. 

Sam şi Billy văzuseră mişcările lui. 

— Ia te uită la Crestat, Billy, se pare că o cunoaşte pe aia blondă... 

— Aşa s-ar părea... 

— Sau visează... 

— Nu cred. Poate îi aduce aminte de cineva. 

— A da, spuneai adineauri că poate a fost în viaţa lui o femeie... 

— Sst! Să nu mai vorbim de el, se întoarce şi pare foarte tulburat, 
cum nu l-am văzut niciodată. 

Crestatul se apropiase şi Billy îl întrebă: 

— N-ar fi bine să ne odihnim vreo câteva ceasuri? Sunt tare obosit 
şi nici tu au pari prea vioi. 

— Da, să ne odihnim, răspunse Crestatul, trecându-şi mâna peste 
frunte. Să dormim... să uităm. 

— Cum e cu dormitul, Sam? Vom mai găsi loc sub şopron? 

— Este destul. Nu vezi că toţi ceilalţi sunt încă aici? 

Cei doi ieşiră din cârciumă. Când trecură pe lângă masa fetelor, 
Crestatul se uită iar la Felicia. Privirea îi era chinuită şi plină de dor şi 
fata se simţi cuprinsă de o nelinişte ciudată. 

Îi era groază de omul acesta, dar nu-şi putea lămuri de ce. 

Ce voia el oare de la dânsa? 

Alungă însă aceste gânduri, căci alte griji o apăsau. Se uită după 
Andrei şi polonez, care tocmai dispăreau printr-o uşă din apropierea 
tejghelei. Acolo era camera pe care le-o pusese la dispoziţie birtaşul, 
spre a se odihni. 

Unul după altul se ridicară şi minerii de la locurile lor şi ieşiră 
afară, ducându-se la culcare şi încetul cu încetul se făcu linişte în 
tabăra de la Sandy Creek. 


Urmează Volumul 2 
[Cap. „100. Ameninţări noi”, pag. 201, fascicula 26] 

